
„Neleisk man išeiti“ - dar viena įstabi istorija apie 
meilę ir giliai slypinčias tiesas. Tai naujausias vieno 
žinomiausių šiuolaikinių britų rašytojo Kazuo Ishiguro 
romanas - rafinuotas ir subtilus, kaip Ir kit jo kūriniai. | 
Keitė, Rūta ir Tomis mokėsi Hailšeme - idiliškoje 
mokymo įstaigoje, įkurtoje toliau nuo žmonių akių 
Anglijos provincijoje. Ten vaikai buvo rūpestingai 
saugomi nuo išorinio pasaulio ir ugdomi taip, kad 
suprastų esą ypatingi, o visų svarbiausia - jų sveikata. 
Bet kaip jie išvydo EEB Ir kam gyveno? 

Tik praėjus daugeliui metų Keitė, jau sulaukusi 
trisdešimt vienerių, pagaliau neatsispiria prisiminimams 
ir prabyla. Palengva atsiskleidžia kvapą gniaužianti 
istorija. Keitė, Rūta ir Tomis turi galų gale pažvelgti | 
tiesai į akis ir suvokti, kokia Iš tikrųjų buvo jų 
„laiminga vaikystė ir kas jų laukia ateityje. | 

„Neleisk man išeiti - nepaprastai jaudinantis romanas, 
nuo pirmo iki paskutinio puslapio persmelktas | 

1 SKYRIUS 


ano vardas - Keitė H. Man trisdešimt vie- 

M ir jau daugiau nei vienuolika metų 

esu slaugytoja. Atrodo labai ilgai, žinau, bet, tiesą sakant, jie 
nori, kad dirbčiau dar aštuonis mėnesius, iki pat šių metų pa- 
baigos. Tada bus beveik lygiai dvylika metų. Aš, žinoma, su- 
prantu, kad taip ilgai esu slaugytoja ne dėl to, jog, jų nuomo- 
ne, neprilygstamai atlieku savo darbą. Yra ir kitų tikrai gerų 
slaugytojų, kuriems buvo patarta mesti šį darbą jau po dvejų 
ar trejų metų. Be to, prisimenu vieną slaugytoją, kuris išdir- 
bo net keturiolika metų, nors kaip specialistas buvo tiesiog 
tuščia vieta. Ne, aš tikrai nenoriu girtis. Bet kadangi tikrai Ži- 
nau, kad mano darbu jie visiškai patenkinti, apskritai pasigirti 
būtų kuo. Mano donorams visada sekdavosi kur kas geriau, 
nei tikėtasi. Jų reabilitacijos laikotarpis būdavo įstabiai trum- 
pas, ir vargu ar bent vienas buvo priskirtas „nerimaujančiųjų“ 
grupei, net ir prieš ketvirtą kartą. Na gerai, gal jau iš tikrųjų 
giriuosi. Tačiau man be galo svarbu puikiai atlikti savo darbą, 
ypač pasirūpinti, kad mano donorai išliktų „ramūs“. Jau iš- 
siugdžiau tam tikrą instinktą. Žinau, kada pasilikti ir juos pa- 


guosti, kada išeiti ir palikti juos vienus; kada išklausyti visa, 


ką jie nori pasakyti, o kada tiesiog gūžtelėti pečiais ir patarti 
pastabas pasilaikyti sau. 

Šiaip ar taip, aš neturiu didelių pretenzijų. Pažįstu nema- 
žai dabar dirbančių slaugytojų, kurie yra tikrai ne blogesni už 
mane, bet nė iš tolo negali pasigirti turį tokį donorų pasitikėji- 
mą. Jeigu būtumėte vienas iš jų, įsivaizduoju, kaip jus įžeistų 
ir papiktintų daugybė dalykų: ir mano atskiras gyvenamasis 
kambarys, ir automobilis, ir tai, jog pati galiu nuspręsti ir pa- 
sirinkti, ką prižiūrėsiu. Be to, esu Hailšemo mokinė, -jau vien 
to kartais pakanka, kad žmonės susierzintų. „Keitė H., - sako 
jie, - ji turi teisę rinktis, ką slaugyti, ir visuomet renkasi saviš- 
kius - iš Hailšemo ar kitų ne prastesnių institucijų. Nenuosta- 
bu, kad ji turi puikią reputaciją“. Ne kartą girdėjau taip šne- 
kant ir esu tikra, kad jūsų ausis tokios kalbos pasiekdavo dar 
dažniau; galbūt iš dalies visa tai tiesa. Bet aš tikrai ne pirmoji 
slaugytoja, kuriai leidžiama pačiai apsispręsti bei pasirinkti li- 
gonius, ir abejoju, ar paskutinė. Beje, daug metų dariau tai, kas 
man priklauso, ir rūpinausi donorais nekreipdama dėmesio, 
kur jie užaugo ir buvo išauklėti. Nereikėtų pamiršti, kad kai 
baigsiu slaugytojos karjerą, būsiu čia išdirbusi dvylika metų, 
o rinktis pacientus man leidžiama tik paskutinius šešerius. 

Ir kodėl neturėtų būti leidžiama? Juk slaugytojai-— ne kokie 
robotai. Stengiesi kaip įmanydama, kiekvienam donorui širdį 
atiduodi, bet galop ir pati nusikamuoji. Slaugytojo kantrybė 
ir jėgos kada nors irgi išsenka. Taigi, kai tau leidžia rinktis, 
žinoma, renkiesi saviškius. Tai savaime suprantama. Tiesiog 
neįmanoma, kad būčiau šitiek metų išdirbusi slaugytoja, jei 
kiekvieną akimirką savo donorų nebūčiau užjautusi ir gailėju- 
si. Be to, jeigu man niekada nebūtų buvę leista rinktis, kaip po 


šitiek metų aš vėl būčiau suartėjusi su Rūta ir Tomiu? 

Bet dabar, žinoma, donorų, kuriuos pažįstu ir prisimenu, 
lieka vis mažiau. Tiesą sakant, renkuosi aš ne taip jau daž- 
nai. Kaip jau sakiau, jei tavęs su donoru nesieja artimesni 
ryšiai, dirbti nepalyginti sunkiau, ir vis dėlto aš pasiilgsiu 
slaugytojos darbo, - gerai, kad dirbsiu jį dar bent iki metų 
pabaigos. 

Taip sutapo, kad jau trečioji ar ketvirtoji donorė, kurią man 
teko rinktis, buvo Rūta. Tuo metu ji jau turėjo paskirtą kitą 
slaugytoją. Prisimenu, gavus slaugyti Rūtą, teko šiek tiek pa- 
sinervinti. Bet galų gale man pavyko, ir tą pačią akimirką, kai 
vėl ją pamačiau reabilitacijos centre Douveryje, visa, kas mus 
skyrė, — mat tie skirtumai niekur nedingo, - dabar atrodė toli 
gražu ne tokie svarbūs kaip kiti dalykai, pavyzdžiui, kad mes 
kartu užaugome Hailšeme arba kad abi prisimename dalykus, 
kurių nežino niekas kitas. Man rodos, kaip tik tada pradėjau 
ieškoti donorų, kuriuos pažinau dar tais laikais, ir, jei tik pasi- 
taikydavo proga, - žmonių iš Hailšemo. 

Per visus tuos metus ne kartą bandžiau ištrinti Hailšemą 
iš atminties, ne kartą sakydavau sau, kad nederėtų taip daž- 
nai žvalgytis į praeitį. Bet paskui tiesiog atėjo toks metas, kai 
lioviausi priešintis. Manau, tai tiesiogiai susiję su vienu dono- 
ru, kuriuo-sūpinausi trečiaisiais savo darbo slaugytoja metais, 
tiksliau — su jo reakcija, kai atsitiktinai užsiminiau, jog esu iš 
Hailšemo. Jis buvo donoru trečią kartą, operacija nenusisekė, 
ir jis tikriausiai žinojo, kad šį kartą neišsikapstys. Jis sunkiai 
kvėpavo, bet vis tiek pažvelgė į mano pusę ir tarė: 

— Hailšemas. Galėčiau lažintis, kad tai buvo puiki vieta. 

Paskui, kai rytojaus rytą pradėjau pokalbį norėdama nu- 
kreipti mintis kur nors kitur ir paklausiau, kur užaugo jis, vy- 


ras paminėjo kažkokią vietovę Dorsete, o jo spuoguotas vei- 

das įgavo iki šiol man dar niekad neregėtą išraišką. Supratau, 
kad jis baisiai nenori prisiminti tų laikų. Tačiau jis norėjo, kad 
papasakočiau apie Hailšemą. 

Taigi kitas penkias ar šešias dienas pasakojau visa, ką jis 
norėjo žinoti, o jis gulėjo lovoje ir klausėsi be galo susidomė- 
jęs, švelniai šypsodamasis. Jis klausinėjo ir esminių dalykų, ir 
pačių nereikšmingiausių smulkmenų. Domėjosi mūsų auklė- 
tojais, dėžėmis savo gėrybėms sukrauti, kurias kiekvienas iš 
mūsų laikydavo po lova, futbolu, ritiniu* takeliu, kuriuo ga- 
lėjai išeiti iš pagrindinio mokyklos pastato ir nusigauti į nuo- 
šalesnę vietelę. Norėjo, kad papasakočiau apie jaukius slaptus 
kampelius, apie ančių tvenkinį, apie maistą ir pro dailės klasės 
langus atsiveriantį vaizdą - ryto ūkanose kiek užmatai besi- 
driekiančius laukus. Neretai jis primygtinai prašydavo manęs 
dar ir dar kartą grįžti prie tų pačių dalykų; klausydavosi, tarsi 
niekad anksčiau nebūtų girdėjęs, nors pati vos prieš parą bu- 
vaujam pasakojusi. „Ar jūs ten turėjote sporto paviljoną? Kurį 
iš mokytojų labiausiai mėgote?“ Iš pradžių maniau, kad jį vis 
dar veikia medikamentai, bet netrukus supratau, jog šis vyras 
mąsto visiškai aiškiai. Tiesiog jis norėjo ne tik šį tą išgirsti apie 
Hailšemą, bet prisiminti Hailšemą, įrėžti sau į atmintį su ta 
mokykla susijusias smulkmenas taip giliai, tarsi joje būtų pra- 
leidęs savo vaikystę. Jis puikiai žinojo ilgai neišgyvensiąs, tad 
sugalvojo štai ką: primygtinai prašė manęs žodžiais apibūdin- 
ti dalykus, kad jie įstrigtų giliai į atmintį, matyt, tikėjosi, jog 
tomis bemiegėmis naktimis jo - veikiamo vaistų, kenčiančio ir 
išsekusio Žmogaus - sąmonėje galiausiai išnyks riba, skirianti 


manuosius ir jo paties prisiminimus. Kaip tik tuomet pirmą 


* Angliškas į beisbolą panašus žaidimas. — Vert. past. 

kartą supratau, iš tiesų suvokiau, kaip mums visiems pasise- 


kė, - Tomiui, Rūtai, man ir visiems kitiems. 


Net dabar, kai tik išvykstu į užmiestį, mano akis vis dar pa- 
gauna dalykus, primenančius Hailšemą. Užtenka besilei- 
džiant į slėnį pamatyti rėželį ūkanose skendinčio lauko, to- 
lumoje stūksančio didžiulio namo fragmentą ar netgi aukštai 
ant kalvos šlaito augančias tam tikra tvarka pasodintas tuopas, 
ir staiga man topteli: „Štai! Radau! Tai tikrai Hailšemas!“ Pa- 
skui apsižiūriu, jog tai visiškai neįmanoma, ir važiuoju toliau, 
o mano mintys nuklysta kitur. Ypač žvilgsnį traukia tie pavil- 
jonai. Kur bevažiuočiau, visur juos pastebiu, dunksančius čia 
pat už sporto aikštelių, - nedidelius baltus surenkamus stan- 
dartinius namukus su neįprastai aukštai, galima sakyti, be- 
veik pakraigėje, įstatytų langų eilėmis. Man rodos, šeštame ir 
septintame dešimtmetyje visur buvo pristatyta daugybė tokių 
paviljonų, o ir mūsiškis, matyt, buvo suręstas kaip tik tada. 
Jei man kada pasitaiko važiuoti pro tokį paviljoną, kiek galė- 
dama ilgiau neatitraukiu nuo jo žvilgsnio, - Žinau, kad vieną 
gražią dieną įsirėšiu į priešais riedantį automobilį, bet vis tiek 
niekaip negaliu atplėšti akių. Neseniai važiuodama visiškai 
tuščiu Vorčesterširo kelio ruožu pamačiau tokį paviljoną, pa- 
statytą netoli kriketo aikštyno, — visai tokį pat, kokį turėjome 
Hailšeme, ir apsisukusi grįžau dar kartą į jį pažiūrėti. 

Savo sporto paviljoną mes labai mėgome, gal dėl to, kad 
jis mums priminė mažučius užmiesčio namelius, kuriuos vai- 
kystėje ne kartą buvome matę paveikslėlių knygose. Prisime- 
nu, jog žemesnėse klasėse maldaute maldaudavome mokyto- 


jų, kad kitą pamoką vestų ne paprastoje klasėje, o paviljone. 

Paskui, kai jau mokėmės aukštesniosiose klasėse ir įkopėme 
į tryliktus metus, paviljonas tapo vieta, į kurią su pačiomis 
artimiausiomis draugėmis ateidavome norėdamos pasislėpti 
nuo pašalinių akių ir viso likusio Hailšemo. 

Paviljonas buvo pakankamai erdvus, kad jame netrukdy- 
damos viena kitai įsitektų dvi mokinių grupės, o vasarą ve- 
randoje galėjo įsitaisyti dar ir trečia. Bet kiekvienam Hailše- 
mo mokiniui ir jo artimiems draugams, aišku, labiausiai pa- 
tikdavo kurioje nors iš tų patalpų pasilikti visiškai vieniems, 
todėl dažnai tekdavo gudrauti ir ginčytis. Mokytojai nuolat 
bandydavo mus paprotinti ir ragindavo elgtis civilizuotai, bet 
kad per pertrauką ar ilgesnį laisvą laiko tarpą galėtum tikėtis 
gauti paviljoną, tavo grupėje išties turėjo būti stiprių asmeny- 
bių. Nepasakyčiau, kad aš pati esu pilka pelytė, visai neturinti 
autoriteto, bet manau, jog dažniausiai į paviljoną mums pa- 
vykdavo patekti dėl Rūtos. 

Paprastai mes tiesiog išsibarstydavome, susėsdavome ant 
kėdžių arba stalų (paprastai būdavome penkiese, o jei drauge 
eidavo ir Dženė B., tai šešiese) ir kaip reikiant pasiplepėda- 
vome. Šnekėdavomės iš širdies, - tokie pokalbiai galėjo būti 
varinėjami tik paviljone, pasislėpus nuo pašalinių akių. Ten 
aptardavome dalykus, kurie mus jaudino; kartais mūsų po- 
kalbiai baigdavosi nesuvaldomu juoko protrūkiu, o kartais — 
įnirtingu kivirču. Tačiau dažniausiai paviljone praleistas lai- 
kas būdavo tiesiog puiki proga atsipalaiduoti kartu su pačiais 
artimiausiais draugais. 

Prisimenu, vieną dieną mes visos buvome susigrūdusios 
prie aukštai įstatytų langų ir stovėjome pasilipusios ant tabu- 
rečių ir suolų. Pro tuos langus puikiausiai matėme šiaurinę 


žaidimų aikštelę, kurioje koks tuzinas mūsų ir trečios aukštes- 

niojo skyriaus klasės berniukų buvo susirinkę Žaisti futbolo. 
Lauke skaisčiai švietė saulė, bet kiek anksčiau tą dieną, matyt, 
buvo paliję, nes puikiai pamenu, kaip saulės spindulių ap- 
sviesta tviskėjo gerokai ištrypto ir purvino stadiono žolė. 

Kažkuri tarstelėjo, esą mums nederėtų taip atvirai spokso- 
ti, bet nė viena iš mūsų nuo langų neatsitraukė nė per žingsnį. 
Tada Rūta tarė: 

— Jis visiškai nieko neįtaria. Tik pažiūrėkite į jį. Jis tikrai 
ničnieko neįtaria. 

Kai ji tai pasakė, pakėliau akis tikėdamasi jos veide išvysti 
kokių nors ženklų, kad ji nepritaria kiaulystei, kurią berniukai 
ketina iškrėsti Tomiui. Bet po akimirkos Rūta tik susijuokė ir 
mestelėjo: 

- Idiotas! 

Ir staiga aš suvokiau, jog tai, kaip nuspręs pasielgti berniu- 
kai, neturi visiškai nieko bendra nei su Rūta, nei su kitomis 
čia susirinkusiomis mergaitėmis; ir visai nesvarbu, ar mes tam 
pritariame, ar ne. Tą akimirką stovėjome lipte prilipusios prie 
langų ne todėl, kad tikėjomės pamatyti, kaip dar kartą bus pa- 
žemintas Tomis, ir patirti malonumą, o dėl to, jog jau buvome 
girdėjusios, kaip visa tai vyksta, ir mums buvo šiek tiek smal- 
su viską pamatyti savo akimis. Nemanau, kad tuo metu aš 
daug galvodavau, kaip berniukai elgiasi vieni su kitais. Rūtai 
ir kitoms mūsiškėms visa tai atrodė taip svetima ir su mumis 
visai nesusiję. Man, ko gero, irgi. 

O gal atmintis mane apgauna? Gal anuomet, kai pamačiau 
Tomį, per apšilimą šokinėjantį po futbolo aikštę, kai pastebė- 
jau jo veide atsispindintį neslepiamą pasitenkinimą, kad sa- 
viškiai jį vėl priėmė į savo kompaniją ir jis tuoj vėl galės Žaisti 


žaidimą, kuriame, - jis buvo tikras, - visa galva pranoksta ki- 

tus, - galbūt tuomet giliai širdyje pajutau šiokį tokį dilgtelė- 
jimą. Šiaip ar taip, puikiai prisimenu pastebėjusi, kad Tomis 
tądien vilkėjo plonus sportinius marškinius aukšta atverčia- 
ma apykakle, kuriuos prieš mėnesį buvo nusipirkęs per Par- 
davimą ir kuriais labai didžiavosi. Prisimenu, dar pagalvojau: * 
„Jis tikrai kvailas, kad apsivilkęs jais išėjo žaisti futbolo. Marš- 
kinėliai gali suplyšti ar susitepti, ir kaipgi jis tada jausis?“ Bet 
balsu, nesikreipdama konkrečiai į kurią nors iš mūsiškių, teiš- 
tariau: 

— Tomis apsivilko savo marškinius. Savo mėgstamiausius 
sportinius marškinius atverčiama apykakle. 

Nemanau, kad kuri nors būtų mane išgirdusi, mat visos 
kaip tik juokėsi iš Lauros, - pripažintos mūsų grupės juokda- 
rės, kuri kaip tik mėgdžiojo visas iš eilės išraiškas, pasirodan- 
čias Tomio veide bėgiojant, mosuojant rankomis, šūkčiojant ir 
bandant perimti kamuolį. Kiti berniukai, kaip ir dera per ap- 
šilimą, judėjo po aikštelę tingiai ir apatiškai, o susijaudinęs ir 
tiesiog savame kailyje netveriantis Tomis atrodė jau įsivažia- 
vęs kaip reikiant ir įjungęs ketvirtąją pavarą. Tada aš garsiai 
pasakiau: 

— Jei susiteps ar susiplėšys savo marškinius, jis plaukus nuo 
galvos nusiraus. 

Šįkart Rūta mane išgirdo, bet, matyt, pamanė, kad pasa- 
kiau tai norėdama pajuokauti, nes santūriai sukikeno ir nieko 
nelaukusi pati mestelėjo sąmojį. 

Paskui berniukai liovėsi perdavinėję vienas kitam kamuo- 
lį ir susirinko į krūvą purvinoje aikštėje šnopuodami ir lauk- 
dami, kol bus pasiskirstyta komandomis. Buvo išrinkti kapi- 
tonai, abu jie mokėsi trečioje aukštesniojo skyriaus klasėje, 


nors visi žinojo, kad Tomis Žaidžia geriau už visus tos laidos 

mokinius. Jie švystelėjo į orą monetą, kad išsiaiškintų, kuris 
rinksis pirmas, ir tada tasai, kuris laimėjo, atidžiai nužvelgė 
stoviniuojančius berniukus. 

— Pažiūrėk į jį, - tarė kažkas man už nugaros, - jis nė kiek 
neabejoja, kad jį iš karto pasirinks. Tik pažiūrėk į jį! 

Tuo momentu Tomis iš tiesų atrodė šiek tiek juokingai, ne- 
jučia net galėjai pagalvoti: „Na ką gi, jeigu jis ir toliau bus toks 
kvailas, tikrai nusipelnys, kad su juo būtų šitaip elgiamasi“. 
Kiti berniukai stengėsi sudaryti įspūdį, jog jiems visiškai ne- 
rūpi nei skirstymasis į komandas, nei kelintas iš eilės kiekvie- 
nas iš jų bus pasirinktas. Vieni tyliai tarpusavyje šnekučiavosi, 
kiti rišosi sportinių batelių raištelius, dar kiti trypčiojo nuleidę 
galvas ir įbedę akis į savo kojas, minkančias purvą. O Tomis 
nekantriai varstė žvilgsniu berniuką iš trečios aukštesniojo 
skyriaus klasės, tarsi jo vardas jau būtų buvęs ištartas. 

Visą laiką, kol buvo skirstomasi, Laura toliau vaidino savo 
spektaklį, vieną po kitos mėgdžiodama Tomio veido išraiškas: 
iš pradžių atvirą nekantravimą, paskui nerimą ir sumišimą, 
kai buvo pasirinkti keturi žaidėjai, o jo vardas taip ir liko ne- 
ištartas, ir pagaliau - skausmą ir besukylančią paniką, kai jis 
ėmė suvokti, kas čia iš tikro vyksta. Bet aš į Laurą nežiūrėjau, 
mano žvilgsnis buvo nukreiptas į Tomį; kad ji mėgdžiojasi, 
galėjau spręsti iš to, jog visos nesitvėrė juoku ir vis ragino ją 
tęsti. Pagaliau, kai Tomis liko stovėti vienas, o berniukai pra- 
dėjo patyliukais kikenti, išgirdau Rūtą sakant: 

— Tuojau prasidės. Tik truputį palaukite. Septynias sekun- 
des. Septynios, šešios, penkios... 

Bet skaičiuoti ji taip ir nepabaigė. Tomis įsiutęs puolė juos 
vytis, ir berniukai, dabar jau atvirai kvatodami, kiek įkabinda- 


mi pasileido pietinės aikštės link. Tomis pabėgėjo paskui juos 

dar kelis žingsnius, - sunku buvo pasakyti, ar jis, pagautas 
impulso, ketina juos vytis ir rimtai užsipulti, ar tiesiog išsi- 
gando, kad nepaliktų jo vieno. Kad ir kaip ten būtų, po kelių 
akimirkų jis sustojo ir liko stypsoti aikštėje visiškai vienas, 
įraudęs, varstydamas juos rūsčiais žvilgsniais. Paskui ėmė šū- 
kauti ir rėkti, iš jo lūpų pasipylė beprasmis keiksmažodžių ir 
įžeidimų kratinys. 

Mes visos jau buvome mačiusios ne vieną Tomio įniršio 
priepuolį, tad nulipome nuo taburečių bei suolų ir pasklido- 
me po kambarį. Bandėme kalbėtis apie ką nors kita, bet kaž- 
kur sąmonės gelmėse vis sukosi mintys apie Tomį, ir nors iš 
pradžių mes tik pavartėme akis ir stengėmės elgtis taip, lyg, 
nieko nebūtų atsitikę, galų gale, - praėjus gal gerai dešimčiai 
minučių, kai nulipome nuo taburečių, - jau vėl buvome už- 
gulusios langus. 

Dabar berniukų jau niekur nebuvo matyti, ir Tomis jau ne- 
sistengė savo prakeiksmų svaidyti kuria nors konkrečia kryp- 
timi. Jis tiesiog rėkė ir keikėsi, švaistėsi rankomis ir kojomis, 
tarsi norėdamas užgauti dangų, vėją ar artimiausią tvoros 
stulpą. Laura tarstelėjo, esą, gal jis „repetuoja Šekspyrą“. Kaž- 
kuri iš mūsų atkreipė dėmesį, jog kiekvieną kartą išspjovęs 
keiksmą jis kilsteli ištiestą koją į šoną tarsi „besišlapinantis 
šuo“. Tiesą sakant, toks kojos judesys man ir pačiai jau buvo 
kritęs į akis, bet dabar toptelėjo visai kita mintis, būtent, jog 
kaskart, kai Tomis vėl nuleidžia koją, ant jo blauzdos atsiran- 
da kelios naujos purvo dėmės. Ir čia aš vėl prisiminiau bran- 
gius jo marškinius, bet jis stovėjo pernelyg toli, kad būčiau 
galėjusi įžiūrėti, ar Tomis išsipurvino ir juos. 

— Vis dėlto man atrodo, - pratarė Rūta, —- kad kaskart šitaip 


supykdydami Tomį jie elgiasi pernelyg Žiauriai. Bet jis pats 

dėl to kaltas. Jeigu išmoktų nekreipti dėmesio į berniukų iš- 
daigas, jie paliktų jį ramybėje. 

— Ne, jie vis tiek neatkibtų nuo Tomio, - įsiterpė Hana. — 
Grehemo K. būdas toks pat ūmus, bet visi stengiasi elgtis su 
juo santūriai. Iš tikrųjų jie užsisėdo ant Tomio dėl to, kad jis 
tinginys ir atgrubnagis. | 

Ir staiga visos viena per kitą sušneko, jog Tomis niekada 
nė nesistengė būti bent kiek kūrybiškesnis, kad jis į Pavasari- 
nius mainus niekada nėra atnešęs jokio savo paties padaryto 
daikčiuko. Man rodos, Tomio įsiūtis buvo toks, jog mes visos 
slapčia troškome, kad pagaliau iš pagrindinio pastato ateitų 
koks auklėtojas ir jį išsivestų. Mat nors tiesiogiai šioje Tomio 
erzinimo operacijoje mes nedalyvavome, taburetes ir suolus 
iš pirmosios eilės vis dėlto buvome išsitraukusios, tad dabar 
ėmėme jaustis šiek tiek kaltos. Bet niekur nebuvo matyti jo- 
kio auklėtojo, todėl mes tiesiog toliau balsu vardijome, kodėl 
Tomis nusipelnė visų patyčių, kurias jam teko patirti. Ir kai 
žvilgtelėjusi į laikrodį Rūta pasakė, kad nors dar turime laiko, 
vis dėlto jau reikėtų grįžti į pagrindinį pastatą, niekas neprie- 
štaravo. 

Kai išėjome iš paviljono, Tomis vis dar putojo. Pagrindi- 
nis pastatas dunksojo mums iš kairės, o Tomis stovėjo futbo- 
lo aikštėje tiesiai priešais. Mums nebuvo jokio reikalo prie jo 
artintis. Juolab kad jis stovėjo atsukęs mums nugarą ir visai 
mūsų nepastebėjo. Ir vis dėlto, kai mano draugės aikštės pa- 
kraščiu patraukė pagrindinio pastato link, aš lėtai ėmiau eiti 
prie Tomio. Žinojau, kad toks mano poelgis visus gerokai su- 
glumins, bet vis tiek Žingsniavau toliau, - nesustojau netgi 
tada, kai išgirdau Rūtą pašnibždomis, bet primygtinai ragi- 


nant mane grįžti. 

Atrodo, per įniršio priepuolius Tomis nebuvo pratęs būti 
kieno nors trukdomas, nes kai prie jo priėjau, iš pradžių kelias 
sekundes išpūtęs akis į mane spitrinosi, paskui vėl davė valią 
emocijoms. Tarsi iš tiesų būtų repetavęs Šekspyrą, o aš pačia- 
me jo pasirodymo įkarštyje būčiau užlipusi ant scenos. Netgi 
kai tariau: „Iomi, tavo puikieji marškiniai... Tu juos visai išter- 
liosi“, — jis, atrodo, mano žodžių tiesiog neišgirdo. 

Tad ištiesiau ranką ir pirštais paliečiau jo dilbį. Vėliau vi- 
sos, kurios matė šią sceną, įtarė, kad jis tai padarė tyčia, bet aš 
esu tikra, jog taip nebuvo. Jis vis dar švaistėsi rankomis į visas 
puses ir, žinoma, negalėjo numatyti, kad aš ketinu ištiesti sa- 
vąją. Tad išmesdamas aukštyn ranką jis nustūmė į šalį manąją 
ir pliaukštelėjo man per skruostą. Skaudėti visai neskaudėjo, 
bet iš netikėtumo aiktelėjau ir aš, ir dauguma atokiau man už 
nugaros stovinčių mergaičių. 

Pagaliau Tomis tarsi atitoko, pastebėjo ir mane, ir mano 
drauges, susivokė kur esąs, suprato stovįs futbolo aikštėje ir 
besielgiąs kaip paskutinis mulkis. Tarsi susigėdęs kiek kvailo- 
kai pažvelgė į mane. 

— Tomi, - tyliai, bet priekaištingai pratariau aš, - apsitaškei 
purvu visus savo marškinius. 

— Nair kas?- sumurmėjo jis. 

Bet po šių žodžių nudūrė akis žemyn, pasižiūrėjo į rudo- 
mis dėmėmis išmargintus savo marškinius ir apimtas siaubo 
vos vos susilaikė nešūktelėjęs. Dar po kelių akimirkų jo veide 
pamačiau nuostabą, kad suprantu, kokie brangūs ir mieli jam 
tie marškiniai. 

— Tik nesijaudink, - nuraminau jį aš, kol tarp mūsų įsivyra- 
vusi tyla dar netapo pernelyg slogi ir Tomis nespėjo pasijus- 
ti pažemintas. - Marškinius galima išskalbti. Jeigu nepavyks 


pačiam, nunešk juos panelei Džodei. 

Kelias akimirkas jis vis dar apžiūrinėjo dėmes, o paskui 
piktai atkirto: 

— O kas tau rūpi? 

Atrodo, jis tuojau pat ėmė gailėtis mestelėjęs tokią pastabą 
ir suglumęs pažvelgė į mane tarsi tikėdamasis, jog pasakysiu 
jam ką nors paguodžiama. Bet aš jaučiausi užtektinai su juo 
pabendravusi, juolab kad į mus spoksojo kitos mergaitės ir, 
kaip galėjau numanyti, daugybė kitų mokinių, priplojusių no- 
sis prie pagrindinio pastato langų. Todėl gūžtelėjusi pečiais 
apsisukau ir vėl prisidėjau prie draugių. 

Mums nueinant Rūta apkabino mane per pečius. 

— Bent jau privertei jį liautis kriokus, - tarė ji ir čia pat pri- 


dūrė: - Ar tau nieko? Šlykštus gyvulys... 


2 SKYRIUS 


uo to įvykio praėjo jau daug laiko, tad gali 

Niu jog kai ką ir supainiojau; tačiau vis dėl- 

to labai aiškiai prisimenu viena: tą popietę priėjau prie Tomio 

dėl to, kad kaip tik tuo metu yriausi per savo gyvenimo tarps- 

nį, kai karštligiškai ieškojau iššūkių ir susikurdavau sau įvai- 

riausių išbandymų. Kai praėjus kelioms dienoms Tomis mane 

sustabdė ir užkalbino, šis nutikimas man buvo beveik visai 
išgaravęs iš galvos. 

Nežinau, kokia tvarka buvo ten, kur augote jūs, o Hailše- 
me kone kiekvieną savaitę mes privalėjome pasitikrinti svei- 
katą ir užpildyti medicinos anketą, - paprastai ši procedūra 
būdavo atliekama 18 kabinete pačiame paskutiniame pastato 
aukšte, kur darbavosi griežtoji seselė Triša, arba Varnos Sna- 
pas, kaip mes ją pravardžiuodavome. Tą saulėtą rytą viena 
mūsiškių eilė lipo pagrindiniais laiptais į viršų, kad seselė 
juos apžiūrėtų, o kita - jau po patikrinimo, - nenutrūkstamu 
srautu leidosi žemyn. Tad visa laiptinė aidėjo nuo skardžių 
vaikiškų balsų, ir aš kaip tik lipau aukštyn, įkandin kitos mer- 
gaitės batelių, kai staiga išgirdau visai netoli kažką šūktelint: 


„Keite!“ 

Tomis, kurį srautas jau nešė žemyn, staiga sustojo ant laip- 
tų kaip įbestas ir plačiai nusišypsojo, o aš akimirksniu susier- 
zinau. Galbūt prieš keletą metų atsitiktinai susitikę tą, kurį 
būdavo malonu matyti, mes žvelgdavome į jį kaip tik tokiu 
žvilgsniu; bet dabar jau buvome trylikamečiai, ir štai vaiki- 
nukas užkabino mergaitę taip atvirai, tiesiog visų akivaizdo- 
je. Jau buvau beprasižiojanti sakyti: „Tomi, kada tu pagaliau 
suaugsi?“ — bet susivaldžiau ir tepasakiau: „Tomi, tu užtvėrei 
kelią kitiems Žmonėms, aš irgi“. 

Jis pakėlė akis, pažvelgė aukštyn ir pats įsitikino, jog plūs- 
tantis mokinių srautas sulėtėjo ir, rodos, tuoj tuoj visiškai su- 
stos. Akimirką Tomį tarsi apėmė siaubas, bet paskui jis pasi- 
slinko arčiau prie manęs ir prisispaudė prie sienos, kad pro jį, 
nors ir sunkiai, galėtų prasisprausti žemyn lipantys mokiniai. 
Tada vėl kreipėsi į mane: 

— Keite, aš tavęs visur ieškojau. Norėjau atsiprašyti. Nuošir- 
džiai sakau, Keite, man labai gaila dėl to, kas atsitiko. Anądien 
tikrai nenorėjau tau suduoti. Man niekad nė į galvą nešautų 
užgauti mergaitę, o jei vis dėlto ateitų tokia mintis, tikrai ne- 
galėčiau nė pirštu priliesti tavęs. Labai labai tavęs atsiprašau. 

— Nieko tokio. Juk tu netyčia, - atsakiau aš, atsisveikinda- 
ma linktelėjau galva ir jau ketinau eiti savo keliu. 

Bet Tomis linksmai šūktelėjo: 

— O marškiniams nieko neatsitiko. Dėmes pavyko iš- 
skalbti. 

— Tai gerai. 

— Juk tau nieko bloga neatsitiko, ar ne? Kai sudaviau?.. 

— Aišku, ne. Skilusi kaukolė, smegenų sukrėtimas. Ir vis- 
kas. Netgi Varnos Snapas tikriausiai pastebės. Žinoma, jeigu 


apskritai kada nors pas ją užkopsiu. 

— Bet rimtai, Keite. Juk negrieši ant manęs danties, ką? Man 
tikrai labai gaila. Tikrai. 

Pagaliau aš jam nusišypsojau ir pasakiau, šįkart jau be 
ironijos: 

— Klausyk, Tomi, ką padarei, padarei netyčia, ir aš jau se- 
niai viską pamiršau. Ir visai ant tavęs nepykstu. Nė trupučio. 

Jis vis dar stovėjo tarsi abejodamas tuo, ką išgirdo, bet da- 
bar laiptais žemyn jau grūdosi aukštesniųjų klasių mokiniai, 
baksnodami jam į nugarą ir ragindami judintis. Šyptelėjęs To- 
mis patapšnojo man per petį, tarsi būčiau už jį jaunesnis ber- 
niukas, ir nešamas srauto ėmė leistis laiptais žemyn. Ir staiga, 
jau pradėjusi lipti viršun, išgirdau jį iš apačios šūktelint: 

— Iki, Keite! 

Šis susitikimas man buvo šiek tiek nemalonus, bet dėl to 
niekas manęs neerzino, niekas nepaskleidė bjaurių apkalbų. 
Be to, turiu pripažinti, kad jeigu tąkart nebūčiau susidūrusi 
su juo ant laiptų, tikriausiai nebūčiau taip susidomėjusi Tomio 
problemomis, kurių per kitas savaites jam netrūko. 

Kelis incidentus mačiau pati. Bet dažniausiai išgirsdavau, 
kad kas nors atsitiko, ir tada kalbėdavau su žmonėmis ir klau- 
sinėdavau jų visko tol, kol maždaug susidarydavau vaizdą, 
kas ir kaip ten vyko. Mokiniams teko patirti dar ne vieną To- 
mio įniršio protrūkį, pavyzdžiui, kad ir tada, kai jam buvo 
liepta pakelti ir pernešti du suolus iš 14 kabineto. Jis beneš- 
damas išbarstė visus juose buvusius daiktus, o klasiokai tuo 
tarpu išdūmė į laiptų aikštelę, pakeliui užbarikadavę duris, 
kad jis negalėtų išeiti. Kitą kartą ponas Kristoferis buvo pri- 
verstas užlaužti Tomiui už nugaros rankas, kad jis per futbo- 
lo treniruotę pagaliau liautųsi atakavęs Redžį D. Bet juk visi 


matė, kad kai antros aukštesniojo skyriaus klasės berniukai 

bėgdavo krosą, Tomis vienintelis likdavo be partnerio. Jis 
buvo puikus bėgikas ir netrukdavo atsiplėšti nuo pagrindinės 
grupės per dešimt ar penkiolika jardų, galbūt šitaip tikėdama- 
sis nuslėpti, jog niekas nenori bėgti drauge su juo. Paskui kone 
kasdien sklisdavo gandai apie kokią nors Tomiui iškrėstą iš- 
daigą. Dauguma tų pokštų būdavo visiems gerai Žinomi: kas 
nors įkišdavo jam į lovą keistų daiktų arba įmesdavo į kruopų 
košę kirminą; bet kai kurie buvo tiesiog labai šlykštūs ir nepa- 
dorūs - kas nors Tomio dantų šepetėliu iššveisdavo klozetą ir 
padėdavo atgal į vietą, kad vakare atėjęs jis rastų ant šepetėlio 
šerelių pakibusį vieną kitą išmatų šapelį. Dėl galingo Tomio 
kūno sudėjimo, jėgos ir, kaip man atrodė, ūmaus būdo niekas 
nebandė jo stumdyti ar šiaip priekabiauti, bet, kiek prisime- 
nu, bent kelis mėnesius tokie pokštai vis nesiliovė. Tuomet aš 
tikėjausi, jog anksčiau ar vėliau kas nors prabils apie tai, kad 
erzintojai perlenkė lazdą, tačiau išdaigos nesiliovė ir niekas 
nepratarė nė žodžio. 

Kartą miegamajame, kai šviesos jau buvo išjungtos, šią 
temą pamėginau užkabinti aš pati. Perėjusios į aukštesnįjį 
skyrių, viename miegamajame miegodavome šešios, kitaip 
sakant, visa mūsų nedidelė mergaičių grupelė gyveno viena- 
me kambaryje, ir prieš užmigdamos, jau gulėdamos lovose ir 
užsigesinusios šviesą, mes dažnai varinėdavome pačius inty- 
miausius pokalbius. Čia galėjome šnekėtis apie tai, apie ką ne- 
būtume išdrįsusios prabilti kur nors kitur, netgi paviljone. Tad 
vieną vakarą aš pradėjau kalbą apie Tomį. Daug nekalbėjau, 
tik trumpai priminiau, ką jam tenka kęsti, ir pasakiau, kad tai 
tikrai nesąžininga. Kai nutilau, tamsos gaubiamame miega- 
majame įsivyravo keistoka tyla. Supratau, jog visos laukia, ką 


atsakys Rūta, - mat kai būdavo pajudinama kokia nors kebli 

tema, iniciatyvos visuomet imdavosi kaip tik ji. Minutėlę kitą 
palaukusi, toje miegamojo pusėje, kur buvo įsitaisiusi Rūta, 
išgirdau atodūsį, o paskui mano ausis pasiekė ir jos balsas: 

— Tu teisi, Keite. Tai tikrai nesąžininga. Bet jeigu Tomis nori, 
kad kiti liautųsi jį erzinę, pirmiausia turi pakeisti savo požiūrį 
į tai, kas vyksta. Į Pavasarinį apsikeitimą jis ničnieko neatnešė. 
O arjis turi ką nors kitam mėnesiui? Galiu lažintis, kad ne. 

Čia turėčiau kiek plačiau papasakoti apie Hailšeme vykda- 
vusius Mainus. Keturis kartus per metus —- pavasarį, vasarą, 
rudenį ir žiemą - mes rengdavome kažką panašaus į parodas- 
pardavimus, kur eksponuodavome savo darbus, sukurtus per 
tris mėnesius po paskutinio Apsikeitimo. Tai galėjo būti ir pa- 
veikslai, ir piešiniai, ir eilėraščiai, ir visokios „skulptūros“, kar- 
tais padarytos iš neįtikėtinos medžiagos - aplankstytų skardi- 
nių arba tiesiog butelių kamštelių, pritvirtintų ant kartono. Už 
kiekvieną į parodą atneštą kūrinį gaudavai kelis Apsikeitimo 
žetonus, - mokytojai patys nuspręsdavo, kiek žetonų vertas 
vienas ar kitas tavo „šedevras“, - o Mainų dieną galėdavai pa- 
siimti savo žetonus, nueiti į parodos salę ir „nusipirkti“ tau 
patikusius daiktus. Tiesa, buvo nustatyta taisyklė, kad įsigyti 
gali tik savo laidos mokinių darbus, bet pasirinkimas vis tiek 
būdavo gana didelis, nes dauguma iš mūsų per tuos tris mė- 
nesius netinginiaudavo ir būdavo gana produktyvus. 

Kai dabar mintimis grįžtu į tuos laikus, aiškiai suvokiu, 
kodėl Mainai mums buvo tokie svarbūs. Pirmiausia, be Par- 
davimų, - Pardavimai vis dėlto buvo visai kas kita, apie juos 
aš irgi dar papasakosiu, - mums tai buvo vienintelė galimybė 
papildyti savo asmeninių daiktų kolekciją. Sakykime, jei už- 
simanydavai papuošti sieną, prie kurios stovi tavo lova, arba 


norėdavai turėti kokį daikčiuką, kurį nešiotumeis kuprinėje 

ir atėjęs į klasę papuoštum suolą, galėjai jį rasti kaip tik per 
Mainus. Be to, dabar suprantu, kaip subtiliai Mainai mus vi- 
sus veikė. Kai gerai pagalvoji, netrunki suvokti, jog priklausy- 
dami vieni nuo kitų ir gamindami daiktus, kurie paskui taps 
kurio nors mokinio asmenine nuosavybe, mes kartu stengda- 
vomės palaikyti ir gerus tarpusavio santykius. Tomio atvejis 
buvo tiesiog pavyzdinis. Ilgą laiką Hailšemo mokinių požiū- 
ris į tave, simpatijos ir pagarba priklausydavo nuo to, ar bū- 
davai „kūrybiškas“. 

Prieš keletą metų, kai slaugiau Rūtą Douverio reabilitacijos 
centre, mudvi dažnai visa tai prisimindavome. 

— Taip, tai buvo vienas iš tų dalykų, kurie darė Hailšemą 
ypatingą, ne tokį kaip kitos mokyklos, - kartą pasakė ji. - Mes 
buvome skatinami vertinti vieni kitų darbus. 

— Tai tiesa, - sutikau aš. - Bet kartais, kai prisimenu anuo- 
metinius Mainus, daug kas man atrodo gana keista. Pavyz- 
džiui, kad ir eilėraščiai. Pamenu, vietoj paveikslo ar piešinio 
mums buvo leidžiama pateikti ir eilėraščius. O keisčiausia, jog 
mums visiems atrodė, kad taip ir reikia, kad tai savaime su- 
prantama. 

— O kodėl būtume turėję manyti kitaip? Juk poezija - irgi 
svarbu. 

— Bet tai tebuvo devynerių metų vaikų keverzonės, keis- 
tos pratybų sąsiuviniuose su rašybos klaidomis išvedžiotos ir 
šiaip taip surimuotos eilutės. Ir mes, užuot pasinaudoję ga- 
limybe nusipirkti kokį gražų daikčiuką ir papuošti juo sieną 
prie lovos, atiduodavome savo vertinguosius žetonus už vieną 
tokį šlamšto prirašytą pratybų sąsiuvinį. Jeigu jau mums taip 
labai patiko kurio nors iš mūsiškių eilėraščiai, kodėl papras- 


čiausiai nepasiskolindavome vienai popietei ir nepersirašy- 

davome? Bet juk pati prisimeni, kaip viskas buvo. Išaušdavo 
Mainų diena, o mes stovėdavome ir blaškydavomės niekaip 
neapsispręsdami, ką pasirinkti - Sjuzės K. eilėraščius ar Dže- 
kės žirafėles. 

— Taip, Džekės žirafėlės, - nusijuokė Rūta. - Jos buvo tokios 
gražios. Vieną ir aš turėjau. 

Šis pokalbis vyko vieną gražų vasaros vakarą mudviem 
sėdint nedidukame jos reabilitacijos palatos balkone. Buvo 
praėję keli mėnesiai po Rūtos pirmos operacijos, sunkiausios 
dienos jau praeityje, o aš savo vakarinius vizitus stengda- 
vausi suplanuoti taip, kad mudvi kokį pusvalandį galėtume 
praleisti balkone ir pasigrožėti už namų stogų palengva besi- 
leidžiančia saule. Čia akis užgriebdavo daugybę rėminių bei 
palydovinių antenų, o kartais toli toli, beveik ties horizontu, 
galėdavai įžiūrėti plonytį spindintį ruoželį, kuris buvo ne kas 
kita, o jūra. Atsinešdavau mineralinio vandens, sausainių, ir 
mudvi sėdėdavome ten kalbėdamosi apie visa, kas tik mums 
šaudavo į galvą. Reabilitacijos centras, kuriame Rūta tuomet 
gydėsi, buvo viena iš mano mėgstamiausių medicinos įstaigų, 
ir tikrai nebūčiau prieštaravusi, jeigu savo kaip slaugės karje- 
rą man būtų buvę lemta baigti kaip tik ten. Reabilitacijos pa- 
latos nedidelės, bet gražiai įrengtos ir jaukios. Jose viskas - ir 
sienos, ir grindys — išklotos spindinčiomis baltomis kerami- 
kos plytelėmis, todėl centre taip švaru, jog pirmą kartą įkėlęs 
čia koją imi manyti atsidūręs tikrų tikriausioje veidrodžių sa- 
lėje. Suprantama, kai turi daug darbo, savo atspindžio tuose 
„Veidrodžiuose“ nė nematai, bet kartais atrodo, kad jei pakel- 
tum akis, tikrai pamatytum. Kilstelėjęs ranką arba sėsdamasis 
lovoje iš karto gali pajusti plytelėmis nuslystantį neryškų še- 


šėlį. Negana to, palatoje, kuri šiame centre buvo paskirta Rū- 

tai, yra ir didžiulės permatomo stiklo stumdomosios durys, 
tad gulėdama lovoje ji be vargo gali stebėti, kas darosi lauke. 
Netgi padėjusi galvą ant pagalvės Rūta matydavo geroką ga- 
balą dangaus; be to, jei tik oras būdavo pakankamai šiltas, ji 
galėdavo išeiti į balkoną ir iki valiai pakvėpuoti grynu oru. 
Man patiko ją ten lankyti, patiko mūsų kiek padriki pokalbiai, 
patiko visą vasarą ir ankstyvą rudenį drauge sėdėti tame bal- 
konėlyje ir šnekučiuotis apie Hailšemą, Ūkį ir visa kita, kas tik 
mums ateidavo į galvą. 

— Noriu pasakyti, - rutuliojau savo mintį toliau, - kad bū- 
dami tokio amžiaus, na, sakykime, vienuolikos metų, iš tikrų- 
jų vieni kitų kuriamais eilėraščiais mes visai nesidomėjome. 
Bet ar pameni Kristę? Kristė garsėjo puikiais eilėraščiais, ir 
mes visi žiūrėjome į ją pagarbiai. Netgi tu, Rūta, nedrįsdavai 
Kristei įsakinėti. Ir tik todėl, kad, mūsų visų nuomone, ji rašė 
gerus eilėraščius. O juk apie poeziją tuomet mes dar ne kažin 
ką nutuokėme. Ir visai dėl to nesikrimtome. Tai gana keista. 

Bet Rūta nesuprato, ką norėjau pasakyti, o gal sąmoningai 
vengė šios temos. Gal ji tiesiog užsispyrė prisiminti mus la- 
biau išprususius, negu anuomet iš tikrųjų buvome. O gal pa- 
juto, kur mus nuves mano pradėtas pokalbis, ir visai nenorėjo 
ten eiti. Kad ir kaip ten būtų, ji giliai atsiduso ir tarė: 

— Mes visi manėme, kad Kristės eilėraščiai pašėlusiai geri. 
Bet įdomu, kokie jie mums pasirodytų dabar? Kaip gaila, kad 
nė vieno čia neturime, - labai norėčiau sužinoti, ką apie juos 
manytume šiandien. - Paskui ji nusijuokė ir pridūrė: - Žinai, 
aš vis dar tebeturiu Piterio B. poezijos. Bet tie eilėraščiai — 
daug vėlesnio laikotarpio, tuomet mes jau mokėmės ketvirtoje 
aukštesniojo skyriaus klasėje. Tikriausiai buvau jį įsimylėjusi, 


nes niekaip nesuprantu, kuriems galams per Mainus nusipir- 

kau tuos jo eilėraščius. Juk jie nieko verti - kažkokie isteriko 
kliedesiai, ir tiek. Jis taip save sureikšmina... Bet Kristė, prisi- 
menu, tikrai gerai rašė. Net keista, kad vos pradėjusi tapyti 
poeziją visai pamiršo. Kitose srityse ji toli gražu nebuvo tokia 
talentinga. 

Bet grįžkime prie Tomio. Tai, ką anąsyk užgesinus švie- 
sas miegamajame pasakė Rūta, - esą dėl visų savo nelaimių 
Tomis kaltas pats, - tikriausiai tebuvo nuomonė, kurios tuo 
metu laikėsi dauguma Hailšemo mokinių. Bet kai ji paaiškino, 
ką jis padarė, o tiksliau - ko nepadarė, tebegulėdama lovoje 
aš staiga suvokiau, jog mintis, esą Tomis tyčia nesistengia būti 
kūrybiškas, mokykloje sklando jau nuo tų laikų, kai jis dar 
buvo. žemesniųjų klasių mokinys. Net pašiurpau toptelėjus, 
kad visa tai, kas vyksta dabar, Tomis patiria ne kelias pastarą- 
sias savaites ar mėnesius, o jau kelerius metus. 

Ne taip seniai mudu su Tomiu apie tai šnekėjomės, ir išgir- 
dusi, kaip jis pats vertina anuometines savo bėdas ir jų prie- 
žastis, galutinai įsitikinau, jog tą naktį man į galvą atėjusios 
mintys buvo gryna tiesa. Anot Tomio, viskas prasidėjo vieną 
popietę, per panelės Džeraldinos dailės pamoką. Tomis prisi- 
pažino iki tos dienos tapybos pamokas mėgęs. Bet kai tą die- 
ną per panelės Džeraldinos pamoką jis nuliejo tą lemtingąją 
akvarelę, - joje buvo pavaizduotas aukštoje žolėje stovintis 
dramblys, - tuomet viskas ir prasidėjo. Jis tvirtino tokią akva- 
relę nuliejęs tik norėdamas iškrėsti pokštą ir pajuokauti. Ilgai 
klausinėjau Tomį, norėdama sužinoti tokio poelgio priežastis, 
bet iš tiesų, manau, jis pasielgė taip, kaip elgiasi dauguma to- 
kio amžiaus vaikų: jie tiesiog veikia iki galo nė nesuvokdami 
savo elgesio priežasčių. Būdamas tokio amžiaus iškreti kokį 


pokštą, nes manai, kad tai sukels klasiokų juoką, arba dėl to, 

jog nori pamatyti, ar tavo poelgis sukels aplinkinių sujudimą 
bei sumaištį. O kai paskui tau liepia pasiaiškinti, kodėl taip 
padarei, supranti, jog tai, ką padarei, buvo visiškai kvaila ir 
beprasmiška. Bet kartais mes visi taip elgdavomės. Tiesa, To- 
mis šios situacijos neapibūdino tokiais žodžiais, bet neabejoju, 
kad tądien viskas vyko kaip tik taip. | 

Taigi jis nupiešė dramblį, ir jo nulieta akvarelė atrodė tarsi 
būtų ne jo, o trejais metais jaunesnio mokinio kūrinys. Jis su- 
gaišo ne daugiau kaip dvidešimt minučių, ir akvarelė, žinoma, 
sukėlė klasiokų juoką, tik ne visai tokį, kokio Tomis tikėjosi. 
Tačiau net ir tada nieko ypatinga nebūtų nutikę, - mano gal- 
va, tai tikra likimo ironija, - jeigu tądien dailės pamoką būtų 
vedusi ne panelė Džeraldina, o kas nors kitas. 

Tokio amžiaus mokiniams panelė Džeraldina buvo mėgsta- 
miausia mokytoja. Ji buvo švelni, kalbėjo patylomis ir visada 
paguosdavo, kai labiausiai to reikėjo, netgi tada, kai ką nors 
iškrėsdavai ir tave apibardavo kitas mokytojas. O jei atsitik- 
davo taip, kad gaudavai velnių nuo jos pačios, paskui bent 
keturias dienas panelė Džeraldina apgaubdavo tave ypatingu 
dėmesiu, tarsi jaustųsi tau skolinga. Tomiui tiesiog nepasise- 
kė, jog tą dieną pamoką vedė panelė Džeraldina, o ne kas ki- 
tas, sakykime, ponas Robertas ar pati panelė Emilė, mokyklos 
direktorė, kuri irgi dažnai vadovaudavo dailės pratyboms. 
Jeigu pamoką būtų vedęs kuris nors iš tų dviejų mokytojų, 
Tomis tiesiog būtų gavęs išklausyti pamokslą ir kvailai vyp- 
telėjęs, o visi kiti, blogiausiu atveju, būtų nusprendę, kad tai 
tiesiog nepavykęs pokštas. Kai kurie mokiniai tikriausiai net- 
gi būtų pagalvoję, jog Tomis - tikras juokdarys. Tačiau panelė 
Džeraldina nebūtų panelė Džeraldina: ji pasielgė visiškai ki- 


taip. Užuot davusi Tomiui velnių, ji ėmė apžiūrinėti akvarelę 

stengdamasi būti geranoriška ir supratinga. Be to, tikriausiai 
nujausdama, kad kiti mokiniai gali pradėti Tomį erzinti, ji per- 
lenkė lazdą į kitą pusę: nors neįtikėtina, panelė Džeraldina su- 
gebėjo akvarelėje įžiūrėti teigiamų dalykų, į kuriuos čia pat 
atkreipė visos klasės dėmesį. Klasiokai ne juokais pasipiktino 
ir įsižeidė, — štai tada viskas ir prasidėjo. 

— Kai išėjome iš klasės, - prisiminė Tomis, - pirmą kartą iš- 
girdau juos iš manęs tyčiojantis. Ir jiems buvo nė motais, kad 
girdžiu, ką jie kalba. 

Man rodos, jau šiek tiek anksčiau, dar gerokai prieš nupieš- 
damas tą dramblį, Tomis jautė neišlaikysiąs jam primesto tem- 
po ir nesugebėsiąs taip sparčiai tobulėti. Tad jis tyčia nuliejo 
tokią akvarelę, kokią be vargo būtų nuliejęs ir daug jaunesnis 
už jį mokinys. Pagaliau, gal Tomis tyčia slėpė tikruosius savo 
gebėjimus piešdamas labai vaikiškus paveikslus. Bet jam nu- 
liejus akvarelę su drambliu, ši gudrybė iškilo aikštėn, ir dabar 
visi laukė, ką jis darys toliau. Iš pradžių Tomis dar stengė- 
si, bet kad ir ko imdavosi, išgirsdavo už nugaros kikenant 
ir laidant pašaipas. Ir apskritai, kuo labiau jis stengėsi, tuo 
garsiau jo pastangos būdavo išjuokiamos. Tad neilgai trukus 
Tomis grįžo prie savo ankstesnės gynybos taktikos: tyčia ėmė 
kurti vaikiškus kūrinius, šitaip norėdamas parodyti, kad jam 
vis tiek, ką apie jį mano kiti. Ir nuo to laiko padėtis ėmė eiti 
blogyn. 

Buvo laikotarpis, kai vieną kitą pašaipią repliką jam tek- 
davo iškęsti netgi per dailės pamokas, - o tokių atvejų pasi- 
taikydavo gana dažnai, nes žemesnėse klasėse Tomis turėjo 
daug dailės pamokų. Paskui priekabiavimas dar labiau išsi- 
plėtė, apimdamas ir kitas veiklos sritis. Tomio nepriimdavo 


drauge žaisti, per pietus berniukai atsisakydavo sėstis šalia 


32 


jo arba apsimesdavo, kad nieko negirdi, kai vakare užgesinus 
šviesas miegamajame Tomis ką nors pasakydavo. Iš pradžių 
dar pasitaikydavo laikotarpių, kai tos patyčios aprimdavo. 
Kartais kelis mėnesius nieko panašaus nenutikdavo, ir To- 
mis jau manydavo, kad visa praėjo, bet netrukus vėl padary- 
davo ką nors ne visai derama, arba jį prisimindavo vienas iš 
amžinų priešų, pavyzdžiui, Artūras H., ir viskas prasidėda- 
vo iš naujo. 

Tikrai nė nežinau, kada Tomiui prasidėjo įniršio priepuo- 
liai. Bet man atrodo, kad Tomis visuomet garsėjo nevaldomais 
pykčio šuorais, netgi tuomet, kai dar buvo visai vaikas, bet jis 
pats mane tikino, esą tie priepuoliai prasidėjo tik tada, kai pa- 
tyčios tapo tiesiog nepakeliamos. Kaip tik tas įniršis jo klasės 
draugus pakurstydavo dar labiau jį erzinti, ir maždaug tais 
metais, apie kuriuos dabar kalbu, - tą vasarą, kai perėjome į 
antrą aukštesniojo skyriaus klasę ir mums sukako trylika, — 
Tomio persekiojimas pasiekė apogėjų. 

Paskui viskas nurimo, - ne per vieną naktį, bet gana greitai. 
Kaip jau sakiau, tuos įvykius sekiau gana atidžiai, todėl viltį 
teikiančių ženklų pastebėjau randantis anksčiau, nei daugu- 
ma kitų. Viskas prasidėjo nuo ramybės tarpsnių, - praeidavo 
mėnuo ar šiek tiek daugiau, - ir vėl pakildavo patyčių banga, 
regis, nė kiek neslūgstanti, bet Tomis sugebėdavo susivaldyti, 
ir įniršio proveržių niekas nesulaukdavo. Kartais aiškiai ma- 
tydavau, kad jis tuoj tuoj pratrūks, tačiau šiaip taip jam pavyk- 
davo susitvardyti; kitą kartą jis, žiūrėk, tik abejingai sūžteli 
pečiais ir elgiasi taip, tarsi nieko nebūtų atsitikę. Iš pradžių, 
pamatę tokią Tomio reakciją, visi nusivildavo; atrodė, kad 
pasijuto įžeisti ir pasipiktinę, jog Tomis nepateisino jų vilčių. 


Ilgainiui žmonėms tiesiog nusibodo, patyčios tapo ne tokios 

išradingos, ir vieną dieną aš susigriebiau, kad jau visa savaitė 
niekas Tomio neužkabino. 

Vien šis faktas, žinoma, dar nieko negalėjo įrodyti, bet pa- 
stebėjau ir kitų ženklų. Tiesa, tai dažniausiai būdavo smulk- 
menos. Pavyzdžiui, mačiau, kaip Aleksandras Dž. ir Piteris N. 
nerūpestingai plepėdami drauge su Tomiu per kiemą eina fut- 
bolo aikštės link, pastebėjau, jog tariant jo vardą nežymiai, bet 
vis dėlto esmingai pasikeičia žmonių intonacija. O paskui vie- 
ną kartą, besibaigiant pietų pertraukai, mūsų mergaičių gru- 
pelė sėdėjo ant žolės visiškai netoli pietinės žaidimų aikštės, 
kur berniukai kaip paprastai žaidė savo futbolą. Aš dalyva- 
vau pokalbyje, bet viena akimi sekiau Tomį: jis, kaip netrukus 
pastebėjau, perėmė žaidimo iniciatyvą. Staiga priešininkas jį 
pargriovė, ir Tomis atsikėlęs padėjo kamuolį ketindamas pats 
smūgiuoti. Kai laukdami atskriejančio kamuolio berniukai 
pasklido po veją, pamačiau Artūrą H., vieną iš niekad nenu- 
ilstančių jo kankintojų, stovintį keli jardai tiesiog Tomiui už 
nugaros ir mėgdžiojantį jo veido išraišką bei vaizduojantį, 
kaip Tomis stovi prie kamuolio įsirėmęs į klubus. Žiūrėjau 
labai atidžiai: Artūro užuomina nė vienas iš žaidėjų nesusi- 
domėjo ir jos nepalaikė. O juk Artūro grimasas jie visi turėjo 
matyti, juk šis stovėjo tiesiai Tomiui už nugaros. Bet jiems tai 
jau nerūpėjo. Tomis smūgiavo, aukštai iškilęs kamuolys nu- 
skriejo per aikštę, žaidimas vyko toliau, o Artūras H. daugiau 
nė nebandė mėgdžiotis. 

Man buvo malonu žinoti, kad viskas susitvarkė, bet kartu 
tai šiek tiek glumino ir atrodė gana paslaptinga. Mat Tomio 
kūriniai buvo tokie pat menki, - jo, kaip „nekūrybingo“ mo- 
kinio, reputacija tik dar labiau sustiprėjo. Aiškiai mačiau, jog 


ėmęs valdyti savo įniršio priepuolius Tomis išmušė šaipūnams 

iš rankų nemenką kozirį, tačiau užčiuopti tikrąją ir pagrindinę 
pokyčių priežastį buvo kur kas sunkiau. Pats Tomis irgi pasi- 
darė kitoks: kitaip elgėsi, kitokiu žvilgsniu žvelgė žmonėms į 
veidą, kalbėjo geraširdiškai ir atvirai, - anksčiau taip nebuvo, 
ir pasikeitęs Tomio elgesys savo ruožtu paskatino.aplinkinius 
pakeisti požiūrį į jį patį. Bet kodėl Tomis pasikeitė, man taip 
ir liko neaišku. 

Jaučiausi suglumusi, tad nusprendžiau pasitaikius progai 
pasikalbėti be pašalinių ausų ir jį iškamantinėti. Netrukus to- 
kia proga pasitaikė: stovėdama eilėje prie pietų pamačiau jį 
stovintį priekyje, vos per kelis žingsnius nuo manęs. 

Jums galbūt pasirodys keista, tačiau čia, Hailšeme, pietų 
belaukiančių mokinių eilė buvo puikiausia asmeniškų pokal- 
bių vieta. Tai buvo tiesiogiai susiję su Didžiosios salės akusti- 
ka: iki aukštų salės lubų pakilęs, į jas atsimušęs ir vėl žemyn 
aidu grįžtantis klegesys teikė puikiausią progą pasikalbėti; 
tereikėjo nuleisti balsą, sustoti gana arti vienas kito, įsitikinti, 
jog šalia esantys mokiniai irgi įsitraukę į pokalbį, ir galėjai būti 
tikras, kad niekas tavęs slapčia nesiklausys. Šiaip ar taip, gerų 
progų pasišnekėti neturėjome pernelyg daug ir šiuo atžvilgiu 
tikrai nebuvome išlepę. „Ramios“ vietelės pokalbiams dažnai 
pasirodydavo esančios pačios blogiausios, nes visuomet ne- 
toliese kas nors galėjo eiti pro šalį ir slapčia pasiklausyti. Kai 
tik kiti mokiniai pastebėdavo, jog nori vogčia išsprukti ir nuo- 
šalioje vietelėje su kuo nors pasikalbėti akis į akį, nepraėjus 
nė dešimčiai minučių tai pajusdavo kone visa mokykla, ir visi 
tavo planai žlugdavo. 

Taigi kai pamačiau Tomį, stovintį eilėje per kelis Žmones 
arčiau stalo, kur dalijamas maistas, pamojau jam prieiti, - pa- 


gal galiojančią taisyklę neturėjai teisės šitaip peršokti į prie- 

kį, bet niekas neprieštaravo, jei eilėje pasislinkdavai atgal. Jis 
priėjo prie manęs neslėpdamas pasitenkinimo, šypsodamasis, 
ir kelias akimirkas mudu stovėjome nieko ypatinga vienas ki- 
tam nesakydami, - ne dėl to, kad būtume jautęsi nesmagiai, o 
todėl, jog laukėme, kol nuslūgs aplinkinių, mačiusių, kaip To- 
mis priėjo prie manęs, susidomėjimas. Tada aš jam pasakiau: 

— Pastarosiomis dienomis atrodai gerokai laimingesnis, 
Tomi. Atrodo, viskas susitvarkė, ir tau sekasi kur kas geriau. 

— O pro tavo akis niekas nepraslysta, ar ne, Keite? - atsakė 
Tomis, bet jo balse nebuvo justi nė menkiausio sarkazmo. — 
Taip, dabar jau viskas gerai. Ir man tikrai neblogai sekasi. 

— Tai kas gi atsitiko? Gal suradai Dievą, ar ką? 

— Dievą? - nustebęs paklausė Tomis, kelias pirmąsias aki- 
mirkas, regis, nesuprasdamas, apie ką aš čia. Bet paskui nu- 
sijuokė ir tarė: - Ak taip, suprantu. Kalbi apie tai, kad aš jau 
nebe... jau taip labai nesupykstu. 

— Ne tik apie tai, Tomi. Tu sugebėjai pakreipti įvykius sau 
naudinga linkme. Štai todėl aš ir klausiu... 

Tomis tik gūžtelėjo pečiais. 

— Man rodos, aš šiek tiek suaugau ir subrendau. Visi kiti 
tikriausiai — irgi. Be to, kiek jie gali joti ant to paties arkliuko? 
Juk nusibosta. 

Aš nieko neatsakiau, tik žvelgiau tiesiai jam į veidą, kol pa- 
galiau Tomis vėl trumpai nusijuokė ir vėl kreipėsi į mane: 

— Keite, kokia tu smalsi. Na gerai, man rodos, yra ir dar vie- 
nas dalykas. Kai kas atsitiko. Jei nori, aš tau papasakosiu. 

— Pasakok. 

— Pasakysiu tau, kaip buvo, bet daugiau niekas neturi apie 
tai sužinoti, gerai? Prieš porą mėnesių man teko kalbėtis su 


panele Liuse. Ir po to pokalbio ėmiau jaustis daug geriau. 

Man sunku tau paaiškinti... Ji kai ką man pasakė, ir iš karto 
pasijutau kur kas tvirčiau. 

— Ir ką gi ji tau pasakė? 

— Na... Matai, jos žodžiai tau gali pasirodyti keisti. Man iš 
pradžių irgi taip atrodė. Ji pasakė, kad jeigu nenoriu būti kū- 
rybiškas, jeigu jaučiu, kad tai - visai ne mano sritis, vadinasi, 
taip ir turi būti. Ji sakė, jog tai nieko bloga. 

— Taip ir pasakė? 

Tomis tylomis linktelėjo, o aš, jau beatsukanti jam nugarą, 
mestelėjau: 

— Kokia nesąmonė, Tomi. Jei ketini žaisti su manimi savo 
kvailus žaidimus, gali nė nesivarginti, - aš juose nedalyvauju. 

Buvau ne juokais įpykusi, nes man atrodė, kad jis meluo- 
ja, o juk visai neseniai buvau įgijusi jo pasitikėjimą. Pama- 
čiusi per kelis žmones už manęs eilėje stovinčią pažįstamą 
mergaitę, priėjau prie jos, o Tomį palikau stovėti vieną. Ma- 
čiau, kad jis gerokai suglumęs ir nusiminęs, bet po tų kelių 
mėnesių, kuriuos praleidau besijaudindama dėl jo, jaučiau- 
si apgauta, ir man buvo nė motais, kaip dabar jaučiasi jis. 
Stengdamasi atrodyti kuo linksmesnė pleptelėjau su drau- 
ge, - man rodos, tai buvo Matilda, - ir per visą likusį laiką, 
kurį praleidome stovėdami eilėje, tik porą kartų trumpai 
žvilgtelėjau į Tomio pusę. 

Bet man nešantis padėklą prie stalų Tomis priėjo iš už nu- 
garos ir greitai išbėrė: 

— Keite, aš tavęs nemulkinu, nors tau galbūt taip atrodo. 
Taip iš tikro buvo. Jeigu tik leistum, viską tau papasakočiau. 

— Liaukis pliauškęs nesąmones, Tomi. 

— Keite, aš tau viską išklosiu. Po pietų būsiu prie tvenkinio. 


Jeigu ateisi, aš papasakosiu tau viską, kaip buvo. 

Aš mečiau į jį priekaištingą žvilgsnį ir nieko neatsakiusi 
nuėjau sau, bet, man rodos, čia pat ėmiau svarstyti galimybę, 
jog galbūt pokalbio su panele Liuse Tomis neišsigalvojo. Pa- 
skui, sėdėdama su draugėmis, ėmiau regzti planą, kaip šiek 
tiek vėliau paslapčia nusigauti prie tvenkinio neatkreipiant 


kitų mokinių dėmesio ir nesužadinant smalsumo. 


3 SKYRIUS 


venkinys tyvuliavo į pietus nuo pagrindinio 

j Įenooų Norėdamas prie jo nusigauti, turėda- 

vai išeiti pro užpakalines duris ir nuolat braudamasis per su- 
žėlusius storalapius šaknius, kurie prasidėjus rudeniui vis dar 
trukdydavo praeiti, nusileisti siauru vingriu takeliu. Arba, jei- 
gu aplink nebūdavo matyti mokytojų, galėjai eiti trumpesniu, 
rabarbarais apaugusiu taku. O kai pagaliau atsidurdavai prie 
tvenkinio, tave akimirksniu apgaubdavo ramybė: matydavai 
plaukiojant antis, vandens paviršiuje besisupant plūdes, gir- 
dėdavai šnarant viksvameldžius. Bet asmeniškiems pokal- 
biams tai buvo toli gražu ne pati geriausia vieta, - kur kas pra- 
stesnė už eilę valgykloje. Pirmiausia, tave pro langą nesunkiai 
galėjo pastebėti žmonės, esantys pagrindiniame pastate. Ant- 
ra, buvo tiesiog neįmanoma nuspėti, kaip vieną ar kitą dieną 
vandens paviršiumi sklis tavo ištarti žodžiai. Pagaliau, jei kas 
nors norėdavo slapčia pasiklausyti, tereikėdavo atokiau taku 
nusileisti prie tvenkinio ir pasislėpti krūmuose kitoje tvenki- 
nio pusėje. Bet kadangi valgykloje aš pati pertraukiau Tomį ir 
neleidau baigti pasakoti, jaučiau, jog turiu pasistengti ir viską 


atitaisyti. Spalis jau buvo gerokai įpusėjęs, bet tądien skaisčiai 

švietė saulė, ir aš pamaniau, jog galiu apsimesti tiesiog išėjusi 
pasivaikščioti ir Tomį susitikusi atsitiktinai. 

Galbūt kaip tik todėl, kad labai norėjau sudaryti tokį įspū- 
dį, - nors iš tiesų nė nežinojau, ar mane kas stebi, - pagaliau 
radusi Tomį, sėdintį ant didelio plokščio akmens netoli van- 
dens, sustojau, bet prisėsti nė neketinau. Matyt, buvo penkta- 
dienis arba savaitgalis, nes pamenu, kad mes abu vilkėjome 
ne uniformas, o savus drabužius. Gerai nė nežinau, kaip buvo 
apsirengęs Tomis, - tikriausiai su apdriskusiais futbolo marš- 
kinėliais, kuriuos vilkėdavo net kai oras būdavo vėsus, - bet 
puikiai pamenu, kad pati buvau apsivilkusi kaštonų spalvos 
šiltą megztinį su užtrauktuku, pirmoje aukštesniojo skyriaus 
klasėje nusipirktą per Pardavimą. Apėjusi Tomį, atsistojau 
nugara į tvenkinį ir veidu į pagrindinį pastatą, kad iškart ga- 
lėčiau pastebėti, jei prie langų imtų rinktis smalsuoliai. Pa- 
skui kelias minutes mudu šnektelėjome apie šį bei tą, tarsi 
nebūtume tą dieną susitikę eilėje ir kalbėjęsi. Nežinau, ar tai 
buvo skirta Tomiui ar įsivaizduojamiems smalsuoliams, bet 
aš visa savo laikysena stengiausi parodyti, kad tuoj eisiu sa- 
vais keliais, o vieną kartą netgi padariau judesį, aiškiai lei- 
džiantį suprasti, jog ketinu eiti toliau. Bet kaip tik tą akimirką 
pastebėjau Tomio veidu nuslenkant išgąsčio šešėlį ir iš karto 
ėmiau gailėtis, kad šitaip jį erzinau, nors, tiesą sakant, tikrai 
nedariau to tyčia. Todėl, tarsi ką tik prisiminusi, ko čia susi- 
tikome, tariau: 

— Beje, apie ką tu ten man pasakojai? Man rodos, kad pa- 
nelė Liusė tau kažką pasakė, ar ne? 

— Ak... - užsikirto Tomis ir žvilgsniu apmetė tvenkinį, tarsi 
šis reikalas jam būtų visai išėjęs iš galvos. - Panelė Liusė. Taip, 


tiesa. 

Iš visų Hailšeme dirbančių mokytojų panelė Liusė buvo 
pati sportiškiausia, nors užmetęs į ją akį nieku gyvu nebūtum 
galėjęs to numanyti. Ji buvo neaukšta ir drūta, turėjo buldogo 
figūrą, o jos keisti tamsūs plaukai kažkodėl stiebdavosi tiesiai 
į viršų, tad neuždengdavo nei ausų, nei stambaus sprando. 
Tačiau panelė Liusė buvo išties stipri ir puikios sportinės for- 
mos, ir kai paaugome, netgi mūsų vaikinai bėgdami krosą ne- 
sugebėdavo išlaikyti jos primesto tempo. Ji puikiai žaidė ledo 
ritulį, o žaisdama futbolą su aukštesniojo skyriaus vaikinais 
nepasiduodavo ir be vargo išlaikydavo savo pozicijas. Prisi- 
menu, kartą mačiau, kaip Džeimsas B. bandė pargriauti pro 
jį su kamuoliu besiveržiančią panelę Liusę, bet po šios dvi- 
kovos ant žolės liko gulėti jis pats. Kai dar mokėmės žemes- 
niajame skyriuje, ji mums niekada nebūdavo tokia atidi kaip, 
pavyzdžiui, panelė Džeraldina, į kurią galėjai kreiptis, jei tau 
kas nors atsitikdavo ir nerasdavai sau vietos. Tiesą sakant, kol 
buvome jaunesni, panelė Liusė apskritai daug su mumis ne- 
kalbėdavo. Ir tik mokydamiesi aukštesnėse klasėse pagaliau 
sugebėjome įvertinti gana santūrų, bet tiesų ir praktišką jos 
bendravimo stilių. 

— Tu man kažką pasakojai, - priminiau Tomiui, - užsimi- 
nei, kad panelė Liusė tau sakiusi, esą nieko tokio, kad nesi 
kūrybiškas. 

— Ne, taip ji nekalbėjo. Tik sakė, kad neturėčiau dėl to jau- 
dintis. Neturėčiau kreipti dėmesio, ką Žmonės tauškia. Tai 
buvo prieš du mėnesius. O gal ir dar anksčiau. 

Pagrindiniame pastate prie viršutinio aukšto langų sustojo 
keli žemesnių klasių mokiniai ir ėmė mus stebėti. Bet dabar aš 
pasilenkiau prie Tomio, daugiau neketindama apsimetinėti, 


jog išėjau pasivaikščioti. 

— Tomi, argi ne keista, kad ji šitaip pasakė? Ar esi tikras, jog 
supratai teisingai? 

— Aišku, esu, - atsakė jis ir staiga nuleidęs balsą pridūrė: - Ji 
ne kartą taip sakė. Su panele Liuse buvome jos kambaryje, ir ji 
apie tai šnekėjo gana ilgai. 

Tomis man papasakojo, jog vieną dieną po meno suvoki- 
įžengė ten tikėdamasis išgirsti dar vieną pamokslą, kad jam 
reikia labiau pasistengti, - tokių dalykų jis jau buvo prisiklau- 
sęs iš kitų mokytojų, taip pat ir iš pačios panelės Emilės. Bet 
dar juodviem beeinant iš pagrindinio pastato į Oranžeriją, kur 
buvo mokytojų gyvenamosios patalpos, Tomį apėmė nuojau- 
ta, kad šįkart viskas bus kitaip. Ir štai, kai tik jis klestelėjo į 
panelės Liusės krėslą (pati mokytoja taip ir liko stovėti prie 
lango), ji paprašė, kad Tomis primintų jai visą istoriją ir pa- 
pasakotų, kas, jo paties nuomone, jam nutiko. Tad Tomis ėmė 
prisiminti ir kloti, kaip viskas buvo. Bet dar neįpusėjus pa- 
nelė Liusė jį pertraukė ir prabilo pati. Ji sakė pažinusi daugy- 
bę mokinių, kuriems labai ilgai būdavo sunku išreikšti savo 
kūrybines galias: metų metus jie nesugebėdavo nei nutapyti 
ar nupiešti padoresnio paveikslo, nei sukurti bent pusėtino ei- 
lėraščio. O paskui vieną dieną jie įveikdavo krizę ir atsiskleis- 
:davo tiesiog akyse. Ir pridūrė, kad, galimas daiktas, Tomis irgi 
yra vienas iš tokių mokinių. 

Tokų šnekų Tomis jau buvo girdėjęs ir anksčiau, bet pane- 
lės Liusės laikysena ir kalbos maniera tarsi prikaustė jo dėme- 
sį ir vertė atidžiai klausytis kiekvieno žodžio. 

— Galiu tau prisiekti, - tarė man Tomis, - jog panelė Liusė 
norėjo man pasakyti visai ką kita. Tai, ko dar niekad nebuvau 


girdėjęs. 

Žinoma, netrukus panelė Liusė ėmė šnekėti apie dalykus, 
kuriuos Tomiui buvo sunku suvokti. Bet ji kantriai kartojo 
savo mintis tol, kol pagaliau jis pradėjo suprasti. Jeigu Tomis 
nuoširdžiai stengiasi, - tvirtino ji, - bet jam vis tiek nesiseka 
išreikšti savo kūrybiškumo, matyt, taip jau turi būti, ir Tomiui 
dėl to tikrai nereikėtų jaudintis. Ir neteisūs yra tie, - nesvarbu, 
mokytojai ar mokiniai, - kurie stengiasi jį už tai bausti ar kaip 
nors kitaip spausti. Tiesiog jis dėl to nekaltas. O kai Tomis pa- 
prieštaravo, esą nuostabu, kad panelė Liusė taip sako, užtat 
visi kiti mano, jog tai — kaip tik jo kaltė, ji tik atsiduso ir žvelg- 
dama pro langą pratarė: 

— Gal tai menkai tave tepaguos, bet vis tiek prisimink, ką 
tau sakiau. Noriu, kad žinotum, jog Hailšeme yra bent vie- 
nas žmogus, kurio nuomonė šiuo klausimu priešinga nei visų 
kitų. Nepamiršk, jog čia yra bent vienas žmogus, kuriam at- 
rodo, kad tu - labai geras mokinys, ko gero, netgi geriausias iš 
tų, kuriuos jam teko sutikti, ir visai nesvarbu, ar tu kūrybingas 
ar ne. 

— Bet taip kalbėdama ji nenorėjo iš tavęs pasišaipyti, tie- 
sa? — atsargiai paklausiau Tomio. — Tai tikrai nebuvo gudrus 
ir subtilus būdas tave išbarti? 

— Ne, tikrai ne. Be to... - čia Tomis nutilo ir, atrodo, tik da- 
bar susirūpinęs, ar kas nors mūsų slapčia nesiklauso, per petį 
žvilgtelėjo į pagrindinį pastatą. 

Žemesnių klasių mokiniams jau buvo nusibodę spoksoti, ir 
jie buvo dingę; kelios mūsų laidos mergaitės kaip tik žingsnia- 
vo link paviljono, bet nuo tvenkinio jas skyrė gerokas atstu- 
mas. Tomis vėl atsigręžė į mane ir beveik pašnibždomis tarė: 

— Be to, kalbėdama apie tai panelė Liusė drebėjo. 


— Kaip suprasti - „drebėjo“? 

— Na, tirtėjo. Iš įsiūčio. Aš mačiau. Buvo įniršusi. Žinoma, ji 
to neparodė, bet viduje kunkuliavo pykčiu. 

— Ir ant ko gi ji taip niršo? 

- Nežinau. Šiaip ar taip, - ne ant manęs, o tai man buvo 
svarbiausia! - sukikeno jis ir, čia pat vėl surimtėjęs, kalbėjo to- 
liau: - Ne, tikrai nežinau, ant ko ji taip siuto. Žinau tik tiek, 
kad viduje putojo kaip reikiant. 

Aš atsistojau, nes betupint paskaudo blauzdas, ir tars- 
telėjau: 

— Tai labai keista, Tomi. 

— Aha, o keisčiausia tai, kad pokalbis su ja man padėjo. La- 
bai padėjo. Prisimeni, dar šiandien sakei, kad mano reikalai, 
rodos, pakrypo į gerąją pusę? Tai štai, viskas dėl to pokalbio. 
Mat paskui, mąstydamas apie tai, ką pasakė panelė Liusė, aš 
supratau, kad ji buvo visiškai teisi ir kad aš iš tikro nekaltas. 
Kaip tik tai ir buvo visa esmė. Kai tik pajusdavau, kad mane 
apleidžia jėgos ir imu svyruoti, žvilgtelėdavau į ją praeinančią 
arba nueidavau į vieną iš jos pamokų, ir panelė Liusė, nors nė 
žodžiu neužsimindavo apie mūsų pokalbį, pajutusi, kad į ją 
žiūriu, kartais trumpai pažvelgdavo ir nežymiai linktelėdavo 
galva. Kaip tik šito man ir reikėjo. Štai, dabar žinai, kas atsi- 
tiko. Bet, klausyk, Keite, niekam apie tai neprasitark, gerai? 

Aš linktelėjau galva, bet nesusilaikiau nepaklaususi: 

— Arji privertė tave pažadėti, kad niekam nieko nepasakosi? 

— Nene, ji nereikalavo iš manęs jokių pažadų. Bet tu laikyk 
liežuvį už dantų. Turi man prižadėti. 

— Gerai, prižadu. 

Tuo tarpu link paviljono žingsniavusios mergaitės mane 
pastebėjo, ėmė moti ir šūkčioti, kviesdamos eiti drauge. Aš 


joms irgi pamojau, o Tomiui pasakiau: 

— Na, aš jau eisiu. Netrukus ir vėl galėsime apie tai pasi- 
kalbėti. 

Bet Tomis nesuprato užuominos, kad mūsų pokalbis 
baigtas. 

— Čia dar ne viskas, — kalbėjo jis. - Panelė Liusė pasakė ir 
dar kai ką, tik tų Žodžių prasmė man iki šiol ne visai aiški. 
Norėjau paklausti tavęs. Ji man užsiminė, kad mes nepakan- 
kamai mokomi, ar panašiai. 

— Nepakankamai mokomi? Nori pasakyti, kad, jos nuomo- 
ne, turime mokytis dar daugiau nei mokomės dabar? 

— Ne, nemanau, kad ji turėjo omenyje šitai. Ji kalbėjo... na, 
supranti, ji kalbėjo apie mus. Apie tai, kas vieną dieną mūsų 
laukia. Apie organų donorystę ir taip toliau. 

— Bet juk apie tai su mumis kalbama, šito mes esame mo- 
komi, - atrėmiau aš. - Įdomu, ką ji norėjo tuo pasakyti? Gal 
jai atrodo, kad yra dalykų, apie kuriuos mums niekas iki šiol 
neužsiminė? 

Tomis kelias akimirkas mąstė, o paskui papurtė galvą. 

— Ne, nemanau, kad ji tai norėjo pasakyti. Tiesiog, jos nuo- 
mone, mes tų dalykų mokomi nepakankamai. Ji pasakė keti- 
nanti apie tai su mumis pasišnekėti pati. 

— Apie ką būtent? 

— Tikrai nežinau. Gal aš apskritai ne taip viską supratau, 
Keite, nežinau. Gal ji turėjo galvoje visiškai ką kita, pavyz- 
džiui, kad aš nepakankamai kūrybiškas... Iki galo taip ir ne- 
supratau. 

Tomis pažvelgė į mane tokiu žvilgsniu, tarsi lauktų, kad į 
šį kausimą jam atsakyčiau aš. Kelias akimirkas pagalvojusi, aš 
pasakiau: 


— Tomi, susikaupk ir pasistenk prisiminti. Sakei, kad ji įsiuto... 

— Na, man taip atrodė. Ji nerėkė, bet visa drebėjo. 

— Gerai, sakykime, jog taip ir buvo. Sakykime, ji įsiuto. Ar 
apie tai ji prabilo kaip tik tada, kai įsiuto? Apie tai, jog mes ne- 
pakankamai mokomi apie organų donorystę ir visa kita? 

— Man rodos, taip... 

— Nagi, Tomi, gerai pagalvok. Kodėl panelė Liusė apskritai 
apie tai prakalbo? Ji šnekėjo apie tave ir apie tai, jog esi ne- 
kūrybiškas. Ir staiga visai pakeitė temą. Kodėl? Kodėl ji nei iš 
šio, nei iš to prakalbo apie organų donorystę? Ar tai kaip nors 
susiję su tavo nekūrybiškumu? 

— Nežinau. Bet spėju, kad, matyt, turėjo būti kokia nors 
priežastis. Gal vienas dalykas, apie kurį ji kalbėjo, jai staiga 
priminė kitą? Keite, mano ir panelės Liusės pokalbis, kaip ma- 
tau, tave labai sudomino. 

Aš nusijuokiau, nes Tomis buvo teisus: stovėjau priešais jį 
suraukusi kaktą, visiškai užsimiršusi, susimąsčiusi. Iš tikrųjų 
mano galvoje iškart kilo daugybė prieštaringų minčių. Tomio 
atpasakotas pokalbis su panele Liuse man kai ką priminė: at- 
mintyje iškilo daugybė dalykų, virtinė praeities įvykių, su pa- 
nele Liuse susijusių ir, rodos, nereikšmingų atsitikimų, kurie 
anuomet buvo mane gerokai sugluminę. 

— Tai tiesiog... - pratariau aš ir nutilau per pusę žodžio. 
Paskui atsidususi paaiškinau: - Negaliu viso to kaip reikiant 
paaiškinti netgi sau pačiai. Bet visa, ką tu čia pasakoji, ga- 
lima sakyti, puikiausiai dera su daugybe kitų dalykų, kurie 
mane glumina ir verčia pasukti galvą. Ir aš visą laiką apie 
tai galvoju. Pavyzdžiui - kodėl atvykusi Madam paima ir 
išsiveža geriausius mūsų piešinius? Kuriems galams jai to 
reikia? 


— Galerijai. 

— Bet kam jai ta Galerija? Ji reguliariai čia atvažiuoja ir pa- 
siima geriausius mūsų darbus. Per visą tą laiką pas ją turėjo 
susikaupti krūvų krūvos mūsų kūrinių. Kartą panelės Džeral- 
dinos paklausiau, ar seniai Madam pas mus lankosi, ir ji man 
pasakė, esą nuo pat pirmos Hailšemo gyvavimo dienos. Bet 
kam reikalinga toji Galerija? Ir kam jai tokia Galerija, kurioje 
demonstruojami mūsų kūriniai? 

— Galji juos parduoda? Juk ten, už Hailšemo sienų, jie viską 
perka ir parduoda. 

Aš tik papurčiau galvą. 

— Ne, negali būti. Galerija kažkaip turėtų būti susijusi su 
tuo, ką tau pasakė panelė Liusė. Turėtų būti kažkoks ryšys su 
mumis, su tuo, jog vieną dieną turėsime atiduoti savo orga- 
nus. Nežinau kodėl, bet pastaruoju metu manęs neapleidžia 
nuojauta, kad visa tai neatskiriamai susiję, tik dar nežinau 
kaip. O dabar man jau laikas eiti, Tomi. Ir niekam neišplepėki- 
me, ką girdėjome ir sužinojome, gerai? 

— Gerai. O tu niekam neprasitark apie panelę Liusę. 

— Bet ar papasakosi man, jeigu ji tau vėl pasakys ką nors 
panašaus? 

Tomis linktelėjo galva ir apsidairęs aplink skubiai pridūrė: 

— Taujau tikrai laikas eiti, Keite. Netrukus kas nors gali prie 
mūsų prislinkti ir imti klausytis. 

Apie nežinia kur esančią Galeriją, minėtą mudviejų su To- 
miu pokalbyje, mes žinojome nuo pat vaikystės. Apie ją visi 
kalbėjo taip, tarsi ji kažkur egzistuotų, bet nė vienas iš mūsų 
nebuvo tikras, jog taip yra iš tiesų. Neabejoju, kad dauguma 
mokinių, kaip ir aš, negalėjo aiškiai prisiminti, kada pirmą 
kartą apie ją išgirdo. Galiu tik pasakyti, jog tikrai ne iš moky- 
tojų lūpų: apie Galeriją jie niekad nekalbėdavo, ir Hailšeme 

galiojo nerašyta taisyklė, kad mokytojams girdint šia tema ne- 
kalbama. 

Dabar man atrodo, jog žinią apie Galeriją viena Hailšemo 
mokinių karta perduodavo kitai. Prisimenu, kaip kartą - tuo- 
met aš tebuvau penkerių ar šešerių - sėdėjau prie žemučio 
stalelio kartu su Amanda K. nuo plastilino limpančiomis ran- 
komis. Daugiau nepamenu nieko: ar su mumis buvo ir dau- 
giau vaikų, koks mokytojas vedė pamoką. Atmintyje išliko tik 
Amanda K. (ji buvo metais už mane vyresnė), atidžiai žiūrinti 
į mano lipdinį ir staiga sušunkanti: „Tau tikrai puikiai pavy- 
ko, Keite! Taip puikiai! Prisiekiu, šitą daikčiuką tikrai paims į 
Galeriją!“ 

Matyt, tuo metu aš jau žinojau, kad kažkur yra Galerija, nes 
prisimenu, kad išgirdusi Amandos žodžius labai susijaudinau, 
pajutau nemenką pasididžiavimą, o paskui pagalvojau: „Juk 
tai tiesiog juokinga. Niekas iš mūsų dar nėra toks talentingas, 
kad galėtų ką nors pasiūlyti Galerijai“. 

Augdami apie Galeriją mes irgi dažnai šnekėdavomės. Kai 
norėdavome pagirti kieno nors kūrinį, sakydavome: „Jis tik- 
tų į Galeriją“. O kai sužinojome, kas yra ironija, pamatę kokį 
apgailėtiną darbelį sušukdavome: „O taip! Šitą — tiesiai į Ga- 
leriją!“ 

Bet ar mes iš tiesų tikėjome, kad toji Galerija kažkur yra? 
Šiandien negalėčiau primygtinai to tvirtinti. Kaip jau sakiau, 
mokytojams girdint niekada apie ją neužsimindavome, ir kai 
dabar prisimenu tuos laikus, man atrodo, jog tai buvo taisyklė, 
kurią mes priėmėme kaip daugybę kitų mokytojų mums pri- 
mestų dalykų. Prisimenu vieną pavyzdį maždaug iš tų laikų, 
kai mums buvo vienuolika. Vieną saulėtą žiemos rytą buvome 


susirinkę 7 kabinete. Ką tik baigėsi pono Rodžerio pamoka, 

ir keli iš mūsų dar pasiliko klasėje šiek tiek su juo pleptelėti. 
Mes sėdėjome ant savo mokyklinių stalų, ir nors nepamenu, 
apie ką sukosi mūsų pokalbis, prisimenu, jog ponas Rodžeris 
vis nesiliovė mūsų juokinęs. Ir štai, vis dar krizendama, Ke- 
rolė H. pasakė: „Nedaug trūko, kad šitas jūsų kūrinys būtų 
pasirinktas gabenti į Galeriją!“ Tą pačią akimirkąji išsigandusi 
delnu užspaudė burną. Klasėje išliko tokia pat nerūpestinga ir 
linksma atmosfera, tačiau mes visi, įskaitant ir poną Rodžerį, 
žinojome, kad Kerolė padarė klaidą. Ne, tiesą sakant, tai ne- 
buvo katastrofa: maždaug tiek pat būtume prasikaltę, jei būtų 
išsprūdęs koks keiksmažodis arba būtume kreipęsi į kurį nors 
mokytoją pravarde. Ponas Rodžeris tik atlaidžiai nusišypsojo, 
tarsi sakytų: „Tiek to, pamirškime tai ir elkimės lyg niekur nie- 
ko“, - ir mūsų pokalbis plėtojosi toliau. 

Nors Galerija mums reiškė gana miglotą ir neaiškią vietą, 
nors nebuvome visiškai tikri, ar ji iš tiesų egzistuoja, vis dėlto 
vienas faktas buvo kaip ant delno: bent du, o kartais tris ar 
net keturis kartus per metus pas mus atvykdavo Madam ir 
išsirinkdavo geriausius mūsų darbus. Vadinome ją „Madam“, 
nes ji buvo prancūzė ar belgė (dėl to mokiniai dažnai ginčy- 
davosi) ir kaip tik šitaip į ją kreipdavosi mokytojai. Tai buvo 
aukšta liekna moteris trumpais plaukais, tikriausiai dar gana 
jauna, nors tuo metu mums, vaikams, taip neatrodė. Ji visuo- 
met vilkėdavo elegantišką pilką kostiumėlį ir, kitaip negu 
mokytojai, kitaip negu vairuotojai, atvežantys mums reika- 
lingų maisto produktų, - tiesą sakant, kitaip negu visi kiti at- 
vykstantys čia iš pasaulio, plytinčio už Hailšemo sienų, - ji 
su mumis visiškai nesikalbėdavo ir kartkartėmis perverdavo 
mus lediniu žvilgsniu, kad per daug prie jos nesiartintume. 


Daugelį metų manėme, kad ji tiesiog pasipūtusi, bet vieną 

vakarą, - tuomet mums jau buvo sukakę aštuoneri, - Rūta iš- 
dėstė visai kitą teoriją. 

— Madam mūsų bijo, - pareiškė ji. 

Mes gulėjome savo lovose, miegamajame šviesos jau buvo 
išjungtos. Kol mokėmės žemesnėse klasėse, kambaryje gyven- 
davome po penkiolika mokinių, tad nebuvome linkę varinė- 
ti ilgų asmeniškų pokalbių, prie kurių palengva pripratome 
perėję į aukštesnį skyrių. Bet jau tuomet mergaičių, vėliau su- 
dariusių mūsų „šutvės“ branduolį, lovos stovėjo šalia viena 
kitos, ir jau tada naktį dažnai ilgiau pasikalbėdavome. 

— Kaip suprasti „bijo“? — paklausė kažkuri iš mūsų. - Kojai 
mūsų bijoti? Ką bloga mes galėtume jai padaryti? 

— Nežinau, - atsiliepė Rūta, - nežinau, bet esu tikra, kad ji 
mūsų bijo. Anksčiau maniau, kad ji tiesiog pasipūtusi, bet jau 
seniai nujaučiau, jog tai visai kas kita. O dabar esu visiškai 
tikra: Madam mūsų bijo. 

Dar kelias dienas retkarčiais šią temą pagvildendavome. 
Dauguma mūsų su Rūtos nuomone nesutiko, bet tai tik dar 
labiau skatino ją įrodyti, kad tiesa - jos pusėje. Tad galų gale 
mes apmetėme planą, kaip patikrinti Rūtos hipotezę, kai kitą 
kartą Madam vėl atvažiuos į Hailšemą. 

Nors apie Madam vizitus niekas iš anksto neskelbdavo, vis 
dėlto nebuvo sunku numanyti, kada ji pasirodys. Jau kelias 
savaites prieš jai atvykstant būdavo pradedama ruoštis jos ap- 
silankymui: mokytojai peržiūrėdavo visus mūsų darbus - pa- 
veikslus, piešinius, lipdinius, netgi rašinius ir eilėraščius. Visa 
ta sumaištis trukdavo bent dvi savaites, pagaliau keturi penki 
kiekvienos mokinių laidos darbai būdavo atrenkami ir nu- 
nešami į biliardo kambarį. Tuo laikotarpiu biliardo kambarys 


būdavo laikomas užrakintas, bet jei atsistodavai prie žemo- 

sios šalia esančios terasos sienelės, pro langus galėjai matyti, 
kaip atrinktų kūrinių krūva darosi vis didesnė. O kai mokyto- 
jai pradėdavo juos tvarkingai dėlioti ant kėdžių, molbertų bei 
stovų, kai biliardo kambarys pavirsdavo maža Mainų salės 
kopija, galėjai net neabejoti, jog po poros dienų čia pasirodys 
Madam. 

Bet tą rudenį, apie kurį dabar kalbu, mums reikėjo žinoti 
ne tik dieną, kada atvyks Madam, bet ir tikslų jos pasirody- 
mo laiką, nes Hailšeme ji dažniausiai teužtrukdavo valandą ar 
dvi. Taigi kai tik pamatėme, kad biliardo kambaryje mokytojai 
ėmė gražiai dėlioti mūsų darbus, nusprendėme iš eilės budėti, 
kad nepražiopsotume. 

Šią užduotį mums palengvino prie pat pagrindinio pasta- 
to plytinčio parko ir apskritai Hailšemo apylinkių reljefas. 
Mat mokykla buvo įsikūrusi dailioje lomelėje, nuo kurios į 
visas puses driekėsi šiek tiek įkalnėn kylantys laukai. Taigi 
pro kiekvieno pagrindiniame pastate esančio kabineto - net- 
gi pro paviljono - langą galėjai matyti ilgą ir siaurą per lau- 
kus vingiuojantį kelią, vedantį tiesiai prie pagrindinių Hail- 
šemo mokyklos vartų. Be to, ir patys vartai buvo gana toli 
nuo pastatų, tad kiekvienas į mokyklos teritoriją įvažiavęs 
automobilis dar turėdavo įveikti geroką gabalą Žvyruoto 
krūmokšniais apaugusio ir gėlių lysvėmis apsodinto kelio, 
kol pagaliau privažiuodavo kiemą priešais pagrindinį pa- 
statą. Kartais praeidavo daug dienų, kol pastebėdavome tuo 
siauru keliu link Hailšemo besileidžiantį kokį nors automo- 
bilį, be to, tai dažniausiai būdavo furgonai ar sunkvežimiai, 
atgabenę maisto produktų arba atvežę Žmonių sodo ar ki- 
tiems pagalbiniams darbams atlikti. Lengvasis automobilis 


čia buvo didelė retenybė, ir jei kas nors atsitiktinai tolumoje 

ji pastebėdavo, netgi pamokai įpusėjus klasėje kildavo su- 
maištis. 

Tą popietę, kai pastebėjome laukais atriedantį Madam au- 
tomobilį, buvo saulėta ir vėjuota, o danguje palengva tvenkėsi 
vienas kitas audrą pranašaujantis debesis. Mes buvome 9 ka- 
binete, pirmame aukšte, langai žvelgė tiesiai į kiemą, ir kai tik 
per klasę nuvilnijo šnabždesys, jog atvažiuoja Madam, varg- 
šas ponas Frenkas, nors mėgino toliau mokyti mus rašybos, 
niekaip negalėjo suprasti, kodėl staiga mes visi ėmėme nenu- 
stygti vietoje ir visai negalime susikaupti. 

Planas, kurį apmetėme norėdamos patikrinti Rūtos teoriją, 
buvo labai paprastas: mes, tai yra mūsų šešetas, kuris ir da- 
lyvavo jį įgyvendinant, turėjome kur nors pasislėpti, palauk- 
ti ateinančios Madam, ir tada akimirksniu apspisti ją iš visų 
pusių. Mes ketinome elgtis civilizuotai ir paskui tiesiog išsi- 
skirstyti kas kur, bet manėme, kad jeigu pasirinksime tinkamą 
momentą ir mums pavyks užklupti ją netikėtai, iš karto pama- 
tysime (bent jau taip tvirtino Rūta), ar ji tikrai mūsų bijo. 

Didžiausias galvos skausmas mums buvo tai, kad per tokį 
trumpą Madam apsilankymą Hailšeme galime nesurasti tin- 
kamos progos jos užklupti. Tačiau besibaigiant pono Frenko 
pamokai pamatėme, kaip kieme, tiesiai po mūsų klasės langais 
sustoja Madam automobilis. Stabtelėjusios laiptų aikštelėje ir 
trumpai pasitarusios, mes nulipome paskui kitus klasiokus, o 
paskui lūkuriuodamos susispietėme prie pagrindinių durų. Iš 
čia puikiai galėjome apžvelgti kiemą ir matėme, kad Madam 
vis dar sėdi automobilyje prie vairo ir rausiasi savo portfely- 
je. Pagaliau ji išlipo ir patraukė mūsų link, apsivilkusi savo 
amžiną pilką kostiumėlį ir abiem rankomis tvirtai laikydama 


portfelį. Rūtai davus ženklą mes ėmėme žingsniuoti tiesiai 

prie jos, bet taip, tarsi eitume miegodamos ir pačios to nesu- 
vokdamos. Ir tik tada, kai Madam staiga sustojo kaip įbesta, 
kiekviena iš mūsų sumurmėjo: „Atleiskite, ponia“, - ir mes iš- 
siskirstėme. 

Tą akimirką mūsų širdyse įvyko keista permaina, kurios 
aš niekada nepamiršiu. Iki tos lemtingos akimirkos visas su 
Madam susijęs reikalas buvo tegul ir ne juokas, bet vis dėlto 
privatus dalykas, tai, ką norėjome pirmiausia išsiaiškinti pa- 
čios sau. Ir tikrai nesukome galvos spėliodamos, kaip tokioje 
situacijoje reaguos Madam ar kas nors kitas. Tiksliau tariant, 
iki tos lemtingos akimirkos šis planas mums atrodė linksmas 
ir nekaltas pokštas, tiesa, reikalaujantis šiek tiek drąsos. Juolab 
kad ir Madam pasielgė taip, kaip tikėjomės: ji tiesiog sustojo 
kaip stabo ištikta ir palaukė, kol mes išsiskirstysime. Madam 
nei šūktelėjo, netgi neaiktelėjo. Bet mes visos buvome nusi- 
teikusios labai rimtai ir akylai stebėjome jos reakciją, - galbūt 
todėl šis susitikimas mus taip paveikė. Kai Madam sustojo, aš 
tuojau pat pažvelgiau jai į veidą, o mano pavyzdžiu - tuo nė 
kiek neabejoju - pasekė ir kitos mergaitės. Tas vaizdas man 
dar ir šiandien stovi prieš akis: iš Madam veido išraiškos buvo 
galima spėti, kad ji pašiurpo, nors kaip įmanydama stengėsi 
neišsiduoti, o gerklę suspaudė baimė, jog kuri nors iš mūsų 
netyčia galėtų prie jos prisiliesti. Ir nors mes tuoj pat nužings- 
niavome tolyn, visas apėmė tas pat jausmas, tarsi iš saulėkai- 
tos trumpai būtume įžengusios į nemalonų pavėsį. Rūta buvo 
teisi: Madam tikrai mūsų bijojo. Tačiau ji bijojo mūsų taip, kaip 
bijomasi, pavyzdžiui, vorų. O mes tam nebuvome pasiruošu- 
sios. Mums apskritai niekad nebuvo šovę į galvą pamąstyti, 
kaip jausimės mes pačios sužinojusios, kad kas nors į mus žiūri 


kaip tik šitaip - kaip į vorus. 

Kai perėjome kiemą ir pasiekėme veją, mes jau buvome la- 
bai pasikeitusios, — šiaip ar taip, visai ne ta grupelė mokinių, 
kurios dar visai neseniai negalėjo nustygti vietoje ir susijaudi- 
nusios laukė, kol Madam išlips iš automobilio. Hana, atrodė, 
tuoj tuoj ims verkti. Netgi Rūta buvo gerokai sukrėsta. Ir tada 
viena iš mūsų, -jeigu neapsirinku, tai buvo Laura, - tarė: 

— Jeigu ji mūsų taip nemėgsta, kuriems galams jai mūsų 
darbai? Kodėl tiesiog nepalieka mūsų ramybėje? Juk niekas 
neprašo, kad ji čia važinėtų, ar ne? 

Nė viena iš mūsų nieko jai neatsakė, ir mes, nepratardamos 
nė žodžio apie tai, kas ką tik nutiko, nužingsniavome prie pa- 
viljono. 

Kai dabar visa tai prisimenu, aiškiai matau, jog tuo metu 
mes buvome kaip tik tokio amžiaus, kai jau šį tą apie save 
žinojome, pavyzdžiui, suvokėme, kas esame, kad labai ski- 
riamės ir nuo savo mokytojų, ir nuo žmonių, gyvenančių už 
Hailšemo sienų. Bet vis dėlto dar nesugebėjome suprasti, ką 
tai reiškia. Neabejoju, kad ir jūs vaikystėje esate bent kartą pa- 
tyrę ką nors panašaus į tai, ką teko patirti mums; gal jums 
viskas buvo kitaip, bet esu tikra, jog pasijutote lygiai taip pat. 
Mat kad ir kaip stengtųsi mokytojai, kad ir kiek kalbėtų ir dis- 
kutuotų, kad ir kiek kartų perspėtų, kad ir kiek filmų parody- 
tų, - vis tiek iki galo taip ir neįsisąmoninsi, kas tavęs laukia. 
Bent jau kai esi aštuonerių ir kartu su visais kitais gyveni Hail- 
šeme; bent kai turi tokius mokytojus, kokius turėjome mes; 
bent kai tie mokytojai ir maisto produktų atvežę vyrai drauge 
su jumis laido sąmojus, kvatojasi ir sako tau „širdele“. 

Ir vis dėlto kažkur sąmonės paribyje ši mintis palengva 
suleidžia šaknis. Bent taip atrodo, nes tokiomis akimirkomis, 


kokią teko patirti mums, pajunti, kad dalis tavojo „aš“ kažin 

ko laukia. Tarsi nuo pat ankstyvos vaikystės, kai tau penkeri 
ar šešeri, kažkur sąmonės gelmėse girdėtum balsą, kuris tau 
šnabžda: „Vieną dieną, galbūt jau gana greitai, tu sužinosi, 
koks tai jausmas“. Tad lauki ir lauki, net pati to nesuvokdama, 
lauki akimirkos, kai įsitikinsi iš esmės besiskirianti nuo kitų 
žmonių, kai suprasi, jog ten, anapus mokyklos sienų, gyvena 
tokie žmonės kaip Madam: jie nejaučia tau neapykantos ir ne- 
linki bloga, bet juos nukrečia šiurpas vos prisiminus tave, vos 
pagalvojus, kaip ir kam tokie kaip tu atsirado šiame pasaulyje; 
jiems atgrasi vien mintis, kad tavo ranka netyčia gali paliesti jų 
ranką. Kai pirmą kartą pamatai save tų žmonių akimis, ištinka 
šokas. Tarsi eitum pro tą patį veidrodį kaip kasdien, ir staiga 
jame išvystum ne savo, o kieno nors kito atspindį, - kažkokio 


keisto ir nerimą keliančio padaro. 

asibaigus metams, aš jau nebūsiu slaugytoja, 
P; nors šis darbas man tikrai nemažai davė, tu- 
riu pripažinti, jog labai džiaugiuosi gausianti galimybę pailsė- 
ti, - trumpai stabtelėti, pagalvoti, viską prisiminti... Neabejo- 
ju, kad bent iš dalies šitie pokyčiai susiję su mano pasiruošimu 
pradėti visiškai kitą gyvenimo etapą, - štai kodėl jaučiu tokį 
stiprų poreikį ištraukti ir surikiuoti prisiminimus. Labiausiai, 
man rodos, maga aiškiai suvokti tai, kas vyko tarp manęs, To- 
mio ir Rūtos, kai mes užaugome ir palikome Hailšemą. Bet 
tik dabar iš tikro suvokiau, jog dauguma vėlesnių nutikimų 
tiesiogiai susiję su metais, mūsų praleistais Hailšeme, todėl 
pirmiausia norėčiau ištraukti į dienos šviesą ir rūpestingai su- 
tvarkyti savo ankstyvuosius prisiminimus. Pavyzdžiui, kad 
ir tas mūsų begalinis smalsumas bei susidomėjimas Madam. 
Viena vertus, vaikų išdykavimas, ir tiek. Bet kita vertus, kaip 
netrukus įsitikinsite, tai buvo procesas, kuris kasmet darėsi 
vis intensyvesnis, kol pagaliau ėmė esmingai veikti mūsų gy- 
venimą. 
Po tos lemtingos dienos Madam temą, nors ji ir nebuvo 


tabu, pajudindavome retai. Neilgai trukus šios nerašytos tai- 

syklės jau laikėsi ne tik maža draugių grupelė, bet ir visi mūsų 
laidos mokiniai. Sakyčiau, mums ir toliau buvo įdomu apie 
Madam sužinoti kuo daugiau, bet visi jautėme, kad bandymai 
aiškintis toliau - mėginimai sužinoti, kur ji deda mūsų kūri- 
nius ir ar iš tikrųjų kažkur yra Galerija, - būtų nuvedę mus į 
teritoriją, į kurią įkelti kojos dar nebuvome pasiruošę. 

Tačiau apie Galeriją mokiniai ir toliau kartkartėmis užsi- 
mindavo, nes kai po kelerių metų prie tvenkinio Tomis man 
ėmė pasakoti apie keistą savo pokalbį su panele Liuse, man 
dingtelėjo, jog kažką prisimenu. Bet pats prisiminimas mano 
sąmonėje aiškiai iškilo šiek tiek vėliau, kai palikau jį sėdintį 
ant akmens ir nuskubėjau vytis savo draugių. 

Tai buvo žodžiai, kuriuos per kažkokią pamoką mums pa- 
sakė panelė Liusė. Prisimenu juos taip gerai ir dėl to, kad tuo 
metu jie mane gerokai suglumino, ir todėl, jog tai buvo vienas 
iš tų retų atvejų, kai apie Galeriją buvo tyčia užsiminta moky- 
tojai girdint. 

Mes kaip tik buvome įsitraukę į pokalbį, kuriam vėliau 
prilipo „diskusijos apie žetonus“ pavadinimas. Prieš kelerius 
metus mudu su Tomiu apie tai kalbėjomės, tik niekaip negalė- 
jome sutarti, kada tai buvo. Aš tvirtinau, jog tuo metu mums 
buvo dešimt, o jam atrodė, kad diskusija apie žetonus vyko 
kiek vėliau, bet paskui galų gale jis pasidavė ir sutiko su mano 
nuomone. Esu beveik tikra, kad atmintis manęs neapgauna: 
tuomet mes mokėmės ketvirtoje žemesniojo skyriaus klasė- 
je, - nuo incidento su Madam jau buvo praėję šiek tiek laiko, o 
mudviejų su Tomiu pokalbis prie tvenkinio vyko dar po kokių 
trejų metų. 

Diskusija dėl žetonų, man rodos, kilo dėl to, jog mums au- 


gant kartu augo ir mūsų pomėgis kolekcionuoti bei kaupti 

įvairiausius daiktus. Daugelį metų, - apie tai, rodos, jau bu- 
vau užsiminusi, - mes manėme, kad jei tavo kūrinys atsiduria 
biliardo kambaryje, nesvarbu, ar Madam jį išsiveš ar ne, - va- 
dinasi, tave aplankė didžiulė sėkmė. Bet kai sulaukėme de- 
šimties metų, kalbant apie tai mus vis dažniau apimdavo prieš- 
taringi jausmai. Mat Mainai, per kuriuos gautais Žetonais ga- 
lėjome naudotis kaip tikrų tikriausiais pinigais, padėjo mums 
išsiugdyti gebėjimą tiksliai įkainoti visa, ką sukurdavome 
savo rankomis. Mes ėmėme skirti dėmesio tam, kaip atrodo 
marškinėliai, kuriais vilkime, daug laiko praleisdavome puoš- 
dami sienas prie savo lovų ir besirūpindami, kad kiekvieno iš 
mūsų rašomasis stalas atrodytų vis kitaip. Suprantama, nepa- 
miršome ir savo „rinkinių“. 

Nežinau, ar ten, kur užaugote jūs, buvo įprasta turėti „rin- 
kinius“. Bet kai susitinki buvusius Hailšemo mokinius, anks- 
čiau ar vėliau pastebi, su kokia nostalgija jie juos prisimena. 
Tuo metu įvairiausių daiktelių kaupimas mums, žinoma, buvo 
labai rimtas dalykas. Kiekvienas iš mūsų po lova turėjo medi- 
nę dėžę, ant kurios buvo užrašytas savininko vardas ir kurioje 
laikydavome visą asmeninį savo turtą - daiktus, kuriuos įsi- 
gydavome per Mainus ir Pardavimus. Prisimenu vieną kitą 
mokinį, kurie savo „rinkiniais“ beveik nesirūpino, bet daugu- 
mai mūsų tai nepaprastai rūpėjo: vienus daiktus nešdavome į 
salę tikėdamiesi parduoti, kitus, ką tik įsigytus, - rūpestingai 
paslėpdavome dėžėse. 

Bet svarbiausia yra tai, kad mums, dešimtmečiams, visos 
tos kalbos, kokia didelė garbė, jei tavo kūrinį išsiveža Madam, 
ėmė kirstis su vis stiprėjančiu jausmu, jog šitaip prarandame 
gerus ir tinkamus parduoti daiktus. Štai tada ir kilo diskusija 


apie žetonus. 

Iš pradžių vandenį ėmė drumsti keli mokiniai, daugiausia 
berniukai, pradėję puse lūpų burbėti, esą jei Madam pasiima 
kurio nors mokinio kūrinį, jis kaip kompensaciją už tai turė- 
tų gauti žetonų. Dauguma mokinių tokiai nuomonei visiškai 
pritarė, bet buvo ir tokių, kuriuos ši mintis papiktino ir įžeidė. 
Kurį laiką abi stovyklos diskutavo, pateikdamos savus argu- 
mentus, ir štai vieną dieną Rojus Dž., - jis buvo metais už mus 
vyresnis, ir Madam buvo išsivežusi labai daug jo kūrinių, — 
nutarė šį kausimą aptarti su pačia panele Emile. 

Panelė Emilė, mūsų mokyklos direktorė, buvo gerokai vy- 
resnė už kitus mokytojus. Ypatingu ūgiu nepasižymėjo, bet 
visuomet vaikščiodavo tiesi, netgi šiek tiek atsilošusi, aukštai 
pakelta galva, todėl mums susidarydavo įspūdis, kad ji labai 
aukšta. Jos pražilę plaukai būdavo glotniai sušukuoti atgal ir 
surišti ant pakaušio, bet visuomet likdavo kelios išsipešusios, 
ore švelniai plevenančios sruogos. Mane tokios sruogos būtų 
nepaprastai erzinusios, bet panelė Emilė nė akies krašteliu į 
jas nepažvelgdavo, tarsi tos sruogelės būtų visiškai nevertos 
dėmesio. Vakarop panelė Emilė imdavo atrodyti keistokai: ant 
veido krentančių sruogų vis daugėdavo, o ji, tyliu, bet tvirtu 
balsu kalbėdamasi su kuriuo nors iš mokinių, net nesivargin- 
davo jų nusibraukti. Mes panelės Emilės prisibijojome ir ne- 
žiūrėdavome į ją taip kaip į kitus mokytojus. Tačiau Žinojo- 
me ją esant sąžiningą bei teisingą ir jos sprendimus visuomet 
gerbdavome. Netgi mokydamiesi žemesnėse klasėse, nors ir 
neaiškiai, matyt, suvokėme, kad panelė Emilė pačiu savo bu- 
vimu, nors mus šiek tiek baugino, leido mums Hailšeme pasi- 
justi visiškai saugiems. 

Nekviestam eiti pas panelę Emilę reikėjo nemenkos drą- 


sos, O lįsti jai į akis su tokiais reikalavimais, kuriuos ketino 

pateikti Rojus, atrodė tikra savižudybė. Vis dėlto, priešingai 
nei mes tikėjomės, Rojus pylos negavo, o po kelių dienų netgi 
pasklido gandai, esą mokytojai aptarinėja „žetonų klausimą“, 
o kartais netgi karštai ginčijasi. Pagaliau buvo paskelbta, kad 
už kūrinius, paimtus į Galeriją, žetonų mes gausime, bet ne 
tiek daug, mat „būti pastebėtiems ir įvertintiems“ Madam -ir 
taip jau didžiulė garbė. Toks sprendimas nė vienos stovyklos 
šalininkų iki galo nepatenkino, tad diskusija apie žetonus ne- 
nurimo. 

Hailšeme tvyrant tokiai atmosferai, vieną rytą Polė T. pa- 
nelės Liusės kai ko paklausė. Pratybos vyko bibliotekoje, mes 
visi buvome susėdę aplink didelį ąžuolinį stalą. Prisimenu, 
kad židinyje ilgai degė ugnis, o mes, pasiskirstę vaidmenis, 
garsiai skaitėme kažkokią pjesę. Kai Laurai atėjo eilė skaity- 
ti savo repliką, ji mestelėjo taiklią bei sąmojingą pastabą apie 
žetonus, ir mes, įskaitant ir panelę Liusę, nusijuokėme. Paskui 
panelė Liusė pasakė, kad jei jau Hailšeme mokiniai kitomis 
temomis beveik nekalba, tai galime padėti pjesę į šalį ir likusį 
pamokos laiką skirti pokalbiui apie žetonus. Ir štai, vos tik mes 
pradėjome apie tai šnekėtis, Polė nei iš šio, nei iš to paklausė: 
„Panele mokytoja, o kodėl Madam išsiveža mūsų kūrinius?“ 

Akimirką mes visi nuščiuvome. Panelė Liusė susierzinda- 
vo retai, bet kai supykdavo, kliūdavo visiems. Iš pradžių pa- 
manėme, jog Polė kaip tik šito ir siekia. Bet paskui pastebėjo- 
me, jog panelė Liusė nesupyko, tik giliai susimąstė. Pamenu, 
labai įsiutau ant Polės, kad ji pažeidė nerašytą taisyklę, bet 
kartu labai jaudinausi ir smalsavau, ką atsakys panelė Liusė. 
Suprantama, tokie prieštaringi jausmai buvo apėmę ne mane 
vieną: iš esmės visi mokiniai, kelis kartus piktai pašnairavę 


į Polę, įbedė smalsius žvilgsnius į panelę Liusę, o Polė, bent 

jau mano nuomone, tikrai šito nenusipelnė. Paskui įsivyra- 
vo, rodos, amžinybę užtrukusi tyla, ir pagaliau panelė Liusė 
prabilo: 

- Šiandien galiu jums pasakyti tik tiek, kad jūsų kūriniai 
išvežami dėl labai kilnios priežasties. Ir labai svarbios. Bet 
jeigu dabar bandyčiau jums tą priežastį atskleisti, jūs manęs 
nesuprastumėte. Tikiuosi, atėjus laikui jums viskas bus pa- 
aiškinta. 

Mesjos nespaudėme. Visi, sėdėję prie stalo, akimirksniu pa- 
sijuto šiek tiek nepatogiai, ir nors labai norėjome išgirsti bent 
kiek daugiau, vis dėlto tolesnį pokalbį sąmoningai kreipėme 
taip, kad nereikėtų grįžti prie šitos pavojingos temos. Po kelių 
minučių mums gerokai palengvėjo, nes vėl įsitraukėme (tiesa, 
gal mūsų susidomėjimas buvo šiek tiek suvaidintas) į diskusi- 
ją apie žetonus. Bet panelės Liusės žodžiai mane gerokai su- 
glumino, ir dar kelias dienas gana daug apie tai galvojau. Štai 
kodėl tą dieną, kai susitikome su Tomiu prie tvenkinio ir kai 
jis man papasakojo apie savo pokalbį su panele Liuse ir apie 
tai, kad, jos nuomone, mes „nepakankamai mokomi“ kai ku- 
rių dalykų, mano atmintyje kaipmat iškilo tas įvykis bibliote- 


koje, o drauge su juo - ir dar keli panašūs atsitikimai. 


Kadangi jau pradėjau kalbėti apie žetonus, norėčiau šiek tiek 
plačiau papasakoti apie Pardavimus, - jau anksčiau kelis kar- 
tus buvau apie juos užsiminusi. Pardavimų nekantriai lauk- 
davome dėl to, kad tai mums buvo vienintelė proga įsigyti 
daiktų, atgabentų čia iš išorinio pasaulio. Pavyzdžiui, marški- 
nėlius stačia atverčiama apykakle Tomis irgi įsigijo viename iš 


Pardavimų. Kaip tik čia mes nusipirkdavome drabužių, žaislų 

ir kitų ypatingų daiktų, padarytų ne kurio nors mokinio ran- 
komis. 

Būdavo, kartą per mėnesį vieninteliu į Hailšemą vedančiu 
ilgu keliu nusileidžia baltas furgonas, ir per visus mokyklos 
pastatus bei parką nusirita visuotinio susijaudinimo banga. 
Vos tik automobilis sustoja kieme, jį apspinta mokinių mi- 
nia, - daugiausia tie, kurie dar mokosi žemesnėse klasėse, nes 
kai tau sukanka dvylika ar trylika, imi suprasti, jog taip atvirai 
demonstruoti savo susijaudinimą ir smalsumą tiesiog nedera. 
Bet iš tiesų mums visiems širdis imdavo daužytis krūtinėje. 

Kai dabar visa tai prisimenu, atrodo keista, kodėl mes taip 
baisiai susijaudindavome, nes per Pardavimus mums dažnai 
tekdavo nusivilti. Siūlomi pirkti daiktai nebuvo niekuo ypa- 
tingi, ir dažniausiai savo žetonus išleisdavome norėdami pa- 
keisti kokį nors susidėvėjusį ar sulūžusį daiktą tokiu pačiu, tik 
naujesniu. Tačiau svarbiausia, manau, buvo tai, jog per kurį 
nors iš Pardavimų kiekvienas bent kartą būdavo aptikęs ką 
nors ypatinga: kas švarką, kas laikrodį, o kas - sodininko žir- 
kles, kurias didžiuodamasis laikė pasidėjęs prie savo lovos. 
Kiekvienam iš mūsų būdavo pasitaikę rasti ką nors nepapra- 
sta, ir kaip tik dėl to, nors ir labai stengėmės neparodyti, artė- 
jant Pardavimui mus vėl apimdavo jaudulys ir neaiški viltin- 
ga nuojauta. 

Tiesą sakant, prie iškraunamo furgono mokiniai sukioda- 
vosi ne šiaip sau. Jeigu buvai viena iš žemesnių klasių mo- 
kinių, paprastai paskui darbiniais kombinezonais apsirengu- 
sius vyrus, nešančius dideles kartonines dėžes, sekdavai nuo 
sandėlio iki furgono ir atgal, klausinėdama jų, kas ten viduje. 
„Ten daug gerų dalykų, širdele“, - dažniausiai atsakydavo 


krovikai. O jei kamantinėdavai juos toliau ir paklausdavai: 

„O ar ten yra kokių tikrai gerų daikčiukų?“ - anksčiau ar vėliau 
vyrai šyptelėdavo ir nuramindavo: „O taip, manau, kad ten yra 
neprastų dalykėlių“, - kartu labai tave pradžiugindami. 

Dėžių viršus paprastai būdavo atdaras, tad galėjai trumpai 
užmesti akį į visokiausius jose sukrautus daiktus, o kartais, 
nors šiaip jau tai buvo draudžiama, vyrai leisdavo trumpai 
išsiimti kelis daiktelius iš dėžės ir apžiūrėti iš arčiau. Štai 
kodėl gerą savaitę prieš Pardavimą mokykloje sklandydavo 
įvairiausi gandai tai apie atvežtą šiltą treningą, tai apie kokią 
kasetę. su muzikos įrašais, o atėjus lemtingai dienai peštynės 
dažniausiai kildavo kaip tik tada, kai keli mokiniai būdavo iš 
anksto nusprendę įsigyti tą patį daiktą. 

Kitaip nei per Mainus, per Pardavimus nebuvo laikomasi 
jokios rimties ar tvarkos. Jie vykdavo valgomojoje salėje, su- 
sirinkdavo daugybė mokinių ir kildavo neapsakomas triukš- 
mas. Galima sakyti, kad rėkavimas ir stumdymasis buvo ne- 
atskiriama šio renginio dalis, bet apskritai iki pat galo visi 
likdavo kuo puikiausiai nusiteikę. Žinoma, kartais būdavo 
peržengiamos padorumo ribos, ir mokiniai be jokių ceremo- 
nijų čiupdavo geidžiamus daiktus, traukdavo vieni kitiems iš 
rankų, o pasitaikydavo, jog ir ne juokais susikibdavo. Tada už 
tvarką atsakantys vyresniųjų klasių seniūnai pagrasindavo 
tuojau pat šitą turgų uždaryti, o kitą dieną per susirinkimą 
mums visiems tekdavo už bausmę išklausyti panelės Emilės 
pamokslo. 

Mat Hailšeme mūsų diena visuomet prasidėdavo susirin- 
kimu, kuris paprastai trukdavo visai neilgai: būdavo perskai- 
tomas vienas kitas pranešimas, kartais - padeklamuojamas 
vieno ar kito mokinio parašytas eilėraštis. Pati panelė Emilė 


dažniausiai daug nekalbėdavo; tiesi kaip styga ji sėdėdavo 

scenoje, klausydavosi, kas sakoma, pritariami linkčiodavo 
galva, ir tik retkarčiais lediniu žvilgsniu perverdavo tuos 
minioje stovinčius mokinius, kurie imdavo pernelyg garsiai 
šnibždėtis. Bet rytą po tiek triukšmo sukeldavusių Pardavi- 
mų susirinkimas vykdavo visiškai ne taip, kaip įprasta. Panelė 
Emilė liepdavo mums sėstis ant grindų (paprastai per susi- 
rinkimus stovėdavome), nebūdavo nei pranešimų, nei kokių 
nors meninių pasirodymų, tik mums skirta panelės Emilės ti- 
rada, trunkanti dvidešimt minučių, o kartais net pusvalandį 
ar dar ilgiau. Ne, balso ji beveik niekada nekeldavo, bet tokiais 
atvejais jos kalbėjimas būdavo kažkoks griežtas, atšiaurus, ir 
nė vienas iš mūsų, netgi penktoje vyresniojo skyriaus klasėje 
besimokantys mokiniai, nedrįsdavo nė cyptelėti. 

Mes visi nuoširdžiai gailėdavomės ir jausdavomės kalti, 
kad savo nederamu elgesiu apvylėme panelę Emilę, bet nors 
ir labai stengdavomės, ilgai jos išvedžiojimų klausytis nesuge- 
bėdavome ir net pamesdavome jos audžiamos minties siūlą. 
Iš dalies dėl to buvo kaltas panelės Emilės žodynas. „Never- 
tas jam suteiktos garbės“ ir „Piktnaudžiaujantis pasitaikiusia 
proga“, - tai buvo du nuolat jos kartojami žodžių junginiai, 
kuriuos mudvi su Rūta nesunkiai prisiminėme, Douverio 
reabilitacijos centre kalbėdamosi apie senus laikus. Pagrindi- 
nė panelės Emilės pamokslo mintis būdavo gana aiški: mes, 
Hailšemo mokiniai, esame ypatingi, todėl blogas mūsų elge- 
sys mokytojams sukelia tiesiog neapsakomą nusivylimą. Bet 
kitų jos beriamų sakinių prasmė nebūdavo iki galo aiški, tar- 
si jie skendėtų rūke. Kartais panelė Emilė berte berdavo žo- 
džius, paskui staiga trumpai nutildavo ir paklausdavo: „Kas 
tai? Kas gi tai? Kas mums sukliudė?“ Tada minutėlę pastovė- 


davo užsimerkusi ir suraukusi kaktą, tarsi būtų išgirdusi keb- 

lų klausimą ir dabar ieškotų atsakymo. Pamatę ją tokią, mes 
irgi suglumdavome, pasijusdavome patekę į keblią padėtį ir 
sėdėdami ant grindų trokšdavome tik vieno — kad jai į galvą 
pagaliau ateitų kokia išganinga mintis. Galop panelė Emilė 
tarsi atitokdavo, švelniai atsidusdavo, - tai būdavo ženklas, 
kad mums bus atleista, - arba nei iš šio, nei iš to pertraukdavo 
nejaukią tylą visa gerkle klykdama: „Bet aš nesileisiu žemina- 
ma! O ne! Ir Hailšemas nesileis!“ 

Prisimenant tas ilgas panelės Emilės anuomet sakytas kal- 
bas, Rūta atkreipė mano dėmesį, jog iš tikrųjų gana keista, kad 
tos kalbos būdavo taip sunkiai suprantamos, - juk klasėje per 
pamoką galėjai be vargo suvokti kiekvieną panelės Emilės iš- 
tartą žodį. Bet kai aš užsiminiau anuomet kartais matydavusi, 
kaip mokyklos direktorė vaikšto po Hailšemą tarsi sapnuoda- 
ma atmerktomis akimis, garsiai kalbėdamasi pati su savimi, 
Rūta tuojau šoko jos ginti: 

— Nesąmonė, ji niekada taip nevaikščiodavo! Argi Hailše- 
mas galėjo būti toks, koks anuomet buvo, jeigu jam būtų va- 
dovavusi pamišėlė? Panelė Emilė turėjo neprilygstamą inte- 
lektą, jos protas buvo neįsivaizduojamai skvarbus. 

Dėl to su Rūta nesiginčijau. Panelė Emilė iš tiesų kartais 
galėdavo pasirodyti labai įžvalgi, - tiesiog šiurpas nukrėsda- 
vo. Jei, pavyzdžiui, nuklysdavai į tokią pagrindinio pastato 
ar parko vietelę, kur draudžiama kelti koją, ir išgirsdavai at- 
einantį sodininką, nesunkiai galėdavai kur nors pasislėpti. Ko 
jau ko, o slėptuvių Hailšeme netrūko, tinkamų vietelių galėjai 
rasti ir pastatuose, ir lauke; čia buvo į valias įvairiausių spintų, 
niekieno nelankomų užkaborių, krūmų ir gyvatvorių. Bet jei 
išvysdavai besiartinančią panelę Emilę, širdis į kulnus nusi- 


risdavo, nes ji kaipmat suuosdavo, kur pasislėpei. Tarsi turėtų 

kažin kokį šeštąjį jutimą. Galėjai įlįsti į spintą, užsidaryti iš 
vidaus duris ir stovėti taip, kad nė raumenėlis nekrustelėtų, 
bet vis tiek žinojai, kad panelės Emilės žingsniai sustos kaip 
tik priešais tą spintą ir išgirsi įsakmų jos balsą: 

— Gerai jau. O dabar - lįsk lauk. 

Kartą antro aukšto laiptų aikštelėje taip atsitiko ir Silvijai K., 
tik tada panelę Emilę dar ištiko ir įsiūčio priepuolis. Ji niekada 
neplyšodavo taip, kaip, sakykime, labai supykusi panelė Liu- 
sė, bet jei įsiusdavo, būdavo baisesnė už bet ką kitą. Ji prisi- 
merkdavo, įtūžusi pašnibždomis imdavo berti žodžius, tarsi 
kalbėtųsi su savimi arba tartųsi su nematomu kolega mokyto- 
ju, kokia bausmė tau geriausiai tiktų. Ji elgdavosi taip, kad pa- 
sijusdavai tarsi skylanti į dvi dalis: viena tavo asmenybės pusė 
trokšte trokšdavo suprasti, ką ten panelė Emilė marma, o kita 
tenorėdavo nerti kuo toliau. Bet paprastai panelė Emilė nepra- 
trūkdavo. Dažniausiai ji prasižengusio mokinio nei palikdavo 
po pamokų, nei skirdavo papildomų namų ruošos darbų, nei 
panaikindavo jo turimų privilegijų. Ir vis vien jausdavaisi bai- 
siai - vien suvokus, jog patekai į jos akiratį, apimdavo baimė, 
ir iš karto norėdavai padaryti ką nors, kad išpirktum savo kal- 
tę ir tau būtų atleista. 

Tačiau svarbiausia, kad panelės Emilės elgesys buvo vi- 
siškai nenuspėjamas. Silvija tąkart kaip reikiant nukentėjo, 
o sučiupusi rabarbarų taku bėgančią Laurą panelė Emilė tik 
mestelėjo: „Neturėtum čia būti, mergyte. Dink iš čia!“ — ir nu- 
ėjo toliau. 

Paskui buvo toks laikotarpis, kai ir aš maniau patekusi 
į panelės Emilės nemalonę. Mat nepaprastai mėgau taką, 
kuriuo buvo galima apeiti visą pagrindinį pastatą iš užpa- 


kalinės pusės. Čia buvo daug nuošalių vietelių ir į šonus at- 

sišakojančių takelių; einant tekdavo brautis pro tankiai su- 
augusius krūmokšnius, paskui pralįsti pro dvi gebenėmis 
apaugusias arkas ir pagaliau praeiti pro surūdijusius vartus. 
Žingsniuodama galėjai iš eilės spoksoti į pagrindinio pasta- 
to pirmo aukšto langus ir matyti, kas darosi klasėse. Man 
rodos, šį takelį buvau taip pamėgusi dėl to, jog man niekad 
nebuvo iki galo aišku, ar jis priklauso teritorijai, kur moki- 
niams draudžiama kelti koją, ar dar ne. Žinoma, kai vykdavo 
pamokos, būdavo geriau ten neslampinėti. Bet ar draudžia- 
ma ten vaikštinėti savaitgalį ir vakare, taip ir liko neaišku. 
Dauguma mokinių šito tako apskritai vengė, ir kaip tik jaus- 
mas, kad gali atsiskirti ir pasislėpti nuo kitų, ko gero, taip 
traukė ten nueiti. 

Taigi vieną saulėtą vakarą vaikštinėjau tuo taku. Manau, 
tadajau mokiausi trečioje aukštesniojo skyriaus klasėje. Žings- 
niuodama kaip paprastai pro langus smalsiai žvilgčiojau į 
namo vidų, ir staiga mano žvilgsnis nuklydo į klasę, kurioje 
išvydau pačią panelę Emilę. Ji ten buvo viena, lėtai žingsnia- 
vo po kabinetą pašnibždomis kažką kalbėdama, gestikuliuo- 
dama ir savo pastabas adresuodama nematomai klasėje susi- 
rinkusiai auditorijai. Man toptelėjo, kad ji repetuoja būsimą 
pamoką arba kalbą, kurią pasakys per kitą susirinkimą, ir ke- 
tinau sprukti tolyn, kol ji manęs dar nepastebėjo, bet kai tik 
pasisukau eiti, ji įbedė akis tiesiai į mane. Man net kojas pakir- 
to, pamaniau, kad jau būsiu įkliuvusi, bet paskui pastebėjau, 
jog panelė Emilė lyg niekur nieko kalba toliau, tik dabar kru- 
tina lūpas ir be garso taria žodžius tarsi kreipdamasi tiesiog į 
mane. Paskui, kaip ir reikėjo tikėtis, ji nukreipė žvilgsnį nuo 
manęs ir įbedė į kitą įsivaizduojamą mokinį, sėdintį klasės 


kampe. Pasilenkusi taku nušliaužiau šalin, bet dar porą dienų 

drebėdama iš baimės laukiau, ką pasakys mane sutikusi pa- 


nelė Emilė. Tačiau ji niekad nė žodžiu apie tai neužsiminė. 


Bet dabar norėčiau pašnekėti ne apie tai. Ketinu pasakyti kelis 
dalykus apie Rūtą, prisiminti, kaip mes susipažinome ir su- 
sidraugavome, ir papasakoti apie drauge praleistas vaikystės 
dienas. Mat pastaruoju metu ilgomis popietėmis važinėda- 
ma per toli besidriekiančius laukus arba sustojusi degalinėje 
prie greitkelio ir įsitaisiusi prie didžiulio užkandinės lango 
gurkšnodama kavą vis dažniau susigriebiu vėl galvojanti apie 
Rūtą. 

Iš pradžių mes visai nebuvome draugės. Prisimenu, kai 
man buvo penkeri ar šešeri, daug ką darydavau kartu su Hana 
ir Laura, bet ne su Rūta. Iš tų ankstyvos vaikystės dienų mano 
atmintyje liko tik vienas miglotas prisiminimas, susijęs būtent 
su Rūta. 

Rodos, žaidžiu smėliaduobėje. Drauge su manimi žaidžia 
ir kiti vaikai, ir palengva mes imame irzti, kad mūsų čia tiek 
daug. Esame atviroje vietoje, apšviesti šiltų saulės spindulių, 
tad smėliaduobė, matyt, įrengta pradinukams skirtoje Žaidi- 
mų aikštelėje arba, - dar labiau tikėtina, - šiaurinėje aikštė- 
je, kur šuolių į tolį trasa irgi baigiasi panašia smėlio duobe. 
Kad ir kaip ten būtų, aišku viena: baisiai karšta, noriu gerti, 
be to, man nepatinka, kad į smėliaduobę mūsų prisirinko tiek 
daug. Ir štai pasirodo Rūta. Ji stovi ne smėlyje, ne kartu su 
visais, bet keliomis pėdomis toliau. Ji labai supykusi ant dvie- 
jų Man už nugaros žaidžiančių mergaičių, - turbūt anksčiau 
buvo dar kažkas nutikę, - ir dabar stovi varstydama jas rūsčiu 


žvilgsniu. Nuojauta man sako, jog tuomet Rūtos dar beveik 

visai nepažinau. Bet šiokį tokį įspūdį ji man, atrodo, jau buvo 
padariusi, nes prisimenu, jog kuo stropiausiai tęsiau smėlyje 
pradėtus darbus ir baisiai bijojau, kad tik rūstusis jos žvilgsnis 
nenukryptų į mane. Pati aš nepratariau nė žodžio, tik žūtbūt 
stengiausi, kad ji suprastų, jog su anomis dviem mergaitėmis 
aš nedraugauju ir tikrai neturiu nieko bendra su tuo, kas ją 
taip suerzino. 

Ir tai visa, ką prisimenu apie Rūtą iš ankstyvos vaikystės. 
Mes buvome vienmetės, todėl, be abejonės, turėjome susitik- 
ti ir dažniau, tačiau, išskyrus įvykį smėliaduobėje, dar porą 
metų, kol pradėjome mokytis žemesnėse klasėse ir mums su- 
kako septyneri, neprisimenu turėjusi su ja kokių nors reikalų. 

Žemesniųjų klasių mokiniai daugiausia naudodavosi pie- 
tine žaidimų aikštele, ir kaip tik ten, kampe augančių tuopų 
paunksnėje, per vieną pietų pertrauką Rūta priėjusi nužvelgė 
mane nuo galvos iki kojų ir paklausė: 

— Ar nori pajodinėti mano žirgu? 

Tuo metu žaidžiau su dviem ar trim kitomis mergaitėmis, 
bet nuo pat pirmos akimirkos buvo aišku, jog Rūtos žodžiai 
skirti man vienai. Pasijutau nepaprastai pamaloninta, bet prieš 
atsakydama apsimečiau, kad prieš apsispręsdama turiu viską 
gerai apsvarstyti. 

— O koks tavo žirgo vardas? - pasiteiravau. 

Rūta Žingtelėjo arčiau. 

— Pats geriausias mano žirgas vardu Perkūnas, - paaiški- 
no ji. - Bet leisti, kad jodinėtum juo, negaliu. Tai pernelyg pa- 
vojinga. Galėsi joti Gervuoge, tik neplak jos botagu. Arba, jei 
norėsi, galėsi pasirinkti bet kurį kitą žirgą. - Ir ji išbėrė dar 
kelis žirgų vardus, kurių dabar jau neprisimenu, ir vėl paklau- 


sė: - Ar tu irgi turi Žirgų? 

Aš pakėliau į ją akis ir gerai pagalvojusi atsakiau: 

— Ne, aš Žirgų neturiu. 

— Nė vieno? 

— Ne. 

— Na gerai. Tada galėsi joti ant Gervuogės, ir jeigu tau pa- 
tiks, galėsi ją pasilikti. Tik nesugalvok plakti jos botagu. Be to, 
turi eiti su manim dabar pat. 

Tuo tarpu mano draugės jau buvo įsitraukusios į savo Žai- 
dimus. Tad tik gūžtelėjau pečiais ir nuėjau kartu su Rūta. 

Žaidimų aikštė buvo pilna žaidžiančių vaikų, kai kurie 
buvo daug vyresni už mudvi, bet Rūta, žiūrėdama, kad aš bū- 
čiau per porą žingsnių nuo jos, ryžtingai pro juos praėjo. Kai 
priartėjome prie tinklinės tvoros, skiriančios žaidimų aikštelę 
ir mokyklos sodą, ji atsigręžusi į mane pratarė: 

— Gerai, dabar josime. Tu sėsk ant Gervuogės. 

Paėmiau Rūtos man ištiestas įsivaizduojamas vadeles, 
ir mudvi ėmėme joti palei tvorą, kartais varydamos žirgus 
lengva risčia, kartais paleisdamos šuoliais. Aš buvau teisi, nu- 
sprendusi Rūtai prisipažinti, kad savo Žirgų neturiu, nes pa- 
skui ji man leido iš eilės išbandyti visus savo Žirgus, kaskart 
vis šūkčiodama ir patarinėdama, kaip perprasti keistus kiek- 
vieno žirgo įpročius ir prie jų prisitaikyti. 

— Juk sakiau tau! Jodama Narcize turi kaip reikiant atsilošti! 
Dar daugiau! Jai nepatinka, kai nejaučia, jog visas tavo svoris 
gula jai ant pasturgalio! 

Matyt, stropiai laikiausi Rūtos nurodymų, nes galų gale ji 
leido man pabandyti pajodinėti Perkūnu - mėgstamiausiu jos 
žirgu. Nė nežinau, ar ilgai jodinėjome Rūtos žirgais, bet at- 
rodo, jog taip prabėgo gerokas dienos gabalas ir mudvi užsi- 


žaidusios visai pamiršome laiką. Tik staiga, nors niekaip ne- 

supratau kodėl, Rūta žaidimą baigė pareiškusi, esą aš labai 
nuvarginusi jos žirgus ir dabar turinti visus juos nuvesti į ar- 
klidę. Rūta mostelėjo ranka į vieną tvoros atkarpą, ir aš ėmiau 
vesti tenai žirgus, o ji tuo tarpu ėmė elgtis taip, tarsi aš ją vis 
labiau erzinčiau, ir nuolat kartojo, esą aš viską daranti ne taip. 
Pagaliau ji manęs paklausė: 

— Ar tu mėgsti panelę Džeraldiną? 

Gali būti, kad kaip tik tada pirmą kartą rimtai susimąsčiau, 
ar mėgstu kurį nors mokytoją. 

— Aišku, mėgstu, - netvirtai atsakiau. 

— Bet ar tikrai ją mėgsti? Ar ji tau atrodo ypatinga? Ar pa- 
nelė Džeraldina - pati mėgstamiausia tavo mokytoja? 

— Taip. Mėgstamiausia. 

Rūta minutėlę įdėmiai žvelgė į mane, o tada tarė: 

— Na gerai. Galėsi būti viena iš mano slaptųjų agenčių. 

Mudvi patraukėme atgal pagrindinio mokyklos pastato 
link, ir aš tikėjausi, kad Rūta man paaiškins, ką turi omenyje, 
bet ji nepratarė nė žodžio. Bet per kelias dienas ir pati sužino- 


jau, kas tai per Žaidimas. 

erai neprisimenu, kiek laiko vyko slaptųjų 

Pieno, „Operacija“. Kai slaugydama Rūtą 

Douverio reabilitacijos centre apie tai su ja kalbėjausi, ji tvir- 

tino, esą ne daugiau kaip dvi ar tris savaites, bet aš esu tikra, 

kad ji apsiriko. Rūtai tikriausiai nebuvo labai malonu visa tai 

prisiminti, todėl mintyse ji stengėsi save įtikinti, kad tai tebu- 

vo smulkmena, trumpai trukęs ir dėmesio nevertas žaidimė- 

lis. Bet aš spėju, kad būdamos septynerių ir eidamos aštuntus 

metus slaptąsias agentes žaidėme bent devynis mėnesius, o 
gal ir visus metus. 

Iki galo niekad nebuvau tikra, ar šį žaidimą sugalvojo pati 
Rūta, bet nebuvo jokių abejonių, kad slaptųjų agenčių „ope- 
racijai“ vadovauja ji. Mūsų grupelėje būdavo nuo šešių iki 
dešimties mergaičių, - narių skaičius nuolat keisdavosi, nes 
Rūta vis priimdavo naujų, o kai kurias senąsias pašalindavo. 
Mes visos tikėjome panelę Džeraldiną esant pačią geriausią 
mokytoją visame Hailšeme ir nėrėmės iš kailio gamindamos 
jai dovanas; prisimenu, viena iš tokių dovanų buvo didelis 
kartono lapas, ant kurio buvo suklijuota graži džiovintų gėlių 
kompozicija. Bet pagrindinė mūsų, slaptųjų agenčių, funkcija, 


žinoma, buvo ją ginti bei saugoti. 

Kai įstojau į slaptųjų agenčių būrį, Rūta ir kitos mergaitės 
jau seniai žinojo, kad panelę Džeraldiną planuojama pagrobti. 
Tik niekad nebuvome visiškai tikros, kas tą sąmokslą rengia. 
Kartais įtarimas krisdavo ant vieno ar kito aukštesnių klasių 
vaikino, o kartais įtardavome kurį savo klasėje besimokantį 
berniuką. Mokykloje buvo mokytoja, kurios nemėgome, - pa- 
nelė Eilina, ir vienu metu mums atrodė, kad pagrobimą orga- 
nizuoja ji. Nežinojome, kada priešas ims vykdyti savo planą, 
bet dėl vieno dalyko buvome visiškai tikros: panelės Džeral- 
dinos pagrobimas tikrai bus susijęs su miškų. 

Tolumoje, už pagrindinio Hailšemo mokyklos pastato, 
dunksojo nemaža mišku apaugusi kalva. Tiesą sakant, žvelg- 
damos į tą pusę galėdavome įžiūrėti tik tamsią dantytą liniją, 
bet aš tikrai buvau ne vienintelė dieną naktį jautusi, kad ten, 
tolumoje, ošia tamsus ir grėsmingas miškas. Kai duodavome 
valią fantazijai ir mus galutinai sukaustydavo baimė, atrodė, 
tarsi miško šešėlis užkloja visą Hailšemą; užtekdavo pasukti 
galvą, pažvelgti pro langą, ir jau matydavai dunksantį mišką. 
Pagrindinio pastato klasėse, kurių langai buvo į kiemą, jaus- 
davomės kur kas saugiau, nes pro tuos langus nesimatydavo 
miško. Bet vis tiek netoliese ošiančio miško grėsmė persekiojo 
mus nelyginant siaubą kelianti šmėkla. 

Apie mišką būdavo pasakojama daugybė viena už kitą 
baisesnių istorijų. Esą kartą, prieš pat mums apsigyvenant 
Hailšeme, vienas berniukas mirtinai susivaidijo su draugais 
ir nusprendęs pabėgti išėjo už mokyklos teritorijos. Po dvie- 
jų dienų jo kūnas, pririštas prie medžio, su nukapotomis ko- 
jomis bei rankomis, buvo rastas miške. Be to, sklido gandai, 
jog tenai tarp medžių klajoja vienos mergaitės vėlė. Ji buvo 


Hailšemo mokinė ir vieną dieną sugalvojo perlipti per tvorą 

pasižvalgyti, kaip atrodo tikras pasaulis. Tai nutiko seniai, 
dar gerokai prieš mums čia apsigyvenant, kai mokytojai buvo 
nepalyginti griežtesni, galima sakyti - netgi žiaurūs, nes kai 
mergaitė ėmė prašytis atgal, jos neįleido pro vartus. Tada ji 
ėmė slampinėti aplink tvoras maldaudama, kad ją priimtų at- 
galį mokyklą, bet niekas nekreipė dėmesio. Pagaliau mergaitė 
nuklydo kažkur kitur, kažkas jai atsitiko ir ji mirė. Bet jos vėlė 
apsigyveno tame miške ir vis pleveno virš Hailšemo, primyg- 
tinai prašydamasi įleidžiama pro vartus. 

Mokytojai daug kartų mums kartojo, kad visos šios isto- 
rijos - grynų gryniausias pramanas. Bet vyresni mokiniai 
mums papasakojo, kad būdami jaunesni visas tas istorijas pa- 
tys girdėję iš mokytojų ir kad netrukus ateisianti diena, kai ir 
mums teks iš jų lūpų sužinoti šiurpią tiesą. 

Ypač smarkiai miškas mūsų vaizduotę veikdavo sutemus, 
kai miegamajame sugulusios į savo lovas stengdavomės už- 
migti. Kartais galėdavai pamanyti, jog girdi, kaip vėjas šnari- 
na miško medžių šakas, o jei apie tai prabildavai, būdavo tik 
dar blogiau. Pamenu, vieną naktį, įširdusios ant Mardžės K., - 
dieną ji mums buvo iškrėtusi kažin ką labai nemalonaus, - nu- 
sprendėme ją nubausti: ištempti iš lovos ir prispausti veidą 
prie lango stiklo, kad ji būtų priversta Žiūrėti į mišką. Iš pra- 
džių ji užmerkė akis ir stengėsi jokiu būdu neatsimerkti, bet 
mes užlaužėme jai rankas, privertėme atsimerkti ir Žiūrėti į 
tolumoje dunksančią mėnesienos apšviestą miško liniją. Šios 
bausmės visiškai pakako, kad ji visą naktį kūkčiotų, apimta 
nenusakomo siaubo. 

Ne, toli gražu netvirtinu, kad būdami tokio amžiaus nuo 
ryto iki vakaro tegalvojome apie mišką. Aš pati kartais jo ne- 


prisimindavau net kelias savaites, negana to, pasitaikydavo 

dienų, kai įsidrąsindavau ir mintyse įžūliai savęs klausdavau: 
„Ir kaip mes galime tikėti šitais skiedalais?“ Bet pakakdavo 
menkiausios smulkmenos - pavyzdžiui, kas nors dar kartą 
papasakodavo vieną iš tų baisių istorijų, perskaitydavo šiur- 
pią knygos ištrauką ar visiškai atsitiktinai ką nors leptelėdavo 
apie mišką, - ir vėl mūsų dienas užtemdydavo grėsmingas 
miško šešėlis. Tad neverta stebėtis, kad, mūsų supratimu, pa- 
nelės Džeraldinos pagrobimo plano esmė buvo miškas. 

O kaijau viskas pasidarė maždaug aišku, neprisimenu, kad 
būtume ėmęsi kokių nors konkrečių žingsnių panelei Džeral- 
dinai apsaugoti. Mūsų veikla apsiribojo vis naujų sąmokslo 
įrodymų rinkimu. Nežinia kodėl buvome įsitikinusios, jog su- 
rinkus pakankamai įrodymų mums pavyks priversti sąmok- 
slininkus atsisakyti savo planų. 

Daugiausia jų pavykdavo surinkti stebint, ką veikia įtaria- 
mieji sąmokslininkai. Pavyzdžiui, vieną rytą pro antro aukšto 
klasės langus matėme, kaip panelė Eilina ir ponas Rodžeris 
mokyklos kieme kalbasi su panele Džeraldina. Po minutėlės 
panelė Džeraldina atsisveikino su jais ir nuėjo link Oranžeri- 
jos, o mes panelę Eiliną ir poną Rodžerį stebėjome toliau ir 
savo akimis matėme, kaip juodu palinkę vienas prie kito pa- 
slapčia dėl kažko tariasi, žvilgsniais nulydėdami tolstančią 
panelę Džeraldiną. 

— Ponas Rodžeris... - atsiduso Rūta ir tarsi negalėdama pa- 
tikėti, papurtė galvą. - Ir kas būtų galėjęs pamanyti, kad ir jis 
čia įsivėlęs? 

Štai šitaip palengva sudarėme sąmokslo dalyvių sąrašą - į 
ji pateko ir mokytojų, ir mokinių, o mes visus juos paskelbėme 
mirtinais savo priešais. Vis dėlto manau, kad visą laiką jautė- 


me, kaip rizikinga pernelyg pasiduoti savo pačių vaizduotei ir 

viską grįsti vien spėlionėmis, nes visos mūsų slaptosios agen- 
tės aiškiai vengė susidurti su tais žmonėmis. Po ilgų ir karštų 
ginčų mes galėjome nuspręsti, jog vienas ar kitas mokinys pri- 
klauso sąmokslininkų stovyklai, bet čia pat rasdavome svarių 
priežasčių, neleidžiančių mums jo tuojau pat demaskuoti, ir 
nutardavome palaukti, „kol baigsime rinkti įrodymus“. Be to, 
kaskart sutartinai nuspręsdavome, kad panelė Džeraldina nė 
viena ausimi neturi nugirsti, ką mums pavyko išsiaiškinti, nes 
jei ką nors sužinotų, tik visai be reikalo susijaudintų. 

Bet nebūtų teisinga tvirtinti, kad slaptųjų agenčių žaidimui, 
netgi tada, kai jau seniai iš tokių dalykų buvome išaugusios, 
naujos gyvybės įpūsdavo vien Rūta. Aišku, žaisti slaptąsias 
agentes jai buvo labai paranku. Apie rezgamą sąmokslą ji su- 
žinojo gerokai anksčiau negu kitos grupės narės, ir dėl to tarp 
mūsų turėjo nemenką autoritetą; leidusi mums suprasti, kad 
patys svarbiausi įrodymai surinkti tuomet, kai tokių kaip aš 
grupėje dar nė kvapo nebuvo, ir kad yra dalykų, kurių ji kol 
kas neatskleidžia netgi mums, Rūta galėjo pagrįsti bet kokį 
sprendimą, priimamą visos mūsų grupės vardu. Pavyzdžiui, 
jeigu nutardavo, kad kurią nors mergaitę reikia pašalinti, bet 
jausdavo grupės narių nepritarimą, ji tiesiog miglotai užsi- 
mindavo apie dalykus, kuriuos esą sužinojusi „daug anks- 
čiau“. Nėra jokių abejonių, - Rūta buvo suinteresuota, kad šis 
žaidimas rutuliotųsi toliau. Tačiau tiesa ir tai, jog tos iš mūsų, 
kurios palengva ėmė jaustis artimos Rūtai, taip pat dalyvavo 
kuriant iliuziją ir norėjo kuo ilgiau išsaugoti šį vaizduotės kū- 
rinį. Papasakosiu jums, kas atsitiko, kai mudvi su Rūta susi- 


ginčijome dėl šachmatų, ir jūs suprasite, apie ką aš kalbu. 

Tuomet man atrodė, kad Rūta neblogai išmano šachmatų pa- 
slaptis, tad galėtų išmokyti žaisti ir mane. Visa tai toli gra- 
žu nebuvo laužta iš piršto, mat kai mudvi praeidavome pro 
mokinius, įsitaisiusius kur nors prie lango ar žole apaugu- 
siose lomose ir palinkusius prie šachmatų lentos, Rūta daž- 
nai stabtelėdavo pastudijuoti partijos. O kai nuo jų šiek tiek 
nutoldavome, ji man prasitardavo įžvelgusi galimą ėjimą, 
kuris praslydo pro akis pačiam žaidėjui. „Koks neišmanė- 
lis“, - purtydama galvą sumurmėdavo ji. Tas žaidimas ir Rū- 
tos elgesys mane tarsi užbūrė, ir neilgai trukus pasijutau ne 
juokais susidomėjusi tomis įmantrių formų figūromis. Tad 
kai viename iš Pardavimų pamačiau šachmatų lentą ir figū- 
ras, iš karto nusprendžiau įsigyti, - na ir kas, kad turėjau pa- 
kloti nežmoniškai daug Žžetonų, - ir, žinoma, tikėjausi Rūtos 
pagalbos. 

Tačiau paskui kelias dienas, vos tik užsimindavau apie 
šachmatus, Rūta tik sunkiai atsidusdavo arba apsimesdavo 
turinti kitų neatidėliotinų darbų. Ir štai pagaliau vieną lietin- 
gą popietę prirėmiau ją prie sienos: nuėjusios į biliardo kam- 
barį, mes pasidėjome lentą, susistatėme figūras, ir ji man ėmė 
aiškinti kaip Žaidžiama šachmatais, tik man tasai žaidimas 
pasirodė įtartinai panašus į šaškes. Anot Rūtos, skiriamasis 
šachmatų bruožas buvo tas, jog figūros turėjo judėti L raidės 
žirgu, - 0 ne šokinėti viena per kitą nelyginant varlės, kaip 
šaškėse. Rūta manęs neįtikino, jaučiausi be galo nusivylusi, 
bet nieko jai nesakiau, ir mes dar šiek tiek pažaidėme. Kelias 
minutes stumdėme savo figūras L raidės trajektorija, stengda- 
mosi užpulti kokią priešininkės figūrą, nukirsti ją ir nušluoti 


nuo lentos. Visa tai truko tol, kol pagaliau aš nukirtau vieną 


77 


Rūtos figūrą, bet ji pareiškė, kad tai nesiskaito, nes mano figū- 
ra esą priartėjo prie jos pernelyg tiesia linija. 

Po šių žodžių aš atsistojau, susižėriau figūras, pasiėmiau 
lentą ir nuėjau sau. Į akis Rūtai taip ir nepasakiau, kad ji tie- 
siog nemoka žaisti šachmatais, - kad ir koks didelis buvo 
mano nusivylimas, vis dėlto dar susivokiau, kad šito daryti 
negalima, - betjau vien pamačiusi, jog aš supykau ir kaip kul- 
ka išlėkiau iš kambario, ji, man rodos, viską suprato. 

Paskui, regis, jau kitą dieną, ėjau į 20 kabinetą pačiame vir- 
šutiniame pagrindinio pastato aukšte, kur ponas Džordžas 
vesdavo poezijos pamokas. Neprisimenu, ar tai atsitiko prieš 
pamoką ar jai pasibaigus, taip pat nežinau, ar klasėje buvo 
daug mokinių. Pamenu tik tiek, kad su keliomis knygomis 
rankose pamažu artinausi prie Rūtos, besišnekančios su kito- 
mis mokinėmis, o ten, kur jos sėdėjo, ant suolų ryškėjo saulės 
apšviestas plotelis. 

Iš to, kaip jos buvo susispietusios ir viena prie kitos pa- 
lenkusios galvas, galėjau spręsti, kad mergaitės aptarinėja 
kažkokias slaptos operacijos detales. Nors, kaip jau minėjau, 
tik vakar buvau susipykusi su Rūta, nieko bloga negalvo- 
dama nežinia kodėl patraukiau tiesiai prie jų. Ir tik priėjusi 
visiškai arti pagaliau susivokiau — kas žino, gal pastebėjau, 
kaip jos reikšmingai susižvalgė, - kas dabar bus. Pasijutau 
taip, tarsi dar akimirka - ir prasmegsiu į balą; tai toks mo- 
mentas, kai supranti, jog tau po kojomis - bala, bet jau negali 
sustoti. Įžeidimas ir skausmas mane nutvilkė anksčiau, nei 
mergaitės nutilo ir subedė į mane žvilgsnius, anksčiau, nei 
Rūta spėjo ištarti: „O, Keite, kaip laikaisi? Jei neprieštarausi, 
mes norėtume dar šį tą aptarti. Po kelių minučių baigsime. 
Atleisk“. 

Dar jai nebaigus kalbėti aš apsisukau ir patraukiau durų 
link, siusdama ne tiek ant Rūtos ir kitų mergaičių, kiek ant 
savęs, kad buvau tokia Žiopla ir pati įklimpau į tą košę. Be 
jokios abejonės, jaučiausi įžeista ir nusiminusi, bet ar verkiau, 
nepamenu. Dar kelias dienas, kai tik pamatydavau kur nors 
kampe susispietusias ir apie kažin ką besišnabždančias arba 
per žaidimų aikštelę kažkur traukiančias slaptąsias agentes, 
pajusdavau, kaip mano skruostus užlieja raudonis. 

Paskui, praėjus porai dienų po 20 kabinete patirto pa- 
niekinimo, buvau pagrindiniame pastate ir kaip tik leidausi 
Moira B. Mudvi ėmėme kalbėtis apie šį bei tą ir drauge iš- 
ėjome į kiemą. Matyt, buvo pietų pertrauka, nes kai išėjome 
laukan, kieme stoviniavo gal dvidešimt į mažas grupeles susi- 
metusių ir linksmai besiplepančių mokinių. Mano žvilgsnis tą 
pačią akimirką nukrypo į tolimąjį kiemo galą, kur atsukusios 
mums nugaras ir atidžiai stebėdamos, kas darosi pietinėje Žai- 
dimų aikštėje, stovėjo Rūta ir dar trys slaptosios agentės. Aš 
stengiausi įžiūrėti, kas jas tenai taip sudomino, tik staiga susi- 
griebiau, jog šalia manęs stovinčios Moiros žvilgsnis irgi nu- 
kreiptas į susispietusias mergaites. Be to, man toptelėjo, kad 
vos prieš mėnesį ji irgi dar buvo viena iš slaptųjų agenčių, o 
paskui Rūta ją pašalino. Kelias akimirkas pasijutau skaudžiai 
įžeista dėl to, kad mudvi dabar stovime kartu, tarsi neatski- 
riamai susietos bendros patirties ir pažeminimo, akis į akį su 
tomis, kurios mus atstūmė. Galbūt panašiai jautėsi ir Moira; 
šiaip ar taip, ji prabilo pirmoji: 

— Tas slaptųjų agenčių žaidimas - visiška kvailystė. Ir kaip 


jos dar tiki tomis nesąmonėmis? Lyg būtų pradinukės... 

Net šiandien man nesmagu ir gėda prisiminti, kaip emo- 
cingai sureagavau į tuos Moiros ištartus žodžius. Baisiai įsiu- 
tusi atsigręžiau į ją ir rėžiau: 

— Ką gi tu supranti! Juk tu nieko apie tai nežinai, nes tave 
jau seniausiai išmetė! Jei žinotum visa, ką mums pavyko išsi- 
aiškinti, šitokių kvailysčių nepliurptum! 

— Nenusišnekėk, - Moira buvo ne iš tų, kurios lengvai pri- 
sipažįsta nugalėtos. — Juk tai tik dar vienas Rūtos išsigalvoji- 
mas, ir tiek. 

— Tikrai? O kaipgi čia atsitiko, kad aš savo ausimis girdėjau 
juos apie tai kalbantis? Apie tai, kad ketina įgrūsti panelę Dže- 
raldiną į pienovežį ir išgabenti į mišką? Kaip aš pati galėjau 
girdėti juos rezgant tokį planą? Juk nei Rūta, nei kitos mergai- 
tės čia niekuo dėtos... 

Moira pažvelgė į mane dabar jau nesijausdama tokia tikra, 
jog tiesa - jos pusėje. 

— Tu tikrai pati visa tai girdėjai? - nusistebėjo ji. - Kur? Ir 
kaip tau pavyko? 

— Tiesiog išgirdau juos kalbantis — taip aiškiai, kaip dabar 
girdžiu tave. Nė vienas žodis nepraslydo man pro ausis, o jie 
manęs nepastebėjo. Jie buvo ten, prie tvenkinio, ir nė neįtarė, 
kad aš galėčiau juos išgirsti. Taigi. Dabar visiškai aišku, kad tu 
ničnieko nežinai. 

Aš palikau ją stovėti ir, skindamasi kelią per pilną žmonių 
kiemą, dar kartą atsisukusi pažvelgiau į Rūtą ir jos drauges, 
vis dar įbedusias akis į pietinę žaidimų aikštę, kol kas dar ne- 
suvokdama, kas iš tikro ką tik įvyko tarp manęs ir Moiros. Su- 
vokiau, jog ant slaptųjų agenčių visai nepykstu, tik pokalbis 


su Moira mane labai suerzino. 

Netgi dabar, ypač jei tenka ilgiau važiuoti pilku nuobo- 
džiu keliu ir nieko ypatingo negalvoju, dažnai susigriebiu 
vėl visa tai prisimenanti. Kodėl tądien su Moira elgiausi taip 
priešiškai, juk ji buvo tikrų tikriausia mano sąjungininkė? 
Man rodos, ypač dėl to, kad Moira leido man suprasti, jog 
mes abi peržengėme tam tikrą ribą, o aš dar nebuvau tam 
pasirengusi. Jei atmintis manęs neapgauna, tuomet jaučiau, 
kad anapus tos ribos gyvenimas yra sunkesnis ir niūresnis, 
nei norėčiau. Tokio gyvenimo nenorėjau nei aš, nei kuri nors 
kita iš mūsiškių. 

Tačiau kartais man rodosi, kad klystu, kad anuometinis 
mano elgesys buvo tiesiogiai susijęs su mano ir Rūtos santy- 
kiais bei ištikimybe jai, tomis dienomis išgyventą ypač stipriai. 
Galbūt kaip tik dėl to, - nors buvo akimirkų, kai labai norė- 
jau, - per visą laiką, kai Douverio reabilitacijos centre slaugiau 
Rūtą, niekada neprasitariau, kas tądien įvyko tarp manęs ir 


Moiros. 


Tas su panele Džeraldina susijęs reikalas man priminė dar kai 
ką, kas nutiko po trejų metų, kai mūsų noras žaisti slaptąsias 
agentes jau seniausiai buvo išblėsęs. 

Mes sėdėjome pačiose pagrindinio pastato gelmėse, 5 kabi- 
nete, ir laukėme pamokos. Tas kabinetas buvo pats mažiausias 
iš visų, ir šaltais Žiemos rytais, - o tądien kaip tik toks ir pasi- 
taikė, - kai būdavo įjungiami dideli radiatoriai ir aprasodavo 
langų stiklai, jame pasidarydavo nepaprastai tvanku. Gal aš 
truputį perdedu, bet mano atmintyje išliko prisiminimas, kad 
norėdami visi sutilpti toje klasėje, mokiniai turėjo lipti vieni 


kitiems ant galvų tikrąja žodžio prasme. 

Tą rytą Rūta sėdėjo ant kėdės priešais suolą, o aš buvau 
įsitaisiusi tiesiog ant stalo ir drauge su manimi ten buvo už- 
sikorusios ar užsikvempusios dar kelios mokinės. Jei gerai 
prisimenu, kažkuri mergaitė paprašė pasispausti ir priimti ją 
atsisėsti. Kaip tik tada mano žvilgsnis pirmą kartą užkliuvo 
už penalo. 

Prisimenu jį taip aiškiai, tarsi ir dabar gulėtų priešais mane. 
Jis žibėjo nelyginant rūpestingai nublizgintas batas; buvo 
gelsvai rudas, išmargintas mažyčių raudonų taškelių ratais, o 
viršuje užtrauktuko galą puošė kailio bumbulas. Nedaug trū- 
ko, kad traukdamasi į šalį būčiau penalą užsėdusi, bet Rūta 
paskubomis jį patraukė. Ji, matyt, norėjo, kad aš pamatyčiau 
penalą. Aš iškart paklausiau: 

— Oho! Kur tu jį gavai? Pardavime? 

Kabinete buvo triukšminga, bet arčiau sėdinčios mergai- 
tės mano klausimą išgirdo, tad neilgai trukus jau keturios ar 
penkios iš mūsų susižavėjusios varstė akimis penalą. Kelias 
sekundes Rūta nieko nesakė, tik apžvelgė aplink susispietu- 
sių mergaičių veidus. Ir tada, puikiai žinodama, ką daro, pa- 
reiškė: 

— Sakykime. Sakykime, kad įsigijau jį per Pardavimą. 

Ir nusišypsojo daug žinančio žmogaus šypsena. 

Iš pirmo žvilgsnio toks atsakymas gali pasirodyti visai ne- 
kaltas, bet aš, tiesą sakant, pasijutau taip, tarsi ji būtų atsistoju- 
si ir šėrusi man per veidą. Kelias akimirkas jaučiau, kaip mane 
vienu metu muša karštis ir krečia šaltis. Puikiausiai supratau, 
ką reiškia šitas ne visai aiškus jos atsakymas ir šypsena: Rūta 
leido suprasti, jog penalą jai padovanojo panelė Džeraldina. 

Apsirikti negalėjau, nes nuojauta, kad nutiks kas nors pa- 


našaus, neapleido jau kelias savaites. Kaskart, kai tik norėdavo 

pabrėžti, esą panelė Džeraldina parodė jai kokį nors palanku- 
mo ženklą, pavyzdžiui, darbo dieną, dar prieš ketvirtą valan- 
dą popiet, leido biliardo kambaryje klausytis muzikos įrašų 
arba per pasivaikščiojimą uždraudė kalbėtis, bet Rūtai priėjus 
ėmė su ja šnekučiuotis, šitaip atšaukdama savo draudimą, 
pastebėdavau tam tikrą šypseną, tam tikrą balso intonaciją, — 
kartais ji pridėdavo pirštą prie lūpų arba garsiai sušnabždė- 
davo dar kelis žodžius. Tačiau tokie dalykai niekad nebūdavo 
išklojami šviesiai tiesiai, niekada aiškiai nepasakomi. Rūta tie- 
siog leisdavo šį tą suprasti iš paslaptingos šypsenos ir veido 
išraiškos, kuri tarsi bylojo, kad bus geriau, jei daugiau apie tai 
nekalbėsime. 

Žinoma, mokytojams buvo draudžiama rodyti prielanku- 
mą vienam ar kitam mokiniui, bet iš tikrųjų jie beveik nuolat 
kam nors iš mūsų pareikšdavo savo simpatiją. Suprantama, 
švelniems jausmams reikšti mokytojai turėjo savų būdų, ir 
tai, ką leido numanyti Rūta, puikiausiai juos atitiko. Ir vis tiek 
pykdavau ant jos už tokias užuominas. Iš tiesų net nebūdavau 
tikra, ar ji sako tiesą, bet kadangi ji nieko nesakydavo tiesiai, 
tik „užsimindavo“, nebuvo įmanoma jos demaskuoti. Todėl 
kiekvieną kartą, kai Rūta vėl mestelėdavo kokią užuominą, 
man nelikdavo nieko kita, tik prikandus lūpą tylėti ir tikėtis, 
kad ši scena netrukus baigsis. 

Kartais iš to, kaip krypdavo pokalbis, jau iš anksto maty- 
davau, jog nebus apeita ši tema, tad stengdavausi susiimti ir 
tvardytis. Ir vis tiek Rūtos žodžiai mane gerokai įskaudindavo 
ir išmušdavo iš vėžių: po to kelias minutes niekaip negalė- 
davau sutelkti dėmesio į tai, kas vyksta aplink. Bet tą Žiemos 
rytą 5 kabinete jos užuomina užgriuvo mane kaip perkūnas 


iš giedro dangaus. Man, netgi matant penalą, mintis, kad mo- 

kytojas galėtų įteikti mokiniui šitokią dovaną, atrodė visiškai 
neįtikėtina, ir aš tikrai nenujaučiau, kas manęs laukia. Tad kai 
Rūta pasakė tai, ką pasakė, niekaip neįstengiau paslėpti susi- 
jaudinimo, nors paprastai man tai pavyksta ir savo jausmų 
viešai nerodau. Tiesiog sėdėjau įbedusi į ją akis, visiškai ne-. 
sistengdama slėpti pykčio. Tuo tarpu Rūta, matyt, nujausda- 
ma, kad jai iškilo pavojus, paskubomis, bet taip, kad girdėtų 
ir kitos mergaitės, sušnabždėjo: „Šš! Niekam nė žodžio!“ - ir 
vėl nusišypsojo. Tik šįkart aš jai šypsena neatsakiau ir toliau 
stebeilijausi tiesiai į veidą. Laimei, į klasę įžengė mokytojas ir 
prasidėjo pamoka. 

Niekada nebuvau iš tų, kurios valandų valandas tavalioja 
mintyse tai, kas atsitiko. Tiesa, pastaruoju metu linkstu į ilges- 
nius apmąstymus, bet dėl to kaltas mano darbas ir ilgos vie- 
natvės valandos, kai tenka važiuoti per nesibaigiančius tuš- 
čius laukus. Aš ne tokia, kaip, pavyzdžiui, Laura, kuri krečia 
visokius juokus, o paskui dienų dienas, kartais netgi kelias 
savaites, gali gromuliuoti vieną vienintelį kieno nors apie ją 
pasakytą žodelį ir dėl to jaudintis. Bet po to, kas tą žiemos 
rytą atsitiko 5 kabinete, pasijutau tarsi apimta lengvo transo. 
Būdavo, šnekuosi su kuo nors, o pokalbiui įpusėjus mintys 
staiga nuklysta visai kitur: imu kurti įsivaizduojamas scenas, 
kaip demaskuoju Rūtą ir priverčiu prisipažinti, kad ji viską 
išsigalvojo. O vieną kartą mano galvoje netgi šmėstelėjo mig- 
lota fantazija, kaip visa tai sužinojusi panelė Džeraldina nu- 
taria Rūtą nubausti ir liepia išsirengti nuogai visų mokinių 
akivaizdoje. 

Tačiau praslinkus kelioms dienoms grįžau į tikrovę ir 
ėmiau mąstyti logiškai. Jei panelė Džeraldina penalo Rūtai 


nedovanojo, tai iš kur jinai jį ištraukė? Galėjo gauti iš kurio 

nors kito mokinio, bet tai buvo mažai tikėtina. Jeigu penalas 
anksčiau būtų priklausęs kam nors kitam, kad ir keliais metais 
vyresniam už mus, toks puikus daikčiukas tikrai nebūtų likęs 
nepastebėtas. Taigi Rūta nebūtų rizikavusi pasakoti savo isto- 
rijos žinodama, kad penalas Hailšeme jau kuris laikas keliauja 
iš rankų į rankas. Beveik neabejojau, kad ji penalą pasičiupo 
Pardavime. Tiesa, net ir šiuo atveju ji būtų gerokai rizikavusi, 
nes kas nors galėjo matyti ją perkant penalą. Bet jeigu, - kar- 
tais tokių dalykų nutikdavo, nors tai nebuvo leidžiama, - jei- 
gu Rūta jau anksčiau išgirdo, kad į Pardavimą bus atvežtas 
penalas, ir su vyresniais mokiniais susitarė, kad šie jai penalą 
paliks ir jinai jį nusipirks dar neprasidėjus Pardavimui, tada, 
žinoma, pagrįstai galėjo tikėtis, jog niekas nežino, iš kur ji tą 
daikčiuką gavo. 

Deja, Rūtai ir vėl nepasisekė, mat vyresnieji mokiniai turėjo 
žurnalą, kuriame buvo registruojami visi į Pardavimą atve- 
žami daiktai, o paskui dar įrašoma, kas juos įsigijo. Nors tie 
žurnalai nebuvo taip lengvai prieinami, - po kiekvieno Par- 
davimo vyresnieji mokiniai nunešdavo juos į panelės Emilės 
kabinetą, - bet nebuvo ir įslaptinti. Jeigu per kitą Pardavimą 
pakalbėčiau su atsakingais už renginį vyresniais mokiniais, 
tikriausiai nebūtų sunku išprašyti, kad leistų trumpai pasklai- 
dyti registracijos žurnalą. | 

Taip mano galvoje ėmė ryškėti planas. Man rodos, dar ke- 
lias dienas mintyse jį tobulinau, kol visiškai netikėtai toptelėjo, 
kad visai nereikia imtis šitokių žygių. Jeigu aš teisi manyda- 
ma, jog Rūta įsigijo penalą per Pardavimą, tai nereikia nieko 
daryti, - pakaks įžūliai pablefuoti. 

Štai kaip užsimezgė nepamirštamas mūsų pokalbis su 


Rūta pastogėje. Diena pasitaikė apniukusi, nuo ryto dulks- 

nojo. Mudvi, išėjusios iš pastato, kur buvo mūsų miegamieji, 
žingsniavome, — nesu tikra, bet man rodos, - link paviljono. 
Einant per kiemą, lietus ėmė pilti kaip reikiant, o kadangi nie- 
kur neskubėjome, užsiglaudėme po pagrindinio pastato sto- 
gu, netoli paradinių durų. 

Taip pasislėpusios mes kelias minutes ir stovėjome, kart- 
kartėmis prieš akis šmėstelėdavo tarsi iš rūko sienos staiga iš- 
niręs mokinys ir paskubomis įsmukdavo į pagrindinį pastatą, 
o lietus vis nesiliovė. Ir kuo ilgiau mudvi ten stovėjome, tuo 
labiau jutau augančią įtampą, nes aiškiai mačiau, kad dabar 
kaip tik tokia proga, kokios seniai laukiau. Neabejoju, Rūta 
irgi nujautė, kad čia kažkas vyksta. Pagaliau, dar kelias aki- 
mirkas padvejojusi, nutariau čiupti jautį už ragų. 

- Žinai, praėjusį antradienį per Pardavimą, - pradėjau aš, — 
varčiau žurnalą. Na, Žinai, registracijos žurnalą... 

— O kam tau prireikė registracijos žurnalo? — skubriai pa- 
klausė Rūta. - Kam tau reikėjo jį vartyti? 

- Ak, tiesiog šiaip sau. Už ano antradienio Pardavimą buvo 
atsakingas Kristoferis K., tai aš su juo ir šnektelėjau. Galiu tau 
pasakyti, kad jis tikrai vienas iš mieliausių aukštesniųjų klasių 
vaikinų. Taigi ėmiau vartinėti registracijos žurnalą, — tiesiog 
šiaip sau, kad prastumčiau laiką. 

Galėjau lažintis, kad Rūtos smegenys dirbo visu pajėgumu 
ir netrukus ji jau suprato, kam aš pradėjau kalbą apie Pardavi- 
mą. Bet susitvardžiusi ji tik mestelėjo: 

— Kaip nuobodu! 

— Nepasakyčiau. Bent jau man buvo labai įdomu. Ten gali 
pasižiūrėti, kokius daiktus kas įsigijo. 

Šiuos žodžius ištariau lyg niekur nieko, žvelgdama į pilantį 


lietų. Paskui pakėliau akis į Rūtą ir buvau gerokai šokiruota. 

Nė nežinau, kokios reakcijos tikėjausi; mano fantazijos, aplan- 
kiusios per pastarąjį mėnesį, nesiekė taip toli, kad įsivaizduo- 
čiau, kaip elgsis Rūta, iš tikrųjų atsidūrusi tokioje situacijoje. Ir 
štai dabar pamačiau, kaip ji nuliūdo, kaip staiga pritrūko žo- 
džių ir nusigręžė nuo manęs vos sulaikydama ašaras. Ir staiga 
susigriebiau pasielgusi visiškai nederamai. Pati suglumau dėl 
to, ką padariau: visos pastangos ir tiek laiko regzti planai, ku- 
rių vienintelis tikslas buvo užgauti artimiausią draugę, dabar 
man rodėsi nepaprastai niekingi. Na ir kas, kad ji davė valią 
vaizduotei ir šiek tiek pamelavo? Kuris iš mūsų retkarčiais ne- 
pasvajodavo, kad mokytojas ar koks kitas mokykloje dirbantis 
žmogus nusižengs galiojančioms taisyklėms ir parodys mums 
kokį nors ypatingą dėmesio ženklą? Netikėtai apkabins, slap- 
ta atsiųs laišką ar įteiks dovanėlę? Juk Rūta nieko ypatinga 
nepadarė, tik žengė dar žingsnelį ir pasistengė, kad svajonė 
virstų į tikrovę panašia iliuzija, o panelės Džeraldinos vardo 
balsu nė neištarė. 

Pasijutau siaubingai, buvau visiškai sutrikusi. Mums tebe- 
stovint ir žvelgiant į veik nepermatomą rūko ir lietaus sieną, 
nesugalvojau, kaip galėčiau atitaisyti skriaudą. Man rodos, 
pasakiau Rūtai kažką beviltiškai niekinga: „Bet neimk į galvą, 
aš nieko įdomaus ten neradau“, - ar panašiai, ir tie kvailoki 
žodžiai tarsi pakibo tylos persmelktame ore. Paskui, dar ke- 


lias sekundes patylėjusi, Rūta žengė į lietų. 


6 SKYRIUS 


MC“ būčiau jautusis daug geriau, jeigu 


Rūta būtų atvirai parodžiusi, kad ant ma- 
nęs pyksta. Bet tąkart ji tiesiog nusileido, taigi prisipažino 
melavusi. Atrodė, jog savo poelgio ji gėdijasi ir yra pernelyg 
sugniuždyta, kad pyktų ar bandytų man keršyti. Kelis kartus 
sutikusi ją po mudviejų pokalbio pastogėje, tikėjausi, kad ji 
bent kiek susierzins ir bandys įgelti, bet ne, - Rūta, tiesa, su 
manimi bendravo gana vangiai, bet šiaip jau elgėsi manda- 
giai. Tuomet man dingtelėjo, jog tikriausiai ji bijo būti demas- 
kuota visų akivaizdoje, - penalą, žinoma, jau buvo paslėpusi 
ir daugiau niekam nerodė, - tad aš norėjau jai pasakyti, kad 
dėl to tikrai nereikia baimintis. Tačiau tai nebuvo lengva: ka- 
dangi apie tai, kas įvyko, atvirai nebuvo kalbama, negalėjau 
lyg niekur nieko prieiti prie Rūtos ir vėl pradėti tą temą. 

Todėl kaip įmanydama stengiausi parodyti, kad panelės 
Džeraldinos širdyje ji užima ypatingą vietą. Pavyzdžiui, kartą 
grupelė mūsų klasės mokinių nekantravo kuo greičiau išvirs- 
ti pro duris į kiemą, kur per pertrauką galėtų pasitreniruo- 
ti Žaisti ritinį, nes metais už mus vyresnės mokinės buvo iš- 


kvietusios mus į dvikovą. Tik bėda, kad lijo ir niekas neketino 

mūsų leisti į kiemą. Tada aš, pastebėjusi, kad viena iš tądien 
budinčių mokytojų yra panelė Džeraldina, garsiai tariau: 

— Bet jeigu panelės Džeraldinos paprašytų Rūta, galbūt ji 
mums leistų. 

Kiek pamenu, į šį pasiūlymą niekas nesureagavo; galbūt 
mano žodžių mergaitės nė neišgirdo, nes kaip tik tą akimir- 
ką visos kalbėjo vienu metu. Bet svarbiausia, jog pasakiau tai 
stovėdama tiesiai Rūtai už nugaros, ir aiškiai mačiau, kad jai 
buvo malonu tai išgirsti. 

Kitą kartą kelios iš mūsų po pamokos drauge su panele 
Džeraldina buvo beeinančios iš klasės, ir taip jau atsitiko, kad 
prie durų aš atsidūriau tiesiai panelei Džeraldinai už nuga- 
ros. Tada staiga stabtelėjau, kad Rūta, einanti iš paskos, galė- 
tų mane aplenkti ir pro duris išeiti šalia mokytojos. Padariau 
tai be jokio triukšmo, tarsi paprastą ir savaime suprantamą 
dalyką, kuriam pritartų ir pati panelė Džrealdina, - pasiel- 
giau taip, tarsi būčiau netyčia įsiterpusi tarp dviejų geriausių 
draugių, norinčių būti šalia viena kitos. Jei atmintis manęs 
neapgauna, iš pradžių menką sekundės dalį Rūta atrodė su- 
mišusi ir nustebusi, o paskui skubiai linktelėjo galva ir praėjo 
pro mane. 

Tokie mažmožiai Rūtai, žinoma, teikė nemenko pasitenki- 
nimo, bet vis dėlto nebuvo tiesiogiai susiję su tuo, kas nutiko 
tą ūkanotą dieną pasislėpus nuo lietaus po pagrindinio pasta- 
to stogu, ir mano širdyje nuolat stiprėjo jausmas, jog niekad 
taip ir nepavyks atitaisyti Rūtai padarytos skriaudos. Prisime- 
nu, vieną vakarą sėdėjau ant suolelio netoli paviljono, bandy- 
dama sugalvoti, kaip čia viską geriau sutvarkius, ir štai nuolat 
graužianti sąžinė bei nevilties gumulas galų gale užėmė ger- 


klę, ir man iš akių pabiro ašaros. Jei viskas būtų taip ir pasilikę, 

tiesiog nežinau, kaip toliau būtų susiklostęs mano gyvenimas. 
Galbūt galų gale aš viską būčiau pamiršusi, o gal mudvi su 
Rūta būtume viena nuo kitos nutolusios. Tačiau vieną gražią 
dieną visiškai netikėtai atsirado proga viską atitaisyti. 

Kaip tik buvo įpusėjusi pono Rodžerio dailės pamoka. Ne- 
tikėtai mokytojas kažko trumpai išėjo. Mes iš karto paskli- 
dome po studiją, ėmėme vaikštinėti tarp molbertų, plepėti ir 
žiūrinėti vieni kitų darbus. Staiga viena mergaitė, Midžė A.,, 
priėjusi prie mūsų nieko bloga negalvodama draugiškai Rū- 
tos paklausė: 

— O kur tavo penalas? Jis toks gražutis... 

Rūta akimirksniu įsitempė ir apsižvalgė aplink norėdama 
įsitikinti, kas galėjo išgirsti Midžės žodžius. Bet čia buvo tik 
įprasta mūsiškių šutvė ir dar kelios pašalietės. Aš niekam nė 
puse žodžio nebuvau prasitarusi nei apie Pardavimą, nei apie 
registracijos žurnalą, bet Rūta, aišku, šito nežinojo. Ir ji, nutai- 
siusi švelnesnį nei įprasta balsą, Midžei paaiškino: 

— Šiandien neatsinešiau. Padėjau į dėžę. 

- Jis toks gražus. Kur tu jį gavai? 

Dabar buvo visiškai aišku, jog Midžė nieko nežino apie pe- 
nalo istoriją ir klausia nenorėdama nieko bloga. Bet vos tik 
Rūta prakalbo apie penalą, visos mokinės akimirksniu susibū- 
rė aplink laukdamos, kas dabar bus. Aš pastebėjau, kad Rūta 
negali apsispręsti, kaip elgtis. Tik kiek vėliau, kai dar kartą 
mintyse perkračiau, kaip viskas vyko, supratau, jog taip ilgai 
laukta proga išpirkti kaltę man buvo tiesiog padėta ant lėkštu- 
tės. Bet tuo metu apie tai visai nepagalvojau. Tiesiog įsiterpiau 
anksčiau, negu Midžė ir kitos mergaitės spėjo pastebėti, kad 
Rūta pateko į keblią padėtį. 


— Mes negalime pasakyti, iš kur jis, - pareiškiau. 

Rūta, Midžė ir kitos mergaitės, šiek tiek nustebusios, su- 
žiuro į mane. O aš lyg niekur nieko kalbėjau toliau, tarsi kreip- 
damasi tik į Midžę: 

— Yra labai svarių priežasčių, dėl kurių negalime pasakyti, 
iš kur Rūta gavo penalą. 

— Ką gi, vadinasi, tai paslaptis, - gūžtelėjo pečiais Midžė. 

— Didelė paslaptis, - patikinau ją aš ir nusišypsojau parody- 
dama, jog tikrai nenoriu būti nedraugiška. 

Kitos mergaitės supratingai palingavo galvomis, tik Rūta 
sėdėjo, nieko nematantį žvilgsnį įrėmusi kažkur tolyn, tarsi 
staiga būtų ėmusi galvoti apie ką kita. Midžė dar kartą gūžte- 
lėjo pečiais, ir, kiek prisimenu, tuo mūsų pokalbis baigėsi. Gal 
ji nuėjo sau, o galbūt pakeitusi temą ėmė šnekėtis apie kitus 
dalykus. 

Ir beveik dėl tų pačių priežasčių, dėl kurių negalėjau at- 
virai su Rūta pasikalbėti apie tai, ką jai padariau užsiminusi 
apie Pardavimą ir registracijos žurnalą, ji savo ruožtu niekaip 
nerado tinkamos progos padėkoti man, jog įsikišau į jos po- 
kalbį su Midže. Tačiau iš to, kaip ji su manimi elgėsi, - ir ne 
kelias dienas, bet daugelį savaičių, - galima buvo spręsti, kad 
mano lemtingas įsiterpimas jai labai patiko. Be to, kadangi 
ir pati visai neseniai buvau atsidūrusi lygiai tokioje pačioje 
padėtyje, nebuvo sunku pastebėti ženklus, liudijančius, kad 
Rūta tik ir laukia progos padaryti man ką nors malonaus, ką 
nors tikrai gero. Tai buvo nuostabus jausmas, ir aš prisimenu 
anuomet kelis kartus pagalvojusi, kaip būtų puiku, jei Rūtai 
tokia proga taip ir nepasitaikytų, - tada tas ypatingas geras 
jausmas išliktų amžiams. Tačiau proga, žinoma, atsirado ne- 
trukus, - praėjus gal mėnesiui po pokalbio su Midže, - kai aš 


pamečiau mėgstamiausią kasetę su įrašu. 

Vis dar turiu tos kasetės kopiją. Dar visai neseniai važiuodama 
per kaimus apsiniaukusią dieną, kai be perstojo dulksnoda- 
vo, kartais tos kasetės pasiklausydavau. Bet pastaruoju metu 
mano automobilio grotuvas visiškai išklero, ir aš nesiryžtu jos 
tenai kišti. Tik kai pagaliau grįžtu į savo kambarį, rodos, galė- 
čiau jos klausytis be galo. Šiaip ar taip, ši kasetė - vienas pačių 
brangiausių ir labiausiai vertinamų mano asmeninių daiktų. 
Galbūt kitais metais, kai jau nedirbsiu slaugytoja, rasiu laiko 
pasiklausyti jos dažniau... 

Albumas pavadintas „Sutemų dainos“, ojo autorė - Džudė 
Bridžvoter. Bet dabar turiu ne tą kasetę, kuri man priklausė 
Hailšeme. Ją praradau, o dabar turiu įrašą, kurį mudu su To- 
miu po daugelio metų atsitiktinai radome Norfolke. Bet tai 
jau visai kita istorija, prie jos sugrįšiu kiek vėliau. Kol kas no- 
rėčiau pakalbėti apie pirmąją savo kasetę, kuri man kažin kur 
pradingo. 

Vis dėlto prieš pasakodama pirmiausia turėčiau prisimin- 
ti visa, kas anomis dienomis buvo susiję su Norfolku ir ką 
mums ši vietovė reiškė. Apie Nortolką nesiliovėme šnekėję 
metų metus, jis virto nelyginant sąmoju, suprantamu tik ne- 
didelei mūsiškių grupelei, o viskas prasidėjo per vieną iš pa- 
žiūros niekuo neišsiskiriančią pamoką, kai mes dar buvome 
gana jauni. 

Pamokas, per kurias mes būdavome supažindinami su An- 
glijos grafystėmis, vesdavo pati panelė Emilė. Pirmiausia ji 
prisegdavo didžiulį, visą lentą užklojantį žemėlapį, o šalia pa- 
statydavo stendą. Paskui, pradėjusi pasakoti, sakykime, apie 
Oksfordširą, ant stendo padėdavo didelį sieninį kalendorių 
su tos grafystės nuotraukomis. Tokių kalendorių su grafysčių 


vaizdais ji buvo surinkusi daugybę, ir šitaip mes susipažino- 

me su dauguma Anglijos regionų. Ji bakstelėdavo lazdele į 
kurią nors vietą didžiuliame žemėlapyje, o paskui grįžtelėda- 
vo į stendą ir atversdavo kitą kalendoriaus lapą. Nuotraukose 
matydavome kaimelius, per kuriuos vingiuoja upeliai, baltus 
paminklus šlaituose, laukuose dunksančias bažnyčias; jei ji 
pasakodavo apie pakrantės regionus, mums prieš akis sumir- 
gėdavo nuotraukos, kuriose buvo matyti žmonių prisigrūdę 
paplūdimiai, uolos ir sklendžiančios žuvėdros. Man rodos, 
panelė Emilė norėjo, kad susidarytume bent šiokį tokį įspū- 
dį apie pasaulį už Hailšemo sienų, bet nuostabiausia yra tai, 
kad ir dabar, kai dirbdama slauge jau spėjau sukarti tūkstan- 
čius kilometrų, daugumą grafysčių įsivaizduoju būtent tokias, 
kokias anuomet mačiau pavaizduotas panelės Emilės kalen- 
doriuose. Pavyzdžiui, važiuodama per Derbiširą staiga susi- 
griebiu akimis nevalingai ieškanti kadaise matyto žalumoje 
skendinčio kaimelio, netoliese Tiudorų epochos pastate įsikū- 
rusios smuklės ir memorialo karo aukoms atminti, - tuomet 
prisimenu, jog visi šie vaizdiniai įstrigo man į atmintį dar tais 
laikais, kai pirmą kartą panelė Emilė pasakojo apie Derbiširą 
ir rodė jo vaizdus. 

Na, tiek to. Svarbiausia, kad panelės Emilės kalendorių 
kolekcijoje buvo spraga - ji neturėjo nė vienos Norfolko nuo- 
traukos. Mes daugybę kartų sėdėjome tose pamokose, ir aš 
visuomet mintyse savęs klausdavau, ar panelė Emilė jau bus 
suradusi kalendorių su Norfolko vaizdais, bet tokio kalendo- 
riaus taip ir neatsirado. Kartą ji mostelėjo lazdele į žemėlapį 
ir tarsi tarp kitko mestelėjo: „O štai čia turime Norfolką. Ten 
labai gražu“. 

Prisimenu, kaip tik tąkart ji staiga nutilo ir nugrimzdo į 


savo mintis, - galbūt dėl to, jog nebuvo apgalvojusi, ką darys 

neturėdama Norfolko paveikslo. Pagaliau atitokusi, panelė 
Emilė vėl bakstelėjo į žemėlapį. 

— Matote, kadangi Norfolkas nusidriekęs toli į rytus ir jo 
teritorija užima visą šitą į jūrą išsikišusią kuprą, jis yra nuo- 
šalyje ir niekas per jį nevažiuoja. Žmonės vyksta į šiaurę ir į 
pietus, - čia panelė Emilė energingai mostelėjo lazdele aukš- 
tyn ir žemyn, - todėl tą grafystę tiesiog aplenkia. Tai yra viena 
ramiausių Anglijos vietovių, bet kartu, galima sakyti, ir visų 
pamirštas užkampis. 

Pamirštas užkampis. Kaip tik taip panelė Emilė pavadino 
Nortfolką, o nuo to viskas ir prasidėjo. Mat Hailšeme, trečia- 
me pagrindinio pastato aukšte, mes turėjome savo „Pamirš- 
tų daiktų kampelį“, kuriame buvo laikomi mokinių pamesti 
daiktai; jei ką nors pamesdavai arba surasdavai, eidavai tenai. 
Ir štai kažkuris iš mūsiškių, - dabar jau tiksliai neprisimenu, 
kuris, - pamokai pasibaigus ėmė tvirtinti, esą panelė Emilė pa- 
sakiusi, kad Nortolkas yra visos Anglijos „Radinių kampelis“, 
kuriame galų gale atsiduria visoje šalyje pamesti ar pamiršti 
daiktai. Šią mintį mokiniai priėmė ir palaikė, tad netrukus vi- 
sai mūsų laidai ji tapo visuotinai pripažintu faktu. 

Ne taip seniai, kai mudu su Tomiu dalijomės prisimini- 
mais iš tų laikų, jam pasirodė, kad niekada iki galo tuo ne- 
tikėjome, kad tai nuo pat pradžių buvo tik juokas. Bet aš 
manau, jog jis tikrai klysta. Aišku, kai buvome dvylikos ar 
trylikos, visa ta Norfolko istorija iš tikrųjų mums buvo geras 
pokštas. Bet mano sąmonėje išliko prisiminimas, - Rūta, beje, 
irgi prisimena tą patį, - kad iš pradžių istoriją apie Nortolką 
mes priėmėme už gryną pinigą. Šventai tikėjome, kad kaip 
į Hailšemą kartais atvažiuoja furgonai, gabenantys maisto 


produktus ir Pardavimams skirtus daiktus, taip ir Norfolke 

vyksta panaši, tik nepalyginti platesnio masto operacija - iš 
visų Anglijos kampelių važiuoja mašinos, į Norfolką gabe- 
nančios visa, kas buvo palikta laukuose bei traukiniuose. O 
kad niekad nematėme šios grafystės vaizdų, Norfolką darė 
dar paslaptingesnį. 

Visa tai gali pasirodyti šiek tiek kvaila, bet nereikia pamirš- 
ti, kad mums, ypač paauglystėje, bet kuri vietovė už Hailše- 
mo sienų atrodė tikrų tikriausia fantazijos šalis. Mes miglotai 
įsivaizdavome, koks tas išorinis pasaulis, ir gerai nė nesuvo- 
kėme, kas jame įmanoma, o kas ne. Be to, mums niekad nė į 
galvą nešovė patikrinti, ar Norfolko teorija teisinga. Anuomet 
mums tebuvo svarbu, - kaip vieną vakarą besėdint plytelėmis 
išklotoje Douverio palatoje žiūrėdama į besileidžiančią saulę 
teisingai pasakė Rūta, - kad jei prarasdavome kokį nors itin 
brangų daiktą ir niekaip negalėdavome jo rasti, mums vis dėl- 
to nereikėjo galutinai pulti į neviltį ir pernelyg sielotis. Mat 
galėdavome pasiguosti bent jau tuo, kad vieną gražią dieną, 
kai užaugsime ir galėsime laisvai keliauti po šalį, visuomet 
galėsime nuvykti į Norfolką ir pasiimti tai, ką pametėme. 

Neabejoju, kad Rūta buvo teisi. Norfolkas mums buvo ne- 
menka paguoda, netgi didesnė, nei anuomet sau pripažinome. 
Štai kodėl net ir tada, kai tapome vyresni, tegul ir juokais, bet 
vis dėlto nuolat apie tai kalbėdavome; štai kodėl net po dau- 
gelio metų, kai vieną dieną mudu su Tomiu viename Norfolko 
pajūrio miestelyje radome tokią pat kasetę, kokia kadaise man 
dingo Hailšeme, dėl to visai nenustebome. Giliai širdyje mes 
abu jautėme iš senų laikų likusį ir dabar vėl sukylantį norą 


tikėti tuo, kas kadaise mums buvo taip brangu. 

Bet aš norėjau papasakoti jums apie savo kasetę, apie Džudės 
Bridžvoter „Sutemų dainas“. Man rodos, pirmas šio albumo 
įrašas buvo ilgai grojanti plokštelė, išleista 1956-aisiais, bet aš 
turėjau kasetę, o paveikslėlis ant jos dangtelio, matyt, buvo 
sumažinta plokštelės voko kopija. Toje nuotraukoje Džudė 
Bridžvoter vilki ryškiai raudoną atlaso suknelę, kaip tais lai- 
kais buvo madinga, gerokai apnuoginančią vieną petį. Pačią 
dainininkę gali matyti tik iki liemens, nes ji sėdi prie baro ant 
aukštos kėdės. Man rodos, fotografuota kažkur Pietų Ameri- 
koje, nes jai už nugaros matyti palmės ir baltais smokingais 
vilkintys tamsaus gymio padavėjai, o pati Džudė parodyta 
taip, kaip ją matytų gėrimus paduodantis barmenas. Grįžte- 
lėjusi atgal, Džudė meta draugišką, šiek tiek erotišką žvilgs- 
nį tarsi lengvai flirtuodama, ji žvelgia taip, lyg būtum sena 
jos pažįstama. Ir dar vienas svarbus dalykas: toje nuotraukoje 
Džudė alkūnėmis remiasi į barą, tarp pirštų smilksta cigaretė. 
Kaip tik dėl tos cigaretės stengiausi niekam nerodyti savo ka- 
setės nuo pat pirmos dienos, kai aptikau ją per Pardavimą. 
Nežinau, kaip į tokius dalykus buvo žiūrima ten, kur au- 
gote jūs, o Hailšeme rūkyti mokytojai mums griežtai draudė. 
Nė neabejoju, jiems būtų labai patikę, jei mes apskritai niekad 
nebūtume sužinoję, kas yra rūkymas. Bet kadangi tai buvo 
neįmanoma, kaskart, kai tik susidurdavome bent su menkiau- 
sia užuomina apie cigaretes, jie stropiai atskaitydavo mums 
paskaitą apie rūkymo žalą. Netgi tada, kai mums rodydavo 
kokio garsaus rašytojo ar visuomenės veikėjo nuotrauką ir 
joje tie vyrai laikydavo tarp pirštų cigaretę, akimirksniu su- 
griūdavo visas pamokos planas. Hailšeme netgi sklandė gan- 


dai, jog kai kurių klasikinių literatūros veikalų, pavyzdžiui, 

istorijų apie Šerloką Holmsą, mūsų bibliotekoje nebuvo vien 
todėl, kad pagrindinis jų herojus pernelyg daug rūko. O jei 
vartydama kokią iliustruotą knygą arba žurnalą aptikdavai 
išplėštą puslapį, galėjai būti tikra, kad ten buvo nuotrauka, 
kurioje kažkas traukia dūmą. Be to, buvo ir specialiai šiai 
temai skirtų pamokų, per kurias mums buvo rodomi siau- 
bą keliantys paveikslai, kuo puikiausiai iliustruojantys, kaip 
baisiai rūkymas kenkia vidaus organams. Štai dėl ko mus iš- 
tiko šokas, kai Mardžė K. uždavė panelei Liusei nederamą 
klausimą. 

Po ritinio varžybų mes sėdėjome ant žolės, ir panelė Liusė 
kaip tik sakė mums įprastą pamokslą apie rūkymo žalą, tik 
staiga Mardžė paklausė, ar ji pati kada nors buvo prisidegusi 
cigaretę. Kelias akimirkas panelė Liusė nepratarė nė žodžio, o 
paskui tarė: 

— Norėčiau pasakyti, kad ne. Bet jei atvirai, buvo toks lai- 
kas, kai rūkiau, nors tai truko neilgai. Rūkiau beveik dvejus 
metus, bet tada dar buvau kur kas jaunesnė. 

Galite įsivaizduoti, kaip mus šokiravo ši Žinia. Kol dar ne- 
buvome išgirdę panelės Liusės atsakymo, piktais Žvilgsniais 
varstėtme Mardžę ir jautėmės nuoširdžiai pasipiktinusios, 
kad ji drįsta klausinėti tokių nederamų dalykų, - mums jos 
klausimas atrodė toks įžūlus, tarsi ji būtų pasiteiravusi, ar pa- 
nelei Liusei yra tekę prieš ką nors užsimoti kirviu. Pamenu, 
po to kelias dienas mes pasistengėme kaip reikiant apkartinti 
Mardžei gyvenimą; tiesą sakant, ir tasai nutikimas, apie kurį 
buvau užsiminusi anksčiau, kai vieną naktį laikėme Mardžę 
veidu į langą, kad ji matytų tolumoje dunksantį mišką, buvo 
neatskiriama baudžiamosios akcijos dalis. Bet kai panelė Liusė 


prisipažino kadaise rūkiusi, mes taip sumišome, kad Mardžę 

akimirksniu pamiršome. Manau, visos pasibaisėjusios spok- 
sojome į panelę Liusę ir laukėme, ką dar ji mums pasakys. 

Kai panelė Liusė prabilo vėl, kalbėjo neskubėdama, rūpes- 
tingai pasverdama kiekvieną žodį: 

— Negerai, kad aš rūkiau. Tai kenkė mano sveikatai, todėl 
lioviausi. Tačiau svarbiausia yra suprasti, kad jums, - jums 
visoms, - rūkymas padarytų nepalyginti daugiau žalos, nei 
padarė man. 

Ji trumpai nutilo ir vėl susimąstė. Paskui kažkuri iš mūsų 
tvirtino, jog panelė Liusė užsisvajojo, bet esu tikra, o Rūta 
mano nuomonę irgi patvirtino, jog ji įtemptai mąstė, ką sakyti 
toliau. Pagaliau panelė Liusė prašneko vėl: 

— Su jumis jau daug kartų apie tai buvo kalbėta. Jūs - mo- 
kinės. Jūs... ypatingos. Tad rūpinkitės savimi, rūpinkitės savo 
sveikata, nes jums tai nepalyginti svarbiau nei man. 

Taip tarusi, ji vėl nutilo ir apžvelgė mus keistoku žvilgs- 
niu. Kiek vėliau, kai aptarinėjome šį pokalbį likusios vienos, 
kai kurios iš mūsų buvo įsitikinusios, jog panelė Liusė trokš- 
te troško, kad kuri nors paklaustų: „Bet kodėl? Kodėl mums 
tai svarbiau?“ Tik nė viena nepaklausė. Apie tai, kas atsitiko 
tądien, mąsčiau dar ne kartą, - ypač turėdama omenyje, kas 
įvyko po lemtingojo pokalbio, - esu visiškai tikra, kad mums 
tereikėjo paklausti ir panelė Liusė būtų išklojusi visą tiesą. 
Tiesiog mums reikėjo jai užduoti dar vieną su rūkymu susi- 
jusį klausimą. 

Tad kodėl gi tądien mes nepravėrėme burnų? Manau, dėl to 
kaltas mūsų amžius, - mums buvo apie devynerius ar dešimt 
metų, - ir apie rūkymą mes jau buvome sužinojusios kaip tik 
tiek, kad būtume budrios ir šios temos vengtume. Dabar man 


sunku aiškiai prisiminti, kas būtent šia tema mums buvo ži- 

noma. Mes supratome, - nors, tiesa, šiek tiek miglotai, - kad 
labai skiriamės tiek nuo savo mokytojų, tiek nuo žmonių, gy- 
venančių pasaulyje už Hailšemo ribų; tikriausiai jau žinojome 
ir tai, jog Kada nors mums teks aukoti savo vidaus organus. 
Bet dar nesuvokėme, ką tai reiškia. O kai kurių temų kaip įma- 
nydamos vengdavome daugiausia dėl to, kad jos mus trikdė. 
Mums labai nepatiko, kad kiekvieną kartą, kai tik priartėda- 
vome prie tos pavojingos teritorijos, mūsų mokytojai nei iš šio, 
nei iš to pasijusdavo nepatogiai. Pamatę, kaip staiga mokytojų 
veidai pasikeičia, mes susierzindavome. Man rodos, kaip tik 
dėl to niekada jiems taip ir neuždavėme to lemtingo klausimo 
ir kaip tik todėl taip uoliai nubaudėme Mardžę K. už tai, kad ji 


aną dieną po ritinio varžybų apskritai užsiminė apie rūkymą. 


Štai kodėl savo kasetę nuo visų slėpiau. Netgi apverčiau pa- 
veiksliuką kasetės dėžutėje, kad Džudę, laikančią rankoje ciga- 
retę, pamatytų tik tas, kuris ją atidarys. Ir vis dėlto toji kasetė 
man buvo tokia brangi visai ne dėl to, kad mane būtų trauku- 
sios cigaretės ar būčiau krausčiusis iš proto dėl Džudės Bridž- 
voter dainų, - ji tebuvo viena iš tų laikų dainininkių, daugiau- 
sia įrašinėjusių kūrinius, tinkamus klausytis bare, o tokių dainų 
pas mus Hailšeme niekas per daug nemėgo. Aš tą kasetę nepa- 
prastai vertinau dėl vienos vienintelės joje įrašytos, man rodos, 
trečios iš eilės dainos, kuri vadinosi „Neleisk man išeiti“. 

Tai lėta, gana niūri amerikietiško stiliaus daina, kur vienoje 
vietoje Džudė daug kartų kartoja: „Neleisk man išeiti... O ma- 
no mielas... Neleisk man išeiti...“ Tuomet man tebuvo vienuo- 
lika, savo gyvenime nebuvau girdėjusi kažin kiek muzikos, 


bet šita daina giliai įstrigo į širdį. Stengiausi, kad kasetė visad 

būtų atsukta iki tos vietos, kur įrašyta ši daina, ir aš, vos tik 
pasitaikys proga, galėčiau vėl jos klausytis. 

Tikriausiai patys suprantate, daug tokių progų aš neturė- 
jau, juolab kad ausinukai Pardavimuose pasirodė tik po ke- 
lerių metų. Tiesa, biliardo kambaryje stovėjo didelis magne- 
tofonas, bet ten savo kasetės klausytis negalėjau, nes patalpa 
nuolat būdavo pilna žmonių. Klasėje, kurioje vykdavo dailės 
pamokos, irgi buvo magnetofonas, tik bėda, jog čia būdavo 
taip pat triukšminga, kaip ir biliardo kambaryje. Tad vieninte- 
lė vieta, kurioje galėjau niekieno netrukdoma ramiai klausytis 
savo dainos, buvo mūsų miegamasis. 

Tuo metu jau buvome paskirstytos po kambarius, gyveno- 
me po šešias. Ant lentynos virš radiatoriaus savo kambaryje 
turėjome nešiojamą grotuvą. Kai nesitikėdavau, jog kas nors 
netikėtai užklys, nueidavau į mūsų miegamąjį ir begalę kartų 
klausydavausi savo mėgstamos dainos. 

Kuo gi ta daina buvo ypatinga? Matote, jos žodžių, galima 
sakyti, aš nė nesiklausydavau; tiesiog laukdavau, kol Džudė 
uždainuos: „O mano mielas, neleisk man išeiti...“, ir įsivaiz- 
duodavau moterį, kuri sužinojo negalėsianti turėti vaikų, nors 
gyvenime nieko daugiau netroško. Paskui mano vaizduo- 
tėje įvykdavo stebuklas, kūdikio ji vis dėlto susilaukdavo ir 
vis vaikščiodavo spausdama jį prie krūtinės ir dainuodama: 
„O mano mielas, neleisk man išeiti...“ — iš dalies dėl to, kad 
jausdavosi tokia laiminga, bet labiausiai todėl, jog; bijodavo, 
kad gali atsitikti kas nors bloga, - kad jos kūdikis gali susirgti 
ar būti prievarta iš jos atimtas. Netgi anuomet aiškiai jausda- 
vau, kad daina - visai ne apie tai, kad mano interpretacija pra- 
silenkia su kitais jos žodžiais. Bet man tai nebuvo svarbu. Man 


ta daina atrodė esanti kaip tik apie tai, ką aš įsivaizduodavau, 

todėl, kai tik likdavau viena ir niekas man netrukdydavo, 
klausydavausi jos be galo. 

Tuo metu atsitiko keistas dalykas, kurį dabar noriu papa- 
sakoti. Tai mane tikrai išmušė iš vėžių, ir nors tikrąją to įvykio 
reikšmę bei svarbą išsiaiškinau vos prieš kelerius metus, ma- 
nau, jau ir tuomet jaučiau, kad jis turi man nesuvokiamą, kur 
kas gilesnę prasmę. 

Buvo saulėta popietė, ir aš užsukau į miegamąjį kažko pa- 
siimti. Puikiai prisimenu, kokia šviesi pasitaikė diena: mat už- 
uolaidos nebuvo kaip dera atitrauktos, bet puikiai galėjai ma- 
tyti, kaip pro jų tarpus skverbiasi stori spindulių pluoštai, ap- 
šviesdami dulkes kambario ore. Neketinau klausytis kasetės, 
bet kadangi miegamajame visiškai netikėtai atsidūriau viena, 
kažkaip automatiškai išsitraukiau ją iš savo dėžės ir įdėjau į 
magnetofoną. 

Nežinau, kaip visa tai įvyko, - gal mergaitė, kuri paskutinė 
naudojosi magnetofonu, buvo per daug atsukusi garsą... Kad 
ir kaip ten būtų, magnetofonas ėmė groti mano dainą gerokai 
garsiau, nei buvau pratusi, ir tikriausiai todėl taip vėlai su- 
sigriebiau. O gal tiesiog pernelyg atsipalaidavau ir pasijutau 
saugi? Taigi skambant tai dainai aš ėmiau suktis po miegamąjį, 
glausdama prie krūtinės įsivaizduojamą kūdikį. Tiesą sakant, 
patekau į labai nepatogią padėtį, nes kaip tyčia grybštelėjau 
nuo lovos pagalvę, kuri man turėjo atstoti kūdikį, be to, šo- 
kio žingsniu lėtai judėjau užsimerkusi, o kai ausis pasiekdavo 
mėgstamos eilutės, dainavau drauge: „O mano mielas, ir ne- 
leisk man išeiti...“ 

Daina jau artėjo prie pabaigos, kai staiga pajutau miega- 
majame esanti ne viena, - atmerkiau akis ir tą pačią sekundę 


priešais išvydau tarpduryje sustingusią Madam. 

Iš netikėtumo man net kojas pakirto. Paskui, po poros aki- 
mirkų, mane užvaldė nepaaiškinama baimė, nes visa situacija 
buvo kažin kokia keista. Durys, galima sakyti, buvo pusiau 
pravertos, - mat Hailšeme galiojo nerašyta taisyklė, jog mie- 
gamojo durys visada turi būti pravertos, išskyrus naktį, kai 
miegodavome, tačiau Madam slenksčio taip ir neperžengė. Ji 
buvo koridoriuje, stovėjo visiškai tyli, šiek tiek pakreipusi gal- 
vą į šalį, kad geriau matytų, ką aš čia veikiu. Bet keisčiausia, 
kad ji verkė. Net gali būti, jog tai jos kūkčiojimas nutraukė 
mano svajones ir grąžino į tikrovę. 

Kai dabar visa tai prisimenu, man atrodo, kad nors ji nedir- 
bo čia mokytoja, vis dėlto buvo suaugęs Žmogus, todėl tiesiog 
privalėjo man ką nors pasakyti, ko nors imtis, kad ir apibarti. 
Tada bent jau būčiau Žinojusi, kaip man elgtis. Bet ji tik stovėjo 
kaip stovėjusi tarpduryje, vis nesiliaudama kūkčioti, įbedusi į 
mane tą patį žvilgsnį, kuriuo visuomet mus nudėbdavo, tarsi 
būtų pamačiusi kažin ką neįsivaizduojamai siaubinga. Bet ne, 
vis dėlto tąkart jos žvilgsnyje atsispindėjo ir dar kažkas, ko aš 
niekaip nesuvokiau. 

Greitosiomis nesumojau nei ką pasakyti, nei kaip elgtis; be 
to, net nežinojau, ko galiu laukti. Gal ji įeis į miegamąjį, aprėks 
mane, gal net sušers per veidą, - tą akimirką nė nenutuokiau, 
kas dabar bus. Bet ji tik nusisuko, ir po akimirkos mano au- 
sis pasiekė koridoriumi tolstančių žingsnių aidas. Atitokusi 
išgirdau, kad magnetofonas jau groja kitą dainą, išjungiau jį 
ir klestelėjau ant lovos. Ir vos tik atsisėdau, pro langą iškart 
pastebėjau Madam, skubančią į pagrindinį pastatą. Ji neatsi- 
gręžė, nepažvelgė atgal, bet iš to, kaip buvo susikūprinusi, ga- 
lėjau spėti, jog vis dar verkia. 

Kai po kelių minučių grįžau pas drauges, nė Žodžiu joms 


neprasitariau, kas atsitiko. Kažkuri iš mergaičių pastebėjo, 

kad aš tartum nesava, kažko paklausė, bet aš tik gūžtelėjau 
pečiais ir nieko neatsakiau. Ne, negalėčiau tvirtinti, jog man 
buvo gėda: bet mane apėmęs jausmas tam tikra prasme labai 
priminė tą, kurį patyrėme prieš kelerius metus, kai patykojo- 
me Madam lipančią iš automobilio ir ją užklupome. Tądien 
labiau už viską pasaulyje troškau, kad to, kas įvyko, apskritai 
nebūtų buvę, be to, buvau įsitikinusi, kad tylėdama kaip žuvis 
padarysiu didelę paslaugą ir sau, ir kitiems. 

Tačiau praslinkus keliems metams vis dėlto pasišnekė- 
jau apie tai su Tomiu. Tai atsitiko tuoj po mūsų pokalbio 
prie tvenkinio, kai jis pirmą kartą atvirai pasipasakojo, ką 
jam pasakė panelė Liusė; tai įvyko tomis dienomis, - dabar 
aiškiai matau, - kai ėmėme domėtis pačiais savimi, savo 
gyvenimu, kai pradėjome kelti klausimus, kurie mudviem 
rūpėjo dar daugelį metų. Kai išklojau Tomiui, kas buvo nu- 
tikę miegamajame, jis pareiškė, esą visa tai galima lengvai 
paaiškinti. Žinoma, tuomet mes visi jau žinojome tai, ko 
anuomet aš nesuvokiau, - kad nė vienas iš mūsų negalės tu- 
rėti vaikų. Visai galimas daiktas, kad šią mintį buvau girdė- 
jusi ir anksčiau, tik iki galo nesupratau, ką tai reiškia, - štai 
kodėl klausydamasi dainos girdėjau visai ne tai, apie ką iš 
tikro buvo dainuojama. Šiaip ar taip, tada šį faktą suvokiau 
dar labai miglotai. Kaip jau sakiau, kai mudu su Tomiu apie 
tai kalbėjomės, mums jau buvo gana aiškiai pasakyta, kad 
negalėsime turėti vaikų. Beje, nė vienas iš mūsų dėl to per- 
nelyg nesisielojo, greičiau priešingai: kai kurie mokiniai, 
prisimenu, net apsidžiaugė, kad galėsime mylėtis nesukda- 
mi sau galvos dėl vaikų, nors tuo metu dauguma mūsiškių 
miglotai įsivaizdavo ir seksą. Tad kai pasipasakojau Tomiui, 


kas nutiko, jis man tarė: 


103 


— Madam tikriausiai nėra tokia jau bloga, net jei mus ją pa- 
mačius nukrečia šiurpas. Taigi kai pamatė tave ten šokančią, 
laikančią glėbyje įsivaizduojamą kūdikį, jai, ko gero, dingte- 
lėjo mintis, kaip tragiška, jog tu negali turėti vaikų. Ir dėl to 
ėmė žliumbt. 

— Bet Tomi, - atrėmiau aš, - iš kur ji galėjo Žinoti, kad ta 
daina turi ką nors bendra su noru susilaukti vaikų? Iš kur ji 
galėjo žinoti, jog pagalvė, kurią laikau glėbyje, simbolizuoja 
kūdikį? Juk visa tai tik mano fantazijos. 

Tomis minutėlę susimąstė, o paskui tarsi pusiau juokais 
mestelėjo: 

— Kas žino, gal Madam moka skaityti mintis. Ji gana keista. 
Gal ji sugeba tave matyti kiaurai. Nenustebčiau. 

Po šių žodžių mums abiem nugaros nuėjo pagaugais, bet 


paskui ėmėme krizenti ir daugiau apie tai nešnekėjome. 


Kasetė dingo praėjus porai mėnesių po to, kai mane šokan- 
čią miegamajame užtiko Madam. Bet anuomet man nė į gal- 
vą neatėjo, jog tie du įvykiai galėtų būti susiję, o ir dabar 
nematau jokios priežasties jų sieti. Vieną vakarą prieš pat 
užgesinant šviesas buvau miegamajame. Norėdama pra- 
stumti laiką ir laukdama, kol iš vonios kambario grįš kitos 
mergaitės, žiūrinėjau daiktus savo dėžėje. Keista, bet kai 
tik pastebėjau nebeturinti tos kasetės, pirmiausia man šovė 
į galvą, kad jokiu būdu neturiu išsiduoti, kaip išsigandau. 
Prisimenu, pradėjau niūniuoti, lyg ničnieko nebūtų atsitikę, 
ir toliau rausiausi dėžėje. Vėliau daug galvojau apie savo 
tuometinį elgesį, bet ir šiandien negaliu jo paaiškinti: juk 


kambaryje kartu su manimi buvo tik artimiausios draugės, 

ir vis dėlto nenorėjau joms parodyti, kaip nusiminiau dėl 
kasetės. 

Man rodos, tai, kad toji kasetė man tiek daug reiškė, vi- 
suomet buvo paslaptis. Galbūt visi mes Hailšeme turėjome 
paslapčių, visi turėjome susikūrę sau kokią nuošalią ir ramią 
vietelę, kur galėdavome persikelti bent mintimis, pabūti vieni 
ir įsiklausyti į savo baimes ir troškimus. Bet svarbiausia, jog 
anuomet šio savo poreikio gėdijomės ir jautėmės kalti, tarsi 
būtume ką nors ne taip padarę. 

Pastebėjusi, kad kasetė dingo, aš, pernelyg neatkreipdama 
visų dėmesio, kambario mergaičių pasiteiravau, ar kur nors 
jos nematė. Tvardžiausi ir nesikrausčiau iš proto, nes dar tikė- 
jausi ją rasianti biliardo kambaryje; be to, slapčia tikėjausi, jog 
kasetę kas pasiskolino ir galbūt jau rytoj grąžins. 

Rytojaus dieną kasetė neatsirado, 0 aš net nenutuokiau, kur 
ji galėjo prapulti. Tiesą pasakius, man rodos, Hailšeme būdavo 
vagiliaujama kur kas dažniau, negu mes, - ypač mokytojai, — 
norėjome pripažinti. Bet visa tai pasakoju tik dėl to, kad vėl 
noriu grįžti prie Rūtos ir paaiškinti, kaip ji reagavo. Neturėtu- 
me išleisti iš akių, jog kasetė dingo maždaug mėnuo po to, kai 
Midžė dailės studijoje prirėmė Rūtą prie sienos klausinėdama 
apie penalą, o aš, įsiterpusi į pokalbį, ištraukiau Rūtą iš bėdos. 
Nuo to laiko, kaip jau sakiau, Rūta tik ir laukė progos pada- 
ryti man ką nors gera ir šitaip atsilyginti. Kai dingo kasetė, jai 
atsirado puikiausia proga tai padaryti. Netgi galima tvirtinti, 
jog tik prapuolus kasetei, - pirmą kartą nuo tada, kai lietingą 
rytmetį po pagrindinio pastato stogu užsiminiau jai apie regis- 
tracijos žurnalą, - mudviejų santykiai galutinai susitvarkė. 

Tą vakarą, kai pastebėjau praradusi kasetę, visų kambaryje 


gyvenusių mergaičių, taip pat ir Rūtos, klausiau, ar jos kur 

nors nematė. Kai dabar visa tai prisimenu, aiškiai matau, jog 
Rūta akimirksniu turėjo suvokti, kokia brangi man toji kasetė 
ir kaip man svarbu, kad nekiltų nereikalingas triukšmas. To- 
dėl tą vakarą ji tik gūžtelėjo pečiais, atsakė niekur kasetės ne- 
mačiusi ir grįžo prie savo reikalų. Bet rytojaus rytą grįždama 
iš vonios kambario savo ausimis girdėjau, kaip Rūta, - tiesa, 
gana abejingai, tarsi jai tai mažai rūpėtų, - klausė Hanos, ar ši 
kur nemačiusi mano kasetės. 

Paskui, praėjus gal dviem savaitėms, kai jau seniai buvau 
susitaikiusi su mintimi, kad kasetės neberasiu, Rūta priėjo 
prie manęs per pietų pertrauką. Pamenu, tai buvo viena iš pir- 
mųjų tais metais tikrai gražių pavasario dienų. Aš, atsisėdusi 
ant žolės, šnekučiavausi su keliomis vyresnėmis mergaitėmis. 
Kai Rūta pasiūlė drauge šiek tiek pasivaikščioti, iš karto su- 
pratau, kad nori pasakyti man kažką svarbaus. Taigi nusekiau 
paskui Rūtą į patį šiaurinės žaidimų aikštės pakraštį, paskui 
mudvi dar užlipome ant kalvelės ir pagaliau, sustojusios prie 
medinės tvoros, pažvelgėme žemyn. Mums prieš akis atsivė- 
rė žalumoje skendintis mokyklos kiemas, o jame - tarsi ma- 
žučiai taškeliai grupelėmis vaikštinėjantys mokiniai. Kalvos 
viršūnėje pūtė smarkokas vėjas, ir tai - kaip šiandien pame- 
nu —- mane gerokai nustebino, nes kieme ant žolės visai jo ne- 
jutau. Minutėlę mudvi taip ir stovėjome, žiūrėdamos į mo- 
kyklos kiemą, o tada Rūta man ištiesė nediduką maišelį. Vos 
tik jį paėmiau, nuojauta man pakuždėjo, kad jame yra kasetė, 
ir iš džiaugsmo net širdis krūtinėje pašoko. Bet tą pačią aki- 
mirką ji tarė: 

— Keite, tai ne ta, kurią turėjai. Ne ta, kuri tau dingo. Ban- 
džiau surasti tavąją, bet ji kaip į vandenį prasmego. 


— Taigi, - šyptelėjau aš. - Rasiu Norfolke. 

Ir mudvi nusijuokėme. Paskui, niekaip negalėdama nu- 
slėpti veide atsispindinčio nusivylimo, išėmiau iš maišelio ka- 
setę. Nežinau, ar mano veido išraiška bent kiek pasikeitė, kol 
ją apžiūrinėjau. 

Laikiau rankose kasetę, ant kurios dėžutės buvo užrašyta: 
„Klasikinės šokių melodijos“. Vėliau pasiklausiusi įsitikinau, 
kad joje buvo įrašytos instrumentinės pramoginių šokių melo- 
dijos. Suprantama, kai Rūta man tą kasetę padavė, dar nežino- 
jau, kas tai per muzika, bet nujaučiau, kad ji man visai nepri- 
mins Džudės Bridžvoter dainų. Tačiau ir vėl akimirksniu susi- 
griebiau, kad Rūta, aišku, negalėjo šito Žinoti ir kad jai, nieko 
neišmanančiai apie muziką, ši kasetė atrodė lengvai man pa- 
keisianti tą, kurią praradau. Ir staiga pajutau, kaip mano nu- 
sivylimas palengva blėsta, o jo vietoje krūtinę užplūsta tikras 
laimės pojūtis. Hailšeme mes nebuvome įpratę glėbesčiuotis, 
bet aš nesusilaikiusi stipriai suspaudžiau Rūtos ranką savo- 
siose ir nuoširdžiai padėkojau. O ji man atsakė: 

— Šitą kasetę radau visai neseniai per Pardavimą. Tiesiog 
pamaniau, kad toks daikčiukas tau patiks. 

Ašją patikinau, kad kasetė man iš tiesų patinka. 

Ir dabarją turiu. Nedažnai jos klausausi, nes ta muzika man 
ničnieko neprimena. Toji kasetė tiesiog daiktas, - kaip segė ar 
koks žiedas, - bet ypač dabar, kai mudviejų su Rūta keliai iš- 


siskyrė, ji man tapo labai brangi. 


ž SKYRIUS 


oriu vėl grįžti prie paskutinių metų, ku- 
No praleidome Hailšeme. Kalbu apie lai- 
kotarpį, prasidėjusį, kai mums buvo trylika, ir pasibaigusį, 
kai sulaukę šešiolikos palikome mokyklą. Man pačiai gyve- 
nimas Hailšeme tarsi skyla į du visiškai skirtingus laikotar- 
pius: tie keli paskutiniai ir visi ankstesni metai. Ankstyvasis 
laikotarpis, apie kurį ką tik jums pasakojau, mano atmintyje 
keistai susilieja į vientisą „aukso amžių“, ir kaskart, kai prisi- 
menu tuos laikus, netgi kai atmintyje iškyla ne tokie malo- 
nūs įvykiai, jaučiu tam tikrą nostalgiją. Bet keli paskutiniai 
mokykliniai metai buvo visiškai kitokie. Tai buvo laikotar- 
pis, kai jaučiausi nelaiminga, - nors ir iš tų dienų man liko 
nemažai brangių prisiminimų. Tačiau į viską reikėjo žvelgti 
kur kas rimčiau, ir gyvenimas atrodė kur kas niūresnis. Gal- 
būt mintyse šiek tiek sutirštinu spalvas, bet prisimenu, jog 
apie tą laiką viskas ėmė sparčiai keistis ir suktis ratu, diena 
vijo dieną. 
Ir tasai mudviejų su Tomiu pokalbis prie tvenkinio... Jis da- 
bar man atrodo kaip riba, atskyrusi tuos du laikotarpius. Ne, 


iš karto po pašnekesio tikrai nieko ypatinga neįvyko, tačiau 

bent jau man tas susitikimas tapo tikru lūžiu. Į viską ėmiau 
žiūrėti visai kitomis akimis. Anksčiau vengdavau keblių ir 
nepatogių temų, o dabar, priešingai, ėmiau žerti klausimus, 
tegul ir ne balsu, mintyse. 

Pokalbis su Tomiu ypač pakeitė mano požiūrį į panelę Liu- 
sę. Kai tik pasitaikydavo proga, atidžiai ją stebėdavau ir da- 
riau tai ne tik iš smalsumo, bet ir dėl to, jog puikiai supratau 
ją galint atskleisti daug svarbių smulkmenų. Ir štai per metus 
ar dvejus įsidėmėjau daug keistų dalykų, apie kuriuos ji puse 
lūpų buvo užsiminusi, o mano moksladraugiai visiškai neat- 
kreipė dėmesio. 

Prisimenu, praėjus kelioms savaitėms po pokalbio prie 
tvenkinio, vieną dieną panelė Liusė vedė anglų kalbos pamo- 
ką. Nagrinėjome kažkokius eilėraščius, ir visai netikėtai pra- 
kalbome apie kareivius, per Antrąjį pasaulinį karą laikytus 
koncentracijos stovyklose. Vienas iš vaikinų paklausė, ar tose 
koncentracijos stovyklose tvoromis tekėdavo elektros srovė, o 
kitas pridūrė, esą kaip keista gyventi tokioje vietoje, kur gali 
bet kada nusižudyti, - pakanka tik prisiliesti prie tvoros. Visa 
tai tikriausiai buvo pasakyta ketinant sukelti rimtą diskusiją, 
bet kitiems mokiniams šie samprotavimai pasirodė gana juo- 
kingi. Staiga mes ėmėme juoktis, visi vienu metu sušnekome, 
ir tuomet Laura, kaip jai įprasta, pakilo nuo kėdės ir atsistoju- 
si ėmė visa purtytis, vaizduodama prie tvoros prisilietusį be- 
laisvį. Klasėje akimirksniu kilo sąmyšis ir siūbtelėjo triukšmo 
banga: visi rėkavo ir vaizdavo įsikibusius į koncentracijos sto- 
vyklos tvorą. 

Aš visą laiką nenuleidau akių nuo panelės Liusės ir aiš- 
kiai mačiau, kaip trumpai, tik vieną akimirksnį, bežiūrint į 


įsišėlusius mokinius jos veide šmėstelėjo siaubas. Paskui, - aš 

stebėjau mokytoją labai atidžiai, - susitvardžiusi ji šyptelėjo 
ir tarė: 

— Kaip gerai, kad Hailšemo mokyklos tvora neteka elektros 
srovė. Bet ir šiaip ne vienas iš jūsų gali skaudžiai nukentėti. 

Ji ištarė tai gana tyliai, o kadangi mokiniai vis dar rėkavo, 
jos balsą beveik visiškai užgožė balsų jūra. Bet aš girdėjau, ką 
ji pasakė. „Ne vienas iš jūsų gali skaudžiai nukentėti“. Kaip 
tai suprasti? Kur ir kada mes galėtume nukentėti? Bet niekas 
nieko jos toliau neklausinėjo, ir netrukus mes vėl grįžome prie 
eilėraščio analizės. 

Tokių iš pirmo žvilgsnio nereikšmingų jos pastabų girdė- 
jau ir vėliau, tad netrukus ėmiau manyti, jog panelė Liusė — ne 
visai tokia kaip kiti mokytojai. Gali būti, kad jau tuomet pa- 
mažu ėmiau suvokti, kodėl ji tokia įsitempusi ir susirūpinusi. 
Bet galbūt man tik dabar taip atrodo, o tuomet tikriausiai ste- 
bėjau jos elgesį ir nė nenutuokiau, kas čia, po galais, vyksta. 
Dabar suprantu, kad panelės Liusės pastabos buvo taiklios ir 
tiesiog persunktos gilios prasmės, bet taip, ko gero, yra tik to- 
dėl, kad žvelgiu į jas jau žinodama, kas buvo paskui, - ypač 
prisimindama tai, kas atsitiko vieną dieną, kai visi slėpėmės 


nuo liūties po paviljono stogu. 


Tada mums buvo penkiolika ir Hailšeme mokėmės paskuti- 
nius metus. Buvome paviljone, ruošėmės ritinio varžyboms. 
Tada vaikinai irgi buvo „pamėgę“ ritinį, mat žaisdami galėjo 
patlirtuoti su mumis, tad tą popietę paviljone susirinko apie 
trisdešimt mokinių. Persirenginėjant staiga prapliupo liūtis, 
ir mes visi susispietėme verandoje po paviljono stogu lūku- 


riuodami, kol baigsis lietus. Bet ir toliau pylė kaip iš kibiro, ir 

kai prie mūsų grupės prisidėjo paskutinis mokinys, veranda 
buvo grūste prisigrūdusi, - visi neramiai sukiojosi nežino- 
dami, ko nusitverti. Prisimenu, Laura man rodė, kaip ypač 
šlykščiai išsišnypšti nosį, jei nori atbaidyti nepageidaujamą 
vaikiną. 

Jokių kitų mokytojų verandoje nebuvo, tik panelė Liusė. Ji 
stovėjo prie pat išėjimo atsirėmusi į turėklus ir įdėmiai žvel- 
gė į lietų, tarsi norėdama žūtbūt pamatyti, kas darosi kitame 
žaidimų aikštės gale. O aš savo ruožtu stebėjau ją taip pat 
įdėmiai, kaip ir kitomis dienomis, ir netgi juokdamasi iš Lau- 
ros pokšto slapčia vis žvilgčiojau į panelę Liusę. Dar prisime- 
nu - mintyse svarsčiau, ar jos poza nėra kiek keistoka, mat ji 
buvo gerokai pasilenkusi į priekį ir atrodė nelyginant šuoliui 
pasirengęs žvėris, ketinantis pulti. Be to, jai taip pasidavus į 
priekį, nuo lietvamzdžio tiesiai virš galvos krintantys lašai tik 
vos vos jos nekliudė, tačiau panelei Liusei, atrodo, tai buvo 
nė motais. Pamenu, mintyse ėmiau save įtikinėti, jog pane- 
lės Liusės elgesys visai suprantamas, - tiesiog ji nekantrauja, 
kada liausis pilti lietus, - ir neilgai trukus mano dėmesys vėl 
nukrypo į Laurą. Paskui, kai jau buvau visai pamiršusi panelę 
Liusę ir visa gerkle iš kažko kvatojau, staiga susigriebiau, jog 
aplink visi nuščiuvo. Panelė Liusė staiga prabilo. 

Ji stovėjo ten pat, kur anksčiau, tik dabar buvo atsigręžusi 
veidu į mus, nugara atsirėmusi į turėklą, o lietus toliau pylė 
jai už nugaros. 

— Ne ne, jūs jau man atleiskit, turiu jus pertraukti, - sakė 
ji, ir aš supratau, kad kreipiasi į du vaikinus, sėdinčius ant 
suolelio tiesiai priešais ją. Ne, jos balsas nebuvo griežtas, bet 
ji kalbėjo labai garsiai, tokiu balsu, kokiu paprastai prabilda- 


vo norėdama mums ką nors pranešti, - štai kodėl mes visi 

akimirksniu nutilome. — Piteri, turiu tave pertraukti. Negaliu 
daugiau tavęs klausytis ir tylėti. 

Paskui ji pakėlė akis, apžvelgė mus visus ir giliai atsidususi 
kalbėjo toliau: 

— Na gerai, klausykitės, nes tai, ką pasakysiu, skirta jums 
visiems. Kas nors pagaliau turi pasakyti jums tiesą. 

Sulaikę kvapą laukėme, oji dar kelias akimirkas stovėjo įbe- 
dusi žvilgsnį tiesiai į mus. Vėliau kai kurie prisipažino manę, 
jog panelė Liusė mus visus kaip reikiant aprėks, kiti - kad ji 
nusprendė paskelbti kokią nors naują taisyklę, kurios nuo šiol 
turėsime laikytis Žaisdami ritinį. O aš, dar nespėjus jai pratarti 
nė žodžio, tvirtai žinojau, kad bus kalbama apie visai ką kita. 

— Vaikinai, atleiskite man, kad jūsų klausiausi. Bet jūs sė- 
dėjote čia pat man už nugaros, tad nenoromis nugirdau jūsų 
pašnekesį. Piteri, ar dabar nepakartotum to, ką prieš kelias 
minutes pasakojai Gordonui? 

Piteris Dž. visai suglumo. Pastebėjau, kaip jo nekaltai atro- 
dantį veidą užlieja sodrus raudonis. Panelė Liusė vėl jį paragi- 
no, tik šįkart kur kas švelniau: 

— Nagi, Piteri. Prašau - papasakok ir kitiems, apie ką 
šnekėjai. 

Piteris tik gūžtelėjo pečiais ir atsakė: 

— Mes tik svarstėme, kaip jaustumės, jeigu būtume aktoriai. 
Koks tada būtų mūsų gyvenimas. 

— Taigi, - linktelėjo galva panelė Liusė. - Ir tu sakei Gordo- 
nui, jog labai norėtum vykti į Ameriką pabandyti. 

Piteris Dž. vėl gūžtelėjo pečiais ir tyliai sumurmėjo: 

— Taip, panele Liuse. 

Bet panelės Liusės žvilgsnis jau vėl buvo nukreiptas į mus 


visus. Ir ji prabilo: 

— Suprantu, kad nieko blogo nenorėjote. Bet pastaruoju 
metu pernelyg dažnai pasigirsta panašūs pokalbiai. Nuolat 
girdžiu jus apie tai kalbantis, mokytojai žiūri pro pirštus, ta- 
čiau tai, kas čia vyksta, neatleistina. - Pastebėjau, jog lašai 
nuo stogo ėmė kapnoti dar tankiau ir krito tiesiai ant peties 
panelei Liusei, bet ji, rodos, to nė nejuto. - Jeigu jau niekas 
nesiryžta su jumis apie tai pasišnekėti, — tęsė ji savo mintį, — 
matyt, teks tai padaryti man. Suprantate, didžiausia bėda, 
kad tai, kas jums sakoma, sakoma puse lūpų. Jums sakoma 
tiesa, bet taip, kad iki galo jos nesuprastumėte. Ir, drįsčiau 
teigti, kai kam tokia padėtis labai patinka. Bet man ji atrodo 
nenormali. Jei norite gyventi kaip normalūs Žmonės, turite 
sužinoti visą tiesą ir gerai įsikalti ją sau į galvas. Nė vienas iš 
jūsų nevažiuos į jokią Ameriką, nė vienas iš jūsų netaps kino 
žvaigžde. Niekas iš jūsų nedirbs prekybos centre, kaip aną- 
dien girdėjau kažkurį planuojant. Jūsų gyvenimo kelias nu- 
lemtas iš anksto. Kai tik užaugsite, dar nespėję nei subręsti, 
nei sulaukti vidutinio amžiaus, - tapsite organų donorais. 
Štai kam jūs visi atėjote į šį pasaulį. Jūs — ne tokie kaip ak- 
toriai, kuriuos matote vaidinančius filmuose, netgi ne tokie 
kaip aš. Išvydote šį pasaulį tik tam, kad atliktumėte tam tik- 
rą misiją, ir kiekvieno iš jūsų ateitis nuo pirmos iki paskuti- 
nės gyvenimo dienos iš anksto aiški. Todėl būtų geriau, jei 
daugiau tokių svajonių negirdėčiau. Neilgai trukus paliksite 
Hailšemą, o paskui greitai ateis ta diena, kai imsite ruoštis 
pirmajai savo operacijai. Niekada šito nepamirškite. Jei no- 
rite ramiai gyventi, turite žinoti, kas esate ir kas kiekvieno iš 
jūsų laukia ateityje. 

Čia panelė Liusė nutilo, bet man susidarė įspūdis, kad min- 


tyse ji kalba toliau, nes dar kurį laiką neramus jos žvilgsnis 

klaidžiojo kaip tik ten, kur stovėjome mes, sustodavo tai ties 
vienu, tai ties kitu veidu, tarsi ji sa mumis šnekėtų. Kai paga- 
liau panelė Liusė nusigręžė ir atsisuko veidu į žaidimų aikštę, 
mums visiems labai palengvėjo. 

— Dabarjau taip smarkiai nelyja, - pratarė ji, nors lietus pylė 
kaip anksčiau. —- Geriau eime iš čia. Kas žino, gal netrukus vėl 
pasirodys saulė. 

Man rodos, tik tiek tada pasakė panelė Liusė. Bet kai prieš 
kelerius metus Douverio reabilitacijos centre kalbėjausi apie 
tai su Rūta, ji tvirtino, esą panelė Liusė tąkart atskleidė kur kas 
daugiau; girdi, ji papasakojo mums, jog prieš pradėdami au- 
koti organus pirmiausia kelis metus turėsime padirbėti slau- 
gytojais, paaiškino, kokia seka paprastai aukojami organai ir 
kad yra įkurti reabilitacijos centrai. Bet aš esu visiškai tikra, 
jog apie tai panelė Liusė nė neužsiminė. Galbūt tąkart ji ir ke- 
tino visa tai iškloti. Bet nuojauta man sako, kad vos prabilusi 
ir pamačiusi mūsų ištįsusius, visiškai suglumusius veidus, ji 
akimirksniu suprato negalėsianti padaryti to, ką buvo užsi- 
brėžusi. 

Sunku pasakyti, kaip iš tiesų mus paveikė tasai monolo- 
gas paviljone, kuriam ryžosi panelė Liusė. Netrukus gandas 
apskriejo visą mokyklą, bet daugiausia būdavo šnekama apie 
pačią panelę Liusę, o ne apie tai, ką ji mėgino mums pasa- 
kyti. Kai kurių mokinių nuomone, jai tiesiog trumpai buvo 
suminkštėjusios smegenys; kiti tvirtino, jog tai, ką ji mums pa- 
sakė, buvo iš anksto suderinta su panele Emile ir kitais moky- 
tojais; pagaliau atsirado mokinių, kurie tada neva patys buvo 
paviljone, - jiems atrodė, kad panelė Liusė iškaršė mums au- 
sis, nes mes verandoje pernelyg triukšmingai elgėmės. Bet iš 


esmės, kaip jau sakiau, to, ką ji mums pasakė, beveik niekas 

neaptarinėjo. O jei užsimindavai, abejingai atšaudavo: „Na ir 
kas? Juk mes tai seniai žinojome“. 

Ojuk panelė Liusė kaip tik apie tai ir kalbėjo. Esmė buvo ta, 
kad, jos žodžiais, „tai, kas mums sakoma, sakoma puse lūpų“. 
Prieš kelerius metus, kai mudu su Tomiu dar kartą svarstėme 
šį klausimą ir aš jam priminiau panelės Liusės tvirtinimą, jog 
mums viskas sakoma puse lūpų, jis pasiūlė savo teoriją. 

Tomio nuomone, galėjo būti ir taip, kad mums tiek metų 
besimokant Hailšeme mokytojai sąmoningai ir labai gudriai 
pasirinkdavo laiką, kada ką mums sakyti, ir todėl mes vis bū- 
davome truputį per jauni suprasti naują išgirstą informaciją. 
Žinoma, šį tą vis dėlto suvokdavome, ir neilgai trukus tos 
žinios įsismelkdavo giliai į smegenis, mums net nespėjus jų 
kaip reikiant apmąstyti ir išanalizuoti. 

Prisipažinsiu, man visa tai pernelyg atsiduoda sąmokslo 
teorija, - nemanau, kad mūsų mokytojai būtų galėję elgtis taip 
suktai ir būti tokie klastingi, - tačiau šiek tiek tiesos Tomio žo- 
džiuose gal ir yra. Iš tiesų: kiek save prisimenu, visuomet ne- 
aiškiai suvokdavau, jog kada nors teks aukoti savo organus, 
netgi tada, kai man tebuvo šešeri ar septyneri. Keisčiausia, jog 
kai paaugome ir mokytojai imdavo apie tai sa mumis kalbėtis, 
mums tai nebūdavo staigmena. Jautėmės taip, tarsi jau anks- 
čiau būtume visa tai kažkur girdėję. 

Dabar prisimenu ir dar vieną svarbų dalyką: kai mokytojai 
per pamokas pradėjo rimtai kalbėtis su mumis apie seksą, šią 
temą jie visuomet stengdavosi susieti su būsimąja donorys- 
te. Sulaukę tokio amžiaus, - tuomet mums buvo apie trylika 
metų, — apie seksą jau daug galvodavome, jis mus traukė, ki- 
tas temas laikinai nustūmęs į antrą planą. Kitaip tariant, gali 


būti, kad mokytojai, išradingai pasinaudoję tuo, kas mums iš 

tiesų rūpi, prigrūdo mūsų galvas svarbiausių mūsų ateitį nu- 
lemsiančių dalykų. 

Bet būkime sąžiningi: tikriausiai visiškai suprantama ir na- 
tūralu šias dvi temas gvildenti kartu. Pavyzdžiui, kai moky- 
tojai mums aiškindavo, kad turime būti atsargūs ir vengti ly- 
tiškai plintančių ligų, būtų buvę keista nepabrėžti, jog mums 
visa tai daug svarbiau negu kitiems, už Hailšemo sienų gyve- 
nantiems žmonėms. Ir kai pokalbis pakrypdavo šia linkme, 
žinoma, tuojau pat prisimindavome ir donorystę. 

Paskui mokytojai perėjo prie kitos be galo svarbios te- 
mos, - kad mes negalime turėti palikuonių. Lytinio auklėjimo 
pamokas dažniausiai vesdavo pati panelė Emilė, ir puikiai 
prisimenu, kaip kartą į klasę iš biologijos kabineto ji atsinešė 
natūralaus dydžio plastikinį žmogaus skeletą, ketindama pa- 
demonstruoti, kaip visa tai vyksta. Suglumę ir nustebę mes 
žiūrėjome, kaip panelė Emilė visaip lanksto skeletą, švaistosi 
lazdele ir nė kiek nesidrovėdama baksnoja į intymiausius or- 
ganus. Paskui ji išsamiai išaiškino sueities detales, papasako- 
jo, kaip tai vyksta, paaiškino, kas ir kur įkišama, kokiomis po- 
zomis, ir apskritai elgėsi taip, tarsi mes sėdėtume geografijos 
pamokoje. Ir staiga panelė Emilė nusigręžė nuo skeleto, - jis 
taip ir liko nepadoria poza gulėti ant mokytojos stalo, — ir pra- 
dėjo šneką apie tai, jog turime būti atsargūs ir visada gerai ap- 
galvoti, su kuo mylimės. Ir ne tik dėl ligų, bet ir dėl to, jog, kaip 
ji sakė, e aksa5 gali jums sukelti visiškai netikėtų jausmų“. 
Girdi, išėję už Hailšemo sienų ir nusprendę su kuo nors pasi- 
mylėti, turime būti kaip niekad atsargūs, ypač jei nuspręsime 
tai daryti ne su buvusiais mūsų mokyklos mokiniais, nes ten, 
plačiajame pasaulyje, seksas susijęs ir su daugybe kitų dalykų. 


Ten žmonės mušasi ir netgi žudo vieni kitus, norėdami išsi- 

aiškinti, kas su kuo mylėsis; ten, išoriniame pasaulyje, seksas 
toks svarbus, - daug svarbesnis negu, sakykime, šokiai ar sta- 
lo tenisas, - dėl to, jog tie žmonės nuo mūsų, Hailšemo mo- 
kyklos mokinių, labai skiriasi: pasimylėję paskui jie gali turėti 
vaikų. Štai kodėl jiems taip svarbu, kas su kuo mylėsis. Ir nors 
mes puikiai žinome negalintys susilaukti vaikų, gyvendami 
tame pasaulyje turime elgtis taip, kaip įprasta tenykščiams 
žmonėms. Turime priimti jų žaidimo taisykles ir manyti, kad 
seksas — kažkas išties ypatinga. 

Pamoka, kurią tądien vedė panelė Emilė, kuo puikiausiai 
tinka iliustruoti tai, apie ką aš kalbu. Iš pradžių visą savo dė- 
mesį buvome sutelkę į seksą, o paskui į mūsų pokalbį paleng- 
va ėmė smelktis ir kiti dalykai. Man rodos, kaip tik dėl to ir 
susidarydavo įspūdis, kad visa tai mums sakoma ne iki galo, 
o puse lūpų. 

Galų gale mes vis dėlto įsisąmoninome didžiąją dalį 
mums pumpuotos informacijos, nes puikiai prisimenu, kad 
kaip tik apie tą laiką visiškai kitaip ėmėme žiūrėti į ateity- 
je mūsų laukiantį organų aukojimą. Iki tol, kaip jau sakiau, 
mes visomis išgalėmis stengdavomės šios temos vengti: kai 
tik pajusdavome pavojingai priartėję prie šios „teritorijos“ 
ribų, tuoj pat atsitraukdavome, o idiotus, kurie numoję ran- 
ka įkeldavo ten koją, ištikdavo žiauri bausmė, - kaip tik taip 
anomis dienomis atsitiko Mardžei. Bet kai mums sukako 
trylika, viskas ėmė keistis. Mes ir toliau neaptarinėjome do- 
norystės bei su ja susijusių dalykų atvirai, nes ši tema mums 
vis dar atrodė nemaloni ir gerokai trikdė. Tačiau tuo metu 
donorystė, panašiai kaip seksas, mums tapo tema, kuria jau 
buvo galima juokauti ir laidyti sąmojus. Dabar, kai viską 


prisimenu, drįsčiau tvirtinti, kad taisyklė, draudžianti atvi- 

rai diskutuoti apie donorystę, vis dar galiojo ir jos tebebuvo 
griežtai laikomasi. Bet jau buvo galima - netgi reikalauja- 
ma - kartkartėmis mestelėti kokį juokelį apie tai, kas mūsų 
laukia. 

Kad geriau suprastumėte, apie ką kalbu, papasakosiu vie- 
ną atsitikimą, kai Tomis susižeidė alkūnę ir atsivėrė gili žaiz- 
da. Tai turėjo įvykti prieš pat mudviejų pokalbį prie tvenkinio, 
kaip tik besibaigiant laikotarpiui, kai berniukai Tomį visaip 


erzino, provokavo ir iš jo tyčiojosi. 


Žaizda nebuvo tokia jau didelė, ir nors Tomis buvo nusiųstas 
pas Varnos Snapą jos parodyti, tuoj pat grįžo, - ant alkūnės 
buvo pleistru priklijuotas tvarstis, ir tiek. Pirmąsias porą die- 
nų niekas nekreipė į tai dėmesio, bent jau tol, kol Tomis nenu- 
ėmė tvarsčio ir visiems neparodė jau beužsitraukiančios, bet 
vis dėlto dar gana atviros žaizdos. Galėjai aiškiai matyti, kaip 
žaizdos krašteliai vietomis jau ima sukibti, o vietomis tebėra 
atsiknoję ir ten aiškiai matyti pažeisti šviesiai rausvi audiniai. 
Tuo metu mes kaip tik pietavome, tad visi supuolė prie Tomio 
paspoksoti į tą bjaurų vaizdelį. Ir staiga Kristoferis H., metais 
vyresnis už Tomį, nutaisęs visiškai rimtą veidą tarė: 

— Gaila, kad ant alkūnės. Jei būtų kur kitur, tai visiškai ne- 
būtų svarbu. 

Tomio veidu akimirksniu nuslinko susirūpinimo šešėlis, — 
Kristoferis tuomet jam buvo nemenkas autoritetas, — ir jis pa- 
klausė, ką šis turi omenyje. Kristoferis valgydamas atsainiai 
mestelėjo: 

- Nežinai? Žaizda ant alkūnės bet kurią akimirką gali per- 


plyšti. Pakanka tik trumpai užsimiršti ir staigiai sulenkti ran- 

ką. Ir perplyš ne tik besugyjanti žaizda — visa alkūnė išsižios 
nelyginant krepšys. Maniau, kad ir pats Žinai. 

Paskui dar išgirdau Tomį skundžiantis, kad Varnos Snapas 
apie tai jam nieko neužsiminė. Kristoferis tik gūžtelėjo pečiais 
ir atsakė: 

— Tikriausiai ji irgi manė, kad žinai. Juk tai visi žino. 

Ir visas aplink juodu susirinkęs smalsuolių būrys pritaria- 
mai sumurmėjo. 

— Ranką turi laikyti ištiestą ir jokiu būdu nemėginti jos su- 
lenkti, - dar perspėjo kažkas. - Lankstyti pavojinga. 

Kitą dieną mačiau, kaip Tomis labai susirūpinęs vaikštinėja 
ištiesęs ir stengdamasis nejudinti sužeistos rankos. Visi iš jo 
juokėsi, ir mane tai labai erzino, bet, nors ir nenoromis, turė- 
jau pripažinti, kad situacija išties juokinga. Paskui, vėlyvą po- 
pietę, kai baigėsi dailės pamoka ir mes visi išėjome iš klasės, 
jis koridoriuje priėjo prie manęs ir paklausė: 

— Keite, ar galiu su tavimi trumpai pasikalbėti? 

Buvo praėję gal tik pora savaičių, kai aš priėjau prie jo fut- 
bolo aikštėje ir priminiau, kad išsipurvino savo sportinius 
marškinėlius aukšta apykakle, tad tam tikra prasme mudu 
buvome tapę draugais. Ir vis dėlto, kai Tomis visų akivaizdoje 
prie manęs priėjo ir paprašė pasikalbėti akis į akį, pasijutau 
išmušta iš vėžių. Galbūt kaip tik todėl paskui nebuvau jam 
tokia paslaugi. 

— Nepamanyk, kad labai jaudinuosi ar panašiai, - vos tik 
mudu žingtelėjome kiek į šalį, pradėjo jis, - bet pamaniau, bus 
geriau, jei dėl viso pikto apsidrausiu. Juk mes negalime rizi- 
kuoti savo sveikata. Man reikia tavo pagalbos, Keite... - Toliau 
jis man paaiškino, jog nerimauja dėl to, kad naktį miegodamas 


juda, - girdi, vartydamasis galįs nesąmoningai imti ir sulenkti 

ranką, ir dar pridūrė: - Beveik kiekvieną naktį sapnuoju, kaip 
kovoju su būriu senovės Romos karių. 

Uždavusi kelis klausimus netrukau išsiaiškinti, kad prie 
Tomio nuolat lenda žmonės, tie, kurių valgykloje per pietus 
nebuvo, - ir kartoja Kristoferio H. jau išsakytą perspėjimą. At- 
rodo, jog sklisdamas po mokyklą šis pokštas įgavo ir naujų 
bruožų: kažkas Tomiui papasakojo apie kitą mokinį, turėju- 
sį lygiai tokią pat Žaizdą: jis vieną rytą atsibudęs ir pamatęs 
atitrūkusį savo paties dilbį, besilaikantį ant vieno vienintelio 
odos rėžio ir kadaruojantį nelyginant viena tų ilgų pirštinių iš 
„Mano puikiosios ledi“. 

Tad dabar Tomis atėjo manęs prašyti, kad padėčiau už- 
dėti jam ant sužeistos rankos įtvarą - tada naktį ji visiškai 
nejudėtų. 

— Niekuo kitu aš nepasitikiu, - sakė jis, rankoje laikydamas 
storą liniuotę, kurią ketino panaudoti šiam reikalui. - Matai, 
jie gali mane apmauti ir tyčia uždėti įtvarą taip, kad naktį jis 
atsilaisvintų. 

Jis įbedė į mane visiškai nekaltą žvilgsnį, o aš greitosio- 
mis nė nesumojau, ką atsakyti. Viena mano pusė degte degė 
noru paaiškinti, kas čia iš tiesų vyksta; kaip dabar man atrodo, 
puikiausiai suvokiau, kad pasielgusi kitaip išduočiau Tomį ir 
prarasčiau jo pasitikėjimą, kurį įgijau atkreipusi jo dėmesį į 
išpurvintus sportinius marškinėlius. Negana to, aprišusi jam 
ranką, būčiau tapusi viena iš sąmokslininkų ir šito negražaus 
pokšto bendraautorių. Man ir dabar gėda, jog tąkart iš karto 
nepasakiau Tomiui tiesos. Bet neturėtumėte pamiršti, kad tuo- 
met buvau dar jauna, o apsispręsti turėjau vos kelias sekun- 
des. Kai kas nors taip maloniai prašo padėti, atsisakyti būna 


tikrai sunku. 

Man rodos, viską nulėmė tai, kad nenorėjau Tomio nuvilti 
ir užgauti. Juk puikiai mačiau, kad nors ir baimindamasis dėl 
savo alkūnės, jis vis dėlto šventai tiki draugų nuoširdumu ir 
jaučiasi pamalonintas. Suprantama, aš žinojau, kad anksčiau 
ar vėliau jis supras tiesą, bet tuo momentu pati jos atskleisti 
negalėjau. Todėl bent jau paklausiau: 

— Ar užsidėti įtvarą tau liepė Varnos Snapas? 

— Ne. Bet įsivaizduok, kaip ji pasiustų, jeigu alkūnė iš tik- 
rųjų perplyštų.... 

Jaučiausi klaikiai, bet vis dėlto pažadėjau likus pusvalan- 
džiui iki naktinio skambučio ateiti į 14 kambarį ir uždėti To- 
miui įtvarą. Ir iš karto pastebėjau, kaip jis nurimo ir koks jau- 
tėsi dėkingas. 

O paskui viskas taip jau susiklostė, jog man neteko atverti 
Tomiui akių, - netrukus jis ir pats viską suprato. Buvo maž- 
daug aštunta valanda vakaro, ir aš, leisdamasi pagrindiniais 
laiptais, staiga išgirdau griausmingą juoką, iš pirmo aukšto 
sklindantį laiptine viršun. Man vos širdis iš krūtinės neiššoko, 
nes iškart susivokiau, kad jie vėl šaiposi iš Tomio. Sustojusi 
pirmo aukšto laiptų aikštelėje, persisvėriau per turėklus ir 
pamačiau įsiutusį Tomį, tvirtais žingsniais išeinantį iš biliar- 
do kambario. Pamenu, dar pagalvojau: „Bent jau nerėkia“. Ir 
tikrai — per visą laiką, kol nuėjo iki drabužinės ir pasigriebęs 
savo daiktus dingo iš pastato, jis nė burnos nepravėrė. Tuo 
tarpu pro atdaras biliardo kambario duris tumulais virto kva- 
tojimas, o kartkartėmis mano ausis pasiekdavo ir šūkčiojimai: 
„Jeigu pratrūksi rėkti, tavo alkūnė tikrai perplyš“. 

Pirmoji man į galvą šovusi mintis buvo sekti paskui Tomį ir 
pasivyti dar nepriėjusį pastato, kur buvo berniukų miegamie- 


ji, bet čia pat prisiminiau, kad esu pažadėjusi šįvakar uždėti 

jam ant rankos įtvarą, ir nepajudėjau iš vietos. Tik mintyse sau 
vis kartojau: „Dar gerai, kad jam neprasidėjo įsiūčio priepuo- 
lis. Ir kad jis susitvardė“. 

Bet aš šiek tiek nukrypau nuo temos. Visą šį nutikimą pa- 
pasakojau jums tik todėl, kad mintis apie galinčias „perplyšti“ 
kūno dalis, kaip kad nutiko Tomio alkūnei, taip tarp mūsų pa- 
plito, jog galų gale virto lengvai pasigaunamu juokeliu, ypač 
kai kalba pasisukdavo apie organų donorystę. Sąmojo esmė 
buvo ta, jog atėjus laikui galėjai tiesiog „atplėšti“ gabalėlį sa- 
vęs, - pavyzdžiui, kepenis ar kokį kitą nesunkiai ištraukiamą 
organą, — ir tiek. Tiesa, pati idėja tokia juokinga neatrodė, bet 
mums patiko įsivaizduoti, kad būtų galima įmesti kokį vidaus 
organą pietaujančiajam į maistą ir sukelti pasibjaurėjimą. Pa- 
vyzdžiui, būtum galėjęs išsitraukti savo kepenis ir tėkštelėti 
kam nors į lėkštę, ar panašiai. Prisimenu, kartą Garis B., kurio 
apetitas buvo tiesiog neįtikėtinas, grįžo prie savo stalo neši- 
nas jau trečia pudingo porcija, ir mes iš tikrųjų primetėme jam 
pilną dubenį savo deserto likučių, o jis, nekreipdamas į nieką 
dėmesio, demonstratyviai kimšte sukimšo viską sau į gerklę. 

Tomis niekada nemėgo klausytis išvedžiojimų apie „per- 
plyšimą“ ir „išplėšimą“, bet tuomet mokiniai jau buvo liovęsi 
jį erzinti ir šio pokšto niekas nesiejo su juo. Tiesiog visiems pa- 
tiko pasijuokti, sukelti kuriam nors pasibjaurėjimą vakariene 
ir, man rodos, netiesiogiai sau patiems priminti, kas mūsų lau- 
kia. Tai ir norėjau pasakyti iš pat pradžių. Tuo savo gyvenimo 
laikotarpiu mes daugiau nevengėme donorystės temos, kaip 
prieš metus ar dvejus; kita vertus, rimtai to nesvarstėme ir ne- 
diskutavome. Visa ta istorija apie įsivaizduojamą gyvybinių 
organų „išsiplėšimą“ tik dar kartą patvirtina, kaip neigiamai 


ši tema veikė mūsų sąmonę, kai buvome trylikamečiai. 

Todėl, mano nuomone, panelė Liusė iš dalies buvo teisi, kai 
po poros metų pareiškė, kad apie tai sa mumis buvo kalbama 
tarsi puse lūpų. Dabar, kai visa tai prisimenu, drįsčiau teigti 
ir dar daugiau: tai, ką aną popietę pasakė panelė Liusė, pri- 
vertė mus iš esmės pakeisti požiūrį. Po tos lemtingos dienos 
mes liovėmės laidę sąmojus apie donorystę ir ėmėme mąstyti 
rimtai. Tiesa, organų aukojimas vėl tapo vengiama tema, bet 
jau ne taip ir ne tokiu mastu kaip tada, kai buvome trylikos. 
Dabar visa tai mūsų netrikdė ir neglumino, bet pasisukus kal- 
bai donorystės link mes akimirksniu surimtėdavome, o veidai 
tapdavo kažkokie niūrūs. 

— Argi ne keista, prasitarė Tomis, kai prieš kelerius me- 
tus mudu vėl visa tai prisiminėme, - kad niekas iš mūsų nė 
minutėlę nesusimąstė, kaip toje situacijoje jautėsi pati panelė 
Liusė? Mums niekada nerūpėjo, jog dėl to, ką pasakė, ji galėjo 
susilaukti nemalonumų. Kokie tais laikais mes buvome sava- 
naudžiai! 

— Negali mūsų kaltinti, - paprieštaravau aš. - Mes buvome 
mokomi galvoti vieni apie kitus, bet ne apie mokytojus. Mes 
niekad nė nepagalvojome, kad ir mokytojai gali vienas nuo 
kito labai skirtis. 

— Vis dėlto nebuvome tokie jau maži, - nenusileido jis. - Bū- 
dami tokio amžiaus, privalėjome apie tai pagalvoti. Bet ši min- 
tis mums net nedingtelėjo. Į vargšę panelę Liusę mes tiesiog 
numojome ranka. Nesusimąstėme netgi tada, kai tu ją tenai 
pamatei. Na, pati Žinai... 

Ašiš karto supratau, ką Tomis turi omenyje. Jis kalbėjo apie 
vieną paskutinės mūsų vasaros Hailšeme rytą, kai aš 22 kabi- 
nete netikėtai susidūriau su panele Liuse. Kai dabar visa tai 


prisimenu, matau, jog Tomis visiškai teisus. Po to susitikimo 

netgi mums jau turėjo būti aišku kaip dieną, kad panelė Liusė 
pateko į didelę bėdą. Bet, kaip Tomis ir sakė, nebuvome pra- 
tę bent trumpai pažvelgti į viską mokytojos akimis, ir mums 
niekad nekilo mintis pasakyti panelei Liusei paguodos žodį ar 


imtis ko nors, kad ją palaikytume. 


uo metu daugumai iš mūsų sukako šešiolika. 

Ė boo rytą, skaisčiai šviečiant saulei, po pa- 

mokos pagrindiniame pastate mes nusileidome laiptais že- 

myn ir visi išėjome į kiemą. Staiga aš prisiminiau kažką pa- 

likusi kabinete. Tad vėl užlipau į trečią aukštą ir kaip tik tada 
netikėtai susidūriau su panele Liuse. 

Tomis dienomis žaisdavau tokį keistą žaidimą. Kai tik lik- 
davau kur nors viena, sustodavau ir akimis ieškodavau vaiz- 
do, - pavyzdžiui, žiūrėdavau pro langą arba pro praviras 
duris į klasę, - ir gėrėdavausi juo tol, kol ten pasirodydavo 
žmonių. Šitaip elgdavausi norėdama bent kelioms sekundėms 
susikurti iliuziją, kad Hailšemas nėra vieta, kurioje knibždė- 
te knibžda mokinių, kad tai ramus ir tylus kampelis, kur aš 
gyvenu vos su penkiais šešiais savo bendraamžiais. Kad tai 
pavyktų, turi pasiekti tokią būseną tarsi vaikščiotum sapne 
ir įprasti tiesiog negirdėti triukšmo ir pavienių atsklindančių 
balsų. Be to, paprastai prireikdavo ir kantrybės: sakykime, jei 
žvelgdavai pro langą į kurį nors žaidimų aikštės kampą, kar- 
tais tekdavo laukti visą amžinybę, kol pagaliau ateidavo tos 


kelios akimirkos, kai žvilgsniu aprėpiamoje teritorijoje nebu- 

davo nė gyvos dvasios. Taigi šį žaidimą žaidžiau ir tąryt, kai 
grįžau į klasę pasiimti pamiršto daikto. 

Tylutėliai priėjusi prie lango, Žiūrėjau į kiemo plotelį apa- 
čioje, kur vos prieš kelias minutes stovėjau pati. Mano drau- 
gių čia jau nebuvo, kiemas gana greitai tuštėjo, todėl tikėjausi 
netrukus sulaukti tos stebuklingos akimirkos, tik staiga iš už 
nugaros mano ausis pasiekė garsas — tarsi šaižiais pliūptelėji- 
mais iš vamzdžio veržtųsi garai ar dujos. 

Tasai į šnypštimą panašus garsas sklido gal dešimt sekun- 
džių, paskui trumpai liovėsi, bet tuoj vėl pasikartojo. Nepa- 
sakyčiau, jog labai išsigandau, bet kadangi maniau esanti čia 
viena, nutariau dėl viso pikto patikrinti, kas čia darosi. 

Perėjusi laiptų aikštelę, pasukau į tą pusę, iš kurios sklido 
garsas, ir koridoriumi, praėjusi klasę, kur ką tik baigėsi mūsų 
pamoka, nužingsniavau link 22 kabineto beveik pačiame kori- 
doriaus gale. Jo durys nebuvo uždarytos, ir kaip tik tą akimir- 
ką, kai prie jų prisiartinau, mano ausis pasiekė tas pat šaižus, 
tik dabar jau stipresnis garsas. Nė nežinau, ką tikėjausi išvysti, 
kai atsargiai vėriau duris, bet tikrai labai nustebau pamačiusi 
panelę Liusę. 

22 kabinete pamokos, galima sakyti, niekad nevykdavo, nes 
jis buvo per mažas. Be to, netgi ir tokią saulėtą dieną ten ne- 
būdavo pakankamai šviesu. Mokytojai ten kartais taisydavo 
mūsų darbus arba užsukdavo paskaityti. Tą rytą 22 kabinete 
tvyrojo prieblanda, nes žaliuzės buvo beveik visiškai nuleis- 
tos. Tenai stovėjo du sustumti stalai, kad aplink juos galėtų su- 
sėsti visa grupė, bet panelė Liusė buvo įsitaisiusi tolimajame 
kabineto gale ir sėdėjo čia visiškai viena. Ant stalo pastebėjau 
paskleistus kelis tamsaus kreidinio popieriaus lapus. Ji pati 


sėdėjo gerokai palinkusi į priekį, labai susikaupusi ir, Žemai 

nuleidusi galvą, viename lape kažką įnirtingai braukė pieštu- 
ku. Po jos brėžiamomis juodomis grafito linijomis aiškiai galė- 
jau įžiūrėti tvarkinga rašysena mėlynu rašalu išvedžiotas eilu- 
tes. Stovėjau ir žiūrėjau, o ji braukė pieštuku, tarsi vestų dailės 
pamoką ir rodytų, kaip piešiami šešėliai, tik jos judesiai buvo 
persunkti sunkiai nusakomo įtūžio, tarsi popieriaus lapą būtų 
norėjusi perverti kiaurai. Aš akimirksniu supratau, jog tai ir 
yra mano ausis laiptų aikštelėje pasiekusio keisto garso šalti- 
nis, kad ant stalo gulintys, kaip man pasirodė, tamsūs ir keisti 
lapai dar visai neseniai buvo ne kas kita, o dailia tvarkinga 
rašysena išmargintas sąsiuvinis. 

Panelė Liusė buvo taip įnikusi į savo darbą, jog ne iš karto 
susivokė, kad į kabinetą įėjau aš. Kai pagaliau pakėlė akis, 
jos veidas buvo sodriai įraudęs, bet ašarų pėdsakų nepaste- 
bėjau. Akimirką panelė Liusė spoksojo į mane, tada nuleido 
pieštuką. 

— Nagi, jaunoji panele, - giliai atsidususi pratarė ji. - Ko no- 
rėtum? 

Jei atmintis manęs neapgauna, tuojau pat apsisukau ketin- 
dama sprukti, kad tik nereikėtų žiūrėti nei į mokytoją, nei į pa- 
skleistus lapus. Gerai nė nepamenu, ar aš jai ką nors sakiau, ar 
paaiškinau išgirdusi keistą garsą ir išsigandusi, jog kažkur iš 
vamzdžio šnypšdamos veržiasi dujos. Šiaip ar taip, bent kiek 
ilgesnis pokalbis tarp mūsų neužsimezgė: ji nenorėjo, kad pa- 
silikčiau kabinete, o aš pati tik ir Žiūrėjau, kaip čia greičiau pa- 
sprukus. Man rodos, atsiprašiau mokytojos ir tuoj pat išėjau, 
giliai širdyje vis dėlto tikėdamasi, kad ji mane pašauks. Bet ji 
to nepadarė, ir pamenu, kaip lipau laiptais žemyn įsižeidusi, 
degdama iš gėdos. Tą akimirką labiau už viską pasaulyje troš- 


kau, kad nebūčiau pamačiusi to, ką pamačiau. Bet jei manęs 

kas nors būtų paprašęs aiškiai nusakyti, dėl ko jaučiuosi tokia 
sutrikusi ir nusiminusi, tikriausiai nebūčiau galėjusi deramai 
paaiškinti. Kaip jau minėjau, mane degino gėda, be to, buvau 
apimta įtūžio, nors negalėčiau tvirtinti, jog pykau ant panelės 
Liusės. Jaučiausi labai sutrikusi, - tikriausiai dėl to savo drau- 
gėms visa papasakojau tik gerokai vėliau. 

Tą rytą galutinai įsitikinau, kad jau netrukus panelei Liu- 
sei gali nutikti kas nors bloga — galbūt netgi siaubinga, - tad 
atidžiai viską stebėjau ir gaudžiau kiekvieną gandą. Tačiau 
dienos bėgo, o aš nieko nauja negirdėjau. Žinoma, tuomet 
nė nenutuokiau, jog praėjus vos kelioms dienoms, kai užti- 
kau panelę Liusę 22 kabinete, atsitiko dar kai kas nepaprastai 
reikšminga, - turiu omenyje panelės Liusės pokalbį su Tomiu, 
po kurio šis pasijuto visiškai sutrikęs ir praradęs orientaciją. 
Dar visai neseniai mudu su Tomiu, būdavo, tuojau pat vienas 
kitam pasipasakojame, jei įvyksta kas nors tokio, bet tą vasarą 
visko nutiko tiek daug, ir mudu jau taip dosniai nesidalyda- 
vome tuo, ką žinojome. 

Štai kodėl taip ilgai nė nenutuokiau, ką jam teko patirti. 
Paskui net pykau ant savęs, kodėl nesusiprotėjau, kodėl iš- 
kart nesusiradau Tomio ir jo neiškvočiau. Bet, kaip sakiau, tuo 
metu tarp Tomio ir Rūtos ėmė megztis artimesni santykiai, be 
to, atsitiko visa krūva kitų dalykų, ir pasikeitusį Tomio elgesį 
aš siejau su tomis permainomis. 

Gal ir per drąsu būtų tvirtinti, kad tą vasarą Tomis vėl pa- 
lūžo ir ėmė elgtis kaip anksčiau, bet būdavo dienų, kai ne 
juokais nerimaudavau, kad Tomis vėl virsta vidinę pusiau- 
svyrą praradusiu stuobriu, koks buvo prieš kelerius metus. 
Pavyzdžiui, kartą mes kelios ėjome iš paviljono link pastatų, 


kur buvo mūsų miegamieji, ir staiga susigriebėme Žingsniuo- 

jančios paskui Tomį ir dar kelis vaikinus. Jie buvo nutolę nuo 
mūsų vos per kelis žingsnius, ir visi, įskaitant Tomį, atrodė 
kuo puikiausiai nusiteikę - laidė sąmojus, juokais kumščiavo- 
si. Laura, ėjusi greta manęs ir minutėlę stebėjusi, kaip berniu- 
kai išdykauja, ir pati sumanė pasijuokti. Tomis, matyt, buvo 
sėdėjęs ant Žemės, nes ant jo regbio marškinėlių, maždaug 
ties strėnomis, buvo matyti prilipęs didokas purvo gumulas. 
Pats Tomis nieko neįtarė, o jo draugai, manau, irgi nepaste- 
bėjo, - kitaip būtų bent pamėginę tą purvą nukrapštyti. Bet 
Laura nebūtų buvusi Laura, jei nebūtų šūktelėjusi: „Tomi! Tau 
ant nugaros prilipusi kaka! Ką tu veikei?“ 

Ji to paklausė kuo draugiškiausiai nusiteikusi, ir jei bent 
kelios iš mūsų būtų trumpai sukikenusios, tai būtų buvęs toks 
pat pokštas, kokius mokiniai vieni kitiems krečia kasdien. To- 
dėl visi tiesiog apstulbo, kai Tomis staiga sustojo kaip įbestas 
ir atsigręžė į Laurą niauriu kaip audros debesis veidu. Mes visi 
stabtelėjome, - vaikinai atrodė ne mažiau sutrikę už mus, - ir 
kelias akimirkas man atrodė, jog Tomis pirmą kartą po tiek 
metų vėl pratrūks rėkti. Bet jis susitvardė ir išdidžiai nužings- 
niavo toliau, palikęs mus keistis suglumusiais žvilgsniais ir 
gūžčioti pečiais. 

Beveik lygiai taip pat jis pasiuto ir tada, kai parodžiau jam 
Patricijos K. kalendorių. Patricija buvo dvejais metais už mus 
jaunesnė, bet visi ją gerbė už tai, kad ji nepaprastai gražiai pie- 
šė, ir per Mainus ieškodavo jos kūrinių. Aš ypač didžiavausi, 
nes per paskutinius Mainus man pavyko įsigyti jos pieštą ka- 
lendorių, apie kurį mokykloje jau kelias savaites sklandė gan- 
dai. Tasai daikčiukas nė iš tolo nebuvo panašus į didelio for- 
mato, bet plonus panelės Emilės kalendorius su spalvotomis 


Anglijos grafysčių nuotraukomis. Patricijos kalendorius buvo 

nedidukas ir storas, o kiekviename lape ji buvo pieštuku ap- 
metusi kokią nors sceną iš Hailšemo mokinių gyvenimo. Kaip 
gaila, kad jo neišsaugojau, - kai kuriuose paveikslėliuose, pa- 
vyzdžiui, birželio ir rugsėjo mėnesio, gali atpažinti mokinių 
bei mokytojų veidus. Šį kalendorių ir dar kelis daiktus prara- 
dau tada, kai rengiausi išvažiuoti iš Ūkio. Mano mintys sklan- 
dė visai kitur, tad pernelyg nesirūpinau, ką pasiimti, - bet apie 
tai plačiau papasakosiu kiek vėliau. O kol kas tik noriu pasa- 
kyti, jog Patricijos kalendorius tuomet man atrodė nuostabus 
laimikis, labai didžiavausi, kad pavyko jį gauti, ir degiau noru 
parodyti Tomiui. 

Pastebėjau jį, apšviestą vėlyvo popiečio saulės, prie didžiu- 
lio plataninio klevo netoli pietinės žaidimų aikštės. Kadangi 
kalendorius gulėjo mano krepšyje (rodžiau jį visiems per mu- 
zikos pamoką), patraukiau tiesiai prie Tomio. 

Jis buvo įsitraukęs į žaidimą - su keliais jaunesniais ber- 
niukais žaidė futbolą. Rodės, buvo kuo puikiausiai nusiteikęs, 
galima sakyti, netgi romus. Kai prisiartinau, Tomis nusišyp- 
sojo, ir mudu minutėlę kitą apie šį bei tą šnektelėjome. Tada 
aš jam tariau: 

— Tomi, pažiūrėk, ką man pavyko sumedžioti. 

Pasakiau tai atvirai didžiuodamasi, nė nemėgindama slėp- 
ti triumfo gaidelės, o ištraukusi kalendorių iš krepšio ir pa- 
duodama Tomiui vos nešūktelėjau: „Štai ir jis!“ Tomio veidas 
tebebuvo giedras ir ramus, bet kai jis ėmė vartyti lapus, staiga 
visas persimainė. 

— Toji Patricija, — pradėjau aš, bet ir pati išgirdau, kaip kei- 
čiasi ir mano balso intonacija, - ji tokia protinga... 

O Tomis jau grūdo kalendorių man į rankas. Paskui, ne- 
prataręs nė žodžio, paliko mane ir nužingsniavo pagrindinio 


pastato link. 

Šis atsitikimas turėjo padėti man įminti mįslę ir galų gale 
suvokti, kas vyksta. Bent kiek pamąsčiusi galėjau pagrįstai 
spėti, kad pastarosiomis dienomis Tomio nuotaikos tiesio- 
giai susijusios su panele Liuse ir senomis jo kūrybiškumo 
problemomis. Bet kaip tik tomis dienomis buvo nemažai 
kitų įvykių, tad, kaip sakiau, aš apie tai visai nepagalvojau. 
Man rodos, nutariau, kad tas senas problemas Tomis jau iš- 
sprendė ankstyvoje paauglystėje ir pamiršo, o mūsų mintis 
dabar gali užvaldyti tik nauji, pastaruoju metu atsitikę svar- 
būs dalykai. 

O kas gi iš tikro tokio svarbaus vyko? Na, pirmiausia, Rūta 
ir Tomis rimtai susipyko. Jie jau buvo išdraugavę beveik še- 
šis mėnesius, bent jau tiek laiko viešai visiems rodėsi esantys 
pora — vaikščiojo susikibę už rankučių ir panašiai. Visi juos 
pripažino pora ir gerbė, nes Tomis ir Rūta niekad nesistengė 
pasirodyti ir nesimaivė. Kai kurių kitų, pavyzdžiui, Silvijos B. 
ir Rodžerio D., elgesys tiesiog žiaugčioti vertė, ir kad jie bent 
šiek tiek tvardytųsi, turėjai apsimesti tuoj apsivemsianti ir 
imti leisti atitinkamus garsus. O Tomis ir Rūta kitų mokinių 
akivaizdoje niekada nedarė nieko šlykštaus. Jei kada apsika- 
binę imdavo glamonėtis, atrodydavo, jog tai daro dėl savęs 
pačių, o ne norėdami pasirodyti. 

Kai dabar prisimenu tuos laikus, aiškiai matau, kad sekso 
tema mus vis dar gerokai trikdė. Mano nuomone, nieko nuo- 
stabaus, juolab kad tuomet mums tebuvo šešiolika. Bet mūsų 
galvose visa dar labiau jaukė tai, - dabar aiškiai suprantu, — 
kad iškilus šiai temai sutrikdavo ir patys mokytojai. Mat, vie- 
na vertus, mes klausėmės panelės Emilės kalbų, oji mums vis 
kartojo, kaip svarbu nesigėdyti savo kūno, „atsižvelgti į savo 


fiziologines reikmes“, kalbėjo apie tai, jog seksas, jei tik abu 

žmonės jo nori, yra „nuostabi dovana“, ir taip toliau. Bet kai 
tik ateidavo laikas tai išbandyti, mokytojai viską surikiuodavo 
taip, kad negalėtume su kuo nors pasimylėti nepažeidę nusta- 
tytų taisyklių. Po devintos valandos vakaro mums buvo už- 
drausta „lankyti“ berniukus jų miegamuosiuose, o jiems - už- 
eiti pas mus. Į kabinetus, kuriuose dieną vykdavo pamokos, 
vakarais taip pat būdavo draudžiama kelti koją; ta pati taisyk- 
lė galiojo ir pašiūrei bei paviljonui. O juk niekas nenorėjo my- 
lėtis vidury laukų, net jei oras pakankamai šiltas, - mat galėjai 
būti visiškai tikras, jog viskam pasibaigus pastebėsi per visą 
meilės žaidimų laiką turėjęs nemažą auditoriją, kuri, iš rankų 
į rankas leisdama žiūronus, stebėjo tave pro pagrindinio pa- 
stato langus. Kitaip tariant, nors oficialiai buvo kalbama, kad 
seksas - nuostabus dalykas, vis dėlto kažkur sąmonės pariby- 
je kirbėjo nuojauta, kad jeigu mokytojai sučiups tave besimy- 
lint, turėsi didelių nemalonumų. 

Tiesą sakant, prisimenu tik vieną tokį atsitikimą, kai 14 
kabinete buvo užklupti besimylintys Dženė K. ir Robas D. Jie 
darė tai tuojau po pietų, sugulę ant suolų, ir staiga į klasę už- 
suko kažko pasiimti ponas Džekas. Pasak Dženės, ponas Dže- 
kas paraudo kaip vėžys ir tuojau pat išlėkė iš klasės, o juodu 
liovėsi mylėjęsi. Jiems bebaigiant rengtis ponas Džekas vėl 
grįžo, bet elgėsi taip, tarsi į kabinetą būtų užsukęs tik dabar: 
apsimetė esąs be galo nustebęs, netgi šokiruotas. 

— Aišku kaip ant delno, ką jūs čia veikėte. Tai tiesiog nepa- 
doru, - tarstelėjo jiems ponas Džekas ir liepė tuojau pat eiti 
pas panelę Emilę. 

Bet kai tik Dženė su Robu įėjo į panelės Emilės kabinetą, ši 
jiems pareiškė skubanti į svarbų susitikimą ir neturinti laiko 


šnekėtis. 

— Bet jūs ir patys žinote, kad taip elgtis nedera, ir tikiuosi, 
kad daugiau šitaip nedarysite, - pareiškė ji ir su glėbiu doku- 
mentų aplankų išskubėjo iš kambario. 

Nežinia kodėl dar labiau mus trikdė seksas tarp tos pa- 
čios lyties atstovų. Dėl tam tikrų priežasčių tokį seksą va- 
dinome „skėčių seksu“. Jei mokinys įsimylėdavo kitą savo 
lyties asmenį, jis tapdavo „skėčiu“. Nežinau, kaip buvo ten, 
kur augote jūs, o pas mus Hailšeme į bet kokias tokios mei- 
lės apraiškas nebuvo žiūrima palankiai. Ypač berniukai to- 
kiais atvejais galėjo iškrėsti netgi labai žiaurių pokštų. Anot 
Rūtos, taip buvo dėl to, kad anksčiau, kai buvo dar gerokai 
jaunesni ir gerai nė nesuprato ką darantys, dauguma iš jų 
ir patys turėjo tokių santykių. Tad dabar susidūrę su gėjų 
meile jie įsitempdavo ir daugeliu atvejų imdavo kvailokai 
elgtis. Nežinau, ar ji teisi, bet galiu patvirtinti, jog pavadi- 
nus kurį nors berniuką „skėčiu“ paprastai viskas baigdavosi 
muštynėmis. 

Kai mes apie tai kalbėdavomės, - o tais laikais mūsų pa- 
šnekesiams nebuvo galo, - niekaip negalėjome susigaudyti, ar 
mokytojai nori, kad mes mylėtumės, ar ne. Kai kurios iš mūsų 
buvo įsitikinusios, kad mokytojai to nori, tik bėda, jog mes vis 
pasirenkame netinkamą laiką ir vietą. Hana netgi iškėlė mintį, 
esą mokytojų pareiga yra paskatinti mus mylėtis, nes kitaip 
atėjus laikui netapsime gerais donorais. Anot jos, vidaus orga- 
nai, pavyzdžiui, kepenys ar kasa, normaliai gali funkcionuoti 
tik tada, jei žmogus reguliariai pasimyli. Kažkuri iš mūsiškių 
pareiškė, kad neturėtume išleisti iš akių ir kito svarbaus daly- 

ko: šiaip ar taip, mokytojai yra „normalūs“ žmonės. Štai ko- 
dėl kalbai pakrypus link sekso jie taip keistai elgiasi; jie mylisi 


tada, kai nori susilaukti vaikų, ir nors protu visi suvokia, jog 

mes vaikų turėti negalime, matydami, kad mes mylimės, vis 
tiek pasijunta nejaukiai, nes vis dėlto nėra iki galo tikri, ar kuri 
nors iš mūsų nepastos. 

Tuo tarpu Anetė B. pasiūlė kitą teoriją: mokytojai, maty- 
dami, kad mes mylimės, pasijunta sutrikę dėl to, kad jiems 
patiems kyla noras su mumis mylėtis. Ypač tokiu neramiu 
žvilgsniu, jos teigimu, mergaites varsto ponas Krisas. Laura 
atšovė: turbūt pati Anetė nesitveria kailyje, kaip nori sugulti 
su ponu Krisu. Tai išgirdusios mes visos plyšome juokais, nes 
vien mintis pasimylėti su ponu Krisu mums atrodė šlykšti ir 
visiškai absurdiška. 

Tačiau arčiausiai tikrovės, man rodos, buvo Rūtos pasiūly- 
ta teorija. 

— Jie tiek daug pasakoja mums apie seksą, kad pasiruoštu- 
me gyvenimui, kuris mūsų laukia išvykus iš Hailšemo, - aiški- 
noji. - Mokytojai nori, kad darytume tai deramai, kad eitume 
į lovą su tokiais pačiais kaip mes ir neužsikrėstume jokiomis 
ligomis. Bet, jų įsitikinimu, seksui mūsų gyvenime laikas ateis 
tik tada, kai iš čia išvažiuosime. Jie draudžia mums mylėtis 
čia, nes tai sukeltų jiems per daug rūpesčių. 

Beje, aš pati drįsčiau spėti, kad meilės žaidimai mokykloje 
toli gražu nebuvo taip paplitę, kaip manė mokiniai. Sutinku, 
beveik visi laikydavosi už rankučių, bučiavosi, bet visos tos 
porelės dažniausiai tik leisdavo kitiems suprasti, jog glamonė- 
mis viskas nesibaigia. Dabar, kai visa tai prisimenu, mintyse 
klausiu savęs, ar bent menka dalis tų plepalų buvo tiesa. Jei 
žmonės iš tikrųjų būtų mylėjęsi taip dažnai, kaip gyrėsi savo 
moksladraugiams, tai vaikščiodamas po Hailšemo mokyklos 
teritoriją visuose pašaliuose turėjai matyti vien besimylinčias 


poreles. 

Prisimenu, kad tarp mūsų galiojo nerašyta taisyklė perne- 
lyg nesigilinti į tokius tvirtinimus ir viena kitos nekamantinė- 
ti. Pavyzdžiui, jei tau kalbant apie kokią kitą mergaitę Hana 
vartydama akis tėkštelėdavo: „Ak, ta nekaltybė!“ (suprask: 
„Mes, žinoma, jau nesame tokios, o ji yra, tad argi verta kažin 
ko iš jos tikėtis?“), - tai nederėdavo jos klausti: „O su kuo tu 
praradai nekaltybę? Kada? Ir kur?“ Ne, tokiu atveju tiesiog 
linktelėdavai galva, tarsi puikiausiai suprastum, kas ir kaip. 
Tarytum anapus mokyklos sienų būtų egzistavusi paraleli tik- 
rovė, į kurią mes trumpai persikeldavome pasimylėti. 

Tikriausiai jau anuomet puikiai mačiau ir supratau, kad 
mano ausis pasiekiantys pasakojimai, kas su kuo gulėjo, dau- 
giausia vien pramanas. Ir vis dėlto artėjant vasarai vis labiau 
ėmiau jaustis kaip kokia balta varna. Tuo laikotarpiu seksas 
mūsų gyvenime buvo toks pat svarbus, kaip prieš kelerius 
metus - kūrybiškumas. Širdies gilumoje jautei, kad jei iki šiol 
dar su niekuo nesimylėjai, turi nedelsdama tai padaryti. Man 
šį reikalą komplikavo dar ir tai, jog dvi pačios artimiausios 
draugės sekso skonį jau buvo išbandžiusios. Laura kartą buvo 
sugulusi su Robiu D., nors juodu taip ir netapo pora, o Rūta 
mylėdavosi su Tomiu. 

Kaip tik dėl to aš vis delsiau ir vis prisimindavau panelės 
Emilės patarimą: „Jei dar neradote žmogaus, su kuriuo iš tik- 
ro norėtumėte visa tai patirti, geriau palaukite!“ Bet artėjant tų 
metų pavasariui aš vis dažniau nutverdavau save galvojant, 
kad netgi norėčiau pasimylėti su kokiu vaikinu. Ir ne tik kad 
įsitikinčiau, koks tai jausmas, bet ir dėl toptelėjusios minties, 
kad reikėtų patirti, kas apskritai yra tas seksas, ir geriausia, 
jei pirmą kartą padaryčiau tai su vaikinu, kuriam esu visiškai 


abejinga. Mat, kaip man tuomet atrodė, vėliau, sutikusi tikrąją 

savo meilę, būsiu jau labiau patyrusi ir galėsiu viską padaryti 
kaip reikiant. Matote, aš mąsčiau maždaug taip: jeigu panelė 
Emilė teisi ir seksas išties yra svarbi žmonių gyvenimo bei tar- 
pusavio santykių dalis, tai tikrai nenoriu, kad man tas pirmas 
kartas nutiktų kaip tik tada, kai bus labai svarbu nesuklysti. 

Ir štai į mano akiratį pateko Haris K. Pasirinkau jį dėl dau- 
gelio priežasčių. Pirmiausia, tikrai žinojau, kad jis tai jau yra 
daręs su Šeron D. Antra, nebuvau iki ausų jo įsimylėjusi, bet, 
kita vertus, atgrasus jis man neatrodė. Be to, Haris buvo tylus 
ir malonus vaikinas, tad jei mums nieko neišeitų, galėjau bent 
jau tikėtis, kad jis nevaikščios po visą mokyklą paleidęs liežu- 
vio. Ir pagaliau Haris pats kelis kartus leido man suprasti, jog 
mielai su manimi pasimylėtų. Tiesa, tuo laikotarpiu dauguma 
vaikinų buvo linkę flirtuoti ir laidyti dviprasmiškas pastabas, 
bet ilgainiui mes nesunkiai išmokome atskirti rimtą pasiūly- 
mą nuo įprastų berniokiškų pliurpalų. 

Tad pasirinkau Harį, bet dar porą mėnesių vis nesiryžau 
imtis įgyvendinti savo plano, nes norėjau būti iki galo tikra, 
jog būsiu tam fiziškai pasirengusi. Panelė Emilė mums sakė, 
kad jeigu nepakankamai susijaudinsi, sueitis gali būti skaus- 
minga ir baigtis visiška nesėkme, - tai man buvo tikras gal- 
vos skausmas. Ne, aš nesibaiminau, kad mane „perplėš“, kaip 
mes dažnai pajuokaudavome, nors šito slapčia bijojo daugu- 
ma merginų. Nė neabejojau, kad jei tik greitai susijaudinsiu, 
viskas eis kaip iš pypkės, tad norėdama būti tikra, jog man tai 
pavyks, dažnai masturbuodavausi. 

Suprantu, jums gali pasirodyti, kad elgiausi kaip kokia 
sekso maniakė, bet, prisimenu, nemažai laiko praleisdavau ir 
skaitydama ištraukas iš knygų, kuriose aprašytos meilės sce- 


nos; skaitydavau jas daugybę kartų, stengdamasi pasisemti Ži- 

nių ir rasti atsakymus į rūpimus klausimus. Deja, iš Hailšemo 
bibliotekos knygų ne kažin ką galėjau sužinoti. Mes turėjo- 
me daug XIX amžiuje Tomo Hardžio ir kitų autorių prirašyto 
skaitalo, tik iš tų knygų man nebuvo beveik jokios naudos. Ki- 
tose, gerokai šiuolaikiškesnėse Ednos O'Brajen ir Margaretos 
Dreibl knygose, buvo galima aptikti šiek tiek sekso, bet iš ten 
aprašytų meilės scenų negalėjai susidaryti bent kiek tikres- 
nio įspūdžio, kas iš tiesų vyksta, nes autorės, matyt, iš anksto 
buvo nusprendusios, jog skaitytojas ir taip gerai išmano tuos 
reikalus, tad neverta detalizuoti. Knygos mane tik suerzino ir 
nuvylė, - daug daugiau patirties pasisėmiau žiūrėdama vaiz- 
dajuostes. Jau porą metų biliardo kambaryje turėjome vaizdo 
grotuvą, ir tą pavasarį pas mus jau buvo susikaupusi visai ne- 
bloga videoteka. Daugumoje tų filmų buvo ir sekso scenų, tik 
bėda, kad beveik visos baigdavosi vos prasidėjusios, o jei ne, 
matydavai tik besimylinčiųjų veidus ir nugaras. O jei kartais 
ir rasdavai tau reikalingą sekso sceną, būdavo labai sunku su- 
sikaupti ir atidžiai ją peržiūrėti, nes paprastai filmą drauge 
žiūrėdavo dar bent dvidešimt mokinių. Mes buvome nusista- 
tę tam tikras taisykles — turėjome teisę prašyti, kad viena ar 
kita filmo scena būtų pakartota, pavyzdžiui, kad ir tas filmo 
„Didysis pabėgimas“ epizodas, kai amerikietis liuokteli per 
spygliuotą tvorą ir užšoka ant savo dviračio. Norėdami, kad 
scena būtų pakartota, mes imdavome skanduoti: „At-suk-ti! 
At-suk-ti!“, - kol kuris nors spustelėdavo nuotolinio valdymo 
pultelį, ir mes peržiūrėdavome tą patį fragmentą tris ar ketu- 
ris kartus. Bet aš juk negalėjau atkreipti visų dėmesio imdama 
klykti, kad būtų kartojamos sekso scenos. 

Taigi vis atidėliojau, vis ruošiausi, savaitės slinko, ir pa- 


galiau atėjus vasarai nusprendžiau, kad jau esu pakankamai 

pasirengusi. Tuomet tvirtai tikėjau besielgianti visiškai teisin- 
gai ir atsargiai ėmiau laidyti atitinkamas užuominas Hariui. 
Viskas klostėsi kuo puikiausiai, tiksliai pagal planą, tik staiga 


Rūta ir Tomis išsiskyrė, ir viskas susijaukė. 


Ū SKYRIUS 


raėjus kelioms dienoms, kai juodu išsiskyrė, 

mes su keliomis mergaitėmis sėdėjome dailės 
klasėje ir tobulinome piešimo įgūdžius. Tą dieną, pamenu, 
buvo be galo tvanku, nors mums už nugarų ūžė elektrinis 
ventiliatorius. Mes piešėme anglimi, o kadangi kažkas buvo 
išnešęs iš klasės visus molbertus, buvome priverstos dirb- 
ti pasidėjusios piešimo lentas ant kelių. Sėdėjau šalia Sinti- 
jos E. ir mudvi šnekučiavomės apie šį bei tą ir skundėmės, 
kad klasėje neįmanomai karšta. Paskui pokalbis kažkaip sa- 
vaime nukrypo į berniukus, ir ji, nepakeldama akių nuo savo 
piešinio, tarė: 

— Nair, žinoma, Tomis. Taip ir žinojau, kad jo draugystė su 
Rūta ilgai netruks. Ką gi, manau, dabar tavo eilė tapti tiesiogi- 
ne Rūtos įpėdine. 

Ji mestelėjo tuos žodžius abejingai, nieko negalvodama. 
Bet Sintija buvo įžvalgi mergina, o tai, jog ji nepriklausė mūsų 
grupelei, tą pastabą darė tik svaresnę. Turiu omenyje, kad jai 
šitaip pasakius mano galvoje ėmė suktis įkyri mintis: Sintija 
balsu ištarė tai, ką apie šį reikalą mano visi, žvelgiantys į mus 


iš šalies. Šiaip ar taip, daugelį metų, kol klasės mergaitės ėmė 

ieškotis poros, buvome geros draugės. Tad visiškai supranta- 
ma, kad žvelgiant iš šalies galėjau pasirodyti esanti „tiesiogi- 
nė Rūtos įpėdinė“. Tačiau tąkart nutylėjau ir nieko neatsakiau, 
o Sintija, kuri, matyt, šito dalyko irgi nebuvo linkusi pernelyg 
sureikšminti, daugiau apie tai nė žodžiu neužsiminė. 

Paskui, praėjus dienai ar dviem, su Hana ėjome iš paviljo- 
no. Staiga ji niūktelėjo man alkūne ir mostelėjo galva į grupelę 
berniukų, susirinkusių šiaurinėje žaidimų aikštėje. 

- Žiūrėk, — tyliai pratarė. - Tomis. Sėdi nuo visų atsiskyręs. 

Aš tik abejingai gūžtelėjau pečiais, tarsi būčiau norėjusi pa- 
sakyti: „Na ir kas?“ — ir pokalbis nutrūko. Bet netrukus susi- 
griebiau be paliovos apie tai galvojanti. Gal Hana tik norėjo 
atkreipti mano dėmesį, kad Tomis, išsiskyręs su Rūta, negali 
rasti sau vietos? Tačiau iš to, kaip ji man niūktelėjo alkūne, o 
kalbėdama nuleido balsą, buvo akivaizdu, kad ir ją tikriau- 
siai jau buvo pasiekusios po mokyklą sklandančios kalbos, esą 
aš — „tiesioginė Rūtos įpėdinė“. 

Kaip jau sakiau, mane visa tai gerokai trikdė. Jau buvau 
apmetusi planą, kaip prisivilioti Harį, ir sukau galvą, kaip ge- 
riau jį įvykdyti. Tiesą sakant, kai dabar viską prisimenu, esu 
visiškai tikra, kad jei ne tos kalbos apie „tiesioginę įpėdinę“, 
būčiau tikrai pasimylėjusi su Hariu. Jau viską buvau apgalvo- 
jusi ir kuo puikiausiai pasiruošusi. Be to, man ir dabar atrodo, 
jog kaip tik toje savo gyvenimo atkarpoje pasirinkusi Harį aš 
tikrai neklydau. Jis tikriausiai būtų buvęs dėmesingas, švel- 
nus, ir tikrai būtų supratęs, ko iš jo noriu. 

Prieš porą metų mudu su Hariu probėgšmais matėmės 
Viltširo reabilitacijos centre. Jis buvo ten atvežtas po operaci- 
jos. Aš pati tuomet buvau ne kažin kaip nusiteikusi, mat naktį 


prieš čia pasirodant Hariui mirė vienas iš mano slaugytų do- 

norų. Niekas manęs dėl to nekaltino — operacija tiesiog nepa- 
vyko, - bet nuotaika tuo metu buvo ne pati geriausia. Beveik 
visą naktį nemiegojau, nes reikėjo sutvarkyti krūvą dokumen- 
tų. Ir kai atvežė Harį, buvau registratūroje ir kaip tik rengiausi 
išeiti. Jis sėdėjo vežimėlyje, - kaip vėliau išsiaiškinau, ne todėl, 
kad apskritai negalėjo vaikščioti, o dėl to, jog po operacijos 
buvo nepaprastai silpnas, - tad nesu tikra, ar man priėjus ir 
pasisveikinus Haris mane atpažino. Tiesą sakant, nebuvo jo- 
kios priežasties, dėl kurios jis būtų turėjęs po tiek metų mane 
prisiminti. Išskyrus tą vieną vienintelį dalyką, daugiau mudu 
neturėjome visiškai nieko bendra. Hariui (jei tik jis apskritai 
mane dar prisiminė) aš tebuvau toji kvaiša mergina, kuri, kar- 
tą prie jo priėjusi, paklausė, ar jis nenorėtų su ja pasimylėti, o 
paskui apsigalvojo ir dingo. Šiaip ar taip, Haris, matyt, buvo 
ne pagal metus subrendęs vaikinas, nes nei supyko, nei ėmė 
plakti liežuviu ir visiems pasakoti, kokia aš įkyri ar panašiai. 
Taigi kai tądien pamačiau jį atgabentą į reabilitacijos centrą, 
pasijutau jam dėkinga ir nuoširdžiai norėjau jį slaugyti. Ap- 
sižvalgiau, bet jo slaugytojas, - jeigu Haris apskritai tokį tu- 
rėjo, - taip ir nepasirodė. Sanitarai nekantravo kuo greičiau 
nuvežti Harį į palatą, tad kiek ilgiau su juo šnektelėti neteko. 
Aš tik pasisveikinau, palinkėjau kuo greičiau atsitiesti, o jis tik 
nusišypsojo nuvargusio žmogaus šypsena. Paskui užsiminiau 
„apie Hailšemą, Haris tylomis kilstelėjo plaštaką nykščiu aukš- 
tyn, bet aš taip ir nesupratau, ar jis mane atpažino. Galbūt vė- 
liau, kai nebesijautė toks pavargęs ir veikiamas vaistų, jis vis 
dėlto mane prisiminė... 

Bet grįžkime į anuos laikus. Sakiau, kad nutrūkus Rūtos ir 
Tomio draugystei susijaukė visi mano planai. Kai dabar visa 


tai prisimenu, man Hario netgi truputį gaila. Dar prieš savai- 

tę svaidžiusi daug žadančias užuominas, staiga ėmiau elgtis 
visiškai priešingai ir prislopintu balsu berdavau visokiausius 
dalykus, kad tik jį atstumčiau. Man rodos, tuomet buvau įsi- 
tikinusi, kad Haris trokšte trokšta su manimi pasimylėti ir 
nesupranta, kodėl staiga sustojau pusiaukelėje ir bandau jo 
atsikratyti. Ir tikrai, kai tik pamatydavau Harį, man akimirks- 
niu atsirasdavo neatidėliotinų reikalų, paskubomis ką nors 
pasakydavau ir dingdavau iš akių jam dar nespėjus nieko at- 
sakyti. Tik daug vėliau, kai po daugelio metų dar kartą ramiai 
perkračiau savo atsiminimus, man toptelėjo, kad seksas jam 
galbūt visai nebuvo svarbiausia. Dabar man susidaro įspūdis, 
jog pats Haris visą šį reikalą būtų mielai išmetęs iš galvos, jei 
tik aš, kaskart susitikusi jį kur nors koridoriuje ar kieme, ne- 
būčiau pašnibždomis atsiprašinėjusi ir aiškinusi, kodėl kaip 
tik dabar nenorėčiau su juo mylėtis. Toks mano elgesys tikrai 
turėjo atrodyti kvailokas, ir jei Haris nebūtų buvęs toks san- 
tūrus ir padorus vaikinas, tikriausiai netrukus būčiau tapu- 
si visos mokyklos pajuokos objektu. Taigi laikotarpis, kai aš 
stengiausi atsikratyti Hario, truko gal dvi savaites, o paskui 


Rūta manęs kai ko paprašė. 


Tą vasarą, kol orai buvo dar šilti, mes atradome keistoką būdą 
kartu klausytis muzikos gryname ore. Maždaug prieš metus 
Pardavimuose pasirodė pirmieji ausinukai, ir prasidėjus vasa- 
rai per visą mokyklą iš rankų į rankas keliavo bent šeši tokie 
aparatai. Nežinia kodėl tapo labai madinga keliems žmonėms 
ratu susėsti ant žolės, viduryje pasidėti vieną vienintelį au- 
sinuką, įjungti ir paskui leisti per rankas ausines. Na, šitaip 


klausytis muzikos iš pažiūros tikrai atrodo kvaila, bet mes 


142 


jausdavomės tiesiog puikiai. Maždaug dvidešimt sekundžių 
pasiklausydavai muzikos, paskui nusiimdavai ausines ir per- 
duodavai kitam. Nuolat kartojantis tai pačiai dainai, po kurio 
laiko net nustebdavai, jog, galima sakyti, išklausei ją visą nuo 
pradžios iki galo. Kaip jau sakiau, tą vasarą visi dėl to kraustė- 
si iš proto, ir per pietų pertrauką kasdien galėjai matyti į nedi- 
deles grupeles susimetusius ir aplink grojantį ausinuką žolėje 
sugulusius mokinius. Mokytojai nebuvo sužavėti nauja mūsų 
pramoga ir tvirtino, kad šitaip galime pasigauti ausų infekci- 
ją. Kita vertus, jie nedraudė to daryti. Pamenu, toji paskutinė 
vasara Hailšeme buvo tiesiog neįsivaizduojama be ramių po- 
piečių susibūrus aplink ausinukus. Kuris nors mokinys priei- 
davo ir paklausdavo: „Na, ko klausotės?“ — ir jei atsakymas 
patikdavo, sėsdavosi ant žolės ir laukdavo, kol ateis jo eilė. 
Tą klausymąsi paprastai gaubdavo fantastiška atmosfera, ir aš 
neprisimenu, kad bent kartą kas nors būtų prašęs ir negavęs 
ausinių. 

Su keliomis kitomis merginomis kaip tik klausiausi mu- 
zikos, kai priėjusi Rūta paklausė, ar negalėtume pasikalbė- 
ti. Akimirksniu supratau, jog tai kažkas rimta, tad palikau 
drauges ir mudvi su Rūta nuėjome į pastatą, kur buvo įrengti 
mūsų miegamieji. Savo kambaryje klestelėjome ant lovų. Aš 
įsitaisiau ant Rūtos lovos prie lango — saulės spinduliai buvo 
gerokai įšildę antklodę, - o ji atsisėdo ant manosios, prie ga- 
linės kambario sienos. Mums aplink ausis įkyriai zirzė mėsi- 
nė musė, ir mudvi nesitverdamos juokais minutėlę žaidėme 
„Musių tenisą“ mojuodamos rankomis ir stengdamosi vargšą 
netekusį nuovokos gyvį priversti skraidžioti nuo vienos prie 
kitos. Pagaliau musė išskrido pro langą, ir Rūta perėjo prie 


reikalo: 

— Norėčiau susitaikyti su Tomiu. Keite, ar tu man padėsi? — 
Ir kilstelėjusi antakius pridūrė: - Kas yra? 

— Nieko. Tiesiog jaučiuosi šiek tiek nustebusi dėl to, kas at- 
sitiko. Žinoma, aš tau padėsiu. 

— Be tavęs, daugiau niekam nesakiau, kad noriu susigrą- 
žinti Tomį. Net Hanai neprasitariau. Tu vienintelė, kuria galiu 
pasitikėti. 

— Ir ką gi, tavo supratimu, turėčiau daryti? 

— Pasikalbėk su juo. Tu su Tomiu visuomet rasdavai bendrą 
kalbą. Jis tavęs paklausys. Be to, žinos, kad tu nieko neišsigal- 
voji ir nešneki apie mane jokių nesąmonių. 

Mudvi nutilome ir kelias minutes nepratardamos žodžio 
sūpavome nuleistas kojas. 

- Aš tik noriu, kad mes su Tomiu viską pradėtume iš naujo. 
Dabar mudu jau atsiskaitę: abu krėtėme kiaulystes stengda- 
miesi vienas kitą įskaudinti, bet dabar jau užteks. Ta prakeik- 
ta Marta H.! Palauk, aš jai dar atsilyginsiu! Gal jis tai padarė 
tik norėdamas mane prajuokinti... Ką gi, gali Tomiui pasaky- 
ti, kad jam pavyko ir kad dabar mes atsiteisę. Bet jau laikas 
suaugti ir pradėti viską iš naujo. Keite, žinau, tau pavyks jį 
įtikinti. Tu greičiau už kitus rasi su juo bendrą kalbą. O jei ir 
tada pasirodys, kad Tomis neturi pakankamai sveiko proto, 
ką gi, - bent jau žinosiu, jog neverta gaišti laiko. 

Guūžtelėjusi pečiais atsakiau: 

— Na, kaip pati ką tik pripažinai, mudu su Tomiu visuomet 
susišnekėdavome. 

— Taigi. Ir jis tave gerbia. Aš tai žinau, nes Tomis gana daž- 
nai apie tave kalba. Vis kartoja, kad tu valinga, drąsi ir visada 
darai tai, ką sakai. Kartą jis man netgi prisipažino, kad jei pa- 


tektų į bėdą, mieliau priimtų tavo, o ne kurio nors iš vaikinų 

pagalbą. - Ir trumpai sukikenusi Rūta pridūrė: - Turi pripa- 
žinti, jog iš Tomio lūpų tai - tikras komplimentas. Kitaip sa- 
kant, tu vienintelė gali mus išgelbėti. Tomis ir aš tiesiog su- 
kurti vienas kitam, ir jis tavęs tikrai paklausys. Juk padarysi 
tai dėl mūsų, ar ne, Keite? 

Minutėlę patylėjusi aš paklausiau: 

— Rūta, ar tu rimtai nori atnaujinti santykius su Tomiu? Tai 
yra, jeigu aš jį perkalbėsiu ir judu vėl būsite drauge, ar tu dau- 
giau jo neskaudinsi? 

Rūta tik atsiduso ir nekantriai išbėrė: 

- Aišku, ne. Dabar mes jau suaugę. Greitai turėsime išvykti 
iš Hailšemo. Juk tai ne mažų vaikų žaidimas. 

— Gerai. Tada aš su juo pašnekėsiu. Tu teisi: netrukus pa- 
liksime Hailšemą. Dabar tikrai negalime gaišti laiko. 

Paskui, pamenu, mudvi dar kelias minutes sėdėjome ant 
lovų ir šnekėjomės. Rūta vis negalėjo pamiršti to, kas buvo; pa- 
sakojo, kaip kvailai elgėsi Tomis, aiškino, kodėl juodu vienas 
kitam skirti, kaip dabar juodu viską darys kitaip, liausis viešai 
"glėbesčiavęsi, kaip pasirinks tinkamesnį laiką ir tinkamesnes 
vietas mylėtis. Mudvi visa tai aptarinėjome, ir Rūta vis norė- 
davo išgirsti mano patarimų. Paskui aš akimirką pažvelgiau 
pro langą, nukreipiau žvilgsnį į tolumoje dunksančias kalvas 
ir staiga labai nustebau pajutusi, kad Rūta, atsisėdusi šalia, 
stipriai apkabino mane per pečius. 

— Keite, Žinau, kad galime tavimi pasikliauti, - tarė ji. - To- 
mis sakė tiesą. Patekus į bėdą, tu esi kaip tik tas Žmogus, kurio 


labiausiai reikia. 

Bet paskui kelias dienas vis kas nors sutrukdydavo, ir aš vis 
neradau tinkamos progos pasikalbėti su Tomiu. Pagaliau vie- 
ną dieną per pietų pertrauką pamačiau jį pačiame pietinės žai- 
dimų aikštės pakraštyje besimokantį valdyti futbolo kamuolį. 
Dar prieš kelias minutes jis žaidė su dviem kitais vaikinais, o. 
dabar buvo vienas ir žongliravo kamuoliu, koja vis mušda- 
mas jį į viršų ir neleisdamas nukristi ant žemės. Priėjau jam iš 
už nugaros ir atsisėdusi ant žolės atsirėmiau į tvoros stulpą. 
Tai turėjo būti netrukus po to, kai parodžiau jam Patricijos K. 
pieštą kalendorių, o jis supykęs nuėjo šalin; kaip šiandien pri- 
simenu — nebuvau tikra, ar mudviejų santykiai vis dar tokie 
pat geri kaip anksčiau. Tomis toliau žongliravo visą dėmesį 
sutelkęs į kamuolį ir net truputį suraukęs kaktą - kelis, pėda, 
galva, pėda, - o aš sėdėjau, skainiojau dobilus ir žiūrėjau į to- 
lumoje dunksantį mišką, kuris kadaise mums kėlė tiek bai- 
mės. Pagaliau nutariau pralaužti ledus ir tariau: 

— Tomi, pasikalbėkime. Noriu tau pasakyti kai ką svarbaus. 

Kai tik ištariau šiuos žodžius, Tomis kaipmat leido kamuo- 
liui nukristi ant žemės ir atėjęs atsisėdo šalia manęs. Jis visuo- 
met taip darydavo: vos išgirsdavo, jog noriu su juo pasikalbė- 
ti, veido niūrumas kaipmat išgaruodavo ir atsirasdavo nuo- 
širdaus susidomėjimo išraiška. Tai man kaskart primindavo 
laikus, kai dar mokėmės žemesnėse klasėse: kai mus aprėkęs 
mokytojas nusiramindavo, jo veidas akimirksniu pragiedrė- 
davo. Tomis šiek tiek šnopavo, ir nors Žinojau, jog užduso 
žaisdamas, man tai tik dar labiau sustiprino įspūdį, kad jis 
be galo susidomėjęs, ką dabar pasakysiu. Kitaip tariant, mud- 
viem dar nė žodžiu nepersimetus, jis savo elgesiu mane jau 
gerokai suerzino. O paskui, kai tariau: „Tomi, juk aš viską Ži- 


nau. Pastaruoju metu nesijauti laimingas“, - jis man atšovė: 

„Apie ką tu čia? Jaučiuosi kuo puikiausiai. Tikrai“. Ir Tomio 
veidą užliejo plati šypsena, jis net susijuokė. Bet šito man jau 
buvo per daug. Kai matydavau jį taip darkantis prieš kele- 
rius metus, slapčia tik šyptelėdavau. O tąkart Tomis mane 
tikrai sunervino. Mat jei jis ateidavo ir sakydavo: „Man labai 
liūdna“, — tuojau pat, kad patvirtintų savo žodžius, dar nu- 
taisydavo ir baisiai nusiminusį veidą. Ir tai toli gražu nebuvo 
ironija. Jis tikrai manė, jog šitaip elgdamasis lengviau įtikins 
pašnekovą. Tad ir dabar, norėdamas įrodyti esąs kaip niekad 
laimingas, jis nutaisė linksmumu spinduliuojantį veidą. Kaip 
jau sakiau, buvo laikas, kai toks Tomio elgesys man glostė 
širdį, bet tą vasarą jo grimasos buvo tik dar vienas įrodymas, 
koks jis dar vaikas ir kaip lengvai panorėjęs bet kas gali juo 
pasinaudoti. Tuomet dar nedaug žinojau apie pasaulį, kuria- 
me mums teks gyventi palikus Hailšemą, bet numaniau, kad 
mums visiems teks susiimti, nepamesti galvos, stengtis susi- 
orientuoti. Ir kai matydavau šitokį Tomio elgesį, mane apim- 
davo baimė. Anksčiau tiesiog numodavau į tai ranka - Tomio 
elgesį nebuvo lengva paaiškinti, - bet tą popietę neišlaikiau 
ir pratrūkau: 

— Tomi, kai taip juokiesi, atrodai visiškai kvailas! Jeigu nori 
apsimesti esąs laimingas, geriau šitaip nedaryk! Paklausyk 
manęs - niekada šitaip nedaryk! Niekada! Klausyk, tau būtų 
pats laikas suaugti. Suaugti, surimtėti ir grįžti į vėžes. Pasta- 
rosiomis dienomis sugriuvo visas tavo gyvenimas, ir mes abu 
tai žinome. 

Tomis atrodė gerokai sutrikęs. Kai įsitikino, kad jau bai- 
giau, tarė man: 

— Tu teisi. Pastaruoju metu man daug kas sugriuvo. Bet ne- 


suprantu, apie ką tu čia, Keite. Kaip suprasti „mes abu tai Ži- 

nome“? Nesuprantu, iš kur tu galėtum žinoti. Juk aš niekam 
nieko nepasakojau. 

— Aišku, smulkmenų aš nežinau. Bet mus visus jau pasiekė 
gandai, kad judu su Rūta išsiskyrėte. 

Tomis vis dar jautėsi suglumęs. Pagaliau vėl sukikeno, ir 
šįkart jo juokas buvo nuoširdus. 

— Dabar jau supratau, apie ką tu čia... - sumurmėjo jis ir 
kelioms sekundėms nutilo, tarsi būtų norėjęs kažką apmąsty- 
ti. - Jei atvirai, Keite, - pagaliau vėl prabilo, - dėl to aš tikrai 
nesuku sau galvos. Man ramybės neduoda visai kas kita. Tie- 
siog niekaip negaliu liautis apie tai galvojęs. Turiu omenyje 
panelę Liusę. 

Štai tada ir sužinojau, kas vasaros pradžioje įvyko tarp To- 
mio ir panelės Liusės. Kiek vėliau, kai turėjau pakankamai lai- 
ko visa tai permąstyti, susigriebiau, jog panelės Liusės ir To- 
mio pokalbis turėjo įvykti vos kelios dienos po to, kai netyčia 
užklupau ją 22 kabinete pieštuku įnirtingai braukančią lapus. 
Ir, kaip jau sakiau, pyktelėjau pati ant savęs, kad nepriverčiau 
Tomio papasakoti man visko anksčiau. 

Lemtingasis pokalbis įvyko vieną popietę, artėjant „lan- 
gui“, kai pamokos jau būna pasibaigusios, o iki vakarienės 
dar kelios valandos. Tomis pastebėjo panelę Liusę, išeinančią 
iš pagrindinio pastato, iki ausų apsikrovusią vokais bei segtu- 
vais, ir kadangi atrodė, jog bet kurią akimirką jai kas nors gali 
nukristi, pribėgęs pasisiūlė padėti. 

— Na, ji man padavė kelis daiktus ir pasakė, jog turime visa 
tai nunešti įjos darbo kambarį, - vėliau pasakojo man Tomis. — 
Bet daiktų buvo per daug netgi mums dviem, ir man pakeliui 
netyčia iškrito keli segtuvai. Kai priartėjome prie Oranžerijos, 


ji staiga sustojo kaip įbesta, ir man dingtelėjo, jog ir jai kas 

nors iškrito. Bet ji stovėjo ir stebeilijosi į mane - tiesiai į mane, 
o jos veidas buvo labai rimtas. Paskui pareiškė, girdi, mums 
reikia pasikalbėti. Rimtai pasikalbėti. Aš neprieštaravau, tad 
nuėjome į Oranžeriją, į jos kambarį, ir ten sudėjome atneštus 
daiktus. Ir štai ji man liepia sėstis, o paskui ima kalbėti, tarsi 
tęstų ankstesnį mūsų pokalbį, na, Žinai, tą, kuris buvo prieš 
kelerius metus. Ir pasakysiu tau, kad ji tą mūsų pokalbį pui- 
kiausiai prisiminė, nes iš karto pradėjo kalbėti taip, tarsi jis 
būtų vykęs tik vakar. Jokių paaiškinimų, nieko, ji tiesiog kalba 
toliau: „Tomi, pasakiusi tau tai, ką pasakiau, aš suklydau. Jau 
seniai turėjau susirasti tave ir tą klaidą ištaisyti“. Paskui pa- 
nelė Liusė pareiškė, girdi, aš turįs išmesti iš galvos visa, ką ji 
man anuomet prišnekėjo. Ir prisipažino padariusi man meš- 
kos paslaugą patardama nesijaudinti dėl savo kūrybiškumo. 
Girdi, mokytojai buvo teisūs: mano kūriniai - grynas šlamš- 
tas, ir tiesiog nepateisinama... 

— Palauk, Tomi. Ar ji taip ir pasakė? Kad tavo kūriniai - gry- 
nas šlamštas? 

— Na, jeigu ne šlamštas, tai kažkas panašaus. Gal ji pasakė 
„apgailėtini“. Tikriausiai. Ar „nevertingi“. Bet visai gali būti, 
kad pavadino juos šlamštu. Ji man pasakė, jog labai gailisi dėl 
to, ko man aną kartą prišnekėjo, - mat jei nebūtų taip kalbėju- 
si, gal aš jau būčiau išlipęs iš duobės ir susitvarkęs. 

— O ką tujaiį tai atsakei? 

— Nieko. Kad nė nežinojau, ką sakyti. Galop panelei Liusei 
irgi pasidarė įdomu. Ir ji paklausė: „Tomi, ką tu galvoji?“ Ką 
gi, aš atsakiau, kad nė nežinau, ką pasakyti, tačiau, kad ir kaip 
ten būtų, jai tikrai nereikia jaudintis, nes dabar jau viskas su- 
sitvarkė. O ji tik papurtė galvą ir pareiškė, jog toli gražu ne: 


mano kūriniai - grynas šlamštas, ir taip yra iš dalies dėl to, ką 

ji man anąsyk prišnekėjo. O aš panelei Liusei atsakiau: „Bet 
argi tai svarbu? Dabar jau viskas grįžo į vėžes, daugiau niekas 
iš manęs nesijuokia“. O ji vis nesiliovė purčiusi galvos ir vėl 
tarė: „Svarbu, Tomi, svarbu. Man nereikėjo sakyti to, ką tau 
pasakiau“. Tada man toptelėjo, gal ji kalba apie ateitį, supran- 
ti? Apie tai, kas mūsų laukia, kai paliksime Hailšemą. Todėl 
paskubėjau ją užtikrinti: „Bet juk viskas bus gerai, panele. Aš 
visiškai sveikas ir žinau, kaip rūpintis savo sveikata. Kai ateis 
donorystės laikas, aš puikiausiai šią užduotį atliksiu“. Po šių 
mano žodžių panelė Liusė ėmė purtyti galvą dar smarkiau — 
taip smarkiai, jog ėmiau nerimauti, kad neapsvaigtų. Paskui 
ji man tarė: „Klausyk, Tomi, tavo kūriniai - labai svarbus da- 
lykas. Ir ne tik todėl, jog tai - įrodymas. Juk visa — tavo paties 
labui. Tavo kūriniai nepaprastai svarbūs tau pačiam“. 

— Palauk. Koks įrodymas? Ką ji norėjo tuo pasakyti? 

— Nežinau. Bet panelė Liusė tikrai pavartojo šitą žodį. Ji pa- 
sakė, kad mūsų dailės kūriniai yra svarbūs „ne tik todėl, jog 
tai - įrodymas“. Dievai žino, ką ji turėjo omenyje. Aš jos taip 
ir nepaklausiau. Tik atsakiau nesuprantąs ir pasiteiravau, ar 
tai kaip nors susiję su Madam ir jos Galerija. Sunkiai atsidusu- 
si, ji tik linktelėjo galva: „Madam Galerija, - taip, tai irgi labai 
svarbu. Gerokai svarbiau, nei man anksčiau atrodė. Dabar tai 
suprantu“. O paskui dar pridūrė: „Matai, Tomi, yra daugybė 
dalykų, kurių tu nesuvoki ir kurių aš negaliu tau paaiškinti. 
Daugybė dalykų, susijusių su Hailšemu ir tavo vieta plačiaja- 
me pasaulyje. Bet galbūt vieną dieną tu pamėginsi viską išsi- 
aiškinti, ir tau pavyks. Šios užduoties jie tau tikrai nepaleng- 
vins, bet jei norėsi, - jei iš tikrųjų labai norėsi, - anksčiau ar 
vėliau išsiaiškinsi“. Tada panelė Liusė vėl ėmė purtyti galvą, 


nors jau ne taip smarkiai kaip pirma, ir dar pridėjo: „Kodėl gi 

tu turi būti kitoks? Mokiniai, kurie baigia Hailšemo mokyklą, 
paprastai ne kažin ką daugiau ir tesužino. Kodėl tu turėtum 
būti išimtis?“ Vėl nesupratau, apie ką ji čia kalba, todėl pa- 
kartojau: „Viskas bus gerai, panele mokytoja“. Minutėlę ji 
sėdėjo tylėdama, o paskui atsistojo ir pasilenkusi mane ap- 
kabino. Ne, nebuvo justi nė menkiausio erotinio atspalvio. Ji 
apkabino mane taip, kaip mokytojai mus kartais apglėbda- 
vo, kai dar buvome maži. Aš sėdėjau sustingęs kaip druskos 
stulpas. Paskui ji atšlijo nuo manęs ir dar pakartojo, kad gai- 
lisi dėl to, ką man anąsyk prikalbėjo. Pridūrė, jog dar ne per 
vėlu, jog man tuojau pat reiktų imtis darbo ir atsigriebti už 
visą prarastą laiką. Rodos, aš nieko neatsakiau, panelė Liusė 
vėl įbedė į mane keistą žvilgsnį, ir man šmėstelėjo mintis, ar 
tik ji vėl nepadės glėbesčiuotis. Bet užuot apkabinusi ji tarė: 
„Padaryk tai savo paties labui, Tomi“. Pažadėjau pasistengti, 
nes mane jau buvo apėmęs nenugalimas noras kuo greičiau 
sprukti iš mokytojos kabineto. Po to panelės Liusės apkabi- 
nimo ir taip toliau aš tikriausiai buvau išraudęs kaip vėžys. 
Supranti, tai jau ne tas pat kaip anksčiau, - dabar mes beveik 
suaugę. 

Iki tos akimirkos buvau taip susidomėjusi Tomio pasako- 
jimu, kad visai pamiršau, apie ką norėjau su juo pasikalbėti. 
Bet jo užuomina, jog mes dabar beveik suaugę, priminė man, 
ko čia atėjau. 

— Klausyk, Tomi, - pagaliau priėjau prie reikalo, - apie tai 
dar pasikalbėsime vėliau, gerai? Tai labai įdomu, ir aš puikiai 
suprantu, kodėl tasai pokalbis su panele Liuse tave taip prislė- 
gė. Kad ir kaip ten būtų, tau tikrai reikėtų suimti save į rankas. 
Juk šią vasarą iš čia išvažiuosime. Turi grįžti į vėžes, o vieną 


dalyką gali sutvarkyti jau dabar. Rūta man sakė, kad yra pa- 

siruošusi liautis krėtusi visokias kvailystes ir nori susitaikyti. 
Man rodos, tau tai puiki galimybė. Nepraleisk jos. 

Kelias akimirkas Tomis patylėjo, paskui man tarė: 

— Na nežinau, Keite. Yra dar tiek daug kitų dalykų, kuriuos 
reikia apmąstyti... 

— Tomi, paklausyk. Tu - tikras laimės kūdikis. Iš visų čia 
esančių mokinių būtent Rūta tave įsimylėjo. Jei liksi su ja, kai 
iš čia išvažiuosime, tau dėl nieko nereikės jaudintis. Rūta — 
pati geriausia mergina, ir kol būsi su ja, tau nieko nenutiks. 
Ji sako norinti viską pradėti iš pradžių. Tad šį kartą pasistenk 
jos neapvilti. 

Laukiau jo atsakymo, bet Tomis tylėjo, ir aš pajutau, kaip 
mane palengva apima baimė. Pasilenkiau artyn prie jo ir pri- 
dūriau: 

— Klausyk, kvaileli, kitos tokios progos ji tau gali ir nesu- 
teikti. Argi nesuvoki, kad greitai jau nebegyvensime kartu? 

Didžiai mano nuostabai, Tomio atsakymas, - kai jis paga- 
liau teikėsi man atsakyti, - buvo visiškai ramus ir apgalvotas; 
vėliau metams bėgant šis Tomio bruožas ryškėjo vis labiau. 

— Puikiai suprantu, Keite. Kaip: tik todėl ir negaliu stačia 
galva nerti atgal į intymius santykius su Rūta. Atėjo laikas, kai 
privalome labai rimtai apsvarstyti tolesnius savo žingsnius. — 
Jis atsiduso, pažvelgė man tiesiai į akis ir kalbėjo toliau: - Tu 
teisybę sakai, Keite. Netrukus mums teks iš čia išvažiuoti. Tai 
jau ne mažų vaikų žaidimas. Ko nors imdamiesi, turime viską 
gerai apsvarstyti. 

Staiga man pritrūko žodžių, nežinojau, ką jam atsakyti, 
tad sėdėjau ten ir tylomis pešiojau nuskintus dobilus. Jaučiau 
įbestą į mane Tomio žvilgsnį, bet akių nepakėliau. Šitaip būtu- 


me tylėję ilgai, bet mums kažkas sutrukdė. Man rodos, grįžo 

vaikinukai, su kuriais Tomis neseniai spardė kamuolį, o gal 
praeidami pro šalį sustojo ir prie mūsų prisėdo keli kiti mo- 
kiniai? Šiaip ar taip, pokalbis prie keturių akių buvo baigtas, 
ir aš nuėjau šalin negalėdama atsikratyti jausmo, kad nepa- 


dariau to, ką ketinau, ir apvyliau Rūtą. 


Niekada taip ir nesužinojau, kaip paveikė Tomį mudviejų po- 
kalbis, nes jau rytojaus dieną po mokyklą pasklido naujiena. 
Buvo dar prieš vidurdienį, ir mes dalyvavome dar viename 
„kultūriniame instruktaže“. Tai buvo pratybos, per kurias tu- 
rėjome atlikti vaidmenį įvairiausių profesijų Žmonių, kuriuos 
sutiksime palikę Hailšemą: kavinių padavėjų, policininkų ir 
panašiai. Šios pamokos visuomet keldavo mums nemažai ne- 
rimo, bet kartu ir žavėjo, todėl mielai jas lankėme. Ir štai bai- 
giantis pamokai, kai mes jau ruošėmės išeiti, į kabinetą įlėkė 
Šarlotė F. ir po mokyklą akimirksniu pasklido žinia, kad pa- 
nelė Liusė palieka Hailšemą. Ponas Krisas, kuris vedė pamoką 
ir, be abejo, turėjo tai žinoti anksčiau, tarsi koks nusikaltėlis 
paskubomis spruko iš klasės, kol mes dar nespėjome ko nors 
paklausti. Iš pradžių nesusigaudėme, ar Šarlotė tik kartoja gir- 
dėtą gandą, bet kuo daugiau ji mums pasakojo, tuo aiškiau 
darėsi, jog tai ne gandas, o tikra tiesa. Anksti ryte viena aukš- 
tesniojo skyriaus klasė 12 kabinete laukė muzikos pamokos, 
kurią turėjo vesti panelė Liusė. Tačiau staiga pasirodė panelė 
Emilė ir pasakė, esą panelė Liusė dabar negalinti ateiti, tad pa- 
moką vesianti ji. Gal dvidešimt minučių viskas tekėjo įprasta 
vaga. Paskui visiškai netikėtai, - matyt, net nebaigusi pradėto 
sakinio, - panelė Emilė liovėsi kalbėjusi apie Bethoveną ir pa- 


skelbė, kad panelė Liusė išvyksta iš Hailšemo ir niekada dau- 

giau negrįš. Muzikos pamoka tąsyk baigėsi šiek tiek anksčiau, 
nes panelė Emilė, be galo susirūpinusi, staiga kažin kur išsku- 
bėjo. Kai tik mokiniai išėjo iš kabineto, naujiena akimirksniu 
apskriejo visą mokyklą. 

Aš tuojau pat leidausi ieškoti Tomio, nes trokšte troškau, 
kad šią naujieną jis sužinotų būtent iš manęs. Bet kai išėjau 
į kiemą, supratau pavėlavusi. Gerokai tolėliau, tolimajame 
žaidimų aikštės kampe, apsuptas būrio vaikinų stovėjo To- 
mis ir klausėsi, vis linksėdamas, ką jie pasakoja. Berniukai 
gyvai gestikuliavo ir atrodė susijaudinę, o Tomis žvelgė į tolį 
nieko nematančiomis akimis. Dar tą patį vakarą jis susitaikė 
su Rūta. Prisimenu, kaip praslinkus kelioms dienoms Rūta 
mane susirado ir padėkojo, kad aš „taip puikiai viską sutvar- 
kiau“. Pasakiau jai, kad, mano manymu, ne kažin ką tepa- 
dėjau, bet ji manęs nė nesiklausė. Rūta aiškiai buvo mane 
įtraukusi į mėgstamų žmonių sąrašą. Maždaug taip viskas 
klostėsi ir toliau, iki pat tos dienos, kai atėjo laikas išvykti iš 


Hailšemo. 

10) SKYRIUS 


artais, ilgai važiuodama begaliniu per pelkė- 

K. vietoves vingiuojančiu keliu arba žiūrė- 

dama į slenkančius pro šalį vienas šalia kito suartus laukus, 
virš kurių, — gali šitaip keliauti mylių mylias, - kiek akis už- 
mato plyti vis tas pat apniukęs pilkšvas dangus, pagaunu save 
galvojant apie baigiamąjį darbą, kurį anuomet turėjau pradėti 
rašyti, kai persikelsiu gyventi į Ūkį. Per paskutinę Hailšemo 
vasarą mokytojai kartais kalbėdavosi su mumis apie mūsų 
būsimuosius darbus, bandydami padėti išsirinkti temą, į ku- 
rią per ateinančius dvejus metus nuoširdžiai gilinsimės ir kuri 
atitrauks mūsų dėmesį nuo daugelio aplink mus vykstančių 
dalykų. Bet kažkodėl, - gal dėl to, jog pro akis nepraslydo šiek 
tiek nenatūralus mokytojų elgesys, - niekas iš mūsų netikėjo, 
kad tie rašto darbai tokie svarbūs. O ir tarpusavyje beveik vi- 
sai apie tai nesikalbėdavome. Pamenu, kaip nuėjusi pas panelę 
Emilę pranešiau, kad rašysiu darbą apie karalienės Viktorijos 
laikų romaną, nors pasirinkau šią temą atsitiktinai, per daug 
nesukdama sau galvos, ir aiškiai mačiau, jog panelė Emilė tai 
supranta. Bet ji tik nudėbė mane įdėmiu tiriamu žvilgsniu ir 


nepratarė nė žodžio. 

Tačiau vos tik įkėlėme koją į Ūkį, mūsų rašiniai kaipmat 
tapo nepalyginti svarbesni nei anksčiau. Dauguma mūsų pir- 
mosiomis ten praleistomis dienomis, o kai kas - ir gerokai 1l- 
giau, abiem rankomis laikėmės įsikirtę savo rašto darbų - pa- 
skutinės Hailšeme gautos užduoties, tarsi tai būtų mokytojų 
mums įteikta atsisveikinimo dovana. Laikui bėgant tie rašiniai 
išbluko iš atminties, bet pačioje pradžioje jie mums labai pa- 
dėjo priprasti prie naujos aplinkos. 

Kai dabar galvoju apie savo rašinį, paprastai sutelkiu savo 
dėmesį į kokį nors jo fragmentą ar detalę: pavyzdžiui, mąstau 
apie tai, kad galėjau nagrinėti šią temą visiškai kitu aspektu 
arba sutelkti dėmesį į visai kitus autorius bei kūrinius. Kiek 
kartų sustojusi prisipilti degalų užsukdavau į kavinę, sėdėda- 
vau gerdama kavą, pro didžiulį langą žiūrėdavau į autostradą, 
ir staiga nei iš šio, nei iš to vėl imdavau galvoti apie savo bai- 
giamąjį darbą. Kai taip nutikdavo, mielai likdavau ten sėdėti 
ir dar kartą mintyse viską perkratydavau. Ne taip seniai netgi 
žaidžiau mintimi, jog galėčiau sugrįžti prie savo baigiamojo 
darbo ir dar šiek tiek padirbėti, ypač kai jau nebūsiu slaugė 
ir turėsiu daugiau laiko. Bet giliai širdyje, man rodos, visiškai 
neketinu to daryti. Tai tiesiog nostalgiški prisiminimai, į ku- 
riuos malonu pasinerti. Apie savo rašytą darbą dabar galvoju 
panašiai kaip apie ritinio varžybas, kuriose galėčiau dar kartą 
dalyvauti, juolab kad šis žaidimas anuomet man puikiai sek- 
davosi, arba apie kokią seną diskusiją, kurią dabar galėčiau 
užbaigti visiškai kitaip, nes pagaliau prisiminiau visus protin- 
gus dalykus, kuriuos būčiau turėjusi išdėstyti tuomet. Mano 
mintys apie baigiamąjį darbą - tai tik svajonės, tarsi sapnas 
atmerktomis akimis. Bet, kaip jau sakiau, kai atvykome į Ūkį, 


iš pradžių viskas buvo kitaip. 

Iš mokinių, kurie tą vasarą paliko Hailšemą, aštuoniems 
buvo lemta atsidurti Ūkyje. Kiti išvažiavo į Baltuosius rūmus 
kažkur Velso kalvose ir į Tuopų sodybą Dorsete. Tuomet mes 
dar nežinojome, kad tarp šių trijų vietų ir Hailšemo nėra be- 
veik nieko bendra. Važiuodami į Ūkį, tikėjomės rasią tenai į 
Hailšemą panašią įstaigą, tik labiau pritaikytą aukštesniųjų 
klasių mokiniams, ir, kaip man atrodo, dar gana ilgai į savo 
naujuosius namus žvelgėme šitaip. Tačiau tikrai nė vienas 
nesukome sau galvos nei dėl to, kaip gyvensime atsidūrę už 
Ūkio ribų, nei kas Ūkyje žiūri tvarkos ir viskam vadovauja, nei 
kokią vietą Ūkis užima plačiajame pasaulyje. Tomis dienomis 
niekas iš mūsų apie tai negalvojo. 

Ūkis, kuriame apsigyvenome, iš tikro buvo likučiai didžiu- 
lės kadaise čia įkurtos sodybos, kurioje buvo verčiamasi že- 
mės ūkiu. Milžiniško kiemo viduryje stovėjo buvęs ūkininko 
gyvenamasis namas, o aplink jį - daržinės, ūkiniai pastatai ir 
tvartai: visa tai buvo rekonstruota ir pritaikyta gyventi. Ato- 
kiau buvo ir kitų pastatų, kurie jau griuvo ir kuriais mes be- 
veik visiškai negalėjome naudotis, bet kažin kodėl jautėmės 
už juos atsakingi, ypač kai prisimindavome Kefersą. Tasai Ke- 
fersas buvo niurzglus senis, atvažiuodavęs čia du ar tris kartus 
per savaitę purvais aptaškytu furgonu ir apžiūrėdavęs, kas ir 
kaip. Su mumis kalbėtis jis nemėgo, bet iš to, kaip vaikščioda- 
vo sunkiai dūsaudamas ir purtydamas galvą tarsi pasibjaurė- 
jęs tuo, ką čia mato, galėjai suprasti, jog mes nepakankamai 
viskuo rūpinamės. O mums savo ruožtu niekad nebūdavo iki 
galo aišku, ko jis iš mūsų nori. Atvažiavęs čia pirmą kartą, jis 
mums parodė ruošos darbų sąrašą. Mokiniai, kurie buvo čia 
apsigyvenę gerokai anksčiau už mus, - Hana vadino juos „ve- 


teranais“, - jau seniai buvo sudarę savotišką tvarkaraštį, kurio 

mes visi sąžiningai laikėmės. Bet iš tiesų savo jėgomis nedaug 
ką galėjome padaryti, nebent pranešti apie prakiurusius liet- 
vamzdžius ar po smarkaus lietaus išsišluostyti grindis. 
Senajame ūkininko gyvenamajame name - viso Ūkio šir- 
dyje - buvo įrengti net keli židiniai, kuriuose galėjome deginti 
skaldytas malkas, sukrautas atokiau daržinėse. Vienintelis ki- 
tas mūsų šilumos šaltinis buvo didžiules dėžes primenantys 
šildytuvai. Tik bėda, kad jie veikdavo tik tada, kai prie jų bū- 
davo prijungiami dujų balionai, o kol šaltis kaip reikiant ne- 
paspausdavo, Kefersas šio kuro ne kažin kiek atveždavo. Mes 
vis nesiliovėme prašę, kad jis mums paliktų užtektinai pilnų 
balionų, bet senis tik niūriai purtydavo galvą, tarsi neabejotų, 
jog mes su dujomis elgsimės lengvabūdiškai ir būtinai sukel- 
sime sprogimą. Tad dar puikiai prisimenu, kad prabėgus va- 
sarai keletą mėnesių mes ne juokais šalome. Vaikščiodavome 
apsivilkę po du ar tris megztinius, o kai prie džinsų audinio 
prisiliesdavo nuoga koja, jie atrodydavo šalti ir sustirę. Bū- 
davo dienų, kai nuo ryto iki vakaro nenusiaudavome savo 
pašiltintų guminių batų ir vaikščiodami palikdavome visuo- 
se kambariuose purvo ir nešvaraus vandens šliūžes. Visa tai 
matydamas Kefersas tik dar kartą papurtydavo galvą, bet kai 
pasiteiraudavome, ką gi mums daryti, kad kambarių grindys 
nebūtų taip baisiai primintos, jis neatsakydavo nė žodžio. 
Dabar, kai visa tai pasakoju, mūsų gyvenimas atrodo buvęs 
tiesiog apgailėtinas, bet iš tikro nė vienas iš mūsų anuomet 
nepatogumais nesiskundė, tarsi tai būtų buvusi neatskiriama 
Ūkio dalis, teikusi šiai vietai savotiško žavesio. Ir vis dėlto, 
jei atvirai, daugumai iš mūsų, ypač iš pradžių, labai trūko 
mokytojų. Keli mūsiškiai kurį laiką buvo įsikalę į galvą, jog 


mokytoją mums galėtų atstoti Kefersas, bet jis tokiam vaidme- 

niui visiškai nebuvo pasiruošęs. Būdavo, atvažiuoja su savo 
furgonu, prieini pasisveikinti, o jis stovi akis išpūtęs ir spokso 
į tave, lyg būtum tikrų tikriausias pamišėlis. Tačiau tai mums 
neturėjo būti naujiena, juolab kad prieš atvykstant čia mums 
nuolat būdavo kalama į galvą viena mintis: išvykę iš Hailše- 
mo nebeturėsime jokių mokytojų, todėl turime laikytis vieni 
kitų. Ir apskritai Hailšeme tokiai permainai mes buvome par- 
uošti visai neblogai. 

Dauguma mokinių, su kuriomis artimai bendravau Hail- 
šeme, tą vasarą drauge su manim irgi atsidūrė Ūkyje. Sinti- 
ja E. — toji mergaitė, kuri tąkart dailės klasėje pavadino mane 
„tiesiogine Rūtos įpėdine“, kartu su visa savo kompanija iš- 
važiavo į Dorsetą, nors tikrai nebūčiau prieštaravusi, kad liktų 
su mumis; Haris - tas vaikinas, su kuriuo vos vos nepasimy- 
lėjome, kiek girdėjau, pakliuvo į Velsą. Bet visas mūsų būre- 
lis taip ir liko neišsklaidytas. Ir jei labai pasiilgdavome kitų 
hailšemiečių, visuomet galėjome pasiguosti, jog niekas mums 
nedraudžia tiesiog nuvykti jų aplankyti. Tik bėda, jog net ir 
po visų panelės Emilės geografijos pamokų, kai sėdėdavome 
įdūrę akis į žemėlapį, visiškai nenutuokėme, kokie atstumai 
mus skiria nuo ketinamų aplankyti vietovių, ir negalėjome 
pasakyti, ar iki jų nusigauti sunku ar lengva. Tad beliko vari- 
nėti kalbas, kad kai veteranai išsiruoš į kokią kelionę, jie mus 
„pamėtės“, kad vieną gražią dieną mes ir patys išmoksime 
vairuoti automobilį, o tada galėsime nuvažiuoti kur panorėję 
ir aplankyti visas vietas, kurios tik mums patinka. 

Tačiau visa tai tebuvo šnekos, o iš tiesų, ypač kelis pirmuo- 
sius mėnesius, už Ūkio ribų beveik neišeidavome. Neidavome 
pasivaikščioti net po artimiausias apylinkes, neužklysdavome 


net į kaimą netoliese. Nepasakyčiau, kad laisvė būtų kėlusi 

mums baimę. Puikiai žinojome galintys niekieno netrukdomi 
išeiti, jei tik dienai baigiantis grįšime į Ūkį ir nepateksime į 
didžiąją Keferso ataskaitų knygą. Tą vasarą, kai čia atvykome, 
nuolat matydavome, kaip veteranai, susikrovę savo krepšius 
ar kuprines, kaip mums tuomet atrodė, nedovanotinai lengva- 
būdiškai kartais išvažiuoja net dviem ar trims dienoms. Stebė- 
jome juos gerokai nustebę ir sutrikę, mintyse klausdami savęs, 
ar ateinančią vasarą ir mes elgsimės taip pat. Žinoma, po metų 
ir mes taip darydavome, bet tuomet mums, vos prieš kelias 
dienas pasirodžiusiems Ūkyje, tai atrodė visiškai neįmanoma. 
Nereikia pamiršti, jog iki tol nė karto nebuvome iškėlę kojos 
iš Hailšemo teritorijos, ir tos kelionės mus tiesiog glumino. Jei 
tada man kas nors būtų pasakęs, kad po metų aš ne tik būsiu 
išsiugdžiusi įprotį vienui viena ilgai klajoti po apylinkes, bet 
ir pradėsiu mokytis vairuoti automobilį, tikrai būčiau pama- 


niusi, jog tas žmogus - beprotis. 


Tą saulėtą dieną, Rai mikroautobusas iškratė mus priešais 
buvusį gyvenamąjį ūkininko namą ir apsukęs ratą aplink ne- 
diduką tvenkinį dingo slėnyje, netgi Rūta atrodė išsigandusi 
ir sutrikusi. Tolumoje matėme dunksančias kalvas, jos mums 
priminė tas, į kurias buvome pratę žiūrėti besimokydami Hail- 
šeme, bet šitos atrodė kažin kokios keistos, susikūprinusios: 
tarsi būtum nupiešusi draugės portretą ir pastebėtum, kad 
veidas piešinyje — ne visai toks pat, ir tave nukrėstų šiurpas. 
Dar gerai, kad atsidūrėme čia vasarą, o ne keliais mėnesiais 
vėliau, kai Ūkyje visur telkšo ledo sukaustytos balos, o išmal- 
tų nelygių takų purvas sušalęs į kaulą. Kai čia apsigyvenome, 


Ūkis atrodė graži ir jauki vietelė, ir visur aplink, - mums tai 

buvo tikra naujiena, - akis užkliūdavo už peraugusios žolės. 
Mes visi aštuoni stovėjome susispietę į krūvą, žiūrėjome, kaip 
Kefersas vis niurkteli į namą, o paskui vėl išeina į kiemą, ir 
laukėme, kad jis mus užkalbins. Bet jis prie mūsų taip ir ne- 
priėjo — ausis pasiekė tik susierzinusio senio bumbėjimas apie 
mokinius, kurie čia gyveno prieš mus. Tik kartą, eidamas kaž- 
ko pasiimti iš savo furgono, jis nudėbė mus niūriu žvilgsniu, 
o paskui vėl įėjo į namą ir iš vidaus užsidarė duris. 

Bet neilgai trukus veteranai, nusprendę šiek tiek pasilinks- 
minti ir pasigrožėti, kokie mes nepatyrę ir apgailėtini (dar po 
metų lygiai taip pat elgėmės ir mes), nutarė imtis iniciatyvos 
ir mus pagloboti. Tiesą sakant, kai dabar viską prisimenu, aiš- 
kiai matau, kad jie kaip įmanydami stengėsi mums padėti ap- 
siprasti naujoje vietoje. Ir vis dėlto kelias pirmąsias savaites 
jautėmės keistai ir nuoširdžiai džiaugėmės, kad esame visi 
drauge. Iš pradžių visur eidavome būreliu, o didžiąją dienos 
dalį praleisdavome stoviniuodami kur nors netoli ūkininko 
gyvenamojo namo ir nežinodami, ką mums veikti. 

Dabar net keista prisiminti, kaip viskas buvo iš pat pra- 
džių, nes kai galvoju apie tuos dvejus Ūkyje praleistus metus, 
pirmosios dienos, kai jautėmės gerokai išsigandę ir sutrikę, 
niekaip nedera su visu likusiu laikotarpiu. Jei kas nors dabar 
man užsimena apie Ūkį, iš karto prisimenu viena kitą vejan- 
čias nerūpestingas dienas, kai mes vaikščiojome po vieni kitų 
kambarius, rytas nejučia pereidavo į popietę, ši virsdavo va- 
karu, o paskui ir naktimi. Prisimenu krūvą senų knygų minkš- 
tais viršeliais, daugybę kartų vartytų, su išskydusiais pusla- 
piais, tartum kažkada juos būtų taršęs nuo jūros pučiantis 
vėjas. Tada imu galvoti, kaip skaitydavau jas šiltomis popie- 


tėmis, gulėdama ant žolės, o plaukai - tuomet mano plaukai 

buvo ilgi - sruogomis krisdavo ant veido ir trukdydavo skai- 
tyti. Prisimenu, kaip rytą lauke skambant mokinių balsams, 
diskutuojantiems apie poeziją ir filosofiją, prasibusdavau savo 
kambaryje, kuris buvo viršutiniame Juodosios daržinės aukš- 
te; prisimenu be galo ilgas žiemas ir pusryčius garų pilnoje 
virtuvėje, kur prie stalo būdavo varinėjami nesibaigiantys po- 
kalbiai apie Kafką ir Pikasą. Pusryčiaujant visuomet būdavo 
šnekama tik apie juos, o ne apie tai, kas su kuo tą naktį mylė- 
josi ar kodėl Laris ir Helena daugiau nesikalba. 

Bet ir vėl: kai geriau apie visa tai pamąstau, imu intuityviai 
jausti, jog tasai vaizdas, kai mes pačią pirmąją dieną susispietę 
į krūvą stovėjome priešais ūkininko namą, nėra toks jau keis- 
tas ir nesuderinamas su kitais atmintyje išlikusiais vaizdais. 
Mat visai galimas daiktas, kad iš tiesų Hailšemą pamiršome 
ne taip greitai, kaip mums patiems tuomet atrodė; giliai širdy- 
je dar ilgai likome kokie buvę - bijantys aplinkinio pasaulio 
ir, kad ir kaip už tai ant savęs pykome, negalintys taip lengvai 


atsiskirti nuo senų draugų ir eiti savo keliu. 


Veteranai, kurie apie Rūtos ir Tomio santykių vingius, aišku, 
nieko nežinojo, laikė juodu jau seniai draugaujančia pora, ir 
Rūtai toks jų požiūris, atrodo, labai patiko. Mums čia apsigy- 
venus, pačią pirmąją savaitę ji nepraleido nė menkiausios pro- 
gos pademonstruoti savo jausmų: nuolat stengdavosi apsika- 
binti Tomį, o kartais, pasitraukusi į kokį nuošalesnį kambario 
kampelį, netgi mėgindavo su juo glamonėtis kitiems matant. 
Ką gi, Hailšeme šitoks elgesys gal ir tiko, bet čia, Ūkyje, atrodė 
beviltiškai paaugliškas. Veteranų porelės savo jausmų nieka- 


da viešai nedemonstruodavo ir vienas su kitu elgdavosi kur 

kas santūriau, panašiai kaip normalioje šeimoje elgtųsi tėvas 
su motina. 

Stebėdama Ūkyje gyvenančias veteranų poreles, atsitikti- 
nai pastebėjau ir tai, ko Rūta, kad ir kaip stengėsi kuo geriau 
įsižiūrėti, nepastebėjo: manieros daugiausia buvo nukopijuo- 
tos iš televizijos. Pirmiausia ši mintis man toptelėjo stebint 
Siuzę ir Gregą, - ko gero, pačius vyriausius iš visų Ūkyje gy- 
venančių mokinių, kurie pagal nerašytą susitarimą buvo tarsi 
už viską atsakingi. Kai tik Gregas imdavo postringauti apie 
Prustą ar kurį nors kitą rašytoją, Siuzė visiems mums šypte- 
lėdavo, pavartydavo akis ir be garso, vien lūpomis, bet taip 
išraiškingai, kad visi suprastų, ištardavo: „Ooo, Dieve!“ Hail- 
šeme mes neturėjome laiko žiūrėti televizijos, o apsigyvenę 
Ūkyje, - nors niekas negalėjo mums to uždrausti, ištisą dieną 
prie televizoriaus irgi nekiurksodavome. Vienas televizorius 
buvo ūkininko gyvenamajame name, kitas - Juodojoje darži- 
nėje, ir aš kartais užsukdavau pažiūrėti. Todėl netrukau su- 
prasti, kad tasai „Ooo, Dieve!“ nusižiūrėtas iš amerikietiško 
serialo, vieno iš tų, kuriuose auditorija kvatojasi iš visko. Jame 
buvo tokia veikėja - įspūdingo sudėjimo moteris, gyvenanti 
pagrindinių personažų kaimynystėje, - kuri vis kartodavo 
Siuzės nusitvertą posakį. Kai tik jos vyras įsismaginęs im- 
davo pernelyg gražbyliauti, žiūrovai už kadro jau laukda- 
vo, kada ji vartydama akis ištars: „Ooo, Dieve!“ — ojie galės 
griausmingai nusikvatoti. Pamačiusi šį panašumą, netrukus 
ėmiau pastebėti ir daugiau dalykų, kuriuos veteranų poros 
buvo nusižiūrėjusios iš televizijos programų, pavyzdžiui, 
kaip jie kalbėdamiesi gestikuliuodavo, kaip sėdėdavo ant 
sofų, netgi kaip ginčydavosi, o paskui staiga išbėgdavo iš 


kambario. 

Šiaip ar taip, noriu pasakyti, jog Rūta netrukus suprato, kad 
įprastas elgesys su Tomiu čia, Ūkyje, visai netinka, ir tvirtai 
nusprendė nuo šiol su savo vaikinu viešumoje elgtis visiškai 
kitaip. Ir štai, nusižiūrėjusi iš veteranų, ėmė mėgdžioti vieną 
jų mėgstamą gestą. Kai dar gyvenome Hailšeme, išsiskirdama 
kad ir penkioms minutėms, porelė nepraleisdavo progos pasi- 
gelėbesčiuoti ir pasimyluoti. O Ūkyje įsimylėjėliai išsiskirdami 
atsisveikindavo, galima sakyti, nepratarę nė žodžio, - ką jau 
kalbėti apie apsikabinimus ir bučinius. Užuot glėbesčiavęsis, 
tiesiog sugniauždavai delną ir krumpliais nestipriai stuktelė- 
davai partneriui į ranką prie alkūnės, - taip bakstelima norint 
atkreipti žmogaus dėmesį. Paprastai vaikinui į ranką taip niūk- 
telėdavo mergina. Ši mada baigėsi dar neatėjus žiemai, bet kai 
mes čia atvykome, taip baksnojosi visi, ir Rūta netrukus lygiai 
taip pat ėmė elgtis su Tomiu. Iš pradžių Tomis nesusigaudė, 
kas čia darosi, todėl atsisukęs į Rūtą nustebęs klausdavo: „Ko 
nori?“ — o ji įsiutusi perverdavo jį nuožmiu žvilgsniu, tarsi 
juodu būtų žaidę kokį žaidimą ir staiga Tomis būtų pamiršęs 
taisykles. Man rodos, paskui Rūta su juo pasikalbėjo ir viską 
paaiškino, nes po geros savaitės jie abu puikiai atlikdavo savo 
vaidmenis ir elgėsi maždaug taip pat kaip veteranai. 

Tiesa, aš pati šio gesto per televiziją nė karto nemačiau, ta- 
čiau buvau visiškai tikra, kad tasai pliaukštelėjimas irgi nu- 
sižiūrėtas iš kokių nors filmų, o Rūta šito nė nenutuokia. Štai 
kodėl tą popietę, kai išsitiesusi ant žolės skaičiau „Danielį De- 
ronda“ ir priėjusi Rūta mane suerzino, nutariau, jog anksčiau 


ar vėliau kas nors turi jai tai pasakyti. 

Jau rudenėjo, dienos būdavo vėsios. Veteranai vis daugiau lai- 
ko praleisdavo kambariuose ir, apskritai imant, vėl grįžo prie 
dienotvarkės, pagal kurią gyveno prieš prasidedant vasarai. 
Bet mes, neseniai atvykę iš Hailšemo, popietes vis dar leisdavo- 
me gryname ore, išsitiesę ant nepjautos žolės, ir norėjome kuo 
ilgiau laikytis vienintelio dienos režimo, prie kurio čia buvome 
pripratę. Tą popietę, be manęs, išsitiesę pievoje skaitė vos trys 
ar keturi mokiniai. Kadangi aš labai stengiausi susirasti ramų 
kampelį, kur man niekas netrukdytų, esu visiškai tikra, kad 
niekas neišgirdo to, kas paskui įvyko tarp manęs ir Rūtos. 
Gulėjau ant patiesto seno brezento ir, kaip sakiau, skaičiau 
„Danielį Deronda“. Prie manęs priėjo Rūta ir atsisėdo šalimais. 
Ji užmetė akį į knygos viršelį ir tylomis sau linktelėjo. Dar po 
minutėlės, — šito aš ir tikėjausi, - Rūta ėmė bendrais bruožais 
pasakoti „Danielio Deronda“ siužetą. Iki to momento buvau 
kuo puikiausiai nusiteikusi ir netgi džiaugiausi jos kompani- 
ja, bet kai tik Rūta pravėrė burną, iš karto susinervinau. Ji ir 
anksčiau porą kartų buvo šitaip su manimi pasielgusi, be to, 
mačiau ją pasakojant knygų siužetus ir kitiems mokiniams. 
Mane erzino ne tiek pats veiksmas, kiek maniera, kurią Rūta 
buvo iš kažkur nusižiūrėjusi: kalbėdavo atsainiai, netgi šiek 
tiek abejingai, bet kartu ir visiškai nuoširdžiai, už savo pagal- 
bą atvirai tikėdamasi žmonių dėkingumo. Ką gi, prisipažįs- 
tu - net ir tuomet kaip reikiant nesuvokiau, ką iš tikrųjų reiš- 
kia toks Rūtos elgesys. Mat pirmaisiais mėnesiais Ūkyje tarp 
mūsų kažkodėl išplito nuostata, kad tavo perskaitytų knygų 
skaičius patikimai liudija, kaip tau sekasi rasti čia savo vietą 
ir apsiprasti. Iš šalies pasiklausius skamba gana keistai, tačiau, 


kad ir kaip būtų, ši mintis kilo ir išplito tik tarp mūsų, nau- 

jokų iš Hailšemo. Apskritai visas šis reikalas nebuvo iki galo 
aiškus, skendėjo sąmonės ūkanose ir labai priminė santykį 
su seksu besimokant Hailšeme. Galėjai vaikštinėti ir mėtyti 
užuominas, jog esi perskaičiusi galybę knygų, nelyginant di- 
delė literatūros specialistė linksėti galva, kai kas nors pami- 
nėdavo, sakykime, „Karą ir taiką“, bet pagal nerašytą susita- 
rimą tavo teiginių niekas bent kiek kruopščiau netikrindavo. 
Be to, reikia priminti, kad nuo pat pirmos minutės, kai at- 
vykome į Ūkį, mes visą laiką buvome drauge ir nė vienas ne- 
galėjo niekieno nepastebėtas perskaityti „Karo ir taikos“. Ir 
vis dėlto, panašiai kaip Hailšeme buvo dėl sekso, tarp mūsų 
galiojo nebylus susitarimas, jog kažkur egzistuoja kita tikro- 
vė, į kurią mes tam tikra prasme pasitraukiame perskaityti 
visų tų knygų. 

Kaip jau sakiau, tai buvo šioks toks žaidimas, į kurį mes 
visi buvome įsitraukę ir kuriuo daugiau ar mažiau mėgavo- 
mės. O Rūta net ir čia nuėjo toliau už mus visus. Ji nuolat apsi- 
mesdavo ką tik baigusi kaip tik tą knygą, kurią kitas mokinys 
dar tik skaito; be to, ji vienintelė iš mūsų visų buvo įsitikinusi, 
jog patikimiausias būdas parodyti savo pranašumą — tiesiog 
prieiti ir atpasakoti skaitomo romano siužetą. Štai kodėl, vos 
tik jai pradėjus postringauti apie „Danielį Deronda“, nors man 
pati knyga nelabai patiko, užverčiau ją, atsisėdau ir lyg niekur 
nieko tariau: 

— Žinai, Rūta, jau seniai norėjau tavęs kai ko paklausti. Ko- 
dėl atsisveikindama su Tomiu kaskart pliaukšteli jam per ran- 
ką? Na, juk supranti, apie ką aš, ar ne? 

Ji, žinoma, ėmė gintis nieko nesuprantanti, tad dar kartą 
kantriai paaiškinau, ką turiu omenyje. Rūta išklausė ir tik abe- 


jingai gužtelėjo pečiais. 

— Nė neatkreipiau dėmesio, kad taip darau. Matyt, tą gestą 
nesąmoningai būsiu iš ko nors perėmusi. 

Jei mudviejų pokalbis būtų vykęs prieš kelis mėnesius, tik- 
riausiai būčiau pasitenkinusi ir tokiu Rūtos atsakymu, o gal ir 
apskritai nebūčiau apie tai užsiminusi. Bet tą popietę nė ne- 
ketinau jos paleisti: užsispyrusi laikiausi pradėtos temos, pa- 
aiškinau jai, kad šis gestas nukopijuotas iš televizijos serialų, 
ir pagaliau pridūriau: 

— Tai visiškai nevertas mėgdžioti dalykas. Labai klysti, jei- 
gu manai, kad laisvajame pasaulyje gyvenantys žmonės elgia- 
si kaip tik taip. 

Dabar aiškiai mačiau, jog Rūta supyko, bet dar neapsi- 
sprendė, kaip geriau atsikirsti. Ji tik nusuko akis į šalį ir abe- 
jingai gūžtelėjusi pečiais pasakė: 

— Nair kas? Kas čia tokio? Dauguma mūsiškių tai daro. 

— Sakydama „dauguma“, turi galvoje Krisę ir Rodnį, ar ne? 

Vos tik ištariau šituos žodžius, akimirksniu supratau pa- 
dariusi klaidą; mat kol nepaminėjau tų dviejų Žmonių, laikiau 
prirėmusi Rūtą prie sienos, o dabar ji ištrūko man iš rankų. Tai 
buvo panašu į žaidimą šachmatais: pastumi figūrą ir vos ati- 
traukusi ranką supranti suklydusi; tave apima sunkiai nusa- 
koma baimė, nes nežinai, ar didelių nuostolių patirsi dėl savo 
klaidos. Aš, žinoma, puikiai mačiau, kaip staiga blykstelėjo 
Rūtos akys, o kai ji vėl prabilo, balsas buvo visiškai kitoks: 

— Tai štai kas neduoda ramybės vargšelei Keitutei! Rūta ne- 
skiria jai pakankamai dėmesio. Rūta susirado kitų, už ją vy- 
resnių draugų, ir jau ne tiek daug laiko praleidžia žaisdama 
su mažvaike sesute bei ją linksmindama... 

— Liaukis taip elgtis. Juk tikrose šeimose elgiamasi visai ne 


taip. O tu apie tuos dalykus nieko neišmanai. 

— Šit kaip? Ir kas gi čia kalba? Ak, tai Keitė, didžioji šei- 
myninio gyvenimo žinovė! Atleisk, mieloji. Tu niekaip negali 
pajudėti į priekį, ar ne? Vis dar laikaisi įsitvėrusi tos minties, 
kad mes, iš Hailšemo atvykę mokiniai, turime laikytis drauge, 
turime likti uždara kompanija ir jokiomis aplinkybėmis ne- 
ieškoti naujų draugų. 

- Aš šito nesakiau. Kalbėjau tik apie Krisę ir Rodnį. Tiesiog 
kvailai atrodo, kai tu aklai mėgdžioji jų elgesį. 

— Bet iš esmės aš teisi, ar ne? - toliau spaudė mane Rūta. — 
Tu nusiminei, nes man užteko drąsos gyventi toliau, žengti į 
priekį, susirasti naujų draugų. Kai kurie iš veteranų net nepri- 
simena, kuo tu vardu, ir kas galėtų juos dėl to kaltinti? Juk tu 
su niekuo nebendrauji, išskyrus saviškius. Tik nemanyk, jog 
aš visą laiką laikysiu tave už rankutės. Juk netrukus bus jau 
du mėnesiai, kai čia gyvename. 

Aš ant jos kabliuko neužkibau ir užuot įsivėlusi į ginčą 
tariau: 

— Tai neturi nieko bendra nei su manimi, nei su Hailšemu. 
Bet tu stumi į nepatogią padėtį Tomį. Šią savaitę kelis kartus 
mačiau, kaip tu atsisveikindama stukteli jam į ranką. Ir palieki 
visiškai sutrikusį, nežinantį, kaip jam elgtis. Tai negražu. Galų 
gale, juk judu su Tomiu - pora. Argi tai nereiškia, jog turėtum 
juo rūpintis? 

— Visiškai teisingai, Keite, kaip tu ir sakai, mes su Tomiu — 
pora. Ir jeigu jau turi tiek įžūlumo, kad kišiesi į mūsų santy- 
kius, aš tau kai ką pasakysiu. Mudu apie tai jau kalbėjomės ir 
viską išsiaiškinome. Jeigu Tomis kartais jaučiasi sutrikęs ir ne- 
nori elgtis kaip Krisė ir Rodnis, tai jo reikalas. Neketinu versti 
jį daryti ką nors, kam jis dar nėra pasiruošęs. Tačiau mudu su- 


tarėme, kad ir jis manęs nevaržys. Šiaip ar taip, ačiū, kad taip 

mumis rūpiniesi, - pašaipiai mestelėjo Rūta, o paskui, visiškai 
pakeitusi balso intonaciją, pridūrė: - Pamąstyk apie tai, juolab 
kad, kaip pastebėjau, tu gana greita užmegzti draugystę bent 
jau su kai kuriais iš veteranų. 

Ištarusi šiuos žodžius, Rūta įdėmiai mane nužvelgė ir nu- 
sijuokė, tarsi norėtų paklausti: „Juk mudvi vis dar draugės, 
tiesa?“ Bet man tai visai neatrodė juokinga. Tad netarusi nė 


žodžio pasiėmiau knygą ir nuėjau sau. 

urėčiau paaiškinti, kodėl pasijutau taip ne- 

j| Dios dėl to, ką pasakė Rūta. Pirmaisiais 

mėnesiais Ūkyje mūsų draugystė buvo kiek keistoka. Mudvi 
ginčydavomės dėl kiekvienos smulkmenos, bet kartu pasiti- 
kėjome viena kita labiau nei bet kada ir viską atvirai išsipasa- 
kodavome. Ypač dažnai varinėdavome tokius pokalbius prieš 
miegą likusios dviese, įsitaisiusios mano kambaryje Juodojoje 
daržinėje. Galima sakyti, tai buvo anų pokalbių Hailšeme už- 
gesus šviesoms liekanos. Šiaip ar taip, svarbiausia čia buvo 
štai kas: nesvarbu, kiek kartų per dieną mudvi susiginčyda- 
vome ir susipykdavome, atėjus laikui miegoti vėl sėdėdavo- 
me viena šalia kitos ant mano čiužinio, siurbčiodavome karš- 
tą gėrimą ir atskleisdavome slapčiausius jausmus, susijusius 
su naujuoju mūsų gyvenimo tarpsniu, tarsi per dieną visai 
nebūtume susikivirčijusios. Šitie nuoširdūs asmeniški pokal- 
biai, o kartu, galima sakyti, ir visa mudviejų draugystė, tuo 
laikotarpiu buvo įmanomi tik dėl to, jog mes abi supratome: 
į visa, ką šitaip vakarodamos viena kitai pasakydavome, bus 
žiūrima su derama pagarba, mudvi vertinsime viena kitai 


parodytą pasitikėjimą ir - nesvarbu, kiek ginčysimės, - nie- 

kad nepanaudosime viena prieš kitą to, ką pasipasakojome 
dviese vakarodamos. Na gerai, balsiai ši taisyklė niekad ne- 
buvo paskelbta, bet, kaip jau sakiau, tai buvo tiesiog nebylus 
susitarimas, savaime suprantamas dalykas, ir iki tos popietės, 
kai Rūta prikibo prie mano „Danielio Deronda“, nė vienai iš 
mūsų net nešovė į galvą šito susitarimo pažeisti. Štai kodėl 
Rūtos pastaba, esą aš gana greitai užmezgu draugystę bent 
jau su kai kuriais iš veteranų, mane ne tik įžeidė, bet ir suerzi- 
no. Aš tai palaikiau tikrų tikriausia išdavyste, mat nebuvo nė 
menkiausios abejonės, ką ji turi omenyje; jos pasakyti žodžiai 
buvo aliuzija į tai, ką vieną vakarą buvau jai pasakojusi apie 
save ir savo seksualumą. 

Kaip tikriausiai suprantate, Ūkyje seksas labai skyrėsi nuo 
to, prie kurio buvome pratę Hailšeme. Čia viskas buvo daro- 
ma kur kas tiesmukiau ir atviriau, visai kaip „suaugusiųjų“ 
pasaulyje. Ūkyje niekas nevaikščiojo krizendamas ir plakda- 
mas liežuviu, kas su kuo miegojo. Jei sužinodavai, kad du mo- 
kiniai mylėjosi, neimdavai iš karto svarstyti, ar jie dabar taps 
pora. Ojei staiga vieną gražią dieną Ūkyje pasirodydavo nauja 
pora, jokiu būdu nesistengdavai kuo greičiau pranešti visiems 
šios naujienos ir jos sureikšminti. Tiesiog tylomis priimdavai 
tą žinią ir nuo tos dienos, kai kalbėdama užsimindavai apie 
vieną iš poros, kartu paminėdavai ir partnerį, pavyzdžiui, sa- 
kydavai „Krisė ir Rodnis“ arba „Rūta ir Tomis“. Kai kas nors 
norėdavo su tavimi pasimylėti, irgi eidavo prie reikalo kur kas 
tiesmukiau. Vaikinas tiesiog užkalbindavo tave ir lyg niekur 
nieko paklausdavo, gal norėtum „pakeisti aplinką“ ir vieną 
naktį praleisti jo kambaryje, ar panašiai. Kartais jis taip elgda- 
vosi dėl to, jog ketindavo su tavimi rimtai draugauti, o kartais 


tai būdavo tiesiog vienos nakties nuotykis. 

Šiuo atžvilgiu, kaip jau sakiau, atmosfera čia buvo kitokia, 
ir mes elgėmės tarsi suaugę Žmonės. Bet vis dėlto, kai dabar 
apie tai galvoju, man atrodo, kad Ūkyje seksas buvo šiek tiek 
„mechaniškas“. Galbūt dėl to, jog Ūkyje apie šią gyvenimo 
pusę beveik niekas nekalbėjo ir jos negaubė paslapties šydas. 
O gal čia buvo kaltas šaltis?.. 

Kai tik pagalvoju apie mylėjimąsi Ūkyje, iškart prisimenu, 
kad darydavome tai šaltuose kambariuose, kur dantis nepa- 
taikydavo ant danties, visiškoje tamsoje palindę po didžiule 
krūva antklodžių. Be to, ir tos antklodės dažniausiai būdavo 
visai ne antklodės, o iš tiesų keisti daiktai - senos užuolaidos, 
netgi kilimo atraižos. Kartais pasidarydavo taip šalta, jog tu- 
rėdavai susikrauti ant savęs visa, kas tik pasitaikydavo po 
ranka; atrodydavo, kad nelyginant bangų mūša į tave plakasi 
visas kalnas patalynės, ir kone pusę lovoje praleisto laiko ne- 
būdavai tikra, ar darai tai su vaikinu ar su stirta antklodes at- 
stojančių užtiesalų. 

Žodžiu, vos atvykusi į Ūkį ir aš turėjau kelis tokius vienos 
nakties nuotykius. Ne, nieko panašaus aš neplanavau. Mano 
planas buvo visiškai priešingas: ketinau neskubėti ir kada 
nors galbūt sudaryti porą su vaikinu, kurį pasirinksiu rūpes- 
tingai apsvarsčiusi. Dar nebuvau rimtai draugavusi su jokiu 
vaikinu ir dabar, ypač šiek tiek laiko stebėjusi Rūtą ir Tomį, 
nekantravau visa tai išbandyti pati. Taigi mano planas buvo 
toks, o kai leidausi į kelis vienos nakties nuotykius, truputį 
sutrikau. Štai kodėl vieną vakarą nutariau atvirai pasikalbėti 
apie tai su Rūta. 

Iš esmės tai buvo toks pat pokalbis, kokius mudvi papra- 
stai varinėdavome vakarais. Rankose laikydamos po didelį 


puodelį arbatos, mudvi sėdėjome mano kambaryje, įsitai- 

siusios šalia viena kitos ant mano lovos čiužinio, šiek tiek 
palenkusios galvas, nes mums trukdė gegnės. Šnekėjomės 
apie Ūkyje gyvenančius vaikinus ir vis svarstėme, ar kuris 
nors iš jų tiktų man. Tą vakarą Rūta atskleidė visas geriau- 
sias savo savybes: ji drąsino mane, buvo sąmojinga, taktiška 
ir įžvalgi. Todėl nusprendžiau prisipažinti jai patyrusi ke- 
lis vienos nakties nuotykius. Paaiškinau, jog viskas įvyko 
man net nežinant, ar tikrai to noriu; sakiau, jog nors mes ir 
negalime turėti vaikų, seksas, kaip mus ir perspėjo panelė 
Emilė, sukelia labai keistų ir prieštaringų jausmų. O paskui 
dar pridūriau: 

- Žinai, Rūta, seniai norėjau tavęs paklausti. Ar tau kada 
nors pasitaiko taip susijaudinti, kad pajunti tiesiog fizinį po- 
reikį pasimylėti? Ir visai nesvarbu, su kuo? 

Rūta tik gūžtelėjo pečiais ir atsakė: 

— Matai, juk aš turiu partnerį. Jei noriu sekso, mudu su To- 
miu tiesiog pasimylime. 

— Taip ir maniau. Galbūt tik aš viena tokia? Matyt, šiuo at- 
žvilgiu man kažkas negerai. Kartais tiesiog pajauntu būtinybę 
pasimylėti, kitaip tiesiog negaliu. 

— Tai iš tiesų labai keista, Keite, - tarė Rūta ir nužvelgė mane 
tokiu mąsliu žvilgsniu, kad aš tik dar labiau susirūpinau. 

— Ar tu niekada taip nesusijaudini? — dar kartą paklausiau. 

Rūta tik dar kartą gūžtelėjo pečiais. 

— Susijaudinu, bet ne tiek, kad būčiau pasiryžusi mylėtis 
su bet kuo. Tai, ką tu čia pasakoji, Keite, truputį keista. Bet gal 
laikui bėgant viskas grįš į savo vėžes?.. 

— Kartais nieko panašaus nejaučiu visą amžinybę. Ir stai- 
ga tas jausmas vėl mane užplūsta. Taip atsitiko ir patį pirmąjį 


kartą. Vaikinas ėmė mane glamonėti, o aš iš pradžių tenorėjau 

kaip nors jo atsikratyti. Ir vieną akimirką nei iš šio, nei iš to 
mane apėmė stiprus geismas. Tiesiog turėjau pasimylėti. 

Išgirdusi mano žodžius, Rūta tik papurtė galvą. 

— Tai tikrai labai keista. Bet tikriausiai netrukus praeis. Ko 
gero, visi šie pojūčiai kyla dėl to, kad čia, Ūkyje, valgome ki- 
tokį maistą. 

Nepasakyčiau, kad Rūta man labai padėjo, bet ji nuošir- 
džiai išklausė, užjautė, ir pasikalbėjusi su ja pasijutau kur 
kas geriau. Štai kodėl mane ištiko tikras šokas, kai tą popietę 
besiginčijant ant pievelės nei iš šio, nei iš to ji mestelėjo tokią 
skaudžią užuominą. Tiek to, mūsų pokalbio tikriausiai nie- 
kas negirdėjo, bet vis tiek ji pasielgė ne visai deramai. Pirmai- 
siais mėnesiais Ukyje mudviejų draugystė liko tokia pati kaip 
anksčiau, nes (bent jau man taip atrodė) realiai egzistavo dvi 
visiškai skirtingos Rūtos. Viena nuolat stengėsi padaryti gerą 
įspūdį veteranams ir nė nemirktelėjusi būtų išsižadėjusi ir ma- 
nęs, ir Tomio, ir visų kitų senų draugų, jei tik jai būtų pasiro- 
dę, kad mes ją varžome ir trukdome laisvai reikštis jos elgesio 
stiliui. Šios Rūtos, kurią kasdien matydavau darant grimasas 
ir maivantis ir kuri turėjo įprotį atsisveikindama kumštelėti 
žmogui į alkūnę, aš nemėgau. Bet buvo ir kita Rūta, ši, nu- 
korusi kojas per lovos kraštą, drauge su manimi sėdėdavo ant 
čiužinio mano kambarėlyje pačioje daržinės pastogėje ir ran- 
kose laikydavo puodelį garuojančios arbatos; tai buvo Rūta 
iš Hailšemo, ir nesvarbu, kas būtų atsitikę per dieną, galėjau 
tiesiog tęsti mūsų pokalbį nuo tos vietos, kur baigėme, kai pa- 
skutinį kartą štai šitaip dviese sėdėjome ir šnekučiavomės. Iki 
tos lemtingosios popietės, kai mudvi susiginčijome pievelėje, 
man buvo tarsi savaime suprantama, kad tos dvi Rūtos jokiu 


būdu negali tapti vienu asmeniu, o ta Rūta, kuriai prieš miegą 

viską išsipasakodavau, galėjau visiškai pasitikėti. Todėl kai ji 
mestelėjo, esą aš neužtrunkanti užmegzti draugystės bent jau 
su kai kuriais iš veteranų, labai nusiminiau. Taigi tiesiog pasi- 
ėmiau knygą ir nuėjau sau. 

Bet kai visa tai prisimenu dabar, jau galiu į tąįvykį pažvelgti 
ir Rūtos akimis. Pavyzdžiui, nesunkiai galiu įsivaizduoti, kad 
būtent Rūta galėjo pasijusti taip, tarsi būčiau sulaužiusi nebylų 
mudviejų susitarimą ir ją išdavusi, tad savo pastabą ji tikriau- 
siai suvokė kaip atkirtį ir tam tikrą kerštą. Anuomet apie tai nė 
nepagalvojau, o dabar aiškiai matau, jog taip tikrai galėjo būti, 
ir tada visai nesunku paaiškinti visa, kas ten atsitiko. Šiaip ar 
taip, prieš pat Rūtai mestelint tą užgaulią pastabą aš kalbėjau 
apie kumščiojimą į ranką. Dabar sunku tai paaiškinti, bet tarp 
mūsų su Rūta buvo nusistovėjęs tam tikras sutarimas dėl jos 
elgesio su veteranais. Na gerai, ji dažnai pūsdavo miglą į akis 
ir prisigalvodavo visokių dalykų, nors aš žinojau, kad tai ne- 
tiesa. Kartais, kaip jau sakiau, Rūta stengdavosi veteranams 
padaryti įspūdį, net jei nuo tokio jos elgesio nukentėdavome 
mes. Bet, man rodos, tam tikra prasme Rūta buvo tvirtai įsiti- 
kinusi veikianti mūsų naudai. O mano, kaip artimiausios drau- 
gės, užduotis buvo Rūtai padėti ir palaikyti, tarsi ji būtų vaidi- 
nusi scenoje, 0 aš sėdėjusi pirmoje žiūrovų eilėje. Rūta iš visų 
jėgų stengėsi pasikeisti, tapti visai kitu žmogumi ir tikriausiai 
juto didesnį spaudimą negu kiti, nes, kaip jau minėjau, jautė- 
si atsakinga už mus visus. Šiame kontekste mano priekaištai, 
esą ji atsisveikindama vis niūkčioja žmonėms į ranką, iš tiesų 
galėjo būti suprasti kaip išdavystė, ir Rūta tikriausiai pasijuto 
turinti teisę atsilyginti man tuo pačiu. Bet, kaip sakiau, ši min- 
tis man toptelėjo visai neseniai. O tuo metu aš nesugebėjau 


pažvelgti iš šalies ir įvertinti savo pačios vaidmens. Apskritai 

kalbant, man rodos, tomis dienomis aš deramai neįvertinau 
nuoširdžių Rūtos pastangų gyventi toliau, eiti į priekį, suaugti 
ir palikti Hailšemą praeičiai. Galvodama apie tai prisimenu, ką 
Rūta man kartą pasakė, kai slaugiau ją Douverio reabilitacijos 
centre. Mudvi kaip paprastai sėdėjome jos palatoje, gėrėjomės 
saulėlydžių, vaišinomės mineraliniu vandeniu ir mano atneš- 
tais sausainiais, ir aš jai pasakojau, kad tebeturiu išsaugojusi 
daugumą iš Hailšeme turėtų daiktų: jie sudėti į pušinių lentų 
dėžę, o ši vis dar stovi pakišta po lova mano gyvenamajame 
kambaryje. Paskui, nors tikrai nenorėjau pakreipti kalbos ar 
kaip nors užsiminti, paklausiau: 

— O tu, išvažiavusi iš Hailšemo, tokio rinkinio nebeturė- 
jai, ar ne? 

Rūta sėdėdama lovoje kelias minutes susimąsčiusi tylėjo, 
o ant blizgančių plytelių sienos jai už nugaros krito besilei- 
džiančios saulės spinduliai. Pagaliau ji tarė: 

— Ar dar prisimeni, kaip prieš išvykstant mokytojai vis ne- 
siliovė mums kalbėję, jog savo rinkinius galime pasiimti? Tad 
aš išėmiau visus savo daiktus iš dėžės ir susigrūdau į kelion- 
maišį. Maniau, kai tik atvažiuosiu į Ūkį, susirasiu gerą medinę 
dėžę ir juos ten sudėsiu. Bet atvažiavusi netrukus pastebėjau, 
kad veteranai neturi jokių rinkinių. Tik mes. Tai nebuvo nor- 
malu. Matyt, ne vien aš, visi mes tai suvokėme, nors šia tema 
niekada plačiau nesikalbėjome, ar ne? Taigi naujos dėžės nė 
neieškojau. Mėnesių mėnesius mano rinkinys gulėjo kelion- 
maišyje, kol galų gale viską išmečiau. 

Kelias sekundes žvelgiau į Rūtą visiškai apstulbusi, tada 
paklausiau: 

— Kaip? Tu savo rinkinį išmetei tiesiog į šiukšlių kon- 


teinerį? 

Ji tik papurtė galvą ir minutėlę kitą sėdėjo susimąsčiusi, 
tarsi mintyse perkratytų visus kadaise kauptus daiktus. Pa- 
paliau atsiliepė: 

— Visus juos sumečiau į šiukšlių maišelį, bet niekaip nega- 
lėjau susitaikyti su mintimi, kad dabar viską imsiu ir išmesiu. 
Tad kartą, kai Kefersas jau ketino išvažiuoti iš Ūkio, užkalbi- 
nau jį ir paklausiau, ar jis nepaimtų to maišo ir nenugabentų 
į kokią parduotuvę. Žinojau, kad yra tokios labdaros parduo- 
tuvės, — tuo buvau pasidomėjusi anksčiau. Kefersas trumpai 
pasirausė po maišelį, - jis nė nenutuokė, kokie čia daiktai, o 
ir iš kur būtų galėjęs tai Žinoti, - nusijuokė ir pareiškė, esą jis 
nežino parduotuvės, kuri priimtų tokius daiktus. Tada aš pa- 
sakiau: „Bet tai dar visai neblogos prekės, čia yra ir tikrai gerų 
dalykų“. Jis, matyt, pastebėjo, kad imu truputį jaudintis, todėl 
pakeitė kalbos toną ir tarė: „Na gerai, panelyte, aš nuvešiu tuos 
daiktus, Oksfamą“. O paskui, stengdamasis būti malonus, dar 
pridūrė: „Dabar, atidžiau apžiūrėjęs, matau, kad tu teisi — čia 
yra tikrai gerų daikčiukų!“ Tačiau aš netikėjau Keferso nuošir- 
dumu. Man rodos, jis tuos daiktus paėmė, o paskui kur nors 
švystelėjo į šiukšlių dėžę. Ką gi, bent jau nieko apie tai neži- 
nojau. - Rūta nusišypsojo ir pridūrė: - Tu buvai visai kitokia. 
Puikiai prisimenu. Tau niekada nebuvo gėda, kad pasilikai 
savo rinkinį. Kaip gaila, kad ir aš neišsaugojau savojo. 

Mano supratimu, mes visi tuomet nėrėmės iš kailio steng- 
damiesi prisitaikyti prie naujo gyvenimo. Man rodos, kiekvie- 
nas iš mūsų anomis dienomis yra padaręs ką nors, dėl ko pa- 
skui gailėjosi. Tada Rūtos pastaba mane tikrai nuliūdino, bet 
dabar nėra jokios prasmės ją ar kitą kurį mokinį vertinti pagal 


elgesį ką tik atvykus į Ūkį. 

Atėjus rudeniui ėmiau geriau pažinti Ūkio apylinkes, be to, 
pradėjau pastebėti dalykų, į kuriuos anksčiau neatkreipiau 
dėmesio. Pavyzdžiui, čia buvo gana keistai kalbama apie ką 
tik išvykusius mokinius. Veteranai pripasakodavo daugybę 
linksmų anekdotų apie tuos, kuriuos buvo sutikę keliaudami 
į Baltuosius rūmus ar Tuopų sodybą, bet, galima sakyti, nė žo- 
džiu neužsimindavo apie tuos, kurie prieš pat mums atvyks- 
tant turėjo būti artimi jų draugai. 

Atkreipiau dėmesį ir į dar vieną dalyką, tiesiogiai susiju- 
sį su kitais: apie kai kuriuos į mokymus išvažiavusius vete- 
ranus, — O juk net ir mes žinojome, kad tie mokymai skirti 
parengti juos slaugų darbui, - niekas nė Žodžiu neprasitar- 
davo, tarsi jie būtų apjuosti nematoma tylos siena. Iš Ūkio 
jie išvažiuodavo keturioms ar penkioms dienoms, ir per tą 
laiką apie juos niekas neužsimindavo, o kai grįždavo, gali- 
ma sakyti, nieko jų neklausinėdavo. Žinoma, gali būti, kad 
su grįžusiais iš mokymų artimais draugais kai kurie mokiniai 
pasišnekėdavo asmeniškai. Tačiau apskritai galiojo susitari- 
mas, kad apie išvykas už Ūkio ribų pasakoti nedera. Pamenu, 
vieną rytą pro aprasojusius virtuvės langus žiūrėjome, kaip 
du veteranai išvažiuoja į mokymus, ir mintyse klausėme sa- 
vęs, ar iki kito pavasario ar vasaros jie visi jau bus išvykę, o 
mes kaip įmanydami stengsimės tylėti ir nė žodžiu apie juos 
neužsiminti. 

Ir vis dėlto perdėčiau sakydama, jog apie išvykusius mo- 
kinius apskritai buvo uždrausta kalbėti. Jei būtinai reikėjo, jie 
būdavo paminimi. Dažniausiai išgirsdavai apie juos užsime- 
nant netiesiogiai, kai užeidavo kalba apie kokį nors daiktą ar 
buities darbą. Pavyzdžiui, jei tekdavo remontuoti stogvamz- 


dį, ilgai ir gyvai būdavo diskutuojama, „kaip tai darydavo 

Maikas“. O netoli Juodosios daržinės styrojo kelmas, kurį visi 
vadino „Deivio kelmu“, mat bene trejus metus, iki pat mums 
atvykstant, jis ten sėdėdavo ir rašydavo, - kartais netgi tada, 
kai lauke būdavo šalta bei lietinga. Dar geriau visi prisimi- 
nė Stivą. Tiesa, niekas iš mūsų pernelyg nesidomėjo, kas per 
žmogus buvo tasai Stivas, bet visi puikiai žinojo, kad jis mėgo 
vartyti pornografinius žurnalus. 

Ūkyje kartkartėmis vis aptikdavai pornografinių žurnalų, 
užmestų už sofos arba įkištų į senų laikraščių krūvą. Tie žur- 
nalai priklausė „švelnios pornografijos“ kategorijai, bet tuo- 
met, žinoma, apie tokius skirtumus mes nieko nenutuokėme. 
Anksčiau tokių dalykų mes akyse nebuvome matę, tad jau- 
čiausi sutrikusi ir nė nežinojau, ką galvoti. Aptikę tokį Žžur- 
nalą, veteranai paprastai nusikvatodavo, atsainiai ir abejingai 
perversdavo ir švystelėdavo šalin, tad ir mes stengėmės elgtis 
taip pat. Kai po kelių metų mudvi su Rūta tai prisiminėme, ji 
primygtinai tvirtino, kad Ūkyje iš rankų į rankas ėjo bent keli 
tuzinai tokių žurnalų. 

— Niekas neprisipažino juos mėgstantis, - tarė ji. - Juk pati 
pameni, kaip būdavo. Jei kambaryje pasirodydavo porno- 
grafinis žurnalas, visi kaip vienas apsimesdavo, jog tai - pati 
didžiausia nuobodybė. Bet kai sugrįždavai į kambarį po pus- 
valandžio, žurnalo ten nebebūdavo. 

Šiaip ar taip, norėjau pasakyti tik tiek, jog akiratyje pasiro- 
džius tokiam žurnalui visi sutartinai imdavo tvirtinti, esą tai 
„Stivo rinkinio“ liekana. Kitaip tariant, Stivas buvo kaltas dėl 
kiekvieno Ūkyje pasirodančio pornografinio žurnalo. Kaip 
jau minėjau, apie Stivą mes ne kažin ką daugiau ir žinojome. 
Bet netgi anomis dienomis puikiai matėme ir supratome ko- 


miškąją viso šio reikalo pusę, ir kai kas nors bakstelėjęs pirštu 

sakydavo: „O, žiūrėk, dar vienas Stivo žurnalas“, - tie žodžiai 
skambėdavo šiek tiek ironiškai. 

Taip jau atsitikdavo, kad aptikęs tų žurnalų Kefersas tiesiog 
pasiusdavo. Sklandė gandai, esą jis labai religingas ir griež- 
tai nusistatęs ne tik prieš pornografiją, bet ir apskritai prieš 
seksą. Kartais jis taip baisiai įsikarščiuodavo, kad po žilomis 
žandenomis jo veidas nueidavo rausvomis įniršio dėmėmis; 
jis trankydavosi po Ūkį ir nė nepasibeldęs braudavosi į mūsų 
kambarius, tvirtai nusprendęs surasti visus „Stivo žurnalus“. 
Per tokius reidus kaip įmanydami stengdavomės apsimesti, 
kad jo elgesys mus linksmina ir sukelia nemažai juoko, bet iš 
tiesų toks įsiūtis kartais mus gerokai gąsdindavo. Mat bambė- 
jimas — vaikščiodamas jis paprastai nuolat kažką bambėdavo 
sau po nosimi - staiga liaudavosi, ir toji tyla keldavo mums 
nerimą ir baimę. 

Pamenu, vieną kartą šukuodamas kambarius Kefersas 
rado šešis ar septynis „Stivo žurnalus“ ir jais nešinas nudū- 
mė prie savo furgono. Mudvi su Laura stebėjome jį pro mano 
kambario langą, ir aš kaip tik juokiausi iš to, ką ji man sako. 
Paskui mačiau, kaip Kefersas atidarinėja užpakalines furgono 
dureles. Galbūt dėl to, kad jam reikėjo abiejų rankų kažko- 
kiems daiktams perstumti, pornografinius žurnalus jis pa- 
dėjo ant plytų krūvos netoli katilinės, - prieš kelis mėnesius 
veteranai čia bandė suręsti kažką panašaus į kepimo krosnelę. 
Kefersas ilgai rausėsi palinkęs į priekį, galva ir pečiai buvo 
pranykę kažkur furgono gelmėse, ir nuojauta man sakė, kad 
jis, dar prieš kelias akimirkas putojęs pykčiu, dabar jau visiš- 
kai pamiršo konfiskuotus žurnalus. Ir tikrai: po kelių minučių 
mačiau, kaip jis atsitiesė, išlindo iš furgono, sėdęs prie vairo 


užsidarė dureles ir išvažiavo. 

Kai pasakiau Laurai, jog Kefersas paliko pornografinius 
žurnalus, ji tarė: 

— Na, jie čia tikrai ilgai neužsigulės. Užėjus pykčio priepuo- 
liui, Kefersui vėl teks landžioti po kambarius ir juos rinkti. 

Gal po pusvalandžio eidama pro katilinę mačiau, jog prie 
žurnalų niekas nė neprisilietė. Trumpą akimirką svarsčiau, ar 
jų nepasiėmus ir nenusinešus į savo kambarį, bet netrukus su- 
mečiau, kad jeigu kas nors juos pas mane ras, visi mane er- 
zins, tyčiosis ir visiškai nesupras motyvų, paskatinusių taip 
pasielgti. Štai kodėl nusinešiau žurnalus į katilinę. 

Katilinė iš tikro buvo tik dar viena daržinė, pristatyta prie 
ūkininko gyvenamojo namo ir prigrūsta visokių senų variklių 
bei šakių — daiktų, kurie, Keferso nuomone, taip greitai ne- 
užsidegtų, jei vieną gražią dieną imtų ir susprogtų vandens 
šildytuvas. Be to, Kefersas čia buvo pasistatęs darbastalį. Aš 
pasidėjau žurnalus, nubraukiau į šalį kelis skudurus ir užšo- 
kusi klestelėjau ant darbastalio. Šviesos katilinės viduje buvo 
ne kažin kiek, bet vis dėlto man už nugaros buvo šioks toks 
langelis, ir kai atsiverčiau pirmą žurnalą, įsitikinau galėsianti 
visai neblogai viską įžiūrėti. 

Ten buvo daugybė nuogų merginų nuotraukų: jos gulėjo 
praskėtusios kojas arba gundomai išrietusios ir pakėlusios 
užpakalius. Turiu pripažinti, jog žiūrėdama tokias nuotrau- 
kas gerokai susijaudindavau, nors mylėtis su merginomis 
manęs niekad netraukė. Bet tą popietę žurnalus varčiau visai 
ne dėl to. Greitai verčiau puslapį po puslapio, stengdamasi, 
kad manęs neužvaldytų jaudulys. Tiesą sakant, aš tik trum- 
pai užmesdavau akį į nenatūraliai persikreipusius kūnus, 
nes visas mano dėmesys buvo sutelktas į merginų veidus. 


Pro akis nepraslydo netgi mažo formato nuotraukėlės, rek- 

lamuojančios sekso filmus puslapių pakraščiuose, - prieš 
versdama kitą puslapį atidžiai pažvelgdavau į kiekvienos 
merginos veidą. 

Dar nespėjusi perversti visos žurnalų krūvelės susivokiau, 
kad kažkas stovi lauke, už daržinės durų. Paprastai durys 
būdavo praviros, be to, norėjau, kad į vidų patektų daugiau 
šviesos, todėl ir aš buvau palikusi jas atidarytas. Jau du kar- 
tus buvau pakėlusi akis nuo žurnalų, nes pasirodė, jog; gir- 
džiu keistą krebždesį. Apsižvalgiusi nieko nepastebėjau, tad 
vėl grįžau prie žurnalų. Tik dabar nė kiek neabejojau turinti 
draugiją, todėl padėjau žurnalą ant darbastalio ir garsiai giliai 
atsidusau. 

Tikėjausi išgirsianti kikenimą, maniau, kad į daržinę įvirs 
kokie du trys mokiniai, ketinantys užklupti mane vartančią 
pornografinius leidinius ir kaip reikiant išsityčioti. Bet nieko 
panašaus neįvyko. Tad, nutaisiusi gerokai nuvargusio žmo- 
gaus balsą, šūktelėjau: 

— Džiaugiuosi, kad nutarei prie manęs prisidėti. Bet kam 
taip kuklintis? 

Tada mano ausis pasiekė trumpas tylus juokas, ir ant darži- 
nės slenksčio pasirodė Tomis. 

— Sveika, Keite, - kvailokai šypsodamasis pasisveikino jis. 

— Eikš, Tomi. Galėsime žiūrėti drauge. 

Tomis atsargiai prisiartino prie manęs, bet likus keliems 
žingsniams vėl sustojo. Paskui, užmetęs akį į vandens šildy- 
tuvą, tarė: 

— Nė nežinojau, kad mėgsti tokius dalykus. 

— Taigi, merginoms tai draudžiama, ar ne? 

Aš verčiau žurnalo puslapius toliau, Tomis kelias sekundes 


pastovėjo tylėdamas, o tada išgirdau jį sakant: 

— Aš tavęs tikrai nešnipinėjau. Bet mačiau pro savo kam- 
bario langą, kaip čia atėjai. Mačiau, kaip pasiėmei Keferso pa- 
liktus žurnalus. 

— Kai baigsiu Žiūrėti, mielai perleisiu tau. 

Tomis, matyt, pasijutęs šiek tiek nepatogiai, tik šyptelėjo. 

— Juk ten — tik seksas. Man rodos, visus tuos žurnalus aš jau 
peržiūrėjau. 

Taip taręs Tomis vėl nusijuokė, bet kai pakėliau į jį akis, pa- 
stebėjau, kad jis žiūri į mane visiškai rimtu žvilgsniu. Paskui 
paklausė: 

— Keite, ar tu tuose žurnaluose ko nors ieškai? 

— Nesuprantu, apie ką tu. Aš tik žiūrinėju nešvankias nuo- 
traukas. 

— Tik šiaip sau, savo malonumui? 

— Galima sakyti, taip. 

Aš padėjau į šalį žurnalą ir iš karto ėmiausi kito. 

Staiga išgirdau Tomio žingsnius, po kelių akimirkų jis jau 
stovėjo šalia manęs. Kai vėl pakėliau akis, jo rankos darė ore 
sudėtingus judesius, tarsi aš būčiau gavusi sunkų rankų dar- 
bą, ojis nesitvertų savo kailyje norėdamas man padėti. 

— Keite, bet tu ne... Matai, jei nori patirti malonumą, turi 
elgtis visai ne taip. Į nuotraukas turi įsižiūrėti kur kas atidžiau. 
Taip greitai versdama puslapius tikrai nesusijaudinsi. 

— O iš kur tu žinai, ko reikia, kad mergina susijaudintų? Gal 
vartėte tuos žurnalus kartu su Rūta? Atleisk, nepagalvojau... 

— Keite, ko tu juose ieškai? 

Bet aš nekreipiau į jį dėmesio. Žurnalų krūvelė artėjo prie 
pabaigos, ir dabar tikrai norėjau baigti ką pradėjusi. O Tomis 
man tarė: 


— Ir anksčiau vieną kartą mačiau, kad vartei tuos žurnalus. 

Vėl lioviausi vertusi puslapius ir pažvelgusi į jį paklausiau: 

— Kas čia vyksta, Tomi? Gal Kefersas tave užverbavo? Gal 
pasamdė dirbti sekso patrulių? 

— Aš tavęs tikrai nešnipinėju. Bet pastebėjau, kaip elgeisi 
praėjusią savaitę, kai mes visi išėjome iš Čarlio kambario. Ten 
gulėjo vienas iš pornografinių žurnalų, ir tu pamanei, kad 
mes visi išsinešdinome ir jau negrįšime. Bet aš grįžau pasiimti 
megztinio, o kadangi Klerės durys buvo atdaros, puikiausiai 
galėjau matyti, kas darosi Čarlio kambaryje. Tada ir pamačiau 
tave, vartančią tą Žurnalą. 

— Na ir kas? - atrėmiau aš. - Retkarčiais mes visi norime 
patirti pasitenkinimą. 

— Ne, tu tai darei ne dėl malonumo. Tai man iš karto buvo 
aišku, kaip ir dabar. Pakanka žvilgtelėti į tavo veidą, Keite. 
Tąkart Čarlio kambaryje tavo veidas buvo kažin koks keistas. 
Sakyčiau, liūdnas. Ir šiek tiek išsigandęs. 

Nušokau nuo darbastalio ir surinkusi visus žurnalus įgrū- 
dau Tomiui į glėbį. 

- Štai. Nunešk juos Rūtai. Ir patikrink, ar juos žiūrėdama ji 
ką nors pajus. 

Palikusi Tomį išėjau iš daržinės. Žinojau, kad jis pasijus nu- 
sivylęs, nes nieko jam taip ir nepaaiškinau, bet tuo metu dar 
ir pati nebuvau tų dalykų iki galo apmąsčiusi, tad niekam nie- 
ko negalėjau sakyti. Visai nepykau, kad Tomis įslinko paskui 
mane į daržinę. Tikrai nepykau. Priešingai, mane užplūdo vi- 
dinė ramybė, pasijutau taip, tarsi kažkas mane saugotų. Savo 
paslaptį Tomiui atskleidžiau, bet tik po kelių mėnesių, kai iš- 


siruošėme į Nortolką. 

abar norėčiau papasakoti apie mūsų kelionę 

D: Norfolką ir apie visa, kas ten nutiko, bet 

pirmiausia vis dėlto turiu grįžti truputį atgal ir paaiškinti, ko 
ir kokiomis aplinkybėmis mes ten išsiruošėme. 

Pirmoji Ūkyje praleista žiema artėjo prie pabaigos, ir mes 
visi jautėmės apsipratę naujoje vietoje. Nepaisydamos menkų 
susidūrimų ir kivirčų, mudvi su Rūta išlaikėme paprotį dieną 
pabaigti mano kambaryje; gurkšnodamos karštą arbatą kalbė- 
davomės, ir per vieną tokį pašnekesį, kai traukėme kažką per 
dantį ir kvatojomės, Rūta staiga tarė: 

— Tikriausiai girdėjai, ką pasakojo Krisė ir Rodnis, ar ne? 

Kai pasakiau nieko negirdėjusi, Rūta nusijuokė ir pridūrė: 

— Jie tikriausiai norėjo mane tik paerzinti. Jiems atrodė, kad 
tai turėtų būti juokinga. Tiek to, neverta buvo nė užsiminti. 

Bet aš puikiai mačiau, jog Rūta prašyte prašosi traukiama 
už liežuvio, tad ėmiau ją spausti ir neatstojau tol, kol ji prislo- 
pintu balsu man sušnabždėjo: 

— Turbūt prisimeni - praėjusią savaitę Krisė su Rodniu buvo 
kažkur išvažiavę, ar ne? Juodu buvo Kromerio miestelyje prie 


jūros, pačioje Norfolko grafystės šiaurėje. 

- Ir ką gijie ten veikė? 

— Na, rodos, ten gyvena vienas jų draugas. Bet ne tai svar- 
biausia. Svarbiausia, kad jie tvirtina tenai matę, na, tą moterį. 
Esą ji dirbanti viename iš tų biurų stiklinėmis sienomis, kur iš 
gatvės gali matyti, kas dedasi viduje. Na, supranti... Jie tvirti- 
na, jog toji moteris — „galimoji“. Mano „galimoji“. 

Nors daugumos mūsų galvose mintis apie savo „galimąjį“ 
ėmė suktis dar besimokant Hailšeme, visi jautėme, kad nepri- 
imtina apie tai kalbėti garsiai, ir to nedarėme, bet ši tema mus, 
žinoma, labai domino ir kartu kėlė nemenką jaudulį. Net ir 
apsigyvenus Ūkyje tai nebuvo dalykas, apie kurį galėtum tie- 
siog imti ir užsiminti. Kalbos apie „galimuosius“ mus trikdė 
dar labiau nei, sakykime, pašnekesiai apie seksą. Ir vis dėlto 
aiškiai matei, jog Žmones ta tema nenugalimai traukia, kartais 
tos mintys juos tiesiog apsėda, ir tada - paprastai per labai 
rimtas diskusijas, pavyzdžiui, apie Džeimsą Džoisą, - ima ir 
išsprūsta koks žodelis apie „galimuosius“. 

Pagrindinė mintis, kuria rėmėsi visa „galimųjų“ teorija, 
buvo labai paprasta ir jokių diskusijų nekėlė. Jos esmė buvo 
štai kokia. Kadangi kiekvienas iš mūsų tam tikra prasme buvo 
normalaus Žmogaus „kopija“, kažkur plačiajame pasaulyje 
turėjo būti kiekvieno iš mūsų „galimasis“, kurio gyvenimas 
yra tarsi mūsų būsimo gyvenimo modelis. Tai, bent jau teoriš- 
kai, reiškė, jog kiekvienas iš mūsų gali rasti Žmogų, nuo kurio 
buvo „nukopijuotas“. Štai kodėl, kai tik kuris nors iš mūsų 
ištrūkdavo į platesnius vandenis, - nuvažiuodavo į kokį nors 
miestą, vaikščiodavo po prekybos centrus ar sėdėdavo kavi- 
nėje prie autostrados, - pats to nesuvokdamas nuolat slapčia 
žvalgydavosi „galimųjų“ - žmonių, kurie gali būti jo paties ar 


jo draugų modeliai. 

Dėl šių pagrindinių dalykų sutarėme visi, bet dėl smulk- 
menų mūsų nuomonės skyrėsi. Pirmiausia, mes nesutarėme, 
į kokius konkrečius žmogaus bruožus ar savybes reikia atsi- 
žvelgti ieškant „galimųjų“. Vieni mokiniai laikėsi nuostatos, 
girdi, „galimųjų“ reikia ieškoti tarp žmonių, dvidešimt tris- 
dešimt metų vyresnių už mus pačius, - kitaip sakant, tarp 
tokio amžiaus asmenų, kurie ir šiaip jau galėtų būti mūsų 
tėvai. Kiti tvirtino, jog tai jokio pagrindo neturintys senti- 
mentai. Girdi, kodėl tarp mūsų ir tų, kurių „kopijos“ esame, 
turėtų būti toks pat laiko tarpas, koks paprastai skiria dvi 
žmonių kartas? Juk jie galėjo būti ir kūdikiai, ir seniai, - argi 
ne tas pat, kokio amžiaus klonuoti donoras imamas? Dar kiti 
argumentuodavo, jog modeliais tikriausiai buvo pasirinkti 
žmonės pačiame jėgų žydėjime, jie turėjo būti puikios svei- 
katos, - štai kodėl dabar jie tikriausiai bus tarsi mūsų tėvų 
amžiaus. Tačiau net apie tai diskutuodami mes kiekvieną 
akimirką jautėmės priartėję prie pavojingos zonos, į kurią 
nelabai troškome kelti kojos, ir visi mūsų argumentavimai 
galų gale baigdavosi šnipštu. 

Be to, kartais dar kildavo klausimas, kodėl mes apskritai 
norime sužinoti, kur yra mūsų „galimieji“, ir juos pamatyti. 
Šiuo atveju pagrindinė priežastis buvo mūsų galvose tvirtai 
šaknis įleidęs įsitikinimas, kad suradęs savo „galimąjį“ gali 
bent trumpai pažvelgti į savo ateitį. Ne, aš nenoriu pasakyti, 
jog kas nors iš mūsų rimtai tikėjo, kad jeigu jo modelis pasi- 
rodys esąs, pavyzdžiui, geležinkelio darbininkas, tai ir jis pats 
galų gale įsidarbins ten pat. Visi supratome, kad tai ne taip 
paprasta. Ir vis dėlto mes visi, - tiesa, vieni gal daugiau, kiti 
mažiau, — tikėjome, kad pamatę žmogų, nuo kurio buvome 


„nukopijuoti“, galėsime pažvelgti į savo sielą ir suvokti, kas iš 

tiesų esame, o galbūt ir pamatyti bent trumputę savo būsimo 
gyvenimo atkarpėlę. 

Tiesa, tarp mūsų buvo ir tokių, kuriems atrodė kvaila suk- 
ti sau galvą dėl kažkokių „galimųjų“. Jų supratimu, mūsų 
modeliai su mumis neturi nieko bendra, jie tebuvo techninė 
būtinybė, kad mes galėtume ateiti į šį pasaulį, ir tiek, o kaip 
susiklostys mūsų gyvenimas, priklauso tik nuo mūsų pačių. 
Šiai stovyklai visuomet simpatizavo Rūta, o ir aš, rodos, pri- 
tariau jų idėjoms. Ir vis vien, kai tik išgirsdavome kalbant apie 
„galimuosius“, - nesvarbu, kurio iš mūsų, - iš karto tuo susi- 
domėdavome. 

Kiek prisimenu, pasakojimai apie „galimuosius“ pasklis- 
davo tam tikrais pliūpsniais. Kartais daugelį savaičių niekas 
apie tai nė žodžiu neužsimindavo, ir staiga, kam nors paste- 
bėjus „galimąjį“, mus užgriūdavo ir kitų matytų „galimųjų“ 
lavina. Dažniausiai jau iš pat pradžių būdavo aišku, jog do- 
mėtis tuo reikalu nėra jokios prasmės: kas nors pamatydavo 
tokį žmogų, pralekiantį pro šalį automobiliu, ar panašiai. Bet 
kartais pasklidę gandai, regis, būdavo pagrįsti, - kaip tik apie 


tokį atvejį tą vakarą man užsiminė Rūta. 


Pasak jos, Krisė ir Rodnis, žvalgydamiesi po tą pajūrio mies- 
telį, nusprendė valandėlę kitą išsiskirti. O kai juodu vėl su- 
sitiko, Rodnis buvo labai susijaudinęs ir papasakojo Krisei, 
kad vaikštinėdamas viena iš šoninių gatvelių, atsišakojančių 
nuo Aukštosios gatvės, pražingsniavo pro kontorą su stikliniu 
fasadu. Tame biure buvo daug Žmonių: kai kurie sėdėjo prie 
darbo stalų, kai kurie vaikštinėjo ir vienas su kitu šnekučiavo- 


si. Štai ten jis esą ir pamatęs Rūtos „galimąją“. 

— Kai tik jie grįžo, Krisė susirado mane ir pasakė. Ji prašė 
Rodnio, kad šis dar kartą viską papasakotų, ir jis labai stengėsi 
nieko nepraleisti, bet iš jo pasakojimo vis tiek nebuvo galima 
nuspręsti nieko konkretaus. Dabar juodu vis nesiliauja šnekė- 
je, jog reiktų mane ten nusivežti, bet aš nežinau, ar tai tikrai 
gera mintis. Abejoju, ar turėčiau ko nors imtis. 

Neprisimenu, ką tą vakarą Rūtai atsakiau, tik žinau, kad 
iš pradžių buvau nusiteikusi gana skeptiškai. Jei atvirai, man 
atrodė, kad Krisė ir Rodnis viską išsigalvojo. Ne, jokiu būdu 
nenoriu pasakyti, jog Krisė ir Rodnis blogi žmonės, -jų atžvil- 
giu taip galvoti būtų tikrai neteisinga. Tiesą sakant, tam tikra 
prasme aš juos netgi mėgau. Bet su mumis, naujai atvykusiais, 
O ypač su Rūta jie elgėsi kažkaip nenuoširdžiai. 

Krisė buvo aukštoka ir gana graži mergina, ypač kai iš- 
sitiesdavo visu ūgiu, bet, matyt, pati šito nesuvokė, nes 
vaikščiojo susikūprinusi, tarsi iš paskutiniųjų stengtųsi ne- 
išsiskirti ir atrodyti kaip visi. Štai kodėl ji dažnai būdavo pa- 
našesnė į Piktąją Raganą nei į kino žvaigždę, - šį įspūdį dar 
sustiprindavo tai, jog Krisė turėjo labai erzinantį įprotį prieš 
pasakydama ką nors bakstelėti į tave pirštu. Ji segėdavo il- 
gus sijonus, džinsų, galima sakyti, nenešiojo, o jos akiniai 
mažyčiais stiklais būdavo pristumti pernelyg arti veido. Kai 
mes tą vasarą atvykome gyventi į Ūkį, Krisė buvo viena iš 
tų veteranų, kurie mus priėmė tikrai nuoširdžiai, ir iš pra- 
džių ji man labai patiko, netgi leidausi jos vadovaujama ir 
klausiau patarimų. Bet praėjus kelioms savaitėms mano su- 
sižavėjimas ėmė blėsti ir į Krisę pradėjau Žiūrėti kur kas san- 
tūriau. Man kažkodėl atrodė keista, kad ji nepraleidžia nė 
menkiausios progos pabrėžti, kad mes atvykę iš Hailšemo, 


tarsi tai paaiškintų absoliučiai visa, kas su mumis susiję. Be 


191 


to, ji nuolat apie tą mokyklą mūsų klausinėdavo, - netgi apie 
pačias mažiausias smulkmenas, panašiai kaip dabar klausi- 
nėja mano donorai, - ir nors stengėsi elgtis taip, tarsi tai būtų 
visiškai įprastas dalykas, aiškiai mačiau ją turint kažkokių 
slaptų minčių ir tik jai vienai Žinomų interesų. Kitas man į 
akis kritęs dalykas buvo tas, kad ji, rodos, nuolat stengda- 
vosi mus išskirti: pavyzdžiui, mums visiems drauge ką nors 
veikiant, ji prieidavo ir vieną mūsiškį pasivėdėdavo šalin 
arba du iš mūsų kur nors pakviesdavo, o kitus du tiesiog 
palikdavo vienus. 

Krisę retai matydavome vieną, ji beveik visuomet vaikščio- 
davo kartu su savo draugu Rodniu. Jis plaukus šukuodavo 
atgal, nešiojo pakaušyje surištą arklio uodegą, panašiai kaip 
aštunto dešimtmečio roko muzikantai, ir nuolat šnekėjo apie 
tokius dalykus kaip reinkarnacija. Tiesą sakant, Rodnį aš mė- 
gau, bet jam didelę įtaką darė Krisė. Nesvarbu, kur pakryp- 
davo diskusija, jau iš anksto žinojai, kad jis palaikys Krisės 
nuomonę, O jeigu ji mestelėdavo kokį juokelį, Rodnis imdavo 
prunkšti ir kratyti galvą, tarsi ji būtų ką nors neįtikėtina pa- 
sakiusi. 

Gal ašjuodu vertinu pernelyg griežtai. Kai neseniai mes su 
Tomiu juos prisiminėme, jis pasakė, jog Krisė ir Rodnis buvo 
visai padorūs žmonės. Bet dabar visa tai jums pasakoju tik to- 
dėl, kad suprastumėte, kodėl taip skeptiškai žiūrėjau į Krisės 
ir Rodnio tvirtinimą, esą jie matę Rūtos „galimąją“. Kaip jau 
sakiau, iš pradžių nebuvau linkusi tuo tikėti ir maniau, kad 
Krisė viską išsigalvojo. 

Be to, šios istorijos pagrįstumu mane vertė abejoti ir pačios 
pasakojimo detalės, ypač moters, dirbančios biure stikliniu 


fasadu, išvaizda. Man tuomet pasirodė, kad jų nupieštas vaiz- 

delis pernelyg jau panašus į mūsų tada įsivaizduotą Rūtos 
„ateities svajonę“. 

Jei atmintis manęs neapgauna, tą žiemą apie „ateities sva- 
jonę“ daugiausia kalbėjome mes, naujokai, nors ši tema ne- 
buvo svetima ir veteranams. Kai prasidėdavo tokios kalbos, 
Ūkio senbuviai, ypač tie, kurie jau buvo pradėję mokymus, ty- 
liai atsidusdavo ir tiesiog išeidavo iš kambario, nors gana ilgai 
mes to net nepastebėdavome. Nežinau, kas per tuos pokalbius 
darydavosi mūsų galvose. Tikriausiai suvokėme, jog į visą šį 
reikalą nedera žiūrėti rimtai, bet, kita vertus, esu visiškai tikra, 
jog tų Minčių nelaikėme ir gryna fantazija. Galbūt išvažiavus 
iš Hailšemo, tą vieną vienintelį pusmetį, kol dar nebuvo imta 
šnekėti, jog turime tapti slaugytojais, kol mums dar neprasi- 
dėjo vairavimo pamokos ir kiti dalykai, galėjome bent kiek il- 
giau negalvoti, kas iš tiesų esame; numoti ranka į tai, ką mums 
sakė mokytojai; išmesti iš galvos ir panelės Liusės pykčio pro- 
trūkį aną lietingą popietę paviljone, ir visas teorijas, kurių per 
tiek metų buvome prisikūrę. Žinoma, visa tai negalėjo trukti 
amžinai, bet, kaip sakiau, keliems mėnesiams mums vis dėlto 
pavyko bent mintyse įstatyti savo gyvenimą į norimas vėžes 
ir formuoti jį peržengiant tiek metų mums brėžtas ribas. Kai 
dabar prisimenu tą laikotarpį, man rodosi, jog ištisą amžinybę 
praleidome po pusryčių šnekėdamiesi pilnoje garų virtuvėje 
arba valandėlę kitą susibūrę prie beužgęstančių židinių, vari- 
nėdami nesibaigiančias kalbas apie savo ateities planus. 

Bet, kaip tikriausiai suprantate, nė vienas iš mūsų nesileis- 
davo į pernelyg drąsias svajones. Neprisimenu, kad kas nors 
iš mūsų būtų pareiškęs norįs tapti kino Žvaigžde ar panašiai. 
Dažniausiai kalbėdavomės apie tai, jog galėtume būti laiška- 


nešiai ar dirbti ūkyje. Nemažai mokinių svajojo tapti vienos ar 

kitos transporto priemonės vairuotojais, ir kai užsimegzdavo 
kalba apie automobilius, kai kurie veteranai dažnai imdavo 
lyginti vaizdingomis apylinkėmis vingiuojančius kelius bei 
maršrutus, kuriais jiems buvo tekę keliauti, prisimindavo ša- 
likelėje įsikūrusias kavines, sudėtingas sankryžas ir panašius 
dalykus. Suprantama, dabar prie vieno stalo su jais ir aš ga- 
lėčiau nemažai apie tai papasakoti. Bet anomis dienomis tik 
sėdėjau ir klausiausi nepratardama nė žodžio, gaudydama 
kiekvieną smulkmeną. Kartais, ypač jei pokalbis užtrukdavo 
iki vėlumos, užsimerkdavau, atsišliedavau į sofos atlošą arba 
prisiglausdavau prie vaikino (jei tai būdavo tas trumpas laiko- 
tarpis, kai su kuo nors draugaudavau) ir pusiau snūduriuoda- 
ma bandydavau įsivaizduoti, kaip atrodo visi tie keliai. 

Bet norėčiau grįžti prie savo pasakojimo. Kai pokalbis pa- 
sisukdavo link tų dalykų, kaip tik Rūta svajodavo drąsiau už 
visus, - ypač jei kartu būdavo ir veteranų. Visą Žiemą ji nesi- 
liovė šnekėjusi apie darbą biure, bet tikroviškų bruožų ši min- 
tis įgavo ir tapo jos „ateities svajone“ tik po to, kai vieną rytą 
mudviem teko nueiti į kaimą. 

Taip jau atsitiko, kad užėjo baisūs šalčiai, ir mūsų į dėžes 
panašūs dujų katilai pradėjo kelti mums nemenkų rūpesčių. 
Valandų valandas bandydavome juos įkurti, spragsėjome jun- 
gikliais, bet nieko nepešėme, turėjome pasiduoti ir nešdintis iš 
savo kambarių, kuriuos jie turėjo šildyti. Kefersas pareiškė ne- 
ketinąs imtis šio reikalo, tai esąs vien mūsų galvos skausmas, 
bet galų gale, kai šaltis dar labiau paspaudė, perdavė mums 
voką, kuriame buvo pinigų ir raštelis, kokio degiklių kuro tu- 
rime įsigyti. Mes su Rūta pasisiūlėme nueiti jo nupirkti, ir štai 
tą šaltą rytmetį traukėme keliu į kaimą. Kaip tik buvome pa- 


siekusios tą vietą, kur sušalusių karvės blynų nukloto keliuko 

pakraščiais tęsėsi aukštos tvoros, kai Rūta, ėjusi paskui mane, 
staiga sustojo kaip įbesta. 

Ne iš karto pastebėjau, kad ji stabtelėjo. Kai atsigręžiau, 
Rūta pūtė sau į pirštus, norėdama juos bent kiek sušildyti, 
ir labai susidomėjusi žvelgė žemyn, kažkur sau po kojomis. 
Man šmėstelėjo, kad gal ant keliuko guli koks vargšas sušalęs 
gyvūnas, bet priėjusi pamačiau, jog ten drykso numestas ilius- 
truotas Žurnalas, - ne vienas iš „Stivo žurnalų“, o prašmatnus 
blizgantis žurnalas, toks pat, kokį dažnai nemokamai gauni 
pirkdama laikraštį. Jis gulėjo atsitiktinai atsivertęs kaip tik 
toje vietoje, Kur per abu puslapius įdėta reklama, ir nors po- 
pierius buvo sudrėkęs, o vienas kampas išteptas purvu, pui- 
kiausiai galėjai įžiūrėti, kas ten pavaizduota. Per abu žurnalo 
puslapius buvo įdėta nuotrauka vieno iš tų nuostabaus gro- 
žio modernių biurų su stikliniu fasadu: buvo matyti patalpo- 
je dirbantys trys ar keturi žmonės, retkarčiais persimetantys 
sąmojingomis pastabomis. Pats biuras atrodė be galo švarus 
ir išblizgintas, o žmonės tiesiog spinduliavo gerą nuotaiką ir 
sėkmę. Rūta negalėjo atplėšti akių nuo reklamos, o kai paste- 
bėjo mane stovint šalia, tarė: 

— Štai čia būtų pati tinkamiausia vieta dirbti. 

Paskui tarsi susidrovėjusi, o gal net šiek tiek susierzinusi, 
kad užklupau ją bežiūrinėjančią reklamą, ji patraukė toliau 
dar energingiau nei pirma. 

Netrukus po to, vieną vakarą keliems iš mūsų besėdint ūki- 
ninko name prie židinio, Rūta ėmė pasakoti, kokiame biure 
norėtų dirbti, ir tą akimirką aš supratau, iš kur ji pasisėmė idė- 
jų. Oji jau žėrė įvairiausias smulkmenas: minėjo kambarines 
gėles, naujutėlaitę spindinčią įrangą, sukamąsias kėdes su ra- 


tukais; Rūtos piešiamas vaizdas buvo toks gyvas, toks gyvas, 

kad niekas nė karto jos nepertraukė. Atidžiai ją stebėjau, bet 
Rūtai, matyt, nė netoptelėjo, jog galėčiau įžvelgti ryšį tarp jos 
pasakojimo ir matytos reklamos, - gal ji ir pati buvo taip įsi- 
traukusi į pasakojimą, kad pamiršo, iš kur perėmė visas tas 
detales. Neilgai trukus ji netgi pareiškė, kad visi drauge su ja 
biure dirbsiantys Žmonės turį būti „dinamiški ir iniciatyvūs“, 
ir aš kaipmat prisiminiau šiuos žodžius, didelėmis raidėmis 
užrašytus pačiame reklamos viršuje, regis: „Ar Jūs dinamiš- 
kas ir iniciatyvus?“ — ar kažkaip panašiai. Žinoma, aš nė žo- 
džiu apie tai neprasitariau. Tiesą sakant, klausydamasi Rūtos 
mintyse netgi ėmiau svarstyti, kodėl visa tai negalėtų tapti 
tikrove, kodėl mes negalėtume pereiti dirbti į tokią įstaigą ir 
toliau gyventi visi drauge. 

Suprantama, tą vakarą Krisė ir Rodnis gaudė kiekvieną Rū- 
tos žodį. Paskui dar kelias dienas Krisė kaip įmanydama sten- 
gėsi, kad Rūta jai dar apie tai papasakotų. Dažnai praeidavau 
pro jas, susėdusias kur nors kambario kamputyje, ir Krisė, 
norėdama, kad Rūta nesiliautų kalbėjusi, klausdavo: „Ar tu 
įsitikinusi, jog dirbdami kartu tokiame biure ilgainiui vienas 
kitam neatsibostumėte?“ 

Kalbant apie Krisę, - beje, tą patį galima pasakyti ir apie 
daugumą veteranų, - svarbiausia suprasti štai ką: nors mums 
atvykus į Ūkį iš pradžių ji sa mumis elgėsi kiek globėjiškai, 
vis dėlto didelį įspūdį jai darė tai, kad atvykome iš Hailšemo. 
Man prireikė nemažai laiko, kol tai supratau. Imkime, pavyz- 
džiui, kad ir Rūtos kalbas apie biurą. Krisė nedrįsdavo net pra- 
sitarti, kad apskritai galėtų dirbti kokiame nors biure, ką jau 
kalbėti apie tokį modernų ir iščiustytą, į kokį nusitaikė Rūta. 
Bet kadangi Rūta buvo iš Hailšemo, jai galimybės įgyvendinti 


savo svajonę tarsi savaime neatrodė toli už realybės ribos. Stai 

kaip į visą šį reikalą žiūrėjo Krisė, o Rūta, mano nuomone, 
kartkartėmis mestelėdavo vieną kitą žodelį, kad neleistų išsi- 
sklaidyti įspūdžiui, esą Hailšemo mokiniams galioja paslap- 
ties šydu apgaubtos savos taisyklės, ir tai savaime supranta- 
ma. Niekada negirdėjau, kad Rūta veteranams atvirai meluo- 
tų, ji tiesiog nepaneigdavo vienų dalykų ir leisdavo suprasti 
egzistuojant kitus. Turėjau ne vieną gerą progą ją demaskuoti 
ir pasakyti visą tiesą. Bet nors įpusėjusi vieną ar kitą istoriją ir 
pagavusi mano žvilgsnį Rūta šiek tiek sutrikdavo, vis dėlto, 
atrodo, ji buvo tvirtai įsitikinusi, kad aš jos neišduosiu. Ir aš, 
žinoma, Rūtos neapvyliau. 

Štai šiame kontekste Krisė ir Rodnis ėmė tvirtinti matę 
Rūtos „galimąją“, ir galbūt dabar jūs geriau suprasite, kodėl 
buvau tokia nepatikli. Labai nenorėjau, kad Rūta važiuotų 
drauge su jais į Norfolką, nors nebūčiau galėjusi įtikinamai 
paaiškinti kodėl. Staiga Rūta pasišovė ten nuvykti, ir aš pa- 
sakiau važiuosianti drauge. Iš pradžių ši mintis jos nesužavė- 
jo, - ji netgi užsiminė, kad ir Tomiui būtų geriau likti namie. 
Tačiau galų gale į Norfolką išvažiavome penkiese: Krisė, Rod- 


nis, Rūta, Tomis ir aš. 

odnis turėjo vairuotojo pažymėjimą. Su Meč- 
R. ūkio, per du kilometrus į pietus nuo mūsų, 
samdomais darbininkais jis susitarė, kad vienai dienai pasisko- 
lins iš jų automobilį. Anksčiau jis dažnai taip skolindavosi ma- 
šiną, bet kaip tik tąkart, prieš pat mums išvykstant, planai pasi- 
keitė. Ir nors viską pavyko sutvarkyti gana lengvai, - Rodnis nu- 
ėjo į tą ūkį ir susitarė, kad jam paskolintų kitą automobilį, - per 
tas kelias valandas, kai atrodė, jog kelionė neįvyks, buvo labai 
įdomu stebėti, kaip į susidariusią situaciją reaguoja Rūta. 

Iki tos akimirkos, kai iškilo sunkumų, ji apsimetinėjo, kad 
visa tai - vienas juokas ir kad ji važiuoja į Nortfolką tik norė- 
dama pamaloninti Krisę. Be to, ji daug šnekėjo, esą, nors iš- 
važiavę iš Hailšemo tapome laisvi, ta laisve nepakankamai 
naudojamės; esą ji ir šiaip seniai norėjo nuvažiuoti į Norfolką 
„atgauti mūsų kadaise pamestų daiktų“. Kitais žodžiais ta- 
riant, ji nėrėsi iš kailio norėdama mus įtikinti, kad į visą šį 
reikalą nežiūri pernelyg rimtai ir jai ne taip svarbu pamatyti 
savo „galimąją“. 

Pamenu, dieną prieš išvykstant į kelionę mudvi su Rūta 


išėjome pasivaikščioti ir pakeliui užsukome į Ukio virtuvę, 

kur Fjona su keliomis kitomis veteranėmis kaip tik taisė di- 
delį katilą troškintos mėsos su daržovėmis. Kaip tik Fjona, 
nepakeldama akių nuo puodo, prasitarė mums, kad neseniai 
čia buvo iš Mečlio ūkio pasiųstas berniukas ir atnešė žinią. 
Rūta stovėjo nugara į mane, tad negalėjau įžiūrėti jos veido 
išraiškos, bet aiškiai mačiau, kaip akimirksniu pasikeitė visa 
jos laikysena - ji tartum sustingo. Paskui, netarusi nė žodžio, 
prasispraudė pro mane ir išėjo iš virtuvės. Trumpą akimir- 
ką dar spėjau užmesti akį į jos veidą, - štai tada ir supratau, 
kaip labai ji nusivylusi. Fjona susigriebusi tarstelėjo: „Oi, aš 
nežinojau...“ — bet aš greitosiomis jai atsakiau: „Ne, Rūta nu- 
siminė visai ne dėl to. Tai visai kitas reikalas, tai atsitiko kur 
kas anksčiau“. Nemanau, kad mano žodžiai nuskambėjo įti- 
kinamai, bet tai buvo geriausia, ką taip netikėtai užklupta su- 
gebėjau sugalvoti. 

Kaip jau sakiau, galų gale automobilio problemą pavyko 
išspręsti, ir ankstų kitos dienos rytą, dar nė nepradėjus švisti, 
mes visi penki jau sėdėjome apdaužytame, bet šiaip jau visai 
padoriame „Roveryje“. Krisė sėdėjo priekyje šalia Rodnio, o 
mes visi trys —- ant užpakalinės sėdynės. Tai atrodė visiškai 
natūralu, tokia tvarka mes susėdome net negalvodami. Bet 
praėjus vos kelioms minutėms, kai Rodnis per tamsoje sken- 
dinčius vingrius lauko keliukus išvairavo automobilį į padorų 
plentą, Rūta, sėdinti tarp mudviejų su Tomiu, pasilenkė į prie- 
kį, uždėjo rankas ant priekinių sėdynių atlošų ir ėmė šnekėtis 
su veteranais. Ir kalbėjo taip, kad nei Tomis, nei aš, nors abu 
sėdėjome jai iš abiejų šonų, negalėjome girdėti nė vieno žodžio; 
negana to, kadangi Rūta sėdėjo įsiterpusi tarp mūsų, mudu su 
Tomiu negalėjome kalbėtis netgi vienas su kitu. Kartais, tie- 


sa, labai retai, Rūta nuo priekinių sėdynių trumpai atšlydavo, 

ir tada aš pamėgindavau užmegzti pokalbį tarp mūsų trijų, 
bet ji į mano pastangas nekreipdavo dėmesio - neilgai trukus 
vėl palinkdavo į priekį ir kyštelėdavo savo veidelį į tarpą tarp 
priekinių sėdynių. 

Maždaug po valandos, kai pradėjo švisti, sustojome pa- 
mankštinti kojų ir leisti Rodniui nusišlapinti. Kadangi buvo- 
me visiškai netoli didelio tuščio lauko, peršokome per pakelės 
griovį, o paskui kelias minutes trynėme sugrubusias rankas ir 
žiūrėjome, kaip kvėpuojant iš burnų kyla garas. Staiga paste- 
bėjau, kaip Rūta atsiskyrė nuo mūsų visų ir paėjusi šiek tiek 
į šoną apžvelgė lauką, virš kurio tekėjo saulė. Pasinaudojusi 
proga, aš prie jos priėjau ir pasiūliau, kadangi ji vis tiek kal- 
basi tik su veteranais, mašinoje apsikeisti su manimi vietomis. 
Tada ji galėtų šnekėtis bent jau su Krise, o mes su Tomiu savo 
ruožtu irgi galėtume persimesti vienu kitu žodeliu, kad kelio- 
nė neprailgtų. Dar man nebaigus dėstyti savo minties, Rūta 
prislopinusi balsą sušnypštė: 

— Ko tu vis ieškai kliaučių? Ir kaip tik dabar! Tiesiog į galvą 
netelpa. Kodėl amžinai drumsti vandenį ir visiems įkyri? 

Taip tarusi ji staiga apsuko mane taip, kad mes abi būtu- 
me atsigręžusios nugara į kitus ir jie negalėtų mūsų matyti. 
Susiginčijome. Kaip tik šis Rūtos gestas, o ne žodžiai staiga 
privertė mane pažiūrėti į viską jos akimis; dabar suvokiau, 
jog Rūta kaip įmanydama stengiasi deramai reprezentuoti ne 
tik save, bet ir mus visus, - tiesiog iš kailio neriasi, kad neap- 
sijuoktume Krisės ir Rodnio akivaizdoje. Man dingtelėjo, jog, 
tai aš dabar menkinu jos autoritetą ir jau buvau beiškelianti ją 
žeminančią sceną. Akimirksniu visa tai supratusi, kumštelė- 
jaujai į petį ir nuėjau prie kitų. Kai grįžome prie automobilio, 


visa mūsų trijulė vėl susėdo lygiai tokia pat tvarka. Tačiau 

dabar mums važiuojant Rūta beveik visą laiką tylėjo, sėdė- 
jo atsirėmusi į užpakalinės sėdynės atlošą, ir netgi tada, kai 
Rodnis ar Krisė ką nors mums šūktelėdavo, atsakinėjo trum- 
pai ir tarsi nenoriai. 

Bet vos tik atsidūrėme tame pajūrio miestelyje, mūsų nuo- 
taika pastebimai pagerėjo. Kelionės tikslą pasiekėme per pa- 
čius priešpiečius, o savo „Roverį“ palikome automobilių aikš- 
telėje netoli mini golfo aikštynų, kur plazdeno daug vėliavėlių. 
Palengva prasigiedrijo, danguje pasirodė saulė. Jei gerai prisi- 
menu, iš pradžių valandėlę visi mes jautėmės tokie linksmi, 
tokie apsvaigę nuo užgriuvusios laisvės, jog daug nesukome 
sau galvos, kodėl apskritai čia atsidūrėme. Vienu tarpu Rod- 
niui netgi išsprūdo keli garsūs susižavėjimo šūksniai, kai jis, 
energingai gestikuliuodamas ir rodydamas mums kelią, ėmė 
žingsniuoti į kalną gatve, iš abiejų pusių apstatyta namų eilė- 
mis bei parduotuvėmis, ir vos pažvelgęs į neaprėpiamą skaid- 
rų dangų žinojai, kad artėji prie jūros. 

Tiesą sakant, kai atsidūrėme prie pat jūros, staiga susi- 
griebėme stovį ant kelio, įsirėžiančio tiesiog į uolas. Iš pirmo 
žvilgsnio atrodė, jog eidami toliau stačia galva nukristume ant 
paplūdimio smėlio, bet persisvėrus per turėklus ir pažvelgus 
žemyn aiškiai buvo galima įžiūrėti uolose iškirstus zigzagais 
vingiuojančius takus, vedančius į pajūrio bulvarą. 

Buvome gerokai išalkę, todėl užsukome į nedidelę kavinai- 
tę, įsikūrusią prie pat uolų krašto, kaip tik tenai, kur prasidėjo 
vienas iš žemyn vedančių pėsčiųjų takų. Kai įėjome, viduje 
lankytojų nebuvo, tik dvi putlokos prijuostes ryšinčios pada- 
vėjos. Jos sėdėjo prie vieno iš stalelių ir rūkė, bet mums pasi- 
rodžius paskubomis pakilo nuo stalo ir dingo virtuvėje, tad 


likome kavinėje visiškai vieni. 

Pasirinkome stalelį pačioje gilumoje, arčiausiai uolų krašto, 
ir kai susėdome, pasijutau taip, tarsi mes iš tiesų kybotume 
virš jūros. Tada šios užeigėlės neturėjau su kuo palyginti, bet 
dabar suprantu, kokia ji buvo mažutė - tik trys ar keturi ne- 
didukai staleliai. Langai buvo atidaryti, - tikriausiai dėl to, 
kad valgomojoje patalpoje nesusikauptų per daug iš virtuvės 
sklindančių kvapų, ir kartkartėmis siūbtelėdavo gaivaus vėjo 
gūsis, priversdamas pleventi popierines reklamas, siūlančias 
puikų šioje kavinėje tiekiamą maistą. Virš prekystalio buvo 
pakabinta nemažo formato kartoninė spalvotais flomasteriais 
išrašyta kortelė, kurios viršuje galėjai įžiūrėti žodį look - abie- 
jose „o“ buvo išpiešta atidžiai žvelgianti akis. Dabar tokius 
užrašus man tenka matyti taip dažnai, jog net neatkreipiu į 
juos dėmesio, bet tą dieną išvydau pirmą kartą. Todėl nega- 
lėjau atplėšti susižavėjimo pilno žvilgsnio, o kai pažvelgusi į 
Rūtą supratau, kad ir ji nustebusi Žiūri ten pat, staiga mudvi 
abi pratrūkome juoku. Tai buvo jauki ir širdžiai miela akimir- 
ka, galutinai išsklaidžiusi nesmagumą, kuris slėgė krūtinę po 
mūsų susikirtimo keliaujant automobiliu. Tačiau, kaip vėliau 
paaiškėjo, man su Rūta tai buvo pirma ir paskutinė taiki aki- 


mirka per visą šią išvyką. 


Kol atvykome į miestelį, apie „galimuosius“ nė vienas ne- 
užsiminėme, ir aš tikėjausi, jog susėdę prie stalelio pagaliau 
aptarsime šį reikalą iš esmės. Bet vos tik ėmėme valgyti su- 
muštinius, Rodnis užvedė kalbą apie seną jo ir Krisės draugą 
Martiną, kuris prieš metus paliko Ūkį ir dabar gyvena kažkur 
čia, miestelyje. Krisė iškart nusitvėrė šios temos, ir netrukus 


abu veteranai vieną po kito ėmė žerti anekdotus, kokių iš koto 


202 


verčiančių pokštų sugebėdavo iškrėsti Martinas. Mums buvo 
labai sunku nepamesti pasakojimo gijos, bet Krisė ir Rodnis, 
atrodo, laiką leido puikiai. Juodu vis susižvalgydavo, imdavo 
kvatotis, ir nors bandė apsimesti, kad visa tai pasakoja mums, 
vis dėlto buvo akivaizdu, jog visi tie prisiminimai skirti tiek 
juodviem. Kai dabar apie visa tai galvoju, man rodosi, jog 
Ūkyje galiojęs nebylus susitarimas neužsiminti apie jau išva- 
žiavusius mokinius turėjo galioti ir kavinėje, vadinasi, Krisė 
su Rodniu turėjo jo laikytis ir netgi tarpusavyje nekalbėti apie 
savo draugą. Bet tąkart, matyt, jie nesusilaikė ir leido sau pa- 
simėgauti staiga užplūdusiais prisiminimais. 

Kai jie kvatodavosi, aš juokdavausi drauge, kad nepasiro- 
dyčiau nemandagi. Tomis, atrodo, apskritai nesuprato, kas čia 
vyksta, ir retkarčiais trumpai nedrąsiai sukiknodavo, tik bėda, 
kad vis pavėluodavo. O Rūta juokėsi visa gerkle ir energingai 
linkčiojo galva pritardama kiekvienam apie Martiną pasaky- 
tam žodžiui, tarsi būtų jį pažinusi ir dabar viską prisimintų. 
Paskui, kai Krisė mestelėjo miglotą ir sunkiai suprantamą už- 
uominą, — pasakė: „O taip, tas atsitikimas, kai jis nusimovė 
savo džinsus!“ ar panašiai, - Rūta griausmingai nusikvatojo 
ir kryptelėjo galvą į mūsų pusę, tarsi duodama Krisei nebylų 
ženklą: „Nagi, paaiškink Keitei su Tomiu, apie ką kalbame, 
kad irjie galėtų pasismaginti“. Visą laiką tylėjau, bet kai Krisė 
ir Rodnis ėmė svarstyti, ar nereikėtų užeiti aplankyti Martino, 
neištvėrusi gal kiek atžariai paklausiau: 

— O ką Martinas čia veikia? Kam jam butas šitame mies- 
telyje? 

Akimirksniu įsivyravo tyla, o paskui išgirdau, kaip susier- 
zinusi Rūta garsiai atsiduso. Krisė per stalelį pasilenkė prie 


manęs ir tarsi mažam vaikui tyliai paaiškino: 

— Jis čia dirba slaugytoju. Kaip tau atrodo, ką dar Martinas 
čia galėtų veikti? Dabar jis - tikras, visus reikiamus mokymus 
baigęs slaugytojas. 

Mes apsikeitėme iškalbingais žvilgsniais, tada aš tariau: 

— Kaip tik tai ir norėjau pasakyti. Mes negalime taip papra- 
stai nueiti jo aplankyti. 

Atsidususi Krisė linktelėjo galva. 

— Na gerai, tavo tiesa. Iš tikrųjų mums negalima lankyti 
slaugytojų. Žinoma, jei griežtai laikomės nurodymų. Na, bent 
jau nesame skatinami tai daryti. 

Rodnis sukikeno ir pridūrė: 

— Tai jau tikrai nėskatinami. Fui, kaip būtų negražu imti ir 
aplankyti Martiną. 

— Labai negražu, tiesiog bjauru, — pritarė jam Krisė ir, nu- 
taisiusi apsimestinai griežtą veidą, kelis kartus caktelėjo lie- 
žuviu. 

Tada įsiterpė Rūta: 

— O Keitė nemėgsta negražiai elgtis. Tad geriau neikime 
pas Martiną į svečius. 

Tomis tylomis žvelgė į Rūtą, aiškiai sutrikęs ir negalėda- 
mas suprasti, kieno pusę ji palaiko. Aš ir pati nebuvau tikra, 
kad manąją. Staiga man toptelėjo, jog Rūtai tikriausiai nepa- 
tiktų, jei pamiršę pagrindinį savo išvykos tikslą nukryptume 
į šoną, vadinasi, nors ir nenoriai, ji turėtų pritarti man. Nusi- 
šypsojau jai, bet ji man tuo pačiu neatsakė. Staiga Tomis pa- 
klausė: 

— Gal gali bent apytikriai pasakyti, kur matei Rūtos „gali- 
mąją“, Rodni? 

— Na... - suglumęs numykė Rodnis, kuriam dabar, kai jau 


atsidūrėme miestelyje, ši tema, atrodo, nebuvo tokia įdomi, 

ir aš pastebėjau, kaip Rūtos veidu nuslinko išgąsčio šešėlis. 
Pagaliau Rodnis paaiškino: - Pamačiau ją, kai pasiekęs beveik 
patį Aukštutinės gatvės galą įsukau į vieną iš šoninių gatvelių. 
Aišku, gali būti, kad šiandien tai moteriai kaip tik laisva die- 
na. - Paskui, kai nė vienas iš mūsų nepratarė nė žodžio, jis dar 
pridūrė: - Matote, kartais biuro darbuotojai gauna atostogų. 
Jie ne kasdien sėdi darbe. 

Kai jis tai pasakė, pajutau, kaip per mano kūną ritasi bai- 
mės banga: išsigandau, kad mes viską neteisingai supratome 
ir įvertinome. Veteranai — tai mes Žinojome ir anksčiau - daž- 
nai šnekėdavo apie „galimuosius“ ieškodami preteksto kur 
nors išvykti, bet iš tikrųjų nė negalvojo rimtai jų ieškoti. Rūtą 
apnikusios mintys irgi, matyt, buvo labai panašios, nes dabar 
ji nė nebandė slėpti savo nerimo. Paskui vis dėlto susitvardė ir 
nusijuokė, apsimesdama Rodnio paaiškinimą supratusi kaip 
pokštą. 

Ir tada Krisė, nutaisiusi visiškai rimtą balsą, tarė: 

- Žinai, Rūta, juk visai gali būti, jog po kelerių metų mes 
atvažiuosime čia aplankyti tavęs. Gal tu dirbsi puikiame biu- 
re... Nemanau, kad kas nors galės uždrausti mums tave ap- 
lankyti. 

— Aišku, negalės, - paskubėjo pritarti Rūta. - Galėsite pas 
mane užsukti, kada tik panorėsite. 

— Tikiuosi, - įsiterpė Rodnis, - kad nėra jokių taisyklių, 
draudžiančių matytis su biure dirbančiais žmonėmis. - Ir stai- 
ga nusijuokęs pridūrė: - Nors iš tikrųjų mes nežinome. Dar 
nesame aplankę nė vieno dirbančio kontoroje. 

— Viskas bus gerai, - patikino Rūta. - Jie leis jums mane ap- 
lankyti. Galite atvažiuoti visi. Išskyrus, žinoma, Tomį. 


Tomis nustebęs net loštelėjo. 

— Kodėl man negalima? 

— Nes tu ir taip kasdien būsi su manim, kvailuti, - švelniai 
paaiškino Rūta. - Tave aš pasiliksiu. 

Mes visi nusijuokėme, tik Tomis kaip paprastai vėl pavė- 
lavo. 

— Neseniai girdėjau kalbant apie vieną merginą, kuri dabar 
gyvena Velse, - pakeitė temą Krisė. - Ji irgi iš Hailšemo, tik 
išvažiavo keleriais metais anksčiau nei jūs. Atrodo, dabar ji 
dirba drabužių parduotuvėje. Geroje madingų drabužių par- 
duotuvėje. 

Mes visi pritariamai kažką sumurmėjome ir trumpai tarsi 
užsisvajojome, leisdami savo mintims skrajoti padebesiais. 

— Hailšemas yra Hailšemas, - pagaliau mąsliai pratarė 
Rodnis ir tarsi negalėdamas patikėti, jog visa tai tiesa, pakrai- 
pė galvą. 

— Be to, buvo ir dar vienas žmogus, - kreipėsi Krisė į Rūtą, — 
tasai vaikinas, apie kurį aną dieną mums pasakojai. Keleriais 
metais už tave vyresnis, dabar dirba automobilių aikštelės 
prižiūrėtoju. 

Rūta, apie kažką užsigalvojusi, tylomis linktelėjo. Pama- 
niau turinti bent žvilgsniu perspėti Tomį, bet man dar nespė- 
jus atsigręžti jis jau prabilo. 

— Kas tas vaikinas? - aiškiai suglumęs paklausė jis. 

— Juk pats Žinai, Tomi, - paskubėjau įsiterpti aš. 

Man atrodė pernelyg rizikinga po stalu įspirti jam į koją ar 
bandyti pamerkti akį - Krisė būtų kaipmat pastebėjusi. Todėl, 
įpynusi į savo balsą aiškiai juntamą nuovargio gaidelę, tarsi 
mums visiems iki gyvo kaulo būtų įgrisęs Tomio užmaršu- 
mas, rėžiau tiesiai. Bet jis mano užuominos, atrodo, nesuprato 


ir tik išpūtė akis. 

— Ar mes jį pažįstame? 

— Liaukis, Tomi, nejaugi kiekvieną kartą tau reikia viską 
priminti? — atrėmiau aš. - Gal būtų neblogai, jei pasitikrintum 
atmintį... 

Dabar Tomis pagaliau suprato, kas čia vyksta, ir daugiau 
neištarė nė žodžio. 

Tuo tarpu Krisė kalbėjo toliau: 

— Žinau, kaip man pasisekė, kad patekau į Ūkį. Bet jums, 
Hailšemo mokiniams, dar labiau nuskilo. Matote... - Ji vėl 
palinko į priekį ir pašnibždomis pridūrė: - Yra vienas toks 
dalykas, apie kurį seniai norėjau su jumis pasišnekėti. Bet te- 
nai, Ūkyje, tai tiesiog neįmanoma. Visą laiką kas nors slapčia 
klausosi. 

Ji žvilgsniu apmetė stalelį, prie kurio sėdėjome, o paskui 
nukreipė akis tiesiai į Rūtą. Rodnis irgi įsitempė ir palinko į 
priekį. Ir nuojauta kažkodėl man pakuždėjo, jog kaip tik šis 
pokalbis, - bent jau Krisei ir Rodniui, — ir buvo pats svarbiau- 
sias mūsų išvykos tikslas. 

— Kai mudu su Rodniu buvome Velse, - iš tolo pradėjo 
kalbą Krisė, - išgirdome apie tą merginą, dirbančią drabužių 
parduotuvėje. Bet netrukus apie jus, Hailšemo mokinius, su- 
žinojome ir kai ką daugiau. Mūsų ausis pasiekė gandai, esą 
anksčiau yra buvę atvejų, kai susiklosčius tam tikroms ypatin- 
goms aplinkybėms kai kuriems Hailšemo mokiniams pavyko 
gauti „pratęsimą“. Girdėjome, kad Hailšemo mokyklą baigę 
mokiniai gali to tikėtis, kad jei esi hailšemietis, turi teisę pra- 
šyti atidėti savo donorystės pradžią trejiems ar net ketveriems 
metams. Tai anaiptol nėra lengva, bet kartais jie sutinka tą lai- 
kotarpį pratęsti. Tik reikia juos įtikinti. Tada neprivalai aukoti 


organų tol, kol sieki aukštesnės kvalifikacijos. 

Čia Krisė stabtelėjo ir pažvelgė į mus, gal norėdama pada- 
ryti didesnį įspūdį, o gal tiesiog pasitikrinti, ar mūsų veiduose 
matyti pritarimas. Mudu su Tomiu tikriausiai atrodėme aiš- 
kiai sutrikę, o Rūtos veido išraiška buvo visiškai neutrali, ir iš 
jos niekaip negalėjai spręsti, kas čia iš tikro vyksta. 

— Ir dar girdėjome, - plėtojo savo mintį Krisė, - kad jeigu 
vaikinas ir mergina draugauja, iš tiesų vienas kitą myli ir gali 
savo meilę įrodyti, tai Hailšemo mokyklos vadovai juos atski- 
ria nuo kitų ir leidžia prieš tampant donorais drauge praleisti 
kelerius metus. 

Dabar prie mūsų stalelio įsivyravo kažin kokia keista, vir- 
pulį kelianti atmosfera. 

— Kai buvome Velse, — vėl grįžo prie to paties Krisė, - su- 
tikome ir kelis mokinius iš Baltųjų rūmų. Jie mums užsiminė 
girdėję apie vieną porelę iš Hailšemo. Tasai vaikinas po kelių 
savaičių jau turėjo tapti slaugytoju. Bet jis su savo drauge išva- 
žiavo su kažkuo susitikti ir gavo trejų metų pratęsimą. Jiems 
buvo leista ištisus trejus metus kartu gyventi Baltuosiuose rū- 
muose, - net nereikėjo tęsti pradėtų mokymų. Tik pagalvoki- 
te: treji metai visiškos laisvės — tereikia įrodyti, kad žmonės 
vienas kitą tikrai myli. 

iKrisei ištarus šiuos žodžius staiga pamačiau, jog Rūta pri- 
tariamai linkčioja galva, tarsi būtų tikra šių reikalų žinovė. 
Krisei su Rodniu toks Rūtos elgesys irgi nepraslydo pro akis, 
ir kelias sekundes jie žvelgė į ją tarsi užhipnotizuoti. O aš 
vieną akimirką mintyse pamėginau gyvai įsivaizduoti, kaip 
visus tuos mėnesius iki pat šio momento gyvendami Ūkyje 
Krisė ir Rodnis daugybę kartų vienu du apie tai kalbėjosi 
ir svarstė, kaip čia geriau mūsų apie visa tai išklausinėjus. 


Matyt, iš pradžių juodu apie tai vienas kitam užsimindavo 

nedrąsiai, gūžčiodavo pečiais, pamesdavo tą mintį, bet vi- 
siškai pamiršti negalėjo, tad ir vėl prie jos grįždavo. Mintyse 
mačiau juodu svarstančius, ar nevertėtų apie tai pasikalbėti 
su mumis, tikslinančius savo planą, aptariančius, ką būtent 
reikėtų mums pasakyti. Taigi dar kartą pažvelgiau į Krisę ir 
Rodnį, akimis ryte ryjančius Rūtą, ir iš jų veidų pabandžiau 
susivokti, ko jie siekia. Krisės veide atsispindėjo ir baimė, 
ir viltis. Rodnis man pasirodė dar labiau nepasitikintis sa- 
vimi, tarsi būtų bijojęs lemiamą akimirką leptelėti ką nors 
nederama. 

Tačiau tai nebuvo pirmas kartas. Gandų, jog įmanoma ati- 
dėti donorystę, buvau girdėjusi ir anksčiau. Per pastarąsias 
kelias savaites Ūkyje mano ausis ne kartą buvo pasiekusios 
tokių pokalbių nuotrupos. Bet apie tai tarpusavyje šnekėjosi 
tik veteranai, o kai kambaryje staiga pasirodydavo kas nors iš 
mūsiškių, jie sumišdavo ir nutildavo per pusę žodžio. Tų slap- 
tų pokalbių esmė man buvo aiški, be to, Žinojau, jog tai kaž- 
kaip susiję su mokiniais iš Hailšemo. Ir vis dėlto tik tą dieną, 
sėdėdama kavinėje prie jūros, iki galo suvokiau, kokia svarbi 
kai kuriems veteranams ši tema. 

— Spėju, — iš susijaudinimo šiek tiek virpančiu balsu toliau 
dėstė Krisė, - kad jūs apie tai žinote kur kas daugiau. Juk yra 
taisyklės, tam tikra procedūra ir visa kita. 

Ji ir Rodnis nužvelgė mudu su Tomiu, paskui jų žvilgsniai 
vėl susmigo į Rūtą. 

Ši atsidususi tarė: 

— Na, aišku, jie mums šį tą pasakė. Bet, — čia ji abejingai 
gūžtelėjo pečiais, - apskritai apie „pratęsimą“ mes ne kažin ką 
žinome. Tiesą sakant, niekada rimtai apie tai nesišnekėjome. 


Juk mokytis Hailšeme mums buvo likę visiškai nedaug. 


209 


— O į ką reikia kreiptis? — neiškentęs tiesiai šviesiai paklau- 
sė Rodnis. - Ar jie jums pasakė, į ką turėtumėte kreiptis, jei 
norėtumėte... Na, jei sugalvotumėte paduoti paraišką? 

Rūta vėl patraukė pečiais. 

— Juk aš jums sakiau. Ta tema mokykloje beveik nebuvo 
kalbama. | 

Tarsi instinktyviai Rūta pakėlė akis į mudu su Tomiu tikėda- 
masi paramos ir tikriausiai padarė klaidą, nes Tomis leptelėjo: 

— Jei atvirai, nė nenutuokiu, apie ką jūs čia kalbate. Koks 
„pratęsimas“, kokios dar taisyklės? 

Rūta piktai į jį dėbtelėjo ir skubiai išbėrė: 

— Juk pats žinai, Tomi. Argi negirdėjai visų tų kalbų, kurios 
buvo varinėjamos Hailšeme? 

Bet Tomis užsispyrė kaip ožys ir tik papurtė galvą. 

— Neprisimenu, - kaip kirviu nukirto jis, ir šį kartą ne tik aš, 
bet ir Rūta aiškiai matė, kad jo neapkaltinsi nei užmaršumu, 
nei lėtu mąstymu. — Tikrai neprisimenu, kad Hailšeme apie 
tai būtų kas nors kalbėjęs. 

Tada, nusigręžusi nuo jo, Rūta vėl kreipėsi į Krisę: 

— Matote, nors Tomis mokėsi Hailšeme, iš tiesų negali būti 
laikomas tikru šios mokyklos mokiniu. Mat žmonės kaip įma- 
nydami jo šalinosi, tyčiojosi iš jo, krėsdavo visokiausius pokš- 
tus. Todėl klausinėti Tomio tokių dalykų nėra prasmės. O da- 
bar jau norėčiau eiti ieškoti tos moters, kurią matė Rodnis. 

Staiga Tomio žvilgsnis susidrumstė ir pasidarė toks nuo- 
žmus, kad man net kvapą užgniaužė. Tokio niauraus jo žvilgs- 
nio nebuvau mačiusi jau daugelį metų, - tai buvo tas pats T0- 
mis, kurį bestumdantį stalus klasės draugai anais laikais buvo 
užbarikadavę kabinete. Paskui Tomio žvilgsnis palengva pra- 


giedrėjo, jis pakėlė akis į dangų ir giliai atsiduso. 

Veteranai nieko nepastebėjo, nes kaip tik tuo metu Rūta pa- 
kilo nuo stalo ir ėmė vilktis apsiaustą. Tarsi gavę ženklą, mes 
visi pastūmėme atgal savo kėdes ruošdamiesi eiti, ir kavinėje 
kilo nemenka sumaištis. Kadangi kelionei skirti pinigai buvo 
patikėti man, nuėjau prie baro susimokėti. Kiti vorele pro 
mane išsprūdino laukan, o aš laukdama grąžos stebėjau juos 
visus keturis pro didelius aprasojusius kavinės langus, - mi- 
nančius vienoje vietoje, apšviestus saulės spindulių, tylomis 


žvelgiančius į jūrą. 

ai išėjau iš kavinės, buvo aišku kaip dieną, 
K. susižavėjimas ir entuziazmas, kurį visi 
jautėme vos atvykę į miestelį, išgaravo be pėdsako. Ėjome ty- 
lėdami, Rodnis žingsniavo pirmas ir rodė kelią. Į nedidukes 
šonines gatveles sunkiai prasiskverbdavo saulės spinduliai, o 
šaligatviai buvo tokie siauručiai, kad dažnai būdavome pri- 
versti traukti vienas paskui kitą žąsele. Kai pagaliau atsidūrė- 
me Aukštojoje gatvėje, man iš karto palengvėjo: čia buvo ne- 
palyginti triukšmingiau ir visiškai sugedusi mūsų nuotaika 
ne taip badė akis. Paskui, eidami per pėsčiųjų perėją į saulės 
apšviestą gatvės pusę, matėme, kad Krisė su Rodniu suglau- 
dę galvas dėl kažko tyliai tariasi. Aš mintyse ėmiau svarstyti, 
kiek dėl mus gaubiančios prastos atmosferos kaltas tų dvi- 
ejų veteranų įsitikinimas, esą mes nuo jų slepiame didžiąją 
Hailšemo paslaptį, o kiek - Rūtos nepasitenkinimas Tomio 
elgesiu. 

Kai nusigavome į kitą Aukštosios gatvės pusę, Krisė mums 
pareiškė, kad juodu su Rodniu ketina eiti pirkti gimtadienio 
atvirukų. Rūtai iš nuostabos tiesiog lūpa atvipo, o Krisė lyg 


niekur nieko pridūrė: 

— Mes visada perkame iš karto daug. Taip pigiau. Be to, kai 
priartėja kieno nors gimtadienis, tokio atviruko greitosiomis 
niekur neįmanoma gauti. - Ir, mostelėjusi ranka Woolworth 
prekybos centro link, dar pridėjo: - Čia galima už labai pa- 
dorią kainą nusipirkti puikiausių atvirukų. 

Rodnis pritariamai pakinkavo galva, o man dingtelėjo, kad 
nors jis ir šypsosi, ta šypsena sumišusi su nenugalimu noru iš 
mūsų pasityčioti. 

- Žinoma, - paaiškino jis, - paskui turi krūvą vienodų atvi- 
rukų, bet ant kiekvieno gali ką nors pripiešti. Na, suprantate, 
kad atrodytų išskirtiniai. 

Dabar abu veteranai stoviniavo vidury šaligatvio, kartkar- 
tėmis žingtelėdami į šalį ir praleisdami Žmones, stumiančius 
vaikiškas sulankstomas kėdutes ant ratukų, ir laukdami, ar 
pykčiu, bet supranta, jog be Rodnio pagalbos, šiaip ar taip, ne 
kažin ką nuveiksime. 

Taigi mes nuėjome į Woolworth prekybos centrą, ir mano 
dėmesys nukrypo visai kitur. Net ir dabar labai mėgstu lanky- 
tis tokiose vietose: man be galo patinka vaikščioti po didžiules 
parduotuves, kur eilėmis išsirikiavusiose lentynose pridėta 
didelių plastikinių žaislų, įvairioms progoms tinkančių atvi- 
ruūkų, krūvos kosmetikos, o kur nors netgi pastatyta būdelė, 
kurioje galima pasidaryti nuotrauką. Dar ir dabar, jei tik esu 
mieste ir turiu šiek tiek laisvo laiko, mielai užeinu į tokias par- 
duotuves, kur gali sau vaikštinėti ir tiesiog žvalgytis, kur ne- 
būtina ką nors pirkti, o pardavėjai dėl to nevarsto tavęs šnai- 
rais Žvilgsniais. 

Taigi mes užsukome į prekybos centrą ir neilgai trukus 


pasklidome kas sau - patraukėme prie skirtingų prekių pri- 

krautų lentynų. Rodnis stabtelėjo prie pat įėjimo, kur stovė- 
jo stelažas su atvirukais, o parduotuvės gilumoje pastebėjau 
Tomį, sustojusį tiesiai po didžiuliu kažkokios popgrupės 
plakatu, besirausiantį po muzikos įrašų kasetes. Maždaug 
po dešimties minučių, jau atsidūrusi beveik pačiame pre- 
kybos salės gale, jei atmintis manęs neapgauna, išgirdau 
Rūtos balsą ir patraukiau į tą pusę. Jau buvau bepasukan- 
ti prie stelažo, kuriame sukrauti minkšti pūkuoti žaislai ir 
gražiai į dėžes supakuotos dėlionės, tik staiga susivokiau, 
kad kitame jo gale stovi Rūta su Krise ir kalbasi akis į akį. Iš 
pradžių nė nežinojau, kaip man elgtis: trukdyti joms neno- 
rėjau, bet mums visiems jau buvo laikas eiti, tad negalėjau 
tiesiog apsisukti ir patraukti į kitą pusę. Teko likti ten, kur 
stovėjau, apsimesti, kad apžiūrinėju dėliones, ir laukti, kol 
jiedvi mane pastebės. 

Ir kaip tik tą akimirką supratau, kad jiedvi vėl grįžo prie ką 
tik mūsų gvildentos temos. Krisė, gerokai prislopinusi balsą, 
kalbėjo: 

— Bet kaip gali būti, jog per visą tą laiką apie tai visai negal- 
vojote, nekūrėte planų ir nesukote sau galvos, kaip juos įgy- 
vendinti? Argi nemąstėte, į ką reikia kreiptis ir panašiai? 

— Tu nesupranti, - atrėmė Rūta. - Jei būtum iš Hailšemo, to- 
kių dalykų nė neklausinėtum. Mums visa tai neatrodė svarbu. 
Man rodos, mes visuomet žinojome, kad jei kada nors rimtai su- 
sidomėsime tokia galimybe, tereikės pasiųsti žinią į Hailšemą... 

Staiga Rūta pastebėjo mane ir nutilo per pusę žodžio. Kai 
padėjau dėlionę į lentyną ir ėmiau artintis prie Rūtos ir Kri- 
sės, jos abi piktai į mane pašnairavo, tarsi būčiau netyčia už- 
klupusi jas darant ką nors nederama, ir išsiskyrusios nuėjo į 


priešingas puses. 

— Rodos, mums jau laikas eiti, - tariau apsimetusi, jog nie- 
ko negirdėjau. 

Bet apkvailinti Rūtos nepasisekė. Kai visi kiti išėjo iš pre- 
kybos centro, ji mane apdovanojo dar vienu nuožmiu ir pa- 
niekos pilnu žvilgsniu. 

Tad kai vėl atsidūrėme gatvėje ir nusekėme paskui Rodnį, 
tebeieškantį biuro, kuriame prieš mėnesį buvo matęs Rūtos 
„galimąją“, visų mūsų nuotaika buvo dar prastesnė. Žinoma, 
jos nepraskaidrino ir tai, jog Rodniui vis nesisekė rasti reikia- 
mos gatvelės. Bent keturis kartus jis, visiškai pasitikėdamas 
savimi, iš Aukštosios gatvės suko į šoninę gatvelę, eidavo ja 
tol, kol pasibaigdavo parduotuvės ir ten įsikūrusios kontoros, 
o paskui mums visiems tekdavo grįžti atgal. Neilgai trukus 
Rodnis ėmė nervintis, teisintis ir jau buvo bepasiduodąs. Bet 
galų gale jis tą biurą rado. 

Mes ir vėl apsisukę pėdinome atgal Aukštosios gatvės link, 
tik staiga Rodnis sustojo kaip įbestas. Ir netaręs nė žodžio mos- 
telėjo ranka, rodydamas mums kontorą kitoje gatvės pusėje. 

Taip, tai buvo kaip tik toks biuras, kokio ieškojome. Tiesa, 
jis neatrodė visiškai taip pat kaip anas, mūsų matytas žurna- 
lo reklaminėje nuotraukoje, bet vis dėlto buvo labai panašus. 
Visa jo fasadinė siena, beveik iki pat žemės, buvo iš stiklo, ir 
praeivis užmetęs akį nesunkiai galėjo pažvelgti vidun: ten 
buvo didelė erdvi ir atvira patalpa, kurioje stovėjo gal tuzinas 
stalų, sustatytų taip, kad priminė raidę „L“. Mūsų žvilgsniai 
dar užkliuvo už kambarinių gėlių vazonuose, spindinčios 
biuro įrangos ir stalinių lempų gaubtais žemyn. Vieni biuro 
darbuotojai vaikštinėjo tarp stalų, kiti stovėjo atsirėmę į per- 
tvarėles, plepėjo, laidė sąmojus, dar kiti, sustūmę į krūvą savo 


sukamąsias kėdes, mėgavosi kava ir sumuštiniais. 

— Tik pažiūrėkite, - pratarė Tomis, - juk dabar pietų per- 
trauka, o jie iš biuro nė kojos nekelia. Ką gi, irgi neblogai. 

Stovėjome ir niekaip negalėjome atplėšti akių nuo biuro, 
kuris mums atrodė esąs nuostabus, jaukus ir visiškai uždaras 
pasaulis. Pažvelgiau į Rūtą ir pamačiau, kaip išgąstingas jos 
žvilgsnis slysta per žmonių veidus už stiklo. 

— Nagi, Rodai, - paragino Krisė, - tai kuri iš jų Rūtos „ga- 
limoji“? 

Šiuos žodžius ji ištarė neslėpdama sarkazmo, tarsi būtų 
tikra, kad jos vaikinas apsiriko. Bet Rodnis, staiga labai susi- 
jaudinęs, virpančiu balsu pratarė: 

— Ogi štai ta. Aname kampe. Su mėlynu kostiumėliu. Ta, 
kuri kaip tik šnekasi su stamboka moterimi raudonais drabu- 
žiais. 

Iš pradžių sunku buvo patikėti, bet kuo ilgiau į tą moterį 
žiūrėjome, tuo tvirtesnis darėsi mūsų įsitikinimas, kad pana- 
šumų tarp jos ir Rūtos tikrai yra. Tai moteriai galėjo būti apie 
penkiasdešimt, jos figūra vis dar buvo grakšti. Plaukai buvo 
tamsesni nei Rūtos, - žinoma, galėjo būti nudažyti, - ir surišti 
į paprasčiausią uodegą, kokią mėgo nešioti ir Rūta. Ji kaip tik 
juokėsi iš to, ką jai sako raudonai apsirengusi draugė, ir jos 
veidas, ypač tą akimirką, kai baigdama juoktis ji papurtė gal- 
vą, mums pasirodė panašus, netgi labai panašus į Rūtos. 

Mes visi stebėjome ją netardami nė žodžio. Paskui staiga 
tarsi atitokome ir susivokėme, kad kelios kitame biuro karšte 
stovinčios moterys atkreipė į mus dėmesį. Viena iš jų netgi 
kilstelėjo ranką ir neryžtingai mums pamojavo. Mes akimirks- 


niu grįžome į tikrovę ir nervingai kikendami dėjome į kojas. 

Šiek tiek paėjėję gatve sustojome ir - gal todėl, jog buvome su- 
sijaudinę, - prašnekome visi iškart, išskyrus Rūtą, kuri stovėjo 
tyli, netardama nė žodžio. Tą akimirką iš jos veido išraiškos 
negalėjai pasakyti nieko: Rūta tikrai neatrodė nusivylusi, bet 
ir nedžiūgavo. Ji santūriai šypsojosi, kaip šypsotųsi šeimos 
motina, kuri prieš pratardama žodį dar kartą viską gerai ap- 
svarsto, o vaikai šokinėja aplink ją, rėkauja ir maldaute mal- 
dauja, kad ji pagaliau ištartų: „Na gerai, leidžiu“. Dar kelias 
minutes taip stovėjome, kiekvienas iš mūsų atvirai išklojo, ką 
apie visa tai mano, ir aš nuoširdžiai džiaugiausi galėdama 
pritarti kitų nuomonei, jog toji moteris, be jokios abejonės, 
panaši į Rūtą. Tiesą sakant, mums visiems tarsi akmuo nuo 
širdies nusirito, mat slapčia kiekvienas buvo nusiteikęs patir- 
ti nusivylimą. Tačiau dabar galėjome ramiai grįžti į Ūkį, Rūta 
drąsiai galėjo pasakoti ką mačiusi, o mes jos žodžius ramia 
sąžine galėjome patvirtinti. Juolab kad ir kontoros gyveni- 
mas, kuriam, regis, priklausė toji moteris, buvo labai panašus 
į tą, apie kurį svajojo ir dažnai sau įsivaizduodavo Rūta. Nors 
tą dieną mes išgyvenome nemalonią trintį, giliai širdyje nė 
vienas nenorėjo, kad Rūta į Ūkį grįžtų prislėgta ir nusimi- 
nusi. Dabar, kai viskas baigėsi gerai, mums labai palengvėjo. 
Neabejoju, kad viskas būtų taip ir buvę, jei šį reikalą tada bū- 
tume baigę. 

Bet Rūta tarė: 

— Atsisėskime čia, ant šitos betoninės sienelės. Tik kelioms 
minutėms. Kai tik jos mus pamirš, galėsime grįžti ir dar kartą 
užmesti akį į biurą. 

Mes sutikome, bet dar bežingsniuojant prie žemos betoni- 
nės sienelės prie nedidukės automobilių aikštelės, kurią mums 


parodė Rūta, Krisė - gal kiek per įkyriai — sučiauškėjo: 

— Mums visai nereikia ten dar kartą grįžti. Juk sutarėme, 
kad ta moteris - tavo „galimoji“. O ir pats biuras nuostabus. 
Tikrai. 

— Palaukim kelias minutes, - nenusileido Rūta. - O tada 
dar kartą tenai grįžkim. 

Aš pati ant sienelės nesėdau, nes jos viršus buvo drėgnas 
ir aptrupėjęs, be to, man toptelėjo, jog bet kurią minutę čia 
gali kas nors pasirodyti ir mus aprėkti, kad ant jos sėdime. 
O Rūta užsilipo ant sienelės ir atsisėdo nuleidusi kojas abipus, 
tarsi jotų raita. Dar ir dabar mano atmintyje išlikę labai ryškūs 
tų dešimties ar penkiolikos mūsų ten praleistų minučių vaiz- 
dai... Apie Rūtos „galimąją“ daugiau niekas nė žodžiu neuž- 
simena; visi apsimetame turį kaip nors prastumti laiką, tarsi 
apžiūrinėdami miestą būtume sustoję pasigėrėti prieš akis at- 
sivėrusia gražia panorama. Rodnis, norėdamas parodyti, kaip 
puikiai jaučiasi, sušoka trumpą improvizuotą šokį, paskui 
užsilipa ant sienelės, eina jos viršumi ištiesęs į šonus rankas, 
balansuodamas, ir staiga tyčia nukrenta. Tomis laido nekaltus 
sąmojus apie einančius pro šalį žmones, ir nors pokštai nela- 
bai vykę, mes vis tiek juokiamės. Tik Rūta sėdi apsupta mūsų, 
apsižergusi betoninę sienelę, ir tyli kaip žuvis. Iš jos veido ne- 
išnyksta santūri šypsena, bet kūnas tarsi sustingęs. Vėjelis tar- 
šo Rūtos plaukus, o ryški Žiemos saulė verčia ją prisimerkti, 
tad nė nesuprasi, ar ji šypsosi girdėdama mūsų kvailiones ar 
tiesiog sėdi šiek tiek prasiviepusi, nes į veidą spigina saulė. 
Štai kokie vaizdai išliko mano atmintyje, kaip mes stūmėme 
laiką prie tos automobilių aikštelės. Mes laukėme, kada Rūta 
pagaliau nuspręs vėl grįžti prie biuro ir antrą kartą gerai jį 
apžiūrėti. Bet apsispręsti ji taip ir nespėjo, nes toliau įvykiai 


pakrypo kiek netikėta linkme. 

Tomis, kuris drauge su Rodniu vaikščiojo sienos viršumi, 
staiga nušoko žemėn ir nuščiuvo. Ir tarstelėjo: 

— Tai ji. Ta pati moteris. 

Viską metę, mes sužiurome į tolumoje pasirodžiusį mo- 
ters siluetą, iš biuro pusės artėjantį mūsų link. Dabar ji vilkėjo 
šviesų kremo spalvos apsiaustą ir eidama vis bandė užsegti 
portfelį. Sagtis vis nenorėjo pasiduoti, ir moteris tai sulėtinda- 
vo žingsnį, tai vėl imdavo eiti greičiau. Mes kaip apduję ste- 
bėjome ją, einančią į kitą gatvės pusę. Paskui, kai ji jau buvo 
beįsukanti į Aukštąją gatvę, Rūta nušoko žemėn ir energingai 
mus paragino: | 

— Pažiūrėkim, kur ji eis. 

Akimirksniu atitokę, patraukėme paskui Rūtos „galimąją“. 
Tiesą sakant, Krisei netgi teko mus apraminti ir priminti, kad 
sulėtintume žingsnį, nes žmonės galėjo pamanyti, jog esame 
gauja gatvės plėšikų, nutarusių sudoroti vargšę moterį. Laiky- 
damiesi deramo atstumo, kikendami, trumpai pasislėpdami 
už kitų ta pačia kryptimi einančių žmonių, išsisklaidydami ir 
tuojau pat vėl susiburdami, nusekėme paskui ją Aukštąja gat- 
ve. Turėjo būti maždaug antra valanda popiet, nes šaligatviai 
buvo grūste prisigrūdę pirkėjų. Kartais mums net atrodydavo, 
jog pametėme ją iš akių, bet paskui vėl prisivydavome, o kai 
ji užeidavo į kokią parduotuvę, trainiojomės netoli vitrinos, 
nuolat sprausdamiesi pro stumiamus vaikiškus vežimėlius ir 
senus nevikrius žmones, kol ji vėl pasirodydavo gatvėje. 

Paskui, dar kiek pažingsniavusi Aukštąja gatve, moteris 
įsuko į vieną iš skersgatvių, vedančių į miesto dalį prie jūros. 
Krisė jau ėmė nerimauti, kad dabar, kai negalime įsimaišyti 
į minią, ji netruks mus pastebėti, bet Rūta ėjo toliau, ir mes 


sekėme paskui ją. 

Galų gale įsukome į siaurą šoninę gatvelę, kurioje irgi buvo 
viena kita parduotuvėlė, bet šiaip jau iš abiejų pusių rikiavosi 
gyvenamieji namai. Čia ir vėl turėjome traukti vorele, o kai 
pamatydavome priešpriešiais gatve atriedantį furgoną, turė- 
davome prisispausti prie namų sienų, kad jis galėtų prava- 
žiuoti. Neilgai trukus gatvelėje liko tik moteris ir mes, ir jeigu 
ji būtų atsigręžusi, tikrai būtų mus pastebėjusi. Bet ji, nutolusi 
nuo mūsų gal per tuziną žingsnių, traukė pirmyn, o paskui 
staiga įėjo į parduotuvę, pavadintą Portway Studios. 

Nuo to laiko man teko ten lankytis daugybę kartų. Prieš 
kelerius metus pasikeitė parduotuvės savininkas, ir dabar čia 
prekiaujama įvairiausiais meno dirbiniais: puodynėmis, lėkš- 
tėmis, molinėmis gyvūnų figūrėlėmis. Anuomet abiejuose di- 
deliuose kambariuose buvo prekiaujama vien tvarkingai ant 
sienų sukabintais paveikslais. Bet medinės iškabos virš durų 
niekas taip ir nepakeitė, - ją ten galima pamatyti ir dabar. 
Šiaip ar taip, kai Rodnis atkreipė mūsų dėmesį, jog stoviniuo- 
dami vidury tokios mažos gatvelės tikrai atrodysime įtartinai, 
nusprendėme užsukti vidun. Parduotuvėje bent jau galėjome 
apsimesti žiūrinėjantys paveikslus. 

Įėję vidun pamatėme, kad mūsų sekama biuro darbuotoja 
šnekučiuojasi su kita, daug vyresne moterimi žilais plaukais, 
kuri, kaip mums pasirodė, šitai studijai ir vadovavo. Abi sė- 
dėjo viena priešais kitą prie nediduko stalelio netoli durų, o 
daugiau meno galerijoje nepastebėjome jokio lankytojo. Kai 
vorele pro jas praėjome, nė viena iš moterų neatkreipė į mus 
dėmesio, o mes pasklidome po kambarius ir kaip įmanydami 
stengėmės parodyti, jog grožimės paveikslais. 

Tiesą sakant, nors mano galvoje nuolat sukosi mintys apie 


Rūtos „galimąją“, palengva iš tikro susidomėjau paveikslais 

ir ėmiau mėgautis parduotuvėje tvyrančia ramybės atmos- 
fera. Atrodė, tarsi Aukštosios gatvės šurmulys staiga būtų 
nutolęs per šimtą mylių. Kambario sienos ir lubos buvo pi- 
pirmėtės spalvos, kur ne kur galėjai pastebėti Žvejų tinklo 
fragmentus arba kokią surūdijusią laivo detalę, kybančią 
aukštai, beveik prie pat lubų. Paveikslai, dauguma nutapyti 
tamsiai mėlynais ir žaliais aliejiniais dažais, - irgi buvo mari- 
nistiniai. Gal mus staiga apėmė nuovargis, - šiaip ar taip, iš- 
važiavome dar prieš auštant, - nes netrukus pastebėjau, kad 
ne aš viena užsisvajojau ir mintimis nuklydau visai kitur. Mes 
pasklidome po skirtingus kambario kampus ir apžiūrinėjo- 
me paveikslą po paveikslo, tik kartais pašnibždomis meste- 
lėdami: „Ateik, pasižiūrėk į šitą!“ — ir panašiai. Ir visą laiką 
girdėjome, kad Rūtos „galimoji“ ir ta žila moteris vis nesi- 
liauja šnekėjusios. Nepasakytum, kad jos kalbėjosi pernelyg 
garsiai, bet galerijoje akustika buvo tokia, jog ištartas žodis 
akimoju nuaidėdavo per abu kambarius. Jos šnekėjosi apie 
kažkokį vyrą, kurį abi pažino, apie tai, jog jis nepalaiko san- 
tykių su savo vaikais. Šitaip mums besiklausant ir kartkartė- 
mis vogčia žvilgčiojant abiejų moterų pusėn, kažkas pradėjo 
iš esmės keistis. Aiškiai tai pajutau ir galėjau prisiekti, kad ir 
kitus apėmė lygiai toks pat jausmas. Jei būtume pasitenkinę 
tuo, kad pamatėme Rūtos „galimąją“ pro biuro langą, pa- 
galiau, jei būtume sekę ją per visą miestą, o paskui pametę iš 
akių, būtume galėję grįžti į Ūkį triumfuodami ir jausdamiesi 
esą nugalėtojai. Bet čionai, šioje galerijoje, atsidūrėme per- 
nelyg arti šios moters - daug arčiau, nei iš tikro norėjome. Ir 
kuo ilgiau klausėmės jos kalbančios, kuo ilgiau ją stebėjome, 
tuo mažiau ji mums atrodė panaši į Rūtą. Visi jautėme, kaip 


mūsų širdyse šis įsitikinimas stiprėja, ir galėjau prisiekti, jog 

netgi Rūta, kuri, rodos, atsidėjusi apžiūrinėjo paveikslą ki- 
tame kambario gale, jaučiasi lygiai taip pat. Galbūt kaip tik 
dėl to taip ilgai slampinėjome po galeriją, - tiesiog stengė- 
mės atitolinti tą akimirką, kai turėsime vėl susiburti ir viską 
apsvarstyti. 

Staiga moteris pakilusi išėjo, o mes taip ir likome kur stovė- 
je. Vengėme susitikti vienas kito žvilgsnį. Nė vienam iš mūsų 
nešovė į galvą sekti paskui ją toliau, o dar po kelių sekundžių 
paaiškėjo, jog mes, nors nė vienas nepratarėme nė žodžio, apie 
susidariusią situaciją esame visiškai vieningos nuomonės. 

Galop žilaplaukė moteris pakilo nuo stalelio ir kreipėsi į 
Tomį, kuris kaip tik stovėjo arčiausiai: 

— Tai ypač puikus darbas. Šį paveikslą labiausiai mėgstu. 

Tomis grįžtelėjo į ją ir nusišypsojo. Priėjau ketindama pa- 
dėti jam išsisukti iš keblios padėties, o galerijos savininkė vėl 
pasiteiravo: 

— Arjūs - meno mokyklos studentai? 

— Ne visai, - užbėgusi už akių Tomiui atsakiau aš. - Mes 
tik... Na, mes tik domimės. 

Žilaplaukė ponia draugiškai nusišypsojo ir ėmė mums pa- 
sakoti, kokiais ryšiais su ja yra susijęs dailininkas, nutapęs tą 
paveikslą, į kurį žiūrime. Atskleidė visą ligšiolinį jo profesinės 
karjeros kelią. Savo šnekomis ji bent jau pažadino mus iš tran- 
są primenančios būsenos, ir mes apstojome ją ratu ketindami 
išklausyti jos paskaitą, panašiai kaip Hailšeme apspisdavome 
ką nors pasakojantį mokytoją. Pamačiusi, jog; turi klausytojų, 
žilaplaukė ponia įsivažiavo kaip reikiant, mes linkčiojome gal- 
vomis ir šūkčiojome iš nuostabos, o ji pasakojo, kur kuris pa- 
veikslas buvo nutapytas, kokiu paros metu dailininkas ypač 


mėgdavo dirbti ir kad kai kurie iš šių paveikslų atsirado iš 

karto, be jokių eskizų. Paskui, žinoma, ir jos pamoka baigėsi, 
mes atsidusę padėkojome ir išėjome iš galerijos. 

Gatvelė buvo tokia siaura, jog vėl turėjome traukti išsiri- 
kiavę vorele ir negalėjome iš karto išsamiai aptarti to, kas atsi- 
tiko, bet, man rodos, dėl to visi tik džiaugėmės. Mums.tolstant 
nuo galerijos, pamačiau priekyje žengiantį Rodnį, demonstra- 
tyviai ištiesusį į šonus rankas, tarsi jis būtų tokios pat puikios 
nuotaikos kaip šįryt, kai tik atvykome į miestelį, bet toks el- 
gesys neatrodė labai įtikimas. Kai tik priėjome platesnę gatvę, 
kaipmat visi sustojome ir susispietėme į krūvą. 

Mes ir vėl buvome atsidūrę netoli uolų; vėl, kaip ir anks- 
čiau, pasilenkęs virš turėklų galėjai įžiūrėti zigzagais vingiuo- 
jančius link jūros takelius, tik šį kartą mums dar atsivėrė apa- 
čioje besidriekianti promenada, abipus kurios buvo pristatyta 
lentomis apkaltų kioskelių. 

Kelias minutes tiesiog grožėjomės panorama ir leidome vė- 
jui taršyti plaukus. Rodnis vis dar stengėsi būti linksmas ir 
žvalus, tarsi tylomis būtų nutaręs neleisti, kad visas šis reika- 
las sugadintų išvyką. Ištiesęs ranką jis rodė Krisei kažką toli 
jūroje, beveik prie horizonto linijos. Bet Krisė nuo jo nusigręžė 
ir tarė: 

— Ką gi, manau, dėl vieno dalyko sutariame visi, ar ne? Ta 
moteris - tikrai ne Rūta. - Ir nusijuokusi, uždėjusi ranką Rūtai 
ant peties, pridūrė: - Atleisk. Mes visi tavęs atsiprašome. Bet 
Rodnis čia tikrai niekuo dėtas. Nepasakytum, jog jis neturėjo 
pagrindo taip manyti. Reikia pripažinti, jog kai žiūrėjome į tą 
moterį per įstiklintą biuro fasadą, ji tikrai atrodė kaip... - stai- 
ga ji užsikirto ir vėl palietė Rūtos petį. 

Rūta nieko neatsakė, tik gūžtelėjo pečiais, tarsi norėdama 


nustumti Krisės ranką. Prisimerkusi ji žvelgė kažkur į tolį, ne 

tiek į tyvuliuojančią jūrą, kiek į dangų virš jos. Aiškiai mačiau, 
kad ji nusiminusi, bet tam, kuris Rūtos taip gerai nepažino, 
galėjo pasirodyti, kad ji tiesiog susimąsčiusi. 

— Atleisk, Rūta, - atsiprašė Rodnis ir taip pat patapšnojo 
jai per petį. Betjo veide žaidė šypsenėlė, tartum jis nė nebūtų 
pagalvojęs, jog galima jį dėl ko nors kaltinti. Rodnis atsipra- 
šė kaip Žmogus, kuris norėjo padaryti Rūtai paslaugą, bet 
nepavyko. 

Pamenu, tuo momentu žvelgdama į Krisę ir Rodnį pa- 
galvojau, kad jie vis dėlto geri žmonės. Tam tikra prasme jie 
buvo malonūs ir savaip stengėsi Rūtą pralinksminti. Bet kar- 
tu, - nors šnekėjosi tik jie trys, o mudu su Tomiu nepratarėme 
nė žodžio, - prisimenu pajutusi apmaudą, kad Rūtai taip ne- 
pasisekė. Mat nors Krisė ir Rodnis Rūtą užjautė, aiškiai ma- 
čiau, jog giliai širdyje jiems gerokai palengvėjo. Juodu buvo 
patenkinti, kad viskas pasisuko šitaip ir kad jiems tenka Rūtą 
guosti, o ne pasitraukti į šalį ir tik stebėti, kaip jos širdyje at- 
gyja ir stiprėja taip ilgai tylomis puoselėtos viltys. Juodu leng- 
viau atsikvėpė, nes dabar nereikėjo stoti akistaton su mintimi, 
kuri juos žavėjo, nedavė ramybės ir vis dėlto baugino, - su 
mintimi, kad mums, buvusiems Hailšemo mokiniams, atsive- 
ria tokios plačios galimybės, kokių niekada neturės jie patys. 
Prisimenu tuomet pagalvojusi, kaip labai Krisė ir Rodnis ski- 
riasi nuo mūsų trijų. 

Paskui Tomis pasakė: 

— Na ir kas? Koks skirtumas? Mes truputį pasilinksmino- 
me, ir tiek. 

— Galbūt tau visa tai tebuvo pasilinksminimas, - šaltai at- 
kirto Rūta, vis dar neatitraukdama akių nuo horizonto. - Jeigu 


būtume ieškoję tavo „galimojo“, tikriausiai taip nemanytum. 

— Manyčiau, - nepasidavė Tomis. - Juk tai neturi jokios 
prasmės. Netgi jei būtum suradusi savo „galimąją“, būtent tą 
moterį, kuri buvo tavo modelis, — netgi tuomet nesuprasčiau, 
ką tai keičia. 

— Ačiū, tu man labai padėjai, Tomi, - mestelėjo Rūta. 

— Bet juk Tomis sako tiesą, - įsiterpiau aš. - Juk būtų kvai- 
la manyti, kad tavo gyvenimas bus lygiai toks pat kaip tavo 
„galimosios“. Aš visiškai pritariu Tomiui. Tai tik žaidimas. Į šį 
reikalą neturėtume žiūrėti pernelyg rimtai. 

Tada ir aš ištiesusi ranką paliečiau Rūtos petį. Norėjau, 
kad ji pajustų aiškų skirtumą tarp Krisės su Rodniu ir manojo 
prisilietimo, todėl sąmoningai prisiliečiau prie tos pat vietos, 
kurią buvo palietę jie. Tikėjausi iš Rūtos kokio nors atsakymo, 
kokio nors ženklo, patvirtinančio, jog mudu su Tomiu ją su- 
prantame kur kas geriau, nei abu veteranai. Bet ji stovėjo kaip 
uola ir visiškai nereagavo, - netgi netrūktelėjo peties, kaip pri- 
silietus Krisei. 

Girdėjau, kaip man už nugaros Rodniš neramiai Žingsniuo- 
ja ir protarpiais garsiai šnopšteli leisdamas suprasti, kad čia, 
pučiant stiprokam vėjui, palengva darosi šalta. 

— Na, tai ar eisime aplankyti Martino? — neiškentęs paga- 
liau paklausė jis. - Jo butas čia pat, ana už tų namų. 

Rūta giliai atsiduso ir atsigręžusi į mus tarė: 

— Jei atvirai, aš ir pati Žinojau, kad visa tai - gryna kvailystė. 

— Taigi, - nuoširdžiai pritarė jai Tomis, - linksmas Žaidi- 
mas, ir tiek. 

Bet susierzinusi Rūta tik pervėrė jį nuožmiu žvilgsniu. 

— Prašau, Tomi, užsičiaupk su savo „linksmais žaidimais“. 
Niekas čia tavęs nesiklauso, - tėškė ji ir pasisukusi į Krisę su 


Rodniu pridūrė: - Tik iš pradžių, kai užsiminėte apie mano 

„galimąją“, nenorėjau jums to sakyti. Bet juk visi suprantame, 
kad tai negali būti toji moteris. Jie niekada - niekada - nenau- 
doja tokių žmonių. Patys pagalvokite. Kodėl ji turėtų sutikti? 
Juk visi tai žinome, tad kodėl nepasakome tiesiai šviesiai? Mes 
„nukopijuoti“ visai ne nuo tokių... 

— Rūta, — ryžtingai įsikišau aš. - Rūta, nereikia. 

Bet ji buvo jau įsivažiavusi ir kalbėjo toliau: 

— Mes visi tai žinome. Mūsų modeliai - padugnės. Narko- 
manai, prostitutės, alkoholikai, valkatos. Galbūt - ir kaliniai, 
jei tik nėra visiški psichopatai. Štai kokia mūsų kilmės isto- 
rija. Juk mes visi tai žinome, tad kodėl gi nepasakius to bal- 
su? Sakote, toji moteris - mano „galimoji“? Liaukitės! Taip, 
Tomis visiškai teisus. Tai viso labo žaidimas. Pažaiskime ir 
trumpai įsivaizduokime, jog taip galėtų būti. O ta kita mo- 
teris, mano „galimosios“ draugė, toji žilaplaukė galerijos 
savininkė... Ji manė, kad mes - dailės studentai. Gal manote, 
kad ji būtų su mumis kalbėjusis, jei būtų Žinojusi, kas iš tie- 
sų esame? Kaip jums atrodo, ką ji būtų atsakiusi, jei būtume 
ėmę ir paklausę: „Atleiskite, kaip manote, ar jūsų draugė ne- 
galėjo būti vieno iš klonuotųjų donorė?“ Ji būtų išgrūdusi 
mus lauk. Juk puikiai tai žinome, tad kam slėpti? Jei norite 
ieškoti savo „galimųjų“, jei tikrai trokštate juos rasti, turite 
žvalgytis po kanalizaciją, knistis šiukšlių dėžėse, nepamiršti 
užmesti akį į klozetą, - nes kaip tik iš ten mes visi atėjome į 
Šį pasaulį. 

— Rūta, - pabrėžtinai ramiai ištarė Rodnis, nors jo balse 
buvo aiškiai justi perspėjimas, - pamirškime visa tai ir eime 
aplankyti Martino. Šiandien jam laisva popietė. Jis tau patiks, 
jis - tikras juokdarys. 


Krisė apkabino Rūtą per pečius ir pridūrė: 

— Eime, Rūta. Paklausykime Rodnio. Eime. 

Rūta atsistojo ir Rodnis palengva ėmė žingsniuoti. 

— Ką gi, jūs galite eiti, - tyliai ištariau aš. - O aš nenoriu. 

Staiga Rūta atsigręžė ir atidžiai į mane pažvelgusi mes- 
telėjo: 

— Na, kąjūs pasakysite? Kas dabar jaučiasi nusivylęs? 

— Aš visai nenusiminiau. Bet tu, Rūta, tu kartais pliurpi 
grynas nesąmones. 

— Ak, tik pažiūrėkite, kaip ji susisielojo. Vargšelė Keitė. Jai 
niekad nepatiko klausytis tiesos žodžių. 

— Su tavo „tiesos žodžiais“ visa tai neturi nieko bendra. Tie- 
siog neturiu jokio noro eiti į svečius pas slaugytoją. Mums to 
daryti neleidžiama, be to, - aš to vaikino net nepažįstu. 

Rūta tik gūžtelėjo pečiais ir apsikeitė reikšmingais žvilgs- 
niais su Krise. 

— Ką gi, - pagaliau pareiškė ji, - juk mums visai nebūtina 
nuolat visur vaikščioti kartu. Jei panelytė nenori eiti drauge 
su mumis, tegul neina. Gali kur nors pavaikštinėti ir viena. — 
Tada ji pasilenkė prie Krisės ir prislopintu balsu pridūrė: - Vi- 
sada taip elgiuosi, kai Keitei subjūra nuotaika. Reikia palikti ją 
vieną. Tegul pasivaikšto, kol ūpas pasitaisys. 

— Betiki ketvirtos valandos turi būti prie automobilio, - per- 
spėjo mane Rodnis. - Kitaip teks gaudyti pakeleivingas maši- 
nas. — Ir tuoj pat trumpai nusijuokęs, visiškai pakeitęs toną, 
dar kartą pakvietė: - Liaukis, Keite, nebūk tokia paniurusi. 
Eime su mumis. 

— Tiek to. Eikite vieni. Aš nenoriu. 

Rodnis abejingai gūžtelėjo pečiais ir vėl ėmė žingsniuoti. 
Rūta su Krise nusekė paskui jį, bet Tomis nė nepajudėjo iš vie- 


tos. Tik kai Rūta įrėmė į jį klausiamą žvilgsnį, Tomis jai tarė: 

— Aš lieku su Keite. Jeigu jau vis tiek skiriamės, liksiu su 
Keite. 

Rūta įsiutusi dėbtelėjo į jį, paskui apsisuko ir nuėjo. Krisė 
ir Rodnis irgi sumišę nužvelgė Tomį, o paskui jie visi trys pa- 


traukė toliau. 


15 skys 


udu su Tomiu užsikvempėme ant turėklų ir, 
M. kiti dingo iš akių, grožėjomės panorama. 

— Visa tai šnekos, - galų gale prakalbo jis, o paskui, po 
trumpos minutėlės, dar pridėjo: - Šitaip kalba žmonės, ku- 
riems pasidaro gaila savęs. Bet tai tik plepalai. Mokytojai nie- 
kada nieko mums apie tai neužsiminė. 

Aš ėmiau žingsniuoti į priešingą pusę, nei buvo nuėję Kri- 
sė, Rodnis ir Rūta, o Tomis nusekė man įkandin. 

— Dėl to visiškai neverta nusiminti, - toliau samprotavo 
jis. - Pastaruoju metu Rūta dažnai pliurpia visokias nesą- 
mones. Taip ji nuleidžia garą. Be to, kaip visi jai ir sakėme, 
net jei tame, ką ji šnekėjo, yra bent kiek tiesos, tai vis tiek 
nieko nekeičia. Mūsų modeliai, - kad ir kokie panašūs atro- 
dytų, - su mumis neturi nieko bendra, Keite. Todėl nereikia 
liūdėti. 

— Gerai, - atsakiau aš ir tyčia pečiu stuktelėjau Tomio petį. — 
Gerai jau gerai. 

Nuojauta man sakė, jog einame miesto centro link, bet vi- 
siškai tikra nebuvau. Mintyse bandžiau sugalvoti, kur čia pa- 


kreipus mūsų pokalbį, tik staiga Tomis vėl prakalbo pirmas: 

— Žinai, tame Woolworth prekybos centre, į kurį šiandien 
buvome užsukę... Kai tu drauge su kitais nuklydai į salės gilu- 
mą... Aš bandžiau kai ką surasti. Kai ką tau. 

— Norėjai man išrinkti dovaną? - nustebau aš. - Abejoju, ar 
Rūta bus tuo sužavėta. Nebent jai turi paruošęs dar didesnę. 

— Taip, tam tikra prasme tai būtų buvusi dovana. Tik aš 
to daikto neradau. Neketinau tau šito sakyti, bet dabar... Na, 
dabar turiu galimybę dar kartelį paieškoti. Tik tu turėsi man 
padėti. Aš ne toks patyręs parduotuvių liūtas... 

— Tomi, apie ką tu čia kalbi? Nori man kažką padovanoti ir 
prašai, kad padėčiau išrinkti dovaną? 

— Ne ne, aš puikiai žinau, ko ieškau. Tiesiog... - Čia jis nu- 
sijuokė ir gūžtelėjęs pečiais pridūrė: - Na gerai, nieko tokio 
neatsitiks, jei pasakysiu. Toje parduotuvėje, į kurią buvome 
užsukę, jie turi krūvas muzikos įrašų ir kasečių. Tad ieškojau 
tos, kurią kadaise pametei. Ar dar prisimeni, Keite? Tik bėda, 
jog niekaip negalėjau prisiminti, kas tai per kasetė... 

— Mano kasetė? Nė nežinojau, kad apskritai ką nors apie tai 
girdėjai, Tomi. 

— Aišku, girdėjau. Rūta visų prašė pasižvalgyti, ar kur nors 
jos nepamatys, ir pasakojo, kaip tu nusiminei tą kasetę prara- 
dusi. Todėl ir aš mėginau jos ieškoti. Tada nieko tau nesakiau, 
bet tikrai stengiausi surasti. Pamaniau, jog galėčiau patikrinti 
tas vietas, kur tu negali įeiti. Berniukų miegamuosius ir pa- 
našiai. Pamenu, tos kasetės ieškojau dar ilgai, bet taip ir nesu- 
radau. 

Pakėliau į jį akis ir pajutau, kad bjauri mano nuotaika stai- 
ga kažkur išgaravo. 

— O aš nieko apie tai nežinojau, Tomi. Tu tikrai labai 


mielas. 

— Na, atrodo, ne kažin kiek padėjau. Bet patikėk, tikrai no- 
rėjau tau ją surasti. O kai galų gale jau buvo aišku, jog kasetė 
tikriausiai taip ir neatsiras, mintyse sau tariau, jog vieną dieną 
nuvažiuosiu į Norfolką ir surasiu. 

— Taip, Norfolkas - visų pamirštas užkampis, - tarstelėjau 
aš ir apsižvalgiau aplinkui. - Štai mes ir čia! 

Tomis irgi apsižvalgė, mudu stabtelėjome. Dabar buvome 
atsidūrę kitoje šoninėje gatvelėje, ne tokioje siauroje kaip anks- 
čiau, kai išėjome iš galerijos. Kelias akimirkas demonstratyviai 
žvalgėmės aplink, o tada lyg susitarę prapliupome juoku. 

- Iš tiesų mintis ne tokia jau ir kvaila, - ėmė aiškinti To- 
mis. - Tame Woolworth prekybos centre buvo visokiausių ka- 
sečių su muzikos įrašais, tad pamaniau, jog rasiu ir taviškę. 
Tik, man rodos, ten jos nėra. 

— Tau rodos?! Ak, Tomi, tai nori pasakyti, kad kaip reikiant 
nė nepatikrinai?! 

— Patikrinau, Keite. Tik, matai, nors ir labai apmaudu, aš 
jau nebeprisimenu, kokia tai buvo kasetė... Tenai, Hailše- 
me, rausdavausi kitų berniukų dėžėse, kuriose jie laikė savo 
rinkinius, ir žinojau jos pavadinimą, o dabar tiesiog negaliu 
prisiminti. Dainininkė buvo vardu Džulė Bridžes ar kažkaip 
panašiai... 

— Džudė Bridžvoter. „Sutemų dainos“. 

Tomis niūriai papurtė galvą. 

— Ne, tokios kasetės jie tikrai neturėjo. 

Prunkštelėjusi iš juoko, aš bakstelėjau jam į ranką. Tomis 
stovėjo gerokai sutrikęs, todėl pasakiau jam: 

— Tomi, Woolworth jie ir negali turėti tokių dalykų. Prekybos 
centruose paprastai prekiaujama pačiais naujausiais kūriniais. 


O Džudės Bridžvoter šlovės laikas jau seniai praėjo. Jos kase- 

tė atsitiktinai pateko į Hailšemą ir pasirodė Pardavime. Tokių 
įrašų Woolworth dabar nė su žiburiu nerasi, kvaileli tu! 

— Juk sakiau tau, kad apie tuos dalykus ne kažin ką išma- 
nau. Bet jie ten turi tiek daug kasečių... 

— Gerai, ten buvo kasečių, bet... Na, tiek to. Tu mielas, Tomi, 
kad pagalvojai apie mane. Šiaip ar taip, juk mes Norfolke. 

Mudu ėmėme žingsniuoti toliau, ir Tomis vėl nedrąsiai 
prabilo: 

— Štai kodėl turėjau viską papasakoti. Norėjau padaryti tau 
staigmeną, bet juk tai neturi prasmės. Tiesiog nežinau, kur ieš- 
koti, - netgi dabar, kai priminei albumo pavadinimą. Ką gi, aš 
tau viską papasakojau, tad galėtum man padėti. Kodėl mums 
tos kasetės nepaieškojus drauge? 

— Tomi, ką tu kalbi? - nutaisiau priekaištingą balsą, bet vis 
tiek vos vos laikiausi nesijuokusi. 

— Na, turime visą valandą. Mums tai puiki galimybė. 

— Ak, Tomi, koks tu kvailas. Tu ne juokais tuo tiki, ar ne? 
Visomis tomis pasakomis, kad Norfolke galima rasti kadaise 
pamestus daiktus? 

— Nane, tikėti tai netikiu. Bet jeigu jau esame čia, galėtume 
pasižvalgyti. Juk tu norėtum vėl turėti tą kasetę, ar ne? Ką gi 
mes prarasime? 

— Na gerai. Tu - visiškas kvailys, bet gerai, paieškokime. 

Ir tada, beviltiškai skėstelėjęs rankomis, Tomis paklausė: 

— Ką gi, Keite, tai nuo ko pradėsime? Kaip jau sakiau, nesu 
didelis parduotuvių žinovas. 

— Reikėtų pasižvalgyti komiso parduotuvėse, - minutėlę 
pamąsčiusi pasiūliau aš. - Ten, kur prekiaujama senais dra- 
bužiais ir knygomis. Kartais jie turi ir dėžę su senais muzikos 


įrašais. 

— Gerai, o kur jos, tos komiso parduotuvės? 

Kai dabar užmerkiu akis ir pamėginu mintimis persikelti 
į tą nedidukę šoninę gatvelę, kurioje tąkart mudu su Tomiu 
stovėjome ir svarstėme, kur pradėti savo paieškas, per visą 
mano kūną siūbteli kažin kokia šilta banga. Atrodė, jog staiga 
viskas susidėliojo į savo vietas: atsirado ir laisva valanda, ir 
sumanymas, kaip geriausiai ją praleisti. Turėjau susiimti, kad 
nepradėčiau kvailai kikenti ar nelyginant mažas vaikas šoki- 
nėti tiesiog ant šaligatvio. Ne taip seniai, kai slaugiau Tomį ir 
kartą priminiau mūsų kelionę į Norfolką, jis man prisipažino 
jautęsis lygiai taip pat. Kai tik nusprendėme eiti ieškoti mano 
dingusios kasetės, tą pačią akimirką tarsi vėjo gūsis nupūtė 
šalin visas niūrias mintis, ir rodės, kad nuo šiol tik linksmin- 
simės ir juoksimės. 

Iš pradžių vis užklysdavome ne ten, kur reikia: tos komi- 
so parduotuvės buvo grūste prigrūstos senų dulkių siurblių, 
bet muzikos įrašų nebuvo. Po kurio laiko Tomis nusprendė, 
jog aš ne kažin ką daugiau nutuokiu nei jis, ir pareiškė vėl 
perimąs vadovavimą. Ir tikrai: kaip akla višta grūdą, jis stai- 
ga surado gatvelę, kurioje viena šalia kitos buvo įsikūrusios 
kaip tik tokios komiso parduotuvės, kokių mums reikėjo. 
Jų virtinos lūžte lūžo nuo senų suknelių, rankinių, vaikiškų 
dienoraščių, o kai įėjome vidun, iš karto užuodėme kiek iš- 
sivadėjusį salsvoką kvapą. Čia buvo stirtos apšiurusių kny- 
gų plonais viršeliais, daugybė apdulkėjusių dėžių, pilnų at- 
virukų bei visokiausių pigių karulių. Vienoje parduotuvėje 
buvo prekiaujama vien hipių laikų atributika, kitoje aptiko- 
me daugybę karinių medalių ir kareivių nuotraukų dyku- 
moje. Bet visose jose kur nors kampe stovėjo viena dvi di- 


delės dėžės, pilnos plokštelių ar kasečių su muzikos įrašais. 

Mes kaipmat ėmėme po jas raustis ir, tiesą sakant, nepraėjus 
nė kelioms minutėms Džudė Bridžvoter mums visai išėjo iš 
galvos. Mudu tiesiog puikiai leidome laiką drauge žiūrinė- 
dami visus tuos senus daikčiukus: trumpai išsiskirdavome, 
paskui vėl susitikdavome, o kartais netgi varžydavomės, 
kuris iš mūsų pirmas prisikas prie visokio šlamšto prigrūs- 
tos dėžės, stovinčios kokiame pridulkėjusiame parduotuvės 
kampe, apšviestame vieno kito šykštaus saulės spindulių 
pluošto. 

Ir galop aš ją, žinoma, radau. Mintimis klaidžiodama vi- 
siškai kitur, mechaniškai varčiau krūvoje gulinčias kasetes, 
ir staiga tarp pirštų įkliuvo kaip tik ta, kurios ieškojome, ir 
atrodė ji visiškai taip pat kaip toji, kurią kadaise turėjau: čia 
buvo ir Džudė, ir jos cigaretė, ir koketiškas į barmeną nu- 
kreiptas žvilgsnis, ir tolumoje jai už nugaros neaiškūs pal- 
mių siluetai. 

Ne, aš nešūktelėjau, nors paprastai, ypač netikėtai suradu- 
si gražesnį daiktą, elgiuosi kaip tik taip. Stovėjau ir tylomis 
ar esu patenkinta savo radiniu. Trumpą akimirką mane netgi 
nutvilkė nuojauta, jog visa tai tiesiog klaida. Mat kaip tik ši 
kasetė ir buvo viso mūsų sumanyto žygio pretekstas, o dabar, 
kai laikiau ją rankose, mūsų linksmybės baigėsi. Galbūt todėl, 
didžiai savo pačios nuostabai, iš pradžių tylėjau kaip Žuvis ir 
netgi svarsčiau, ar nevertėtų apsimesti, kad tos kasetės nepa- 
stebėjau. Netgi pasijutau šiek tiek nesmagiai, tarsi jau seniai 
būčiau turėjusi surimtėti ir iš tokių dalykų išaugti. Jau buvau 
bepadedanti kasetę atgal į dėžę ir beuždedanti ant jos kitą. 
Bet jos nugarėlė vis tiek badė man akis, ir galų gale šūktelėjau 


Tomiui, kad prieitų. 

— Tu ją radai? - nuoširdžiai susidomėjęs, bet kartu kiek 
skeptiškai paklausė jis, galbūt dėl to, jog aš nekėliau didelio 
triukšmo. 

Ištraukiau kasetę ir abiem rankom iškėliau iš dėžės. Stai- 
ga pajutau didžiulį pasitenkinimą, ir kone tą pačią akimirką 
mane apėmė ir kitas, daug sunkiau nusakomas jausmas, aky- 
se ėmė tvenktis ašaros. Šiaip taip susitvardžiau ir tik kumšte- 
lėjau Tomiui į ranką. 

— Taip, tai ji, - atsakiau ir tik dabar neslėpdama jaudulio 
nusišypsojau. - Tik pagalvok! Mes ją tikrai radome! 

— Kaip manai, ar tai gali būti ta pati, kurią anuomet turėjai? 
Turiu omenyje, būtent toji? Ta pati, kuri tau tada dingo? 

Pavarčiau kasetę tarp pirštų ir įsitikinau, jog puikiai viską 
prisimenu: ir smulkiausias jos dizaino detales, ir dainų pava- 
dinimus. 

— Iš pažiūros tikrai galėtų būti ta pati, - atsiliepiau, — bet tu- 
riu tau pasakyti, Tomi, kad tokių kasečių išleista tūkstančiai. 

Dabar jau aš pastebėjau, kad Tomis neapsidžiaugė taip, 
kaip buvo galima iš jo tikėtis. 

— Tomi, neatrodo, kad labai džiaugtumeis dėl mano sėk- 
mės, — tariau jam apsimestiniu priekaištingu tonu. 

— Džiaugiuosi dėl tavęs, Keite, tikrai džiaugiuosi. Tiesiog... 
Na, supranti, man būtų labiau patikę, jei kasetę būčiau radęs 
aš pats. - Čia Tomis nusijuokė ir pridūrė: - Anuomet Hailše- 
me, kai tują pametei, aš daug apie tai galvojau ir mintyse ban- 
dydavau įsivaizduoti, kaip viskas būtų, jei aš tą kasetę rasčiau 
ir atneščiau tau. Ką tu pasakytum, kokia būtų tavo veido iš- 
raiška... 

Tomio balsas man pasirodė švelnesnis nei paprastai, o 


akys buvo įbestos tiesiai į plastikinę kasetės dėžutę, kurią 

laikiau rankoje. Staiga aš atitokau ir susigriebiau: be mūsų 
su Tomiu, parduotuvėje daugiau nieko nebuvo, išskyrus už 
prekystalio sėdintį senį, visą savo dėmesį sutelkusį į kaž- 
kokius dokumentus. Mes stovėjome pačioje parduotuvės 
gilumoje, užsilipę ant neaukštos pakylos, ir ši vieta atrodė 
kiek tamsesnė bei nuošalesnė, tarsi senis sąmoningai būtų 
vengęs galvoti apie ten esančias prekes ir mintyse lyg už- 
uolaida atskyręs ją nuo visos patalpos. Dar kelias sekundes 
Tomis stovėjo tarsi apsvaigęs ir, kaip supratau, mintyse dar 
kartą perkratydamas senas savo fantazijas, kaip jis man grą- 
žina rastą kasetę. Tik staiga jis atitoko iš ištraukė radinį man 
iš rankų. 

— Ką gi, jeigu jau nesuradau, tai galėsiu tau ją bent nupirk- 
ti, - šyptelėjęs pareiškė ir nespėjus man paprieštarauti žengė 
prie kasos. 

Aš dar kiek pavaikštinėjau, pasižvalgiau kitame parduo- 
tuvės gale, o senis tuo tarpu aptarnavo Tomį. Man vis dar 
buvo labai gaila, kad taip greitai suradome ko ieškoję. Tik 
vėliau, kai grįžome į Ūkį ir aš užsidariau viena savo kam- 
baryje, iš tikrųjų ėmiau džiaugtis, jog vėl turiu tą kasetę, o 
ypač savo mėgstamą dainą. Jau tada ji kėlė man nostalgiškus 
prisiminimus, o ir dabar, kartkartėmis ją išsitraukusi ir ėmu- 
si apžiūrinėti, mintimis grįžtu į Norfolke praleistą popietę ir 


Hailšemo laikus. 


Kai mudu išėjome iš komiso parduotuvės, labai norėjau vėl 
susigrąžinti ankstesnę nerūpestingą, galima sakyti, kone be- 
protišką nuotaiką. Mėginau pajuokauti, bet Tomis buvo nu- 


grimzdęs į savo mintis ir man neatsakė. 

EĖmėme kilti taku gana stačion įkalnėn ir priekyje, gal už 
šimto jardų, prie pat uolų krašto pamatėme suoleliais apsta- 
tytą aikštelę, iš kurios galėjai grožėtis jūra. Vietelė buvo nepa- 
prastai jauki, - vasarą čia galėjo apsistoti visa šeima ir iškelti 
šaunų pikniką. Nepaisydami žvarboko vėjo, mudu kopėme 
link aikštelės, bet likus dar gerokam kelio gabalui Tomis su- 
lėtino žingsnį ir man tarė: 

— Krisę ir Rodnį toji mintis tiesiog apsėdo. Na žinai, mintis, 
jog porelei, jeigu jie tikrai vienas kitą myli, gali būti atidėta do- 
norystės pradžia. Juodu įsitikinę, kad mes viską apie tai žino- 
me, bet juk iš tiesų Hailšeme niekas nieko mums nesakė. Bent 
jau aš nieko apie tai negirdėjau, o tu? Ne ne, tokios šnekos tarp 
veteranų prasidėjo visai neseniai. O tokie kaip Rūta tik dar 
šliūkšteli alyvos į ugnį. 

Atidžiai pažvelgiau į Tomį, bet man buvo sunku susigau- 
dyti, ko jo balse daugiau - slepiamos meilės ir švelnumo ar 
paprasčiausio pasibjaurėjimo. Tačiau aiškiai mačiau, kad jam 
ramybės neduoda kitos, su Rūta visiškai nesusijusios mintys, 
tad nieko neatsakiau ir nusprendžiau palaukti. Galų gale To- 
mis sustojo ir koja ėmė baksnoti ant žemės besimėtantį su- 
murdytą popierinį puodelį. 

— Tiesą sakant, Keite, - pagaliau neištvėrė jis, - visa tai 
man jau seniai neduoda ramybės. Neabejoju, kad mudu tei- 
sūs: Hailšeme apie tai niekas mums neužsiminė. Bet anuomet 
buvo ir kitų dalykų, kurių mes nesupratome. Ir aš vis galvoju, 
kad jeigu šis gandas ne iš piršto laužtas, tai galėtų daug ką pa- 
aiškinti. Beveik viską, dėl ko anomis dienomis sukome galvą. 

— Apie ką tu čia? Kąjis galėtų paaiškinti? 

— Pavyzdžiui, kad ir tai, kam buvo reikalinga Galerija. — 


Staiga Tomis nuleido balsą, o aš priėjau arčiau, tarsi vis dar 

būtume Hailšeme ir kalbėtumės valgyklos eilėje arba prie 
tvenkinio. - Mes taip ir neišsiaiškinome, kuriems galams 
buvo reikalinga Galerija. Ir kodėl Madam išsiveždavo visus 
geriausius mūsų kūrinius. Bet dabar, man rodos, aš supratau. 
Ar prisimeni, Keite, kai mokykloje visi gyvai diskutavo dėl 
žetonų? Kai svarstė, ar turėtų jų gauti už darbus, kuriuos iš- 
siveža Madam? Ar pameni, kaip Rojus Dž. nuėjo apie tai pa- 
sikalbėti su panele Emile? Matai, kaip tik tada panelė Emilė 
kai ką pasakė, - tikriausiai jai netyčia išsprūdo, - ir tie žodžiai 
privertė mane susimąstyti. 

Pro mus praėjo dvi šunimis vedinos moterys. Nors tai buvo 
visiškai kvaila, mudu nutilome ir palaukėme, kol jos pakopės 
į šlaitą tiek, kad negalėtų mūsų girdėti. Tada aš paklausiau: 

- Ir ką gi ji pasakė, Tomi? Kas jai išsprūdo? 

— Ar dar pameni, ką ji atsakė, kai Rojus Dž. paklausė, kodėl 
Madam pasiima geriausius mūsų darbus? 

— Prisimenu, ji pareiškė, esą mums tai ypatinga garbė ir 
mes turį tuo didžiuotis... 

— Taip, bet tai toli gražu ne viskas, - dabar Tomis jau kalbė- 
jo pašnibždomis. - Ar prisimeni, Keite, ką dar ji pasakė Rojui, 
kas dar jai, - matyt, visai nenoromis, - išsprūdo? Rojui ji prasi- 
tarė, kad mūsų paveikslai, eilėraščiai ir kiti kūriniai atskleidžia 
mūsų vidinį pasaulį. Jai išsprūdo, kad jie atskleidžia mūsų sielą. 

Kai Tomis tai pasakė, staiga mano atmintyje iškilo Lauros 
piešinys, kuriame buvo pavaizduotas Žžarnynas, ir nusijuo- 
kiau. Bet Tomio žodžiai man išties padėjo kai ką prisiminti. 

— Tavo tiesa, - linktelėjau. - Panelė Emilė tikrai taip sakė. 
Bet kas iš to? Kur tu suki? 

— Štai ką aš manau, - neskubėdamas ėmė dėstyti Tomis. - 


Įsivaizduokime, kad visa, ką šneka veteranai, - tiesa. Tarki- 

me, kad Hailšemo mokiniams tikrai galioja tam tikra išimtis. 
Sakykime, du Žmonės tvirtina vienas kitą tikrai mylintys ir 
prašo, kad jiems papildomai būtų duota šiek tiek laiko pabūti 
drauge. Matai, Keite, tokiu atveju turi būti koks nors būdas 
patikrinti ir nuspręsti, ar jie nemeluoja, ar netvirtina esą įsi- 
mylėję tik todėl, kad galėtų atidėti donorystę. Juk pati supran- 
ti, kaip sunku tai nustatyti, ar ne? Be to, gali būti ir taip, jog du 
žmonės nuoširdžiai tiki vienas kitą mylintys, bet jų santykių 
pagrindas tėra seksas. Arba trumpalaikis susižavėjimas. Da- 
bar supranti, kur aš kreipiu, Keite? Patikrinti tokius dalykus 
labai sunku, o kaskart nustatyti, ar tai išties neabejotina tiesa, 
tikriausiai apskritai neįmanoma. Bet svarbiausia, kad ir kas 
tai sprendžia, Madam ar kas kitas, jis turi vadovautis kokiais 
nors įrodymais. 

Aš lėtai linktelėjau galva ir pratęsiau Tomio mintį: 

— Dėl to jie ir išsiveždavo mūsų kūrinius... 

— Taip gali būti. Kažkur Madam turi Galeriją, pilną nuo 
pat jaunų dienų Hailšemo mokinių kurtų darbų. Dabar įsi- 
vaizduok, jog du žmonės ateina ir sako vienas kitą mylintys. 
Tada ji gali peržiūrėti per daugelį metų tos poros sukurtus 
dailės kūrinius. Ir nustatyti, ar jie sako tiesą. Ar jie vienas ki- 
tam tinka. Nepamiršk, Keite, kad tai, ką ji turi savo Galerijoje, 
atskleidžia kiekvieno mūsų sielą. Iš mūsų darbų ji gali nu- 
spręsti, ar žmonės vienas kitam tinka ar tai tik trumpalaikis 
susižavėjimas. 

Nudūrusi akis, aš vėl ėmiau kopti taku. Tomis irgi žings- 
niavo neatsilikdamas, laukdamas mano atsakymo. 

— Nanežinau... - pagaliau prabilau aš. — Gal tikrai taip būtų 
galima paaiškinti tai, ką anuomet panelė Emilė pasakė Rojui. 


Be to, man rodos, tai paaiškintų, kodėl mokytojams visuomet 

būdavo taip svarbu, kad mes išmoktume gražiai piešti ir įval- 
dytume kitas meno sritis. 

— Taigi. Ir todėl... - Čia Tomis sunkiai atsiduso, tarsi jam 
būtų sunku apie tai kalbėti. - Todėl panelė Liusė turėjo pripa- 
žinti, jog klydo sakydama man, esą būti kūrybiškam - visiškai 
nesvarbu. Anuomet ji leptelėjo tai, norėdama mane paguos- 
ti. O iš tikrųjų puikiai žinojo, jog kurti - nepaprastai svarbu. 
Tokią galimybę, matyt, turėjo tik Hailšemo mokiniai. Ir jei į 
Madam Galeriją nepateko nė vienas tavo darbas, vadinasi, tu 
pats savo valia atsisakei ta galimybe pasinaudoti. 

Po šių Tomio žodžių man staiga atsivėrė akys, supratau, 
kur jis suka, ir mane nukrėtė šiurpas. Aš sustojau, paskui atsi- 
gręžiau į Tomį, bet man dar nespėjus prasižioti jis nusijuokė: 

- Jeigu iš tiesų taip yra, - ką gi, - rodos, aš būsiu pražiop- 
sojęs savo šansą. 

— Tomi, ar Galerijoje tikrai nėra nė vieno tavo darbo? Gal esi 
ką padaręs anksčiau, kai buvai gerokai jaunesnis? 

Bet jis tik papurtė galvą. 

— Ne, aš nuo pat pradžių šiuo atžvilgiu buvau visiškai be- 
viltiškas. O paskui dar tas pokalbis su panele Liuse... Žinau, 
ji man nenorėjo nieko bloga. Jai pagailo manęs, tad norėjo pa- 
„dėti. Bet jei mano mintis teisinga... 

Tai viso labo teorija, Tomi, - pertraukiau jį aš. - Juk pats 
žinai, ko vertos visos tavo teorijos. 

Norėjau, kad mūsų pokalbis pasuktų šiek tiek lengvesne 
vaga, bet savo žodžius ištariau nepakankamai atsainiai ir, ma- 
tyt, buvo akivaizdu, jog vis dar įtemptai mąstau apie tai, ką jis 
pasakė. 

— Gal jie turi daugybę kriterijų, pagal kuriuos sprendžia, ar 
pora sako tiesą, - po kelių sekundžių vėl prabilau. - Gal meno 


kūriniai — tik vienas iš daugelio... 

Bet Tomis vėl papurtė galvą ir tarė: 

— O kokie dar gali būti kriterijai? Juk Madam mūsų nepa- 
žįsta. Ji nė vieno iš mūsų neprisimena. Be to, šiuos dalykus 
sprendžia ne vien Madam. Ji irgi tikriausiai turi savo viršinin- 
kus, o šie į Hailšemą niekad nebuvo nė kojos įkėlę. Aš daug 
apie tai galvojau, Keite. Viskas taip ir yra. Štai kodėl Galerija 
tokia svarbi, štai kodėl mokytojai visus tuos metus primyg- 
tinai ragino mus stengtis nutapyti kuo daugiau paveikslų ir 
parašyti kuo daugiau eilėraščių. Keite, apie ką tu mąstai? 

Kol jis šnekėjo, aš mintimis buvau nuklydusi visai kitur. 
Tiesą sakant, kaip tik prisiminiau aną popietę, kai likusi viena 
miegamajame klausiausi kasetės, kurią dabar radome; prisi- 
miniau, kaip lingavau, spausdama prie krūtinės pagalvę, kaip 
tarpduryje sustojusi Madam stebėjo mane, kaip jos akys pri- 
plūdo ašarų... Netgi šis nutikimas, kurio iki šiol niekaip ne- 
galėjau įtikinamai paaiškinti, puikiausiai patvirtino Tomio 
mintį. Tą akimirką aš įsivaizdavau glaudžianti prie krūtinės 
kūdikį, bet Madam, žinoma, negalėjo šito Žinoti. Jai tikriausiai 
atrodė, jog laikau glėbyje mylimąjį. Jei Tomio teorija teisinga, 
jei Madam pas mus lankydavosi vien norėdama išsiaiškinti, 
kam, — tiesa, šiek tiek vėliau, kai vieni kitus įsimylėsime, - ga- 
lėtų būti atidėtas donorystės terminas, tada visiškai aišku, 
kodėl ji, nors paprastai su mumis visais elgėsi pabrėžtinai 
santūriai, netikėtai išvydusi tokią sceną susijaudino iki širdies 
gelmių. Šios mintys akimirksniu šmėstelėjo mano sąmonėje, ir 
jau buvau beprasižiojanti išdėstyti jas Tomiui, bet susilaikiau, 
nes dabar tikrai nenorėjau jo teorijos pernelyg sureikšminti. 

— Tiesiog mąsčiau apie tai, ką pasakei, ir tiek, - atsilie- 
piau. - Mums jau laikas grįžti. Gali būti, kad ne iš karto su- 


rasime aikštelę, kur stovi Rodnio automobilis. 

Ir mudu ėmėme leistis šlaitu žemyn, ten, iš kur buvome at- 
ėję, bet žinojome dar turį laiko, todėl nesiskubinome. 

— Tomi, - mums nužingsniavus gabalą kelio, paklausiau 
aš, - ar tai, ką čia kalbėjai, žino ir Rūta? 

Jis tylomis papurtė galvą ir pėdino toliau. Paskui tarė: 

— Matai, Rūta šventai tiki viskuo, ką šneka veteranai. Tiesa, 
jai patinka apsimesti, jog žino kur kas daugiau. Bet tuo, ką 
girdi kalbant, tiki. Ir anksčiau ar vėliau ji užsimanys žengti 
dar toliau... 

— Manai, ji norės... 

— Taigi. Ji tikriausiai norės paduoti paraišką. Tik kol kas 
ji visko dar nepermąstė. Bent jau ne taip nuosekliai kaip 
mes dabar. 

— Ir tu jai niekada neišdėstei savo teorijos apie Galeriją? 

Tomis vėl papurtė galvą ir šįsyk nieko neatsakė. 

— Jeigu atskleistum jai savo teoriją, - ėmiau garsiai sampro- 
tauti aš, - ir Rūtai ji pasirodytų įtikima... Na, tada ji tikriausiai 
siuste pasiustų. 

Tomis atrodė susimąstęs, bet vis dar nepratarė nė žodžio. 
Jis prabilo tik tada, kai nusileidome į miestą ir įsukome į vieną 
iš tų siauručių šalutinių gatvelių, o jo balse buvo justi keista 
susidrovėjimo gaidelė: 

— Atvirai sakant, Keite, aš irgi šį tą dariau. Na, supranti, dėl 
viso pikto. Niekam, netgi Rūtai, apie tai neprasitariau. Ir tai 
tik pradžia. 

Tai buvo pirmas kartas, kai išgirdau apie fantastiškuosius 
Tomio gyvūnus. Kai jis ėmė man pasakoti, kokį meną ku- 
ria, — savo akimis pirmuosius piešinius pamačiau tik po kelių 
savaičių, - manęs tai visai nesužavėjo. Tiesą sakant, turiu pri- 


pažinti, jog klausydamasi Tomio nejučia prisiminiau piešinį, 

kuriame buvo pavaizduotas žolėje stovintis dramblys. Dėl jo 
ir prasidėjo visos bėdos, kurias Tomiui teko patirti besimo- 
kant Hailšeme. Mintis piešti tokius gyvūnus, aiškino man 
Tomis, jam kilusi tuomet, kai vieną dieną Ūkyje už kažku- 
rios iš sofų jis rado užkritusią seną vaikišką knygą nuplėštu 
viršeliu. Paskui jis išprašęs iš Keferso juodą užrašų knygelę ir 
ėmęs joje piešti, - dabar turįs nupiešęs bent tuziną fantastiš- 
kų gyvūnų. 

— O svarbiausia, jog piešiu juos visai mažus. Mažulyčius. 
Mokydamasis Hailšeme niekad apie tai nepagalvodavau. 
Man rodos, dėl to ir buvau toks niekam tikęs, kad man ne- 
atėjo į galvą ši mintis. Matai, kai pieši juos labai mažus, - o 
tai neišvengiama, nes užrašų knygelės puslapiai štai tokio 
dydžio, - tada viskas puikiai pavyksta. Tie gyvūnai tarsi sa- 
vaime atgyja. Tada turi juos pabaigti, nudailinti visas detales. 
Turi galvoti, kaip jie ginsis, kaip pasieks vienus ar kitus daly- 
kus. Tikrai, Keite, tai visai kas kita ir nė iš tolo nepanašu į tai, 
ką dariau Hailšeme. 

Ir jis ėmė detaliai pasakoti, kaip atrodo jo mėgstamiausi gy- 
vūnai, bet aš niekaip negalėjau sutelkti dėmesio; kuo didesnis 
buvo Tomio įkarštis, tuo nesmagiau jaučiausi aš. „Tomi, - no- 
rėjau pertraukti jį, - tu vėl apsijuoksi. Fantastiniai gyvūnai? 
Klausyk, kas tau darosi?“ Bet garsiai šito, žinoma, nepasakiau. 
Stovėjau nenuleisdama nuo jo akių ir atsargiai kartojau:. 

— Tikriausiai tai puikūs piešiniai, Tomi. 

Dar šiek tiek papasakojęs, jis tarė: 

— Bet matai, Keite, Rūta apie gyvūnus nieko nežino. 

Po šių žodžių Tomis, rodos, staiga atitoko, prisiminė visa 
kita, o pirmiausia - kodėl mudu apskritai šnekamės apie fan- 


tastinius gyvūnus, ir jo veidas vėl pasidarė niūrus ir sustingęs. 

Kelias minutes vėl ėjome tylėdami, o kai pasukome į Aukštąją 
gatvę, pasakiau: 

— Ką gi, net jei tavo teorija teisinga, Tomi, vis tiek dar lieka 
daugybė dalykų, kuriuos turime išsiaiškinti. Pirmiausia - kaip 
poroms paduoti tokią paraišką? Ką reikia daryti? Nepasaky- 
čiau, kad kas žingsnis gulėtų krūvos tam skirtų blankų. 

— Aš irgi savęs to klausiu, - jo balsas vėl buvo tylus ir rim- 
tas. - Kaip suprantu, mums liko vienas vienintelis kelias. Rei- 
kia susirasti Madam. 

Apmąsčiusi jo pasiūlymą vėl prabilau: 

— Gali būti nelengva. Tiesą sakant, mes nieko apie ją ne- 
žinome. Netgi kuo ji vardu. Be to, argi jau neprisimeni, kokia 
ji buvo? Ji negalėdavo mūsų pakęsti, nė artyn neprisileisdavo. 
Net jei mums pavyktų aptikti Madam pėdsakus, nemanau, 
kad ji daug mums padėtų. 

Tomis atsiduso. 

- Žinau, - atsakė jis. - Ką gi, šiaip ar taip, dar turime laiko. 


Nė vienam iš mūsų nėra kur skubėti. 


Taip šnekėdamiesi priėjome automobilių aikštelę, dangus ap- 
siniaukė, oras pastebimai atvėso. Kitų kol kas niekur nebuvo 
matyti, tad mudu su Tomiu atsirėmėme į mūsų mašiną ir nu- 
kreipėme žvilgsnius į golfo aikštelę netoliese. Ji buvo visiškai 
tuščia, tik vėjas plaikstė žemėn susmeigtas vėliavėles. Daugiau 
nenorėjau šnekėtis nei apie Madam, nei apie Galeriją, nei apie 
ką nors panašaus, tad iš nediduko savo krepšelio išsitraukiau 
Džudės Bridžvoter kasetę ir ėmiau atidžiai apžiūrinėti. 
— Ačiū, kad man ją nupirkai, - padėkojau Tomiui. 


Jis tik šyptelėjo. 

— Jei būčiau priėjęs prie dėžės, kurioje buvo sudėtos kase- 
tės, o tu būtum nuėjusi prie plokštelių, tą kasetę būčiau radęs 
aš. Vargšui seniui Tomiui nepasisekė. 

— Juk tai visiškai nesvarbu. Vis tiek kasetę radome tik to- 
dėl, kad tu sumanei jos ieškoti. Aš buvau visai pamiršusi, kad 
šiame užkampyje galima susigrąžinti kadaise prarastus daik- 
tus. Kai Rūta ėmė šitaip elgtis, man taip subjuro nuotaika... 
Džudė Bridžvoter. Sena gera mano draugė... Tarsi niekad ir 
nebūtume išsiskyrusios. Kažin, kas tuomet tą kasetę iš manęs 
nudžiovė?.. 

Atsisukę į gatvę mudu apsižvalgėme, ar nepamatysime 
grįžtančių mūsiškių. 

- Žinai, — vėl prakalbo Tomis, - kai Rūta visko tiek prišne- 
kėjo ir aš pamačiau, kaip tu nusiminei... 

— Liaukis, Tomi. Dabar aš jau atsitiesiau. Ir kai Rūta sugrįš, 
tikrai neketinu judinti šios temos. 

— Ne, aš ne tai norėjau pasakyti. - Jis atšlijo nuo automobi- 
lio, apsigręžė ir koja įsirėmė į priekinę padangą, tarsi norėtų 
patikrinti, ar ji neprakiurusi. - Tiesiog kai Rūta neišlaikiusi 
pratrūko, aš staiga suvokiau, kodėl tu vis Žiūrinėji pornogra- 
finius žurnalus. Na gerai, gal ir negalima sakyti, jog suvokiau. 
Tai tik spėjimas. Dar viena mano teorija. Bet kai Rūta ėmė žerti 
visus tuos dalykus, man tarsi akys atsivėrė. 

Žinojau, kad Tomis žiūri į mane, bet stengiausi nukreipti 
žvilgsnį į priekį ir nieko jam neatsakiau. 

— Bet aš čia vis tiek kai ko nesuprantu, - nesulaukęs atsaky- 
mo kalbėjo jis. - Net jei tai, ką pasakė Rūta, yra tiesa, - nors aš 
taip nemanau, - kodėl ieškodama savo „galimosios“ tu vartai 
pornografinius žurnalus? Kodėl manai, kad esi vienos iš tų 


merginų „kopija“? 

Vis dar nusukusi akis gūžtelėjau pečiais. 

— Aš ir netvirtinu, jog tai ką nors reiškia. Tiesiog žiūrinėju 
juos, ir tiek. - Pajutau, kaip akyse tvenkiasi ašaros, ir stengiau- 
si, kad Tomis jų nepastebėtų. Bet kai vėl prabilau, mano balsas 
vis dėlto virptelėjo: — Jei tave tai labai erzina, daugiau jų ne- 
vartysiu. 

Nežinau, ar Tomis pastebėjo mano akyse susitvenkusias 
ašaras. Šiaip ar taip, kol jis priėjo ir stipriai apkabino mane 
per pečius, man pavyko susitvardyti. Tomis ir anksčiau kar- 
tais draugiškai mane apkabindavo, - šis jo gestas man nebuvo 
nei kas nors nauja, nei netikėta. Bet aš tikrai pasijutau šiek tiek 
geriau ir netgi nusijuokiau. Paskui jis mane paleido, ir mudu 
likome stovėti vienas šalia kito, beveik liesdamiesi, nugaromis 
atsišlieję į automobilį. 

— Ką gi, ieškoti savo „galimųjų“ iš tiesų nėra jokios pra- 
smės, — tariau, - bet mes vis tiek jų ieškome, ar ne? Mums vi- 
siems įdomu, kas buvo mūsų modeliai. Pagaliau ir šiandien 
tik dėl to išsiruošėme į kelionę. Mums visiems tai rūpi. 

— Keite, tu juk Žinai, kad aš niekam apie tai nė žodžiu ne- 
prasitariau. Juk žinai, ar ne? Na, kad tąkart mačiau tave kati- 
linėje. Nei Rūtai, nei kam kitam. Bet man tiesiog galvoje ne- 
telpa. Nesuprantu, ką visa tai reiškia. 

— Na gerai, Tomi. Aš tau pasakysiu. Gal iš mano paaiškini- 
mo irgi ne kažin ką suprasi, tačiau bent jau išklausyk. Matai, 
kartais būna tokių momentų, kai mane apima nenugalimas 
noras su kuo nors pasimylėti. Kartais tiesiog užplūsta stiprus 
geismas, ir kelias valandas man būna labai baisu. Atrodo, jog 
galėčiau atsiduoti kad ir seniui Kefersui, - toks stiprus būna 
tasai jausmas. Kaip tik todėl... Iš tikro tai vienintelė priežastis, 


dėl kurios įšokau į lovą su Hjudžiu. Ir su Oliveriu. Aš tiems 

vaikinams nieko ypatinga nejaučiu. Netgi negalėčiau pasa- 
kyti, kad juos mėgstu. Nežinau, kaip tai paaiškinti, ir paskui, 
kai tas jausmas nuslūgsta, mane sukausto baimė. Todėl ėmiau 
galvoti, kad... Na, ėmiau svarstyti, iš kur būčiau galėjusi šį 
būdo bruožą paveldėti. Visa tai juk turi būti tiesiogiai susiję su 
mano asmenybe. — Taip tarusi minutėlę nutilau, o kadangi To- 
mis nepratarė nė žodžio, kalbėjau toliau: - Tad pamaniau, jei 
kuriame nors iš tų žurnalų rasčiau jos nuotrauką, man daug 
kas paaiškėtų. Neketinau jos ieškoti ar stengtis su ja susitikti. 
Supranti, tiesiog tada galėčiau sau paaiškinti, kodėl esu tokia, 
kokia esu. 

— Man irgi kartais taip būna, - atsiliepė Tomis. - Kartais 
jaučiu, kad būtinai turiu pasimylėti. Man rodos, kartais bet 
kurį žmogų apima stiprus geismas, tik ne visi prisipažįsta. 
Nemanau, kad šia prasme tu išsiskiri iš kitų, Keite. Jei atvirai, 
aš gana dažnai taip jaučiuosi... - Jis staiga nutilo ir nusijuokė, 
bet man buvo visai nejuokinga. 

— Ne, aš kalbu apie visai ką kita, - paaiškinau. - Aš dažnai 
stebiu kitus žmones. Kartais jie būna nusiteikę pasimylėti, bet 
nebūtinai puola stačia galva į lovą. Jie niekad nesielgia taip 
kaip aš, jie nepuola į glėbį tokiems kaip tasai Hjudžis... 

Matyt, man vėl ėmė tvenktis ašaros, - pajutau, kaip To- 
mis vėl apkabina mane per pečius. Nors buvau labai nusi- 
minusi, vis dėlto nepraradau nuovokos, puikiai supratau, 
kas darosi, ir man šmėstelėjo mintis, kad jeigu dabar gat- 
vėje pasirodytų Rūta su abiem veteranais ir net jei pamaty- 
tų štai šitaip stovinčius, nekiltų jokio nesusipratimo. Jie iš 
karto suprastų, jog aš dėl kažko labai nusiminusi, o Tomis 
tiesiog bando mane nuraminti ir paguosti. Paskui išgirdau 


jį sakant: 

— Man neatrodo, kad visa taip blogai. Kai rasi tau skirtą 
žmogų, Keite, žmogų, su kuriuo tikrai norėsi draugauti, viskas 
susitvarkys. Ar dar prisimeni, ką mums sakydavo mokytojai? 
Jei myliesi su tinkamu žmogumi, tai tikrai puikus jausmas. 

Aš trūktelėjau petį, kad Tomis nuimtų ranką, ir giliai atsi- 
dususi tariau: 

— Gana apie tai. Šiaip ar taip, dabar jau išmokau tvardytis, 
ir kai mane užplūsta tokios nuotaikos, neblogai jas valdau. To- 
dėl daugiau apie tai nė nekalbėkime. 

— Vis tiek kvaila vartyti pornografinius žurnalus ir kažko 
juose ieškoti. Tai kvaila, Keite. 

— Gal ir taip. Bet daugiau apie tai nekalbėkime, Tomi. Da- 
bar jaučiuosi kur kas geriau. 

Jau nepamenu, apie ką dar mudu šnekučiavomės, kol pa- 
sirodė kiti. Rimtų temų daugiau nesvarstėme, ir net jei grįžę 
veteranai ir Rūta ką nors tokio pajuto tvyrant ore, mums apie 
tai nė žodžiu neužsiminė. Jie visi trys buvo kuo puikiausiai 
nusiteikę, ypač Rūta, kuri dabar norėjo kaip nors užglaisty- 
ti savo išsišokimą ir atsilyginti man už tiek įtampos sukėlu- 
sį ginčą. Priėjusi ji palietė man skruostą, mestelėjo vieną kitą 
juokelį, o kai susėdome į automobilį, labai rūpinosi, kad pa- 
kili nuotaika neimtų blėsti. Rūtai ir Krisei Martinas pasirodė 
esąs tikras klounas, ir dabar, išėjusios iš jo namų, jos mėgavo- 
si galimybe atvirai iš jo pasišaipyti. Rodnis jų nuomonei ne- 
pritarė, ir aš netrukus supratau, kad Krisės ir Rūtos juokeliai 
pirmiausia skirti Rodniui paerzinti. Bet jų krizenimas atrodė 
geraširdiškas. Be to, man krito į akis, jog mums važiuojant į 
miestą Rūta laidė sąmojus ir visokiausias užuominas visiškai 
nesirūpindama, ar mudu su Tomiu jas suprantame, o dabar, 


vykstant namo, ji vis atsigręždavo į mane ir išsamiai paaiš- 

kindavo, apie ką jie šneka. Tiesą sakant, po valandėlės visa 
tai ėmė gerokai varginti, nes atrodė, jog visa, apie ką mašinoje 
kalbama, skirta mudviem su Tomiu ar bent jau man. Tačiau 
neslėpsiu — man patiko, kad Rūta taip mumis rūpinasi. Tiek 
aš, tiek Tomis supratome, jog Rūta susivokė anksčiau elgusis 
ne taip kaip derėtų, ir dabar stengiasi mums parodyti pripa- 
žįstanti kaltę. Mes visi trys vėl buvome įsitaisę ant užpaka- 
linės sėdynės, Rūta sėdėjo viduryje, kaip ir atvažiuojant, bet 
dabar visą laiką šnekėjosi su manimi ir tik retkarčiais atsigręž- 
davo į Tomį, kad prie jo prisiliestų ar skubriai pabučiuotų. 
Visų nuotaika gerokai praskaidrėjo, ir apie Rūtos „galimąją“ 
daugiau niekas nebeužsiminė. O aš nė žodžiu neprasitariau 
apie Džudės Bridžvoter kasetę, kurią man nupirko Tomis. Ži- 
nojau, jog anksčiau ar vėliau Rūta tai sužinos, bet kol kas jai to 
sakyti nenorėjau. Važiuojant nesibaigiančiais tuščiais keliais, 
kuriuos ėmė gaubti vis tirštesnės sutemos, atrodė, kad mes 
trys vėl esame tokie artimi. Nenorėjau leptelėti ko nors, kas tą 


nuotaiką išsklaidytų. 

eista, bet grįžę iš Norfolko apie šią kelionę 

Ki beveik nekalbėjome, nors kelias die- 

nas Ūkyje sklandė gandai ir visi svarstė, ko mes ten važiavome. 
Tačiau mes tylėjome, ir galiausiai susidomėjimas nuslūgo. 

Nežinau, kodėl taip atsitiko. Galbūt jautėme, kad tai yra 
Rūtos reikalas, kad tik nuo jos priklauso, kiek apie mūsų 
kelionę bus leista sužinoti pašaliniams, tad laukėme, kol ji 
mums parodys pavyzdį. O Rūta dėl jai vienai žinomų prie- 
žasčių tylėjo kaip žuvis — gal jai buvo nemalonu, jog tasai jos 
„galimosios“ reikalas pasirodė esąs tuščias muilo burbulas, o 
gal ji tiesiog mėgavosi paslaptimi. Apie kelionę mes vengėme 
šnekėtis netgi tarpusavyje. 

Žinoma, dėl tokios slaptumo atmosferos man irgi buvo 
lengviau nutylėti, jog Tomis nupirko man kasetę su Džudės 
Bridžvoter dainomis. Ne, aš tikrai nesistengiau to nuslėpti. Da- 
bar kasetė priklausė mano „rinkiniui“ ir kartu su kitomis gulė- 
jo krūvelėje prie grindjuostės. Bet labai rūpinausi, kad niekad 
nepalikčiau jos krūvos viršuje. Būdavo dienų, kai degte de- 
giau noru viską Rūtai papasakoti, kai troškau, skambant toms 


dainoms, drauge su ja prisiminti Hailšeme praleistus metus. 

Bet kuo labiau užmarštin grimzdo mūsų kelionė į Norfolką, 
kuo ilgiau aš tylėjau, tuo kaltesnė jaučiausi, o kasetė palengva 
tapo nuo Rūtos saugoma paslaptimi. Suprantama, galų gale ji 
vis tiek kasetę pamatė, - tiesa, tai atsitiko daug vėliau ir pačiu 
netinkamiausiu Rūtai metu, bet kartais taip jau būna. 

Artinantis pavasariui vis daugiau veteranų iš Ūkio išva- 
žiuodavo į mokymus. Nors paprastai išvykdami jie nesukel- 
davo didelio sąmyšio, jų skaičius vis didėjo ir šito jau nebuvo 
galima nepastebėti. Gerai nė nepamenu, kaip jautėmės maty- 
dami šitiek išvažiuojančių veteranų. Manau, tam tikra pras- 
me jiems pavydėjome. Atrodė, kad žmonės pagaliau įžengia 
į didesnį ir nuostabesnį pasaulį. Bet matydami juos paliekant 
Ūkį, be abejo, ėmėme vis labiau jaudintis ir nerimauti. 

Paskui, man rodos, maždaug balandžio mėnesį, Ūkį paliko 
Alisa F. - pirmoji iš Hailšemo mokyklos auklėtinių, o netrukus 
pojos - ir Gordonas K. Jie paprašė leidimo pradėti mokymus 
ir išvažiavo džiugiai šypsodamiesi, bet mūsiškiams atmosfera 
Ūkyje dėl to nepraskaidrėjo. 

Daugumai veteranų masinis išvykimas ir su juo susijęs 
visuotinis sąmyšis, atrodo, irgi gerokai veikė nervus; galbūt 
kaip tik dėl to Ūkyje vėl imta šnabždėtis maždaug apie tą patį, 
apie ką Norfolke kalbėjo Krisė ir Rodnis. Sklandė gandai apie 
kitose vietovėse esančius mokinius, kuriems buvo atidėta do- 
norystės pradžia, nes jie įrodė, jog tikrai vienas kitą myli; be 
to, kartais netgi pasigirsdavo kalbų, esą šia privilegija pasi- 
naudojo ir vienas kitas mokinys, nesusijęs su Hailšemu. Bet 
mūsų penkeriukė, kuri buvo Norfolke, tose diskusijose neda- 
lyvavo; netgi Krisė ir Rodnis, dar ne taip seniai patys kurstę tą 
ugnį, dabar vos išgirdę skleidžiant gandus aiškiai sutrikdavo 


ir sukdavo akis į šoną. 

„Norfolko sindromas“ paveikė netgi mudu su Tomiu. Mat 
aš maniau, jog grįžę į Ūkį pasitaikius progai, pavyzdžiui, kai 
liksime vieni, dar pasidalysime mintimis ir atidžiau pakeden- 
sime Tomio iškeltą Galerijos teoriją. Tačiau nežinia kodėl, - ir 
čia Tomis prisidėjo tiek pat, kiek ir aš, - taip neatsitiko. Viena 
vienintelė išimtis, man rodos, — tas rytas, kai žąsidėje jis man 


parodė savo fantastinius gyvūnus. 


Daržinė, kurią vadinome žąside, stovėjo atokiau nuo kitų 
Ūkio pastatų, prie pat jo ribos, ir kadangi jos stogas smar- 
kiai tekėjo, o durys vos vos laikėsi ant vyrių, šis pastatas, 
galima sakyti, niekam nebuvo naudojamas, tik šiltesniais 
mėnesiais čia mėgdavo slapčia įsmukti įsimylėjėlių porelės. 
Kaip tik tuo metu įpratau ilgai vaikštinėti viena ir, jei at- 
mintis manęs neapgauna, per vieną tokį pasivaikščiojimą, 
kai žingsniavau pro žąsidę, išgirdau Tomį mane šaukiant. 
Atsigręžusi pamačiau jį basą nerangiai stypsantį ant vienin- 
telio sauso žemės lopinėlio, aplink kurį visur telkšojo balos, 
ir viena ranka pasirėmusį į žąsidės sieną, kad būtų lengviau 
išlaikyti pusiausvyrą. 

— O kurgi tavo šilti guminiai batai, Tomi? - paklausiau, mat 
jis kaip visada buvo apsirengęs savo stora striuke ir džinsais, 
tik kojos buvo basos. 

— Na, aš... Matai, aš piešiau, - nusijuokė Tomis ir kilstelėjo 
aukštyn juodą užrašų knygutę, labai panašią į tas, kurias ne- 
šiodavosi Kefersas. 

Nuo mūsų išvykos į Norfolką jau buvo praėję du mėnesiai, 
bet vos pamačiusi užrašų knygelę iš karto supratau, kas čia 


per reikalas. Bet palaukiau, kol jis man pasakys: 

- Jeigu nori, Keite, aš tau parodysiu. 

Taip taręs, Tomis pasuko atgal į žąsidę, šokinėdamas pa- 
žliugusia žeme. Tikėjausi, kad daržinėje bus tamsu, bet pro 
plyšius stoge vidun krito saulės šviesa. Prie vienos sienos 
buvo sukrauti gal prieš kelerius metus išmesti nusidėvėję 
baldai - sulūžusios kėdės, seni šaldytuvai ir panašiai. Atro- 
do, Tomis į patį žąsidės vidurį buvo atsitempęs dvivietę sofą, 
pro kurios įskilusią juodą plastmasę styrojo kuokštai kamšalo. 
Nuojauta sakė, kad man einant pro šalį jis kaip tik čia sėdėjo 
ir piešė. Čia pat mėtėsi ir Tomio guminiai batai, o iš jų aulų 
styrojo futbolininko kojinės. 

Tomis vėl liuoktelėjo ant sofos ir viena ranka susiėmęs ko- 
jos nykštį tarė: 

— Atleisk, nuo mano kojų sklinda nemalonus kvapas. Nieko 
negalvodamas ėmiau ir nusitraukiau batus, nusiaviau kojines. 
O dabar dar kažkur įsipjoviau nykštį. Keite, ar nori juos pa- 
matyti? Aną savaitę parodžiau Rūtai, tai ir tau noriu parodyti. 
Išskyrus Rūtą, dar niekas jų nematė. Pažiūrėk, Keite. 

Tuomet pirmą kartą išvydau fantastinius Tomio gyvūnus. 
Kai Norfolke jis man užsiminė apie savo piešinius, kažkodėl 
įsivaizdavau, jog tai mažesnės piešinių, kuriuos piešdavome 
vaikystėje, kopijos. Tad kai užmečiau akį į juodąją užrašų kny- 
gelę ir pamačiau, kaip kruopščiai išpiešta kiekviena smulk- 
mena, gerokai nustebau. Tiesą sakant, net ne iš karto galėjai 
suprasti, kad tai apskritai gyvūnai. Pirmas įspūdis buvo labai 
panašus į tą, kurį patiri, atsukęs radijo imtuvo nugarėlę ir pa- 
žvelgęs į vidų: siauručiai grioveliai, besirangančios vielelės, 
miniatiūriniai varžteliai bei ratukai buvo nupiešti taip stropiai 
ir stulbinamai tiksliai, kad tik iš toliau galėjai atpažinti pavaiz- 


duotą šarvuotį ar, sakykime, kokį paukštį. 

— Tai mano antroji knygelė, - pasakė Tomis. - Pirmosios 
niekam nerodysiu! Nė už ką! Kol įsivažiavau, man reikėjo šiek 
tiek laiko. 

Dabar jis gulėjo išsitiesęs ant sofos, pirštais tampė ką tik 
apsiautą kojinę ir kaip įmanydamas stengėsi kalbėti kaip vi- 
suomet, bet aš puikiai žinojau, kad jis nėra tikras, kaip aš, da- 
bar jau pamačiusi jo piešinius, sureaguosiu, ir dėl to gerokai 
baiminasi. Net ir puikiai visa tai suvokdama, kelias minutes 
niekaip negalėjau išspausti nė vienos širdingos pagyros. Tik- 
riausiai čia pakišo koją mano susirūpinimas, kad bet koks 
Tomio rankomis sukurtas meno kūrinys gali vėl pridaryti ne- 
mažai bėdos. Kita vertus, tai, ką pamačiau užrašų knygutėje, 
taip skyrėsi nuo to, ko Hailšeme mokė mus mokytojai, kad aš 
nežinojau, kaip tokius kūrinius vertinti. Todėl teišspaudžiau: 

— Dieve mano, Tomi, piešiant tuos gyvūnus, matyt, reikia 
nepaprastai susikaupti. Net keista, kad sėdėdamas čia tu su- 
gebi įžiūrėti ir nupiešti visas tas smulkias detales. - Paskui, 
matyt, karštligiškai ieškodama, ką pasakyti, dar kartą perver- 
čiau puslapius ir pridūriau: - Įdomu, ką juos pamačiusi pa- 
sakytų Madam. 

Šiuos žodžius ištariau tarsi juokais, ir Tomis nedrąsiai su- 
kikeno, bet nuotaika jau buvo pasikeitusi ir ore tvyrojo tai, ką 
sunkiai būtų pavykę išreikšti žodžiais. Aš toliau varčiau užra- 
šų knygelės lapus - jų tebuvo pripiešta maždaug ketvirtada- 
lis - nepakeldama akių į Tomį ir jau gailėdamasi, jog apskritai 
užsiminiau apie Madam. Pagaliau išgirdau jį sakant: 

— Rodos, turėčiau dar gerai paplušėti ir tik tada paro- 
dyti jai. 

Nesu tikra, ar tai buvo užuomina, kad dabar turėčiau įver- 


tinti piešinius, bet prieš akis šmėsčiojantys fantastiški gyvūnai 

ne juokais patraukė mano dėmesį. Nors jie buvo pavaizduoti 
tarsi metaliniai, perkrauti smulkmenų, kiekvienas iš tų gyvū- 
nų man rodės esąs savotiškai mielas, netgi trapus ir pažeidžia- 
mas. Prisiminiau, kaip Norfolke Tomis man pasakojo, jog bai- 
gęsjuos piešti jaudinosi, kaip jie apsigins, kaip pasieks norimą 
daiktą, ir dabar žiūrėdama į juos pajutau, kad man dėl to irgi 
neramu. Ir vis dėlto, nors pati nesupratau kodėl, kažkas man 
neleido žerti pagyrų. Tada jis tarė: 

— Šiaip ar taip, tuos gyvūnus aš piešiu ne dėl to, kad turiu 
kokių nors tikslų. Tiesiog man patinka juos piešti. Dažnai sa- 
vęs klausiu, Keite, ar man ir toliau tai nuo visų slėpti. Kartais 
pagalvoju - gal nieko tokio nenutiks, jei žmonės sužinos? Juk 
Hana vis dar lieja akvareles, o ir dauguma veteranų ką nors 
kuria. Tik negalvok, jog imsiu vaikščioti po Ūkį ir kiekvienam 
kaišioti po nosimi savo piešinius. Tik pamaniau - na, kodėl 
savo piešinius turėčiau nuo visų slėpti? 

Pagaliau įsidrąsinusi pakėliau į jį akis ir tvirtai pareiškiau: 

— Neturėtum, Tomi, tikrai neturėtum. Tie piešiniai geri. 
Tikrai labai geri. Tiesą sakant, jei slepi juos tik dėl to, kad nie- 
ko bloga neatsitiktų, elgiesi išties kvailai. 

Tomis nieko man neatsakė, tik jo veidu nuslydo keista sa- 
vimi patenkinto Žmogaus šypsena, tarsi jis juoktųsi iš savo 
pasakyto sąmojo. Supratau, kad jis pasijuto be galo laimingas. 
Kiek pamenu, mudviejų pokalbis truko neilgai. Man rodos, 
Tomis apsiavė savo šiltus guminius batus ir mes abu išėjome 
iš žąsidės. Kaip jau sakiau, tą pavasarį tai buvo vienintelis 


kartas, kai Tomis ir aš trumpai grįžome prie jo teorijos. 

Paskui atėjo vasara ir sukako lygiai vieneri metai, kai apsigy- 
venome Ūkyje. Vieną dieną, panašiai kaip kadaise mes, į Ūkį 
mikroautobusu atvyko nauja grupė mokinių, bet nė vienas jų 
nebuvo iš Hailšemo. Tam tikra prasme mums dėl to tik pa- 
lengvėjo: man rodos, mes šiek tiek baiminomės, jog naujai iš 
Hailšemo mokyklos atvažiavę mokiniai gali gerokai sujaukti 
nusistovėjusią tvarką ir viską sukomplikuoti. Tačiau, bent jau 
man, tai sustiprino jausmą, kad dabar Hailšemas galutinai nuo 
manęs nutolo, nugrimzdo praeities ūkanose ir kad ryšiai, taip 
glaudžiai sieję mūsų seną šutvę, palengva ima trūkinėti. Ne tik 
todėl, jog kai kurios iš mūsų, kad ir Hana, nesiliovė šnekėjusios 
netrukus Alisos pavyzdžiu išvažiuosiančios į mokymus; kitos 
mūsiškės, sakykime, Laura, susirado sau vaikinus, atvykusius 
čia ne iš Hailšemo, ir kartais beveik visai pamiršdavai, jog ka- 
daise tos merginos turėjo ką nors bendra su mumis. 

Negana to, dar ir Rūta ėmė apsimetinėti visiškai pamiršusi 
kai kuriuos su Hailšemu susijusius dalykus. Sutinku, dažniau- 
siai tai būdavo nereikšmingos smulkmenos, bet jos elgesys 
mane vis labiau erzino. Pavyzdžiui, kartą po užsitęsusių pus- 
ryčių mudvi su Rūta ir dar keli veteranai sėdėjome prie virtu- 
vės stalo. Vienas jų kaip tik pasakojo, esą vėlai vakare prival- 
gęs sūrio naktį negali gerai išsimiegoti, o aš atsigręžiau į Rūtą 
ir tariau: „Ar prisimeni, kaip panelė Džeraldina mums irgi tai 
nuolat kartodavo?“ Tai tebuvo tiesiog replika, ir Rūtai būtų 
užtekę šyptelėti ir linktelėti galva. Bet ji tyčia įbedė į mane nu- 
stebusį žvilgsnį, tarsi nė nenutuoktų, apie ką čia kalbu. Ir tik 
tada, kai norėdama paaiškinti, kas ta panelė Džeraldina, mes- 
telėjau: „Viena iš mūsų mokytojų“, - Rūta kilstelėjusi antakius 


palingavo galva, tarsi tik dabar būtų supratusi mano pastabą. 

Tąkart nutylėjau ir nieko jai nesakiau. Bet kitą kartą, kai 
vieną vakarą šnekėjomės sėdėdamos apgriuvusioje autobusų 
stotelėje prie kelio, nesusilaikiau. Labai supykau ant Rūtos dėl 
to, jog Žaisti šį žaidimą veteranų akivaizdoje buvo viena, o li- 
kus dviese ir įsitraukus į rimtą pokalbį - visai kas kita. Mud- 
vi šnekėjomės, ir aš probrėgšmais prisiminiau, kad Hailšeme 
trumpiausias per rabarbarus prie tvenkinio vedantis keliukas 
buvo už teritorijos ribų. Kai Rūta tarsi nieko nenutuokdama 
vėl nutaisė nustebusį ir sutrikusį veidą, aš numojau ranka į 
pagrindinę pasakojimo temą ir jai tariau: 

— Rūta, šito pamiršti tu tikrai negalėjai. Tad geriau neapsi- 
metinėk. | 

Jei nebūčiau jos taip aršiai užsipuolusi, jei tiesiog būčiau 
metusi kokią ironišką pastabą ir toliau rutuliojusi pradėtą 
mintį, galbūt Rūta ir pati būtų pamačiusi, koks beprasmiš- 
kas jos elgesys, ir pasijuokusi pati iš savęs. Bet kadangi kir- 
tau šiurkščiai, ji dėbtelėjo į mane veriamu žvilgsniu ir neliko 
skolinga: 

— O koks skirtumas? Ir apskritai - kuo čia dėtas rabarbarų 
takas? Geriau grįžk prie to, ką norėjai man pasakyti. 

Diena ėjo į pabaigą, ilgas vasaros vakaras palengva blėso, o 
sena autobusų stotelė po neseniai praūužusios liūties atsidavė 
pelėsiais. Tad visai nenorėjau gilintis ir leistis į ilgus sampro- 
tavimus, kodėl rabarbarų takas buvo toks svarbus. Ir vis dėlto, 
nors apie tai daugiau neužsiminiau ir mudvi vėl grįžome prie 
savojo pokalbio, nuotaika jau buvo nebe ta ir tikrai nepadėjo 
gvildenti sunkios ir sudėtingos temos, kurios kaip tik buvome 
nusitvėrusios. 

Bet kad galėčiau deramai jums paaiškinti, apie ką tą vakarą 


kalbėjomės, turiu trumpai grįžti prie to, kas įvyko anksčiau. 

Tiesą sakant, turiu prisiminti trijų savaičių senumo įvykius ir 
papasakoti, kas atsitiko vasaros pradžioje. Aš ėmiau draugauti 
su vienu iš veteranų, vardu Lenis, bet, jei atvirai, mūsų santy- 
kių pagrindas iš esmės buvo seksas. Ir staiga nei iš šio nei iš to 
jis nusprendė vykti į mokymus ir išvažiavo. Tai mane gerokai 
išmušė iš vėžių, ir Rūta elgėsi labai kilniaširdiškai: nekeldama 
nereikalingo triukšmo, ji rūpinosi manimi, o pamačiusi liūd- 
ną ir nusiminusią visuomet stengdavosi pralinksminti. Be to, 
ji nuolat man padarydavo kokią mažutę paslaugą, sakykime, 
sutepdavo sumuštinių ar atlikdavo kokį buities darbą, kuris 
pagal budėjimo tvarkaraštį priklausė man. 

Kartą, jau po vidurnakčio, maždaug dvi savaitės, kai iš- 
važiavo Lenis, mudvi sėdėjome mano kambarėlyje pastogėje, 
rankose laikydamos garuojančius arbatos puodelius, ir plepė- 
jome. Rūta, kalbėdama apie Lenį, mane išties prajuokino. Na, 
jis buvo visai neblogas vaikinas, bet kai atskleidžiau Rūtai kai 
kurias jo asmeninio gyvenimo smulkmenas, ji viską pasuko 
taip, tarsi visa, kas susiję su Leniu, būtų nepaprastai juokinga, 
ir mes niekaip negalėjome liautis kikenusios. Ir štai besišne- 
kučiuojant Rūta pirštu ėmė vedžioti per kasetes, nedidelėmis 
krūvelėmis sudėtas palei grindjuostę. Iš pradžių ji tai darė 
šiaip sau, nekreipdama į jas dėmesio, vis kikendama, bet pa- 
skui man pasirodė, kad ji tik apsimeta tokia nerūpestinga, kad 
tą kasetę tikriausiai pastebėjo jau prieš kelias dienas, galbūt 
net apžiūrėjo ją ir tik laukė tinkamos progos „netyčia surasti“. 
Po kelerių metų aš Rūtai atsargiai apie tai užsiminiau, bet ji, 
atrodo, nesuprato, apie ką kalbu, tad gali būti, jog suklydau. 
Kad ir kaip ten būtų, mes kikenome, kai tik balsu prisiminda- 
vau kokią naują smulkmeną apie vargšą Lenį, prapliupdavo- 


me garsiai kvatoti, ir staiga kambaryje pasidarė taip tylu, tarsi 

kas nors iš šakutės lizdo būtų ištraukęs grojančio magnetofo- 
no kištuką. Išsitiesusi ant kilimėlio, pasivertusi ant šono, Rūta 
prieblandoje ėmė atidžiai apžiūrinėti kasetes, ir netrukus jos 
rankose atsidūrė Džudės Bridžvoter įrašai. Man pasirodė, jog 
praėjo ištisa amžinybė, kol ji paklausė: 

— Ar seniai vėlją turi? 

Dėdamasi visiškai abejinga papasakojau Rūtai, kad atsitik- 
tinai radome ją tą dieną, kai važiavome į Norfolką, kai ji nuėjo 
su Rodniu ir Krise, o mes su Tomiu likome vieni. Rūta atidžiai 

— Vadinasi, Tomis ją vis dėlto surado. 

— Ne. Kasetę radau pati. Aš pirma ją pastebėjau. 

— Nei Tomis, nei tu man nieko apie tai neužsiminėte, - sūž- 
telėjo pečiais ji. - Bent jau neprisimenu. 

— Pasirodo, tai, kas Hailšeme buvo kalbama apie Norfolką, 
tikra tiesa, — atsiliepiau aš. - Na Žinai, esą tai Anglijos kampe- 
lis, kuriame galima susigrąžinti kadaise prarastus daiktus. 

Staiga man dingtelėjo, kad Rūta apsimes nesupratusi ir šios 
mano užuominos, bet ji susimąsčiusi tik linktelėjo galva. 

— Ir kaip aš tuomet apie tai nepagalvojau? - šyptelėjo. - Bū- 
čiau radusi ten savo raudoną šaliką. 

Mes abi nusijuokėme, ir slogi atmosfera, rodos, praskaid- 
rėjo. Ir vis dėlto, kai Rūta, daugiau netarusi nė žodžio, padėjo 
kasetę atgal į stirtą, pagalvojau, kad šis reikalas, matyt, dar 
nebaigtas. 

Nežinau, ar tolesnį mūsų pokalbį, turėdama omenyje rastą 
kasetę, norima vaga kreipė pati Rūta, ar jis savaime būtų pa- 
krypęs ten, kur pakrypo, o jai tik vėliau šovė į galvą pasielgti 
taip, kaip pasielgė. Mudvi vėl grįžome prie Lenio, ėmėme ap- 


tarinėti, kaip jis mylisi, ir vėl kvatojome. Tuo momentu, rodos, 

jaučiau nemenką palengvėjimą, jog radusi kasetę Rūta neiškė- 
lė skandalo, tad kalbėdama, matyt, nebuvau tokia atsargi, kaip 
derėjo. Mat neilgai trukus nuo tyčiojimosi iš Lenio perėjome 
prie juokelių apie Tomį. Iš pradžių mūsų kalbos atrodė visiš- 
kai geranoriškos, tarsi būtume tenorėjusios švelniai jį pašiepti. 
Bet paskui kalba ėmė suktis apie jo fantastinius gyvūnus. 

Kaip sakiau, niekada nebuvau tikra, ar Rūta tyčia stengėsi 
viską pakreipti būtent taip. Jei atvirai, net negalėčiau tvirtinti, 
kad apie gyvūnus tikrai pirmoji užsiminė ji. O kai jau pra- 
dėjome apie tai kalbėti, aš juokiausi ne mažiau už ją, - mat 
nusprendėme, jog vienas iš tų gyvūnų atrodo tarsi apsimovęs 
apatines kelnes, o kito prototipas tikriausiai buvo sutraiškyta 
dygliakiaulė. Vis dėlto, man rodos, aš turėjau prasitarti, kad 
Tomio gyvūnai puikūs ir kad jis turėjo įdėti nemažai darbo, 
kol pasiekė tokį meistriškumą. Bet to nepasakiau. Iš dalies dėl 
tos kasetės, iš dalies, jei visiškai atvirai, - dėl to, jog man pati- 
ko, kad Rūta nei į Tomio gyvūnus, nei apskritai į visą šį reikalą 
nežiūri pernelyg rimtai. Kiek prisimenu, kai mudvi pagaliau 
baigėme pašnekesį ir išsiskyrėme, jautėmės kaip niekad arti- 
mos. Išeidama ji palietė pirštais man skruostą ir tarė: 

— Tiesiog nuostabu, kad tu taip laikaisi ir stengiesi nenu- 
kabinti nosies, Keite. 

Kaip tik todėl visiškai nebuvau pasirengusi tam, kas po 
kelių dienų nutiko bažnyčios šventoriuje. Tą vasarą gal už 
pusės mylios nuo Ūkio Rūta aptiko seną gražią bažnytėlę, už 
kurios driekėsi nemenkas žemės plotas, prismaigstytas iš Žo- 
lės kyšančių senų antkapių. Visa ten buvo užžėlę, bet šiaip 
vietelė atrodė rami, ir Rūta dažnai skaitydavo, įsitaisiusi ant 
suolelio po dideliu gluosniu netoli bažnyčios baliustrados. Iš 


pradžių šis jos atradimas manęs visai nedžiugino, ypač kai 

prisimindavau, kaip praėjusią vasarą skaitydavome drauge 
išsitiesusios pievoje čia pat prie Ūkio. Vis dėlto, jei ilgesniam 
laikui išeidavau pasivaikščioti ir žinodavau, kad Rūta galėtų 
būti prie bažnyčios, pasukdavau ton pusėn, įeidavau pro že- 
mučius medinius vartelius ir pro senus antkapius baigiančiu 
užželti taku patraukdavau per šventorių. Tądien popietė pasi- 
taikė rami ir šilta, aš užsisvajojusi ėjau žole apaugusiu taku, ir 
staiga po gluosniu išvydau ne tik Rūtą, bet ir Tomį. 

Rūta sėdėjo ant suolelio, o Tomis stovėjo padu įsirėmęs į 
aprūdijusį jo porankį ir su ja kalbėjosi, tuo pat metu daryda- 
mas kažką panašaus į tempimo pratimą. Iš šalies neatrodė, 
kad juodu būtų visa galva pasinėrę į pokalbį, tad aš daug ne- 
svarsčiusi patraukiau tiesiai prie jų. Galbūt turėjau šį tą pa- 
justi, bent jau tada, kai juodu su manimi pasisveikino gerokai 
santūriau nei paprastai, bet esu tikra, kad tą akimirką tikrai 
nebuvo akivaizdu, jog jiems sutrukdžiau. Mano ausis kaip 
tik buvo pasiekęs gandas, kurį kuo greičiausiai norėjau jiems 
pranešti, - apie vieną iš naujokų, — tad kelias pirmąsias mi- 
nutes tauškiau tik aš, juodu klausėsi, o paskui uždavė man 
keistoką klausimą. Tik tada man dingtelėjo, kad čia kažkas 
ne taip, bet netgi kai lioviausi plepėjusi ir paklausiau: „Gal aš 
jums sutrukdžiau?“ — mano balse buvo aiškiai justi pašaipos 
gaidelė. 

Rūta atsakė: 

— Tomis kaip tik dėstė man savo didžiąją teoriją. Jis sakosi 
tau ją atskleidęs jau anksčiau. Daug anksčiau. O dabar - koks 
didžiadvasiškumas - pagaliau leido su ja susipažinti ir man. 

Sunkiai atsidusęs, Tomis jau buvo besižiojąs kažką sakyti, 
bet Rūta, aiškiai tyčiodamasi, sušnabždėjo: 


— Su didžiąja Tomio Galerijos teorija! 

Ir tada jie abu sužiuro į mane, tarsi dabar būčiau už viską 
atsakinga ir tik nuo manęs priklausytų, kas bus toliau. 

— Pati mintis ne tokia jau ir prasta, - numykiau aš. - Gali 
būti, kad pasitvirtins. Nežinau... Kaip manai, Rūta? 

— Mažulis man nieko nesakė. Kiekvieną žodį teko traukti 
iš burnos. Jūs abu kažkodėl nedegėte noru man apie tai pa- 
pasakoti, ar ne, gudruoliukai? Viską išgavau tik tada, kai pri- 
rėmiau Tomį prie sienos ir ėmiau spausti, kad prisipažintų, 
kurių galų dabar šoko kurti šito meno. 

— Ne, savo gyvūnus aš piešiu ne tik dėl to, - niūriai atšovė 
Tomis. Jis vis dar stovėjo įrėmęs koją į suolelio porankį ir to- 
liau darė tempimo pratimus. — Tik pasakiau, kad jeigu vis dėl- 
to Galerijos teorija pasitvirtintų, galėčiau pamėginti parodyti 
savo pieštus gyvūnus... 

— Tomi, mielasis, tik žiūrėk, kad galutinai neapsikvailintum 
mūsų draugės akivaizdoje. Kad apsijuokei prieš mane, tai dar 
pusė bėdos. Bet tik neapsijuok prieš mūsų brangiąją Keitę. 

— Nesuprantu, kodėl tai turėtų būti taip juokinga, - atrėmė 
Tomis. - Mano teorija ne blogesnė už kitų... 

— Žmonės išjuoks visai ne tavo teoriją, mažuli. Teorija jiems 
gali pasirodyti netgi visai įtikinama. Bet mintis, kad tu galė- 
tum iš jos išpešti naudos, parodęs Madam savo gyvūnėlius, 
tikrai išvers juos iš koto... - šypsodamasi ir purtydama galvą 
paaiškino Rūta. 

Tomis nieko jai neatsakė ir toliau darė pratimus. Norėjau 
kaip nors jį apginti ir galvojau, ką čia pasakius, kad pasijustų 
bent kiek tvirčiau, ir kartu dar labiau neįsiutinčiau Rūtos. Ir 
tuomet Rūta kirto iš peties. Jos žodžiai atrodė tiesiog kraupus, 
bet tądien, stovėdama bažnyčios šventoriuje, dar nežinojau, 


kokį atgarsį jie sukels. Ji pasakė: 

— Ir taip manau ne tik aš, mažuli. Keitei irgi atrodo, kad 
tavo gyvūnai juokingi. 

Pirmiausia man šovė į galvą mintis tai paneigti, paskui —tie- 
siog nusijuokti. Bet Rūta ištarė tuos žodžius taip autoritetin- 
gai, tokia įsitikinusi savo teisumu, o juk mes trys vienas kitą 
puikiai pažinome ir supratome, kad už tų žodžių turi kažkas 
slypėti, kad tikriausiai apie tai buvo kalbėta anksčiau. Taigi 
galų gale aš nutylėjau, tik mintimis akimirksniu grįžau atgal, 
į tą vakarą, kai mes su Rūta, laikydamos garuojančios arbatos 
puodelius, sėdėjome mano kambaryje, ir mane sukaustė siau- 
bas. Paskui vėl prabilo Rūta: 

— Kol žmonės mano, kad pieši tuos gyvūnėlius norėdamas 
juos palinksminti, viskas gerai, bet tik neišsiduok žŽiūrįs į tai 
rimtai. Labai tavęs prašau. 

Tomis nutraukė tempimo pratimą ir klausiamai pažvelgė į 
mane. Staiga jis man vėl pasirodė toks vaikiškas, nesugebantis 
apsimesti, kad jam visiškai tas pat, ką mes čia tauškiame. Pa- 
stebėjau, kad jo žvilgsnis niaukiasi ir darosi neramus. 

— Klausyk, Tomi, juk pats turi suprasti, - toliau kalbėjo 
Rūta. - Kai mudvi su Keite šiek tiek patraukiame tave per 
dantį ir pasijuokiame, tai ne taip jau ir svarbu. Nes tai tik mes. 
Bet prašau, neleisk, kad iš tavęs imtų tyčiotis visi kiti. 

Paskui šias akimirkas perkračiau mintyse daugybę kartų. 
Vis dėlto turėjau surasti ir ištarti tinkamus žodžius. Visa, ką 
sakė Rūta, galėjau tiesiog paneigti, nors Tomis tikriausiai ne- 
būtų patikėjęs. Tačiau atpasakoti įvykius taip, kaip jie klostėsi 
iš tiesų, būtų buvę pernelyg sudėtinga. Vis tiek man reikėjo 
bent pabandyti. Galėjau paprieštarauti Rūtai, pasakyti, kad ji 
viską iškreipia ir sąmoningai painioja, kad net jei ir juokiausi, 


tai nesityčiodama, kaip ji dabar leidžia suprasti; galėjau netgi 

prieiti prie Tomio ir čia pat, Rūtos akyse, jį apkabinti. Visos 
šios Mintys man atėjo į galvą tik po kelerių metų, o tądien 
bažnyčios šventoriuje tikriausiai nebuvo jokios galimybės 
bent vienos iš jų įgyvendinti, ypač turint omenyje, kokia tada 
buvau aš pati, ir mūsų trijų tarpusavio santykius. Ir vis dėlto 
galėjau pamėginti, - gal tada Rūtos žodžiai nebūtų mūsų dar 
giliau įklampinę į nesusipratimo liūną. 

Bet aš nepratariau nė žodžio, nieko nepadariau. Man rodos, 
šitaip pasielgiau ir dėl to, jog Rūtos iškrėsta kiaulystė mane 
tiesiog pribloškė. Prisimenu, staiga mane apėmė nenusako- 
mas nuovargis, kažin koks letargas, tarsi prieš akis plytėtų 
išvien maišatis. Jaučiausi tarsi Žmogus, gavęs išspręsti mate- 
matikos uždavinį kaip tik tuo metu, kai jo proto galios visiš- 
kai išsekusios: jis žino, kad kažkur esama teisingo sprendimo, 
bet neturi jėgų susikaupti ir pradėti jo ieškoti. Kažkas manyje 
užlūžo, ir aš tiesiog nuleidau rankas. Kažin koks balsas man 
sakė: „Gerai, tegul jis galvoja apie tave blogiausia. Tegul, tegul 
sau galvoja“. Jei gerai prisimenu, pažvelgiau į Tomį nuolan- 
kiai, galutinai su viskuo susitaikiusi, o mano veidas tarsi bylo- 
te bylojo: „Taip, tai tiesa, o ko gi tu tikėjaisi?“ Ir dabar dar kuo 
puikiausiai prisimenu Tomio veido išraišką: besitvenkiantis 
pyktis jo veide trumpai atslūgo, užleisdamas vietą, sakytum, 
beveik vaikiškai nuostabai, tarsi būčiau retas drugelis, kurį jis 
pamatė nutūpusį ant tvoros stulpo. 

Puikiai žinojau, kad nei pravirksiu, nei prarasiu savitvardą 
ar panašiai. Nusprendžiau tiesiog apsisukti ir eiti savo keliu. 
Bet kiek vėliau, dar tą pačią dieną, suvokiau padariusi nedo- 
vanotiną klaidą. Galiu pasakyti tik tiek, jog tuo metu labiau- 
siai bijojau, kad kuris nors iš jų nueis pirmas ir aš liksiu viena 


su antruoju. Nežinau, kodėl man atrodė, jog imti ir nueiti sau 

gali tik vienas iš mūsų, ir norėjau, kad ta vienintelė būčiau 
aš. Tad apsisukau ir patraukiau tuo pačiu keliu, kuriuo buvau 
atėjusi, —- taku pro antkapius prie medinių vartelių, - ir kelias 
minutes jaučiausi nugalėjusi, nes, kaip man atrodė, dabar jie 


liko tenai dviese ir turi kentėti, 0 to tikrai yra nusipelnę. 

aip jau sakiau, koks svarbus buvo mūsų su- 

Ki bažnyčios šventoriuje, supratau tik 

gerokai vėliau, - praėjus nemažam laiko tarpui, kai išvykau 

iš Ūkio. Taip, tą dieną iš tiesų jaučiausi nusiminusi, bet ne- 

tikėjau, kad šis nesusipratimas kuo nors skiriasi nuo anksčiau 

pasitaikydavusių kivirčų. Man nė nedingtelėjo, jog mūsų visų 

trijų gyvenimai, iki tos dienos taip tvirtai susipynę, dėl tokio 
menko nutikimo galėtų išsinarplioti ir išsiskirti. 

Tačiau iš tiesų kaip tik tuo metu, manau, galingos gyveni- 
mo bangos jau buvo mus beišskiriančios, ir tereikėjo menku- 
čio susikirtimo, kad imtume vieni nuo kitų tolti. Jei tada bū- 
tume tai supratę, - kas žino, - gal būtume stengęsi bent kiek 
atkakliau laikytis vienas kito. 

Vis daugiau mokinių išvažiuodavo mokytis slaugos, ir 
mūsų, buvusių hailšemiečių, galvose palengva įsitvirtino 
nuomonė, jog tai visiškai natūralus kelias, kuriuo netrukus 
turėsime pasukti ir mes. Mums dar reikėjo parašyti pradėtus 
diplominius darbus, bet visi puikiai suprato, kad jei nuspręsi- 
me išvažiuoti į mokymus, iš tiesų mums visai nebūtina jų pa- 


baigti. Vos apsigyvenus Ūkyje mintis, kad galėtume nebaigti 

savo darbų, mums atrodė visiškai neįmanoma. Bet kuo gilyn į 
praeitį grimzdo Hailšemas, tuo nereikšmingesni mums darėsi 
mūsų rašto darbai. Tuomet man atrodė, - ir tikriausiai aš bu- 
vau teisi, - kad leidus išblėsti įsitikinimui, jog parašyti diplo- 
minius darbus - labai svarbu, kartu buvo sunaikinta visa, kas 
mus, buvusius Hailšemo mokinius, siejo ir vertė laikytis drau- 
ge. Štai kodėl kaip įmanydama stengiausi neprarasti entuziaz- 
mo ir daug skaičiau, stropiai konspektavau. Bet kadangi buvo 
visiškai nerealu tikėtis bent kartą vėl susitikti savo mokytojus, 
o iš Ūkio nuolat kas nors išvykdavo, netrukus pajutau, kad 
visa tai - žlugęs reikalas. 

Ir vis dėlto pirmosiomis dienomis po mūsų pokalbio baž- 
nyčios šventoriuje kaip įmanydama stengiausi, kad kuo grei- 
čiau jį pamirštume. Tiek su Tomiu, tiek su Rūta elgiausi taip, 
tarsi nieko ypatinga nebūtų atsitikę, o ir jie laikėsi tokios pat 
taktikos. Tačiau atmosfera pasikeitė, kažkas buvo negerai, ir 
tai tikrai nepriklausė nuo kiek įtemptų santykių. Nors jie ir 
toliau dėjosi esantys pora, - išsiskirdami vis dar kumštelėda- 
vo vienas kitam į ranką, - puikiai abu juos pažinau ir aiškiai 
mačiau, kad Tomis ir Rūta gerokai susvetimėjo, vienas nuo 
kito nutolo. 

Suprantama, jaučiausi siaubingai, ypač dėl tų Tomio gyvū- 
nų. Bet dabar viskas toli gražu nebuvo taip paprasta: negalėjau 
lyg niekur nieko prieiti prie jo, atsiprašyti ir paaiškinti, kaip iš 
tiesų rutuliojosi mūsų pokalbis su Rūta. Prieš metus kitus, 
netgi prieš kokius šešis mėnesius tai būtų buvęs puikus pro- 
blemos sprendimo būdas. Mudu su Tomiu būtume apie tai 
pasikalbėję ir viską išsiaiškinę. Nežinia kodėl tą paskutinę 
vasarą viskas ėmė keistis. Galbūt dėl mano draugystės su 


Leniu, o gal ir ne. Siaip ar taip, pasišnekėti su Tomiu man 

jau neatrodė taip lengva. Iš pažiūros mudu bendraudavome 
taip pat, kaip ir anksčiau, tik niekad nė žodžiu neužsiminda- 
vome nei apie gyvūnus, nei apie tai, kas atsitiko bažnyčios 
šventoriuje. 

Tad štai kas nutiko prieš pat mudviejų su Rūta pokalbį ap- 
leistoje autobusų stotelėje, kai mane taip suerzino, kad ji ap- 
simeta visiškai pamiršusi Hailšemo rabarbarų taką. Kaip jau 
sakiau, tikriausiai visai nebūčiau susinervinusi, jei Rūta nebū- 
tų pradėjusi maivytis kaip tik įsibėgėjus rimtam pašnekesiui. 
Na gerai, tuo metu jau buvome išsiaiškinusios kas svarbiau- 
sia, bet vis tiek, net jei būtume atsipalaidavusios ir kalbėjusios 
ne apie tokius reikšmingus dalykus, tai irgi būtų buvę galima 
priskirti mūsų santykių aiškinimuisi, ir tokiam apsimetinėji- 
mui čia nebuvo vietos. 

O atsitiko štai kas. Nors tarp mūsų su Tomiu, galima saky- 
ti, buvo prabėgusi juoda katė, su Rūta bendravome kaip anks- 
čiau (bent jau tuomet man taip atrodė), taigi nusprendžiau, 
kad jau būtų pats laikas pasikalbėti apie tai, kas nutiko baž- 
nyčios šventoriuje. Kaip tik ėjo į pabaigą viena iš tų vasaros 
dienų, kai lyja ir dunda griaustinis, o mes, nors buvo baisiai 
tvanku, praleidome ją savo kambariuose. Tad kai vakare dan- 
gus ėmė blaivytis ir ties horizontu pasirodė rausvas besilei- 
džiančios saulės diskas, pasiūliau Rūtai išeiti pasivaikščioti. 
Neseniai buvau aptikusi gana stačion įkalnėn kylantį taką, 
kuris ėjo pačiu slėnio pakraščiu, o kaip tik toje vietoje, kur jis 
pasiekia plentą, dunksojo apgriuvusi autobusų stotelė. Auto- 
busai čia jau seniai nestodavo, stotelės ženklas buvo nuimtas, 
o prie galinės pastogės sienos tekabėjo rėmai kadaise čia bu- 
vusios įstiklintos lentelės su autobusų grafiku. Pati pastogė, 


kadaise buvusi panaši į mielą akiai medinę trobelę, atvirąja 

puse išeinanti į slėnį ir laukus, vis dar stovėjo, joje netgi buvo 
išlikęs sveikutėlis suolelis. Štai čia mudvi su Rūta ir susėdome 
atsipūsti, žvelgdamos į voratinkliais apkibusias gegnes ir gra- 
žų vasaros vakarą. Paskui, man rodos, aš pasakiau: 

— Žinai, Rūta, vis dėlto turėtume pamėginti išsiaiškinti, kas 
anądien iš tikrųjų atsitiko. 

Šiuos žodžius ištariau visiškai taikiu tonu, ir Rūta juos iš- 
girdo. Ji iš karto pareiškė, esą tai labai kvaila, jog mūsų trijulė 
ginčijasi dėl visiškai idiotiškų dalykų. Ta pačia proga prisimi- 
nė ir kitus, ankstesnius mūsų kivirčus, ir mudvi iš jų šiek tiek 
pasijuokėme. Bet aš nenorėjau, kad Rūta viską taip ir paliktų. 
Stengdamasi, kad mano balse nebūtų justi nė menkiausios 
priekaišto gaidelės, tariau: 

— Žinai, Rūta, man rodos, kartais, kai su kuo nors draugau- 
ji, negali visko matyti taip aiškiai, kaip tasai, kuris žvelgia iš 
šalies. Kartais tiesiog taip jau būna. 

— Gal tu ir teisi, - pritariamai linktelėjo ji. 

— Tikrai nenoriu kištis ne į savo reikalus. Bet kartais, o ypač 
kelias pastarąsias dienas, Tomis atrodo kažin koks liūdnas. 
Na, pati supranti. Jis vis galvoja apie tai, ką tu jam pasakei ar 
padarei. 

Išsigandau, kad Rūta supyks, bet ji vėl linktelėjo galva ir 
sunkiai atsiduso. 

— Manau, tu teisi, - vėl pakartojo. - Aš ir pati daug apie tai 
galvoju. 

— Gal man visai nevertėjo apie tai užsiminti?.. Turėjau 
susiprasti, jog ir pati matai, kas darosi. Tai tikrai ne mano 
reikalas. 

— Kodėl ne tavo, Keite? Juk tu - viena iš mūsų. Žinoma, tai 


ir tavo reikalas. Tu visiškai teisi - padėtis nėra gera. Suprantu, 

ką nori man pasakyti. Viskas dėl to, kad anądien kalba pasisu- 
ko apie tuos jo gyvūnus. Tai buvo išties nesąžininga. Aš Tomio 
jau atsiprašiau. 

— Džiaugiuosi, kad judu apie tai pasikalbėjote ir viską išsi- 
aiškinote. Aš nė nežinojau. 

Rūta pirštais pašė nuo suolelio apipelėjusius medžio plau- 
šelius, ir atrodė, kad tą akimirką visas jos dėmesys sutelktas į 
juos. Po minutėlės ji vėl prabilo: 

— Klausyk, Keite, gerai, jog mes dabar kalbamės apie Tomį. 
Jau seniai noriu tau kai ką pasakyti, tik nežinojau, nuo ko pra- 
dėti, ir vis neradau tinkamos progos. Bet pažadėk man, Keite, 
kad labai ant manęs nesupyksi. 

Pažvelgusi į ją pratariau: 

— Pažadu, nebent tu vėl imsi kalbėti apie tuos sportinius 
marškinėlius... 

— Ne, nejuokauk. Prižadėk man, kad nepasiusi. Nes anks- 
čiau ar vėliau turiu tau pasakyti. Jei ir toliau tylėčiau kaip žu- 
vis, imčiau nekęsti pati savęs. 

— Na gerai, ką nori man papasakoti? 

— Keite, jau kelios dienos nesiliauju apie tai galvojusi. Juk tu 
nekvaila, tad tikriausiai gali numanyti, jog mudu su Tomiu... 
Na, gali būti, kad mes neamžinai būsime pora. Bet tai - jokia 
tragedija. Buvo laikas, kai mes vienas kitam puikiai tikome. 
Bet ar taip bus amžinai, galima tik spėlioti. O dar visos tos 
kalbos, esą porai gali būti atidėta donorystės pradžia, jei tik 
gali pateikti neginčijamų įrodymų, kad... na, supranti. Tai štai, 
Keite, ką noriu tau pasakyti. Būtų visiškai suprantama, jei tu 
kartais būtum pagalvojusi, kas atsitiktų, jei mudu su Tomiu 
kada nors nuspręstume išsiskirti. Ne, nesuprask manęs ne- 


teisingai, - kol kas skirtis mes neketiname. Tačiau manau, jog 

būtų visiškai natūralu, jei tu retkarčiais apie tai bent jau pa- 
galvotum. Matai, Keite, turi suprasti, jog Tomio požiūris į tave 
visiškai kitoks. Jis tave labai mėgsta ir mano, kad tu nuostabus 
žmogus. Bet žinau, kad jis neįsivaizduoja tavęs kaip galimos 
savo merginos. Be to... - čia Rūta trumpai nutilo, atsiduso ir 
pridūrė: - Be to, juk Tomį ir pati puikiai pažįsti. Jis gali labai 
susinervinti. | 

— Ką turi omenyje? - iš nuostabos kilstelėjusi antakius pa- 
siteiravau aš. 

— Pati turėtum Žinoti, apie ką kalbu. Tomiui nepatinka mer- 
ginos, kurios... Na, supranti, kurios gulinėja tai su vienu, tai 
su kitu... Tokių dalykų jis tiesiog nemėgsta. Atleisk, Keite, bet 
turėjau tau pasakyti... 

Minutėlę pamąsčiau ir atsakiau: 

— Taip, tokius dalykus visuomet geriau Žinoti iš anksto. 

Palietusi man ranką Rūta pridūrė: 

— Žinojau, kad teisingai mane suprasi. Bet taip pat turi ži- 
noti, kad Tomis apie tave labai geros nuomonės. Tikrai. 

Norėjau kuo greičiau pakeisti pokalbio temą, bet kaip ty- 
čia paskubomis nesusivokiau, ko čia griebtis. Tarsi atspėjusi 
mano ketinimus, Rūta ištiesė rankas į priekį, pasirąžė, nusi- 
žiovavo ir nukreipė kalbą į šoną: 

— Jei kada nors išmoksiu vairuoti automobilį, keliausime į 
kokią apleistą, mažai gyvenamą vietą. Pavyzdžiui, į Dartmu- 
rą. Mes trys, na, galbūt dar Laura ir Hana. Man patiktų apžiū- 
rėti visas tas pelkes ir akivarus. 

Dar kelias minutes šnekėjomės, ką veiktume tokioje kelio- 
nėje, jei apskritai kada nors į ją išsiruoštume. Paklausiau, kur 
nakvotume, ir Rūta pasakė, jog išsinuomotume didžiulę pa- 


lapinę. Atkreipiau jos dėmesį, kad tose vietose kartais pučia 

labai stiprus vėjas - naktį jis gali nupūsti mūsų palapinę kaip 
šapelį. Mudvi nekalbėjome visiškai rimtai, ir kaip tik tuomet aš 
prisiminiau, kaip kartą Hailšeme, kai dar buvome žemesniojo 
skyriaus moksleiviai, su panele Džeraldina prie tvenkinio su- 
rengėme pikniką. Džeimsas B. buvo pasiųstas iš pagrindinio 
pastato atnešti torto, kurį buvome iškepę kiek anksčiau, tačiau 
benešant pakilo vėjas, stiprus gūsis nupūtė visą viršutinį bisk- 
vito sluoksnį ir tėškė į rabarbarus. Rūta tvirtino šį nutikimą 
prisimenanti labai miglotai, o aš, stengdamasi atgaivinti jos 
atmintį, tariau: 

— Svarbiausia - paskui Džeimsas B. susilaukė rimtų nema- 
lonumų, nes nukritęs viršutinis torto sluoksnis buvo aiškus 
įrodymas, kad jis ėjo rabarbarų taku. 

Rūta nustebusi pažvelgė į mane ir paklausė: 

— Nair kas? Kas čia bloga - eiti rabarbarų taku? 

Jos nuostaba buvo tokia apsimestinė, o ištarti žodžiai — to- 
kie apgaulingi, kad tai nebūtų praslydę pro akis net atsitik- 
tiniam mūsų pokalbio besiklausančiam smalsuoliui, jei toks 
kur nors čia būtų tūnojęs. Neslėpdama susierzinimo aš tik at- 
sidusau: 

— Liaukis, Rūta. Negali būti, kad ir tai pamiršai. Juk puikiai 
žinai — tasai takas buvo už Hailšemo teritorijos ribos. 

Galbūt pasakiau tai kiek per šiurkščiai. Šiaip ar taip, Rūta 
nė neketino nusileisti. Ji 17 toliau apsimetinėjo nieko neprisi- 
menanti, o aš vis labiau niršau. Ir ji neištvėrusi pratrūko: 

— Koks skirtumas! Ir apskritai - kuo čia dėtas rabarbarų ta- 
kas? Geriau grįžk prie to, ką norėjai man pasakyti. 

Paskui, jei gerai prisimenu, mudvi toliau kalbėjomės gana 
draugiškai, o neilgai trukus tirštėjant sutemoms tuo pačiu 


taku grįžome į Ūkį. Bet atmosfera taip ir liko slogi, ir kai prie 

Juodosios daržinės atsisveikinome, išsiskyrėme be įprastų 


bakstelėjimų viena kitai į ranką ir petį. 


Netrukus po to aš apsisprendžiau, o kartą tai padariusi dau- 
giau nesvyravau ir dėl to sprendimo nesigailėjau. Tiesiog 
vieną rytą atsikėlusi priėjau prie Keferso ir pasakiau norinti 
mokytis ir tapti slaugytoja. Pasirodė, kad tai stebėtinai papra- 
sta. Jis kaip tik žingsniavo per kiemą, sunkiai vilkdamas šiltus 
guminius purvu aplipusius batus, kažką bambėdamas po no- 
simi ir pirštais įsikibęs į drabužio apvadą. Priėjau ir pasakiau 
tai, ojis tylomis nudėbė mane tokiu žvilgsniu, tarsi būčiau pa- 
prašiusi duoti daugiau malkų. Paskui kažką suniurnėjo, ir aš 
supratau, kad po pietų turiu užeiti pas jį užpildyti popierių. 
Visai paprasta. 

Žinoma, paskui teko šiek tiek palaukti, bet, kartą pradėti, 
reikalai judėjo į priekį, ir staiga į viską - ir į Ūkį, ir į visus jo 
gyventojus - ėmiau žiūrėti visai kitomis akimis. Dabar buvau 
viena iš tų, kurie greitai išvažiuos, ir visi tai žinojo. Galbūt 
Rūta tikėjosi, jog susėdusios valandų valandas šnekėsimės 
apie mano ateitį; galbūt jai nuoširdžiai atrodė, jog gali mane 
paveikti, kad apsispręsčiau vienaip arba kitaip. Bet aš sten- 
giausi laikytis atokiau ir nuo jos, ir nuo Tomio. Su Tomiu pa- 
skutinėmis dienomis taip ir nepasikalbėjome iš širdies, ir ne- 


jučia atėjo laikas su visais atsisveikinti. 


TREČIA DALIS 


18 SKYRIUS 


pskritai imant, slaugytojos darbas man tiko. 
Netgi galima sakyti, kad padėjo atsiskleis- 
ti patiems geriausiems mano asmenybės bruožams. Bet yra 
žmonių, kurie iš prigimties į tai nelinkę, ir jiems slaugytojo 
darbas tampa tikra kankyne. Dažniausiai iš pradžių savo už- 
duoties jie imasi aktyviai ir noriai, bet praėjus kuriam laikui 
nuolatinė akistata su donorų kančiomis ir nerimu pakerta jų 
jėgas. Be to, anksčiau ar vėliau atsitinka taip, kad donoras ne- 
išsikapsto, net jei, sakykime, tai jo antroji operacija ir niekas 
nesitiki ypatingų komplikacijų. Kai donoras miršta taip ne- 
tikėtai, menkai tepaguodžia tiek geranoriški kitų slaugytojų 
žodžiai, tiek laiškas, kuriame rašoma, kad jie visiškai tikri, jog 
padarei visa, ką galėjai, ir tavo darbui jokių priekaištų neturi. 
Vis tiek kelias pirmąsias dienas jautiesi demoralizuota. Vieni 
iš mūsų gana greitai išmoksta įveikti šią krizę, o kitiems, pa- 
vyzdžiui, kad ir Laurai, - to nepavyksta padaryti niekados. 
Be to, nereikia pamiršti ir vienatvės. Juk augai nuolat ap- 
supta daugybės žmonių, tai buvo vienintelė tau pažįstama 
aplinka, ir staiga tampi slaugytoja. Valandų valandas praleidi 


viena automobilyje, keliaudama iš centro į centrą, iš ligoninės 

į ligoninę, nakvoji įlindusi į miegmaišį ir neturi kam išsipa- 
sakoti, neturi su kuo pasidalyti savo rūpesčiais, netgi neturi 
su kuo drauge pasijuokti. Retkarčiais netyčia susitinki mo- 
kinį, kurį kadaise pažinai, - dabar jis slaugytojas arba dono- 
ras, — bet pasišnekėti tiesiog nėra kada. Tu visuomet skubi ir . 
esi pernelyg išsekusi, kad leistumeisi į gilų nuoširdų pokalbį. 
Ilgos vienatvėje praleistos valandos, nuolatinės kelionės ir be- 
miegės naktys netrukus tampa neatskiriama tavo asmenybės 
dalimi, ir tada iš judesių bei kalbos manieros jau kiekvienas 
nesunkiai atpažįsta, jog esi slaugytoja. 

Ne, jokiu būdu negalėčiau tvirtinti, kad manęs visa tai 
nepaveikė, bet aš išmokau prie šių aplinkybių prisitaikyti ir 
gyventi toliau. O kai kuriems slaugytojams taip ir nepavyko 
priprasti - jie nesugebėjo išsiugdyti reikiamo požiūrio į visus 
tuos dalykus. Vos užmetęs akį gali pasakyti, kad dauguma 
jų savo darbą atlieka mechaniškai, nekantriai laukdami tos 
dienos, kai jiems bus leista mesti slaugytojo darbą ir tapti do- 
norais. Man net nejauku, kad daugelis įžengę į ligoninę tarsi 
sugniūžta. Jie nežino, ką pasakyti gydytojams, jie nesugeba 
pakelti balso ir užtarti donoro, kuriuo rūpinasi. Tad ar verta 
stebėtis, kad reikalams pakrypus į blogąją pusę jie susinervi- 
na ir dėl visko kaltina save? Aš pati stengiuosi pernelyg ne- 
įkyrėti, bet Žinau, kaip kalbėti ir elgtis, kad prireikus mano 
balsas būtų išgirstas. Nutikus nelaimei aš, žinoma, jaučiuosi 
prislėgta, tačiau bent jau galiu pasiguosti padariusi visa, kas 
įmanoma, ir žvelgti objektyviai. 

Tiesą sakant, man pavyko priprasti netgi prie vienatvės. 
Tai nereiškia, kad pasibaigus šiems metams, kai jau nedirbsiu 
slaugęe, aš neieškosiu žmonių draugijos. Bet man patinka tasai 


jausmas, kuris apima, kai sėdu į savo nediduką automobilį ir 

žinau, jog artimiausias kelias valandas vienintelė mano drau- 
gija bus kelias, neaprėpiamas apsiniaukęs dangus ir mano pa- 
čios svajos. Ojei atsiduriu mieste ir turiu kelias minutes laisvo 
laiko, labai mėgstu vaikštinėti ir žvalgytis į parduotuvių vit- 
rinas. Kambaryje, kuriame gyvenu, turiu net keturias stalines 
lempas - visos jos skirtingų spalvų, bet visiškai vienodo dizai- 
no, jų stovai rumbuoti, lankstūs, ir gali juos sukioti kaip pano- 
rėjęs. Tad gali būti, jog taip klaidžiodama ieškau parduotuvės, 
kurios vitrinoje stovėtų dar viena lygiai tokia pati lempa, - ne 
tam, kad ją pirkčiau, bet kad galėčiau palyginti su tomis, ku- 
rias turiu namuose. 

Kartais taip pasineriu į vienatvę, kad jei netikėtai susitin- 
ku kokį pažįstamą, mane tarsi ištinka lengvas šokas ir reikia 
kelių minučių prisitaikyti prie naujos situacijos. Kaip tik taip 
atsitiko ir vieną rytą beeinant per vėjo užpučiamą automobi- 
lių aikštelę netoli degalinės, kai pastebėjau Laurą, sėdinčią 
prie automobilio vairo ir tuščiu žvilgsniu žiūrinčią į autostra- 
dą. Mudvi skyrė dar gerokas atstumas, ir trumpą akimirką 
buvau linkusi apsimesti, kad jos nepastebėjau, ir praeiti pro 
šalį, nors nesimatėme ištisus septynerius metus, nuo pat tos 
dienos, kai palikau Ūkį. Suprantu, tai gana keista reakcija, 
ypač turint omenyje, jog kadaise ji buvo viena iš artimiausių 
mano draugių. Kaip jau sakiau, šitaip pasielgti, matyt, nu- 
sprendžiau iš dalies todėl, kad nemėgstu būti pažadinta iš 
savo svajų ir prievarta grąžinta realybėn. Tačiau tik iš dalies. 
Man rodos, jog kai pamačiau Laurą bejėgiškai susmukusią 
vairuotojo sėdynėje, tą pačią sekundę man dingtelėjo, jog ji 
bus tapusi kaip tik viena iš tokių slaugytojų, apie kuriuos ką 
tik pasakojau, ir, tiesą sakant, nelabai troškau apie tai sužino- 


ti ką nors daugiau. 

Aišku, galų gale priėjau. Kai ėmiau artintis prie jos auto- 
mobilio su užpakalinėmis durelėmis, atsidarančiomis į viršų, 
stovinčio kiek atokiau nuo kitų mašinų, į veidą pūtė žvarbo- 
kas vėjas. Laura vilkėjo beformę striukę su gobtuvu, o plaukai 
(dabar jie buvo kur kas trumpesni nei kadaise) buvo užkritę 
jai ant kaktos. Kai pabeldžiau į lango stiklą, ji nei krūptelėjo, 
nei bent kiek nustebo, po tiek metų staiga vėl mane išvydusi. 
Atrodė, kad ji čia sėdi ir laukia, - na, gal ne manęs, tačiau bent 
jau žmogaus, kurį pažįsta iš senų laikų. O kai galop pasiro- 
džiau aš, pirmoji jai dingtelėjusi mintis, regis, buvo: „Paga- 
liau!“ Mat aiškiai mačiau, kaip ji atsidususi gūžtelėjo pečiais, 
o paskui, nė kiek nesumišusi, neskubėdama atidarė dureles. 

Mudvi šnekėjomės gal dvidešimt minučių: atsisveikinau 
su Laura pačią paskutinę akimirką, kai ilgiau delsti jau tikrai 
negalėjau. Pokalbis sukosi daugiausia apie ją: kokia ji nuvar- 
gusi, kaip sunku jai slaugyti vieną iš savo donorų, kaip labai 
ji nemėgsta vienos ar kitos slaugės arba gydytojo. Aš vis lau- 
kiau, dar tikėdamasi bent trumpai išvysti senąją Laurą, - jos 
šelmišką šypseną ir neprilygstamą sąmojį, - bet veltui. Dabar 
ji bėrė žodžius greičiau nėi kadaise, ir nors atrodė, kad jai ma- 
lonu mane matyti, man susidarė įspūdis, jog Laurai ne taip 
jau ir svarbu, ar automobilyje šalia jos sėdžiu aš, ar kas nors 
kitas, - svarbiausia išsikalbėti. 

Galbūt mudvi abi jautėme, jog prisiminti senas dienas 
dabar būtų pernelyg pavojinga, todėl vengėme apie tai bent 
žodžiu užsiminti. Bet galų gale susigriebėme besikalbančios 
apie Rūtą, kurią prieš kelerius metus Laura buvo sutikusi kli- 
nikoje, kai ši dar buvo slaugytoja. Ėmiau jos klausinėti, kaip 
tuomet Rūta atrodė ir kaip elgėsi, bet Laura pasirodė tokia 


nešneki, jog netekusi kantrybės tariau: 

— Klausyk, bet apie ką nors judvi turėjote kalbėtis. 

Laura tik sunkiai atsiduso. 

— Juk pati Žinai, kaip būna, — pagaliau atsiliepė. - Mes abi 
skubėjome. — O paskui dar pridūrė: — Šiaip ar taip, prieš iš- 
vykdamos iš Ūkio irgi nebuvome neperskiriamos draugės. 
Tad gali būti, kad po tiek metų viena kitą sutikusios irgi ne- 
buvome pernelyg sužavėtos. 

— Nė nežinojau, kad ir judvi buvote susipykusios, - prisi- 
pažinau aš. 

Laura tik abejingai gūžtelėjo pečiais. 

— Argi dėl to verta stebėtis? Juk pameni, kokia anuomet 
buvo Rūta. O kai tu išvažiavai, ji dar labiau pasiuto. Pati Žinai, 
Rūta nuolat visiems nurodinėdavo, ką daryti, tad aš stengiau- 
si laikytis nuo jos atokiau, ir tiek. Mudvi niekad nebuvome 
įkibusios viena kitai į gaurus. Tai sakai, kad nuo to laiko taip 
ir nebuvai jos sutikusi? 

— Ne, nebuvau. Keista - mudvi nė karto nebuvome susi- 
tikusios nė porai minučių. 

— Taigi, tikrai keista. Šiaip jau būtume galėję tikėtis, jog 
vieni su kitais susitiksime kur kas dažniau. Pavyzdžiui, Haną 
mačiau net kelis kartus. Maiklą H. - irgi. - Paskui ji dar pri- 
dūrė: - Girdėjau šnekant, esą po pirmos operacijos Rūta labai 
sunkiai stojosi ant kojų. Tikriausiai tai tik gandas, bet mano 
ausis jis yra pasiekęs ne kartą. 

— Aš irgi girdėjau, - linktelėjau. 

— Vargšelė Rūta. 

Kelias minutes mudvi sėdėjome tylėdamos, paskui Laura 
paklausė: 

— Ar tai tiesa, Keite? Ar tiesa, kad jie tau leidžia pačiai pasi- 


rinkti donorus? 

Ji uždavė man šį klausimą nė kiek nepriekaištaudama, kaip 
kartais darydavo kiti, tad pritariamai linktelėjau ir atsakiau: 

— Ne visada. Bet aš gerai rūpinausi keliais donorais, todėl 
kartais turiu teisę pareikšti pageidavimą. 

— Bet jei gali pasirinkti donorus, - neatstojo Laura, - kodėl 
nenori tapti Rūtos slaugytoja? 

Aš tik gužtelėjau pečiais. 

— Galvojau apie tai. Bet man neatrodo, jog tai gera mintis. 

Laura neslėpė sutrikimo. Ji vėl prabilo: 

— Bet juk jūs su Rūta... jūs buvote tokios artimos draugės... 

— Taigi, man irgi taip atrodė... Bet žinai, Laura, man su ja 
bendrauti sekėsi lygiai taip pat, kaip ir tau. Prieš išvykstant iš 
Ūkio mudvi jau nebuvome tokios geros draugės. 

— Na gerai, bet juk visa tai buvo taip seniai. O tada Rūtai 
buvo labai sunku. Be to, girdėjau, kad ji su savo slaugytojais 
turėjo nemažai bėdų. Jie daug kartų keitė jai slaugytojus... 

— Jei atvirai, manęs tai nė kiek nestebina, - atšoviau. - O ar 
pati galėtum tai įsivaizduoti? Ar sutiktum tapti Rūtos slau- 
gytoja? 

Laura nusijuokė, akimirką jos akys šelmiškai blykstelėjo, ir 
aš jau pamaniau, ar tik pagaliau neišgirsiu kokio iš koto ver- 
čiančio sąmojo. Bet paskui jos žvilgsnis vėl apsiniaukė - ji tie- 
siog sėdėjo bejėgiškai nuleidusi rankas ir atrodė nuvargusi. 

Mes dar šiek tiek pasikalbėjome apie Lauros problemas, 
daugiausia apie vieną medicinos seserį, kuri, atrodo, neturėjo 
jai akies. Paskui man jau reikėjo eiti, aš ištiesiau ranką atsi- 
daryti automobilio durelių ir pažadėjau, kad susitikusios kitą 
kartą pasikalbėsime ilgiau. Tačiau tiek ji, tiek aš puikiai su- 
vokėme ir tai, apie ką nė žodžiu nebuvome viena kitai užsi- 


minusios: manau, abi jautėme, kad neturėtume štai taip išsi- 

skirti. Tiesą sakant, dabar nė neabejoju, jog tuomet mudvi abi 
galvojome lygiai tą patį. Laura man tarė: 

— Kaip keista. Kai pagalvoji, jog dabar ten jau nieko 
neliko... 

Aš pasisukau taip, kad matyčiau jos veidą. 

— Taip, tai tikrai keista, - atsakiau. - Nors, kai pagalvoji, da- 
bar visa tai neturėtų rūpėti. O vis tiek rūpi. 

— Suprantu, aš irgi panašiai jaučiuosi. 

Ir tada, pakeitusios temą, mudvi pagaliau prakalbome apie 
Hailšemo uždarymą, ir tai akimirksniu mudvi suartino. Pa- 
gautos impulso, mes apsikabinome, ne tiek norėdamos viena 
kitą nuraminti bei paguosti, kiek stengdamosi patvirtinti, kad 
Hailšemas vis dar gyvuoja mudviejų atmintyje. Paskui išlipau 
ir nuskubėjau prie savo automobilio. 

Gandus apie Hailšemo uždarymą pirmą kartą išgirdau gal 
metai prieš susitikdama Laurą. Besikalbant su vienu iš do- 
norų ar slaugytojų, šis gana abejingai apie tai užsiminė, tarsi 
būtų įsitikinęs, kad man tai ne naujiena. Mestelėjo kažką pa- 
našaus: „Juk ir tu mokeisi Hailšeme, ar ne? Ar tai tikrai tiesa?“ 
Paskui vieną dieną išeidama iš Safolko klinikos susidūriau 
su Rodžeriu K., kuris buvo vieneriais metais jaunesnis, ir jis 
man galutinai patvirtino, jog tai tiesa - Hailšemas tikrai bus 
panaikintas. Tai galėjo įvykti bet kada, o pastatus ir mokyklai 
priklausančią žemę buvo ketinama parduoti kažkokiam vieš- 
bučių tinklui. Puikiai pamenu, ką atsakiau, kai Rodžeris man 
apie tai papasakojo. Aš paklausiau: „O kas laukia Hailšemo 
mokinių?“ Rodžeris, matyt, suprato, jog kalbu apie tuos, ku- 
rie tenai dar mokosi, mažuosius, dar visiškai priklausomus 
nuo savo mokytojų, tad nutaisęs labai susirūpinusį veidą ėmė 


samprotauti, esą jie tikriausiai bus perkelti į kitas šalyje vei- 

kiančias panašias mokyklas, nors kai kurios iš jų nė iš tolo 
neprilygsta Hailšemui. Bet aš, žinoma, turėjau omenyje visai 
ne tai. Kalbėjau apie mus, apie visus mokinius, kurie tenai už- 
augo drauge su manimi ir dabar, pasklidę po visą šalį, dirbo 
slaugytojais arba buvo donorai; taip, jie buvo išsibarstę, bet 
tam tikra prasme juos vienijo vieta, kurioje užaugo. 

Tą naktį, bandydama užmigti savo miegmaišyje, vis galvo- 
jau apie tai, kas man buvo nutikę prieš kelias dienas. Atvykau 
į pajūrio miestelį šiauriniame Velse. Visą rytą smarkiai lijo, 
bet po priešpiečių nustojo, o netrukus netgi švystelėjo saulė. 
Kaip tik buvau begrįžtanti tenai, kur palikau savo automobi- 
lį, žingsniavau vienu iš tų ilgų ir tiesių kelių, kurie tokiuose 
miesteliuose paprastai driekiasi palei jūrą. Žmonių aplink, 
galima sakyti, nebuvo, tad puikiai galėjau apžvelgti prieš akis 
besitęsiančią šlapių grindinio akmenų liniją. Po kelių minučių 
gal per trisdešimt jardų nuo manęs sustojo furgonas ir iš jo 
išlipo vyras su klouno kostiumu. Jis atidarė užpakalines fur- 
gono duris ir ištraukė visą ryšulį - gal kokį tuziną - helio dujų 
pripūstų balionų; paskui, vienoje rankoje laikydamas balio- 
nus, kita ranka jis kažko ieškodamas pasirausė furgone. Pri- 
ėjusi arčiau pastebėjau, kad balionai turi veidus ir netgi ausis 
ir atrodo nelyginant nedidukas padaužų būrelis, besispiečian- 
tis savo šeimininkui virš galvos ir laukiantis paliepimų. 

Klounas atsitiesė, uždarė užpakalines furgono duris ir žen- 
gė ta pačia kryptimi, kuria ėjau aš, per kelis žingsnius prie- 
kyje, vienoje rankoje nešdamasis nedidelį lagaminėlį, kito- 
je laikydamas balionus. Pajūrio gatvė buvo ilga ir tiesi, ir aš 
žingsniavau paskui tą vyrą ilgai, man rodės, visą amžinybę. 
Kartais pasijusdavau šiek tiek nepatogiai, kelis kartus man 


netgi toptelėjo, kad klounas galėtų atsigręžti į mane ir ką nors 

pasakyti. Bet kadangi man iš tikro reikėjo eiti šita gatve, ne 
kažin ką galėjau pakeisti. Tad valandėlę taip ir žingsniavo- 
me - tik klounas ir aš - ėjome, regis, niekada nesibaigsiančiu, 
nuo rytą praūžusio lietaus dar šlapiu šaligatviu, o aukštai iš- 
kilę balionai visą laiką trankėsi vienas į kitą, atsukę man iki 
ausų išsiviepusius savo veidus. Kartkartėmis mano žvilgsnis 
užkliūdavo už sugniaužtos vyro saujos, kurioje susibėgusios 
visos balionų virvelės, ir aiškiai mačiau, kad jis apdairiai buvo 
susukęs jas taip, kad būtų patogu laikyti ir nė viena neišslys- 
tų. Bet man vis tiek buvo neramu, kad viena iš virvelių gali 
ištrūkti, balionas atsiskirti nuo kitų ir imti kilti į debesų ap- 
trauktą dangų. 

Tą vakarą po pokalbio su Rodžeriu gulėjau plačiai atmerk- 
tomis akimis ir mintyse vėl mačiau ore plaukiančius balionus. 
Galvojau apie Hailšemo mokyklą, kuri netrukus bus uždary- 
ta, ir apie tai, kas nutiktų, jeigu kas nors, pritykinęs su Žir- 
klėmis, nukirptų susipynusias balionų virveles kaip tik toje 
vietoje, kur jų nepasiekia vyro gniaužtai. Jei taip atsitiktų, 
balionai taptų laisvi, ir visi ryšiai, būrę juos į vieną krūvą, 
akimirksniu išnyktų. Perduodamas man su Hailšemu susiju- 
sias naujienas, Rodžeris netiesiogiai užsiminė, kad, jo supra- 
timu, mums visiems, buvusiems tos mokyklos mokiniams, 
dabar tai neturėtų būti taip svarbu. Tam tikra prasme jis gal- 
būt buvo teisus. Ir vis dėlto mane gerokai baugino ir trikdė 
mintis, jog Hailšeme viskas sugriuvo ir niekas neteka sena 
vaga, kaip anksčiau; kad, pavyzdžiui, panelė Džeraldina 
jau neveda žemesniojo skyriaus mokinių pasivaikščioti prie 
šiaurinės Žaidimų aikštės. 

Net ir praėjus keliems mėnesiams po mudviejų su Rodže- 


riu pokalbio, aš dažnai apie tai galvodavau: apie Hailšemo 

uždarymą ir visas jo pasekmes. Man rodos, vis aiškiau ėmiau 
suvokti, kad daugelio dalykų, kuriems padaryti įsivaizdavau 
turinti begalę laiko, turiu imtis nedelsdama arba amžiams 
juos užmiršti. Ne, nepasakyčiau, jog puoliau į paniką. Bet 
Hailšemui grimztant vis giliau į praeities ūkanas, mums, bu- 
vusiems jo mokiniams, viskas pasikeitė iš esmės. Štai kodėl 
Lauros pasakyti žodžiai, esą galėčiau tapti Rūtos slaugytoja, 
taip labai mane paveikė, nors tuo metu jos pasiūlymas atro- 
dė visiškai absurdiškas. Ir vis dėlto viena mano asmenybės 
dalis, matyt, jau buvo apsisprendusi, o Lauros Žodžiai tik 
praskleidė šį sprendimą dengiančią skraistę ir viską iškėlė į 


dienos šviesą. 


Praėjus vos kelioms savaitėms po susitikimo su Laura, aš at- 
vykau į Douverio reabilitacijos centrą - modernią baltomis 
blizgančiomis plytelėmis išklijuotą gydymo įstaigą, kurioje 
sveiko Rūta. Nuo pirmosios Rūtos operacijos, kuri, kaip man 
užsiminė Laura, toli gražu nebuvo lengva, buvo praslinkę gal 
du mėnesiai. Kai įėjau į palatą, Rūta, vilkinti naktiniais marš- 
kiniais, plačiai man nusišypsojo sėdėdama ant lovos krašto. Ji 
netgi pamėgino atsistoti ir mane apkabinti, bet, matyt, perver- 
tino savo jėgas ir čia pat vėl klestelėjo ant lovos. Paskui Rūta 
man pasakė, kad atrodau tiesiog puikiai ir kad man labai tin- 
ka naujoji šukuosena. Atsilygindama aš taip pat ištariau jai 
kelis malonius žodelius, ir dar gerą pusvalandį, kaip man at- 
rodė, mudvi nuoširdžiai džiaugėmės susitikusios ir galinčios 
pasišnekėti. Kalbėjomės apie daug ką, prisiminėme Hailšemą, 
Ūkį, pasipasakojome, ką abi nuo to laiko veikėme, ir mane 


apėmė jausmas, kad galėtume taip kalbėtis be galo. Kitaip sa- 

kant, pirmas mudviejų susitikimas po ilgos pertraukos teikė 
daug vilčių ir buvo kur kas šiltesnis, nei drįsau tikėtis. 

Nereikia nė sakyti, jog tą pirmąjį kartą mes nė žodžiu ne- 
užsiminėme apie tai, kaip anuomet mudviem teko išsiskirti. 
Jei būtume griebusios jautį už ragų ir iš karto pradėjusios 
nuo to, kas žino - gal mūsų santykiai toliau būtų klostęsi vi- 
siškai kitaip? Tačiau šią temą mes tiesiog aplenkėme, o va- 
landėlę šnektelėjus pasidarė aišku, jog abi sutinkame apsi- 
mesti ir elgtis taip, tarsi tarp mūsų niekad nebūtų buvę jokių 
nesusipratimų. 

Toks elgesys buvo visiškai suprantamas ir puikiausiai 
tiko pirmam susitikimui po ilgų metų. Bet kai oficialiai ta- 
pau Rūtos slaugytoja ir ėmiau matytis su ja beveik kasdien, 
mano širdyje vis stiprėjo jausmas, kad vis dėlto ne viską iki 
galo išsiaiškinome. Ilgainiui nusistovėjo tokia tvarka, jog 
pas Rūtą atvažiuodavau tris ar keturis kartus per savaitę, 
visada vėlyvą popietę, atsiveždavau mineralinio vandens 
bei pakelį jos mėgstamų sausainių, ir, atrodo, viskas turėjo 
eiti kaip sviestu patepta, bet iš pradžių taip toli gražu nebu- 
vo. Būdavo, pradedame kalbėtis kokia nors visai neutralia 
tema ir nežinia kodėl staiga abi nutylame; arba, jei mums 
vis dėlto pavyksta palaikyti pokalbį, kuo toliau kalbamės, 
tuo jis darosi nenatūralesnis, o mes abi imame vis atsargiau 
rinkti žodžius. 

Ir štai vieną popietę, žingsniuodama koridoriumi pas Rūtą, 
staiga išgirdau, jog vonios kambaryje priešais jos palatą kaž- 
kas prausiasi po dušu. Nuojauta man sakė, kad tai Rūta, tad 
jėjau į palatą ir ėmiau laukti, sustojusi prie lango ir nukreipusi 
žvilgsnį į namų stogus. Maždaug po penkių minučių tarpdu- 


ryje pasirodė susisupusi į rankšluostį Rūta. Tiesą sakant, taip 

anksti ji manęs nelaukė, tikėjosi, kad atvyksiu tik po valandos. 
Jei atvirai, bet kuri iš mūsų, ką tik nusimaudžiusi po dušu ir 
prisidengusi kūną vien rankšluosčiu, yra jautri ir jaučiasi šiek 
tiek pažeidžiama. Vis dėlto staiga baimės iškreiptas jos veidas 
mane gerokai pribloškė. Čia turėčiau jums kai ką paaiškinti. 
Neslėpsiu, tikėjausi, jog radusi mane laukiančią palatoje Rūta 
truputį nustebs. Bet svarbiausia, kad pamačiusi savo palato- 
je Žmogų ir supratusi, jog tai aš, dar akimirką ar net kelias ji 
stovėjo įrėmusi į mane žvilgsnį, kuriame atsispindėjo jei ne 
baimė, tai aiškiai matomas santūrumas ir atsargumas. Pasiju- 
tau taip, tarsi Rūta jau seniai būtų laukusi, kad padaryčiau 
jai ką nors bloga, o dabar būtų išmušusi kaip tik ta lemtinga 
valanda. 

Jau po kelių sekundžių ji nusuko akis į šoną ir mes vėl 
kalbėjomės lyg niekur nieko, bet giliai širdyje šis nutikimas 
mus abi gerokai sukrėtė. Supratau, kad Rūta manimi nepa- 
sitiki, ir — bent jau man taip pasirodė - iki šios akimirkos pati 
šito aiškiai nesuvokė. Šiaip ar taip, nuo tos dienos mudviejų 
santykiai darėsi vis santūresni. Atrodė, tarsi mes būtume išsi- 
davusios, atvirai išsakiusios tai, kas mums rūpi, bet atmosfera 
nebūtų nė kiek praskaidrėjusi, greičiau priešingai — tarsi tik 
dabar iki galo būtume suvokusios visa, kas buvo tarp mūsų 
įvykę. Netrukus padėtis dar pablogėjo: prieš eidama pas Rūtą, 
kelias minutes dar pasėdėdavau savo automobilyje, steng- 
damasi susitvardyti ir sukaupti jėgas, sakytum, manęs būtų 
laukęs sunkus išmėginimas. Ir štai, po vieno Rūtos sveikatos 
patikrinimo, kai spengiant mirtinai tylai peržiūrėjome tyrimų 
rezultatus ir vis dar nepratardamos nė žodžio susėdome pa- 
ilsėti, mintyse rimtai svarsčiau galimybę jiems pranešti, jog su 


šia donore, deja, neradau bendros kalbos ir todėl nebegaliu 


288 


būti jos slaugytoja. Bet staiga viskas vėl apsivertė aukšyn ko- 


jom, ir šįkart dėl visko buvo kaltas paprasčiausias laivas. 


Dievai žino, kodėl viskas taip pasisuka. Kartais ledus pra- 
laužia koks nors pokštas, kartais išgirstas gandas. Per kelias 
dienas jis apskrieja visus reabilitacijos centrus šalyje, ir staiga 
visi donorai kaip susitarę ima kalbėti tik apie tai, ką išgirdo. 
Šįkart kaip gaisras išplitęs gandas buvo susijęs su laivu. Pirmą 
kartą apie jį išgirdau iš kelių savo donorų šiauriniame Velse. 
Paskui, po kelių dienų, tą patį man ėmė pasakoti ir Rūta. Kai 
pamačiau, jog pagaliau radome temą pasikalbėti, man iškart 
palengvėjo, todėl klausiausi susidomėjusi ir taip paskatinau ją 
kalbėti toliau. 

— Tasai vaikinas, gulintis kitame aukšte... - tarškė ji. — Jo 
slaugytojas pats ten buvo ir viską matė savo akimis. Jis tvir- 
tina, esą laivas — visai netoli nuo kelio, tad kiekvienas ten nu- 
vykęs nesunkiai jį surastų. Jis tiesiog įstrigęs liūne, - matyt, 
užplaukė ant seklumos. 

— O kaip jis ten atsidūrė? - paklausiau. 

— Iš kur man žinoti? Gal tie, kuriems jis priklauso, norėjo 
jo atsikratyti?.. O gal per potvynį, kai vanduo buvo gerokai 
pakilęs, srovė jį ten atnešė, ir paskui laivas užplaukė ant sek- 
lumos. Kas žino? Sako, tai senas žvejų laivas. Jame yra nedi- 
delė kajutė, kurioje vargais negalais sutilptų pora Žvejų, jūroje 
užklupus audrai. 

Paskui, kai tik ateidavau aplankyti, Rūta kaskart užvesda- 
vo kalbą apie laivą. Galų gale vieną popietę, kai ji man vėl ėmė 
pasakoti, esą vieną čia esantį donorą slaugytojas nusivežė ap- 


žiūrėti laivo, aš neištvėrusi tariau: 

— Klausyk, juk Žinai, jog tas laivas ne taip arti nuo čia. Auto- 
mobiliu tektų važiuoti visą valandą, o gal ir pusantros. 

— Na, aš neprašiau tavęs, kad ten nuvyktume. Žinau, kad 
turi rūpintis ir kitais donorais. 

— Bet tu norėtum pamatyti tą laivą. Juk norėtum, ar ne,: 
Rūta? 

— Neatsisakyčiau. Tiesą sakant, norėčiau. Čia, reabilitacijos 
centre, visos dienos vienodos. Taip, būtų šaunu prasiblaškyti 
ir pamatyti šį tą nauja. 

— Kaip manai, - atsargiai, stengdamasi, kad ji mano balse 
neišgirstų nė pėdsako sarkazmo, vėl paklausiau aš, - jeigu jau 
vis tiek važiuotume į tą pusę, ar nevertėtų mums užsukti ir 
pas Tomį? Ar matei žemėlapyje, kad centras, kuriame jis da- 
bar yra, visai prie pat kelio į tą vietą, kur, kaip kalbama, įstri- 
gęs laivas? 

Iš pradžių Rūtos veido išraiška nė kiek nepasikeitė. 

— Manau, būtų verta pagalvoti, - atsiliepė ji ir nusijuo- 
kusi pridūrė: - Liaukis, Keite, tą laivą noriu pamatyti visai 
ne todėl, kad pakeliui galėtume užsukti pas Tomį. Noriu 
ten nuvykti, nes man įdomus pats laivas. Visą laiką buvau 
tampoma iš vieno reabilitacijos centro į kitą. Paskui mane 
uždarė čia. Kai šitaip gyveni, tokie dalykai kaip ant seklu- 
mos užplaukęs ir įstrigęs laivas tau pradeda reikšti daugiau 
nei kitiems. Bet tu teisi, aš žinojau. Žinojau, kad Tomis yra 
Kingstfyldo centre. 

— Ar tikrai nori jį pamatyti? 

— Taip, - nė kiek nedvejodama ir žvelgdama tiesiai man į 
akis atsakė Rūta. - Taip, noriu. - Ir čia pat tyliai pridūrė: - Jau 
seniai to vaikino nemačiau. Kai palikome Ūkį, taip ir nebuvo- 


me susitikę. 

Ir tada pagaliau mudvi pasikalbėjome apie Tomį. Ne, mes 
negrįžome į praeitį ir nesistengėme prisiminti visko, kas buvo, 
tad ne kažin ką nauja sužinojau. Bet, man rodos, tiek Rūta, 
tiek aš, pagaliau vėl pajudinusios šią temą, pasijutome kur kas 
geriau. Rūta papasakojo, kad man išvykus iš Ūkio dar tą patį 
rudenį ji pasekė mano pavyzdžiu, ir prieš išvažiuojant jų san- 
tykiai su Tomiu visai atšalo. 

— Kadangi mokytis slaugos mes vis tiek vykome į skirtin- 
gas vietas, - paaiškino ji, - mums nebuvo jokios prasmės daug 
apie tai šnekėti ir visiems paskelbti, kad mes - nebe pora. Pasi- 
likome kartu iki tos dienos, kai atėjo laikas išvažiuoti. 

Tuo mūsų pokalbis iš esmės baigėsi, ir nė viena neturėjome 
ypatingo noro prie jo grįžti. 

Kai Rūta pirmą kartą prakalbo apie pelkėje įstrigusį laivą, 
į galimybę ten nuvykti aš žiūrėjau gana santūriai. Bet per ki- 
tas kelias savaites ji nuolat apie tai užsimindavo, mūsų planai 
palengva darėsi konkretesni, ir pagaliau aš paprašiau savo 
pažįstamo perduoti žinutę Tomio slaugytojui, kad nors pats 
Tomis yra sakęs to nenorintis, kitą savaitę kurią nors popietę 


mes užsuksime į Kingsfyldą. 


19 SKYRIUS 


p 'uo metu, galima sakyti, nebuvau nė karto 

jį budos Kingsfylde, tad bevažiuojant mud- 

viem su Rūta teko dažnokai žvilgčioti į kelių atlasą. Vis dėlto 
atvykome pavėlavusios vos kelias minutes. Tada Kingstyldo 
reabilitacijos centras buvo įrengtas tikrai ne kažin kaip, ir jei 
ne asociacijos, šios įstaigos man keliamos dabar, tai tikrai ne- 
būtų ta vieta, kurią svajočiau aplankyti. Šis centras toli nuo 
visų kelių, jį gana sunku pasiekti, o kai pagaliau ten patenki, 
vieta pasirodo toli gražu ne tokia rami ir tyli, kaip buvo gali- 
ma tikėtis. Ausis nuolat pagauna transporto, dundančio greit- 
keliais už centro tvoros, triukšmas - susidaro įspūdis, kad jie 
šios įstaigos iki galo taip ir nerekonstravo. Į daugelį donorų 
kambarių neįmanoma įvažiuoti su invalido vežimėliu, be to, 
jie dažniausiai arba baisiai tvankūs, arba vėjo perpučiami. 
Vonios kambarių čia nepakanka, o ir tie patys paprastai ne- 
švarūs, pernelyg nutolę nuo donorų kambarių, Žiemą juose 
baisiai šalta. Žodžiu, Kingsfyldo nė iš tolo negalima lyginti su 
Rūtos reabilitacijos centru Douveryje, kurio sienos išklijuotos 
blizgančiomis plytelėmis, o langai turi dvigubus stiklus ir pa- 


sukus rankeną hermetiškai užsidaro. 

Gerokai vėliau, kai Kingsfyldas tapo prašmatnia ir jaukia 
gydymo įstaiga, kokią mes pažįstame dabar, klaidžiodama 
po vieną iš administracinių pastatų netikėtai aptikau įrėmintą 
nespalvotą nuotrauką. Ši vieta buvo nufotografuota prieš re- 
konstruojant, kai čia dar buvo ne reabilitacijos centras, o papra- 
stų Žmonių šeimoms skirta vasarvietė. Nuotrauka greičiausiai 
buvo šešto dešimtmečio pabaigos ar septinto pradžios, joje 
galėjai matyti didelį stačiakampį baseiną, o jame - visus tuos 
laimingus Žmones, vaikus ir jų tėvus, besitaškančius vandeny- 
je ir puikiai leidžiančius laiką. Aplink baseiną visur betonas, 
bet Žmonės pasiėmę šezlongus ir gultus, o kai kurie, norėda- 
mi likti pavėsyje, pasistatę didžiulius skėčius nuo saulės. Kai 
pirmą kartą išvydau tą nuotrauką, ne iš karto supratau, jog 
man prieš akis - ta reabilitacijos centro vieta, kurią donorai 
dabar vadina aikšte ir kurioje atsiduri vos įvažiavęs į šios įstai- 
gos teritoriją. Žinoma, baseinas dabar užpiltas žemėmis, bet 
jo kontūrai dar matyti, be to, viename gale jie paliko, — ir tai 
bene geriausiai liudija, jog čia tvyro nebaigtų darbų atmosfe- 
ra, - metalinę konstrukciją, kur kadaise buvo įrengtas tiltelis 
nardytojams. Tik pamačiusi nuotrauką galutinai suvokiau, 
kas tai per metalinė konstrukcija ir kam ji buvo reikalinga; dar 
ir dabar kaskart, kai ją pamatau, negaliu sutramdyti fantazijos 
ir įsivaizduoju, kaip užsilipęs ant bokštelio plaukikas šoka Že- 
myn ir jo kūnas žnekteli tiesiai ant cemento. 

Žvilgtelėjusi į nuotrauką gal nebūčiau taip lengvai atpaži- 
nusi aikštės, jei ne baseino fone iškilę iš visų trijų pusių šią 
teritoriją juosiantys į blindažus panašūs dviejų aukštų pasta- 
tai. Matyt, kaip tik juose įsikurdavo atostogauti atvykusios 
šeimos. Nors, kaip galėjau numanyti, pastatų interjeras nuo 


tų laikų gerokai pasikeitė, iš lauko jie atrodė beveik visiškai 

taip pat. Be to, man rodos, tam tikra prasme aikštė ir dabar ne 
kažin kiek skiriasi nuo anuomet čia tyvuliavusio baseino. Ši 
vieta yra pagrindinė reabilitacijos centro bendruomenės vie- 
šojo gyvenimo erdvė, į kurią išėję iš savo kambarių donorai 
traukia įkvėpti tyro oro ir pasiplepėti. Aikštės pakraščiuose 
stovi keli mediniai pikniko suolai, tačiau - ypač jei pernelyg 
spigina saulė arba lyja, - donorai mieliau susiburia po gerokai 
išsikišusiu poilsio salės stogu tolimajame pastato gale, už nar- 
dymo tiltelio griaučių. 

Tą popietę, kai mes su Rūta išsiruošėme į Kingsfyldą, buvo 
apsiniaukę, vėsoka, ir kai mūsų automobilis įriedėjo į aikštę, 
ji buvo visiškai tuščia, tik po stogu šešėlyje buvo matyti su- 
sispietusios šešios ar septynios donorų figūros. Kai privažia- 
vusi prie senojo baseino (nors tuomet, žinoma, nė nenutuo- 
kiau, kad čia kadaise būta baseino) sustabdžiau automobilį, 
viena figūra atsiskyrė nuo grupės, ėmė artintis, ir aš iš karto 
atpažinau Tomį. Jis vilkėjo gerokai išblukusį žalsvą treninginį 
megztinį ir nuo to laiko, kai paskutinį kartą jį mačiau, atrodė 
priaugęs kokį stoną* svorio. 

Šalia manęs sėdinčią Rūtą trumpą akimirką, rodos, apėmė 
baimė. 

— Ką dabar darysime? - neišlaikiusi paklausė ji. - Išlipsi- 
me? Ne ne, geriau nelipkime. Sėdėkime čia ir nejudėkime. 

Nė nežinau, ką ketinau daryti, bet kai Rūta tai pasakė, pati 
nesusivokdama kodėl ir apskritai daug negalvodama, aš tie- 
siog; atsidariau dureles ir išlipau iš automobilio. Rūta liko sė- 
dėti, ir kai Tomis prie mūsų priėjo, jo žvilgsnis iš karto įsmigo 


į mane ir būtent mane jis pasisveikindamas apkabino. Atsidū- 


* Stonas - Didžiosios Britanijos svorio vienetas, lygus 6,35 kg. - Vert. past. 

rusi jo glėbyje, užuodžiau nestiprų kažin kokių medikamentų 
kvapą, bet atpažinti jų negalėjau. Paskui, nors dar nebuvome 
spėję ištarti nė žodžio, abu pajutome, kad automobilyje likusi 
Rūta mus stebi, ir atšlijome vienas nuo kito. 

Ant priekinio automobilio stiklo atsispindėjo gabalas dan- 
gaus, tad Rūtos gerai įžiūrėti negalėjau. Bet man susidarė 
įspūdis, kad ji sėdi įbedusi į mus labai rimtą, galima sakyti, 
netgi sustingusį žvilgsnį, tarsi mudu su Tomiu vaidintume 
kokią pjesę. Jos žvilgsnis buvo išties keistas ir mane gerokai 
sutrikdė. Paskui Tomis, palikęs mane, žengė prie automobilio. 
Atsidaręs dureles klestelėjo ant užpakalinės sėdynės, ir dabar 
atėjo mano eilė stebėti juos, sėdinčius mašinoje, persimetan- 
čius vienu kitu žodeliu, o paskui švelniai pakštelinčius vienas 
kitam į skruostą. 

Kitame aikštės šone stoviniuojantys donorai irgi nenuleido 
akių nuo mūsų, ir nors nejaučiau jiems nė menkiausio priešiš- 
kumo, staiga panorau kuo greičiau iš čia nešdintis. Vis dėlto 
susitvardžiau ir dar kelias minutes delsiau sėsti į automobilį, 
kad Tomis su Rūta turėtų šiek tiek daugiau laiko pabūti vienu 


du ir pasikalbėti. 


Iš pradžių važiavome siaurais vingiuotais lauko keliais. Pa- 
skui pasiekėme iš visų pusių atvirą, niekuo neišsiskiriančią 
kaimo vietovę ir toliau riedėjome beveik visiškai tuščiu keliu. 
Iš tos mūsų kelionės dalies mano atmintyje išliko tik tai, jog 
pirmą kartą per nežinia kiek laiko pro storą pilką debesų už- 
dangą nedrąsiai šyptelėjo saulė, o kaskart, kai pažvelgdavau 
į šalia manęs sėdinčią Rūtą, jos veide žaisdavo švelni ir romi 


šypsena. Jei kas paklaustų, apie ką mes pakeliui kalbėjomės, 

turėčiau pasakyti, jog, kiek prisimenu, elgėmės taip tarsi būtu- 
me susitikinėję nuolat, nematę jokio reikalo leistis į gilesnius 
pokalbius ir šnekėjęsi tik apie tai, kas išnirdavo prieš akis. Pa- 
klausiau Tomio, ar jis jau buvo apžiūrėti laivo, jis atsakė nebu- 
vęs, bet daug kitų centre gyvenančių donorų laivą apžiūrėję. 
Girdi, ir jis turėjęs kelias progas tenai nuvažiuoti, bet vis atsi- 
sakinėjęs. 

— Nors ne, tiesą sakant, norėjau ten nuvykti, - palinkęs į 
priekį paaiškino jis. - Tiesiog per daug nesukau sau galvos. 
Vieną kartą išvažiavau su keliais kitais donorais ir jų slaugyto- 
jais, bet pakeliui man prasidėjo kraujavimas, tad turėjau grįž- 
ti. Tačiau tai buvo seniai. Dabar tokių bėdų jau neturiu. 

Paskui, tebevažiuojant tuščių kaimo keliu, Rūta pasisuko 
savo sėdynėje taip, kad galėtų matyti Tomį, ir akimis siurbte 
į jį įsisiurbė. Ji vis dar šypsojosi, bet nepratarė nė žodžio, ir aš 
pakėlusi akis į veidrodėlį pastebėjau, kad Tomis pasijuto ne- 
jaukiai. Jis sėdėjo nukreipęs žvilgsnį pro šoninį langą, paskui 
trumpai žvilgtelėjo į Rūtą ir vėl nusuko akis į langą. Po kelių 
minučių, nenuleisdama nuo Tomio akių ir tebesišypsodama, 
Rūta gana padrikai ėmė pasakoti apie kažkokią jos centre 
esančią donorę, apie kurią mudu su Tomiu niekada nieko ne- 
buvome girdėję. Gal kad jos kalbos man pasirodė beviltiškai 
nuobodžios, o gal dėl to, jog norėjau bent kiek padėti Tomiui, 
po minutėlės aš Rūtą pertraukiau: 

— Na gerai, mums juk nereikia Žinoti visų šitų smulkmenų. 

Pasakiau be jokios pagiežos, neturėdama jokių slaptų min- 
čių ar kėslų. Bet, Rūtai dar nespėjus užsičiaupti, o man - pa- 
baigti savo minties, Tomis staiga pratrūko kvatotis, juokas iš 
jo krūtinės išsiveržė nelyginant sprogimas, - niekad anksčiau 


nebuvau mačiusi jo šitaip juokiantis. O jis tarė: 

— Aš kaip tik norėjau pasakyti lygiai tą patį. Jau senokai pa- 
mečiau Rūtos mintį. 

Mano akys buvo įbestos į kelią, tad nesu tikra, ar šie Tomio 
žodžiai buvo skirti man ar Rūtai. Šiaip ar taip, Rūta kaipmat 
nutilo ir atsisukusi vėl ėmė žiūrėti pro priekinį automobilio 
langą. Ji neatrodė nusiminusi, bet šypsena iš veido dingo, o 
žvilgsnis buvo kažin koks išsiblaškęs, sukoncentruotas į vie- 
ną tašką kažkur padangėje. Turiu prisipažinti, kad tuo metu 
apie Rūtą visai negalvojau. Mano širdis ėmė plakti smarkiau, 
nes tą pačią akimirką, kai Tomis man pritardamas prapliu- 
po juoktis, pajutau, jog po tiek metų mudu vėl tapome labai 
artimi. 

Praėjus gal dvidešimčiai minučių, kai išvykome iš Kingstyl- 
do, pagaliau pasiekėme mums reikalingą sankryžą. Dar šiek 
tiek pavažiavę siauru ir vingiuotu, iš abiejų pusių gyvatvo- 
rėmis apželdintu keliuku, sustojome netoli plataninių klevų 
guoto ir ten palikome automobilį. Aš ėjau pirma ir rodžiau 
kelią iki pat miško, bet paskui, pamačiusi tarp medžių tris 
keliukus, turėjau sustoti ir pastudijuoti lapelį, kuriame buvo 
pažymėtos nuorodos. Stabtelėjusi ir mėgindama perskaity- 
ti svetima ranka pakeverzotus žodžius, staiga susigriebiau, 
jog čia pat, man už nugaros, stovi Rūta ir Tomis, netardami 
nė žodžio, nelyginant vaikai laukdami, kol parodysiu jiems, 
kur eiti. 

Įžengėme į mišką, ir nors eiti tikrai nebuvo sunku, netru- 
kus pastebėjau, kad Rūta ima vis labiau šnopuoti. Tuo tarpu 
Tomis, nors eidamas šiek tiek šlubčiojo, rodės, nepatyrė jokių 
nepatogumų. Pagaliau pasiekėme spygliuotos vielos tvorą, 
gerokai pasvirusią ir daugelyje vietų sudraskytą. Pamačiusi 


ją, Rūta staiga sustojo kaip įbesta. 

— O ne, - baimingu balsu pratarė ji ir atsigręžusi į mane 
šūktelėjo: - Tu man apie tai nieko neužsiminei. Nesakei, kad 
reikės įveikti spygliuotos vielos tvorą! 

— Tai nebus sunku, - bandžiau ją raminti. - Mes pralįsime 
pro kurią nors spragą. Tik reikės, kad vienam lendant kiti du 
palaikytų styrančias vielas. 

Bet Rūta atrodė baisiai nusiminusi ir nejudėjo iš vietos. Kaip 
tik tuomet, jai taip bestovint ir sunkiai alsuojant, Tomis, atro- 
do, pirmą kartą suvokė, kokia ji silpna. Gal ir anksčiau buvo 
tai pastebėjęs, tik nenorėjo pats sau to pripažinti. O dabar jis 
pakėlė į Rūtą akis ir nenuleido žvilgsnio gal porą sekundžių. 
Paskui, - bent jau man susidarė toks įspūdis, nors, žinoma, ne- 
galėjau būti iki galo tikra, - mes abu, Tomis ir aš, prisiminėme, 
kas atsitiko važiuojant — mes, galima sakyti, prieš Rūtą susimo- 
kėme. Todėl abu, tarsi vienu metu pagauti to paties impulso, 
priėjome prie jos. Aš paėmiau Rūtą už rankos, Tomis iš kitos 
pusės prilaikė už alkūnės, ir taip nuvedėme ją prie tvoros. 

Rūtos ranką paleidau tik trumpai, kai man pačiai reikėjo 
pralįsti pro tvorą. Atsidūrusi kitoje pusėje, kuo aukščiau pakė- 
liau susipynusią spygliuotą vielą, ir abu su Tomiu padėjome 
pralįsti jai. Galų gale pasirodė, kad ši užduotis Rūtai ne tokia 
jau ir sunki: viskas priklausė nuo pasitikėjimo savo jėgomis, ir 
mūsų palaikoma Rūta, atrodo, galutinai atsikratė tvoros bai- 
mės. Atsidūrusi kitoje tvoros pusėje, ji netgi padėjo man pa- 
laikyti vielą, kol pralįs Tomis. Jis pralindo pro spragą žvaliai, 
ir Rūta jam tarė: 

— Aš tiesiog bijojau taip žemai lenktis. Kartais tokie dalykai 
man tiesiog nesiseka. 

Tomis atrodė gerokai sumišęs, ir aš mintyse svarsčiau, ar jį 


taip sutrikdė tai, kas atsitiko ką tik, ar jis vėl prisiminė, kaip 

automobilyje mudu susivienijome prieš Rūtą. Jis galva moste- 
lėjo priešais augančių medžių link ir atsiliepė: 

— Man rodos, dabar reikia eiti čia. Ar ne, Keite? 

Žvilgtelėjusi į lapą su nuorodomis, aš vėl patraukiau pir- 
moji ir rodžiau jiems kelią. Po medžiais buvo gana tamsu, o 
vietovė darėsi pelkėta. 

— Tikiuosi, nepasiklysime, - išgirdau Rūtos juokais ištartus 
Tomiui žodžius. 

Netoliese jau pastebėjau proskyną. Dabar, žingsniuodama 
toliau ir turėdama laiko dar kartą viską prisiminti ir apmąsty- 
ti, supratau, kodėl buvo taip nesmagu dėl to, kas nutiko auto- 
mobilyje. Jaučiausi suglumusi ne tiek dėl to, jog mudu su To- 
miu susimokėme prieš Rūtą, kiek dėl jos reakcijos. Anksčiau 
būtų buvę tiesiog neįsivaizduojama, kad Rūta leistų šitaip su 
savimi elgtis ir nebandytų kirsti atgal. Tai suvokusi, aš stabte- 
lėjau, palaukiau, kol Tomis ir Rūta mane pasivys, ir apkabinau 
ją per pečius. 

Toks mano gestas neatrodė pernelyg sentimentalus; pa- 
sielgiau taip, kaip ir derėjo Rūtos slaugytojai, nes dabar jos 
žingsniai iš tiesų buvo netvirti, ir aš tylomis ėmiau svarsty- 
ti, ar tik nebūsiu pervertinusi Rūtos jėgų. Alsavo ji sunkiai ir 
kartkartėmis į mane net atsiremdavo. Bet kai prasibrovę pro 
medžius pagaliau pasiekėme proskyną, jau galėjome matyti 
įstrigusį laivą. 

Tiesą sakant, į proskyną mes nė kojos neįkėlėme: kai pri- 
ėjome paskutinius jaunus medelius miškelio pakraštyje, prie- 
šais, kiek akis užmato, atsivėrė visiškai plynas pelkyno plotas. 
Blausus pilkšvas dangus atrodė neapžvelgiamai didelis - jį 
galėjai matyti atsispindint daugybėje telkšančių balų, išvar- 


piusių sausumą. Ne taip seniai miškas, matyt, plytėjo ir toliau, 

nes kur ne kur akis dar užkliūdavo už kelmų, tarsi vaiduok- 
liai styrančių iš žemės, - dauguma jų buvo gana aukšti, kelių 
pėdų. Anapus negyvų pūvančių kerplėšų, gal už šešiasdešimt 
jardų nuo mūsų, buvo matyti laivas, užplaukęs ant seklumos 
ir įstrigęs pelkėje, apšviestas blyškių saulės spindulių. 

— Ak, laivas atrodo visiškai taip pat, kaip man pasakojo 
draugė, - prabilo Rūta. - Tikrai gražus. 

Minutėlę patylėję, Žengėme prie laivo. Girdėjome, kaip po 
kojomis žliugsi permirkusi žemė. Netrukus pastebėjau, jog ei- 
nant pėdos sminga po žolės kuokštais, tad šūktelėjau: 

— Užteks, dabar sustokime. Toliau neisim. 

Paskui mane einantys Tomis ir Rūta neprieštaravo. Pa- 
žvelgusi per petį pamačiau, kad Tomis ir vėl laiko Rūtą už 
rankos. Bet buvo aišku, jog jis taip elgiasi tik norėdamas jai 
padėti. Žengusi kelis ilgus žingsnius, pasiekiau artimiausią 
kelmą, kur žemė buvo gerokai tvirtesnė, ir stengdamasi ne- 
prarasti pusiausvyros ant jo užlipau. Tomis su Rūta pasekė 
mano pavyzdžiu - nusigavo prie kito kelmo netoliese, man 
iš kairės, drevėto ir labiau išpuvusio nei maniškis. Užėję iš 
skirtingų pusių, juodu užsiropštė ant jo ir, atrodo, patogiai 
įsitaisė. Tada mes visi trys nukreipėme žvilgsnius į pelkyne 
įstrigusį laivą. Pastebėjau, jog dažai, kuriais buvo nuteptas 
laivo korpusas, gerokai apsilaupę, o nuo nedidukės kajutės 
medinio karkaso jie palengva irgi ima atsiknoti. Kadaise ka- 
jutė buvo nudažyta šviesiai mėlynai, bet dabar dangaus fone 
atrodė beveik balta. 

— Įdomu, kaip jis čia atsidūrė, - garsiai, kad mano žodžius 
išgirstų Tomis su Rūta, tariau aš, tikėdamasi išgirsti aidą. Bet 
mano žodžiai šioje erdvėje kažkodėl visiškai nuslopo, tarsi 


stovėčiau kilimais išklotame kambaryje. 

Paskui išgirdau, kaip man už nugaros Tomis sako: 

— Gal ir Hailšemas dabar šitaip atrodo? Kaip manote? 

— Kodėl Hailšemas turėtų šitaip atrodyti? - nuoširdžiai nu- 
stebusi ir kiek sutrikusi atrėmė Rūta. - Juk tik dėl to, kad mo- 
kykla panaikinta, ji nepavirto pelke. | 

— Tikriausiai ne. Ne tai norėjau pasakyti. Bet aš dabar Hail- 
šemą įsivaizduoju kaip tik šitaip. Žinau, tai nelogiška. Ir vis 
dėlto, atvirai sakant, Hailšemą įsivaizduoju būtent taip. Tik, 
aišku, ten nėra laivo. Jeigu dabar ten viskas atrodo panašiai 
kaip čia, manau, nėra taip jau blogai... 

— Kaip keista, — vėl įsiterpė Rūta, — aną rytą ir aš sapnavau 
labai panašų sapną. Rodos, buvau viršuje, 14 kabinete. Žinojau, 
kad mokykla jau panaikinta, bet vis tiek kažkodėl atsidūriau 
apsemtas. Ten tyvuliavo didžiulis ežeras. Po langu, pro kurį 
žvelgiau, pastebėjau plūduriuojant visokias šiukšles - tuščius 
popierinius puodelius ir panašiai. Bet nejaučiau nė menkiau- 
sios baimės. Aplink buvo tylu ir ramu, visai kaip čia. Žinojau, 
kad man negresia joks pavojus ir kad viskas taip atrodo tik 
todėl, kad mokykla panaikinta. 

— Žinai, - Tomis nukreipė kalbą kita linkme, - į mūsų cen- 
trą trumpai buvo atvykusi Megė B. Dabar ji jau vėl išvažiavo 
kažkur į šalies šiaurę, jos laukia trečia donacija. Iki šiol nieko 
apie ją negirdėjau. Gal judvi ką nors žinote? 

Aš tylomis papurčiau galvą ir, kelias sekundes neišgirdusi 
Rūtos atsakymo, atsigręžiau į ją. Iš pradžių maniau, kad ji vis 
dar žiūri į laivą, bet netrukus pastebėjau, jog jos žvilgsnis nu- 
kreiptas į aukštai danguje skrendančio, palengva vis kylančio 
lėktuvo pėdsaką. Rūta tarė: 

- Pasakysiu jums, ką girdėjau. Šį tą girdėjau apie Krisę. 


Žmonės pasakojo, kad ji mirė per antrą operaciją. 

— Aš irgi, - pridūrė Tomis. —- Matyt, tai ne gandai. Girdėjau 
pasakojant lygiai tą patį. Kaip apmaudu. Tai buvo tik antra jos 
donacija. Džiaugiuosi, kad man taip nenutiko. 

— Aš manau, jog tai nutinka gerokai dažniau, nei jie mums 
sako, — atsiliepė Rūta. - Štai kad ir mano slaugytoja. Ji tikriau- 
siai žino, kad tai gryna tiesa. Bet niekada nepripažins. 

— Ne, niekas iš to nedaro didelės paslapties, - įsiterpiau aš, 
atsukusi nugarą laivui. - Kartais iš tiesų taip atsitinka. Krisės 
likimas tikrai labai liūdnas. Tačiau taip nutinka nedažnai. Da- 
bar gydytojai išmano savo darbą ir viską daro atsakingai. 

— Galiu lažintis, jog tai atsitinka dažniau, nei mums sako- 
ma, - vėl pakartojo Rūta. - Štai kodėl po kiekvienos donacijos 
jie mus perkelia vis į kitą reabilitacijos centrą. 

— Kartą atsitiktinai buvau susitikusi Rodnį, - prisiminiau. — 
Buvo praėję visai nedaug laiko po Krisės mirties. Mačiau jį 
vienoje iš šiaurės Velso klinikų. Jam visai neblogai sekėsi. 

— Nė neabejoju, jog jis labai krimtosi dėl Krisės mirties, — 
nenusileido Rūta, o paskui, šį kartą jau Tomiui, tarė: - Matai, 
jie nepapasakoja nė pusės to, ką Žino. 

— Tiesą sakant, - neatlyžau aš, - jis man neatrodė prislėg- 
tas. —- Taip, Rodnis buvo liūdnas, tai tiesa. Bet apskritai laikėsi 
neblogai. Juodu, šiaip ar taip, jau porą metų nebuvo vienas 
kito matę. Jis man tvirtino, esą Krisė ir pati buvo linkusi viską 
užbaigti. Manau, jog Rodnis žinojo, ką sako. 

— O iš kur jis galėjo žinoti? - staiga užsiplieskė Rūta. — Iš 
kur jis galėjo taip gerai Žinoti, ką lemiamomis akimirkomis 
jautė Krisė? Ir ko ji norėjo? Juk ne jis gulėjo ant operacinio 
stalo, ne jis visomis išgalėmis stengėsi kabintis į gyvenimą. Iš 
kur jis tai galėjo Žinoti? 

Šis pykčio protrūkis man priminė senąją Rūtą, ir aš vėl į ją 


atsigręžiau. Galbūt tai tebuvo jos akyse blykstelėjęs įsiūtis, bet 

man pasirodė, kad ji mane varstyte varsto nuožmiu ir niūriu 
žvilgsniu. 

— Tai negerai, - vėl pakartojo savo mintį Tomis. - Numirti 
per antrą operaciją. Labai negerai. 

— Negaliu patikėti, kad Rodnis būtų taip lengvai susitaikęs 
su Krisės mirtimi, - užsispyrė Rūta. - Juk tu su juo kalbėjaisi 
vos kelias minutes. Iš kur gali viską taip gerai žinoti? 

— Na taip, - įsiterpė Tomis, — bet jeigu, kaip Keitė sako, juo- 
du jau porą metų nebuvo kartu... 

— Tai visiškai nieko nekeičia, - neleido jam pabaigti Rūta. — 
Kartais dėl to gali būti tik dar sunkiau. 

— Man yra tekę matyti daug žmonių, atsidūrusių Rodnio 
padėtyje, - paaiškinau aš. - Anksčiau ar vėliau jie visi susitai- 
ko su tuo, kas atsitiko. 

— Iš kur tu žinai? - vėl užsipuolė mane Rūta. - Ir iš kur tu 
gali tai žinoti? Juk tu — vis dar slaugytoja. 

— Taigi. Ir dirbdama slaugytoja daug ko mačiau. Labai 
daug. 

— Juk ji negali šito žinoti, ar ne, Tomi? Argi ji iš tiesų su- 
pranta, koks tai jausmas? 

Mes abi sužiurome į Tomį, bet jis stovėjo įsmeigęs žvilgsnį 
į laivą. Paskui tarė: 

— Mano centre buvo toks vaikinas. Labai nerimavo, kad po 
antros donacijos neišsikapstys. Nuolat kartojo visa savo esybe 
jaučiąs, kad taip ir bus. Bet viskas baigėsi gerai. Dabar jį ope- 
ravo jau trečią kartą, ir jis jaučiasi puikiai. - Tomis prisidengė 
delnu akis nuo saulės ir pridūrė: - Aš nebuvau geras slaugy- 
tojas. Netgi automobilio vairuoti neišmokau. Tikriausiai todėl 
taip greitai gavau pranešimą, kad atėjo laikas pirmai donacijai. 


Zinau, oficialiai šitie reikalai tvarkomi visai kitaip, bet man at- 

rodo, jog kaip tik dėl to taip anksti tapau donoru. Ir mielai juo 
tapau. Aš — geras donoras, o slaugyti kitus man nesisekė. 

Mes visi minutėlę nutilome. Paskui, jau šiek tiek tylesniu 
balsu, Rūta tarė: 

— Man rodos, aš buvau gana gera slaugytoja. Bet po pen- 
kerių metų šis darbas įgriso iki gyvo kaulo. Aš tokia pati kaip 
tu, Tomi. Kai atėjo laikas tapti donore, buvau visiškai pasi- 
rengusi. Man atrodė, jog taip ir reikia. Pagaliau juk tai ir yra 
tiesioginė mūsų pareiga, ar ne? 

Nebuvau tikra, ar ji laukia mano atsakymo. Neatrodė, kad 
ištarė tuos žodžius kaip kažin kokią užuominą. Visai galimas 
daiktas, jog Rūta tiesiog išdėstė savo nuomonę ir padarė tai 
iš įpratimo, - panašius dalykus donorai vieni kitiems kartoja 
nuolat. Kai vėl į juodu atsigręžiau, Tomis vis dar stovėjo delnu 
prisidengęs akis nuo saulės. 

— Gaila, kad negalime prieiti arčiau prie laivo, — tarė jis. — 
Gal galėtume čia grįžti vėliau, kai žemė bus pradžiūvusi?.. 

— Džiaugiuosi, kad galėjau jį pamatyti, - taikiu balsu atsi- 
liepė Rūta. — Laivas tikrai labai gražus. Bet dabar jau norėčiau 
važiuoti. Vėjas darosi gana žvarbus. 

— Ką gi, bent jau jį pamatėme, - tarsi neišgirdęs jos žodžių 
pridūrė Tomis. 

Grįždami prie automobilio įsišnekome. Kalbėjomės daug 
atviriau negu eidami apžiūrėti laivo. Rūta ir Tomis ėmė lygin- 
ti gyvenimo sąlygas savo centruose —- maistą, rankšluosčius ir 
panašiai, - 0 aš irgi buvau įtraukta į jųdviejų pokalbį, nes jie 
vis klausinėjo, kaip yra kituose reabilitacijos centruose ir ar 
normalu viena ar kita. Dabar Rūta daug tvirčiau laikėsi ant 
kojų. Kai priėjome tvorą ir aš pakėliau susiraizgiusias spyg- 


liuotas vielas, ji pralindo pro spragą nė nestabtelėjusi. 

Mes susėdome į automobilį, Tomis ir vėl įsitaisė ant užpa- 
kalinės sėdynės, ir valandėlę įtampa visiškai pranyko. Dabar 
visa tai prisimindama manau, kad tokia nuotaika mus visus 
buvo apėmusi dėl pastangų nuslopinti kai kurias mintis, bet 
gali būti, kad man taip atrodo tik dabar, kai jau žinau, kas atsi- 
tiko netrukus. 

Viskas prasidėjo taip, kaip prasidėdavo senais gerais lai- 
kais. Mes vėl išvažiavome į mylių mylias besitęsiantį beveik 
tuščią kelią, ir Rūta atsainiai mestelėjo pastabą apie rekla- 
minį plakatą, pro kurį kaip tik pralėkėme. Dabar net nepri- 
simenu, kas jame buvo vaizduojama, mano atmintyje išliko 
tik tiek, kad tai buvo milžiniškas reklaminis stendas, kokių 
pilna visose pakelėse. Rūta ištarė tą pastabą tarsi sau, tikrai 
nenorėdama pradėti diskusijos ta tema. Jei gerai prisimenu, 
ji pasakė: 

— Dieve mano, tik pažiūrėkite į tą reklaminį plakatą. Kar- 
tais pagalvoju, kad jie galėtų bentjau pamėginti sukurti ką nors 
nauja. 

Bet ant užpakalinės sėdynės įsitaisęs Tomis atsiliepė: 

— Jei atvirai, tai man reklama labai patinka. Šitą reklamą 
mačiau ir laikraščiuose. Manau, kad ji patraukia dėmesį. 

Gali būti, jog staiga mane apėmė noras dar kartą pajusti, 
kokie mudu su Tomiu artimi. Mat nors pats pasivaikščiojimas 
iki laivo ir atgal buvo gana malonus, širdyje vis stiprėjo jaus- 
mas, kad, išskyrus apsikabinimą vos atvykus į centrą ir tai, 
kas kiek vėliau įvyko jau važiuojant, mudu su Tomiu ne kažin 
kas siejo. Šiaip ar taip, daug negalvojusi aš pasakiau: 

— Tiesą sakant, man šita reklama irgi patinka. Tiems sten- 
dams sugalvoti ir pagaminti reikia daugiau pastangų, nei iš 


pirmo žvilgsnio atrodo. 

— Teisybė, - pritarė Tomis. - Kažkas man pasakojo, jog su- 
kurti tokią reklamą užtrunka kelias savaites. O kartais - netgi 
kelis mėnesius. Reklamos kūrėjai dažnai dirba per naktis, kol 
pagaliau gauna norimą rezultatą. 

— Taigi, - pridėjau aš, - iš šalies lengva kritikuoti. 

— Taip, tai lengviausia, - linktelėjo galva Tomis. 

Rūta į tai nieko neatsakė, tik sėdėjo įbedusi žvilgsnį į kelią. 
Po kurio laiko aš tariau: 

— Beje, jeigu jau kalbame apie reklaminius plakatus... Vie- 
nas man krito į akis čionai atvažiuojant. Netrukus jis ir vėl 
turėtų pasirodyti. Ir šįkart tas stendas bus kaip tik mūsų kelio 
pusėje. Greitai turėtume jį išvysti. 

— O kas jame reklamuojama? - susidomėjo Tomis. 

— Pamatysi. Greitai privažiuosime. 

Probėgšmais žvilgtelėjau į Rūtą, sėdinčią šalia manęs. Jos 
akyse nepastebėjau pykčio, tik kažin kokį santūrumą. Vieną 
akimirką, regis, jose netgi šmėstelėjo viltis, kad pakelėje ne- 
trukus išnirsiantis reklaminis stendas pasirodys esąs visai 
nepavojingas ir nepadidins tvyrančios įtampos — neprimins 
mums nei Hailšemo, nei dar ko nors. Visas šias mintis galėjau 
nesunkiai išskaityti iš Rūtos veido, nors jame viena kuri išraiš- 
ka ilgai neužsilikdavo, jos, rodės, nuolat keičiasi. Bet jos akys 
buvo nukreiptos į kelią ir žvelgė tiesiai į priekį. 

Sumažinau greitį, pasukau į kelio pakraštį, paskui ir vi- 
sai sustabdžiau automobilį, pakeliui jo šonu nubraukdama 
šiurkščius žolės kuokštus. 

— Kodėl mes sustojome, Keite? — paklausė Tomis. 

— Iš čia geriausiai matyti reklaminis plakatas. Jei važiuotu- 
me toliau, atsidurtume pernelyg arti ir turėtume žiūrėti už- 


vertę galvas. 

Išgirdau, kaip Tomis mums už nugarų neramiai sujudėjo, 
stengdamasis rasti tokią padėtį, kad viską geriausiai matytų. 
Rūta nė nekrustelėjo, net nebuvau tikra, ar ji apskritai bent 
akies krašteliu žvilgtelėjo į reklamą. 

— Na gerai, prisipažįstu, tai ne visai toks pat plakatas, kokį 
pravažiavome vykdami prie laivo, - po kelių minučių pasa- 
kiau aš. - Bet jis man kai ką priminė. Biurą stikliniu fasadu. Ir 
puošnius besišypsančius jo darbuotojus. 

Rūta vis tylėjo, bet man iš už nugaros atsiliepė Tomis: 

— Ak, dabar suprantu. Turi galvoje tą kontorą, kurios pasi- 
žiūrėti kadaise važiavome, ar ne? 

- Ir ne tik tą kontorą, - paaiškinau. - Šis plakatas labai pri- 
mena kitą reklamą. Tą, kurią tąsyk radome žurnale. Juk ir tu 
ją prisimeni, ar ne, Rūta? 

— Nemanau, - sausai tarstelėjo ši. 

— Najau, liaukis. Juk prisimeni. Ji buvo žurnale, kurį rado- 
me ant tako. Visai netoli telkšančios balos. Tau ji tuomet pa- 
darė didžiulį įspūdį. Ir neapsimesk, kad neprisimeni. 

— Ą, dabar, rodos, prisiminiau, — kone pašnibždomis pasa- 
kė Rūta. 

Pro šalį pravažiavo sunkvežimis, sudrebindamas mūsų au- 
tomobilį ir kelias sekundes užstodamas vaizdą. Rūta nuleido 
galvą tarsi tikėdamasi, jog sunkvežimis reklaminį stendą už- 
stos amžiams, o kai vėl galėjome jį aiškiai matyti, ji nė akių 
nepakėlė. 

— Kaip keista visa tai dabar prisiminti, - tariau. - Ar dar 
pameni - anuomet malei apie tai be perstojo? Nesustodama 
tauškei, kad vieną gražią dieną ir tu dirbsi tokiame biure. 

— Ak, taip, kaip tik dėl to ir išsiruošėme į kelionę, - pritarė 


man Tomis, tarsi jam ką tik būtų grįžusi atmintis. - Na, tuo- 

met, kai važiavome į Norfolką. Norėjome surasti tavo „gali- 
mąją“. Kaip tik biure ji ir dirbo. 

— Ar kartais nepagalvoji, - dabar kreipiausi į Rūtą, - jog ga- 
lėjai ir labiau pasistengti? Na gerai, tu būtum buvusi pirmo- 
ji. Pirmoji iš mūsų visų, kuriai būtų pavykę įgyvendinti savo 
svajonę. Gal būtum pasiekusi tai, ko norėjai? Ar kada nors 
klausei savęs, kuo viskas būtų galėję baigtis, jei būtum bent 
jau pabandžiusi? 

— Kaipgi aš galėjau įsigudrinti pabandyti? - vos girdimai 
sušnabždėjo Rūta. - Tai buvo tiesiog svajonė. Tik tiek. 

— Bet jeigu būtum užsispyrusi ir bent jau pamėginusi pra- 
laužti ledus? Ką gali žinoti, gal jie būtų tau leidę? 

— Tikrai, Rūta, - dabar į pokalbį įsiterpė ir Tomis, - gal tau 
tikrai reikėjo pamėginti. Juk anuomet tiek apie tai šnekėjai... 
Manau, Keitė visiškai teisi. 

— Nieko aš nešnekėjau, Tomi. Bent jau neprisimenu, kad 
nuolat būčiau tarškusi. | 

— Tomis teisus. Turėjai pabandyti. Jeigu būtum taip pada- 
riusi, dabar, pamačiusi tokią reklamą, bent jau galėtum pri- 
siminti, ko kadaise troškai ir kaip mėginai troškimą paversti 
tikrove... 

— Kaip aš būčiau galėjusi paversti jį tikrove? — pirmą kartą 
per visą mūsų pokalbį Rūtos balsas pasidarė griežtas, galima 
sakyti, net atšiaurus, bet čia pat ji vėl atsiduso ir nuleido akis. 
O Tomis pasakė: 

— Tu vis gyreisi besirengianti prašyti, kad jie tau padarytų 
išimtį. O kadangi gerai tave pažįstu, manau, jog galėjai tai pa- 
siekti. Bent jau tikrai galėjai jų paprašyti. 

— Na gerai, - šiek tiek susierzinusi atsiliepė Rūta. - Sakote, 


man reikėjo bent jau pamėginti. Bet nuo ko turėjau pradėti? 


308 


Kur man reikėjo eiti, į ką kreiptis? Ne, nebuvo nė menkiausios 
galimybės. 

— Ir vis dėlto Tomio tiesa, - nenusileidau aš. - Jei nuošir- 
džiai tikėjai, jog esi ne tokia kaip visi, turėjai jų bent paprašyti, 
kad leistų tau imtis ko kito. Galėjai nueiti pas Madam ir pa- 
prašyti. 

Vos ištariau šiuos žodžius, vos tik man iš lūpų išsprūdo 
„Madam“, supratau padariusi nedovanotiną klaidą. Rūta 
pakėlė į mane akis, ir pamačiau, kaip jos veide šmėstelėjo 
kažkas panašaus į triumfą. Kartais tokią veido išraišką gali 
išvysti filmuose, kai vienas veikėjas stovi nukreipęs ginklą 
į kitą ir įsakinėja daryti visokiausius dalykus. Bet paskui 
staiga ginkluotasis padaro klaidą, įvyksta trumpos grum- 
tynės, ir štai ginklas jau atsiduria antrojo rankoje. Tada jau 
jis žvelgia į pirmąjį visas nušvitęs, tokia veido išraiška, tarsi 
vis dar negalėtų patikėti savo laime ir dabar jam atsivertų 
beribės galimybės atkeršyti. Ką gi, taip dabar Rūta žiūrėjo 
į Mane, ir nors apie „pratęsimą“ nė žodžiu neužsiminiau, 
vis dėlto man išsprūdo „Madam“. Puikiai suvokiau, jog 
dabar mes abi netikėtai užkliudėme visiškai naują temą. 

Rūta pastebėjo mano išgąstį ir pasisuko savo sėdynėje taip, 
kad būtų veidu į mane. Mintyse ėmiau ruoštis puolimui; kar- 
tojau sau, kad visai nesvarbu, ką ji dabar sugalvos, - situacija 
pasikeitė iš esmės ir šįkart jai nepavyks nugalėti taip lengvai, 
kaip būdavo anksčiau. Štai apie ką aš galvojau, todėl visiškai 
nebuvau pasiruošusi tam, ką ji pasakė. 

— Keite, - kreipėsi į mane Rūta, - iš tikrųjų nė nesitikiu, kad 
man kada nors atleisi. Net negalėčiau paaiškinti, kodėl turė- 


tum tai padaryti. Bet vis tiek norėčiau paprašyti atleidimo. 

Jos žodžiai mane visiškai išmušė iš vėžių, tad gerokai su- 
mišusi vos pralemenau: 

— Atleisti? Už ką atleisti? 

— Klausi, už ką turėtum man atleisti? Na, pirmiausia už tai, 
jog kalbėdama apie seksualines reikmes ir potroškius nuolat 
tau meluodavau. Kai anais laikais man pasakodavai, kaip kar- 
tais taip užsinorėdavai sekso, jog galėdavai sugulti su pirmu 
pasitaikiusiu... 

Mums už nugarų sėdintis Tomis vėl pasimuistė, bet Rūta 
dabar buvo palinkusi į priekį ir žvelgė tiesiog man į veidą, 
tarsi tą akimirką Tomio apskritai nebūtų buvę. 

- Žinojau, kad dėl to labai nerimauji, - tuo tarpu kalbėjo 
ji. - Turėjau pasakyti tau tiesą. Turėjau pasakyti, jog ir man 
kartais taip būdavo, jausdavausi lygiai taip pat. Suprantu, 
dabar viską jau ir pati žinai. Bet tuomet nežinojai, ir aš turė- 
jau tau pasakyti. Privalėjau papasakoti, jog nors draugavau 
su Tomiu, kartais neatsispirdavau pagundai pasimylėti ir su 
kitais vaikinais. Kol gyvenome Ūkyje, turėjau santykių bent 
su trimis. 

Ji tai pasakė nė nežvilgtelėjusi Tomio pusėn. Tačiau neat- 
rodė, jog Rūta tyčia nekreiptų į jį dėmesio, - tiesiog ji taip 
stengėsi įtikinti mane, kad visa kita tuo momentu jai neeg- 
zistavo. 

— Kelis kartus jau buvau tau bepasakanti, - kalbėjo ji, - bet 
taip ir nepravėriau burnos. Jau tuomet puikiausiai suvokiau, 
kad vieną gražią dieną tu viską suprasi ir kaltinsi mane dėl 
to. Ir vis tiek nesakiau tau tiesos. Iš tikrųjų nėra jokios prie- 
žasties man atleisti, bet vis dėlto norėčiau prašyti atleidimo, 
nes... - staiga Rūta per pusę žodžio nutilo. 


— Nes kas? - paklausiau. 

Ji nusijuokė ir tarė: 

— Nes... nieko. Norėčiau, kad man atleistum, bet nesitikiu, 
jog tai padarysi. Šiaip ar taip, šis reikalas - toli gražu ne pats 
svarbiausias. Tiesą sakant, tai tik smulkmena. Svarbiausia, 
kad aš visą laiką buvau išskyrusi judu su Tomiu. - Čia Rūta 
vėl nuleido balsą ir ėmė kalbėti beveik pašnibždomis. — Štai ką 
padariau. Ir tai buvo blogiausia. 

Taip tarusi, ji pasisuko ir pirmą kartą žvilgtelėjo į Tomį. Pa- 
skui beveik išsyk atsigręžė į mane ir prabilo vėl, tik dabar jos 
žodžiai, rodos, buvo skirti mums abiem. 

— Taip, tai buvo blogiausia, - pakartojo ji. - UŽ tai nė nepra- 
šau atleisti. Dieve mano, kiek kartų mintyse kartojau šituos 
žodžius, tiesiog negaliu patikėti, jog dabar sakau juos balsu... 
Draugauti turėjote judu. Ne, neapsimetinėsiu, jog šito nesu- 
pratau. Kiek save prisimenu, visuomet tai suvokiau. Bet vis 
tiek įsiterpiau tarp jūsų ir neleidau būti pora. Ne ne, neprašau, 
kad už tai man atleistum. Dabar man rūpi visai ne atleidimas. 
Tik norėčiau, kad jūs dar turėtumėte galimybę atsigriebti. Ir 
pataisyti visa, ką aš sugadinau. 

— Ką čia kalbi, Rūta? - įsiterpė Tomis. - Atsigriebti? Kaip 
tai suprasti? 

Jo balsas buvo švelnus, persunktas vaikiškos nuostabos. 
Man rodos, kaip tik todėl pajutau, kaip mano akys plūsta 
ašaromis. 

— Klausyk, Keite, - vėl kreipėsi į mane Rūta, - judu su To- 
miu, jūs galėjote pamėginti gauti „pratęsimą“. Jeigu judu bū- 
tumėte buvę pora, jums tikriausiai būtų pavykę. Tikrai. 

Ji ištiesė ranką ir uždėjo man ant peties, bet aš šiurkščiai 
nustūmiau ir pro ašaras atsakiau: 


— Dabar jau per vėlu. Seniai per vėlu. 

— Ne, ne per vėlu. Klausyk, Keite, dar niekas ne per vėlu. 
Na gerai, Tomis jau išgyveno dvi operacijas. Bet kas tau sakė, 
jog tai iš esmės keičia reikalą? 

— Jau per vėlu apie visa tai kalbėti, - kūkčiodama pratariau 
aš. - Netgi galvoti apie tai kvaila. Taip pat kvaila, kaip ir no- 
rėti dirbti kadaise mūsų matytame biure. Dabar mums visa 
tai — seniai praeitis. 

Bet Rūta tik papurtė galvą. 

— Ne, ne per vėlu. Tomi, pasakyk jai. 

Buvau užsikniaubusi ant automobilio vairo, tad Tomio ne- 
galėjau matyti. Jis, turbūt gerokai sutrikęs, išleido kažin kokį į 
dūzgimą panašų garsą, bet nepratarė nė žodžio. 

— Klausyk, - neatlyžo Rūta, - abu paklausykite. Norėjau, 
kad mes visi trys išsiruoštume į šią kelionę ir man pagaliau 
pasitaikytų proga pasakyti tai, ką dabar pasakiau. Bet norėjau 
išvažiuoti ir dėl to, kad ketinau jums kai ką duoti. - Pasirau- 
susi po striukės kišenes, ji išsitraukė suglamžytą popieriaus 
lapelį. - Bus geriausia, jei tu jį paimsi, Tomi. Ir žiūrėk, nepa- 
mesk. Kai Keitė apsigalvos, turėsi jį. 

Tomis pasilenkė į priekį tarp abiejų priekinių sėdynių ir pa- 
ėmė lapelį. 

— Ačiū, Rūta, - padėkojo jis, tarsi ji būtų davusi jam plytelę 
šokolado, ir po kelių sekundžių paklausė: - Kas čia? Nieko 
nesuprantu... 

— Tai Madam adresas. Tarsi tik dabar būtumėte manęs jo 
paprašę. Bent jau galėtumėte pamėginti. 

— Iš kur jį gavai? —- susidomėjo Tomis. 

— Lengva nebuvo. Kol jį gavau, šiek tiek užtruko, be to, porą 
kartų teko ir surizikuoti. Bet galų gale adresą sužinojau, gavau 


ji dėl jūsų. Dabar jau patys turite ją susirasti ir pabandyti. 

Tuo tarpu aš lioviausi verkusi ir įjungiau variklį. 

— Gana tų šnekų, - pasakiau. - Turime parvežti Tomį į cen- 
trą. O ir pačioms jau laikas grįžti. 

— Bet jūs apie tai pagalvosite, abu pagalvosite, ar ne? 

— Dabar tenoriu grįžti, - atsiliepiau aš. 

— Tomi, pasidėk adresą saugioje vietoje ir nepamesk, ge- 
rai? — paprašė Rūta. - Gal Keitė dar apsigalvos... 

— Gerai, - sutiko Tomis ir, daug rimčiau negu pirma, dar 
kartą padėkojo: - Ačiū, Rūta. 

— Apžiūrėjome laivą, - vėl prabilau aš, - o dabar turime va- 
žiuoti. Iki Douverio - daugiau nei dvi valandos kelio. 

Aš vėl išvairavau automobilį į kelią. Jei atmintis manęs ne- 
apgauna, grįždami atgal į Kingsfyldą ne kažin kiek tesikal- 
bėjome. Kai įsukome į aikštę, po stogeliu vis dar būriavosi 
nedidelė grupelė donorų. Prieš išleisdama Tomį, apsukau 
automobilį. Mudvi su Rūta atsisveikindamos su Tomiu nei 
apsikabinome, nei pasibučiavome, tik eidamas prie savo 
draugų donorų jis stabtelėjo, atsigręžė ir šypsodamasis 


mums pamojavo. 


Keista - pakeliui į reabilitacijos centrą, kuriame dabar gyveno 
Rūta, beveik nesišnekėjome apie tai, kas ką tik įvyko. Iš da- 
lies tai buvo galima paaiškinti Rūtos nuovargiu, - tas pokalbis 
šalikelėje, matyt, atėmė iš jos paskutines jėgas. Tačiau, man 
rodos, abi jautėme, kad šiai dienai rimtų pokalbių jau per akis 
ir jei bandysime juos tęsti, reikalai eis tik blogyn. Nesu tikra, 
kaip grįžtant į centrą jautėsi Rūta, o aš pati, pagaliau nuslūgus 
susijaudinimui, ėmus temti ir priešpriešiais automobiliams 


užsidegus žibintus, jaučiausi puikiai. Atrodė, tarsi ilgai ilgai 

man virš galvos kabėjęs slogutis pagaliau dingo, ir nors kol 
kas nepavyko visko iki galo išsiaiškinti, juste jaučiau, jog du- 
rys prieš mane bent jau prasivėrė ir dabar viskas eis tik geryn. 
Ne, netvirtinu buvusi pakilios nuotaikos ar panašiai. Mūsų tri- 
jų santykiai vis dar atrodė trapūs, juose buvo justi šiokia tokia 
įtampa, bet ji jau nebuvo tokia slegianti. 

Mudvi netgi kaip reikiant nepasišnekėjome apie Tomį, tik 
persimetėme keliais žodžiais, kad jis gerai atrodo, ir trumpai 
pasvarstėme, kiek galėjo priaugti svorio. Paskui abi nutilome 
ir didžiąją kelionės atgal dalį praleidome tiesiog žiūrėdamos 
priešais besidriekiantį kelią. 

Nepraėjus nė kelioms dienoms pastebėjau, kad toji kelionė 
viską iš esmės pakeitė. Tarp manęs ir Rūtos jau spėjęs įsišak- 
nyti atsargumas ir įtarimai dingo be pėdsako. Mudvi, atrodo, 
pagaliau prisiminėme, kiek daug viena kitai kadaise reiškėme. 
Kaip tik tuomet, artėjant vasarai, prasidėjo tasai laikotarpis, 
kai Rūtos sveikata bent jau neblogėjo. Aš pavakare užeidavau 
pas ją nešina mineraliniu vandeniu ir sausainiais, mudvi sėdė- 
davome viena šalia kitos prie jos palatos lango, žiūrėdamos į 
besileidžiančią už stogų saulę ir kalbėdamosi apie Hailšemą, 
Ūkį ir visa kita, kas tik mums šaudavo į galvą. Kai dabar pri- 
simenu Rūtą, Žinoma, man liūdna, kad jos nebėra; bet kartu 
jaučiuosi dėkinga likimui, kad prieš jai paliekant šį pasaulį 
mums dar teko išgyventi tą palaimingą laikotarpį. 

Bet vis tiek liko viena tema, kurios mes iki galo taip ir neiš- 
gvildenome - nepasikalbėjome iš širdies apie tai, ką ji mums 
pasakė aną dieną, kai stovėjome šalikelėje. Tik kartkartėmis 
Rūta neaiškiai apie tai užsimindavo. Būdavo, ims ir tarstelės: 

— Ar dar pagalvoji, kad galėtum tapti Tomio slaugytoja? 


Juk Žinai - labai panorėjusi galėtum. 

Netrukus ši mintis — kad aš galėčiau tapti Tomio slaugyto- 
ja —- užgožė visą tą mūsų pokalbį šalikelėje. Nuolat jai karto- 
davau apie tai galvojanti, bet sutvarkyti šį reikalą net ir man 
toli gražu nėra taip paprasta. Tada dažniausiai tiesiog pa- 
keisdavome temą. Tačiau aiškiai mačiau, jog ši mintis Rūtai 
vis neduoda ramybės, ir todėl tą paskutinį kartą, kai mačiau 
ją gyvą, nors kalbėti ji jau negalėjo, puikiai supratau, ką nori 
man pasakyti. 

Po antros Rūtos operacijos buvo praėjusios trys dienos, kai 
jie artėjant priešpiečių metui pagaliau leido man ją pamatyti. 
Palatoje ji gulėjo viena. Atrodė, jog gydytojai padarė visa, ką 
galėjo. Kaip tik tuomet, pamačiusi, kaip elgiasi ligoninės koor- 
dinatorius, gydytojai ir seselės, aiškiai supratau, kad jie netiki, 
jog ji išsikapstys. Rūta gulėjo ligoninės lovoje, apšviesta neryš- 
kios šviesos. Pažvelgusi į jos veidą, atpažinau tą pačią išraišką, 
kuriąjau ne kartą buvau mačiusi kitų donorų veiduose. Rodės, 
tarsi ji iš paskutiniųjų stengtųsi nukreipti žvilgsnį į save pačią, 
kad galėtų pajusti ir kuo geriau valdyti sopančias savo kūno 
vietas, - panašiai baimės apimtam slaugytojui kartais tenka 
blaškytis tarp trijų ar keturių sergančių donorų, išsibarsčiusių 
po skirtingus šalies regionus. Apskritai imant, sąmonės Rūta 
nebuvo praradusi, bet man, stovinčiai čia pat, prie metalinės 
lovos, ji jau buvo nepasiekiama. Ir vis tiek prisitraukusi kėdę 
atsisėdau, delnais suėmiau jos ranką ir kiekvieną kartą, kai 
siūbtelėjus skausmo bangai Rūta nuo manęs nusigręždavo, 
stipriai ją suspausdavau. 

Taip ir sėdėjau prie jos, pasilikau tol, kol jie man leido, gal 
tris valandas, o gal dar ilgiau. Ir, kaip jau sakiau, beveik visą 
tą laiką jos menamas žvilgsnis buvo nukreiptas vidun, į savo 


kūną. Tik kartą, kai ji persigandusi ėmė nežmoniškai blaškytis 

ir aš jau ėmiau svarstyti, ar nederėtų pakviesti seselių, kad su- 
leistų daugiau skausmą malšinančių vaistų, vos kelias sekun- 
des - tikrai ne ilgiau - Rūta pažvelgė tiesiai man į akis ir tikrai 
mane atpažino. Tai buvo kaip tik toji sąmonės nuskaidrėjimo 
akimirka, kurios kartais sulaukia donorai šiurpioje kovoje su 
mirtimi. Ji porai sekundžių įbedė į mane akis, ir nors nepra- 
tarė nė žodžio, aš iš karto suvokiau, ką reiškia jos žvilgsnis. 
Todėl atsakiau: 

— Gerai, Rūta, gerai. Aš taip ir padarysiu. Kai tik galėsiu, iš 
karto tapsiu Tomio slaugytoja. 

Šiuos žodžius ištariau beveik pašnibždomis, mat man neat- 
rodė, kad ji galėtų juos išgirsti, net jei rėkte išrėkčiau. Tiesiog 
tikėjausi, kad tas kelias akimirkas, kai buvo susidūrę mudvie- 
jų žvilgsniai, ji viską suprato iš mano veido išraiškos, kaip ir 
aš viską suvokiau iš jos veido. Paskui tas momentas praėjo, 
ir ji vėl paniro į savo pasaulį. Aišku, negalėjau būti iki galo 
tikra, bet, man rodos, Rūta mane suprato. O jei ir ne, dabar 
man staiga dingtelėjo, kad ji tikriausiai ir taip, dar prieš man 
praveriant burną, žinojo, jog tapsiu Tomio slaugytoja ir mes 
„pabandysime“, kaip ji mūsų prašė tądien, kai šnekėjomės ša- 


likelėje. 


2() SKYRIUS 


omio slaugytoja tapau praėjus beveik metams 

1 tos dienos, kai važiavome apžiūrėti laivo. 

Visai neseniai Tomiui buvo atlikta trečia operacija, ir nors jis 

sparčiai sveiko, jam vis dar reikėjo daug ilsėtis. Kaip netrukus 

paaiškėjo, šios aplinkybės buvo gana palankios mums abiem 

pradėti šį naują gyvenimo etapą. Netrukus pripratau prie 
Kingsfyldo, galima sakyti, netgi pamėgau. 

Dauguma Kingsfylde gyvenančių donorų po trečios dona- 
cijos gauna atskirą kambarį, tad ir Tomiui buvo duota vien- 
vietė palata, pati didžiausia. Paskui kai kas ėmė šnekėti, ešą 
tokį komfortą jam išrūpinau aš, bet tai netiesa; jam tiesiog pa- 
sisekė, be to, tasai kambarys nebuvo toks jau puikus. Mano 
nuomone, anksčiau, kai čia dar buvo šeimų vasarvietė, tai 
būta vonios kambario, nes vienintelis langas buvo iškirstas 
aukštai, beveik prie pat lubų, ir įstiklintas matiniu stiklu. Pa- 
žvelgti pro jį galėjai tik pasilipęs ant kėdės ir pakėlęs rėmą, 
bet ir tada akis užgriebdavo vien tankiai suaugusius krū- 
mokšnius. Pats kambarys buvo L raidės formos, tad, be lovos, 
jie čia dar galėjo pastatyti krėslą, drabužių spintą ir nedidelį 
mokyklinį suolą pakeliamu viršumi — baldą, kuris buvo tikra 


prabanga ir dovana, bet tai paaiškinsiu šiek tiek vėliau. 


317 


Nenoriu, kad apie Kingsfyldo laikotarpį susidarytumė- 
te klaidingą nuomonę. Didžioji ten praleistų dienų dalis pa- 
slinko ramiai, netgi idiliškai. Paprastai atvažiuodavau tuoj po 
priešpiečių ir įėjusi į kambarį rasdavau Tomį išsitiesusį siau- 
roje lovoje, visuomet apsirengusį, nes jis „nenorėjo atrodyti 
kaip pacientas“. Įsitaisiusi krėsle skaitydavau jam įvairiausias 
knygas minkštais viršeliais, kurių pati ir atsiveždavau, - „Odi- 
sėją“ arba „Tūkstančio ir vienos nakties pasakas“. Ojei neskai- 
tydavau, mudu šnekučiuodavomės, kartais prisimindavome 
senus gerus laikus, kartais kalbėdavomės apie ką kita. Vėlyvą 
popietę jis paprastai užsnūsdavo, o aš atsisėsdavau prie mo- 
kyklinio stalo ir baigdavau rašyti savo ataskaitas. Tiesiog nuo- 
stabu, kaip greitai pralėkė visi tie metai ir kaip lengva mud- 
viem buvo bendrauti. | 

Žinoma, ne viskas tarp mūsų buvo taip kaip anksčiau. Pir- 
miausia mudu su Tomiu pagaliau pamėginom pasimylėti. 
Nežinau, ar prieš mums pradedant Tomis daug galvojo apie 
seksą. Šiaip ar taip, jis dar nebuvo visiškai atsigavęs po opera- 
cijos, ir tai tikriausiai nebuvo vienintelė jo galvoje besisukanti 
mintis. Nenorėjau jo spausti, bet, kita vertus, man nedavė ra- 
mybės įtarimas, kad jei delsime per ilgai, jei vėl imsime ati- 
dėlioti, bus vis sunkiau pasiekti, kad seksas taptų natūralia 
mūsų santykių dalimi. Be to, man dingtelėjo, kad jei apsi- 
spręsime įgyvendinti tai, ko taip troško Rūta, ir iš tiesų pa- 
mėginsime gauti „pratęsimą“, intymių santykių nebuvimas 
gali būti palaikytas rimtu trūkumu. Ne ne, tikrai nenoriu pa- 
sakyti maniusi, jog jie būtinai mūsų šito paklaus. Tiesiog neri- 
mavau - juk tam tikra prasme tai rodytų intymumo trūkumą 
mūsų santykiuose. 

Todėl vieną popietę nusprendžiau pagaliau pralaužti ledus, 


o paskui - kas bus, tas bus. Jis kaip paprastai gulėjo išsitiesęs 


318 


lovoje ir stebeilijosi į lubas, o aš jam skaičiau. Baigusi skai- 
tyti priėjau, atsisėdau ant lovos krašto ir kyštelėjau ranką po 
jo sportiniais marškinėliais. Netrukus žemyn nuslydę mano 
pirštai užčiuopė jo daikčiuką, ir nors prireikė kelių minučių, 
kad jis sukietėtų, aiškiai mačiau, jog Tomį mano iniciatyva 
labai pradžiugino. Tą pirmąjį kartą mes abu jaudinomės dėl 
daugybės smulkmenų, be to, kadangi taip seniai vienas kitą 
pažinome ir niekada nebuvome mylėjęsi, kol kaip reikiant įsi- 
važiuosime, mums atrodė būtina tam tikra tarpinė fazė. Tad 
po kurio laiko patenkinau jį tiesiog suėmusi jo penį į delnus, o 
jis gulėjo nė nemėgindamas man kaip nors atsilyginti, net ne- 
išleisdamas jokio garso, bet atrodė ramus ir patenkintas. 

Tačiau net ir tą pirmąjį kartą ore kažkas tvyrojo, kažkoks 
gilus jausmas, o kartu ir mudviejų abiejų nuojauta, jog tai pra- 
džia, tai vartai, pro kuriuos įeiname. Dar labai ilgai nenorėjau 
to pripažinti, o ir pripažinusi stengiausi save įtikinti, kad visa 
tai praeis, išnyks drauge su Tomio patiriamomis daugeriopo- 
mis kančiomis ir skausmais. Mat reikalas tas, kad jau tą pir- 
mąjį kartą Tomis atrodė persmelktas sunkiai nusakomo liūde- 
sio, tarsi man sakytų: „Taip, dabar mes tai darome ir aš labai 
džiaugiuosi. Tik gaila, kad taip ilgai laukėme“. 

Paskui, kai tikrai mylėjomės ir abu jautėmės laimingi, 
net tada nei jo, nei manęs neapleido tasai keistas, ramybės 
neduodantis jausmas. Bet aš stengiausi jam nepasiduoti. 
Stengiausi, kad mūsų meilės Žaidimai truktų kuo ilgiau ir 
visiškai mus įtrauktų, kad visa aplinkui užklotų migla, kad 
mūsų galvose daugiau niekam neliktų vietos. Jeigu Tomis 
gulėdavo viršuje, sulenkdavau kelius ir atstatydavau strėnas 
taip, kad jam būtų patogu; kai mylėdamiesi pasirinkdavome 


kokią kitą poziciją, visuomet pasakydavau ar padarydavau 

ką nors, kas, mano nuomone, galėjo padėti mudviem dar la- 
biau įsiaudrinti. Bet tasai ramybės neduodantis jausmas taip 
ir neišnyko. 

Gal čia buvo kaltas kambarys, - pro matinį lango stiklą 
sunkiai prasiskverbdavo saulės spinduliai ir net vasaros pra- 
džioje atrodė, kad jį apšviečia rudens saulė. Galbūt trikdė at- 
sitiktiniai garsai, kartkartėmis pasiekiantys mūsų ausis, mat 
koridoriuje nuolat sukiodavosi donorai, o lauke irgi vykdavo 
įvairiausi darbai, keliantys dar daugiau triukšmo, - jų nė iš 
tolo negalėjai lyginti su erzeliu, kurį keldavo kadaise pievelėje 
susėdę mokiniai, diskutuojantys apie perskaitytus romanus ir 
poeziją. O gal tai buvo susiję su tuo, jog kartais, net jei mud- 
viem pavykdavo puikiai pasimylėti ir paskui gulėdavome 
vienas kito glėbyje, probėgšmais prisimindami, ką patyrėme 
prieš kelias minutes, Tomis imdavo ir leptelėdavo: „Anksčiau 
man nieko nereiškė padaryti tai du kartus iš eilės. Bet dabar 
jau negaliu“. Tokiomis akimirkomis tasai jausmas staiga vėl 
sukildavo, ir kai Tomis pasakydavo ką nors panašaus, turė- 
davau ranka uždengti jam burną - vien kad galėtume ramiai 
gulėti ir tylėti. Neabejoju, Tomis irgi tai jautė, nes pasimylėję 
dažnai gulėdavome taip tvirtai apsikabinę, tarsi tik šitaip ga- 


lėtume apsiginti, neįsileisti to jausmo į širdį. 


Pirmąsias kelias savaites, kai ėmiau lankytis Kingsfylde, mudu 
beveik neužsimindavome nei apie Madam, nei ką anuomet su 
Rūta kalbėjome automobilyje. Bet vien tai, jog tapau Tomio 
slaugytoja, mums nuolat primindavo, kad pagaliau turime at- 
sigriebti už prarastą laiką. Žinoma, tą patį mums primindavo 


ir Tomio piešti gyvūnai. 

Ne vienerius metus mintyse svarstydavau, koks tų Tomio 
piešinių likimas, ir netgi tądien, kai išsiruošėme apžiūrėti lai- 
vo, ketinau apie juos paklausinėti. Ar jis vis dar piešia? Ar turi 
tuos, kuriuos nupiešė gyvendamas Ūkyje? Bet kadangi Tomio 
piešiniai turėjo savą nelabai malonią istoriją, taip ir neišdrįsau 
paklausti. | 

Ir štai vieną popietę, - buvo praėjęs gal mėnuo, kai tapau 
Tomio slaugytoja, - įėjusi į kambarį pamačiau jį sėdintį suo- 
le, labai susikaupusį ir taip žemai palinkusį prie piešinio, kad 
veidas beveik siekė popierių. Kai pasibeldžiau, Tomis pakvie- 
tė vidun, bet nei pakėlė galvos, nei atsitraukė nuo pradėto 
darbo, ir tik iš jo žvilgsnio supratau, jog kaip tik piešia vieną 
iš savo fantastinių gyvūnų. Sustojau tarpduryje dvejodama, 
ar galiu užeiti, bet paskui jis pakėlė į mane akis ir užvertė už- 
rašų knygelę, kuri - tai nepraslydo man pro akis - atrodė ly- 
giai tokia pat kaip tos juodosios, prieš daugelį metų gautos iš 
Keferso. Aš įėjau, mudu ėmėme kalbėti visai apie ką kita, o 
netrukus jis, netardamas nė žodžio, padėjo knygelę į šalį. Bet 
vėliau atėjusi dažnai matydavau ją paliktą ant stalo ar numes- 
tą ant lovos šalia pagalvės. 

Paskui mudu vieną dieną sėdėjome jo kambaryje, turėjome 
kelias laisvas minutes prieš Tomio laukiantį medicininį patik- 
rinimą. Pastebėjau, kad jis elgiasi kiek keistokai: atrodė lyg su- 
sidrovėjęs, kažin koks atsargus. Aš pamaniau, kad jis vėl nori 
pasimylėti. Bet Tomis tarė: 

— Keite, norėčiau, kad man kai ką pasakytum. Bet nuošir- 
džiai ir atvirai. 

Tada iš stalčiaus ištraukė juodąją užrašų knygelę ir parodė 
man tris į varlę panašaus gyvio eskizus — su ilga uodega, tarsi 


toji dalis taip ir liko buožgalvis. Bent jau taip tas gyvūnas atro- 

dė žvelgiant iš tolėliau. Bet kai prisikišdavai juos arčiau akių, 
galėdavai įžiūrėti daugybę smulkiausių kruopščiai išpieštų 
detalių, tada tie gyvūnai atrodydavo labai panašūs į tuos, ku- 
riuos buvau mačiusi prieš kelerius metus. 

— Kai piešiau šituos du, įsivaizdavau, kad jie padaryti iš 
metalo, - ėmė aiškinti Tomis. - Kiekviena jų paviršiaus de- 
talė tviska, supranti? O šis trečias, - pamaniau, nupiešiu jį 
tokį, tarsi būtų išlietas iš gumos. Matai? Jo kūno detalės ne- 
ryškios. Dabar ketinu iš to eskizo nupiešti tikrą piešinį, bet 
vis negaliu apsispręsti. Keite, pasakyk man atvirai - ką tu 
apie visa tai manai? 

Neprisimenu, ką jam tuomet atsakiau. Bet puikiai pamenu, 
kad tą akimirką mane apėmė prieštaringi jausmai. Aš iš karto 
suvokiau, jog šitaip Tomis bando kartą visiems laikams nu- 
gramzdinti į praeitį tą nemalonų su piešiniais susijusį ginčą, 
kuris įvyko mums dar tebegyvenant Ūkyje, ir staiga pajutau 
didžiulį palengvėjimą, dėkingumą ir nuoširdų džiaugsmą. 
Bet kartu supratau, kodėl tie gyvūnėliai apskritai vėl iškilo į 
dienos šviesą, ir užčiuopiau visus daugeriopus prasmių klo- 
dus, kurie gali slypėti už šio paprasto Tomio klausimo. Šiaip 
ar taip, bent jau mačiau, jog Tomis nori man parodyti šio rei- 
kalo neužmetęs, nors jo mudu niekad nebuvome aptarę bent 
kiek plačiau. Jis norėjo man parodyti, kad dar nėra patenkin- 
tas tuo, ką pavyko pasiekti, kad sunkiai dirba ir labai stengiasi 
pastūmėti į priekį savąją pasiruošimų dalį. 

Tačiau tądien žvelgdama į keistas jo varles jaučiau ir ką kita. 
Tasai jausmas vėl sugrįžo, iš pradžių vos vos pastebimas, glū- 
dintis kažkur širdies gelmėse, bet tolydžio augantis ir stiprė- 
jantis, palengva užvaldantis mano sąmonę. Tiesiog negalėjau 


atsispirti: bevartant užrašų knygelės puslapius man nedavė 

ramybės viena mintis, nors mieliausiai būčiau ją pačiupusi ir 
išmetusi iš galvos. Man dingtelėjo, jog dabar Tomio piešiniai 
jau neatrodo tokie gaivūs ir švieži. Tiesa, daugeliu atžvilgių 
tos varlės buvo labai panašios į gyvūnus, kuriuos man teko 
matyti Ūkyje. Bet piešiniams aiškiai kažko trūko, jie atrodė 
kažin kokie „iškankinti“, tarsi būtų ne originalūs, o tik nu- 
kopijuoti. Tad mane, nors kaip įmanydama stengiausi nepa- 
siduoti, ir vėl užplūdo tas jausmas, kad mudu visko ėmėmės 
per vėlai, kad viską reikėjo daryti gerokai anksčiau, kai buvo 
laikas, bet mes tą progą praleidome, o tai, ką galvojame ir pla- 
nuojame dabar, yra tiesiog juokinga, tam tikra prasme - netgi 
smerktina. 

Kai dabar apie tai galvoju, man rodos, galėjo būti ir kita 
priežastis, dėl kurios mudu nelabai norėjome apie savo pla- 
nus pasikalbėti tiesiai ir atvirai. Mat nė vienas iš Kingsfyl- 
de gyvenančių donorų nebuvo girdėjęs apie „pratęsimą“ ar 
ką nors panašaus, ir dėl to mudu tikriausiai jautėmės šiek 
tiek nepatogiai, tarsi saugotume kokią gėdingą paslaptį. Be 
to, gali būti, jog mes netgi prisibijojome to, kas atsitiktų, 
jei reabilitacijos centre pasklistų kalbos apie galimą „pra- 
tesimą“ 3 

Tačiau, kaip jau minėjau, Kingstfylde praleistų dienų tikrai 
nenoriu vaizduoti pernelyg niūriomis spalvomis, ypač po to, 
kai Tomis pasiteiravo, ką manau apie jo gyvūnus. Rodos, pa- 
galiau išsisklaidė visi mums virš galvų pakibę praeities šešė- 
liai ir mudu galutinai vienas prie kito pripratome. Ir nors To- 
mis daugiau niekada neklausė mano nuomonės apie jo meną, 
jis mielai piešdavo man matant, ir šitaip praleidome daugybę 
popiečių: aš įsitaisydavau ant lovos, kartais netgi garsiai skai- 


tydavau, o Tomis, atsisėdęs suole, piešdavo. 

Galbūt abu būtume džiaugęsi, jei toks gyvenimas būtų už- 
trukęs ir daug ilgiau, jei būtume galėję dar daugiau popiečių 
praleisti tiesiog šnekučiuodamiesi, kartkartėmis pasimylėda- 
mi, garsiai skaitydami ir piešdami. Tačiau baigiantis vasarai, 
Tomiui atgaunant jėgas ir vis didėjant tikimybei, jog netrukus 
jis gaus pranešimą apie jo laukiančią ketvirtą operaciją, abu 


supratome, kad ilgiau atidėlioti negalime ir turime veikti. 


Taip jau susiklostė, jog kurį laiką turėjau nepaprastai daug 
darbo ir beveik savaitę neužsukau į Kingsfyldą. Paskui vie- 
ną rytą pagaliau tenai pasirodžiau. Lietus, prisimenu, pylė 
kaip iš kibiro. Tomio kambaryje tvyrojo prieblanda. Įėjusi iš- 
girdau, kaip netoli lango einančiu lietvamzdžiu kliokia van- 
duo. Pats Tomis neseniai buvo nusileidęs į valgomąją salę 
pirmame aukšte ir drauge su kitais donorais pusryčiavo, 
o dabar jau spėjo grįžti atgal ir sėdėjo ant lovos nieko ne- 
veikdamas, įdūręs tuščią žvilgsnį į erdvę priešais. Įžengiau 
pas jį išsekusi — kelias naktis negalėjau kaip reikiant išsimie- 
goti — ir tiesiog kritau ant siauros lovos, Tomį pastumdama 
prie sienos. Kelias minutes taip gulėjau ir, ko gero, netgi 
būčiau užsnūdusi, jei Tomis kojos nykščiu nebūtų man vis 
baksnojęs į kelius. Pagaliau aš pasikėliau, atsisėdau šalia jo 
ir tariau: 

— Tomi, vakar mačiau Madam. Ne ne, nepersimečiau su ja 
nė vienu žodžiu. Bet mačiau ją. 

Jis tik pakėlė į mane akis ir nieko neatsakė. 

— Mačiau, kaip ji žingsniuoja gatve, o paskui įeina į namą. 
Rūta nemelavo. Ji mums nurodė kaip tik tą namą, tą butą. Vis- 


kas - tiesa. 

Ir aš Tomiui papasakojau, kaip vakar, kadangi, šiaip ar taip, 
turėjau vykti į pietinį šalies pakraštį prie jūros, vėlyvą popietę 
atvažiavau į Litl Hamptoną. Kaip ir paskutinius du kartus, kai 
čia buvau, vėl žingsniavau ilga gatve palei jūrą - pro namus, 
pavadintus „Bangų ketera“, „Vaizdas į jūrą“ ir panašiai, kurių 
kiemuose buvo įrengtos terasos. Pagaliau priėjau prie suolelio 
šalia telefono būdelės. Atsisėdau ir ėmiau laukti, - lygiai taip 
pat, kaip ir anais kartais, - įbedusi žvilgsnį į kitoje gatvės pu- 
sėje dunksantį namą. 

— Pasijutau kaip tikra detektyvė. Anomis dienomis sėdėjau 
tenai po ištisą pusvalandį - ir nieko, visiškai nieko neįvyko. 
O vakar manęs neapleido nuojauta, kad pasiseks. Buvau to- 
kia pavargusi, jog sėdėdama ant suolelio vos vos neužsnū- 
dau. Bet staiga pakėliau akis ir pamačiau ją, Žengiančią gat- 
ve į mano pusę. Buvo gana baisu, - pridūriau, - nes Madam 
atrodė lygiai taip pat kaip anais laikais. Gal tik veidas kiek 
labiau apvytęs. O šiaip jokių permainų nepastebėjau. Netgi 
jos drabužiai buvo tokie pat. Ji ir vėl vilkėjo elegantišką pilką 
kostiumėlį. 

— Neįtikėtina. Tai negalėjo būti tas pat kostiumėlis. 

- Na, nežinau. Šiaip ar taip, iš pažiūros tai buvo tas pat 
kostiumėlis. 

— Vadinasi, tu nepasinaudojai proga ir jos neužkalbinai? 

— Aišku, ne, kvailuti. Geriau nesiskubinti. Nepamiršk, kad 
ji niekada netryško simpatija mums. 

Paskui papasakojau Tomiui, kaip Madam prisiartinusi, bet 
net nežvilgtelėjusi į mane perėjo į kitą gatvės pusę, kaip trum- 
pą akimirką man šmėstelėjo mintis, kad ji praeis ir pro duris, 
į kurias buvo įbestas mano žvilgsnis, ir kad Rūtos mums duo- 


tas adresas neteisingas. Tačiau priartėjusi prie sodo vartelių 

Madam pasisuko, žingtelėjo kelis žingsnius siauručiu takeliu 
į kiemo gilumą ir dingo už laukujų durų. 

Kai baigiau kalbėti, porą minučių Tomis nepratarė nė žo- 
džio. Paskui tarė: 

— Ar esi tikra, jog nepakliūsi į bėdą? Ar tikrai gali važinėti 
ten, kur nesi siunčiama darbo reikalais? 

— O kaip tau atrodo, dėl ko aš visai nusivariusi nuo kojų? 
Ariu kaip juodas jautis, kad spėčiau ir čia, ir ten. Šiaip ar taip, 
dabar ją tikrai suradome. 

Lauke vis dar tekšeno lietaus lašai. Tomis pasivertė ant 
šono ir padėjo galvą man ant peties. 

— Rūta mums norėjo tik gero, - švelniu balsu pratarė jis. - Ji 
gavo teisingą adresą. 

— Taip, ji atliko didžiulį darbą. Bet dabar jau viskas priklau- 
so tik nuo mūsų. 

— Tad koks gi mūsų planas, Keite? Ar apskritai jį turime? 

— O mes imsime ir tenai nuvažiuosime. Tiesiog nueisime 
pas ją ir paklausime. Padarysime tai kitą savaitę, kai vešiu 
tave atlikti tyrimų. Pasirūpinsiu, kad iš reabilitacijos centro 
tave išrašytų visai dienai. Tada grįždami galėsime užsukti į 
Litl Hamptoną. 

Tomis tik atsiduso ir dar labiau nusvarino galvą man ant 
peties. Jei kas nors būtų stebėjęs mus iš šalies, tikriausiai būtų 
pamanęs, kad Tomis ne kažin kaip nusiteikęs, bet aš puikiai 
žinojau, ką jis jaučia. Mudu taip ilgai kalbėjomės apie galimą 
„pratęsimą“, narstėme Galerijos teoriją, ir staiga viskas tapo 
tikrove. Nereikia nė sakyti, jog visa tai mus truputį baugino. 

— Jei mums pasisektų... - pagaliau pratarė jis. - Sakykime, 
kad mums pasiseks. Įsivaizduokime, kad ji duos mums dar 


trejus metus, leis pagyventi tik sau. Ką mes tada darysime? 

Ar supranti mane, Keite? Ką mes veiksime, ko imsimės? Juk 
negalėsime likti čia, šitame centre. 

“ — Nežinau, Tomi. Gal ji mums lieps grįžti į Ūkį? Bet aš mie- 
liau vykčiau kur nors kitur. Kad ir į Baltuosius rūmus. O gal 
jie turi kokią specialią vietelę?.. Skirtą tokiems kaip mes. Tie- 
siog turime palaukti ir pažiūrėti, ką ji mums pasakys. 

Dar kelias minutes mudu gulėjome lovoje tylėdami ir klau- 
sydamiesi, kaip už lango lyja lietus. Paskui ėmiau Tomį baks- 
noti kojos pirštu, panašiai kaip anksčiau jis mane. Pagaliau 
jis nusprendė atsilyginti tuo pačiu ir nustūmė mano koją nuo 
lovos. 

— Jei tikrai ketiname vykti pas Madam, - vėl prabilo To- 
mis, - turime apsispręsti dėl mano gyvūnų. Na, supranti, rei- 
kia išrinkti geriausius piešinius, kuriuos jai parodysime. Gal 
šešis ar septynis. Čia mums teks gerokai pasukti galvas. 

— Gerai, - atsiliepiau aš, o paskui atsistojau ir ištiesusi ran- 
kas pasirąžiau. - Gal paimsime netgi daugiau. Sakykime, 
penkiolika, o gal ir dvidešimt piešinių. Taip, nuvažiuosime ir 
susitiksime su Madam. Ir ką gi ji mums padarys? Tiesiog nu- 


eisime ir su ja pasikalbėsime. 

elios dienos prieš mums tenai važiuojant aš 

K. nesilioviau galvojusi, kaip mudu su To- 

miu stovėsime prie tų durų, kaip jaudinsimės prieš paspaus- 

dami skambutį, o paskui smarkiai besidaužančiomis širdimis 

lauksime, kas bus. Bet, kaip vėliau pasirodė, mums labai pasi- 
sekė ir tokio išbandymo pavyko išvengti. 

Tą lemtingąją dieną mudu išties buvome nusipelnę šiek 
tiek sėkmės, nes reikalai klostėsi toli gražu ne taip sklandžiai, 
kaip būtume norėję. Vos išsiruošus į kelionę užsiožiavo au- 
tomobilis, ir mes visa valanda pavėlavome į Tomio tyrimus. 
Paskui dėl visos tos klinikoje kilusios sumaišties tris iš jų teko 
pakartoti. Visa tai, žinoma, labai atsiliepė jo savijautai, ir kai 
vėlyvą popietę pagaliau pajudėjome link Litl Hamptono, nuo 
ilgo važiavimo automobiliu Tomiui pasidarė bloga, tad turė- 
jome net kelis kartus sustoti, kad jis galėtų pasivaikščioti ir 
pasijusti bent kiek geriau. 

Kai pagaliau pasiekėme miestelį, buvo jau beveik šešta va- 
landa vakaro. Pastatėme automobilį už bingo salės, išsiėmėme 
iš bagažinės sportinį krepšį su Tomio piešiniais ir patraukėme 


miestelio centro link. Diena pasitaikė giedra, ir nors dauguma 

parduotuvių kaip tik buvo uždaromos, lauko kavinės ir už- 
eigos buvo pilnos besikalbančių ir visokius gėrimus gurkšno- 
jančių žmonių. Kuo ilgiau ėjome pėsčiomis, tuo geriau jautėsi 
Tomis. Pagaliau, prisiminęs, jog dėl tyrimų praleido pietus, 
pareiškė man, esą prieš pasitikdami savąją lemtį turime bent 
šiek tiek užkąsti. Tad leidomės ieškoti užkandinės, kurioje ga- 
lėtume nusipirkti sumuštinį. Staiga jis man taip stipriai sučiu- 
po ranką, kad pirmą akimirką pamaniau, jog jam prasidėjo 
koks priepuolis. Bet Tomis tyliai sušnabždėjo į ausį: 

- Tai ji, Keite. Žiūrėk. Eina pro kirpyklą. 

Iš tiesų - netoli nuo mūsų kitoje gatvės pusėje šaligatviu 
žingsniavo Madam, apsivilkusi savo stilingąjį pilką kostiumė- 
lį, lygiai tokį pat, kokį vilkėdavo visuomet. 

Laikydamiesi deramo atstumo, ėmėme sekti jai įkandin. 
Iš pradžių ėjome pėsčiųjų zona, paskui beveik visiškai tuščia 
Aukštutine gatve. Man rodos, mes abu prisiminėme tą dieną, 
kai kitame mieste sekėme Rūtos „galimąją“. Tik šįkart reikalas 
pasirodė esąs kur kas paprastesnis, nes greitai Madam įsuko į 
ilgą, lygiagrečiai su jūros pakrante einančią gatvę. 

Kadangi gatvė buvo tiesi kaip styga ir visą ją iki pat pa- 
baigos gražiai apšvietė besileidžiančios saulės spinduliai, mes 
supratome galintys leisti, kad Madam eitų nutolusi nuo mūsų 
geroką kelio gabalą - tiek, kad tolumoje matytume tik nedide- 
lį judantį taškelį, - ir vis tiek nebuvo nė menkiausio pavojaus, 
kad pamesime ją iš akių. Tiesą sakant, nė akimirką nesiliovė- 
me girdėję jos aukštakulnių kaukšėjimo, o jam ritmingai ant- 
rino į Tomio šlaunį besidaužančio krepšio dunksėjimas. 

Gana ilgai štai taip ir žingsniavome, palikdami sau už nu- 
garos eiles kaip du vandens lašai vienas į kitą panašių namų. 


Paskui kitoje gatvės pusėje namai baigėsi, jų vietą užėmė ly- 

gios pievelės plotai, o už jų tolumoje jau galėjai įžiūrėti palei 
jūrą besirikiuojančių pajūrio namelių stogus. Tiesa, vandens 
nebuvo matyti, bet iš neaprėpiamo dangaus ir žuvėdrų kelia- 
mo triukšmo galėjai spręsti, jog kažkur ten tyvuliuoja jūra. 

Tačiau toje pusėje, kuria traukėme mes, namai rikiavosi to- 
liau, ir po kurio laiko Tomiui tariau: 

— Dabar jau netoli. Ar matai aną suolelį? Ant jo aš ir sėdė- 
jau. Madam namas - ten pat, tik kitoje gatvės pusėje. 

Kol neištariau šių žodžių, Tomis buvo visai ramus. O da- 
bar kažkas jį tarsi apsėdo, jis pastebimai paspartino žingsnį, 
tarsi būtų norėjęs pasivyti Madam. Bet dabar tarp Madam 
ir mūsų nebuvo jokių kitų žmonių, tad kai Tomis ėmė ener- 
gingai mažinti mus skiriantį atstumą, turėjau pačiupti jį už 
rankos ir pristabdyti. Vis bijojau, jog Madam staiga atsisuks ir 
mus pamatys, bet ji neatsigręžė, galop pasuko pro savo varte- 
lius ir žengė į kiemą. Paskui ji stabtelėjo prie durų ieškodama 
rankinėje raktų, o mudu jau buvome čia pat - stovėjome prie 
atgal, ir man dingtelėjo, kad ji visą laiką jautė mus sekant pa- 
skui, bet tyčia nekreipė dėmesio. Dar man toptelėjo, jog Tomis 
ketina jai kažką sakyti, o tai sugadintų visą reikalą. Štai kodėl 
daug nesvarstydama ir daugiau negaišdama laiko nuo varte- 
lių jai šūktelėjau. 

Tai tebuvo mandagus „Atleiskite!“, bet Madam krūptelė- 
jusi atsigręžė taip, tarsi būčiau į ją ką nors metusi. Kai ji įbedė 
į mus akis, mane net šiurpas nukrėtė — toks pat, kaip ir prieš 
daugelį metų, tąkart, kai buvome užspeitusios ją prie pagrin- 
dinio Hailšemo mokyklos pastato. Tik šįkartjos žvilgsnis buvo 
dar šaltesnis, o veido išraiška - dar rūstesnė, nei prisimenu 


buvus anuomet. Nežinau, ar tą akimirką ji mus atpažino, bet 

nėra jokios abejonės, kad Madam pakako vienos vienintelės 
sekundės pamatyti ir suprasti, kas mes, nes ji visa įsitempė ir 
sustingo, tarsi jos link ropotų du milžiniški vorai. 

Ir staiga jos veido išraiška pasikeitė. Nepasakytum, kad 
tapo bent kiek malonesnė, bet pasibjaurėjimas kažin kur din- 
go, ir ji, prisimerkusi nuo tiesiai į akis šviečiančios saulės, ati- 
džiai į mus įsižiūrėjo. 

— Madam, - pasirėmusi į vartelius pratariau aš, - mes tik- 
rai nenorime jūsų gąsdinti. Tiesiog mudu mokėmės Hailšeme. 
Aš - Keitė H., gal dar prisimenate. O čia - Tomis D. Mes atėjo- 
me čia tikrai ne tam, kad sukeltume jums rūpesčių. 

Madam žingtelėjo kelis žingsnius atgal mūsų link. 

— Sakote, iš Hailšemo, - pakartojo ji, ir veidu iš tikrųjų nu- 
slinko kažkas panašaus į švelnią šypsenėlę. - Ką gi, man tai 
tikra staigmena. Bet jei nenorite pridaryti jokių rūpesčių, ko 
tada pas mane atėjote? 

Tomis išpyškino: 

— Mums reikia su jumis pasikalbėti. Atsinešiau kelis kūri- 
nius, - jis kilstelėjo savo krepšį, - kelis piešinius, kuriuos gal- 
būt paimtumėte į savo Galeriją. O mes norėtume su jumis pa- 
sišnekėti. 

Madam stovėjo tarsi sustingusi, apšviesta jau visai įkypai 
krintančių besileidžiančios saulės spindulių, pakreipusi galvą 
į vieną pusę, tarsi klausytųsi nuo jūros sklindančių garsų. Pa- 
skui vėl nusišypsojo, bet šypsena, atrodo, buvo skirta ne tiek 
mums, kiek sau pačiai. 

— Ką gi, puiku. Užeikite. Pažiūrėsime, apie ką norite su ma- 


nimi pasikalbėti. 

Kai įžengėme vidun, pastebėjau, jog durys įstiklintos spalvotu 
stiklu, ir Tomiui jas uždarius viduje pasidarė gana tamsu. At- 
sidūrėme tokiame siaurame koridoriuje, kad, atrodė, pakaktų 
ištiesti į šonus per alkūnes sulenktas rankas, ir paliestum abi 
jo sienas. Priekyje einanti Madam staiga sustojo ir minutėlę 
stovėjo nuščiuvusi, tarsi vėl kažko klausytųsi. Įdėmiai įsižiū- 
rėjusi jai per petį pastebėjau, kad koridorius, nors siaurutis, 
toliau šakojosi: kairėje buvo matyti laiptai į antrą namo aukš- 
tą, dešinėje - dar siauresnis koridoriukas, vedantis į namo 
gilumą. 

Madam pavyzdžiu aš irgi įtempiau klausą, bet name tvy- 
rojo visiška tyla. Paskui, tikriausiai kažkur iš antro aukšto, at- 
sklido prislopintas duslus bumbtelėjimas. Šis keistas garsas 
Madam, matyt, kažką reiškė, nes dabar ji atsigręžė į mus ir, 
mostelėjusi į tamsoje skendintį siaurą koridoriuką, pasakė: 

— Eikite ten ir manęs palaukite. Netrukus pas jus nusi- 
leisiu. 

Taip tarusi, ji ėmė lipti laiptais į viršų, o paskui, pastebėjusi 
mūsų sumišimą, pasilenkė per turėklus ir dar kartą nukreipė 
pirštą į tamsą. 

— Tenai, - pakartojo ir netrukus dingo mums iš akių. 

Mudu su Tomiu patraukėme pirmyn ir atsidūrėme patal- 
poje, kuri, matyt, buvo ne kas kita, o šių namų svetainė. Viskas 
čia atrodė taip, tarsi koks tarnas būtų sutvarkęs ją nakčiai ir iš- 
ėjęs: užuolaidos buvo užtrauktos, o ant stalelių degė tamsių 
gaubtų prislopintos naktinės lempelės. Man į nosį trenkė senų, 
tikriausiai karalienės Viktorijos laikų, baldų kvapas. Židinys 
uždengtas skydu, ugniakuro vietoje buvo matyti paveikslas, 
iš pažiūros labai primenantis gobeleną - jame pavaizduotas 


tiesiai žvelgiantis į pelėdą panašus paukštis. Tomis palietė 

man ranką ir mostelėjo į paveikslą svetainės kampe virš ne- 
didelio apskrito stalelio. 

— Tai Hailšemas, - pašnibždomis pratarė jis. 

Mudu priėjome arčiau. Bet atidžiau pažvelgusi į paveikslą, 
jau nebuvau tuo visiškai tikra. Galėjau įžiūrėti tik tiek, jog tai 
tikrai neprastai nulieta akvarelė, bet po ja ant stalelio stovin- 
čios lempos gaubtas buvo taip išlenktas ir apėjęs voratinkliais, 
kad užuot apšvietusi paveikslą ji pro neskaidrų gaubto stiklą 
sklindančia šviesa tik dar labiau jį temdė, todėl geriau įsižiū- 
rėti į paveikslą apskritai nebuvo lengva. 

— Tai Hailšemas, jei žiūrėtum nuo tvenkinio, - paaiškino 
man Tomis. 

— Nesuprantu. Ką tu turi omenyje? - atsiliepiau aš. - Juk čia 
nėra jokio tvenkinio. Tiesiog kaimo peizažas. 

— Aišku, nėra. Tvenkinys - tau už nugaros, - didžiai mano 
nuostabai, aiškiai susierzinęs atkirto Tomis. - Negali būti, kad 
neprisimeni. Jei atsistoji taip, kad tvenkinys liktų tau už nu- 
garos ir žiūri link šiaurinės žaidimų aikštės... 

Staiga abu nutilome, nes išgirdome kažkur namo gilumoje 
sklindančius balsus. Atrodė, jog kalba vyras antrajame namo 
aukšte. Paskui, gal po kelių sekundžių, mūsų ausis pasiekė 
ir kitas balsas, neabejotinai Madam. Leisdamasi laiptais apa- 
čion, ji pasakė: 

— Taip, jūs visiškai teisus. Visiškai teisus. 

Tikėjomės, kad Madam pagaliau ateis pas mus, bet jos 
žingsniai prakaukšėjo pro svetainės duris ir tolydžio tildami 
nuslopo kažkur namo gilumoje. Akimirką man dingtelėjo, jog 
ji ketina išvirti arbatos, paimti paplotėlių ir, viską sudėjusi ant 
stalelio su ratukais, ateiti pas mus, bet paskui nutariau, kad tai 


gryna nesąmonė ir kad ji - tai man pasirodė daug labiau tikė- 

tina - mus tiesiog pamiršo, o prisiminusi tuojau įeis į svetainę 
ir lieps mudviem nešdintis lauk. Tada iš viršaus vėl pasigirdo 
gargždus vyriškas balas, bet atrodė toks prislopęs, jog galėjo 
sklisti net ne iš antro, o iš trečio namo aukšto. Koridoriuje vėl 
sukaukšėjo Madam bateliai, ir ji, matyt, žvelgdama aukštyn, 
šūktelėjo: 

— Juk paaiškinau, ką reikia daryti. Tiesiog vykdykite mano 
nurodymus. 

Mes su Tomiu palaukėme dar kelias minutes. Ir staiga ėmė 
judėti galinė kambario, kurį buvome palaikę svetaine, siena. 
Aš, galima sakyti, iš karto susivokiau, kad tai visai ne siena, 
o stumdomosios durys, kurias galėjai užstumti, norėdamas 
atskirti priekinę, kaip dabar pasirodė, didžiulio ilgo kamba- 
rio dalį. Įėjusi Madam tik iki pusės užstūmė duris ir susto- 
jo žvelgdama tiesiai į mus. Pamėginau įžiūrėti, kas darosi jai 
už nugaros, bet tenai tvyrojo vien tamsa. Jau pamaniau, gal ji 
laukia, kol pagaliau paaiškinsime, ko čia atėjome, bet galop 
Madam prabilo pati: 

— Sakėte esantys Keitė H. ir Tomis D., ar ne? Ir baigėte Hail- 
šemo mokyklą? Prieš kiek metų? 

Pasakiau jai, prieš kiek, bet šiaip jau negalėjai suprasti, ar 
ji mus prisimena ar ne. Madam taip ir liko stovėti prie slenks- 
čio, tarsi vis svyruotų, niekaip negalėdama pasiryžti įeiti. Bet 
šįkart pokalbio giją perėmė Tomis: 

— Nenorime ilgai jūsų gaišinti. Bet yra reikalas, kurį mums 
būtina su jumis aptarti. 

- Šit kaip? Ką gi, gerai. Įsitaisykite, kur jums patogiau. 

Ir ji uždėjo rankas ant dviejų nugaromis į ją atsuktų fotelių 
atlošų. Madam elgesys buvo keistokas, tarsi iš tikro ji visai ne- 


kviestų mūsų sėstis. Juste jaučiau, kad jei mudu atsisėsime į fo- 

telius, kaip Madam pasiūlė, ji tikriausiai liks stovėti kur stovė- 
jusi, net rankų nuo atlošų neatitrauks. Bet vos tik pajudėjome 
jos link, ji irgi žingtelėjo į priekį ir mums prasilenkiant - nors 
man galbūt tik taip pasirodė - pastebimai susigūžė. Mums įsi- 
taisius foteliuose, ji nuėjusi sustojo prie langų, priešais sunkias 
aksomo užuolaidas, ir nė akimirką neišleido mūsų iš akių, tar- 
si sėdėtume pamokoje, o ji būtų mūsų mokytoja. Bent jau taip 
man tą akimirką pasirodė. Tomis vėliau prisipažino pamanęs, 
kad Madam ketina užtraukti dainą, kad už jos kabančios už- 
uolaidos prasiskleis nelyginant scenos uždanga ir užuot pa- 
matę langus, gatvę už jų ir iki pat jūros besidriekiančią mo- 
notonišką žole apaugusią lygumą, išvysime didžiulę sceną su 
visais atributais, labai panašią į tą, kurią turėjome Hailšeme ir 
kurioje netgi bus išsirikiavęs choras, kad jai pritartų. Keista, 
kai po kurio laiko Tomis tai papasakojo, mano atmintyje vėl 
kaip gyva iškilo Madam - sunėrusi rankas, į šonus atstačiusi 
alkūnes ir iš tiesų atrodanti taip, tarsi ruoštųsi dainuoti. Tik 
abejoju, kad tada Tomiui būtų šmėstelėjusi tokia mintis. Pri- 
simenu, aiškiai mačiau, koks jis įsitempęs, ir nerimavau, jog 
leptelės kokią kvailystę. Štai kodėl, kai Madam gan maloniai 
pasiteiravo, ko mes iš jos norime, paskubėjau įsiterpti. 

Iš pradžių tikriausiai kalbėjau ne visai rišliai ir gal kiek 
painokai, bet po kelių minučių, įsitikinusi, kad ji manęs tik- 
rai klausosi, ir įgavusi daugiau pasitikėjimo, nusiraminau ir 
ėmiau dėstyti mintis kur kas aiškiau. Savaitė po savaitės nesu- 
skaičiuojamą daugybę kartų mintyse vis kartojau žodžius, ku- 
riuos ištarsiu susitikusi su Madam. Tylomis kartodavau savo 
planuojamą kalbą ilgose kelionėse automobiliu ir sėdėdama 
viena prie degalinių kavinės stalelių. Tuomet viskas man at- 


rodė taip sudėtinga, kad galiausiai apmečiau planą: žodis Žžo- 

din, tiesiog atmintinai išmokau kelis pirmuosius ir svarbiau- 
sius sakinius, o paskui susiplanavau, apie ką kalbėsiu toliau 
ir kaip nuosekliai išdėstysiu visa, kas man atrodo svarbu. Bet 
štai dabar ji stovėjo priešais mane, ir dauguma iš anksto mano 
surepetuotų sakinių pasirodė esą arba nereikalingi, arba ap- 
skritai netinkami. O keisčiausia, - kai vėliau apie tai šnekė- 
jomės, tai pripažino ir Tomis, - nors besimokant Hailšeme 
Madam mums regėjosi esanti priešiškai mūsų atžvilgiu nu- 
siteikusi pašalietė, dabar, kai vėl susitikome akis į akį, tegu ir 
nepasakiusi ir nepadariusi nieko, kas rodytų bent menkiausią 
palankumą, ji pasirodė artima, daug artimesnė nei visi naujai 
sutikti žmonės, su kuriais buvome spėję susipažinti per pasta- 
ruosius kelerius metus. Kaip tik todėl mintyse iš anksto rengta 
ir dailinta kalba akimirksniu išgaravo man iš atminties, ir aš 
ėmiau dėstyti mudviejų reikalą visiškai nuoširdžiai ir papra- 
stai, beveik taip pat, kaip būčiau dariusi prieš kelerius metus, 
klodama savo mintis kuriam nors iš mokytojų. Papasakojau 
apie tai, ką girdėjome, apie gandus, esą Hailšemo mokiniai 
gali gauti „pratęsimą“. Patikinau ją, jog mes puikiai supran- 
tame, kad tie gandai gali ne visai atitikti tikrovę ir kad mudu 
nepuoselėjame pernelyg drąsių vilčių. 

— Be to, netgi jei visa tai tiesa, - pagaliau tariau, - mes su- 
prantame, kad šis reikalas jus vargina: juk viena po kitos pas 
jus traukia poros ir tvirtina vienas kitą tikrai mylintys. Bet 
mudu su Tomiu niekad nebūtume atvažiavę pas jus ir sukę 
jums galvos, jei nebūtume visiškai tikri... 

— Tikri? - pratarė Madam po, regis, amžinybę užsitęsusios 
tylos, ir iš netikėtumo mudu net loštelėjome. - Sakote, esate 
tikri? Tikri, kad mylite vienas kitą? Bet iš kur taip gerai galite 


žinoti? Manote, meilė - toks paprastas dalykas? Taigi tvirtina- 

te mylintys vienas kitą. Giliai ir nuoširdžiai. Ar tai norite man 
pasakyti? 

Iš pradžių jos balsas man pasirodė netgi šiek tiek sarkastiš- 
kas, bet kai į mudu įbestose akyse pamačiau ašaras, pasijutau 
gerokai sukrėsta. | 

— Ir jūs tuo tikite? Tuo, kad esate įsimylėję? Taigi atvažiavo- 
te prašyti... prašyti „pratęsimo“? Ko gi, ko jūs čia atėjote? 

Jei tų dalykų Madam būtų paklaususi kiek kitaip, tarsi 
ši mintis nuo pat pirmos akimirkos — visiška nesąmonė, ne- 
abejoju, kad būčiau pasijutusi siaubingai priblokšta. Bet ji to 
nepadarė. Ji paklausė mūsų tokiu tonu, tarsi tai egzamino 
klausimas ir atsakymas jai žinomas iš anksto; galėjai netgi su- 
sidaryti įspūdį, jog Madam daugybę kartų jau šito klausinėjo 
kitų porų. Kaip tik tai leido man neprarasti vilties. Bet Tomį, 
matyt, apėmė baimė, nes jis neištvėrė ir staiga pratrūko: 

— Atvykome su jumis pasimatyti dėl jūsų Galerijos. Mums 
atrodo, kad žinome, kam jums toji Galerija reikalinga. 

— Mano Galerija? - Madam atsirėmė į palangę, pajudin- 
dama už nugaros kabančias užuolaidas, ir lėtai įkvėpė oro. — 
Mano Galerija. Tikriausiai turite galvoje mano kolekciją, ar ne? 
Piešinius, eilėraščius, - visus tuos jūsų kūrinius, kuriuos per 
daugelį metų surinkau. Man tai buvo itin sunkus darbas, bet 
tikėjau tuo, ką darau, - tais laikais visi mes tikėjome. Taigi sa- 
kotės žinantys, kam viso to reikėjo ir kodėl mes tai darėme. Ką 
gi, būtų labai įdomu išgirsti. Mat turiu jums prisipažinti, jog 
ir pati savęs nuolat šito klausiu. — Staiga, nukreipusi žvilgsnį 
nuo Tomio tiesiai į mane, ji paklausė: - Gal aš pasileidau per- 
nelyg toli į lankas? 

Greitosiomis nė nesusigriebiau, ką pasakyti, tad tik papur- 


čiau galvą: 

— Ne, ne. 

— Taip, aš pernelyg nukrypau, - atsiliepė ji. - Atleiski- 
te. Kai tenka kalbėtis šia tema, aš dažnai įsivažiuoju. Todėl 
pamirškite, ką sakiau. Bet jūs, jaunuoli, ketinote atskleisti, 
kam reikalinga mano Galerija. Papasakokite, aš mielai pa- 
klausysiu. 

— Na, jijums reikalinga, kad galėtumėte pasakyti... - pradė- 
jo Tomis, - kad turėtumėte už ko užsikabinti. Kaipgi kitu at- 
veju susigaudytumėte, ar pas jus atėję ir tikinantys, jog vienas 
kitą myli, mokiniai sako tiesą? 

Madam žvilgsnis vėl nukrypo į mane, bet man pasirodė, 
kad ji žiūri į kažką man ant rankos. Netgi žvilgtelėjau žemyn 
įsitikinti, ar man ant rankovės neužtiškę paukščio išmatų ar 
ko nors panašaus. Paskui išgirdau ją sakant: 

— Ir todėl, jūsų nuomone, aš rinkau visus tuos kūrinius? 
Kaupiau juos savo Galerijoje, kaip jūs sakydavote. Kai pirmą 
kartą išgirdau ją taip vadinant, kvatojausi iki ašarų. Bet laikui 
bėgant mintyse ir pati ėmiau šitaip vadinti sukauptus rinki- 
nius. Mano Galerija. Bet kodėl, jaunuoli, gal paaiškintumėte 
man, kodėl? Kodėl Galerija turėjo padėti man nustatyti, kurie 
iš jūsų tikrai vienas kitą myli? 

— Todėl, kad mūsų kūriniai turėtų padėti jums pamatyti, 
kokie esame, - pralemeno Tomis, - todėl, kad... 

— Žinoma! — staiga pertraukė jį Madam. - Todėl, kad tie 
meno kūriniai atskleidžia jūsų vidinį pasaulį! Juk tai norėjote 
pasakyti, ar ne? Menas apnuogina jūsų sielas! - Ir tada, staiga 
atsigręžusi į mane, Madam paklausė: - Gal aš per daug nu- 
krypau? 

Visai neseniai ji jau buvo uždavusi šį klausimą, ir aš vėl ne- 


galėjau atsikratyti įspūdžio, kad jos akys įbestos kažkur man 

į rankovę. Tačiau dabar neaiškus įtarimas, man kilęs tada, kai 
ji pirmą kartą pasiteiravo, ar neįsileido pernelyg toli į lankas, 
pradėjo stiprėti. Ėmiau atidžiai stebėti Madam, bet ji, aiškiai 
pajutusi tiriamą mano žvilgsnį, vėl atsigręžė į Tomį. 

— Na gerai, - tarė ji, - tęskime. Apie ką jūs čia man pasa- 
kojote? 

— Gaila, - atsakė Tomis, - anuomet jaučiausi truputį kaip 
nesavas... 

— Jūs kalbėjote kažką apie savo kūrinius. Apie tai, jog me- 
nas apnuogina kūrėjo sielą. 

— Na, aš norėjau pasakyti tik tiek, - atkakliai rutuliojo savo 
mintį Tomis, - kad anuomet Hailšeme jaučiausi toks sutrikęs, 
jog dailė manęs beveik visiškai nedomino. Tiesiog nieko ne- 
sukūriau. Dabar jau suprantu, kad vis dėlto man reikėjo pasi- 
stengti, bet, kaip sakiau, jaučiausi visiškai susipainiojęs. Taigi 
savo Galerijoje jūs neturite nė vieno mano darbo. Žinau, pats 
esu dėl to kaltas, taip pat suprantu, kad jau tikriausiai per vėlu, 
bet vis dėlto bent šiandien atsivežiau kelis piešinius. - Jis kils- 
telėjo krepšį ir ėmė traukti užtrauktuką, norėdamas jį atidary- 
ti. - Kai kuriuos nupiešiau visai neseniai, kai kuriuos - gero- 
kai anksčiau. Keitės kūrinių jau turite. Ji nemažai savo darbų 
atiduodavo į Galeriją. Ar ne, Keite? 

Kelias akimirkas jie abu spoksojo į mane. Tada Madam vos 
girdimu balsu sumurmėjo: 

—. Vargšės būtybės. Ką mes jums padarėme... Ak, visos 
mūsų schemos ir planai! - Ji nutilo per pusę žodžio, ir man 
pasirodė, kad jos akys vėl priplūdo ašarų. Tada, atsisukusi į 
mane, ji paklausė: - Ar kalbėsimės apie tai toliau? 

Ir kaip tik tada, kai ji tai pasakė, mano galvoje jau anksčiau 


kirbėjusi miglota mintis tarsi įgavo kontūrus, tapo konkre- 

tesnė. „Gal pernelyg nuklydau į lankas?“, o dabar dar - „Ar 
kalbėsimės apie tai toliau?“ Staiga mane nukrėtė šiurpas, nes 
pagaliau suvokiau, jog visi šie klausimai buvo skirti ne man 
ir ne Tomiui, o kažkam kitam - kažkam, kas buvo pasislėpęs 
tamsiojoje kambario dalyje ir klausėsi pokalbio. 

Stengdamasi neatkreipti dėmesio lėtai grįžtelėjau ir už- 
mečiau akį į tamsą. Įžiūrėti negalėjau nieko, bet mano ausis 
pasiekė kažin koks mechaniškas garsas, sklindantis iš labai 
toli, - tamsoje skendinti namo dalis, atrodo, buvo daug dides- 
nė nei aš spėjau. Paskui pastebėjau artėjantį žmogaus siluetą, 
ir iš tamsos atsklido moteriškas balsas: 

— Taip, Mere Klod. Kalbėsimės. 

Vis dar įdėbusi žvilgsnį į tamsą staiga išgirdau, kaip Ma- 
dam sušnarpštė. Pražingsniavusi pro mus, ji dingo tamsoje. 
Netrukus mūsų ausis pasiekė dar daugiau neaiškių mechaniš- 
kų garsų, ir štai kambaryje vėl pasirodė Madam, stumdama 
invalido vežimėlį, kuriame sėdėjo žmogus. Ji vėl praėjo pro 
mus, ir kelias akimirkas per Madam nugarą negalėjau gerai 
įžiūrėti, kas tenai sėdi. Paskui ji apsuko vežimėlį taip, kad 
jame įsitaisęs žmogus būtų veidu į mus, ir pasakė: 

- Pasikalbėkite su jais. Jie atvažiavo pasišnekėti su jumis. 

— Rodos, jūsų tiesa. 

Vežimėlyje sėdinti moteris buvo labai trapi ir nusilpusi, jos 
kūnas persikreipęs, bet nesunkiai atpažinome ją iš balso. 

— Panelė Emilė, - netikėtai švelniu balsu tarstelėjo Tomis. 

— Jūs su jais pasišnekėkite, - pakartojo Madam, tarsi norė- 
dama kuo greičiau nusiplauti rankas. Bet taip ir liko stovėti už 


vežimėlio, šaudydama akimis mūsų pusėn. 

erė Klod teisi, - prabilo panelė Emilė, -jums 
ML. kalbėtis su manimi. Merė Klod sun- 
kiai dirbo ir daug nuveikė įgyvendinant mūsų projektą. Bet kai 
viskas taip nesėkmingai baigėsi, ji, žinoma, pasijuto nusivylu- 
si. Aš pati, nors irgi patyrusi nusivylimo kartėlį, vis dėlto taip 
blogai nesijaučiu. Manau, jog dėl to, ką mums pavyko pasiek- 
ti, esame nusipelnę pagarbos. Pažiūrėkime kad ir į judu. Jums 
puikiai sekasi. Be jokios abejonės, galėtumėte papasakoti daug 
dalykų, kad dar labiau jumis didžiuočiausi. Kokie, sakėte, jūsų 
vardai? Ne ne, palaukite. Manau, ir pati prisiminsiu. Tu esi 
nesuvaldomo, ūmaus būdo vaikinas. Tavo būdas karštas, bet 
širdis gera. Tomis. Tu Tomis, ar ne? Na, o tu, žinoma, Keitė A. 
Esi puiki slaugytoja. Daug apie tave girdėjome. Matote? Viską 
prisimenu. Netgi drįsčiau tvirtinti, jog pamenu jus visus. 

— Bet kas gi juodviem ar kitiems mokiniams iš to? - tėškė 
Madam ir atsitraukusi nuo vežimėlio, dideliais žingsniais pra- 
ėjusi pro mus dingo tamsoje, atrodo, ketindama užimti anks- 
tesnę panelės Emilės vietą. 

— Panele Emile, - pasakiau aš, - labai džiaugiamės vėl jus 


matydami. 

— Malonu girdėti. Aš tave jau seniai pažinau, o tu tikriausiai 
nepažinai manęs. Tiesą sakant, Keite H., ne taip seniai pra- 
važiavau pro tave, sėdinčią netoliese ant suolelio, bet tuomet 
tu manęs tikrai nepažinai. Tavo akys buvo įbestos į Džordžą — 
įspūdingo stoto juodaodį nigerietį, kuris stūmė vežimėlį. Taip, 
tu atidžiai jį nužvelgei, ojis tau atsilygino tuo pačiu. Aš nepra- 
tariau nė žodžio, ir tu manęs nepažinai. Bet šį vakarą, šitoje 
aplinkoje mudvi viena kitą atpažinome. Dabar, kai mane pa- 
matėte, jūs atrodote gerokai sukrėsti. Iš tiesų, pastaruoju metu 
mano sveikata šlubuoja, tačiau tikiuosi, jog šis keistas įtaisas 
su ratukais kada nors man bus praeitis. Deja, mano mielieji, 
negalėsiu šnekučiuotis su jumis taip ilgai kaip norėčiau, nes 
jau po kelių minučių čia atvažiuos vyrai išvežti mano miega- 
mojo spintelės. Tai - nepaprastas baldas, ir su juo reikia elg- 
tis labai atsargiai. Džordžas spintelę jau apvyniojo apsaugine 
medžiaga, bet aš primygtinai reikalavau, kad vežėjai leistų 
man vykti drauge ir prižiūrėti, ar spintelė tinkamai transpor- 
tuojama. Tie krovikai... Jais niekad negali pasitikėti. Dažniau- 
siai jie dirba labai aplaidžiai, be atodairos stumdo spintelę po 
mašiną, o paskui jų viršininkas dar pareiškia, kad baldas buvo 
apgadintas prieš pervežant. Mums visa tai jau teko patirti 
anksčiau, tad šįkart primygtinai pareikalavau, kad jie man 
leistų lydėti krovinį. O, tai nuostabaus grožio spintelė, turėjau 
ją dar Hailšeme, tad ketinu gauti už ją visai padorią sumą. 
Kai atvyks vyrai, kad ir kaip man gaila, turėsiu jus palikti. Vis 
dėlto, mano mielieji, suprantu, jog atvažiavote čia su tam tikra 
misija, norite iškloti, kas jums guli ant širdies. Turiu pasakyti, 
kad labai džiaugiuosi jus matydama. Merė Klod - irgi, nors 
pažvelgę į jos veidą niekada to nepasakytumėte. Argi ne tiesą 


sakau, brangioji? Ak, žinoma, ji apsimeta esanti visiškai abe- 

jinga, bet iš tikro džiaugiasi. Ji sujaudinta iki širdies gelmių, 
kad jūs mus susiradote ir atėjote čionai. Ak, bet šiandien ji blo- 
gai nusiteikusi, tad nekreipkite į ją dėmesio, mokiniai, tiesiog 
nekreipkite dėmesio. O dabar aš pamėginsiu kaip galėdama 
išsamiau atsakyti į visus jūsų klausimus. Gandą, apie kurį čia 
užsiminėte, aš irgi esu girdėjusi daugybę kartų. Kol dar ne- 
buvome praradę Hailšemo, kasmet sulaukdavome dviejų tri- 
jų porų, norinčių su mumis pasikalbėti. Viena porelė netgi 
buvo parašiusi mums laišką. Man rodos, ne taip jau sunku 
susirasti tokią didelę mokymo įstaigą kaip Hailšemas, ypač 
jei ketini sulaužyti taisykles ir pakeisti nusistovėjusią tvarką. 
Taigi, kaip patys matote, tasai gandas sklandė jau seniai, dar 
gerokai prieš judviem suaugant. 

Ji trumpai nutilo, todėl aš paskubėjau įsiterpti: 

— Bet dabar, panele Emile, mums labiausiai rūpi sužinoti, ar 
tuose ganduose yra bent kiek tiesos. 

Kelias akimirkas ji tylėjo ir ryte rijo mus akimis, o paskui 
giliai atsidususi tarė: 

— Hailšeme, kai tarp mokinių imdavo sklandyti tokie gan- 
dai, aš nieko nelaukusi imdavausi ryžtingų priemonių, kad jie 
būtų išrauti su šaknimis ir daugiau nesklistų. Bet ką galėjau 
padaryti tiems, kurie palikę Hailšemą plepėdavo toliau? Galų 
gale ėmiau tikėti, — tuo įsitikinusi ir Merė Klod, ar ne, bran- 
gioji? — taigi ėmiau ir pati tikėti, jog tas gandas nėra visiškai iš 
piršto laužtas. Matote, mano supratimu, jis radosi palengva, 
apaugdamas vis naujomis detalėmis, nelyginant ridenamas 
sniego kamuolys. Būdavo, prisikasi iki šaltinio, rodos, lik- 
viduoji patį gando židinį, o netrukus jis vėl ima plisti kitur, 
ir nieko negali padaryti. Kai pagaliau tai supratau, lioviausi 


mėginusi šį gandą užgniaužti. O Merė Klod dėl to apskritai 

niekada per daug nesuko sau galvos. Ji nuolat man kartoda- 
vo: „Ką gi, jeigu jie tokie kvaili, tegul sau tiki“. Ak, nežiūrėk 
į mane taip, nenutaisyk tokio rūškano veido! Juk tu nuo pat 
pradžių manei būtent šitaip. Po daugelio metų ir aš padariau 
panašią, nors ne visai tokią pačią išvadą. Ilgainiui ėmiau save 
įtikinėti, na, kad man visai nereikia dėl to jaudintis. Šiaip ar 
taip, juk gandai - ne mano reikalas. Na ir kas, kad vienai kitai 
porelei teks baisiai nusivilti, - kitos net nedrįs mėginti įsitikin- 
ti, ar tuose ganduose esama bent krislo tiesos. Tegul mokiniai 
bent jau turi apie ką svajoti, tegul jiems tai bus dar viena graži 
fantazija. Ir kas gi čia bloga? Bet jums, kaip matau, toks po- 
žiūris visiškai netinka. Jums tai ne žaidimas, o labai svarbus 
dalykas. Jūs ilgai ir rimtai apie tai mąstėte. Ir puoselėjote viltį. 
Tokių mokinių kaip jūs man visuomet nuoširdžiai gaila. Kad 
ir kaip nemalonu, deja, turiu jus nuvilti. Taip jau yra. 

Į Tomį nenorėjau nė akių pakelti. Pati, savo nuostabai, jau- 
čiausi visiškai rami, ir nors panelės Emilės ištarti žodžiai, re- 
gis, turėjo mus galutinai sugniuždyti, iš to, kaip jie buvo ištar- 
ti, supratau, kad vis dėlto kažkas buvo nutylėta ir iki pačios 
reikalo esmės dar neprisikasėme. Galėjo būti netgi ir taip, jog 
panelė Emilė mums melavo. Todėl paklausiau jos: 

— Vadinasi, „pratęsimų“ apskritai nebūna? Ir jūs niekuo ne- 
galite mums padėti? 

Ji tik lėtai papurtė galvą ir atsakė: 

— Tasai gandas - visiškas pramanas. Man labai gaila. Tikrai 
labai gaila. 

Staiga į pokalbį įsiterpė Tomis: 

— O gal kadaise vis dėlto jame būta tiesos grūdo? Kol Hail- 
šemas dar nebuvo uždarytas?.. 


Bet panelė Emilė vis nesiliovė purčiusi galvą. 

— Ne, tas gandas nuo pat pradžių neturėjo jokio pagrindo. 
Netgi prieš Moningdeilo skandalą, netgi tais laikais, kai Hail- 
šemas dar buvo laikomas kelrode žvaigžde, mokymo įstaiga, 
rodančia pavyzdį, kaip šiuos reikalus tvarkyti humaniškiau, — 
netgi tuomet tasai gandas buvo gryna nesąmonė. Pagaliau rei- 
kia pasakyti tiesiai šviesiai. Tai tebuvo gandas, vertęs liūdnai 
susimąstyti. Ir nieko daugiau. Ak, mieloji, ar jau atėjo vyrai 
paimti miegamojo spintelės? 

Suskambo durų skambutis, ir mes išgirdome, kad kažkas 
lipa laiptais žemyn atidaryti durų. Paskui iš siauro korido- 
riaus atsklido vyriški balsai, iš tamsos mums už nugarų vėl 
pasirodė Madam ir perėjusi per kambarį išėjo. Vežimėlyje sė- 
dinti panelė Emilė visu kūnu palinko į priekį ir įtempė klausą. 
Dar po kelių akimirkų tarė: 

— Ne, tai dar ne jie. Atėjo tasai siaubingas vyrukas iš deko- 
ratorių firmos. Šį reikalą Merė Klod sutvarkys ir pati. Taigi, 
mielieji, turime dar kelias minutes. Gal yra dar kas nors, apie 
ką norėtumėte su manimi pasikalbėti? Suprantama, visa tai, 
kas čia vyksta, prieštarauja taisyklėms. Tiesą sakant, Merei 
Klod nederėjo jūsų čia įsileisti. Na, ir man, žinoma, reikėjo iš- 
prašyti judu laukan tą pačią akimirką, kai sužinojau, jog čia 
esate. Bet pastaruoju metu Merė Klod visų tų taisyklių nelabai 
paiso, o ir aš, atvirai sakant, dažnai numoju ranka. Tad jei no- 
rite pasilikti dar kelias minutes, tikrai neprieštarausiu. 

— Jei tasai gandas niekada neturėjo nieko bendra su tikro- 
ve, - pagaliau įsidrąsinęs paklausė Tomis, - kam tada pasiim- 
davote tuos mūsų kūrinius? O gal ir Galerijos nėra? 

— Galerija? Na, šis gandas vis dėlto nėra visiškai iš piršto 
laužtas. Galerija buvo. Tam tikra prasme ji tebegyvuoja. Dabar 


ji yra čia, šiuose namuose. Tiesa, aš ją gerokai sumažinau ir 

dėl to labai gailiuosi. Bet šiame name tokiai daugybei kūrinių 
tiesiog neužteko vietos. Norite žinoti, kodėl išsiveždavome 
jūsų darbus? Juk kaip tik šito klausėte, ar ne? 

— Ne tik, - tyliai atsiliepiau aš. - Kodėl mums buvo kalama 
į galvą, kad menas mums yra svarbiausia? Kuriems galams 
reikėjo mus mokyti, lavinti, skatinti mūsų kūrybiškumą ir rei- 
kalauti, kad be perstojo kurtume? Jei atėjome į šį pasaulį tik 
tam, kad atiduotume savo organus ir numirtume, kam buvo 
reikalinga visa ta daugybė pamokų? Kam tos krūvos knygų ir 
visos diskusijos? 

— Kam apskritai buvo reikalingas Hailšemas? — iš korido- 
riaus grįždama į svetainę pratęsė mano mintį Madam. Ji vėl 
praėjo pro mus ir žengė į tamsiąją kambario pusę. — Štai pats 
svarbiausias klausimas, kurį turėtumėte užduoti. 

Panelė Emilė nulydėjo ją akimis ir kelias sekundes jos 
žvilgsnis liko įsmigęs kažkur mums už nugarų. Jau buvau 
beatsigręžianti pažiūrėti, kaip jos žvilgčioja viena į kitą, bet 
staiga pasijutau taip, tarsi vėl būčiau Hailšeme, o tai reiškė, 
jog privalau sutelkti dėmesį ir žiūrėti tik į mokytoją priešais. 
Paskui prakalbo panelė Emilė: 

— Tikrai, kam apskritai buvo reikalingas Hailšemas? Pasta- 
rosiomis dienomis Merei Klod itin patinka švaistytis tokiais 
klausimais. Bet dar visai neseniai, kol nebuvo kilęs Moning- 
deilo skandalas, ji nė sapnuoti nesapnavo, kad galėtų klau- 
sinėti tokių dalykų. Jai nė į galvą nebūtų šovę. Juk pati Žinai, 
kad tai tiesa, tad nežiūrėk į mane taip! Tuo metu tebuvo vienas 
žmogus, kuris būtų galėjęs užduoti tokį klausimą, ir tas žmo- 
gus buvau aš. Klausiau šito iš pat pradžių, dar tuomet, kai nie- 
kas nenujautė, jog kada nors kils tas skandalas. Kaip tik todėl, 


Mere Klod, visiems kitiems buvo taip lengva dirbti savo dar- 

bus ir per daug nesukti sau galvos. Jums, mokiniams, - taip 
pat. O aš jaudinausi ir klausinėjau už visus. Ir kol laikiausi 
tvirtai kaip uola, nė vienam iš jūsų nekilo nė menkiausių abe- 
jonių. Bet tu manęs kai ko paklausei, mielas berniuk. Tad pir- 
miausia atsakysiu į paprastesnį klausimą, o atsakymas į visus 
kitus galbūt rasis savaime. Kam išsiveždavome jūsų kūrinus? 
Kodėl mes taip darėme? Kiek anksčiau tu, Tomi, pasakei labai 
įdomią mintį. Kai dar kalbėjotės su Mere Klod. Sakei, esą el- 
gėmės taip todėl, kad menas atskleidžia jūsų sielą ir parodo, 
kokie esate. Juk šitaip sakei, tiesa? Ką gi, iš esmės tu nesu- 
klydai. Mes paimdavome jūsų kūrinius, nes manėme, kad jie 
atskleidžia jūsų sielas. Tiksliau sakant, mes tai darėme norė- 
dami įrodyti, kad jūs apskritai turite sielą. 

Ji nutilo, o mudu su Tomiu tik dabar pagaliau apsikeitėme 
žvilgsniais. Tada aš paklausiau: 

— Bet kodėl jums prireikė įrodinėti tokius dalykus, panele 
Emile? Ar kas nors mano, jog mes besieliai? 

Panelės Emilės veidu nuslinko lengva šypsenėlė. Ji atsakė: 

— Graudu, Keite, tiesiog graudu matyti tave tokią nustebu- 
sią. Tam tikra prasme tai rodo, jog mes savo darbą atlikome 
nepriekaištingai. Tikrai, kaip gali kas nors abejoti, ar jūs turi- 
te sielą? Tačiau turiu tau pasakyti, mieloji, kad prieš daugelį 
metų, kai pradėjome šį projektą, deja, vyravo kaip tik tokia 
nuomonė. Ir nors nuo to laiko mes nemažai nuveikėme bei 
pasiekėme, tai, jog jūs turite sielą, dar ir dabar nėra visuotinai 
pripažįstama. Jūs, Hailšemo mokiniai, nors jau baigėte mo- 
kyklą ir pasklidote po šį pasaulį, vis dar nežinote apie jį nė 
pusės tiek, kiek reikėtų. Štai šią akimirką visoje šalyje auga 
daugybė mokinių, jie gyvena apgailėtinomis sąlygomis, to- 


kiomis apgailėtinomis, kokių jūs, baigę Hailšemo mokyklą, 

net neįsivaizduojate. O dabar, kai netekome Hailšemo, padė- 
tis dar pablogėjo. 

Ji vėl nutilo ir, atrodė, trumpą minutėlę prisimerkusi tiria 
mus savo žvilgsniu. Paskui prabilo vėl: 

— Šiaip ar taip, mes bent jau rūpinomės, kad jūs, mūsų glo- 
botiniai, augtumėte geroje aplinkoje. Be to, žiūrėjome, kad 
netgi išvykę iš Hailšemo nepatirtumėte paties didžiausio si- 
aubo. Bent jau tiek galėjome dėl jūsų padaryti. Bet ta jūsų sva- 
jonė, ta viltis, kad galima atidėti donorystę... Išpildyti šio jūsų 
noro mes niekad neturėjome galių, netgi tais laikais, kai mūsų 
įtaka buvo didžiausia. Atleiskite, suprantu, kad jums skaudu 
girdėti tai, ką dabar sakau. Ir vis dėlto neturėtumėte jaustis 
pernelyg prislėgti. Tikiuosi, jog suvoksite, kiek daug mes su- 
gebėjome jums duoti, ir tai įvertinsite. Tik pažvelkite į save! 
Judu puikiai gyvenate, esate išsilavinę ir kultūringi. Man gai- 
la, jog negalėjome jums duoti dar daugiau, bet turite suprasti, 
kad anksčiau padėtis buvo kur kas prastesnė. Kai mes su Mere 
Klod pradėjome įgyvendinti šį projektą, tokių mokyklų kaip 
Hailšemas apskritai niekur nebuvo. Mes drauge su Glenmor- 
ganhauzo žmonėmis pralaužėme ledus. Paskui, po kelerių 
metų, dar buvo įkurta panaši Saunderso mokykla. Suvieniję 
jėgas mes tapome nedidele grupe, kurios balsas vis dėlto buvo 
girdimas, ėmėme kritikuoti pagrindines donorystės progra- 
mos nuostatas ir įgyvendinimo būdus. Bet svarbiausia - mes 
įrodėme pasauliui, kad jei mokiniai yra ugdomi humaniško- 
mis sąlygomis ir bent kiek puoselėjamoje aplinkoje, jie gali už- 
augti tokie pat jautrūs ir protingi kaip visi kiti žmonės. Prieš 
mums pakeliant balsą visi klonai, - arba mokiniai, kaip jūs pa- 


prastai vadinami, - tebuvo medžiaga moksliniams tyrimams. 

tent taip. Jiems jūs tebuvote neaiškūs mėgintuvėliuose plūdu- 
riuojantys objektai. Ar ne, Mere Klod? Šiandien ji kažkodėl 
labai jau nešneki. Šiaip jau, kai tik kalba pakrypsta prie šitų 
dalykų, jos neįmanoma užčiaupti. Kai pamatė jus čia, mielieji, 
atrodo, jai sumedėjo liežuvis. Gal ir gerai. Bet grįžkime prie 
tavo klausimo, Tomi. Štai kodėl nuolat išsiveždavome jūsų 
kūrinius. Atrinkdavome pačius geriausius ir eksponuodavo- 
me specialiose parodose. Aštunto dešimtmečio pabaigoje, kai 
mūsų įtaka buvo pati didžiausia, visoje šalyje organizuodavo- 
me masinius renginius. Į juos atvykdavo ir ministrų kabineto 
nariai, ir vyskupai, ir šiaip daug žymių žmonių. Buvo sako- 
mos kalbos, didelių turtingų fondų atstovai žadėdavo mus 
paremti. O mes galėjome sakyti: „Štai, žiūrėkite! Pažvelkite į 
šiuos meno kūrinius! Kaip drįstate tvirtinti, jog tie vaikai nėra 
lygiai tokie pat kaip kiti žmonės?“ O taip, tais laikais mūsų 
judėjimą daug kas palaikė ir mums puikiai sekėsi. 

Paskui kelias minutes panelė Emilė įsileido į prisiminimus 
ir papasakojo apie kai kuriuos anais laikais vykusius rengi- 
nius, minėjo daugybę pavardžių, kurios mums visiškai nie- 
ko nereiškė. Tiesą sakant, trumpai vėl pasijutome taip, tarsi 
dalyvautume rytiniame susirinkime ir klausytumės panelės 
Emilės kalbos, o ji kaip paprastai būtų nuklydusi į lankas, ir 
nė vienas iš mūsų nebegalėtų toliau sekti jos minties. Ji pati, 
regis, buvo patenkinta, šypsojosi, o jai aplink akis susimetė 
vos matomos džiugesio raukšlelės. Staiga panelė Emilė atito- 
ko ir prabilo visiškai kitu tonu: 

— Bet mes niekad nepraradome realybės jausmo, ar ne, Mere 
Klod? Ne taip kaip mūsų kolegos iš Saunderso mokyklos. Net 
ir didžiausios sėkmės laikotarpiu žinojome, kokia sunki mūsų 


pradėta kova. Paskui, žinoma, kilo Moningdeilo skandalas, 

prisidėjo dar pora įvykių ir nespėjus nė apsižiūrėti visas sun- 
kus darbas nuėjo perniek. 

— Vis dėlto niekaip nesuprantu, — įsiterpiau aš, - kodėl 
žmonės norėjo, kad kitose mokyklose su mokiniais būtų el- 
giamasi blogai. 

— Šiandien, žvelgiant iš tavo varpinės, Keite, ta nuostaba ir 
pagrįsta, ir suprantama. Bet pamėgink pažvelgti į visa tai iš 
laiko perspektyvos. Tuoj po karo, penkto dešimtmečio vidu- 
ryje, kai suklestėjo mokslas ir vienas po kito pasipylė didieji at- 
radimai, tiesiog nebuvo laiko kritiškai įvertinti padėties ir kelti 
protingų klausimų. Staiga mums prieš akis atsivėrė naujos, dar 
neregėtos galimybės, buvo surasta naujų būdų išgydyti iki tol 
nepagydomomis laikytas ligas. Šito pasaulis labiausiai laukė 
ir troško. Dar labai ilgai žmonėms buvo patogiausia įsikalbėti, 
jog visi tie organai atsiranda tarsi iš niekur, išauginami beorėje 
erdvėje. Taip, tam tikrų diskusijų buvo. Bet kol Žmonės susivo- 
kė, kol ėmė rūpintis... rūpintis jumis, mokiniais, kol ėmė domė- 
tis, kokiomis sąlygomis jūs auginami, kol ėmė kelti klausimą, 
ar apskritai teisinga, kad išvystate šį pasaulį, ką gi, - tada jau 
pasirodė esą per vėlu. Įsibėgėjusio proceso jau nebuvo galima 
sustabdyti. Argi kas nors būtų išdrįsęs pareikalauti, kad pa- 
saulis, taip ilgai manęs vėžį esant neišgydomą, staiga atsisa- 
kytų išrasto gydymo metodo ir savo noru vėl nugrimztų į anas 
juodas dienas? Ne, kelio atgal jau nebuvo. Kad ir kaip Žmones 
trikdė jūsų egzistavimas, vis dėlto labiausiai jiems rūpėjo, kad 
nuo vėžio, motorinių nervų sutrikimų ar širdies ligų nemirtų 
jų pačių vaikai, sutuoktiniai, tėvai ar draugai. Todėl labai ilgai 
jūs buvote laikomi tarsi šešėlyje, kuo toliau nuo akių, Žmonės 
kaip įmanydami stengėsi apie jus negalvoti. O jei kada jus pri- 


simindavo, stengdavosi save įtikinti, kad jūs nė iš tolo nesate 

tokie kaip jie patys, kad jūs - ne žmonės, todėl ir nesvarbu, 
kokiomis sąlygomis gyvenate. Štai kaip klostėsi reikalai, kol 
galop mes susiorganizavome ir pradėjome savo sąjūdį. Bet ar 
supranti, prieš ką mes kovojome? Mes tiesiog stengėmės iš- 
sivetžti iš užburto rato. Gyvenome pasaulyje, kuriam reikėjo 
mokinių, atiduodančių savo organus. Ir šis nesiliaujantis po- 
reikis jau savaime buvo kliūtis, trukdanti žiūrėti į jus kaip į 
normalius žmones. Ką gi, mes kovojome daugelį metų ir pa- 
siekėme, kad klonų gyvenimo sąlygos pagerėtų, nors, žino- 
ma, jūs tebuvote saujelė išrinktųjų. Ir tada kilo Moningdeilo 
skaridalas, be to, įvyko daug kitų dalykų, - ir nejučia nuotai- 
kos, anksčiau buvusios mums palankios, ėmė keistis. Daugiau 
niekas nenorėjo viešai mūsų remti ar palaikyti, ir mūsų ne- 
didelis sąjūdis, apėmęs Hailšemo, Glenmorgano ir Saunderso 
mokyklas, buvo tiesiog pasmerktas užmarčiai. 

— Kas tas skandalas, kurį vis minite, panele Emile? - pa- 
klausiau aš. - Turite mums apie jį papasakoti, nes mes nieko 
apie tai nežinome. 

— Na, tiesą sakant, nustebčiau, jei būturnėte apie tai ką nors 
girdėję. Tai tikrai nebuvo plačiajai visuomenei žinomas įvy- 
kis. Šis skandalas susijęs su Džeimsu Moningdeilu, savaip 
gana talentingu mokslininku. Jis ėmėsi tam tikrų tyrimų, pa- 
sislėpęs atokiame Škotijos kampelyje, kur, kaip man atrodo, 
tikėjosi išvengsiąs pernelyg didelio dėmesio. Jis sumanė pa- 
siūlyti žmonėms galimybę susilaukti vaikų, turinčių tam tikrų 
išskirtinių savybių, sakykime, didesnį intelektą, atletiškesnį 
kūno sudėjimą ir panašiai. Žinoma, buvo ir kitų panašiais 
dalykais besidominčių mokslininkų, bet tasai Moningdeilas 
savo tyrinėjimais pranoko visus ir peržengė visas įmanomas 


ribas. Paskui jis buvo demaskuotas, jo tyrimai sustabdyti, ir 

tuo, rodos, viskas baigėsi. Bet tik ne mums. Kaip jau sakiau, 
tai toli gražu nebuvo įvykis, apie kurį sužinojo plačioji visuo- 
menė. Tačiau, kaip tikriausiai suprantate, bendra atmosfera iš 
esmės pasikeitė. Jis vėl priminė žmonėms tai, ko giliai širdyje 
jie nuolat bijojo. Mat paleisti į pasaulį mokinius, tokius kaip 
jūs, dalyvausiančius organų donorystės programoje, yra vie- 
na, 0 sukurti visą klonuotų vaikų kartą, kuri ateityje sudarys 
žymią visuomenės dalį, - tai jau visai kas kita. Vaikai, aiškiai 
pranašesni už mus pačius? Ne, ne. Žmones tai gąsdino. Jie pa- 
sibaisėjo ir šio žingsnio neišdrįso žengti. 

— Bet, panele Emile, - įsiterpiau aš, - ką bendra visa tai turi 
su mumis? Kodėl šis skandalas privertė panaikinti Hailšemą? 

— Mes irgi neįžvelgėme akivaizdaus ryšio, Keite. Bent jau iš 
pradžių. Dar ir dabar dažnai pagalvoju, jog tai buvo nedova- 
notina, tiesiog nusikalstama mūsų klaida. Jei tik būtume buvę 
budresni, ne taip giliai pasinėrę į save, jei kilus Moningdeilo 
skandalui būtume iš karto pasiraitoję rankoves ir kibę į darbą, 
galbūt tos nelaimės būtų pavykę išvengti. Ak taip, Merė Klod 
su manim nesutinka. Jos nuomone, kad ir ką būtume darę, 
Hailšemas vis vien būtų buvęs uždarytas, ir ji, ko gero, teisi. 
Pagaliau dėl visko kaltas buvo ne vien Moningdeilas. Buvo 
ir kitų dalykų. Pavyzdžiui, kad ir tasai siaubingas televizijos 
serialas... Kai viskas susidėjo drauge, įvykiai palengva ėmė 
krypti visai kita linkme. Bet, kai gerai pagalvoji, didžiausias 
trūkumas buvo tas, jog mes, priklausę šiam judėjimui, buvo- 
me pernelyg trapūs ir gležni, pernelyg priklausomi nuo kitų 
žmonių įgeidžių ir savo rėmėjų. Kol vėjas pūtė mums į nuga- 
rą, kol verslininkams ar politikams atrodė naudinga mus rem- 
ti, mes puikiai laikėmės ant bangos. Tačiau net ir tuomet teko 


kovoti. O po Moningdeilo skandalo visiškai pasikeitus ben- 

drai atmosferai, neturėjome jokių vilčių laimėti. Visuomenė 
tiesiog užsikimšo ausis ir nenorėjo girdėti, kaip iš tikro sekasi 
įgyvendinti organų donorystės programą. Ji nenorėjo domė- 
tis nei jumis, mokiniais, nei sąlygomis, kuriomis jūs augate. 
Trumpai tariant, mano mielieji, pasaulis troško vėl sušluoti jus 
po kilimu ir daugiau nieko apie jus negirdėti, paslėpti jus, 
grąžinti į tuos laikus, kai dar nebuvo tokių kaip aš ar Merė 
Klod. O visi tie įtakingi žmonės, kurie kadaise degte degė 
noru mums padėti, na, jie visi, žinoma, dingo kaip į van- 
denį. Per metus su trupučiu vieną po kito praradome visus 
savo rėmėjus. Laikėmės kiek galėjome, ir Hailšemo mokyk- 
la gyvavo net dvejais metais ilgiau nei Glenmorganas. Bet 
galų gale, kaip patys Žinote, buvome priversti ją uždaryti, 
ir dabar iš viso sunkaus mūsų darbo, galima sakyti, neliko 
visiškai nieko. Galite išmaišyti visą šalį - dabar į Hailšemą 
panašios mokyklos nė su žiburiu nerasite. Užtat visur pilna 
milžiniško dydžio valdiškų „globos namų“, ir nors sąlygos 
juose šiek tiek geresnės nei anksčiau, patikinu jus, mielieji, 
jog kartą pamatę, kas darosi bent vienoje iš tų įstaigų, ke- 
lias naktis nesudėtumėte bluosto. O mudvi su Mere Klod 
atsidūrėme čia, pasitraukėme, užsidarėme šiame name, ir 
antrame jo aukšte vis dar tebesaugome krūvas jūsų kūrinių. 
Bent jau turime šį tą, kas primena anuomet nuveiktus dar- 
bus. Mums teliko jūsų kūriniai ir didžiulės skolos, kurias 
ne taip malonu prisiminti. Na, gal dar prisiminimai... Man 
rodos, prisimename jus visus iki vieno. Ir įsitikinimas, kad 
davėme jums geresnį gyvenimą, nei būtumėte turėję augda- 
mi kur nors kitur. 

— Tik nesugalvok paprašyti, kad jie tau dar ir padėko- 


tų, - mums iš už nugarų atsklido Madam balsas. — Dėl ko gi, 

tiesą sakant, jie turėtų jaustis dėkingi? Šie jaunuoliai atėjo čia 
tikėdamiesi gauti kur kas daugiau. O kad mes jiems nemažai 
davėme, kad paaukojome ne vienerius savo gyvenimo metus, 
kad kovojome dėl jų gerovės, - ką gi jie apie tai žino? Juk visa 
tai jiems atrodo Dievo duota. Kol neatsidūrė čia, juodu apie tai . 
nė nenutuokė. Dabar šitie vaikai tikriausiai jaučia vien didžiu- 
lį nusivylimą, kad nesuteikėme jiems visko, kas įmanoma. 

Kelias -akimirkas nė vienas iš mūsų nepratarė nė žodžio. 
Paskui mūsų ausis pasiekė iš lauko atsklindantis triukšmas, 
suskambo durų skambutis. Madam vėl išniro iš tamsos ir nu- 
skubėjo į vestibiulį. 

— Šįkart tai turi būti baldų vežėjai, - pratarė panelė Emilė. — 
Man jau laikas. Turiu ruoštis. Bet jūs galite dar šiek tiek pa- 
būti. Vyrai dar turi įveikti du laiptų maršus ir nunešti spintelę 
žemyn. Merė Klod prižiūrės, kad jie neapgadintų baldo. 

Mudu su Tomiu tiesiog nenorėjome patikėti, jog tai - istori- 
jos pabaiga. Nė vienas iš mūsų nepakilo iš fotelio, nors aplin- 
kui, rodos, nebuvo jokio kito žmogaus, galinčio padėti panelei 
Emilei atsikelti iš invalido vežimėlio. Akimirką man pasidarė 
įdomu, gal ji pamėgins atsistoti pati, bet ji sėdėjo tylomis, kaip 
ir anksčiau, palinkusi į priekį, atidžiai klausydamasi. Tada To- 
mis pasakė: 

— Vadinasi, nieko nėra? Nei „pratęsimo“, nei ko nors pa- 
našaus... 

— Tomi, - sumurmėjau aš ir pervėriau jį rūsčiu žvilgsniu. 
Bet čia maloniu balsu atsiliepė panelė Emilė: 

— Ne, Tomi, nėra. Nieko tokio nėra. Jūsų gyvenimai turi ir 
toliau tekėti iš anksto numatyta vaga. 

— Ką gi, vadinasi, panele, norite mums pasakyti, - plėtojo 


savo mintį Tomis, - jog visa, ką tiek metų darėme, visos pa- 

mokos, viskas... viskas buvo reikalinga tik tam, apie ką mums 
čia papasakojote? Ir niekam daugiau? 

— Suprantu jus, - atsakė panelė Emilė, - puikiai suprantu. 
Jums atrodo, jog šiame žaidime tebuvote apgailėtini pėstinin- 
kai. Žinoma, į šį reikalą galima žiūrėti ir taip. Bet pagalvoki- 
te. Jūs buvote pėstininkai, tai tiesa, bet - laimingi pėstininkai. 
Anuomet buvo susidariusi palanki atmosfera, o dabar jau vis- 
kas pasikeitė. Norite jūs to ar ne, turite pripažinti, jog kartais 
šiame pasaulyje taip jau nutinka. Keičiasi ir žmonių nuomonė, 
ir jausmai. Taip jau atsitiko, kad jūsų vaikystė ir paauglystė 
sutapo su tam tikra šio proceso dalimi. 

— Galimas daiktas, jog tai tebuvo tam tikra banga, ji pakilo, 
o paskui vėl nuslūgo, - pertraukiau ją aš. - Bet mums tai - vi- 
sas gyvenimas. 

— Taip, tai tiesa. Bet pagalvokite. Jums pasisekė kur kas 
labiau nei tiems, kurie išvydo šį pasaulį anksčiau už jus, ir 
niekas nežino, koks gyvenimas laukia tų, kurie ateis po jūsų. 
Gaila, mokiniai, bet dabar jau turite eiti. Džordžai! Džordžai! 

Koridoriuje buvo kilęs nemažas triukšmas ir bruzdesys, 
todėl Džordžas neišgirdo šaukiamas, nes nesulaukėme jokio 
atsakymo. Staiga Tomis paklausė: 

— Ar todėl turėjo išeiti ir panelė Liusė? 

Kelias akimirkas maniau, jog panelė Emilė, kurios visas dė- 
mesys buvo sutelktas į tai, kas vyksta koridoriuje, Tomio neiš- 
girdo. Ji atsilošė ir palengva ėmė irtis durų link. Bet čia buvo 
pristatyta tiek mažučių kavos stalelių ir kėdžių, kad, rodės, 
per juos neįmanoma prasibrauti. Jau ketinau atsistoti ir pra- 
skinti jai kelią, tik staiga susilaikiau. 

— Liusė Vainrait, - ištarė ji. - O, taip. Su ja turėjome šiokios 


tokios bėdos. - Panelė Emilė pasuko vežimėlį taip, kad matytų 

Tomį. - Taip, su ja turėjome bėdos. Išsiskyrė mūsų nuomonės. 
Bet grįžkime prie tavo klausimo, Tomi. Mūsų nesutarimai su 
Liuse Vainrait visai nebuvo susiję su tuo, ką prieš kelias minu- 
tes jums papasakojau. O jei ir buvo, tai netiesiogiai. Ne ne, tai 
buvo veikiau, kaip mes sakome, mokyklos vidaus problema. 

Man dingtelėjo, kad panelė Emilė daugiau neketina apie tai 
kalbėti, todėl paklausiau: 

— Panele Emile, jeigu galima, mes norėtume sužinoti, kas 
nutiko panelei Liusei. 

Panelė Emilė nustebusi tik kilstelėjo antakius. 

— Liusė Vainrait? Ar ji jums buvo toks svarbus žmogus? At- 
leiskite, mieli mokiniai, aš jau kai ką imu pamiršti. Liusė pas 
mus dirbo neilgai, tad prisiminimuose apie Hailšemą jai ten- 
ka tik antraeilė vieta. Mums ji visai nereikšmingas Žmogus, 
kuriam dar ir nelabai pasisekė. Bet jei buvote Hailšeme kaip 
tik tais metais, tada suprantu... - Čia ji garsiai nusijuokė, tarsi 
kažką prisiminusi. Koridoriuje Madam nesivaržydama gana 
garsiai davė pylos baldų vežėjams, bet panelei Emilei šis rei- 
kalas dabar jau, rodos, nerūpėjo. Labai susikaupusi ji vėl pa- 
niro į prisiminimus. Pagaliau tarė: 

— Liusė Vainrait... Ji buvo visai nebloga mergina. Bet, šiek 
tiek su mumis padirbėjusi, ėmė kelti tas savo idėjas. Ji manė, 
kad jums, mokiniams, reikia pasakyti kur kas daugiau tiesos. 
Tiesos apie tai, kas jūsų laukia ateityje, kas jūs esate ir ko atėjo- 
te į Šį pasaulį. Ji nuoširdžiai manė, kad jums reikia atskleisti ir 
papasakoti viską, kad nutylėdami mes jus paprasčiausiai ap- 
gaudinėjame. Mes apsvarstėme jos požiūrį ir nusprendėme, 
kad jis klaidingas. 

— Bet kodėl? - paklausė Tomis. - Kodėl jūs taip nu- 


sprendėte? 

— Kodėl?.. Jos ketinimai buvo patys geriausi, tuo nė kiek 
neabejoju. Matau, kad jūs panelę Liusę labai mėgote. Ji turė- 
jo nemažai savybių, kurios rodė ją esant mokytoją iš pašau- 
kimo. Bet tai, ką ji norėjo daryti, buvo pernelyg... pernelyg 
teoriška. Mes Hailšemui vadovavome daugelį metų, puikiai 
jautėme, kokios priemonės yra veiksmingos ir kas mūsų mo- 
kiniams yra geriausia, ypač turint prieš akis tolesnę perspek- 
tyvą, kai jie paliks mokyklą. O Liusė Vainrait buvo idealistė. 
Žinoma, tai nieko bloga. Bet supratimo, kaip sprendžiami 
praktiniai klausimai, ji neturėjo. Matote, mes jums šį tą da- 
vėme, - to netgi dabar niekas iš jūsų neatims, - bet tai mums 
pavyko padaryti iš esmės tik todėl, kad jus ąlobojome ir saugo- 
jome. Jei nebūtume šito darę, Hailšemas nebūtų buvęs vertas 
savo vardo. Ką gi, kartais iš tiesų tam tikrų dalykų jums ne- 
sakėme, arba tiesiog melavome. Taip, žiūrint iš esmės, mes 
jus mulkinome. Mano nuomone, čia galite drąsiai vartoti šį 
žodį. Bet visus tuos metus mes jus saugojome, be to, leidome 
jums turėti vaikystę. Liusė buvo tikrai geranoriškas žmogus. 
Bet jei viskas būtų vykę taip, kaip norėjo ji, jūsų laimingas 
gyvenimas Hailšeme būtų virtęs šukėmis. Tik pažiūrėkite 
į save! Aš taip didžiuojuosi šiandien jus matydama. Savo 
gyvenimą judu sukūrėte ant pamato, kurį mes jums davė- 
me. Jeigu nebūtume jūsų gynę ir globoję, tikrai nebūtumė- 
te tapę tokie, kokie esate šiandien. Jei nebūtume slėpę nuo 
jūsų tam tikrų dalykų, argi būtumėte taip nuoširdžiai mo- 
kęsi, iš visos širdies atsidėję dailei ar rašymui? Ką gi bū- 
tumėte darę Žinodami, kas jūsų laukia ateityje? Tikriausiai 
būtumėte mums pasakę, jog visa tai neturi prasmės, o mes 
vargiai būtume galėję su jumis ginčytis. Taigi panelė Liusė 


turėjo pasitraukti. 


357 


Jai nutilus, mes vėl išgirdome, kaip Madam plūsta baldus 
nešančius vyrus. Ne, įsiutusi ji neatrodė, bet dabar jos balsas 
buvo griežtas, keliantis baimę, ir vyrų balsai, iki šiol dar ban- 
dę su ja ginčytis, nutilo. 

— Gal net geriau, kad aš pasilikau čia, su jumis, - pratarė 
panelė Emilė. - Merė Klod tokius reikalus moka tvarkyti daug 
veiksmingiau ir geriau... 

Nė nežinau, kas mane trūktelėjo už liežuvio pasakyti tai, 
ką pasakiau. Galbūt taip pasielgiau, nes žinojau, jog mūsų ap- 
silankymas čia nenumaldomai artėja prie pabaigos, o gal man 
tiesiog pasidarė smalsu, kokie iš tikro yra panelės Emilės ir 
Madam santykiai. Šiaip ar taip, nuleidusi balsą ir reikšmingai 
kryptelėjusi galvą durų link, tariau jai: 

— Madam niekada mūsų nemėgo. Ji mūsų bijojo. Panašiai 
kaip žmonės bijo voro ar kokio kito bjauraus padaro. 

Kelias akimirkas palaukiau norėdama pažiūrėti, ar panelė 
Emilė supyks, nors iš tiesų dabar man jau buvo tas pat. Pa- 
nelė Emilė, žinoma, staiga atsigręžė, tarsi būčiau įją paleidusi 
kietą suglamžyto popieriaus gniutulą, o blykstelėjusios akys 
priminė senas geras Hailšeme praleistas dienas. Bet kai ji pa- 
galiau man atsakė, balsas buvo švelnus ir malonus. 

— Merė Klod atidavė jums visą savo širdį. Ji dirbo ir dirbo. 
Vaikeli, tu klysti: Merė Klod nuo pat pradžių buvo ir visada 
busjūsų pusėje. Sakai, ji jūsų bijo? Mes visi jūsų bijome. Dirb- 
dama Hailšeme ir aš pati beveik kiekvieną dieną kovojau su 
baime. Žvelgdama žemyn pro savo kabineto langą ne kartą 
pajusdavau tokį pasišlykštėjimą... - Čia ji trumpai nutilo, o 
paskui akys vėl blykstelėjo: - Tačiau buvau tvirtai pasiryžusi 
nesileisti, kad tasai jausmas priverstų mane atsisakyti daryti 


tai, kas teisinga. Nugalėjau tuos jausmus ir kovą laimėjau. 

Gal dabar jau būtumėte tokie malonūs ir mane iš čia išvež- 
tumėte? Džordžas tikriausiai jau atnešė ramentus ir manęs 
laukia. 

Iš abiejų pusių mūsų prilaikoma už alkūnių, ji atsargiai iš- 
tipeno į koridorių, kur galingo stoto vyras; apsirengęs slau- 
gytojo drabužiais, aiškiai sunerimęs ir įsitempęs, akimirksniu 
padavė jai porą ramentų. 

Lauko durys buvo atdaros, pro jas puikiai galėjai matyti 
gatvę. Aš nustebau: nors jau artėjo vakaras, tebebuvo gana 
šviesu. Mūsų ausis vėl pasiekė kažkur iš lauko sklindantis 
Madam balsas, tik dabar su baldus gabenančiais vyrais ji šne- 
kėjosi kur kas ramiau. Abu su Tomiu pajutome, kad mums 
jau laikas traukti savais keliais. Džordžas kaip tik padėjo ap- 
sivilkti paltą panelei Emilei. Ji visu svoriu užsigulusi ramen- 
tus, stovėjo kaip įkalta, užstojusi mums kelią, taigi turėjome 
laukti. Be to, man rodos, lūkuriavome dar ir todėl, jog norė- 
jome su panele Emile atsisveikinti, o gal - nors nesu tikra — 
netgi už viską padėkoti. Bet dabar jai rūpėjo tik miegamojo 
spintelė. Ji ėmė kažką aiškinti lauke stovintiems vyrams, o 
paskui, nė nežvilgtelėjusi mūsų pusėn, drauge su Džordžu 
išėjo į kiemą. 

Mes su Tomiu dar kelias minutes pasilikome koridoriuje, 
nė nežinodami, kaip dabar elgtis. Kai pagaliau išėjome lau- 
kan, pastebėjau, kaip visoje ilgoje gatvėje vienu metu įsižiebia 
šviesos, nors dangus dar toli gražu neskendėjo sutemose. Pa- 
skui išgirdome balto furgono variklį. Čia pat, už furgono, sto- 
vėjo didelis senos laidos „Volvo“ automobilis, kurio priekinėje 
sėdynėje jau buvo įsitaisiusi panelė Emilė. Madam stovėjo pa- 
silenkusi prie atdaro mašinos lango ir linksėjo galva, pritarda- 


ma tam, ką ji sako, o Džordžas tuo tarpu uždarė bagažinę ir, 

apėjęs automobilį iš kitos pusės, klestelėjo į vairuotojo sėdynę. 
Baltas furgonas trūktelėjo iš vietos, panelės Emilės automobi- 
lis pajudėjo jam iš paskos. 

Madam dar ilgai akimis lydėjo tolstančias mašinas. Paskui 
pasisuko ketindama grįžti į namą ir pastebėjusi mus, vis dar 
tebestovinčius ant šaligatvio, staiga stabtelėjo, - rodos, ne- 
daug trūko, kad iš netikėtumo netgi būtų žingtelėjusi atgal. 

— Na, mes jau eisime, - pasakiau aš. - Ačiū, kad sutikote 
su mumis pasikalbėti. Labai prašytume mūsų atsisveikinimą 
perduoti ir panelei Emilei. 

Nors prieblanda darėsi vis tirštesnė, aiškiai mačiau, kad 
Madam varsto mane tiriamu žvilgsniu. Paskui prabilo: 

— Keitė H. Prisimenu tave. Taip, tikrai prisimenu. - Staiga 
ji kelioms akimirkoms užsikirto, bet akių nuo manęs taip ir 
nenuleido. 

— Manau, jog žinau, apie ką jūs galvojate, - neištvėriau aš. — 
Manau, kad galėčiau atspėti. 

— Nagi, nagi? - Madam balsas staiga tapo svajingas, o 
žvilgsnis įsmigo į tolį. - Nagi, nagi? Matyt, gali skaityti mintis. 
Ir apie ką gi aš galvoju? 

— Kartą, prieš daugelį metų, vieną popietę atsitiktinai ma- 
tėte mane mokyklos miegamajame. Daugiau žmonių ten ne- 
buvo, aš klausiausi tokios kasetės, na, vienos dainos. Galima 
sakyti, jog klausydamasi muzikos užsimerkusi šokau, ir tuo- 
met jūs mane pamatėte. 

— Labai gerai. Tu tikra aiškiaregė. Tavo vieta - scenoje. Tik 
dabar supratau, jog ten buvai kaip tik tu. Bet puikiai tą atsi- 
tikimą prisimenu, tikrai. Kartkartėmis apie tai vis pagalvoju. 

— Tikrai keista. Aš irgi pagalvoju. 

— Suprantu. 

Čia pokalbį galėjome ir baigti. Galėjome atsisveikinti ir nu- 
eiti sau. Bet Madam, vis nenuleisdama akių nuo mano veido, 
žingtelėjo artyn. 

— Tuomet buvai gerokai jaunesnė, - pagaliau pratarė ji, - 
bet - taip, tai tu. 

— Jei nenorite, galite neatsakyti... - neryžtingai pradėjau 
aš. - Daug metų dėl to jaučiausi gerokai suglumusi... Ar galiu 
jus kai ko paklausti? 

— Tu skaitai mano mintis. Bet aš negaliu perprasti tavųjų. 

— Na, tądien... Tądien jūs atrodėte gerokai nuliūdusi. Jūs 
mane stebėjote, o kai aš tai supratusi atmerkiau akis, pama- 
čiau jus Žiūrinčią į mane, man rodos, verkiančią. Tiesą pasa- 
kius, ir pati žinote, jog verkėte. Taigi žiūrėjote į mane ir ašaro- 
jote. Kodėl? 

Madam veido išraiška nė trupučio nepasikeitė. Ji stovėjo 
įdėbusi žvilgsnį tiesiai man į veidą. 

— Aš verkiau, - pagaliau labai tyliai, tarsi bijodama, kad 
gali išgirsti koks kaimynas, prabilo ji. - Kai įėjau į pastatą, kur 
buvo jūsų miegamieji, iš karto išgirdau muziką. Pamaniau, 
koks nors puskvailis mokinys paliko neišjungtą magnetofoną, 
ir tiek. Bet prisiartinusi prie kambario durų pamačiau tave, 
dar nedidelę mergaičiukę, vienui vieną ir - šokančią. Kaip ir 
sakei, buvai užsimerkusi, mintimis nuklydusi kažkur toli toli, 
kažko be galo trokštanti... Be to, ta muzika, ta daina... Man 
rodos, kaip tik žodžiai mane taip sujaudino. Jie buvo tokie il- 
gesingi. 

— Ta daina, - paaiškinau, - vadinasi „Neleisk man išeiti“. — 
Ir prislopinusi balsą tyliai padainavau jai porą eilučių: „Ne- 
leisk man išeiti... O mano mielas... Neleisk man išeiti...“ 


Madam ėmė pritariamai linguoti galva ir tarė: 

— Iš tiesų, tai ta daina. Nuo tos dienos esu ją girdėjusi dar 
porą kartų. Per radiją, per televiziją. Ją išgirdusi kaskart prisi- 
mindavau mažą mergaitę, vienui vieną šokančią kambaryje. 

— Sakėte, jog nesate aiškiaregė, - vėl atsiliepiau aš, - bet 
galbūt tądien ir jūs galėjote skaityti mintis. Galbūt todėl pa- 
mačiusi mane pravirkote? Mat nesvarbu, apie ką iš tikro buvo 
ta daina, aš galvojau visai ką kita ir šokau, šokau... Matote, įsi- 
vaizdavau, jog ten dainuojama apie moterį, kuriai buvo pasa- 
kyta, esą ji niekad negalės turėti vaikų. Ir vis dėlto vieno ji su- 
silaukė, tad pasijuto tokia laiminga ir tvirtai spausdama kūdi- 
kį sau prie krūtinės, nerimaudama, kad kas nors jų neišskirtų, 
dainavo: „O mano mielas... Neleisk man išeiti...“ Iš tiesų daina 
visai ne apie tai, bet tąkart mano galvoje sukosi būtent šitokios 
mintys. Galbūt jūs perpratote mano mintis ir dėl to jums pasi- 
darė taip liūdna? Mat tuomet visa tai taip liūdna neatrodė, o 
dabar, kai viską prisimenu, vis dėlto apima liūdesys. 

Kalbėjausi su Madam, bet mačiau, kad šalia manęs stovin- 
tis Tomis ima nekantrauti. Pajutau besiliečiantį jo drabužio 
audinį ir jo buvimą apskritai. Madam pratarė: 

— Tai labai įdomu. Bet tą dieną nebuvau didesnė aiškiare- 
gė nei esu dabar. O verkiau dėl kitos priežasties. Kai tądien 
pamačiau tave šokančią, man dingtelėjo visai kas kita. Išvydau 
naują pasaulį, kuriame netrukus mums teks gyventi. Be abejo- 
nės, pažangesnį ir efektyvesnį; pasaulį, kuriame bus sukurta dar 
daugiau vaistų, galinčių išgydyti senas ligas. Tai gerai. Bet kar- 
tu — abuoją ir žiaurų pasaulį. Aš mačiau mažą mergaitę, baugš- 
čiai užmerkusią akis, spaudžiančią prie krūtinės senąjį taurų 
pasaulį, kuris - giliai širdyje ji tai žino — negali pasilikti toks am- 
žinai, laikančią jį savo rankose ir maldaujančią, kad neleistų jai 


išeiti. Stai ką aš mačiau. Zinau, tu įsivaizdavai daranti visai ką 

kita. Bet kai tave pamačiau, man pasidarė taip liūdna, taip su- 
spaudė širdį... Niekada nebuvau šio epizodo pamiršusi. 

Ir tada Madam žingtelėjo į priekį, kad ją nuo mūsų skirtų 
vos pora žingsnių. 

— Šįvakar jūsų papasakotos istorijos mane irgi labai su- 
jaudino, - vėl prabilo ji žiūrėdama į Tomį, o paskui nukreipė 
žvilgsnį į mane. - Vargšės būtybės... Tikiuosi, šiek tiek jums 
padėjau. Bet dabar - sukitės patys. 

Nenuleisdama akių nuo mano veido, Madam ištiesė ranką 
ir pirštais palietė man skruostą. Pajutau, kaip akimirksniu jos 
kūnu nuvilnijo virpulys, bet rankos ji neatitraukė, ir netrukus 
pastebėjau, kad jai akyse vėl tvenkiasi ašaros. 

— Vargšės būtybės... - šįkart beveik pašnibždomis pakarto- 


jo ji, paskui apsisuko ir nuėjo į namą. 


Grįždami apie susitikimą su panele Emile ir Madam beveik ne- 
sikalbėjome. Tiesa, keliais žodžiais vis dėlto persimetėme, bet 
mūsų pokalbis sukosi apie antraeilius dalykus, pavyzdžiui, ar 
labai jos abi paseno, kokių daiktų matėme jų namuose. 
Važiavau pačiais nuošaliausiais, kokius tik žinojau, keliais, 
tamsą skrodė vien priekiniai mūsų automobilio žibintai. Kart- 
kartėmis blykstelėdavo priešais važiuojančių automobilių 
šviesos — niekaip negalėjau atsikratyti įspūdžio, kad tuos au- 
tomobilius vairuoja kiti slaugytojai, grįžtantys namo arba, pa- 
našiai kaip aš, vežantys šalia įsitaisiusį donorą. Suprantama, 
aš puikiai žinojau, kad šiais keliais naudojasi ir kiti žmonės, 
bet tą vakarą man atrodė, tarsi tamsoje skendintys ir mažai 
važinėjami kaimo keliukai skirti vien tokiems kaip mes, o iš 


tolo matomi apšviesti greitkeliai, kurių pakelėse pristatyta 

reklamų ir įsikūrusios prašmatnios kavinės, - visiems kitiems 
žmonėms. Nežinau, ar panašios mintys sukosi ir Tomio galvo- 
je. Gal ir taip, nes ilgai tylėjęs galų gale jis man tarė: 

— Žinai, Keite, atrodo, tu pažįsti visus likimo kelius... 

Taip pasakęs jis nusijuokė, bet paskui, atrodo, vėl nugrimz- 
do į savo mintis. Dar po kurio laiko, kai pasukome ypač tam- 
siu keliu, rodos, vedančiu į niekur, Tomis staiga prabilo vėl: 

— Manau, jog teisi buvo panelė Liusė. O ne panelė Emilė. 

Neprisimenu, ar ką nors jam į tai atsakiau. Jei ir taip, ma- 
tyt, mano atsakymas nebuvo pernelyg gilus ir išmintingas. 
Bet kaip tik tuomet pirmą kartą pastebėjau, kad Tomis kažin 
koks tarsi nesavas - gal šiek tiek pasikeitęs balsas, o gal keisto- 
kas elgesys leido nujausti artėjantį pavojų. Prisimenu pakėlusi 
akis nuo vingraus tamsoje skendinčio kelio ir žvilgtelėjusi į 
Tomį, bet jis sėdėjo netardamas nė žodžio, įdėbęs žvilgsnį tie- 
siai į tamsą priešais. 

Dar po kelių minučių jis paprašė: 

— Keite, ar negalėtume sustoti? Labai atsiprašau, man reikia 
truputį išlipti. 

Manydama, kad jam vėl pasidarė silpna, aš tuojau pat pa- 
sukau į kelkraštį ir sustabdžiau automobilį. Vieta, kurioje su- 
stojome, visai nebuvo apšviesta, ir nors mašinos žibintai buvo 
įjungti, gerokai nervinausi ir bijojau, kad į mus neįsirėžtų 
koks nors kitas automobilis, išniręs iš už kelio vingio. Kaip 
tik dėl to, kai Tomis išlipęs dingo tamsoje, aš nenusekiau pa- 
skui jį. Be to, iš mašinos jis išlipo taip ryžtingai, tarsi būtų 
norėjęs leisti man suprasti: kad ir kaip bloga būtų, su visais 
sunkumais jis susidoros pats. Taigi aš sėdėjau svarstydama, 
ar nevertėtų pavažiuoti kiek toliau į kalvelę, kai staiga išgir- 


dau pirmąjį riksmą. 

Iš pradžių net nesusigaudžiau, kad tai Tomis, pamaniau, 
gal čia rėkia koks krūmuose pasislėpęs beprotis. Vos išlipau iš 
automobilio, mano ausis pasiekė antras ir trečias riktelėjimas, 
dabar jau atpažinau Tomio balsą, nors tai manęs nė kiek ne- 
nuramino - priešingai, tik paskatino paskubėti. Tiesą sakant, 
kelias akimirkas mane tiesiog apėmė panika, juolab kad nė 
nenutuokiau, kur Tomis. Beveik nieko negalėjau įžiūrėti, o kai 
pamėginau eiti į tą pusę, iš kur sklido riksmai, mane sustab- 
dė tankiai suaugę krūmai. Pagaliau radusi properšą peršokau 
griovį ir priėjau prie tvoros; šiaip taip ją perlipusi nušokau 
tiesiai į minkštą purvą. | 

Dabar viską aplink mačiau kur kas geriau. Buvau atsidū- 
rusi lauke, staigiai besileidžiančiame nuokalnėn, o slėnio gi- 
lumoje galėjau įžiūrėti kažkokio kaimelio žiburius. Čia pūtė 
stiprus vėjas, vienas gūsis siūbtelėjo taip, kad norėdama išsi- 
laikyti ant kojų turėjau įsikibti į tvoros stulpą. Nepasakytum, 
kad danguje švietė pilnatis, bet mėnulio diskas buvo gana 
šviesus, ir maždaug pusiaukelėje iki tos vietos, kur laukas 
leidosi žemyn, pastebėjau įniršusio, siautėjančio, šūkaujan- 
čio ir energingai besišvaistančio rankomis bei kojomis Tomio 
figūrą. 

Norėjau bėgti pas jį, bet pėdos įklimpo į purvą. Purvas truk- 
dė ir Tomiui: jis įniršęs spyrė į orą, staiga paslydo ir griuvo 
kažkur į tamsą. Bet jam iš burnos besiliejanti keiksmažodžių 
kruša net ir tada nesiliovė. Aš prisikasiau prie Tomio, kai jis vėl 
buvo beatsistojąs. Trumpai užmetusi akį į mėnulio apšviestą 
Tomio veidą, aptaškytą purvu ir perkreiptą įtūžio, siektelėjau 
į šonus besišvaistančių rankų ir jas tvirtai suspaudžiau. Jis pa- 
mėgino mane atstumti, bet aš gniaužtų neatleidau, neatleidau 
tol, kol jis nustojo rėkti ir pajutau, kad įsiūčio banga slūgsta. 


“ 

Paskui susivokiau, jog ir Tomis laiko mane apkabinęs. Taip 
mudu ir stovėjome pačiame lygaus lauko gale, stovėjome, re- 
gis, visą amžinybę, stovėjome netardami nė žodžio, apsikabi- 
nę, O vėjas pūtė tiesiai į mus, taršydamas drabužius, ir man 
akimirksnį pasirodė, jog stovime čia įsitvėrę vienas kito tik 
todėl, kad tai vienintelis būdas nepasiduoti vėjui ir nesileisti 
jo nunešamiems į naktį. 

Kai pagaliau vienas nuo kito atšlijome, Tomis sumurmėjo: 

— Atleisk, atleisk man, Keite. - Paskui, droviai nusijuokęs, 
pridūrė: - Dar gerai, kad šitame lauke nėra karvių. Būtų labai 
išsigandusios. 

Aiškiai mačiau, kad Tomis kaip įmanydamas stengiasi 
man parodyti, jog dabar jau vėl viskas gerai, bet jo krūtinė 
vis dar sunkiai kilnojosi, o kojos drebėjo. Mes kartu grįžome 
prie automobilio, visomis išgalėmis stengdamiesi daugiau 
nepaslysti. 

— Nuo tavęs trenkia karvių mėšlu, - pagaliau pratariau aš. 

— Ak, Dieve mano, Keite! Ir kaipgi aš dabar viską paaiš- 
kinsiu? Turime nepastebimi įslinkti į centrą pro užpakali- 
nes duris. 

— Nieko nebus. Juk tau reikia registruotis. 

— Dieve, Dieve, - numykė Tomis ir vėl nusijuokė. 

Mašinoje radau kelis skudurus ir mėšlą nuo Tomio drabu- 
žių mes šiaip taip nukrapštėme. Bet ieškodama skudurų iš 
bagažinės išėmiau Tomio sportinį krepšį su piešiniais, ir kai 
pajudėjome toliau, pastebėjau jį atsinešus krepšį į saloną. 

Kelias minutes važiavome persimesdami vos vienu kitu 
žodžiu. Krepšį Tomis laikė ant kelių. Tikėjausi, kad jis ką 
nors pasakys, kad užves kalbą apie savo piešinius; man netgi 


dingtelėjo, kad giliai širdyje jam tvenkiasi dar vienas įtūžio 

priepuolis ir netrukus jis švystelės savo kūrinius pro mašinos 
langą. Bet Tomis laikė krepšį suspaudęs abiem rankomis, tarsi 
norėtų jį apsaugoti, ir nenuleido akių nuo priešais besivynio- 
jančio, gabalas po gabalo automobilio žibintų iš tamsos plėšia- 
mo kelio. Paskui, ilgai tylėjęs, jis vėl prabilo: | 

— Atleisk, Keite, atleisk man už tai, kas ką tik atsitiko. Labai 
dėl to gailiuosi. Aš tikras idiotas. - Ir čia pat paklausė: - Apie 
ką tu galvoji, Keite? 

— Kaip tik galvojau apie anas Hailšeme praleistas dienas, — 
atsakiau, — apie tai, jog ir tuomet tu kartais šitaip pasiusda- 
vai, o mes niekaip negalėjome tavęs suprasti. Tiesiog galvoje 
netilpo, kaip tu gali šitaip įtūužti. Ir aš ką tik pagalvojau, na, 
man toptelėjo tokia mintis... Pamaniau, galbūt tie įsiūčio prie- 
puoliai tave ištikdavo todėl, kad tam tikra prasme tu visada 
žinojai... 

Minutėlę pamąstęs, Tomis tik papurtė galvą. 

— Ne, apie tai negalvok, Keite. Ne ne, tikroji priežastis vi- 
suomet glūdėjo manyje. Tiesiog esu visiškas idiotas. Tai ir yra 
tikroji priežastis. - Paskui, po kelių akimirkų, jis dar kartą 
trumpai nusijuokė ir pridūrė: - Bet ta mintis tikrai keista. Gal 
giliai giliai širdyje aš vis dėlto žinojau?.. Žinojau tai, ko neži- 


nojo nė vienas iš jūsų. 


23 skynius 


o mūsų kelionės praėjus savaitei ar kiek dau- 
P giau, rodos, ne kažin kas pasikeitė. Bet nesiti- 
kėjau, kad viskas taip ir pasiliks. Ir tikrai - spalio pradžioje jau 
ėmiau pastebėti tam tikrus nedidelius pokyčius. Pirmiausia, 
nors Tomis ir toliau piešdavo savo gyvūnus, jis ėmė slapstytis 
ir niekad to nedarydavo man matant. Tikrai nebūčiau galė- 
jusi pasakyti, kad vėl grįžome į tuos laikus, kai ką tik tapau 
jo slaugytoja ir mūsų pečius dar sunkiai slėgė visa Ūkyje su- 
kaupta patirtis. Bet Tomis - bent man taip atrodė - dar kartą 
visa tai permąstė ir nusprendė, kad ir toliau pieš, kai pagaus 
atitinkama nuotaika, o kai tik kambaryje pasirodysiu aš, tuo- 
jau pat liausis ir padės piešinius šalin. Manęs tai nė kiek ne- 
žeidė. Jei atvirai, tam tikra prasme man netgi palengvėjo: tie 
gyvūnai, mudviem būnant drauge žvelgiantys tiesiai į akis, 
būtų viską tik dar labiau supainioję ir privertę mus jaustis dar 
nejaukiau. 
Tačiau pastebėjau ir kitų permainų, su jomis man nebuvo 
taip lengva susitaikyti. Ne, nenoriu pasakyti, jog Tomio kam- 
baryje daugiau nepraleidome nė vienos gražios akimirkos. 


Kartkartėmis mudu netgi pasimylėdavome. Ir vis dėlto nega- 

lėjau nepastebėti, kad Tomis vis labiau ima tapatintis su ki- 
tais centre gyvenančiais donorais. Pavyzdžiui, kai būdavome 
dviese ir dalydavomės prisiminimais apie kadaise Hailšeme 
pažintus žmones, anksčiau ar vėliau jis imdavo kalbėti apie 
vieną iš dabartinių savo draugų donorų, kuris pasakė ar pa- 
darė ką nors panašaus į tai, apie ką kalbėjomės prisimindami 
senas geras dienas. Ypač man įstrigo vienas susitikimas su To- 
miu, kai atvažiavau į Kingsfyldą sukorusi ilgą kelią. Išlipau 
iš automobilio. Aikštė atrodė labai panašiai kaip tąkart, kai 
atvykome į centrą drauge su Rūta, o paskui važiavome ap- 
žiūrėti laivo. Buvo apsiniaukusi rudens diena, aikštė visiškai 
tuščia, tik kiek toliau, po išsikišusiu laisvalaikio salės stogu 
būriavosi grupelė donorų. Pastebėjau, jog tarp jų yra ir To- 
mis, — jis stovėjo petimi atsirėmęs į stulpą ir klausėsi, ką pa- 
sakoja donoras, pritūpęs ant laiptų į salę. Žingtelėjau kelis 
žingsnius jų link, o paskui sustojau atviroje vietoje, po sunkiu 
pilku dangumi, ir ėmiau laukti. Bet Tomis, nors mane tikrai 
matė, lyg niekur nieko toliau klausėsi draugo pasakojimo ir 
galop kartu su kitais griausmingai nusikvatojo. Net ir tada jis 
šypsodamasis klausėsi toliau. Paskui dievagojosi davęs man 
ženklą prieiti, - net jei taip tikrai buvo, aš to ženklo nepaste- 
bėjau. Pastebėjau tik tiek, kad žvilgtelėjęs į mane jis vangiai 
nusišypsojo ir vėl sutelkė visą dėmesį į tai, ką sako jo draugas. 
Ką gi, šiaip ar taip, užklupau Tomį įsitraukusį į pokalbį. Po 
kelių minučių jis paliko draugus ir mudu nuėjome į jo kamba- 
rį. Vis dėlto tai buvo gana keista ir labai skyrėsi nuo to, kaip 
bendraudavome anksčiau. Ne tik todėl, kad jis geroką laiko 
tarpą privertė mane laukti vienui vieną atviroje aikštėje. Dėl 
to man visai p pikta. Tiesiog tądien pirmą kartą pajutau, 
kad Tomiui ap 


audu atsiskirti nuo draugų ir išeiti drauge su 

manimi, o kai atsidūrėme jo kambaryje, slogi atmosfera irgi nė 
kiek nepraskaidrėjo. 

Jei atvirai, gal dėl viso šito buvo kaltas ne tik Tomis, bet 
ir aš pati. Mat stovėdama aikštėje ir iš tolo žiūrėdama į juos 
visus besišnekučiuojančius ir besijuokiančius, staiga pajutau, 
kaip man suspaudė širdį. Donorai stovėjo ar buvo kur prisė- 
dę netaisyklingų pusračiu, dauguma nutaisę, galima sakyti, 
atsainią pozą, apsimestinai atsipalaidavę, tarsi norėdami pa- 
sauliui parodyti, kaip mėgaujasi vieni kitų draugija, ir visa tai 
man akimirksniu priminė tuos laikus, kai mūsų nedidelė mer- 
gaičių grupelė leisdavo drauge laiką įsitaisiusi paviljone. Kaip 
jau šakiau, dėl šio panašumo man skaudžiai dilgtelėjo širdį, 
Galbūt todėl, kai su Tomiu užlipome į jo kambarį, aš jaučiau 
dar didesnį apmaudą negu jis. 

Be to, įsižeisdavau kaskart, kai Tomis man pasakydavo, 
esą aš nesuprantu vieno ar kito dalyko, kadangi nesu donorė. 
Bet apskritai, išskyrus vieną atvejį, apie kurį netrukus papa- 
sakosiu, be tų vos juntamų širdies dilgtelėjimų, daugiau nieko 
bloga nenujaučiau. Paprastai apie tokius dalykus Tomis man 
užsimindavo švelniai, tarsi juokaudamas. Ir net jei už šių pa- 
stabų slypėjo vis labiau tarp mūsų besiverianti praraja, kaip 
kad tą kartą, kai Tomis manęs paprašė liautis nešiojus nešva- 
rius jo drabužius į skalbyklą, esą jis galįs tai padaryti ir pats, 
nė neįtariau, jog gali įsiplieksti kivirčas. Pamenu, tada jo pa- 
klausiau: 

— Argi taip jau svarbu, kuris iš mūsų nuneš žemyn nešva- 
rius rankšluosčius? Man vis tiek reikia eiti į skalbyklą. 

Bef Tomis tik papurtė galvą ir atsakė: 

- Klausyk, Keite, savo nešvarius skalbinius susitvarkysiu 


pats. Jei būtum donorė, mane suprastum. 

Ką gi, nors mane tie Žodžiai gerokai užgavo, nuoskaudą 
nesunkiai galėjau pamiršti. Bet, kaip jau sakiau, buvo ir dar 
vienas kartas, kai Tomis vėl man kirto, jog nesu donorė, ir tada 
jo pastaba tikrai ne juokais suerzino. 

Tai atsitiko praėjus maždaug savaitei, kai Tomis gavo pra- 
nešimą apie ketvirtą donaciją. Mudu tokio pranešimo laukė- 
me ir buvome nemažai apie tai kalbėjęsi. Tiesą sakant, po ke- 
lionės į Litl Hamptoną patys asmeniškiausi mūsų pokalbiai 
sukosi kaip tik apie ketvirtą Tomio operaciją. Puikiai žinojau, 
kad į tokią Žinią donorai reaguoja labai skirtingai. Kai kurie 
jaučia poreikį nuolat apie tai kalbėtis, net ir tada, kai tokie po- 
kalbiai jau, rodos, visiškai neturi prasmės. Kiti linkę šia tema 
juokauti. Pagaliau yra ir tokių, kurie apskritai vengia apie tai 
užsiminti. Be to, tarp donorų vyrauja keistas požiūris, jog 
ketvirtoji donacija yra tam tikras laimėjimas. Į jos laukian- 
tį donorą, net jei anksčiau kolegų jis nebuvo labai mėgsta- 
mas, žiūrima ypač pagarbiai. Į šį žaidimą noriai įsitraukia 
net gydytojai ir tarnybų personalas: kai ketvirtai operacijai 
besirengiantis donoras ateina pasitikrinti sveikatos, medikai 
pasitinka jį šypsodamiesi ir skuba paspausti ranką. Mudu 
su Tomiu irgi apie tai šnekėdavomės, kartais pusiau juokais, 
kartais - labai rimtai ir išsamiai. Aptarinėdavome, kaip skir- 
tingai žmonės elgiasi artėjant operacijai ir kokia laikysena 
yra prasmingiausia. Kartą, kai temstant gulėjome vienas ša- 
lia kito Tomio lovoje, jis tarė: 

— Ar Žinai, Keite, ar žinai, kodėl visi taip jaudinasi dėl ket- 
virtosios? Tai dėl to, kad žmonės nėra tikri, ar po tos operaci- 
jos jų gyvenimas bus baigtas. Jei tikrai žinotum mirsiąs, vis- 
kas būtų daug paprasčiau. Bet gydytojai mums niekad tiesiai 


nepasako. 

Jau anksčiau mintyse klausiau savęs, ar Tomis kada nors 
užkliudys ir mirties temą, ir užbėgdama jam už akių netgi 
stengiausi pasiruošti tinkamą atsakymą. Bet kai kalba iš tiesų 
pasisuko į tą pusę, nė nežinojau, ką jam pasakyti. Todėl tiesiog 
mestelėjau: 

— Juk tai gryna nesąmonė, Tomi. Tik kalbos ir nieko dau- 
giau. Apie tai neverta galvoti. 

Tačiau Tomis gerai žinojo, kad savo nuomonės niekuo 
negalėsiu pagrįsti. Suprato jis ir tai, jog kelia klausimus, į 
kuriuos negali aiškiai atsakyti net gydytojai. O kalbų sklan- 
dė įvairių. Pavyzdžiui, buvo šnekama, esą po ketvirtosios 
donacijos, nors pagal medicinos prietaisų parodymus jau 
esi miręs, tam tikra prasme tebeturi sąmonę; esą tuomet 
įsitikini, kad peržengęs šią ribą dar gali paaukoti daugybę 
savo organų; esą ten, už ribos, daugiau nėra nei reabilitaci- 
jos centrų, nei slaugytojų, nei draugų; esą tuomet tau be- 
lieka tik stebėti, kiek dar atiduosi, kol gydytojai galutinai 
nutrauks tavo gyvybės siūlą. Tai tikras siaubo filmas, ir daž- 
niausiai žmonės nė nenori apie tai galvoti. Nei gydytojai, 
nei slaugytojai, nei patys donorai. Bet kartais taip jau atsi- 
tinka, kad donoras vis dėlto apie tai prabyla, kaip, pavyz- 
džiui, tą vakarą Tomis. Dabar nuoširdžiai gailiuosi, jog apie 
tai nepasišnekėjome iš esmės. Taip jau atsitiko, kad man pa- 
reiškus, girdi, visa tai - gryna nesąmonė, mes nukreipėme 
kalbą visai kitur. Ką gi, bent jau Žinojau, kokios mintys su- 
kasi Tomio galvoje, ir džiaugiausi, kad jis pamėgino jomis 
su manim pasidalyti. Vis dėlto galiu pasakyti, jog apskritai 
buvau netgi nustebusi, kad mums drauge taip puikiai pa- 
vyko susidoroti su psichologine įtampa, visuomet atsiran- 


dančia prieš ketvirtą donaciją. Kaip tik todėl mane visiškai 

išmušė iš vėžių tai, ką vieną dieną išėjus pasivaikščioti po 


centro teritoriją pasakė Tomis. 


Kingsfyldo centre vietos pasivaikščiojimams tikrai ne kažin 
kiek. Pagrindinė susibūrimų vieta šioje įstaigoje, žinoma, yra 
aikštė, o už pastatų plytintys keli žemės ploteliai labiau pri- 
mena dykvietę. Didžiausias iš jų, gydytojų vadinamas „lau- 
ku“, tėra stačiakampio formos sklypas, apėjęs piktžolėmis, 
prižėlęs usnių ir aptvertas tinklo tvora. Daug kartų girdė- 
jau kalbant, girdi, reikėtų tame lauke įrengti veją donorams 
pasivaikščioti, bet darbai, netgi dabar, dar nepasistūmėję nė 
per žingsnį. Be to, net jei jie iš tiesų imtųsi darbų, šioje vietoje 
ramybės vis tiek nebūtų, nes visai šalia - judrus plentas. Vis 
dėlto donorai, kai apima nerimas ir būtinai reikia pasivaikš- 
čioti, norint bent kiek nusiraminti, šiaip taip skindamiesi ke- 
lią per dilgėles ir gervuoges pasuka būtent ten. Tą rytą, apie 
kurį dabar pasakoju, tvyrojo tirštas rūkas. Puikiai žinojau, 
jog Žemė bus gerokai pažliugusi, bet Tomis užsispyrė, kad 
eitume pasivaikščioti į lauką. Nieko nuostabaus, jog buvo- 
me ten visai vieni, bet kaip tik šito Tomiui, matyt, ir reikėjo. 
Kelias minutes brovęsi per augalų tankynę, pagaliau sustojo- 
me prie tvoros ir įbedėme akis į sunkiai peržvelgiamą rūką. 
Tada jis tarė: 

— Keite, nenorėčiau, kad neteisingai mane suprastum... Bet 
pastaruoju metu aš labai daug apie tai galvojau. Keite, man 
rodos, bus geriau, jei paprašysiu, kad man paskirtų kitą slau- 
gytoją. 

Kai jis tai pasakė, akimirksniu suvokiau, kad jo žodžiai ma- 


nęs nė kiek nenustebino, kad tam tikra prasme aš šito netgi 

laukiau ir tikėjausi. Bet kartu pajutau širdyje besukylantį pyk- 
tį ir nepratariau nė žodžio. 

— Sakau tai ne todėl, kad manęs laukia ketvirtoji operaci- 
ja, - toliau kalbėjo jis. - Bent jau ne tik todėl. Tai dėl to, kas 
man atsitiko aną savaitę, kai turėjau problemų su inkstais. Pa- 
našių bėdų ateityje bus tik dar daugiau. 

— Kaip tik todėl atvažiavau čia ir susiradau tave, - atrė- 
miau. - Būtent todėl atėjau tau padėti. Padėti susidoroti su 
dabar tave užgriuvusia bėda. Ir Rūta šito norėjo. 

— Rūta troško mums visai ko kito, - nepasidavė Tomis. — 
Kažin, ar ji tikrai būtų norėjusi, kad šiomis paskutinėmis die- 
nomis būtum mano slaugytoja. 

— Tomi, - nors tada, man rodos, jau buvau gerokai įniršusi, 
kaip įmanydama stengiausi nekelti balso ir kalbėti ramiai, - aš 
esu kaip tik tas žmogus, kuris turi tau padėti. Štai kodėl atvy- 
kau čia ir tave susiradau. 

— Rūta norėjo mums visai kitokio likimo, - pakartojo To- 
mis. - Ne to, kas vyksta dabar. Keite, nenoriu tavo akyse pasi- 
rodyti visiškai bejėgis. 

Jis žvelgė į priešais plytintį lauką delnais įsirėmęs į tinklinę 
tvorą, ir akimirką atrodė, tarsi įtempęs ausis klausytųsi kaž- 
kur už rūko sienos lekiančių mašinų ūžimo. Štai tada, purty- 
damas galvą, Tomis tėškė lemiamus žodžius: 

— Rūta būtų mane supratusi. Ji buvo donorė, tad būtų su- 
pratusi. Nesakau, kad ir sau ji būtų norėjusi to paties. Jei būtų 
galėjusi rinktis, galbūt būtų sutikusi, kad rūpintumeisi ja iki 
pat galo. Bet ji būtų supratusi, kodėl aš nusprendžiau kitaip. 
Keite, yra dalykų, kurių tu tiesiog nesuvoki. Nesupranti, ka- 
dangi nesi donorė. 

Kai jis tai pasakė, aš staiga apsisukau ir nuėjau sau. Kaip 


jau sakiau, giliai širdyje tikėjausi, jog anksčiau ar vėliau jis pa- 

reikš nenorintis, kad ir toliau jį slaugyčiau. Tačiau skaudžiau- 
siai mane užgavo tai, kad Tomis visa tai išbėrė po visų tų mažų 
nesusipratimų, pavyzdžiui, kai vertė mane stovėti aikštėje ir 
laukti, kad jis vėl mane atskyrė ne tik nuo visų donorų, bet ir 
nuo savęs bei Rūtos. | 

Ir vis dėlto mūsų pokalbis nevirto rimtu ginču. Kai apsi- 
sukusi nužingsniavau sau, iš tiesų nė nežinojau, kur eiti, tad 
netrukus atsidūriau Tomio kambaryje, o po kelių minučių pa- 
sirodė ir jis. Per tą laiką mano pyktis jau buvo nuslūgęs, Tomis 
irgi atrodė ne toks susijaudinęs, todėl mudu galėjome pasi- 
šnekėti ramiau. Pokalbis buvo šaltas ir nelabai malonus, bet 
mudu susitaikėme ir netgi aptarėme kelis praktinius reikalus, 
susijusius su slaugytojo keitimo procedūra. Paskui, mums 
vienas šalia kito besėdint ant lovos krašto, apšviestiems pro 
langą krintančios blausios šviesos, jis man tarė: 

— Nenoriu, kad vėl susipyktume, Keite. Bet yra vienas daly- 
kas, kurio seniai ketinau tavęs paklausti. Sakyk, ar tu nepavar- 
gai būti slaugytoja? Juk mes visi jau seniai tapome donorais. 
O tu tą darbą dirbi jau daugelį metų. Keite, ar kartais nepagal- 
voji, jog jie galėtų pasiskubinti ir atsiųsti tau pranešimą apie 
planuojamą operaciją? 

Aš tik gužtelėjau pečiais. 

— Visai neprieštaraučiau. Beje, gerų slaugytojų jiems labai 
reikia. O aš išmanau savo darbą. 

— Bet ar tai iš tiesų taip svarbu? Sutinku, turėti garą slaugy- 
toją - labai malonu. Tačiau, apskritai imant, argi ne vis tiek? 
Juk donorai, šiaip ar taip, atiduoda savo organus, o paskui 
tiesiog numiršta. 

— Aišku, kad svarbu. Visas donoro gyvenimas labiausiai 


priklauso nuo to, ar jis turi gerą slaugytoją. 

— Bet tu tiek daug dirbi. Kartais būni visai išsekusi, be to, 
tiek daug laiko praleidi viena. Aš juk mačiau. Visa tai tave tie- 
siog žudo. Ne kitaip, Keite, - kartais tu tiesiog turi norėti, kad 
jie leistų tau pasitraukti. Nesuprantu, kodėl nepasikalbi su jais 
ir nepaklausi, kodėl šitiek metų jie tau leidžia dirbti slaugyto- 
ja. - Kai aš nieko neatsakiau, Tomis pridūrė: - Bet aš tik šiaip 
sau pasakiau... Tik neimkime vėl pyktis. 

Tada padėjau galvą jam ant peties ir pratariau: 

— Gerai, nesipykime. Gali būti, kad ir aš jau neilgai dirbsiu. 
Bet kol kas turiu. Tu nenori, kad tavimi rūpinčiausi, bet yra 
daug donorų, kurie apie tai svajoja. 

— Tu visiškai teisi, Keite. Tu iš tiesų labai gera slaugytoja. Jei 
nebūtume susiję asmeniškais ryšiais, tu man puikiausiai tik- 
tum. — Čia Tomis nusijuokė, o kadangi vis dar sėdėjome šalia 
vienas kito, apkabinęs mane pridūrė: - Vis galvoju apie kaž- 
kur tekančią upę, kurios srovė nepaprastai stipri. Ir apie du jos 
vandenyse plaukiančius žmones, kurie bando laikytis vienas 
kito, iš visų jėgų stengiasi likti kartu, bet galų gale jiems pri- 
trūksta jėgų. Upės srovė pernelyg stipri. Jie turi paleisti vienas 
kitą ir išsiskirti. Štai koks vaizdas iškyla man prieš akis, kai 
galvoju apie mus. Labai gaila, Keite, nes mudu visą gyvenimą 
vienas kitą mylėjome. Bet galų gale paaiškėjo, jog negalime 
amžiams likti kartu. 

Kai Tomis tai pasakė, čia pat prisiminiau, kaip tą vakarą, 
mums grįžtant iš Litl Hamptono, laikiau jį apkabinusi vėjo už- 
pučiamame lauke. Nežinau, ar jis irgi apie tai galvojo, o gal 
Tomio mintys sukosi tik apie upes ir smarkią jų srovę? Kad 
ir kaip ten būtų, mudu dar ilgai sėdėjome ant lovos vienas 
šalia kito, panirę kiekvienas į savas mintis. Paskui aš jam pa- 


sakiau: 

— Atleisk, kad taip užsiplieskiau. Aš su jais pasikalbėsiu. 
Bent jau pamėginsiu ir pasirūpinsiu, kad gautum tikrai gerą 
slaugytoją. 

— Kaip gaila, Keite, kaip gaila, — tarsi neišgirdęs pakartojo jis. 


Tą rytą, man rodos, daugiau apie tai nesikalbėjome. 


Prisimenu, kad paskui kelios savaitės - paskutinės savaitės 
prieš Tomiui gaunant naują slaugytoją - buvo stebėtinai ra- 
mios. Galbūt mudu labai stengėmės būti vienas kitam švelnūs, 
bet laikas bėgo taip greitai, o dienos atrodė laimingos, neap- 
temdytos jokių rūpesčių. Jūs tikriausiai pagalvosite, jog mes 
buvome visiškai užsimiršę ir atitrūkę nuo tikrovės, bet tuo 
metu mums atrodė, kad taip ir turi būti. Rūpindamasi pora 
man paskirtų donorų šiauriniame Velse, turėjau tikrai nema- 
žai darbo ir į Kingsfyldą negalėjau atvažiuoti taip dažnai, kaip 
pati būčiau norėjusi. Vis dėlto tris ar keturis kartus per savaitę 
man pavykdavo ištrūkti. Orai atvėso, bet vis dar buvo sausa 
bei saulėta, ir mudu su Tomiu laiką paprastai leisdavome jo 
kambaryje: kartais pasimylėdavome, bet dažniausiai tik šne- 
kučiuodavomės arba aš garsiai skaitydavau, o Tomis manęs 
klausydavosi. Kartą ar porą Tomis netgi išsitraukė savo užra- 
šų knygelę, norėdamas apmesti naujo gyvūno eskizą, o aš tuo 
tarpu sėdėjau ant lovos ir skaičiau. 

Paskui vieną dieną vėl atvažiavau, ir tasai kartas buvo pa- 
skutinis. Atvykau į centrą šaltoką gruodžio popietę, šiek tiek 
po pirmos valandos. Užlipau į Tomio kambarį, giliai širdyje 
tikėdamasi kažkokios permainos, - net pati gerai nesuvokiau 
kokios. Gal maniau, jog Tomis bus kaip nors papuošęs savo 


kambarį ar panašiai. Bet jo kambarys, žinoma, buvo toks pat 

kaip visada, jame niekas nebuvo pakeista, ir man iškart pa- 
lengvėjo. Tomis irgi atrodė toks kaip visuomet, bet kai ėmėme 
šnekėtis, mums abiem buvo sunku apsimesti, jog tai tik dar 
vienas mano apsilankymas. Be to, per kelias ankstesnes sa- 
vaites tiek daug ir apie viską buvome kalbėjęsi, tad neatrodė, 
jog yra dar kas nors ypatinga, ką būtinai turime išgvildenti. 
Man rodos, mes abu nelabai norėjome pradėti naujo pokalbio, 
kurio paskui iki galo negalėsime užbaigti. Štai kodėl tądien 
mūsų pašnekesys buvo kažin koks.paviršutiniškas. 

Vis dėlto, kelias minutes be jokio tikslo pavaikščiojusi po 
Tomio kambarį, paklausiau: 

— Tomi, ar džiaugiesi, kad Rūta mus paliko taip ir nesuži- 
nojusi to, ką paskui sužinojome mudu? 

Jis gulėjo išsitiesęs ant lovos. Išgirdęs mano klausimą, dar 
minutėlę kitą neatitraukė į lubas įbesto žvilgsnio, o paskui 
atsakė: 

— Net keista, aną dieną ir pats apie tai galvojau. Jeigu jau 
kalbame apie Rūtą, tai turi prisiminti vieną svarbų dalyką: to- 
kiose situacijose ji visuomet elgdavosi visiškai kitaip nei mes. 
Mudu nuo pat pradžių, netgi tuomet, kai buvome dar maži, 
stengdavomės viską iki galo išsiaiškinti. Ar dar prisimeni, 
Keite, r mūsų pokalbius? O Rūta buvo ne tokia. Jai la- 
biau patiko ne išsiaiškinti dalykus, o jais tikėti. Tokia ji buvo. 
Todėl manau - gerai, jog viskas įvyko taip, kaip įvyko. - O 
paskui dar pridūrė: - Visa tai, ką mes sužinojome iš panelės 
Emilės, neturi nieko bendra su Rūta. Paskutiniais mėnesiais ji 
nuoširdžiai norėjo, kad mums pasisektų. Ji tikrai norėjo mums 
visa ko geriausio. 

Tądien neturėjau jokio noro įsivelti į nepabaigiamą diskusi- 


ją apie Rūtą, todėl jam pritariau. Bet dabar, kai turiu daugiau 

laiko apie tai pamąstyti, nesu tikra, ką iš tiesų jaučiu. Viena 
mano asmenybės dalis tarsi ir norėtų, kad būtume galėję pasi- 
dalyti su Rūta viskuo, ką mums pavyko išsiaiškinti. Sutinku, 
galbūt sužinojusi tiesą ji būtų nuliūdusi, galbūt būtų suvoku- 
si, kad skriaudos, kurią ji mums padarė, neįmanoma atitaisyti 
taip lengvai, kaip ji tikėjosi. Jei kalbėsime visiškai atvirai, giliai 
širdyje netgi troškau, kad prieš mirdama ji visa tai būtų su- 
pratusi. Vis dėlto, manau, tai buvo kur kas daugiau, nepaly- 
ginti daugiau nei paprasčiausias mane apėmęs niekšingas ir 
žemas troškimas atkeršyti. Juk, kaip sakė Tomis, paskutiniais 
mėnesiais Rūta linkėjo mums kuo geriausios kloties, ir nors 
kai tądien kalbėjomės automobilyje, ji tvirtino, esą niekada jai 
neatleisiu, šiuo atžvilgiu suklydo. Aš ant jos visiškai nepykau. 
Ir nors sakau norinti, kad ji būtų spėjusi sužinoti visą tiesą, tai 
tik dėl to, kad man liūdna pagalvojus, jog Rūtai šiuo atžvilgiu 
viskas baigėsi kitaip nei mudviem su Tomiu. Tarsi tarp mūsų 
trijų būtų nubrėžta riba, ir mudu su Tomiu būtume atsidūrę 
vienoje jos pusėje, o Rūta - kitoje. Dabar, kai jau viskas pasa- 
kyta, kai jau viskas baigta, man labai liūdna. Manau, jei Rūta 
matytų visa tai, ką matau aš, jaustųsi panašiai. 

Tą paskutinę dieną mes su Tomiu neįsileidome į kažin ko- 
kius atsisveikinimus. Kai atėjo laikas, jis drauge su manimi 
nusileido laiptais į apačią, nors paprastai niekada to neda- 
rydavo, ir mes drauge nuėjome per aikštę prie automobilio. 
Kadangi dienos buvo trumpos, besileidžiančios saulės diskas 
jau buvo užslinkęs už pastatų. Po salės stogu, kaip paprastai, 
galėjai įžiūrėti kelias šešėliuose skendinčias donorų figūras, 
o pati aikštė buvo visiškai tuščia. Mums bežingsniuojant prie 
automobilio, Tomis visą kelią tylėjo. Paskui trumpai nusijuo- 


kęs tarė: 

— Žinai, Keite, anais laikais, kai Hailšeme žaisdavau futbolą, 
buvau susigalvojęs tokį slaptą dalyką. Įmušęs įvartį, pasisuk- 
davau štai taip, — čia jis tarsi triumfuodamas išmetė aukštyn 
abi rankas, - ir bėgdavau pas savo komandos draugus. Nie- 
kada nelėkdavau kaip patrakęs, tiesiog tursendavau štai šitaip 
iškėlęs rankas. - Tomis akimirką nutilo, bet rankų dar kelias 
sekundes nenuleido. Paskui jos vis dėlto nusviro žemyn, oO jis 
šypsodamasis pridūrė: - Ir grįždamas pas komandos draugus, 
Keite, aš visuomet įsivaizduodavau, kad bėgu per vandenį. 
Ne, jis nebūdavo gilus, aukščiau nei iki kulkšnių man nesiek- 
davo. Štai ką kaskart įsivaizduodavau. Tekšt, tekšt, tekšt. - Ir 
jis vėl išmetė į viršų rankas. - Tada jausdavausi tiesiog dieviš- 
kai. Įmuši įvartį, apsisuki ir tada - tekšt, tekšt, tekšt. - Tomis 
pažvelgė į mane ir vėl nusijuokęs baigė: - Iki šiol niekam to 
nesakiau. Niekam niekam. 

Tada, irgi nusijuokusi, atsakiau jam: 

— Tu pašėlęs vaikėzas, Tomi. 

Paskui mes pasibučiavome, - tiesą sakant, tik pakštelėjome 

yvienas kitam į skruostą, - ir aš sėdau į automobilį. Tomis sto- 
vėjo aikštėje ir žiūrėjo, kol jį apsukau. O man nuvažiuojant nu- 
sišypsojo ir pamojavo. Mačiau Tomį užpakalinio vaizdo veid- 
rodėlyje, jis stovėjo ten iki pačios paskutinės akimirkos. Jau 
sukdama iš kiemo pastebėjau, kaip jis dar kartą neryžtingai 
kilstelėjo ranką, o tada pasisuko poilsio salės link. Daugiau 


per veidrodėlį aikštės jau nemačiau. 


Prieš kelias dienas kalbėjausi su vienu iš savo donorų, ir jis 
man skundėsi, jog prisiminimai, net ir patys brangiausi, ste- 


bėtinai greitai išblėsta. Aš su tuo nesutinku. Brangiausi mano 

pačios prisiminimai nė kiek nenublanko. Praradau Rūtą, pa- 
skui — ir Tomį, bet iš mano atminties niekada neišbluks su jais 
susiję prisiminimai. 

Hailšemą, man rodos, irgi praradau. Vis dar girdžiu pasa- 
kojant istorijas, kaip buvę Hailšemo mokiniai stengiasi surasti 
ji, tiksliau — vietą, kurioje kadaise buvo įsikūrusi ši mokyk- 
la. Kartais mano ausis pasiekia keisti gandai, kuo dabar tapo 
Hailšemas - viešbučiu, kita mokykla ar tiesiog griuvėsiais. Aš 
pati, nors daug važinėju po šalį, niekada nebandžiau jo suras- 
ti. Kad ir kas būtų likę iš Hailšemo, visai nenorėčiau jo dabar 
pamatyti. 

Ir vis dėlto, nors sakau, jog niekada neišsiruošiu į kelionę 
ieškoti Hailšemo, kartais važiuojant automobiliu staiga man 
dingteli, kad štai - dalelę jo suradau. Kai žvilgsnis užkliūva 
už kokio tolumoje dunksančio sporto paviljono, pamanau, jog 
tai mūsiškis. Arba išvystu kur nors ties horizonto linija, ne- 
toli didžiulio rūke paskendusio ąžuolo, tuopų eilę - ir akimir- 
ką mane apima jausmas, tarsi artėčiau prie pietinės žaidimų 
aikštės, tik iš priešingos pusės, nei buvau įpratusi. O kartą, 
ūkanotą rytą, riedėdama nesibaigiančiu Gloučesterširo keliu, 
pravažiavau stovėjimo aikštelėje pakelėje paliktą sugedusį au- 
tomobilį ir buvau beveik tikra, kad priešais jį stovinti mergina, 
tuščiu žvilgsniu žvelgianti į prašvilpiančias mašinas, - tai Siu- 
zana K., pora klasių vyresnė už mus, viena iš mokinių, atsa- 
kingų už Pardavimų organizavimą. Tokios akimirkos papra- 
stai užklumpa mane visiškai netikėtai, kai vairuodama galvo- 
ju visai ką kita. Tad tam tikra prasme ir aš vis dar Žvalgausi 
Hailšemo. 

Bet, kaip jau sakiau, specialiai Hailšemo neieškau, o kitais 


metais, šiaip ar taip, tiek daug po šalį jau nevažinėsiu. Todėl 


381 


pagrįstai manau, kad iki šių metų pabaigos Hailšemo jau ne- 
surasiu, O kai gerai apie tai pagalvoju, netgi džiaugiuosi, kad 
jo daugiau nepamatysiu. Mano mintys apie Hailšemą nedaug 
skiriasi nuo prisiminimų apie Tomį ir Rūtą. Kai tik gyvenimas 
taps ramesnis, kai apsigyvensiu reabilitacijos centre, mano 
mintyse Hailšemas liks visiškai saugus, ir prisiminimų apie jį 
niekas iš manęs neatims. 

Tik vieną kartą nusileidau savo įnoriams ir, praėjus porai 
savaičių po Tomio mirties, nesusilaikiau nenuvažiavusi į Nor- 
folką, nors reikalų tenai neturėjau. Neieškojau nieko konkre- 
taus, be to, paties pajūrio nė nepasiekiau. Galbūt giliai širdyje 
tiesiog dar kartą norėjau išvysti tuos lygius, visiškai tuščius 
laukus ir neaprėpiamą apsiniaukusį dangų. Paskui staiga ati- 
tokau ir susigriebiau važiuojanti keliu, kurio visiškai nepažįs- 
tu. Maždaug pusvalandį nė nenutuokiau, kur esu, bet man 
buvo vis tiek. Pro mane vienas po kito slinko lygūs, tarsi be- 
veidžiai, niekuo vienas nuo kito nesiskiriantys suarti laukai, 
tik kartais nuo vieno ar kito, išgąsdintas mano automobilio 
variklio ūžesio, pakildavo būrys paukščių. Kai galop tolumo- 
je pamačiau medžių guotą, privažiavusi sustojau ir išlipau iš 
mašinos. 

Taip ir stovėjau priešais akrų akrus suartos žemės. Tačiau 
įkelti kojos į patį lauką negalėjau - trukdė tinklinė tvora, virš 
kurios buvo ištemptos dvi eilės spygliuotos vielos. Tada su- 
sivokiau, jog kelių mylių spinduliu toji tvora bei netoliese 
ošiantis keturių medžių guotelis - vieninteliai vėjo tramdyto- 
jai. Per visą tvoros ilgį, ypač toje vietoje, kur ištempta apatinė 
spygliuotos vielos eilė, buvo įsipainioję įvairiausių šiukšlių. 
Jos man labai priminė nuolaužas, kurių pilna jūros pakrantė- 


je: vėjas turėjo jas nešti mylių mylias, kol pagaliau jos įstrigo 


382 


tarp medžių ar užkliuvo už spygliuotos vielos. Pakėlusi galvą 
aukštyn, tarp medžių šakų irgi pastebėjau vėjyje besiplaiks- 
tančias ceratos ir plastikinių maišelių draiskanas. Ir tuomet, tą 
vienintelį kartą, stovėdama tenai ir žiūrėdama į keistas šiuk- 
šles, visu kūnu jausdama, kaip tuščiais laukais švilpia vėjas, 
pasidaviau vaizduotei ir leidau sau šiek tiek pafantazuoti, 
juk tai buvo Norfolkas ir vos dvi savaitės, kai praradau Tomį. 
Galvojau apie visas tas šiukšles, apie įstrigusius tarp šakų ir 
plevenančius vėjyje plastikinių maišelių likučius, apie keistais 
už tvoros užkliuvusiais daiktais nužymėtą kranto liniją ir pri= 
merkusi akis ėmiau vaizduotis, jog kaip tik čia toji vieta, kur 
visa, Ką nuo pat vaikystės buvau praradusi, laiko jūra išplau- | 
na į krantą. Man atrodė, kad dabar stoviu tiesiai priešais ją, 
ir jei kantriai lauksiu, anksčiau ar vėliau kitame lauko gale, 
tenai, ties horizonto linija, pasirodys vos įžiūrimas Žmogaus 
siluetas, jis vis didės, ir pagaliau aš atpažinsiu Tomį, - mudu 
pamojuosime vienas kitam, galbūt netgi šūktelėsime. Toliau 
mano fantazijos nenuėjo, - aš pati sau šito neleidau, - ir vis 
dėlto veidu ėmė ristis ašaros, nesusitvardžiau ir ėmiau kūk- 
čioti. Dar kelias minutes palaukiau, tada apsigręžiau, grįžau 


prie automobilio ir patraukiau ten, kur privalėjau būti. 

